
Lenei, Levui ir Borisui 


Pagrindinė pirmosios dalies veikėja yra keturiasdešimt aštuo- 
nerių metų moteris; vokietė; jos ūgis — 171 cm, svoris (su 
jai trūksta tik 300—400 gramų; akių spalva — tarp tamsiai 
mėlynos ir juodos, šiek tiek žilstelėję, labai vešlūs šviesūs plaukai 
visuomet palaidi; jie lygūs ir pūpso ant galvos tarsi šalmas. Mo- 
teris vardu Lenė Pfeifer, jos mergautinė pavardė Gruiten; tris- 
dešimt dvejus metus, aišku, su pertrūkiais, ji buvo įtraukta į tą 
keistą procesą, kuris vadinamas darbu: penkerius metus kaip 
nekvalifikuota padėjėja savo tėvo kontoroje, dvidešimt septy- 
nerius — kaip nekvalifikuota gėlininkė. Kadangi infliacijos 
sąlygomis ji lengvabūdiškai paleido iš rankų nemažą nekilno- 
jamąjį turtą, naujame rajone stovintį solidų nuomojamąjį namą, 
už kurį šiandien lengvai būtų galima gauti keturis šimtus tūkstan- 
čių markių, tai be priežasties — ne dėl ligos ar amžiaus — 
metusi darbą, liko beveik be lėšų. Kadangi kartą, 1941 metais, 
ji tris dienas buvo ištekėjusi už kadrinio Vokietijos vermachto 
puskarininkio, dabar gauna karo dalyvio našlės pensiją, prie 
kurios kol kas dar nepridurta socialinė. Turbūt galima sakyti, 
jog šiuo metu Lenės gyvenimas — ir ne tik finansiniu požiū- 
riu — gan sumautas, ypač nuo tada, kai jos mylimas sūnus pa- 
teko į kalėjimą. . 

Jei Lenė pasikirptų plaukus ir truputį padažytų juos žilai, 
atrodytų kaip gerai išsilaikiusi keturiasdešimtmetė; o kai ji juos 
nešioja šitaip, skirtumas tarp jaunatviškos šukuosenos ir jau 
nebe tokio jaunatviško veido yra per daug ryškus, ir jai duoda 
beveik penkias dešimtis; tai jos tikrasis amžius; Lenė turėtų 
suvokti, jog ji atrodo kaip nužydėjusi blondinė, kuri — nors 
tai anaiptol neatitinka tikrovės — palaidai gyvena ar ieško 
nuotykių, tačiau vis dėlto ji nieko nedaro, kad to išvengtų. 
Lenė — viena iš nedaugelio tokio amžiaus moterų, kurios galėtų 


sau leisti nešioti mini: jos kojos ir šlaunys nesuglebusios, o venos 
neišsiplėtusios. Bet Lenė laikosi tokio sijonų ilgio, koks buvo 
madingas apie 1942 metus, pagrindinė šito priežastis ta, kad ji 
nešioja savo senus sijonus; Lenė mėgsta švarkus ir palaidinukes, 
nes dėl krūtinės (ir tą galima pripažinti) su megztuku pati sau 
atrodytų per daug rėksmingai. Lėenės paltai ir batai — tai vis 
dar labai geri ir labai gerai išlaikyti daiktai, kuriuos ji galėjo 
įsigyti jaunystėje, tuo momentu, kai jos tėvai buvo pasiturintys. 
Tankiai išpešiotas tvidas, pilkas su rausvu, žalias su mėlynu, juo- 
dai baltas, dangiškas (vienspalvis), o.kada, jos nuomone, dera 
ir galvos apdangalas, ji ryši skarelę; josios batai — tai tie „tvirti“ 
batai, kokius galėjai nusipirkti — jei, žinoma, buvai prie pini- 
go — 1935—1939 metais. 

Kadangi šiuo metu Lenė stokoja nuolatinės vyriškos globos 
bei rūpesčio, jau senokai apsirinka vertindama savo šukuoseną; 
dėl to kaltas josios veidrodis, senas veidrodis, pagamintas 1894 
metais ir, Lenės nelaimei, pergyvenęs du pasaulinius karus. 
Lenė niekada nekelia kojos į jokią kirpyklą, į jokį veidrodžiais 
nukabinėtą supermarketą, ji perka mažmeninių prekių krautu- 
vėlėje, kuri taip pat netrukus bus paaukota struktūriniams poky- 
čiams; taigi ji turi tiktai šį vieną vienintelį veidrodį, apie kurį 
jau jos-senelė Gerta Barkel, mergautine pavarde Holm, sakė, 
jog tas veidrodis vis dėlto per smarkiai pataikauja; Lenė labai 
dažnai žiūri į jį. Lenės šukuosena — viena iš dingsčių sielvar- 
tauti, bet ji nenujaučia sąryšio. Tačiau ji labai aiškiai jaučia, 
kad aplinkiniai jai vis atšiauresn! ir atšiauresni, ir namo gyven- 
tojai, ir kaimynai. Per praėjusius mėnesius pas Lenę lankėsi daug 
vyriškių: kredito įstaigų darbuotojai, perspėję ją paskutinį ir 
patį paskutinį kartą, mat į laiškus Lenė nekreipdavo dėmesio; 
teismo vykdytojai; advokato pasiuntiniai; pagaliau teismo vykdy- 
tojų kurjeriai, kurie išgabeno užstatytus daiktus; o kadangi Lenė, 
be kita ko, nuomoja tris mebliuotus kambarius, kuriuose retsy- 
kiais keičiasi nuomininkai, suprantama, buvo ir jaunų vyriškių, 
ieškančių kambario. Kai kurie iš apsilankiusių vyrų bandė ją 
atakuoti — aišku, nesėkmingai; bet juk visi žino, kaip puikuo- 
jasi savo atakų sėkme būtent tie, kurių atakos nesėkmingos, tad 
kiekvienas gali suvokti, kaip ūmai smuko Lenės reputacija. 


Aut. anaiptol nėra susipažinęs su visu buitiniu bei dvasi- 
niu Lenės gyvenimu ir meilės reikalais, tačiau jis padarė viską, 


absoliučiai viską, kad gautų apie Lenę vadinamąją objektyvią 
informaciją (atitinkamose vietose net nurodomos informatorių 
pavardės!), ir čia pasakojamus dalykus beveik neabejojant 
galima laikyti teisybe. Lenė nešneki ir uždara, o kadangi čia 
jau minime dvi nefizines savybes, prie jų dera pridurti dar dvi: 
Lenė nėra tulžinga ir už nieką neatgailauja, ji netgi neatgailau- 
ja, jog niekuomet negedėjo savo pirmojo vyro. Lenė taip abso- 
liučiai dėl nieko neatgailauja, jog kalbant apie šį jos bruožą, 
netinka joks „daugiau“ ar „mažiau“; Lenė tikriausiai nė nežino, 
kas yra atgaila; šiuo — ir kitais — požiūriais jos religinis auk- 
lėjimas nepavyko arba, galima sakyti, jog nepavyko, turbūt 
Lenės naudai. 

Iš informatorių pasisakymų vienareikšmiškai išplaukia: 
Lenė nebesupranta pasaulio, abejoja, ar apskritai jį kada nors 
suprato; ji nesuvokia aplinkos priešiškumo, nesuvokia, kodėl 
žmonės taip pyksta ant jos ir yra jai tokie pikti; juk ji nepadarė 
nieko bloga, taip pat ir jiems; tačiau pastaruoju metu, kai ji, 
būtinybės verčiama, išeina iš namų pirkti reikalingiausių daiktų, 
iš jos atvirai tyčiojamasi, o tokie epitetai, kaip „„mazgotė“ arba 
„Senas matracas“, dar priklauso prie švelnesnių. Vėlei pasigirsta 
netgi tie keiksmai, kuriems dingstis buvo duota beveik prieš 
trisdešimt metų: komunistų kekšė, rusų mergšė. Lenė nereaguoja 
į įžeidinėjimus. Jai jau tapo kasdienybe, kad už nugaros kas 
nors murma „sutrė“. Ją laiko nejautria ar net visiškai bejausme; 
ir viena, ir kita — neteisybė, anot patikimų liudininkų parodymų 
(liudininkė: Marja van Dorn), Lenė valandų valandas sėdi 
namie ir verkia, o jos ašarų maišeliai ir latakai smarkiai dirba. 
Net kaimynų vaikai, su kuriais ji lig šiol draugiškai sutarė, 
siundomi prieš ją ir šaukia jai įkandin žodžius, kurių nei jie, nei 
Lenė gerai nesupranta. Remiantis detaliais ir gausiais liudininkų 
parodymais, kuriais išsemiami visiškai visi žinių apie Lenę šal- 
tiniai, beveik neabejojant galima konstatuoti, jog per visą savo 
ligšiolinį gyvenimą vyrui Lenė buvo atsidavusi iš viso kokius 
dvidešimt penkis kartus: du kartus Aloyzui Pfeiferiui, už kurio 
ji paskui ištekėjo (vieną kartą prieš vestuves, kitą kartą — po 
jų, o santuoka iš viso truko tris dienas), visus likusius kartus — 
kitam vyrui, už kurio ji net būtų ištekėjusi, jei ne ano meto 
aplinkybės. Tuoj po to, kai Lenei leidžiama tiesiogiai dalyvauti 
veiksme (o šito teks dar valandžiukę luktelėti), ji bus pirmąsyk 
padariusi tai, ką būtų galima vadinti klaida: ji bus nusileidusi 


vienam turkų darbininkui, kuris jai nesuprantama kalba atsi- 
klaupęs maldavo jos palankumo, ir ji — pasakysime iš karto — 
nusileido jam tik todėl, kad negali pakęsti, kai kas nors prieš ją 
klūpo (kad ji pati niekada negalėtų prieš ką nors atsiklaupti — 
iš anksto numanoma jos savybė). Tikriausiai reikėtų pridurti, 
jog abu Lenės tėvai mirę, ji teturi keletą nemalonių suvestinių 
giminaičių, taip pat keletą ne tokių nemalonių, ne suvestinių, 
o tikrų giminių kaime ir dvidešimt penkerių metų sūnų, kuris 
vadinasi jos mergautine pavarde ir šiuo metu sėdi kalėjime. 
Svarbi galėtų būti dar viena jos fizinė savybė, ji gali turėti reikš- 
mės ir vertinant vyrų atakas. Lenė turi veik nevystančią karštai 
mylėtos moters krūtinę, apie jos krūtinę buvo rašomos eilės. 
Aplinkiniai mielai nusikratytų arba atsikratytų Lene; jai pavymui 
netgi šaukiama: „Dink“ arba „Nešdinkis“, liudijama, jog kart- 
kartėmis reikalaujama ją nunuodyti dujomis; kad toks noras 
gyvas — patvirtinta, ar esama tokios galimybės, aut. nežino; 
jis tegali pridėti, kad šis noras karštai reiškiamas. 

Kalbant apie kasdieninius Lenės įpročius, reikia pridurti 
dar porą detalių; Lenė valgo su apetitu, bet nedaug; svarbiausias 
dalykas jai — tai pusryčiai, kurių būtini patiekalai yra: dvi 
šviežut šviežutėlės bandelės, šviežias minkštai virtas kiaušinis, 
šiek tiek sviesto, vienas ar du valgomieji šaukštai marmelado 
(tiksliau sakant, tokios slyvienės, kuri kitur vadinama putėsiais), 
stipri kava, maišyta su karštu pienu, žiupsnelis cukraus; vadina- 
mieji pietūs Lenei ne itin rūpi: jai gana sriubos ir kuklaus deser- 
to; vakarienei — šalti užkandžiai, truputis duonos, dvi, trys 
mekės, truputis salotų, dešros ir mėsos, jei tik leidžia kišenė. 
Labiausiai Lenė mėgsta šviežias bandeles, ji nenori, kad jai jas 
atneštų iš krautuvės, ji renkasi jas savarankiškai, bet ne maigy- 
dama, o tik dirstelėjusi į jų spalvą; Lenei nėra nieko — bent 
jau iš maisto tikrai nieko — bjauresnio už prėskas bandeles. 
Dėl bandelių ir dėl to, kad pusryčiai — tai jos kasdieninė puota, 
ji net sukiojasi rytais tarp žmonių, klausosi keiksmų, nešvan- 
kybių, įžeidinėjimų. 

Apie rūkymą pažymėtina: Lenė rūko nuo septyniolikos 
metų, paprastai aštuonias cigaretes per dieną, jokiu būdu ne 
daugiau, dažniausiai mažiau; per karą ji net buvo metusi rūkyti, 
kad galėtų atiduoti cigaretes tam, kurį mylėjo (tačiau ne savo 
vyrui!). Lenė priklauso prie tų žmonių, kurie kartkartėmis už- 
sigeidžia taurelės vyno, bet niekada neišgeria daugiau kaip 


pusės butelio, priklausomai nuo oro leidžia sau išlenkti stikliuką 
degtinės, priklausomai nuo nuotaikos ir finansinės padėties — 
stikliuką chereso. Ir dar: nuo 1939 metų Lenė turi vairuotojo 
teises (gautas pagal specialų leidimą, smulkesnės aplinkybės 
dar bus nušviestos), tačiau jau nuo 1943 metų nebeturi auto- 
mobilio. O vairavo ji su malonumu, kone aistringai. 

Lenė tebegyvena name, kuriame gimė. Per nepaaiškinamą 
atsitiktinumą šis miesto rajonas nenukentėjo ar beveik nenu- 
kentėjo nuo bombų; čia buvo sugriauta tik 35 9, pastatų, taigi 
likimas jam buvo maloningas. Neseniai Lenei nutiko toks daly- 
kas, kuris net privertė ją išsikalbėti, ir savo geriausiai draugei, 
pagrindinei patikėtinei, kuri taip pat yra ir pagrindinė aut. 
liudininkė, ji susijaudinusiu balsu papasakojo tai, ką prieš akimir- 
ką patyrė: iš ryto, kai ėjo per gatvę bandelių, jos dešinė koja at- 
pažino mažutį grindinio nelygumą, kurį ji — dešinė koja — 
paskutinį kartą užmynė prieš keturiasdešimt metų, kai Lenė ten 
šokinėjo su kitomis mergaitėmis; kalbama apie truputį nudaužtą 
bazaltinį grindinio akmenį, kurį, tiesiant gatvę, gal 1894 metais, 
ko gero, bus nuskėlęs grindėjas. Lenės koja tuoj pat pasiuntė 
signalą smegenų kamienui, ir šis perdavė informaciją visiems 
juslės organams ir pojūčių centrams, o kadangi Lenė yra neap- 
sakomai jusli asmenybė, kuriai viskas, absoliučiai viskas tučtuo- 
jau virsta erotika, tai susižavėjimas, liūdesys, prisiminimai ir 
nepaprastas susijaudinimas susiliejo į tą jausmą, kurį teologinė 
kalba — nors, šiaip ar taip, ten turima omenyje kas kita — 
galėtume vadinti „visiška būties palaima“, bet kurį nevykėliai 
erotologai ir dogmatikai seksoteologai, bjauriai supaprastinę, 
vadina orgazmu. 


Kol dar nesusidarė įspūdis, jog Lenė vieniša, reikia išvar- 
dinti visus tuos, kurie yra jos bičiuliai; dauguma šių Žmonių 
drauge su ja regėjo šilto ir šalto, o du iš jų — dar ir kartaus 
ragavo. Lenė vieniša tik todėl, kad ji nešneki ir uždara; ją net 
būtų galima pavadinti tylene; ji beveik niekada „neišsilieja“, 
net ir seniausioms savo bičiulėms Margretai Šliomer, mergaut. 
pavarde Ceist, ir Lotai Hoizer, mergaut. pavarde Berntgen, ku- 
rios draugavo su ja ir tada, kai buvo baisiai kartu. Margreta — 
Lenės bendraamžė, kaip ir Lenė — našlė, tačiau šie žodžiai gali 
būti neteisingai suprasti. Mat Margreta dažnai prasidėdavo su 
vyrais, dėl priežasčių, kurios dar bus išvardintos, bet ne iš išskai- 

čiavimo, kas be ko, kartais — kai gyvenimas būdavo žiauriai su- 
mautas — už honorarą; 0 geriausiai Margretą apibūdintume 
konstatavę, jog erotinių santykių iš išskaičiavimo ji yra turėjusi 
tik su tuo vyriškiu, už kurio, būdama aštuoniolikos metų, ištekėjo; 
tikromis žiniomis, tada ji pirmą ir paskutinį kartą sušneko kaip 
kekšė, sakydama Lenei (tai buvo 1940 metais): ,Užkibo pinigų 
maišas ir tempte tempiasi mane prie altoriaus“. Dabar Margreta 
guli ligoninėje, uždarame skyriuje; liūdna, bet ji tikriausiai nepa- 
gydomai serga venerine liga; pati save ji vadina „absoliučiai žu- 
vusia“... jos endokrininė būklė smarkiai sutrikusi; kalbėtis su ja 
galima tik per stiklinę pertvarą, ir ji dėkinga už kiekvieną atneštą 
cigarečių dėžutę, už kiekvieną alkoholio lašą, net už mažiausią 
parduotuvinį buteliuką pigiausios degtinės. Endokrininė Margre- 
tos būklė tokia sujaukta, kad „nenustebčiau, jeigu staiga vietoj 
ašarų man iš akių pasipiltų šlapimas“. Ji dėkinga už bet kokius 
kvaišalus, imtų net opiumą, morfijų, hašišą. 

Ligoninė yra už miesto, apsupta žalumos; ją sudaro atskiri 
vienaukščiai namukai. Kad patektų pas Margretą, aut. turėjo 
griebtis įvairiausių neleistinų priemonių: papirkinėjimo ir suk- 
čiavimo, melagingai nurodant pareigas (jis apsimetė prostituci- 
jos sociologijos ir psichologijos docentu!). 

Kalbant apie Margretą, iš anksto reikia pridurti, kad „pati 
savaime“ ji kur kas mažiau jusli už Lenę; ji puolė ne todėl, 
kad pati troško meilės džiaugsmų, puolė, nes būtent iš jos 
buvo geidžiama daugybės malonumų, kuriuos teikti jai lėmė pri- 
gimtis; apie tai dar teks pasakoti. Šiaip ar taip: Lenė kenčia, 
Margreta irgi kenčia. 


Kenčia ne „pati savaime“, o tik todėl, kad kenčia Lenė, 
prie kurios ji iš tiesų labai prisirišusi, jau pradžioje minėta mo- 
teriškė, vardu Marja van Dorn, septyniasdešimtmetė, buvusi 
Lenės tėvų, Gruitenų, tarnaitė; dabar ji grįžo gyventi į kaimą, 
kur invalidumo pensija, daržas, keletas vaismedžių, tuzinas vištų 
ir teisė į pusę kiaulės ir veršiuko, kuriuos ji padeda penėti, už- 
tikrina jai gan malonų gyvenimo saulėlydį. Marja pergyveno 
su Lene vien šilta ir šalta, svyravo ji tik tada, kai buvo „per 
daug kartu“, ir svyravo ji — tai būtina pabrėžti — ne dėl doro- 
vinių, bet — nors ir keista — dėl nacionalinių motyvų. Dar prieš 
kokius penkiolika ar dvidešimt metų Marja tikriausiai buvo 
moteris „atvira širdimi“; bet per tą laiką šis kiek pervertintas 

jos organas kažin kur pasislėpė, jei apskritai neišnyko; bet, Ži- 
noma, jis ne „užkulniuose“ — Marja niekuomet nebuvo bailė; 
J! pašiurpusi nuo to, kaip elgiamasi su josios Lene, kurią ji tikrai 
puikiai pažįsta, aišku, geriau, nei pažinojo vyras, kurio pavardę 
Lenė turi. Juk vis dėlto Marja van Dorn gyveno Gruitenų na- 
muose nuo 1920 iki 1960 metų, Lenė gimė prie jos, ji išgyveno 
kiekvieną Lenės nuotykį, Lenės likimą. Marja van Dorn ketina 
vėl grįžti gyventi pas Lenę, bet šiuo metu skiria visą (ir gan 
nemenką) savo energiją, kad Lenė atsikraustytų pas ją į kaimą. 
Ji pasibaisėjusi tuo, ką patiria Lenė, ir tuo, kas Lenei gresia, 
ji net linkusi tikėti tam tikromis istorinėmis piktadarystėmis, 
kurių lig šiol neatmetė kaip negalimo daikto, bet kurių kiekybe 
abejojo. | 


Ypatingą padėtį tarp informatorių užima muzikos kritikas 
dr. Hervėgas Širtenšteinas, kuris jau keturiasdešimt metų gyvena 
galinėje vieno buto dalyje; kitados, prieš aštuoniasdešimt metų, 
tasai butas buvo laikomas feodališku, bet jau po Pirmojo pasau- 
linio karo prarado savo didybę ir buvo padalintas. Kadangi 
Širtenšteino butas yra pirmame aukšte, o į kiemo pusę išeinanti 
namo dalis ribojasi su į kiemo pusę išeinančia Lenės buto dalimi, 
Širtenšteinas ištisus dešimtmečius galėjo atidžiai stebėti, kaip 
Lenė mokosi skambinti pianinu ir daro pažangą, o vėliau net 
pasiekia tam tikro meistriškumo, nors Širtenšteinas galėjo taip 
niekuomet ir nesužinoti, kad čia skambina Lenė; tiesa, jis pažįsta 
Lenę iš matymo, jau keturiasdešimt metų, kai jis kartais sutinka 
ją gatvėje (ir net didžiai tikėtina, jog stebėjo Lenę dar tais 
laikais, kai ji strykinėjo žaisdama, mat Širtenšteinas aistrin- 
gai domisi vaikų žaidimais, netgi mokslinį laipsnį gavo už darbą, 
tema „Vaikų žaidimų muzika“), o kadangi Širtenšteinas nėra 
abejingas moters žavesiui, tai ilgainiui jis, be jokios abejonės, 
atidžiai stebėjo ir pačią Lenę, žinoma, retsykiais pritariamai 
linguodavo galva, o galbūt net ir puoselėjo geidulingas mintis. 
Ir vis dėlto reikia pasakyti, kad — palyginti Lenę su tomis mo- 
terimis, su kuriomis Širtenšteinas lig šiol buvo suartėjęs — 
rimtiems ketinimams ji jam būtų „kiek per vulgari“. Jei jis 
būtų nujautęs, jog tai Lenė po gan beviltiškų pratybų metų 
išmoko virtuoziškai skambinti, tiesa, tik du fortepijoninius Šu- 
berto kūrinius, bet taip, kad Širtenšteinui nė sykio nepabodo 
dešimtmečius trunkantis jų kartojimas, jis tikriausiai būtų pakei- 


12 


tęs savo nuomonę apie Lenę, jis, tasai, kuris net pačiai Monikai 
Has kėlė ne tik baimę, bet ir pagarbą. Mes dar turėsime grįžti 
prie Širtenšteino, kuris vėliau ne grynai telepatiniu, o vien 
telesensualiu būdu netyčia užmegs su Lene erotinius santykius. 
Teisybės dėlei reikia pasakyti, kad Širtenšteinas irgi būtų drau- 
gavęs su Lene tais laikais, kai ji regėjo šilto ir šalto, bet: jis ne- 
turėjo šansų. 


Daug apie Lenės tėvus, mažai apie Lenės dvasinį ir beveik 
viską apie Lenės išorinį gyvenimą galėjo papasakoti aštuonias- 
dešimt penkerių metų informatorius: jau dvidešimt metų esantis 
pensijoje vyriausias buhalteris Otas Hoizeris, kuris gyvena 
prašmatniuose senelių namuose, jungiančiuose ištaigingo vieš- 
bučio ir ištaigingos sanatorijos privalumus. Jis beveik reguliariai 
lanko Lenę, arba Lenė lanko jį. 

Skrupulinga liudininkė yra jo marti Lota Hoizer, mergau- 
tine pavarde Berntgen; ne tokie patikimi — jos sūnūs Verneris 
1 Kurtas, kuriems dabar atitinkamai trisdešimt penkeri ir tris- 
dešimt metų. Lota Hoizer vienodai skrupulinga ir pagiežinga, 
bet, šiaip ar taip, jos pagieža niekada nebuvo skirta Lenei; Lotai 
penkiasdešimt septyneri, ji, kaip ir Lenė, karo dalyvio našlė, 
kontoros tarnautoja. 

Lota Hoizer, aštrialiežuvė, be jokių išlygų ir nepaisydama 
kraujo ryšių, vadina savo uošvį Otą (žr. aukščiau) ir savo jau- 
nesnįjį sūnų Kurtą gangsteriais ir verčia jiems visą kaltę dėl 
dabartinių Lenės bėdų. Visai neseniai Lota „sužinojo tam tikrų 
dalykų, kurių širdis neleidžia sakyti Lenei, nes aš ir pati jų dar 
iki galo neperpratau. Tiesiog galvoje netelpa“. Lota gyvena 
miesto centre, dviejų kambarių bute su virtuve ir vonia ir moka 
už jo nuomą maždaug trečdalį savo pajamų. Ji ketina grįžti į 
Lenės butą, iš simpatijos, bet ir, kaip kad grėsmingai pridūrė 
(dėl kol kas mįslingų priežasčių), „pažiūrėti, nejaugi jie ir 
mane iškraustys. Bijau, kad taip“. Lota tarnauja vienoje prof- 
sąjungoje, „bet ne iš įsitikinimo (kaip kad neklausiama pridėjo), 
o tik todėl, kad visgi reikia kažkaip verstis“. 


Kiti informatoriai, nebūtinai menkiausi pagal svarbą,— 
tai mokslo laipsnį turintis slavistas dr. Šolsdorfas, kuris įėjo į 
Lenės gyvenimą komplikuotai susiklosčius ar susipynus aplin- 
kybėms; bet kokios painios šios aplinkybės būtų, mes jas dar 

nušviesime. Dėl labai sudėtingų priežasčių, kurios taip pat bus 
nušviestos atitinkamoje vietoje, Šolsdorfas gavo svarbią finansinę 
tarnybą; netolimoje ateityje jis nori baigti šią karjerą ir anksčiau 
laiko išeiti į pensiją. 

Kitam mokslo laipsnį turinčiam slavistui dr. Hengesui 
tenka ne toks reikšmingas vaidmuo; kaip informatorius jis, 
žinoma, nėra patikimas, nors jis, beje, ir pats puikiai suvokia, 
netgi pabrėžia šią savo savybę, tiesiog mėgaujasi ja. Hengesas 
save apibūdina kaip „absoliučiai nusigyvenusį“, apibūdinimas, 
kurio aut. nenorėtų vartoti, ir kaip tik todėl, kad tasai apibūdi- 
nimas — paties Hengeso. Hengesas neprašytas prisipažino, kad 
tarnaudamas Rusijoje vienam neseniai nužudytam grafų kilmės 
diplomatui ir „verbuodamas“ darbininkus vokiečių karo pra- 
monei, „išdavęs savo rusų, savo puikią rusų kalbą“. Hengesas 
gyvena „finansiškai visai neblogai“ (H. apie H.), kaime netoli 
Bonos, kur vertėjauja įvairiems rytų politikos žurnalams bei 
įstaigoms. 


Būtų per daug jau čia pat suminėti visus informatorius. 
Su jais ir su jų aplinka supažindinsime atitinkamose vietose. 
Čia dar paminėsime vieną žmogų, suteikusį žinių ne apie pačią 
Lenę, bet apie tokią katalikų vienuolę — moterį, daug reiškusią 
Lenės gyvenime, o tasai žmogus — tai buvęs knygyno antikva- 
ras, kurio pristatymui, jo nuomone, visiškai pakaks inicialų 
B.H.T. 


Silpnas, bet dar gyvas informatorius, kurio tik tada reikia 
atsisakyti kaip šališko, kai kalbama apie jį patį, yra Lenės svainis 
Heinrichas Pfeiferis, keturiasdešimt ketverių metų, vedęs tokią 
Hetę, mergautine pavarde Irms, ir turintis du sūnus, aštuoniolik- 
metį ir keturiolikmetį Vilhelmą ir Karlą. 


Atitinkamoje vietoje, detalizuojant pagal jų svarbą, dar bus 
pristatyti: vyriškos lyties atsakingi tarnautojai, vienas — politi- 
kas iš komunalinio ūkio, kitas iš stambiosios pramonės sluoks- 
nių, trečias — aukščiausio rango kariškis; dvi invalidės darbi- 
ninkės, du ar trys žmonės iš Tarybų Sąjungos, firminių gėlių 
parduotuvių savininkė, senas sodininkas, ne toks senas buvęs 
gėlininkystės savininkas, kuris (jo paties Žodžiai!) „atsidėjęs 
savo nekilnojamo turto tvarkymui“, ir keletas kitų. Svarbus 
asmenys pristatomi tiksliai nurodant jų ūgį ir svorį. 

Po daugybės įkeitinėjimų likusi Lenės buto įranga — tai 
1885-ųjų ir 1920— 1925 metų daiktų mišinys: 1920 ir 1922 me- 
tais Lenės bute atsirado keli jos tėvų paveldėti moderno stiliaus 
baldai, komoda, knygų spinta, dvi kėdės; teismo vykdytojai dar 
nepastebėjo antikvarinės šių daiktų vertės; jie apibūdinti kaip 
netinkamas aprašyti „šlamštas“. Iš namų pareigūnai išgabeno 
aštuoniolika užstatytų originalių paveikslų, daugiausia religinio 
turinio, tapytų šiuolaikinių vietos meistrų 1918—1935 metais; 
teismo vykdytojai pervertino šiuos darbus, nes tai buvo origina- 
lai; Lenei nė trupučio nesuskaudo širdies jų netekus. Lenės buto 
sienas puošia tikslios spalvotos žmogaus organų nuotraukos, 
kurias jai gauna jos svainis Heinrichas Pfeiferis, dirbantis 
vienoje sveikatos apsaugos įstaigoje, beje, jis tvarko mokomąją 
ir informacinę medžiagą ir, „nors tai ne visai dera su mano 
sąžine“ (H. Pfeiferis), atneša Lenei susidėvėjusius ir todėl 
išbrokuotus plakatus; kad nepažeistų buhalterinės apskaitos 
reikalavimų, už brokuotus plakatus Pfeiferis sumoka nedidelį 
mokestį; o kadangi „jo žinioje“ vėl pirkti atitinkamas vaizdines 
priemones, tai per jį Lenei kartkartėmis pavyksta gauti ir naujų 
plakatų, kuriuos ji pasiima iš juos gaminančios firmos ir apmoka 
iš savo (pustuštės) kišenės. Susidėvėjusius plakatus ji taiso pati, 
kruopščiai nuvalo, benzinu arba muilo šarmu, apvedžioja linijas 
juodu grafitiniu pieštuku ir, paėmusi pigių akvarelinių dažų 
dėžutę, likusią namuose dar iš jos sūnaus vaikystės laikų, juos 
nuspalvina. Mėgstamiausias Lenės plakatas — moksliškai tiksli 
padidinta žmogaus akis, kabanti virš jos pianino (kad išpirktų 
jau ne sykį aprašytą pianiną, kad neleistų pareigūnams jo išvežti, 
Lenė žeminosi kaulydama pinigų iš visų savo velionių tėvų pa- 
žįstamų, anksčiau laiko imdama mokestį iš savo nuomininkų, 
skolindamasi iš savo svainio Heinricho, o dažniausiai — lanky- 
damasi pas senį Hoizerį, kurio tariamai familiarūs meilika- 
vimai kelia Lenei įtarimą; anot trijų patikimiausių liudininkų 
(Margretos, Marjos ir Lotos) parodymų, ji net pareiškė, jog 
dėl pianino pasiryžusi „eiti į gatvę“ — kaip Lenei, tai neįtikėtinai 
drąsus pareiškimas). Lenės kambario sienas puošia ir rečiau ap- 
žiūrinėjami organai, pav., žmogaus žarnos, netrūksta nė žmo- 
gaus lyties organų su tiksliu visų jų funkcijų aprašymu; tai padi- 
dinto vaizdo lentelės formos sienos puošmena, ir kabėjo jie pas 
Lenę dar gerokai prieš tai, kol juos išpopuliarino pornoteologija. 
Dėl šių plakatų, kuriuos Marja pavadino nepadoriais, Lenė 


15 


ir Marja smarkiai ginčijosi, tačiau Lenė liko atkakli ir nepalen- 
kiama. 

Kadangi anksčiau ar vėliau vis tiek reikės nušviesti Lenės 
santykį su metafizika, pasakysime iš karto: metafizika nesudaro 
Lenei nė menkiausių sunkumų. Ji gerai sutaria su Mergele 
Marija, beveik kasdien mato ją televizoriaus ekrane, kiekvieną 
sykį nustemba, kad Mergelė Marija irgi blondinė, jau ne tokia 
jauna, kaip norėtųsi; šie susitikimai vyksta visiškoje tyloje, daž- 
niausiai vėlai, kai kaimynai miega, o visos televizijos progra- 
mos — taip pat ir olandų — baigiasi. Lenė ir Mergelė Marija 
paprasčiausiai nusišypso viena kitai. Ir viskas. Lenė anaiptol 
neapstulbtų ir nėmaž neišsigąstų, jeigu vieną gražią dieną, pasi- 
baigus programai, televizoriaus ekrane jai būtų pristatytas 
Mergelės Marijos sūnus. Ar ji net laukia šito, apie tai papasako- 
jęs asmuo nežino. Bet po to, ką patyrė, jis nenustebtų. Lenė 
moka dvi maldas, kurias retkarčiais šnibžda: „Tėve mūsų“ ir 
„Sveika, Marija“. Ir dar porą nuotrupų rožinio. Ji neturi 
maldaknygės, nevaikšto į bažnyčią ir tiki, kad kosmose esama 
„dvasingų būtybių“ (Lenė). 


Kol su didesnėmis ar mažesnėmis spragomis pradėsime 
pasakoti apie Lenės mokslo kelią, žvilgtelėkime į jos knygų 
spintą; dauguma ten beviltiškai dulkančių tomų — tai biblio- 
teka, kurią kitados urmu nupirko Lenės tėvas. Ji prilygsta origi- 
naliems aliejiniams paveikslams, bet ligi šiol dar nebuvo aprašyta; 
čia yra ir visi kelerių metų bažnytinės (katalikiškos) pakraipos 
seno iliustruoto mėnesinio žurnalo komplektai, kuriuos Lenė 
retkarčiais pavarto; šie žurnalai — bukinistinė retenybė — iš- 
liko tik per neišmanymą, mat teismo vykdytoją suklaidino prasta 
jų išvaizda. Bet, deja, pro teismo vykdytojo akis nepraslydo žur- 
nalo „Hochland“ 1916—1940 metų komplektai, taip pat Vil- 
jamo Batlerio Jeitso eilėraščiai, buvusi Lenės motinos nuosa- 
vybė. Atidesni stebėtojai, tokie, kaip Marja van Dorn, kuriai 
daug metų teko susidurti su šiomis knygomis šluostant dulkes, 
arba Lota Hoizer, kuri per karą ilgą laiką buvo antroji Lenės 
patikėtinė, šioje moderno stiliaus spintoje, žinoma, netikėtai at- 
randa septynias, aštuonias antraštes: Brechto, Helderlyno ir 
Traklio eilėraščiai, du Kafkos ir Kleisto prozos tomai, dvi Tols- 
tojaus knygos („,Prisikėlimas“ ir „Ana Karenina“) — ir visos 
šios septynios ar aštuonios knygos yra garbingai ir autorių šir- 

„džiai maloniai sutrintos nuo skaitymo, sutrintos taip smarkiai, 
kad jos nuolat, nors ir ne itin grabiai, klijuojamos įvairiausiais 
klijais bei lipniomis juostomis; o kai kurios knygos — tai palaidi 
lapai, paprasčiausiai suveržti gumele. Pasiūlymus padovanoti 
jai naujus šių autorių kūrinių leidimus (per Kalėdas, gimimo 
arba vardo dienas ir t. t.) Lenė atmeta taip griežtai, kad beveik 
gali įsižeisti. Čia aut. sau leidžia padaryti vieną jo kompetenciją 
viršijančią pastabą: jis tvirtai įsitikinęs, kad ten taip pat stovėtų 
ir keletas Beketo prozos tomų, jei tada, kai Lenės patarėjas 
literatūros klausimais dar turėjo jai įtakos, jie jau būtų pasirodę 
arba jam žinomi. 


Prie Lenės aistrų priklauso aštuonios cigaretės per dieną, 
nors ir negausus, bet skanus maistas, du fortepijoniniai Šuberto 
kūriniai, su susižavėjimu apžiūrinėjami paveikslai su Žmogaus 
organais, įskaitant ir žarnas, taip pat švelnios mintys, skiriamos 
šiuo metu kalinčiam jos sūnui Levui. Be to, ji mėgsta šokti, visada 
buvo aistringa šokėja (o vienąsyk šis malonumas jai tapo lemtin- 
gu, nes taip ji visiems laikams gavo sau nemielą Pfeifer pavardę). 
Na, o kur gali pasišokti vieniša keturiasdešimt aštuonerių metų 
moteris, kurią aplinkiniai norėtų nunuodyti dujomis? Argi jai 
vaikščioti po užeigas, kuriose renkasi mėgstantis šokius jaunimas 
ir kur į ją, Žinoma, pažiūrėtų, o galbūt ir pasielgtų kaip su seks- 
bobule? Dalyvauti parapijos renginiuose, kuriuose šokama, Lenė 
negali, nes nuo keturiolikos metų nevaikšto į bažnyčią. Jei ji 
susiieškotų kitas jaunystės drauges — išskyrus Margretą, kuriai 
šokiai tikriausiai bus neprieinami iki gyvenimo pabaigos — 
ko gero, atsidurtų kokiame vakarėlyje su striptizu arba kur 
keičiamasi partneriais, pati be partnerio, ir turbūt paraustų 
ketvirtą kartą gyvenime. Lig šiol per savo gyvenimą Lenė buvo 
paraudusi tris kartus. Tai ką gi Lenė daro? Ji šoka viena, savo 
miegamajame, kartais tik lengvai apsitaisiusi, o vonioje kartais 
ir visai nuoga, prieš veidrodį pataikūną. Retsykiais ją taip kas 
nors pamato ar net užklumpa... o tai, žinoma, nedaro jai garbės. 
Kartą ji šoko su vienu iš nuomininkų, teismo asesoriumi, anksti 
nuplikusiu Erichu Kiopleriu; Lenė beveik būtų paraudusi, jei 
šis ponas nebūtų taip stačiokiškai davęs valios rankoms; šiaip ar 
taip, ji buvo priversta atsakyti jam kambarį, nes jis — pakan- 
kamai inteligentiškas ir anaiptol ne be intuicijos — suvokė ne- 
paprastą Lenės juslumą ir po to „surizikuoto pasišokimo“ 

(Lenė), įvykusio savaime, kai jis atėjo mokėti nuomos ir užtiko 
Lenę besiklausančią šokių muzikos, jis kas vakarą inkšdavo prie 
jos durų. Lenė nenorėjo jo išklausyti, nes jis jai nepatiko, ir nuo 
to laiko Kiopleris, gavęs kambarį kaimynystėje, priklauso prie 
aršiausių skundikų ir retkarčiais šnekučiuodamasis prie keturių 
akių su tos krautuvės, kuri netrukus bus paaukota struktūriniams 
pokyčiams, šeimininke, puikuojasi intymiomis savo nebūtų meilės 
ryšių su Lene detalėmis, 0 šios detalės taip jaudina tąją šeiminin- 
kę — ledinio grožio personą, kurios vyro kiauras dienas nebūna 
namie (jis dirba automobilių gamykloje), kad plikagalvį teismo 
asesorių, per tą laiką tapusį patarėju, ji tempiasi į galinį kambarį, 
kur gausiai su juo nusideda. Ši persona, vardu Kėtė Peršt, dvi- 
dešimt aštuonerių metų, irgi yra viena iš tų, kurie negailestingai 
plaka Lenę liežuviais, juodina jos moralę, nors kai per mugę 
miestą užplūsta atvykėliai, ji pati, vyrui tarpininkaujant, už 
gerą užmokestį parsisamdo į vieną naktinį klubą „mugės strip- 
tizui“ ir, prieš išeidama į sceną, per saldžiabalsį pranešėją pa- 
skelbia, jog paskui bus pasiryžusi tenkinti visus geidulius, kuriuos 
sukels jos pasirodymas. 

Pastaruoju metu Lenė retkarčiais gauna progos pašokti. 
Tam tikros patirties pamokyta, ji nuomoja kambarius tik šei- 
moms ir svetimšaliams darbininkams, taigi už lengvatinę kai- 
ną — ir tai turint galvoje jos finansinę padėtį! — ji išnuomojo 
du kambarius simpatiškai jaunai porai, kuriuos, kad būtų papras- 
čiau, vadinsime Hansu ir Grėte, ir kaip tik tasai Hansas ir toji 
Grėtė, kartu su Lene klausydamiesi šokių muzikos, teisingai 
suprato ritmiškus jos kūno ir sielos virpesius, tad retsykiais 
Lenė gali „garbingai pasišokti“. Kartais Hansas su Grėte net 
mėgina atsargiai paaiškinti Lenei jos padėtį, siūlo jai madin- 
giau apsirengti, pakeisti šukuoseną, siūlo susirasti meilužį. „Nors 
ką nors nauja, Lene, puošnią rausvą suknelę, puošnias kojines 
ant tavo fantastiškų kojų — ir tu tuoj pamatysi, kokia dar esi 
patraukli“. Bet tada Lenė purto galvą, ji per daug įžeista, ji 
nebevaikšto į krautuvę produktų, jai perka Grėtė, o Hansas, 
prieš išeidamas į darbą (jis dirba techniku kelių statybos valdy- 
boje, o Grėtė yra kosmetininkė ir — lig šiol veltui — nemokamai 
siūlo Lenei savo paslaugas), kasryt nubėga už Lenę pas kepėją 
ir parneša jai jos dvi niekuo nepakeičiamas šviežut šviežutėles 
bandeles, kurios Lenei yra=suprbiaumagilkkišiakjejMonėms 

Žinoma, Lenės buto sienas puošia ne vien mokomieji bio- 
logijos plakatai, čia kabo ir nuotraukos, mirusiųjų nuotraukos; 
jos motina, mirusi 1943-iaisiais, būdama keturiasdešimt vienerių 
metų amžiaus ir nufotografuota prieš pat mirtį, iš pažiūros 
kenčianti moteris retais žilais plaukais ir didelėmis akimis; susi- 
supusi į apklotą, ji sėdi ant suolelio prie Reino netoli Herzelio, 
greta prieplaukos, kur kaip tik ir užrašytas vietovės pavadini- 
mas, fone stūkso vienuolyno sienos; matyt, kad Lenės motiną 
krečia šaltis; dėmesį traukia jos blausios akys, keistai valinga 
burna, nors veidas anaiptol neatrodo gyvybingas; kyla įspūdis, 
jog ji daugiau nebenori gyventi; o jei kas paprašytų atspėti jos 
amžių, susimąstytum ir nežinotum, ar tai tylios kančios nepa- 
prastai susendinta trisdešimtmetė, ar trapi šešiasdešimtmetė, ku- 
riai pavyko išsaugoti jaunatvišką išvaizdą. Lenės motina šioje 
nuotraukoje šypsosi, negalima sakyti, kad per prievartą, bet vis 
dėlto su pastangomis. 

Lenės tėvas, fotografuotas paprasčiausiu aparatu 1949 
metais taip pat prieš mirtį, jam keturiasdešimt devyneri, jis irgi 
šypsosi, tačiau pastangų nematyti nė ženklo; jis čia su daug sykių 
kruopščiai lopytais darbiniais mūrininko drabužiais prieš su- 
griautą namą, kairėje rankoje — laužtuvas, toks, kokį Žinovai 
vadina „letena“, dešinėje — kūjis, žinovų vadinamas „akmen- 
skaldžio kūju“; priešais jį, už jo, šalia jo, jam iš kairės ir iš dešinės 
guli įvairaus dydžio geležinės sijos, galimas daiktas, jis ir šypso- 
si joms, kaip kad žvejas šypsosi, žiūrėdamas į savo dienos laimikį. 
Ir iš tiesų čia jo dienos laimikis — apie tai dar bus smulkiai papa- 
sakota, — tada jis dirbo pas jau minėtą buvusį gėlininkystės savi- 
ninką, kuris iš anksto užuodė, jog „kils geležies akcijos“ (Lotos 
H. žodžiai). Nuotraukoje Lenės tėvas be kepurės, labai tankiais, 
vos žilstelėjusiais plaukais, ir šiam aukštam, lieknam žmogui, 
prie kurio rankų įrankiai, regis, tiesiog lipte limpa, labai sunku 
prisegti kokį nors derantį socialinį epitetą. Ar jis atrodo prole- 
tariškai? O gal poniškai? Ar jis panašus į žmogų, dirbantį darbą, 
kurio nemoka, o gal jis puikiai išmano šį akivaizdžiai nelengvą 
amatą? Aut. linkęs manyti, kad ir viena, ir kita — teisybė, be 
to, ir vienu, ir kitu atveju. Jo požiūrį patvirtina ir Lotos H. 
komentaras apie šią nuotrauką, Lota H. jį čia vadina „ponu 
proletaru“. Iš Lenės tėvo išvaizdos nė kiek nepanašu, kad jam 
būtų pabodęs gyvenimas. Jis neatrodo nei jaunesnis, nei senes- 
nis, negu yra, jis tikras: „gerai išsilaikęs penktą dešimtį bebaigiąs 

vyriškis“, kuris vedybiniame skelbime galėtų pasisiūlyti „pada- 
ryti laimingą linksmo būdo gyvenimo draugę, pageidautina ne 
vyresnę kaip keturiasdešimties“. 

Kitose keturiose nuotraukose — keturi jauni vaikinai, 
visiems gal apie dvidešimt, trys iš jų mirę, vienas (Lenės sūnus) 
dar gyvas. Dviem iš šių jaunuolių nuotraukose galima šį tą pri- 
kišti, bet vien dėl jų aprangos: nors fotografuoti veidai, krūtinės 
matyti tiek, kad aiškiai galima atpažinti Vokietijos vermachto 
uniformą, 0 ant šios uniformos — erelį ir svastiką, tąją simbolių 
kompoziciją, kurią žinovai vadina „maitvanagiu“. Kalbama apie 
Lenės brolį Heinrichą Gruiteną ir jos pusbrolį Erhardą Švei- 
gertą, kuriuos — kaip ir trečiąjį mirusįjį — reikia priskirti prie 
Antrojo pasaulinio karo aukų. Heinrichas ir Erhardas atrodo 
„kažkokie vokiški“ (aut.), jie abu „kažkokie“ panašūs į visus iš- 
silavinusius vokiečių jaunuolius, kurių nuotraukos rodomos; 
tikriausiai bus aiškiau, jei čia pacituosime Lotą H., kuriai jie 
abu yra „Bambergo raiteliai“, paskui dar matysime, jog šiuo 
apibūdinimu siekta toli gražu ne vien pamaloninti. Reikia daly- 
kiškai konstatuoti, jog E.— blondinas, o H.— šatenas; jog ir 
jiedu šypsosi, E. „nuoširdžiai ir visiškai atvirai“ (aut.), be to, 
maloniai ir nepaprastai simpatiškai. H. šypsena ne tokia nuoširdi, 
jo lūpų kampučiuose jau pastebimas tas nihilizmas, kuris daž- 
niausiai neteisingai laikomas cinizmu, ir galima pamanyti, kad 
1939 metais, kai darytos abi nuotraukos, tasai nihilizmas buvo 
gan ankstyvas, kone pažangus. 

Trečias iš tų mirusių žmonių, kurių nuotraukos čia kabo, 
yra tarybinis pilietis, Borisas Lvovičius Koltovskis; jis nesišypso; 
tai bemaž į grafiką panaši padidinta pasinė nuotrauka, privačiai 
daryta Maskvoje 1941 m. Joje Borisas atrodo rimtas, pablyškęs 
žmogus, kurio neįprastai aukšta kakta iš pirmo žvilgsnio pakiša 
mintį, jog jis per anksti praplikęs, bet kadangi jo plaukai vešlūs, 
šviesūs 1r garbanoti, aukšta kakta pasirodo esanti individualus 
Boriso K. bruožas. Jo akys tamsios ir gana didelės, o nikeliuoti 
raudonarmiečio akiniai jas taip atspindi, jog galima apsirikti ir 
palaikyti tai grafine gudrybe. Išsyk matyti, kad tada, kai daryta 
ši nuotrauka, tasai žmogus buvo jaunas, nors ir rimtas, liesas, 
su neįprastai aukšta kakta. Apsirengęs jis civiliai, marškiniai 
prasegti, apykaklė atlapota, jokio švarko, o tai leidžia spėti foto- 
grafavimo metu buvus vasaros temperatūrą. 

Šeštoje nuotraukoje matome gyvąjį, Lenės sūnų. Nors 

nuotraukoje jis vienmetis su E., H. ir B., atrodo iš visų jauniau- 
sias, tai aiškintina tuo, kad tada, kai jis fotografavosi, fotome- 
džiaga buvo geresnė nei 1939 ir 1941 metais; deja, nepaneigsi: 
jaunasis Levas ne tik šypsosi, šioje 1965-ųjų nuotraukoje jis 
juokiasi; bet kas nedvejodamas pavadintų jį „linksmu vaikinu“; 
panašumas tarp jo, Lenės tėvo ir jo tėvo Boriso nekelia abejonių. 
Jis turi „Gruitenų plaukus“ ir „Barkelių akis“ (Lenės motina 
kilusi iš Barkelių. Aut.), ir dėl to atsiranda papildomo panašumo 
į Erhardą. Jo juokas, jo akys be išlygų leidžia spręsti, kad dvi jo 
motinos savybės jam tikrai nebūdingos: jis nėra nei nešnekus, 
nei uždaras. 


Čia dar paminėtinas vienas Lenės drabužis, prie kurio ji 
prisirišusi ne mažiau kaip prie nuotraukų, plakatų su Žmogaus 
organais, pianino ir šviežių bandelių: tai jos chalatas, kurį ji 
užsispyrusi neteisingai vadina palaidiniu. Tai daiktas iš „gerų 
laikų frotė“ (Lota H.), kitados buvęs purpurinis, o dabar — 
per trisdešimt metų! — išblukęs iki smarkiai atmieštos aviečių 
sunkos spalvos. Daugelyje vietų jis suadytas oranžiniais medvil- 
niniais siūlais, ir reikia konstatuoti, kad suadytas profesionaliai. 
Lenė retai skiriasi su šiuo drabužiu, beveik nenusivelka jo, ji 
esą pareiškusi, jog norėtų „būti su juo palaidota, kai jau ateis 
laikas“ (Hansas ir Grėtė Helcenai, kurie yra pagrindiniai infor- 
matoriai apie visus įvykius namuose). 

Tikriausiai dar reikėtų trumpai paminėti, kas šiuo metu 
gyvena Lenės bute: du kambarius ji išnuomojo Hansui ir Grėtei 
Helcenams; du — portugalų šeimai su trim vaikais, šeima pavar- 
de Pinto ir sudaro ją tėvai Žuakimas ir Ana Marija bei jų vaikai 
Etelvina, Manuela ir Žozė; vieną — trim turkų darbininkams, 
kurių vardai Kaja Tunčas, Ali Kiličas ir Mechmetas Šachinas 
ir kurie jau nėra jauni. 

II 


Suprantama, Lenė ne visados buvo keturiasdešimt aštuonerių 
metų, todėl privalu atsigręžti į praeitį. 

Paauglystės laikų nuotraukose Lenę be išlygų pavadintume 
dailia ir žvalia mergaite; net ir su nacistinės mergaičių organi- 
zacijos uniforma trylikametė, keturiolikmetė, penkiolikmetė 
Lenė atrodo simpatiškai. Nė vienas nuotraukas apžiūrinėjantis 
vyriškis, vertindamas jos kūniškąjį grožį, nedrįstų tarstelėti dau- 
giau, nei „nieko sau, po paraliais“. O juk žmonių poravimosi 
instinktas prasideda nuo meilės iš pirmo žvilgsnio, paskui savai- 
me kyla noras pasimylėti su priešingos ar savos lyties partneriu, 
dar negalvojant apie ryšio patvarumą; vėliau šis instinktas gali 
virsti stipria, liepsninga aistra, sujaukiančia sielos ir kūno ramy- 
bę, ir visas šio instinkto pasireiškimo formas, nepaklūstančias 
nei įstatymams, nei taisyklėms, nuo paviršutiniškiausios iki 
pačios giliausios, galėjo sužadinti ir sužadindavo Lenė. Būdama 
septyniolikos, ji iš dailjos staiga pavirto gražia, o tamsių akių 
blondinei tai padaryti kur kas lengviau nei šviesiaakei. Šioje 
stadijoje joks vyriškis vertindamas nebūtų drįsęs tarstelėti dau- 
giau, nei „verta dėmesio“. 


Dar reikia pasakyti porą žodžių apie Lenės mokslo kelią. 
Šešiolikmetė ji pradėjo dirbti kontoroje pas savo tėvą, kuris 
aiškiai matė, jog daili mergaitė tapo gražuole, ir pirmiausia 
dėl jos poveikio vyrams (tai 1938 metais) kviesdavo Lenę į 
svarbius dalykinius pasitarimus, kuriuose ji dalyvaudavo su 
bloknotu ir pieštuku ant kelių ir protarpiais žymėdavosi pagrin- 
dines mintis. Stenografuoti ji nemokėjo, o ir nebūtų išmokusi. 
Abstrakcijos ir abstraktūs dalykai gal ir nebuvo jai visiškai ne- 
pasiekiami, bet „kabliaraščio“, kaip kad ji vadino stenografiją, 
mokytis nenorėjo. Jos mokslo kelias buvo vien kančios, veikiau 
mokytojų kančios negu jos pačios. Dusyk lyg ir sėdėjusi antrus 


22 


metus, „savanoriškai kartojusi kursą“, Lenė baigė keturis liau- 
dies mokyklos skyrius su pakenčiamu, gausiai pastabomis iš- 
margintu pažymėjimu. Vienas dar gyvas liudininkas iš liaudies 
mokyklos pedagogų kolektyvo, šešiasdešimt penkerių metų 
pensininkas, buvęs rektorius Šloksas, kurį pavyko rasti leidžiantį 
senatvės dienas kaime, galėjo papasakoti, kad retsykiais Lenei 
grėsdavo pagalbinė mokykla; tačiau nuo to ją saugojo du dalykai: 
tėvo turtai, darę — Šloksas tą primygtinai pabrėžia — tik ne- 
tiesioginę įtaką ir niekada nedarę tiesioginės, ir antra — tai, 
kad rasinė komisija, vaikščiojusi iš mokyklos į mokyklą, dvejus 
metus paeiliui pripažino vienuolikmetę ir dvylikametę Lenę 
„vokiškiausia mokyklos mergaite“. Vieną kartą Lenė net varžėsi 
dėl „vokiškiausios miesto mergaitės“ titulo, bet užėmė antrąją 
vietą, nes pirmoji teko protestantų pastoriaus dukrai, kurios 
akys buvo šviesesnės už Lenės akis, tada jau nebe tokias žydras. 
O argi galima išgrūsti į pagalbinę mokyklą „vokiškiausią mokyk- 
los mergaitę“? Dvylikos metų Lenė pradėjo mokytis vienuolėms 
priklausančioje aukštesniojoje mokykloje, iš kurios jau keturio- 
likmetę tėvai turėjo atsiimti kaip sužlugusią; per dvejus metus 
jį vieną sykį beviltiškai liko antriems metams, o kitą sykį ją 
perkėlė į aukštesnę klasę, nes tėvai iškilmingai pasižadėjo nie- 
kada tuo nepiktnaudžiauti. Šį pažadą jie ištesėjo. 

Kol dar nekilo nesusipratimų, reikia objektyviai nušviesti 
tas abejotinas mokymosi sąlygas, į kurias pakliuvo ir nuo kurių 
priklausė Lenė. Šiame kontekste negalima kalbėti apie kokią 
nors kaltę, nei liaudies mokykloje, nei licėjuje, kurį jinai lankė, 
niekada nebuvo jokių rimtesnių nemalonumų, o vien tik nesusi- 
pratimai. Lenė puikiausiai sugebėjo mokytis, netgi jautė Žinių 
alkį ar troškulį, ir visi aplinkui stengėsi šį jos alkį ar troškulį 
numaldyti. Tačiau siūlomi valgiai ir gėrimai neatitiko jos inte- 
lekto, jos polinkių, jos suvokimo. Pateikiamai medžiagai daž- 
niausiai, 0 gal ir visuomet, trūkdavo to juslinio komponento, 
be kurio Lenė nieko nevaliojo suprasti. Pav., rašyba jai niekada 
nesudarė nė menkiausių keblumų, nors atrodytų, kad iš tokio 
didžiai abstraktaus proceso reikėjo laukti priešingų rezultatų. 
Bet rašymas Lenei siejosi su optiniais, haptiniais ir net uoslės po- 
jūčiais (tereikia prisiminti, kaip kvepia įvairios rašalo, pieštukų, 
popieriaus rūšys), todėl jai sekėsi net sudėtingi rašybos pratimai 
ir gramatikos vingrybės; Lenės rašysena — kurios jai, deja, 
retai kada prireikia — yra tvirta, simpatiška ir — kaip patikino 

buvęs rektorius, o dabar pensininkas Šloksas (informatorius 
apie visas esmines pedagogines detales) — tiesiog galinti „,su- 
žadinti erotinius ar seksualinius geidulius“. Ypač Lenei nesisekė 
du labai artimi dalykai: tikyba ir skaičiavimas, vėliau matema- 
tika. Jei bent vienam jos mokytojui ar mokytojai būtų atėję į 
galvą išaiškinti dar mažai, dar tik šešiametei Lenei, kad mate- 
matika ir fizika teikia galimybių pažinti žvaigždėtąjį dangų, 
kurį ji taip mėgo, Lenė nebūtų purkštavusi nei prieš mažą, nei 
prieš didelę daugybos lentelę, kuri jai buvo tokia šlykšti, kaip 
kai kuriems žmonėms vorai. Popieriniai riešutai, obuoliai, kar- 
vės ir žirniai, kuriais banaliai siekiama aritmetinio realizmo, 
jos nedomino; ji nebuvo matematikė, bet, be abejonės, turėjo 
gabumų gamtos mokslams, ir jeigu ji būtų išgirdusi ne vien 
apie Mendelio žiedus, kurie raudoni, balti ir rausvi nuolat 
šmėsčiojo mokykliniuose vadovėliuose ir plakatuose, bet ir apie 
sudėtingus genetinius procesus, ji, žinoma, būtų — kaip čia 
gražiau pasakius — su užsidegimu „pasinėrusi“ į šitokią medžia- 
gą. Kadangi biologijos pamokos buvo skurdžios, Lenė nepatyrė 
daugybės džiaugsmų, kuriuos atranda tik dabar, būdama jau 
garbingo amžiaus, kai pigiais akvareliniais dažais perpiešinėja 
sudėtingus organinius reiškinius. Van Dorn tikino, jog negalinti 
pamiršti vienos detalės iš tų laikų, kai Lenė dar nėjo į mokyklą, 
ši detalė jai tokia pat „nemaloni“ kaip ir Lenės plakatai su geni- 
talijomis. Dar vaikystėje Lenė aistringai domėjosi savo ekskre- 
mentais ir — deja! — veltui reikalavo paaiškinti: „Po šimts, kas 
čia iš manęs lenda?“ Bet nei motina, nei van Dorn jai šito nepa- 
aiškino! 

Tik antram iš tų dviejų vyrų, su kuriais Lenė mylėjosi per 
savo ligšiolinį gyvenimą, lyg tyčia užsieniečiui, ir dar iš Tarybų 
Sąjungos, buvo lemta atskleisti stebėtinus jos sensibilumo ir 
intelekto gabumus. Be to, ji jam papasakojo tai, ką vėliau — 
nuo 43-iųjų pabaigos iki 45-ųjų vidurio Lenė nebuvo tokia 
nešneki kaip dabar — ji dar sykį pakartojo Margretai: jog pirmą- 
ją ir visišką „būties palaimą“ ji patyrusi būdama šešiolikos metų, 
kai vieną birželio pavakarę, ką tik pašalinta iš internato, važia- 
vusi dviračiu namo, pakeliui atsigulusi aukštielninka į viržius, 
„Išsitiesusi ir visiškai atsipalaidavusi“ (Lenė Margretai), ir 
žiūrėdama, kaip vakaro žaros nutviekstame danguje įsižiebia 
žvaigždės, išgyvenusi tą palaimos būseną, kurios šiandien per- 
nelyg dažnai siekiama; tą 1939 metų vasaros vakarą, kai gulėjo 

išsitiesusi ir „atsivėrusi“ ant šiltų viržių, Lenę — taip ji atkartojo 
Margretai, ką prieš tai pasakojusi Borisui — užplūdo jausmas, 
kad ją „ima“ ir kad ji „atsiduoda“, ir ji — taip ji vėliau aiškino 
Margretai — būtų nėmaž nenustebusi, jei būtų pastojusi. Taigi 
ir nekaltas prasidėjimas Lenei anaiptol neatrodo nesuvokiamas. 


Mokslus licėjuje Lenė baigė su bjauriu pažymėjimu, ku- 
riame jos tikybos ir matematikos žinios buvo įvertintos nepa- 
tenkinamai. Dvejus su puse metų Lenė praleido pensionate, kur 
mokėsi šeimininkauti, vokiečių kalbos, tikybos, šiek tiek istorijos 
(iki reformacijos), taip pat muzikos (fortepijonas). 


Prieš imantis statyti paminklą mirusiai vienuolei, turėjusiai 
Lenės išsilavinimui tokios pat lemtingos įtakos kaip ir tarybinis 
žmogus, apie kurį išsamiai šnekėsime vėliau, kaip liudininkes čia 
reikia paminėti tris dar gyvas vienuoles, kurios puikiai prisiminė 
Lenę, nors susidūrė su ja prieš trisdešimt ketverius ar trisdešimt 
dvejus metus, o kai aut. su pieštuku ir bloknotu susirado visas 
tris trijose skirtingose vietose, jos, vos paminėjus Lenę, vienu 
balsu sušuko: „O taip, Gruiten!* Toks vienbalsis šūktelėjimas 
aut. atrodo reikšmingas, nes liudija, kokį stiprų įspūdį turėjusi 
daryti Lenė. 

O kadangi sutapo ne vien šūktelėjimas „O taip, Gruiten!“, 
bet ir tam tikros fizinės šių trijų vienuolių savybės, taupydami 
eilutes, kai kurias detales išvardinsime sinchroniškai. Visų trijų 
oda tokia, kokia paprastai vadinama pergamentine: plona ir 
aptempusi kaulėtus skruostus, gelsvo atspalvio, išvagota smul- 
kučių raukšlelių; visos trys vaišino pasakotoją arbata (arba 
paprašė pavaišinti). Ne iš nedėkingumo, bet vardan teisybės 
reikia pasakyti, jog pas visas tris arbata nebuvo labai stipri; 
visos trys vaišino (arba paprašė pavaišinti) sausu pyragu; visos 
trys ėmė kosėti, kai aut. užsirūkė (jis pasielgė nemandagiai ir 
neprašė leidimo, nes bijojo susilaukti neigiamo atsakymo); visos 
trys sutiko aut. kone vienoduose priimamuosiuose, kuriuos 
puošė religinio turinio reprodukcijos, kryžius ir po vieną valdan- 
čio popiežiaus ir vietinio kardinolo portretą; visi trys stalai 
trijuose skirtinguose kambariuose buvo apdengti pliušinėmis stal- 
tiesėmis, visos kėdės buvo nepatogios; visų trijų vienuolių amžius 
buvo nuo septyniasdešimties iki septyniasdešimt dvejų metų. 

Pirmoji, sesuo Kolumbanus, kitados direktoriavo tame 

licėjuje, kurį taip nesėkmingai dvejus metus lankė Lenė. Ji, 
nežemiška būtybė blausiomis akimis, beveik per visą pokalbį 
išsėdėjo purtydama galvą, o purtė galvą todėl, kad prikaišiojo 
sau neatskleidusi to, kas slypėjo Lenėje: „Joje kažkas slypėjo, 
netgi kažkas ypatinga, bet mes to neatskleidėme“. Sesuo Kolum- 
banus — mokslinį laipsnį turinti matematikė, kuri dar ir šian- 
dien (su lupa!) skaito specialybės literatūrą, — atrodė kilusi iš 
ankstyvosios emancipacijos epochos, kai moterys siekė išsilavi- 
nimo, bet, deja, dėvint vienuolės abitą, šis siekimas retai pri- 
pažįstamas ir dar rečiau gerbiamas. Mandagiai užklausta apie 
savo gyvenimo detales, ji papasakojo, kad jau 1918 metais vilkė- 
jusi šiais drabužiais ir susilaukdavusi daugiau pajuokos, panie- 
kos ir pašaipos, nei tūlas šiandienos valkata. Kai aut. apsakė 
Lenės gyvenimo smulkmenas, jos apsiblaususios akys šiek tiek 
pagyvėjo, dūsaudama, tačiau su kažkokiu entuziazmu ji tarė: 
„Nepaprastai, taigi, nepaprastai... taip ir turėjo susiklostyti jos 
gyvenimas“. Ši pastaba suglumino aut. Atsisveikindamas jis 
susigėdęs dirstelėjo į keturias cigaretes, provokuojančiai vulga- 
riai įspraustas į pelenus keramikinėje vynuogės lapo formos 
peleninėje, kurioje turbūt tik retkarčiais užgęsta koks prelato 
cigaras. 

Antroji vienuolė, sesuo Prudencija, dėstė Lenei vokiečių 
kalbą: ji buvo kruopelytę mažiau aristokratiška už seserį Kolum- 
banus, jos skruostai — kruopelytę rausvesni, nors tai anaiptol 
nereiškia, jog ji raudonskruostė, tik — dar matyti, kad anksčiau 
jos skruostai buvo rausvi, o sesers Kolumbanus veido oda, be 
jokių abejonių, nuo jaunumės švytėjo nuolatiniu blyškumu. 
Sesuo Prudencija (apie jos šūktelėjimą, išgirdus Lenės vardą, 
žr. aukščiau!) pridūrė porą netikėtų detalių. „Aš, — tarė ji,— 
dariau viską, kad ją paliktų mokykloje, bet niekuo negalėjau jai 
padėti, nors iš vokiečių parašiau dvejetą, o ir galėjau tiek para- 
šyti; ji, vadinasi, parašė nuostabų rašinį apie „Markizę fon O...“, 
žinote, tai toks dalykas, kuris buvo draudžiamas, kuris buvo 
netgi labai neprielankiai vertinamas, nes jo turinys, taip sakant, 
delikatus... bet aš maniau ir tebemanau, jog keturiolikmetėms 
mergaitėms ramia sąžine galima leisti jį skaityti ir pamąstyti apie 
tai... tai šit, Lenė parašė kažką nuostabaus: ji, vadinasi, gynė 
grafą F... ir taip sugebėjo įsijausti į... na, sakykime, į vyrų lytinį 
instinktą, kad mane apstulbino... nuostabu, ir nedaug trūko iki 
vieneto... bet iš tikybos ji gavo „nepatenkinamai“, iš tikrųjų tai 

buvo šešetas, tik nenorėta rašyti mergaitei šešeto iš tikybos, ir 
dar ji gavo riebų, bet, be abejo, pelnytą „nepatenkinamai“ iš 
matematikos, sesuo Kolumbanus, su ašaromis akyse, buvo pri- 
versta jį parašyti, nes ji juk turėjo būti objektyvi... ir po to Grui- 
ten... paliko licėjų, turėjo palikti“. 

Iš seserų ir mokytojų, dirbusių pensionate, kuriame Lenė 
tęsė mokslus nuo keturioliktųjų iki beveik septynioliktųjų savo 
gyvenimo metų, pavyko rasti tiktai trečiąją Iš Čia pristatomų 
vienuolių, seserį Ceciliją. Tai ji pustrečių metų privačiai mokė 
Lenę skambinti pianinu; išsyk pajutusi Lenės muzikalumą, 
tačiau pasibaisėjusi, tiesiog puolusi neviltin dėl jos nesugebėjimo 
pažinti natas ir, net perskaičius natą, nustatyti ja reiškiamą 
garsą, sesuo Cecilija pirmuosius šešis mėnesius praleido klausy- 
damasi su Lene plokštelių... o paskui Lenė turėdavo pagroti, ką 
girdėjusi, tai, kaip pareiškė sesuo Cecilija, buvo abejotinas, 
tačiau pavykęs bandymas, kuris — pasak sesers Cecilijos — 
netgi įrodė, kad „Lenė pajėgė atpažinti ne tik melodijas ir 
ritmus, bet ir struktūras“. Bet kaip — nesuskaičiuojami sesers 
Cecilijos atodūsiai! — kaip išmokyti Lenę pažinti natas, juk be 
šito negalima apsieiti? Jai šovė į galvą — kone geniali mintis — 
pabandyti aplinkiniu keliu per geografiją. Nors geografijos dės- 
tymas buvo skurdus — jį daugiausia sudarė visų Reino intakų 
vardijimas, rodymas žemėlapyje ir vėl vardijimas, kartu vardi- 
jant šių upių ribojamus vidutinio dydžio kalnagūbrius ir vieto- 
ves — ir vis dėlto — Lenė išmoko suprasti žemėlapius: šią taip 
smarkiai raitytą juodą liniją tarp Hunsriuko ir Eifelio, Mozelį, 
Lenė toli gražu suvokdavo ne vien tik kaip juodą vingiuotą li- 
niją, bet ir kaip ženklą, žymintį tikrai egzistuojančią upę. Taigi. 
Bandymas pavyko: Lenė išmoko pažinti natas, sunkiai, purkš- 
taudama, dažnai verkdama iš įniršio, bet išmoko... o kadangi 
sesuo Cecilija gaudavo iš Lenės tėvo nemažą papildomą hono- 
rarą, plaukiantį į ordino kasą, ji jautė pareigą „nors kai ką“ 
duoti Lenei. Tai jai pavyko, ir: „Kuo ji mane stebino: ji iškart 
suvokė, kad Šubertas jai yra riba... visi bandymai peržengti šią 
ribą taip apgailėtinai žlugdavo, kad net aš jai patariau to nemė- 
ginti, nors jos tėvas reikalavo, kad ji išmoktų skambinti Mocartą, 
Bethoveną ir panašiai“. 

Dar viena pastaba apie sesers Cecilijos odą: dar buvo gali- 
ma nuspėti pieno spalvos vietas, švelniai baltas, ne tokias sausas; 
aut. atvirai prisipažįsta pajutęs, galimas daiktas, nepadorų, norą 

NX 
pamatyti daugiau šios nepaprastai malonios, skaistybės įžadus 
davusios senutės odos, net jei šis noras kam nors ir duotų pagrin- 
do įtarti jį gerontofilija. Deja, paklausta apie vieną iš kartu 
dirbusių seserų, turėjusią Lenei didelės įtakos, sesuo Cecilija 
tapo šalta it ledas, kone atšiauri. 


Čia galima tik užsiminti apie tai, ką galbūt pavyks įrodyti 
tolimesniu pasakojimu: kad Lenė yra nepripažintas juslumo 
genijus. Deja, ilgą laiką ją priskirdavo kategorijai, kuri tokia 
patogi, jog mielai vartojama: šlapia višta. Senis Hoizeris netgi 
prisipažino, kad tokia ją laiko ir po šiai dienai. 

Taigi atrodytų, jog Lenė, visą gyvenimą buvusi nuostabi 
valgytoja, noriai mokėsi virti ir namų ruoša buvo jos mėgsta- 
miausias dalykas; tačiau taip toli gražu nėra: nors virti mergaites 
mokė prie viryklės ir virtuvinio stalo, o naudojamus produktus 
galima buvo uosti, lytėti, ragauti ir regėti, virimas (jei aut. teisin- 
gai supranta kai kurias sesers pastabas) Lenei atrodė dar 
abstraktesnis už matematiką ir toks pat neapčiuopiamas kaip 
tikyba. Sunku pasakyti, ar Lenė būtų tapusi puikia virėja, dar 
sunkiau pasakyti, ar tik nebuvo per virimo pamokas pagaminti 
patiekalai Lenei per „prėski“, mat vienuolės kone metafiziškai 
bijo prieskonių. Kad Lenė nėra gera virėja, to, deja, nenuneig- 
si; tik sriubos jai retkarčiais pavyksta, dar ir desertas, be to, 
jį — O tai anaiptol nėra savaime suprantamas dalykas — moka 
virti gerą kavą, su meile virdavo savo kūdikiui (paliudyta 
M.v.D.), tačiau niekada nesugebėtų paruošti normalaus valgia- 
raščio. Kaip kad padažo likimą gali nulemti neleistinas ir netai- 
syklingas staigus rankos judesys, pilant kokį nors priedą, taip 
nepataisomai žlugo (o gal geriau sakyti, laimė, nepavyko) ir 
Lenės religinis auklėjimas. Kai būdavo kalbama apie duoną ar 
vyną, apsikabinimus, rankos uždėjimą, kai figūruodavo žemiškai 
materialūs dalykai, Lenė nepatirdavo nė menkiausių sunkumų. 
Jai ir šiandien nesunku tikėti, jog galima gydyti seilėmis. Bet 
kas gi jau čia ims ką nors seilinti? O ji ne tik gydė seilėmis rusą 
ir savo vaiką, bet, vien pridėjusi ranką, suteikdavo rusui palaimą 
ir ramindavo sūnų (Lota ir Margreta). Tačiau kas gi jau čia 
ims ir uždės kam nors ranką? Ir kas per duoną jai davė, kai ji 
priėmė Pirmąją Šventąją Komuniją (paskutinis bažnytinis aktas, 
kuriame Lenė dalyvavo), ir kur, kur, po paraliais, dingo vynas? 
Kodėl jai jo nedavė? Puolusios moterys ir taip toliau, daugybė 

moterų, su kuriomis susidūrė Švenčiausiosios Mergelės sūnus, 
visa tai Lenei nepaprastai patiko ir galėjo sukelti tokią pat eksta- 
zę kaip ir žvilgsnis į žvaigždėtą dangų. 

Galima numanyti, jog Lenė, visą gyvenimą taip mėgusi savo 
šviežias rytines bandeles ir net kenčianti dėl jų kaimynų pajuoką, 
karštai troško ir laukė Pirmosios Komunijos šventės. Žinotina, 
jog licėjuje Lenei neleido priimti Pirmosios Komunijos, nes per 
pasiruošimą jai dažnai trūkdavo kantrybė, ji nuolat atakuodavo 
ir po šių pamokų su vaikišku atkaklumu klausinėdavo tikybos 
mokytoją, kuris jau tada buvo pagyvenęs žilaplaukis, labai 
asketiškas žmogus, deja, dabar jau dvidešimt metų, kai miręs: 
„Prašau, na, prašau duoti man šitą gyvybės duoną! Kodėl aš 
turiu taip ilgai laukti?“ Tam tikybos mokytojui, po kurio mirties 
išliko jo vardas Erichas Bringsas ir keletas publikacijų, nevalin- 
gas Lenės jausmų protrūkis pasirodė „nusikalstamas“. Jis pasi- 
baisėjo šitaip reiškiamu troškimu, kurį tegalėjo įvardinti kaip 
„kūniškus geidulius“. Žinoma, jis griežtai atmetė Lenės reikala- 
vimus, o Komuniją jai atidėjo dvejiems metams dėl „akivaizdaus 
nebrandumo ir nesugebėjimo suvokti sakramentų“. Šį atsitikimą 
gali paliudyti du žmonės: senis Hoizeris, kuris gerai tą atsimena 
ir gali pareikšti, jog „tada vos vos išvengta skandalo“ ir tik dėl 
vienuolėms keblios vidaus politikos situacijos (1934!), apie kurią 
Lenė neturėjo jokio supratimo, buvo nutarta „neskambinti vi- 
sais varpais dėl šito dalyko“. Antrasis liudininkas — pats sena- 
sis ponas, kurio arkliukas buvo mokymas apie partikules, moky- 
mas, kurio esmę sudaro tai, kad ištisus mėnesius, o jei reikia — 
ir metus, atsižvelgiant į visas kazuistiškai įmanomas aplinkybes, 
postringaujama, kas galbūt atsitiko arba galėjo atsitikti, arba 
būtų galėję, turėję, privalėję atsitikti su ostijos partikulėmis. 
Vėliau tasai ponas, vis dar gana žinomas kaip partikulių specia- 
listas, viename teologiniame literatūros žurnale periodiškai 
spausdindavo „Eskizus iš mano gyvenimo“ ir juose, tarp kita 
ko, aprašė atsitikimą su Lene, kurią be jokios gėdos ir vaizduotės 
trumpumo dėlei pavadino „tokia L.G., tuomet dvylikos metų“. 
Jis vaizduoja Lenės „degančias akis“, jos „juslią burną“, iš 
aukšto užsimena apie jos tarmišką tarseną, apibūdina jos tėvų 
namus kaip „tipiškų prakutėlių, vulgarius“ ir baigia tokiu 
sakiniu: „Kadangi Švenčiausios Šventenybės buvo geidžiama 
taip proletariškai materialistiškai, aš, žinoma, turėjau uždrausti 
ją gauti“. Nors Lenės tėvai nebuvo nei baisiai religingi, nei itin 

prisirišę prie bažnyčios, tai, „kad Lenė dar nepriėjusi“, dėl jų 
krašto ir aplinkos įtakos jiems atrodė trūkumas ir netgi gėda, 
todėl jų valia Lenė, kaip sakoma, „priėjo“, keturiolikos su puse 
metų, jau pensionate, o kadangi tuo metu — anot įtikinančių 
Marjos van Dorn parodymų — Lenei jau būdavo moteriški 
nemalonumai, bažnytinė šventė visiškai sužlugo, pasaulietinė 
irgi. Lenė taip karštai troško to gabalėlio duonos, ji visais savo 
pojūčiais buvo pasirengusi pulti į ekstazę... „Ir va (taip ji šitą 
nupasakojo pasibaisėjusiai Marjai van Dorn) man ant liežuvio 
padėjo tokį balkšvą, trapų, sausą, beskonį daiktą... aš net norėjau 
jį išspjauti!“ Marja keletą kartų persižegnojo ir stebėjosi, kad 
ranka pasiekiami, jutimais suvokiami dalykai: žvakės, smilkalai, 
vargonų muzika ir choro giedojimas nepajėgė įveikti Lenės nusi- 
vylimo. Net ir įprastas šventinis stalas su šparagais ir kumpiu, 
net vaniliniai ledai su grietinėle negalėjo jai niekuo padėti. O kad 
pati Lenė yra „partikuliarininkė“, ji kasdien įrodo, surinkdama 
iš lėkštės visus duonos trupinius ir susižerdama juos į burną 
(Hansas ir Grėtė). 

Šiame pasakojime kiek išgalėdami vengsime nešvankybių, 
tačiau, vardan tikslumo, tikriausiai reikėtų paaiškinti, kokių 
lytinio švietimo žinių gaudavo jaunos mergaitės, prieš palikda- 
mos pensionatą — jauniausiai iš jų tada buvo šešiolika, vyriau- 
siai — dvidešimt vieneri, o suteikdavo šių Žinių pensionato tiky- 
bos mokytojas, nesenas, taip pat asketiškas žmogus, pavarde 
Hornas, kuris leido Lenei priimti Pirmąją Komuniją tik direk- 
torei spaudžiant. Švelniu balsu, pasitelkęs grynai kulinarinius 
terminus, nė neužsimindamas apie konkrečias biologines deta- 
les, lytinį aktą vadino „būtinu dauginimosi procesu“ ir gretino 
jo rezultatą su „žemuogėmis su plakta grietinėle“, painiodavosi 
improvizuotuose palyginimuose, kurie turėjo nusakyti leistiną 
ir neleistiną bučiavimąsi, o žodžio „kriauklė“ vaidmens šiame 
kontekste mergaitės nesugebėjo suprasti. Reikia konstatuoti, 
kad kai švelnus balsas neapsakomais, grynai kulinariniais termi- 
nais aiškino neapsakomus dalykus apie bučiavimąsi ir mylėji- 
mąsi, Lenė pirmąsyk gyvenime paraudo (Margreta), o kadangi 
jinai net nesugeba atgailauti — beje, tai palengvindavo Lenei 
išpažintį, nes paversdavo ją vien mechanišku darbu ir Lenė 
tik kažką pamaldavo liežuviu — tai šis bandymas apšviesti, 
matyt, palietė kažin kokius jos pojūčių centrus, kurie lig šiol 
dar neatrasti. Kadangi čia bandoma daugmaž įtikinamai apibu- 

dinti nuoširdų, proletarišką, veik genialų Lenės juslumą, derėtų 
pridurti: begėdė ji nebuvo, taigi pirmasis jos išraudimas pažymė- 
tinas kaip sensacija. Šiaip ar taip, pats šio smarkaus išraudimo 
vyksmas, nepriklausęs nuo Lenės valios, pasirodė jai stulbinan- 
tis, kankinantis ir skausmingas. Čia jau nėra reikalo dar sykį 
pabrėžti, jog joje slypėjo nepaprasta erotinė ir seksualinė galia, 
o kadangi tikybos mokytojas šitaip jai aiškino kažką, kas, kaip 
1 Komunija, kartu buvo pateikiama lyg sakramentas, Lenės 
pasipiktinimas prasiveržė jai lig tol nepažįstamu būdu — ji 
išraudo. Mikčiodama iš įtūžio, užsiplieskusi raudoniu, ji papras- 
čiausiai išėjo iš pamokos; dėl to jos baigimo pažymėjime vėliau 
atsirado penketas, penketas iš tikybos. Be to, tikybos pamokose 
Lenei įkalė be jokio susižavėjimo nuolat prisiminti tris Vakarų 
kalnus: Golgotą, Akropolį ir Kapitolijų — tarp kita ko, Golgota 
jai neatrodė nesimpatiška, tai buvo kalnas, apie kurį ji išgirdo, 
mokydamasi Biblijos, ir Žinojo, jog tai tik kalvelė ir anaiptol 
ne Vakaruose. O jeigu prisiminsime, kad Lenė vis dar moka 
„Tėve mūsų“ ir „Sveika, Marija“ ir netgi kalba šias maldas; kad 
ji Žino keletą rožinio nuotrupų, kad bendravimas su Mergele 
Marija jai atrodo savaime suprantamas dalykas — tai tikriausiai 
čia derėtų pasakyti, kad religiniai Lenės gabumai liko nepaste- 
bėti kaip ir jos juslumas ir kad joje buvo galima atrasti ir atskleis- 
ti didžią mistikę. 


Dabar pagaliau reikia pradėti bent jau eskizą paminklo, 
pastatytino moteriai, kurios jau nebeįmanoma rasti kaip liudi- 
ninkės, su kuria nebegalima pasišnekėti nei telefonu, nei susi- 
tikus; ji mirė 1942-ųjų pabaigoje ligi šiol neaiškiomis aplinky- 
bėmis, ne dėl tiesioginio smurto, bet dėl tiesioginio smurto grės- 
mės ir ją Supusių žmonių abejingumo. Tasai B.H.T. ir Lenė 
tikriausiai buvo vieninteliai, kuriuos ši moteris mylėjo; deja, 
net ir labai kruopščiai tyrinėjant, nepavyko sužinoti jos pasau- 
lietiško vardo, taip pat nepavyko sužinoti nei vietos, nei aplinkos, 
iš kurios ji kilusi; žinomas tik jos vienuolės vardas — tam pakan- 
ka liudininkų: Lenė, Margreta, Marja ir kaip tik tasai buvęs 
antikvariato mokinys, kurio pristatymui, jo nuomone, visiškai 
pakanka inicialų B.H.T.— sesuo Rachelė. Ir jos pravardė: 
Haruspika. Kai ji susidūrė su Lene, o tuo pat metu ir su šituo 
B.H.T. (1937—1938), jai galėjo būti kokie keturiasdešimt 
penkeri. Ji buvo maža, raumeninga (net ne Lenei, 0 vieninte- 

liam B.H.T. ji pasipasakojo, jog kitados buvusi moterų 80 metrų 
bėgimo su kliūtimis Vokietijos jaunių čempionė!) ; tikriausiai — 
1937— 1938 metais sesuo Rachelė turėjo rimto pagrindo ne- 
skelbti visų smulkmenų apie savo kilmę ir išsilavinimą — tų 
laikų žodžiais tariant, ji buvo „labai išsilavinusi asmenybė“, 
ir visiškai įmanoma, kad ji, ko gero, buvo apgynusi daktarinę 
disertaciją, o gal net ir habilitacinę (aišku, svetima pavarde). 
Deja, iš liudininkų atsiminimų jos ūgį galima tik spėti: 160 cm; 
sverti ji galėjo apie 50 kg; plaukų spalva: juodi, pražilę; akys: 
šviesiai mėlynos; tikėtina keltiška kilmė, taip pat ir Žydiška. 
Tasai B.H.T., nediplomuotas bibliotekininkas, dabar studijuo- 
jantis antikvariatų katalogus vienoje vidutinio dydžio miesto 
bibliotekoje ir darantis tam tikrą įtaką knygų įsigijimo politikai, 
pagal savo amžių palyginti suvargęs žmogus, malonus, nors ne 
itin iniciatyvus ir temperamentingas, nepaisant mažiausiai dvi- 
dešimties metų amžiaus skirtumo, tikriausiai buvo įsimylėjęs 
šią vienuolę. O jo atkaklų ir kryptingą intelektą liudija tai, kad 
iki 1944 metų jam pavyko išvengti karinės tarnybos, taigi jis yra 
tam tikras missing link! tarp Lenės ir sesers Rachelės (juk kai 
penktaisiais karo metais jį pašaukė į armiją, jis buvo beveik 
dvidešimt šešerių ir, jo tvirtinimu, sveikas kaip ridikas). 
Šiaip ar taip, užklaustas apie seserį Rachelę, B.H.T. pagy- 
vėjo, stačiai susijaudino. Jis nerūko, yra viengungis ir — spren- 
džiant iš kvapų jo pustrečio kambario bute su vonia — puikus 
virėjas. Pripažįsta tik antikvarines knygas, o naujus leidinius 
niekina: „Nauja knyga — tai ne knyga“ (B.H.T.). Anksti nu- 
plikęs, maitinasi, matyt, gerai, bet vienodai, ir jo organizme 
gaminasi per daug riebalų: tą liudija stambiomis poromis nusėta 
nosis ir paausyje nuolat kylančios nedidelės votys, pastebėtos 
ne kartą pas jį besilankant. B.H.T. iš prigimties nėra šnekus, 
tačiau kai kalbama apie Rachelę-Haruspiką, jis tiesiog jaučia 
poreikį išlieti širdį, o Lene, kurią težino iš sesers pasakojimų 
kaip „neįtikėtinai gražią šviesiaplaukę mergaitę, kurios dar 
laukia daug gražių ir skausmingų išgyvenimų“, jis žavisi taip 
jaunatviškai ir idealistiškai, kad jei aut. rūpėtų tokie dalykai ir 
jei jis pats nebūtų įsimylėjęs Lenės, jį apimtų pagunda šiandien 
pat juodu suvesti, pavėlavus trisdešimt ketveriais metais. Tačiau 
kad ir kokių savybių (paslėptų ir akivaizdžių) turėtų šis vyrukas 


' Trūkstamasis ryšys (angl.; čia ir toliau vert. past.). 


32 


B.H.T., viena yra neabejotina: ištikimybė. Galimas daiktas, kad 
ir sau pačiam. 

Būtų galima daug pasakoti apie šį vyruką, tačiau neverta, 
nes tiesiogiai su Lene jis beveik nesusijęs ir gali būti naudin- 
gas tik kaip reflektorius. 

Mat klaidinga manyti, kad tame pensionate-internate Lenė 
kankinosi; 0 ne, jai nutiko ten nuostabių dalykų, ji patyrė kaip 
tik tai, ką patiria likimo numylėtiniai: ji pateko į geras rankas. 
Žinios, gaunamos per pamokas, jos visiškai arba beveik ne- 
domino, o ramios ir malonios sesers Cecilijos privačios pamokos 
buvo reikšmingos ir davė vaisių. Lemtingą vaidmenį Lenės gy- 
venime, mažų mažiausiai tokį pat lemtingą kaip ir vėliau atsi- 
radęs rusas, suvaidino sesuo Rachelė, kuriai (1936!) neleido 
dėstyti ir kuri buvo, anot mergaičių, prieškambarinė sesuo — 
itin menko prestižo pareigos, o socialinis statusas, galima sakyti, 
nė kiek ne aukštesnis nei valytojos. Ji privalėjo laiku žadinti 
mergaites, stebėti jų rytinį prausimosi ritualą, paaiškinti joms — 
sesuo biologė griežtai atsisakė tą daryti — kas darosi joms ir 
su jomis, kai netikėtai prasidėdavo pirmieji moteriški nemalo- 
numai; be to, jai priklausė viena pareiga, kitoms seserims atro- 
džiusi šlykšti ir nepakeliama, bet sesuo Rachelė atlikdavo ją 
tiesiog su susižavėjimu, meiliai ir rūpestingai: stebėti jaunuolių 
virškinimą ir skystos, ir kietos formos. Mergaitės privalėjo ne- 
nuleisti į nežinomybę savo virškinimo produktų, kol jų neapžiū- 
rėjo Rachelė. Jos globai buvo pavestos keturiolikmetės, ir Ra- 
chelė dirbo šį darbą su ramiu diagnostikės pasitikėjimu, glumi- 
nančiu mergaites. Ar bereikia sakyti, kad Lenė, kurios dėmesys 
savo virškinimui lig tol nebuvo patenkintas, tapo karšta Rache- 
lės pasekėja? Dažnai Rachelei pakakdavo tik užmesti akį, ir 
ji tiksliai galėdavo nustatyti fizinę ir psichinę konkrečios mergai- 
tės būseną, o kadangi iš ekskrementų ji netgi spėdavo pažan- 
gumą, prieš kontrolinius darbus mergaitės ją gulte apguldavo, 
ir sesuo Rachelė metai po metų (nuo 1933-iųjų paveldėdavo 
Haruspikos pavardę, kurią jai prisegė viena jos buvusi mokinė, 
vėliau mėginusi jėgas žurnalistikoje. Manyta (šią nuomonę 
patvirtino Lenė, vėliau tapusi Rachelės patikėtine), jog ji vedusi 
knygą, su tiksliomis detalėmis. Į savo pravardę ji žiūrėjo kaip 
į jai derančią švelnybę. Jei sakysime, kad mokslo metus viduti- 
niškai sudarė du šimtai keturiasdešimt dienų, be to, buvo dvylika 
mergaičių, o budėta penkerius metus (tarytum koks kadrinis 

vienuolyno puskarininkis), lengvai galima apskaičiuoti, kad 
sesuo Rachelė statistiškai užfiksavo ir trumpai analizavo maž- 
daug dvidešimt aštuonis tūkstančius aštuonis šimtus virškinimo 
procesų: stebinantis kompendiumas, tikriausiai turėjęs neįkai- 
nojamą vertę kaip skatologinis ir urologinis dokumentas. Ma- 
noma, kad vėliau jis buvo neatsakingai sunaikintas! Aut. tyri- 
nėjimai, taip pat gestai ir posakiai, kalbant apie Rachelę, 
pastebėti tiesioginiuose B.H.T., netiesioginiuose (Marjos per- 
filtruotuose) Lenės ir vėlgi tiesioginiuose Margretos pasako- 
jimuose, leidžia spėti, kad Rachelės išsilavinimas apėmė tris 
mokslo sritis: mediciną, biologiją ir filosofiją — ir viskas inter- 
pretuota su teologine priemaiša, grynai mistinės kilmės. 

Rachelė kišosi ir į tokius dalykus, kurie jai nepriklausė: 
kosmetika, plaukai, oda, akys, ausys, šukuosena, avalynė, 
baltiniai, — tereikia prisiminti, jog juodaplaukei Margretai ji 
patarė dėvėti žalios kaip butelis, o šviesiaplaukei Lenei — pri- 
slopintos skaisčiai raudonos spalvos drabužius ir pasiūlė jai 
per pokylį su katalikiško studentų internato auklėtiniais apsiauti 
cinoberio spalvos bateliais, jog ji nurodė Lenei odos priežiūrai 
naudoti migdolų sėlenas ir laikėsi nuomonės, kad ledinis vanduo 
nėra butinas ir kad nesveika juo piktnaudžiauti, taigi iš esmės 
ją galima apibūdinti trumpu neiginiu: ji nebuvo ūkiško muilo 
gerbėja. O jei dar pridursime, kad ji ne tik neatkalbinėdavo nuo 
lūpų dažų, bet netgi patardavo juos naudoti — suprantama, 
su saiku ir skoniu, kiekvienai pagal savąjį tipą — bus aišku, 
jog ji smarkiai pralenkė savo metą ir, žinoma, savo aplinką. 
Ji beveik griežtai reikalaudavo prižiūrėti plaukus, kruopščiai 
ir ilgai šukuoti juos šepečiu, ypač vakare. 

Rachelės vieta konvente buvo neaiški. Daugumos seserų 
akimis ji užėmė tarpinę padėtį tarp tualetų prižiūrėtojos ir valy- 
tojos, o toks požiūris ganėtinai smerktinas, net jei jis ir būtų 
buvęs teisingas. Kai kurios seserys ją gerbė, kai kurios bijojo: 
tarp jos ir direktorės tvyrojo „pagarba su nuolatine įtampa“ 
(B.H.T.). Direktorė, atšiauri ir inteligentiška gražuolė pelenų 
spalvos plaukais, kuri praėjus metams po to, kai Lenė paliko 
mokyklą, nusivilko abitą ir įstojo į nacistinę moterų organiza- 
ciją, net sutikdavo su Rachelės patarimais in puncto kosmetika, 
nors jie prieštaravo vienuolyno dvasiai. Turint galvoje, kad 
direktorę pravardžiuodavo „Tigrese“, kad pagrindinė jos discip- 
lina buvo matematika, o gretutinės — prancūzų kalba ir geo- 

grafija, aišku, jog Haruspikos elgesį ji vertino kaip juokingą 
ir nepavojingą „fekalinę mistiką“. Jai atrodė, kad bent akies 
kampučiu dirstelėti į savo ekskrementus žeidžia damos orumą 
(B.H.T.), visa tai ji laikė daugiau ar mažiau „pagoniškais“ 
dalykais, nors (vėl B.H.T.) pagoniška buvo kaip tik tai, kas 
pastūmėjo ją į nacistinę moterų organizaciją. Tačiau, po teisy- 
bei (viskas anot B.H.T.), reikia pasakyti: ir palikusi vienuolyną 
ji niekada neišdavė Rachelės. Lenė, Margreta ir B.H.T. apibū- 
dina ją kaip „išdidžią asmenybę“. Nors pasak visų, kuriuos tik 
įmanoma apklausti, direktorė buvo labai graži ir, be abejo, 
„erotiškai patraukli asmenybė“ (Margreta), net ir išėjusi 
iš vienuolyno ji neištekėjo, tikriausiai per savo išdidumą; ji 
nenorėjo parodyti savo silpnybių, nenorėjo išsišokti; vos sulau- 
kusi penkiasdešimties, besibaigiant karui, ji dingo kažkur tarp 
Lvovo ir Černovicų, kur, turėdama vyresniosios vyriausybės 
patarėjos laipsnį ir užimdama atsakingas tarnybines pareigas, 
rūpinosi „kultūros politika“. Gaila. Aut. nepaprastai mielai būtų 
ją „apklausęs ryšium su šia byla“. 

Internate Rachelė neturėjo rimtų pedagogės ar gydytojos 
pareigų, tačiau atliko ir vienas, ir kitas; šiaip jau jinai privalėjo 
pranešti tik apie ypatingus atvejus — smarkų viduriavimą ir 
galimą infekcijos grėsmę — taip pat apie akis badančią nešvarą, 
susijusią su virškinimo sritimi, ir apie nusižengimus nustaty- 
tiems dorovės reikalavimams, kuriuos lengva numanyti. Pasta- 
rojo dalyko Rachelė niekada nedarydavo. Tačiau jai atrodė 
labai svarbu jau pačią pirmą dieną perskaityti mergaitėms ne- 
didelį pamokslėlį, kaip nusišluostyti po bet kokio tuštinimosi. 
Paminėjusi, jog visi raumenys, ypač papilvės, visada privalo būti 
elastingi ir stiprūs, o todėl ji patarianti užsiiminėti gimnastika 
ir lengvąja atletika, Rachelė staiga peršokdavo prie savo mėgsta- 
miausios temos: kad sveikas ir, kaip ji pabrėždavo, inteligen- 
tiškas žmogus gali atlikti tokį reikalą ir be skiautelės popieriaus. 
Bet kadangi šis idealas niekada nebūdavo pasiekiamas arba 
pasiekiamas labai retai, Rachelė išsamiai aiškindavo, kaip nau- 
dotis popieriumi, jei jau negalima be jo apsieiti. 

Ji — šiuo požiūriu B.H.T. yra nepakeičiamas šaltinis — 
daug skaitė apie tokius dalykus, beveik viską iš sunkiųjų darbų 
kolonijų ir šiaip kalėjimų literatūros, uoliai studijavo visų kali- 
nių (kriminalinių ir politinių) atsiminimus. Rachelė iš anksto 
nusiteikdavo, kad per šį pranešimą mergaitės kikens ir paikios. 

Kadangi Lenė ir Margreta tą patvirtino, reikia pasakyti, 
jog išvydus pirmąjį Lenės tuštinimąsi, kurį jai teko vertinti, 
seserį Rachelę apėmė savotiška ekstazė. Lenei, nepratusiai 
prie tokių sugretinimų, ji tarė: „„Mergyt, tu — likimo numylė- 
tinė, kaip ir aš“. 

O kai po kelių dienų Lenė pasiekė „bepopierės“ statusą, 
nes šis „raumenų darbas“ jai buvo vieni juokai (Lenė Marjai, 
patvirtinta Margretos), tarp jų užsimezgė tokia neišardoma 
simpatija, kad Lenei jau iš anksto buvo nebaisios visos jos dar 
laukiančios mokymosi nesėkmės. 

Bet būtų neteisinga, jei susidarytų įspūdis, jog sesuo Ra- 
chelė pasirodė geniali vien ekskrementų srityje. Nuėjusi sudėtin- 
gą studijų kelią, ji iš pradžių tapo biologe, vėliau gydytoja, o 
dar vėliau teologe, priėmė katalikybę ir įstojo į vienuolyną, 
kad, derindama biologijos, medicinos, filosofijos ir teologijos 
žinias, „šviestų jaunuomenę“, tačiau jau pirmaisiais jos pedago- 
ginės veiklos metais Romoje esanti generalinė taryba uždraudė 
jai dėstyti, nes įtarė ją biologizmu ir mistiniu materializmu; ją 
pažemino iki budėtojos pareigų, siekdami šia bausme apkartinti 
jai gyvenimą ordine, ir visi buvo pasirengę ją „garbingai“ seku- 
liarizuoti (viską papasakojo Rachelė B.H.T., žodžiu), tačiau 
ji ne tik priėmė pažeminimą kaip paaukštinimą, bet net ir suvokė 
bei vertino jį būtent šitaip, ir manė, jog eidama budėtojos parei- 
gas gali pritaikyti savo mokslus daug geriau, nei mokytojaudama. 
Kadangi visi keblumai su ordinu prasidėjo kaip tik 1933 metais, 
tai ordinas nenorėjo jos visiškai pašalinti ir dar penkerius metus 
Rachelė galėjo dirbti „tualeto prižiūrėtoja“ (Rachelė apie Ra- 
chelę, pasakodama B.H.T.). Jau vien tam, kad parūpintų valymo 
priemonių, tualetinio popieriaus, antiseptikų, taip pat lovos 
baltinių ir pan., ji retkarčiais važiuodavo dviračiu į netoliese 
esantį vidutinio dydžio miestą, kuriame buvo universitetas, ir 
šio universiteto bibliotekoje Rachelė praleido ne vieną valandą, 
o vėliau — ne vieną dieną turtingame to miesto antikvariate, 
kur užsimezgė jos platoniška ir vis dėlto aistringa draugystė su 
B.H.T.; jis leido jai, kiek širdis geidžia, raustis viršininkui pri- 
klausančiuose daiktuose ir net — nusižengdamas taisyklėms — 
davė naudotis grynai tarnybiniu parankiniu fondu, nedraus- 
davo skaityti gausiuose užkaboriuose, dargi įpildavo kavos iš 
savo termoso, taigi kartkartėmis jis net įbrukdavo jai kokį su- 
muštinį, kai ji pernelyg užsisėdėdavo. Labiausiai ji domėjosi 

farmakologine, mistine ir biologine literatūra, taip pat žoli- 
ninkyste ir per porą metų tapo labai delikačios srities specialiste: 
skatologinių anomalijų, kiek tik buvo įmanoma apie jas sužinoti 
iš mistinės literatūros, kurios antikvariatė nestigo. 

Nors padaryta viskas, absoliučiai viskas, kad būtų atskleista 
sesers Rachelės praeitis bei kilmė: be B.H.T., Lenės ir Margretos 
parodymų, daugiau nieko nepavyko sužinoti; per antrą ir trečią 
apsilankymą pas seserį Ceciliją negauta jokių žinių apie jos 
buvusią kolegę; aut. atkaklumas tik privertė ją parausti... ir rei- 
kia atvirai prisipažinti, jog nėra nemalonu, kai parausta vyresnė 
kaip septyniasdešimties metų senutė su pieno spalvos oda. Ket- 
virtas apsilankymas — matyti, kad aut. yra užsispyręs — žlugo 
jau prie vienuolyno vartų: jo nebeįleido. Ar jam pavyks sužinoti 
ką nors daugiau ordino archyve ir asmenų registre Romoje, 
priklausys nuo to, ar gaus laiko bei lėšų kelionei ir — svarbiau- 
sia— ar jam bus leista gilintis į ordino paslaptis. Privalu prisi- 
minti 1937—1938 metų situaciją: tamsiame antikvariato kampe 
sėdi maža uoli vienuolė, karštai besidominti mistika ir biologija, 
įtariama skatologija, kaltinama biologizmu ir materialistiniu 
misticizmu, o jaunas, tais laikais dar nėmaž nepraplikęs ir neiš- 
pleręs vaikinas nešioja jai kavą su sumuštiniais. Kad šis žanrinis 
paveikslėlis būtų solidus ir prilygtų tokio nyderlandų dailininko, 
kaip Vermeras, darbui, atsižvelgiant į vidaus ir užsienio politinę 
padėtį, reikia purpurinio fono ir kruvinų debesų, nes kažkur be 
perstogės marširavo SA, o karo grėsmė 1938 metais buvo didesnė 
nei ateinančiais metais, kai jis iš tiesų prasidėjo; ir tegu šioji 
Rachelės aistra virškinimo klausimams atrodo pernelyg mistiška, 
tegu atrodo klaidingi tie jos vidaus sekrecijos tyrinėjimai (kurie 
siekė taip toli, kad ji aistringai troško sužinoti tikslią medžiagos, 
vadinamos sperma, sudėtį) — reikia pripažinti vieną dalyką: 
tai ji, remdamasi savo asmeniškais (neleistinais) bandymais su 
šlapimu, patarė jaunajam antikvarui, kaip išvengti tarnybos 
Vokietijos vermachte, nes, gerdama jo kavą (su kuria ji retkar- 
čiais netgi aplaistydavo antikvarinės retenybes — Rachelė ne- 
jautė ypatingos pagarbos jokiems knygų leidimams), ji jam išsa- 
miai paaiškino, ką jis turįs gerti, ką valgyti, kokias tinktūras 
ir piliules vartoti, kad, patikrinus šlapimą, per medicininę apžiū- 
rą išgirstų ne paviršutinišką, bet tvirtą sprendimą — „netin- 
kamas“; kad ir kaip ten būtų, savo žinių ir skaitymo rezultatų 
dėka Rachelė galėjo sudaryti B.H.T. šlapimui „laipsnišką planą“ 

(tiksli Rachelės citata, paliudyta B.H.T.), garantavusį, kad net 
pragulėjus vieną, dvi ar tris dienas ligoninėje, reakcijos su įvai- 
riausiais reagentais vis dar rodys pakankamai baltymų. Šis pra- 
nešimas tėra skirtas paguosti visiems, kas čia pasigenda politikos. 
Deja, B.H.T. buvo per didelis bailys, kad šį „laipsnišką planą“ 
su visomis jo detalėmis perduotų kitiems šaukiamiesiems. „Kaip 
tarnautojas“, jis bijojęs nemalonumų su aukštesne organizacija. 

Tikriausiai Rachelė būtų neapsakomai džiūgavusi (aut. 
hipotezė), jeigu jai būtų išrūpintas leidimas bent kartą gyvenime 
kokią savaitę eiti panašias pareigas jaunų vyrukų internate ir 
apžiūrinėti tai, ką apžiūrinėdavo pas mergaites. Kadangi litera- 
tūros apie vyrų ir moterų virškinimo skirtumus tais laikais buvo 
nedaug, jai liko vien spėlionės, virtusios išankstine nuostata; 
beveik visus vyrus Rachelė laikė „kietaviduriais“. Jei apie jos 
troškimą būtų sužinoję Romoje ar kur kitur, ją, žinoma, tuč- 
tuojau būtų ekskomunikavę ir eksmitavę. 

Su ta pačia aistra, su kuria apžiūrinėdavo klozetų puodus, 
Rachelė rytais studijuodavo ir savo globotinių mergaičių akis, 
skirdavo voneles akims, o tam būdavo paruošusi nedidelį rinkinį 
dubenėlių ir ąsotį šaltinio vandens; Rachelė tuoj pat pastebėdavo 
menkiausią uždegimo ar trachomos požymį ir, kai imdavo aiškin- 
ti mergaitėms, jog tinklainė yra tokio storio ar tokio plonio kaip 
rūkomasis popierius, bet ją dar sudaro trys ląstelių sluoksniai: 
fotoreceptoriai, bipolinės ir ganglinės, — ir vien tik pirmajame 
sluoksnyje — trečdalis rūkomojo popieriaus storio ar plonio — 
yra apie šešis milijonus kolbelių ir šimtai milijonų lazdelių, ir 
jos pasiskirsčiusios po tinklainę ne tolygiai, bet įvairiai, ją kiek- 
vienąsyk apimdavo ekstazė — dar didesnė, nei pasakojant apie 
virškinimo procesus. Jūsų akys, pamokslaudavo Rachelė mer- 
gaitėms, yra neapsakoma, niekuo nepamainoma brangenybė; o 
tinklainė tėra viena iš kokių keturiolikos akies sluoksnių ir iš 
viso turi septynis ar aštuonis sluoksnius, kurie vėlgi atskirti vienas 
nuo kito; o kai ji dar pradėdavo postringauti apie lęšio pasaitus, 
papilas, ganglines ląsteles ir krumplyno raumenis, mergaitės 
protarpiais murmėdavo dar vieną josios pravardę: „Vienuolė 
su pasaitėliu“ arba „Vienuolių pasaitėlis“. 

Reikia atsižvelgti į tai, kad Rachelė turėjo nedaug progų 
ir laiko ką nors aiškinti mergaitėms; jų dienotvarkė buvo griežtai 
suplanuota, o didumai iš jų Rachelė iš tiesų reiškė ne ką daugiau, 
nei atsakingąją už tualetinį popierių. Žinoma, ji kalbėjo ir apie 

prakaitą, pūlius, menstruacijų kraują ir — gan išsamiai — apie 
seiles; beveik neverta nė sakyti, kad ji buvo arši smarkaus dantų 
valymo priešininkė, šiaip ar taip, beprotišką dantų šveitimą pa- 
budus ji vos pakenkė, ir tai tik po griežčiausių tėvų protestų. Ir 
apžiūrinėjo ji ne vien mergaičių akis, bet ir jų odą, deja, ne krū- 
tinę ir pilvą, o tik dilbius ir žastus, nes tėvai ją keletą kartų apkal- 
tino, jog ji begėdiškai lytėjusi mergaites. Vėliau ji ėmėsi aiškinti 
mergaitėms, kad, sukaupus tam tikrą patirtį, žvilgsnis į ekskre- 
mentus turi tik patvirtinti tai, ką ir šiaip Jauti vos nubudęs: kokia 
tavo savijauta, ir — turint atitinkamą patirtį — galima net ne- 
žiūrėti į juos, nebent gerai nesuprastum, kas tau darosi, ir reikėtų 
mesti akį, kad pasitikrintum (Margreta ir B.H.T.). 

Apsimetusi sergančia, o tai būdavo kuo toliau, tuo dažniau, 
sesers Rachelės kambarėlyje Lenė netgi galėdavo surūkyti vieną 
kitą cigaretę; Rachelė jai paaiškino, jog daugiau nei trys—pen- 
kios cigaretės Lenės amžiuje ir dar moteriai nėra sveika. Kai 
ji suaugs, tegu niekada nerūko daugiau kaip septynias ar aštuo- 
nias cigaretes, bent jau niekada neviršija dešimties. Ir kas gi 
drįstų neigti šio auklėjimo vertę, jei galima konstatuoti, kad 
Lenė, būdama keturiasdešimt aštuonerių, vis dar laikosi šios 
taisyklės ir kad ant rudo vyniojamo popieriaus lapo, kurio 
dydis — pusantro iš pusantro metro (šiuo metu tokio dydžio 
baltas popierius ne jos kišenei), Lenė dabar ėmėsi įgyvendinti 
savo žydrąją svajonę, kuriai lig šiol neturėjo laiko: tiksliai nu- 
piešti vieno tinklainės sluoksnio skersinį pjūvį; ji iš tiesų pasi- 
ryžusi nutapyti šešis milijonus kolbelių ir šimtą milijonų lazde- 
lių — ir visa tai su dažų dėžute, likusia iš jos sūnaus vaikystės ir 
retkarčiais papildoma jos priperkamais pigiais dažais. Žinant, 
kad per dieną ji įveikia daugiausia penkis šimtus lazdelių arba 
kolbelių, o per metus — apie du šimtus tūkstančių, aišku, jog dar 
penkerius metus ji turės per akis darbo, ir tikriausiai suprantama, 
jog Lenė atsisakė pynėjos vietos, kad galėtų piešti lazdeles ir 
kolbeles. Savo paveikslą ji vadina „Mergelės Marijos, vardu 
Rachelė, kairės akies tinklainės dalis“. 


Nejaugi dar kas nors nustebtų sužinojęs, kad piešdama 
Lenė mėgsta dainuoti? Daug negalvodama, ji pritaiko žodžiams 
Šubertą, liaudies dainų elementus ir šiaip viską, ką tik nugirsta 
iš plokštelių „namie ir kieme“ (Hansas), įpina visokiausių ritmų 
ir melodijų, o tokiam Širtenšteinui tai žadina „ne vien tik jaudulį, 

dėmesį ir pagarbą“ (Širtenšteinas). Be jokios abejonės, jos dainų 
repertuaras turtingesnis už fortepijoninį; aut. turi magnetofono 
juostą, kurią jam įrašė Grėtė Helcen ir kurios klausantis jam 
per skruostus savaime ritasi ašaros (aut.). Lenė dainuoja tylokai, 
sausu, stipriu balsu, kuris skamba tyliai tik iš drovumo. Ji dai- 
nuoja tarsi Žmogus, esantis požemyje. Ir ką gi jinai dainuoja? 


Jos atspindys iš veidrodžio gelmės 
atšiauriai žvelgia prieblandoj į ją 
kol dingsta sidabrinėj gelmėje 

kurios tyrumas sklidinas grėsmės. 


Mano įžadas tai neskaistybė ir skurdas 
Neskaistybė dažnai nekaltybę gali pasaldint 
Kas paties žmogaus šiam Dievo pasauly sukurta 
Už tai jis šitoj Dievo žemėj ir išperka kaltę...“ 

Tai buvo balsas tauriausios iš upių, balsas laisvojo Reino... 
bet kurgi tasai, kurs gavo it Reinas gyvybę aukštumose iš įsčių 
šventųjų, idant per visą amžių laisvas išliktų ir polėkius savo 
širdies tikrove paverstų? 

Pirmą pavasarį griaudžiant karui, o taikai neinant artyn, 
kareivis išvadas pasidarė ir didvyrio krito mirtim“. 


Bet tave pažinojau geriau 

nei kada esu žmones pažinęs 

Aš suprasdavau eterio tylą 

tačiau niekad žmonių žodžio nesupratau... 
O mylėt tarp gėlių aš išmokau... 


Pastarasis stulpelis dainuojamas gan dažnai, klausantis 
magnetofono juostos, galima išgirsti keturias skirtingas jo varia- 
cijas, vieną netgi bito ritmu. 

Kaip matome, Lenė gana laisvai elgiasi su šiaip jau kano- 
nizuotais žodžiais, savo nuožiūra ji komponuoja ne tik muzikos, 
bet ir tekstų elementus. 


Balsas laisvojo Reino — kyrie eleison 
O mylėt tarp gėlių aš išmokau — kyrie eleison 
Rankų stiprių milijonai — kyrie eleison 


? Eiliuotus tekstus vertė A.A. Jonynas. 
3 Perfrazuotas B. Brechto eilėraštis. (Vertė V. Šimkus.) 

Mano įžadas tai neskaistybė ir skurdas — kyrie eleison 

Mergaitė su dangumi mylėjaus — kyrie eleison 

Violetinis ir nuostabus mylėjo mane jis vyriška meile — 
kyrie eleison 

Senolių marmuras pražilęs — kvrie eleison 

Kol dar neištarta mana mintis — ji mano sielos paslaptis — 
kyrie eleison... 


Tad matome, jog Lenė ne tik kad užsiėmusi, ji užsiėmusi 
netgi kūrybingai. 


Lenei, kuri kiekvieną sykį labai išsigąsdavo, kai jai prasi- 
dėdavo moteriški nemalonumai, Rachelė be nereikalingos simbo- 
likos ir su visomis detalėmis išdėstė lytinių santykių eigą, ir nei 
Lenė, nei ji pati nė trupučio neparaudo; šiaip ar taip, tokios 
pamokos turėjo likti paslapty, nes čia Rachelė, žinoma, per- 
žengė savo kompetenciją. Galbūt tai paaiškina, kodėl Lenė taip 
smarkiai įtūžo ir išraudo, kai po pusantrų metų, oficialiai jas 
šviečiant, išgirdo apie ,,„žemuoges su plakta grietinėle“. O Rache- 
lė, kalbėdama apie vidurių formas, netgi nesidrovėjo vartoti 
„klasikinės architektūros“ sąvokos (B.H.T.). 

Be to, jau per pirmąjį mėnesį pensionate Lenė susirado 
draugę visam gyvenimui, tą pačią Margretą Ceist, jau tada 
apšauktą „šunkara“; tai buvo sunkiai sutramdoma neišpasa- 
kytai dievotų tėvų dukra, ir tėvai su ja „nesusidorojo“ lygiai 
taip pat, kaip ir visi jos buvę mokytojai. Margreta visuomet buvo 
gerai nusiteikusi, laikoma „linksma paukštyte“, maža tamsia- 
plaukė žmogysta, kuri, palyginti su Lene, atrodė tiesiog plepi. 
Ir štai, kaip tik Rachelė, apžiūrinėdama Margretos odą (pečius 
ir žastus), po dviejų savaičių nustatė, kad šioji turinti reikalų 
su vyrais. Kadangi pati Margreta yra vienintelė šių įvykių liudi- 
ninkė, čia būtų ne pro šalį šiek tiek atsargumo; tačiau aut. susi- 
darė įspūdis, jog Margreta galima visiškai pasikliauti. Margreta 
mano, jog Rachelė nustačiusi tą ne tik savo „beveik niekada 
neklystančiu cheminiu instinktu“, bet ir iš fizinių Margretos 
odos savybių; vėliau, atvirai su ja šnekučiuodamasi, Rachelė 
tvirtinusi, kad josios oda „spinduliuojanti patirtas glamones, 
beje, dalintas irgi“, tada Margreta — jos garbei tą reikia pasa- 
kyti — išraudusi ne pirmą ir toli gražu ne paskutinį sykį gyve- 
nime. Ji taipogi prisipažinusi, kad nakčia išsmunkanti iš vienuo- 

lyno, tik negalinti atskleisti kaip, ir susitikinėjanti su kaimo 
vaikinais, o ne su vyrais. Vyrai jai nepatinką, nes dvokią, šitą 
ji žinanti iš patirties su vienu vyriškiu, beje, tuo mokytoju, kuris 
irgi tvirtinęs su ja nesusidorojąs. „O, — pridūrusi ji savo kieta 
Reino tartimi,— jis susidorojo su manim kuo puikiausiai“. 
Vaikinai, pareiškusi Margreta, bendraamžiai, esą pats tas, o 
vyrai dvokią... ir — atvirai pridėjusi ji — tiesiog nuostabu, kaip 
jiems buvę malonu, kai kurie net šūkčioję iš malonumo... o tada 
jinai irgi šūkčiojusi, be to, negerai, kad vaikinai „tą darydavo 
vieni“; o jai, Margretai, taip pat malonu suteikti jiems malonu- 
mą — ir čia reikia pabrėžti, kad pirmąsyk matome Rachelę 
paplūstančią ašaromis: „Ji verkė tiesiog siaubingai, aš išsigandau, 
o dabar, kai guliu čia, būdama keturiasdešimt aštuonerių, su 
sifiliu ir dar galai žino kuo, tik dabar aš suprantu, kodėl ji taip 
baisiai verkė“ (Margreta ligoninėje). Kai Rachelei išdžiūvo 
ašaros — 0 anot Margretos pasakojimo, tai trukę gerą laiko 
tarpą — ji pasižiūrėjusi į Margretą susimąsčiusi, anaiptol ne be 
simpatijos, ir tarusi: „Taip, tu sutverta malonumams“. „Tai 
buvo užuomina, kurios aš, aišku, tada nesupratau“ (Margreta). 
Ji privalėjusi prisiekti — beje, rimtai ir iškilmingai, — kad nie- 
kada nepatrauksianti paskui save Lenės, kad net neišduosianti 
jai kelio iš pensionato, nes nors Lenei irgi lemta teikti daug 
džiaugsmo, ji nėra sutverta malonumams. Ir Margreta tą prisie- 
kusi, tesėjusi žodį, „be to, Lenei niekada negrėsė toks pavojus, 
ji pati žinojo, ko nori“. Ir vis dėlto Rachelė teisi, tai Margretos 
odą švelniai glamonėją ir karštai jos geidžią, ypač krūtų, ir stačiai 
neįtikėtina, ko tik su ja neišdarinėją tie vaikinai. Rachelės pa- 
klausta, ar turinti vieną ar keletą vaikinų, Margreta nuraudo 
antrąsyk per dvidešimt minučių ir atsakė — vėlei savo lygia, 
kieta Reino tartimi: „Vienu metu visada tik vieną“. Ir vėl Ra- 
chelė ėmusi verkti, sumurmėjusi, jog tai, ką Margreta daranti, 
nėra gerai ir liūdnai baigsis. Po to Margreta nebeilgai tebuvo 
pensionate; paaiškėjo viskas, kuo ji užsiiminėja su kaimo vaiki- 
nais (dauguma jų buvo aktyvūs ministrantai), kilo nemalonumų 
su vaikinų tėvais, su kunigu, su mergaičių tėvais, imta tirti šį 
įvykį, bet Margreta ir visi jaunuoliai vengė ką nors pasakoti... 
neišbuvusi pensionate nė metų, Margreta turėjo jį palikti. Tačiau 
Lenė visam gyvenimui įsigijo draugę, kuriai vėliau dar ne sykį 
buvo lemta įrodyti savo ištikimybę itin kebliose ir netgi mirtinai 
pavojingose situacijose. 

Be jokio kartėlio, bet su dar nepatenkintu smalsumu Lenė 
po metų įsitraukė į darbo procesą: ji pradėjo dirbti mokine 
(oficialus pareigybės pavadinimas — kontoros tarnautoja) savo 
tėvo firmoje ir, tėvo primygtinai prašoma, įstojo į tą nacistinę 
mergaičių organizaciją, su kurios uniforma ji (Dievas mato!) 
atrodo netgi miela. Reikia pasakyti, kad Lenė be ūpo dalyvau- 
davo grupės vakaruose, be to, kol dar nekilo nesusipratimų, dera 
pridurti, jog Lenė iš tiesų nė trupučio neperprato politinių naciz- 
mo dimensijų; jai nėmaž nepatiko rudos uniformos, o SA buvo 
ypač atgrasi, ir jeigu kas pajėgia nors kiek suvokti skatologinius 
Lenės interesus ir jos skatologinį išsilavinimą, gautą iš sesers 
Rachelės, tas supras ar bent jau numanys, kodėl šioji ruda spalva 
Lenei atrodė itin nesimpatiška. Tačiau visai kitos priežastys 
lėmė jos apatišką dalyvavimą vakaruose, kuriuos ji galų gale ir 
visai liovėsi lankyti, nes, tarnaudama savo tėvo įmonėje, nuo 
1939 metų rugsėjo ji ir šiaip buvo laikoma „karinės reikšmės“ 
darbuotoja, taigi: vakarai jai atrodė per daug davatkiški; mat 
grupę, kuriai buvo priskirta Lenė, „nuskynė“ energinga jauna 
katalikė, užsimojusi išvengti „šito reikalo“, ir — deja, ne iki 
galo — įsitikinusi, kad mergaitėmis galima pasikliauti, ji ištisus 
vakarus leisdavo giedodama su jomis giesmes Marijai, kalbėdama 
rožinį ir t. t.; Lenė, kaip ir galima numanyti, nebuvo nusi- 
stačiusi nei prieš giesmes Marijai, nei prieš rožinį ir t. t., 
tačiau po sunkiai iškentėtų pustrečių maldingų metų vienuolių 
mokykloje ją — tuo metu vos septyniolikos sulaukusią — tai 
ne itin domino ir buvo nuobodu; keista jai tai neatrodė, tik nuo- 
bodu. Žinoma, jaunosios damos — tokios Grėtelės Mareikės — 
bandymai išvengti pareigos neliko nepastebėti, ją įskundė viena 
iš mergaičių — tokia Paula Šmic — Lenė net buvo apklausta 
kaip liudininkė, tačiau, atitinkamai apdorota Grėtelės Mareikės 
tėvo, ji pasirodė esanti nepalaužiama ir nė nemirktelėdama 
neigė, jog jos giedojusios giesmes Marijai (beje, dešimt iš dvy- 
likos mergaičių elgėsi taip pat), ir šitaip Grėtelė Mareikė išvengė 
didžiulės bėdos, tik neišvengė dviejų mėnesių gestapo kalėjimo 
ir tardymų, o šito jai „visiškai pakako“ — daugiau apie tai ji 
niekada nieko nešnekėjo (keleto pokalbių su van Dorn sant- 
rauka). 


O kol kas 1939-ųjų vasara. Lenė įžengia į tą savo gyvenimo 
tarpsnį, kai tampa šneki kaip niekad, ir šis jos gyvenimo tarpsnis 

truks metus ir devynis mėnesius. Ją vadina gražuole, specialiu 
leidimu ji gauna vairuotojo teises, su malonumu vairuoja auto- 
mobilį, žaidžia tenisą, lydi savo tėvą į konferencijas ir tarnybines 
keliones. Lenė laukia vyriškio, „kurį trokšta mylėti, kuriam 
trokštų besąlygiškai atsiduoti“, kuriam jau dabar „sugalvoju 
drąsių švelnybių — jis turi patirti su manim malonumą, o aš — 
su juo“ (Margreta). Lenė nepraleidžia jokios progos pašokti, 
šią vasarą ji mėgsta vakaroti terasose, geria kavą su ledais ir šiek 
tiek vaidina „elegantišką damą“. Iš to meto esama gluminančių 
jos nuotraukų: Lenė vis dar galėtų varžytis dėl „vokiškiausios 
miesto mergaitės“ titulo, netgi dėl „vokiškiausios mergaitės“ 
titulo apylinkėje, o galbūt ir visoje srityje arba net tame poli- 
tiniame-istoriniame-geografiniame darinyje, kuris išgarsėjo 
Vokietijos Reicho vardu. Lenė galėtų vaidinti šventąją (net 
Magdaleną) kokioje nors misterijoje, galėtų reklamuoti kosme- 
tinį kremą, galbūt net galėtų vaidinti filmuose; dabar jos akys 
jau visai tamsios, beveik juodos, savo vešlius, šviesius plaukus 
ji nešioja taip, kaip aprašyta 5 psl., ir net nedidelis tardymas 
gestape bei tas faktas, kad minėtoji Grėtelė Mareikė du mėne- 
sius sėdėjo kalėjime, labiau nesutrikdo Lenės būties ramybės. 

-Kadangi Lenei atrodo, jog net ir iš Rachelės ji per mažai 
sužinojo apie biologinį skirtumą tarp vyro ir moters, ji aistrin- 
gai ieško tokios medžiagos. Ji varto žodynus: gan nevaisingai, — 
taip pat nevaisingai naršo savo tėvo ir motinos bibliotekas; 
progai pasitaikius, vieną sekmadienio popietę ji aplanko Rachelę, 
ilgai vaikštinėja su ja po didžiulį vienuolyno sodą ir meldžia 
informacijos; kiek padvejojusi Rachelė nusileidžia ir, vėlgi nei 
vienai iš juodviejų nė trupučio neparaudus, paaiškina kitas deta- 
les, kurių dar neatskleidė jai prieš dvejus metus: visą vyrų lytinį 
instrumentarijų, kaip jis susijaudina ir kokie malonumai iš to 
kyla, o kadangi Lenė geidžia vaizdinės medžiagos, nors Rachelė 
draudžia, tvirtindama, jog nėra gerai žiūrinėti tokius paveikslus, 
tai, paklaususi vieno knygų pardavėjo, su kuriuo šnekėjo tele- 
fonu pakeitusi balsą (nors to visai nereikėjo), Lenė atsiduria 
„Miesto sveikatos muziejuje“, kur kaip lytinis gyvenimas dau- 
giausia demonstruojamos venerinės ligos: nuo paprasto triperio 
ir minkštojo šankerio iki parafimozės, taip pat visos sifilio sta- 
dijos, viskas natūralistiška, atitinkamai nudažyti gipsiniai mulia- 
žai; čia Lenė sužino apie šį nesveiką pasaulį... ir pasipiktina; 
pamaiva ji niekuomet nebuvo, ją įsiutino tai, kad lytis ir lyties 

ligos, anot šio muziejaus, atrodė suvienodinti; šis pesimistinis 
natūralizmas papiktino ją taip pat, kaip jos tikybos mokytojo 
simbolizmas. Sveikatos muziejus jai pasirodė tam tikras „žemuo- 
gių su grietinėle“ variantas (liudininkė Margreta, kuri — vėlei 
rausdama — pati vengė prisidėti prie Lenės švietimo). Čia gali 
susidaryti įspūdis, jog Lenė buvo paruošta sveikam ir teisingam 
gyvenimui. Anaiptol — jos materialistiškai juslinis konkretizmas 
buvo toks didelis, kad silpo jos neigiamas požiūris į dažnai pasi- 
taikančius bandymus suartėti su ja ir galų gale ji nusileido jos 
tėvo firmoje dirbusio jauno, jai simpatiško architekto geidulin- 
giems maldavimams ir sutiko su juo susitikti. Vasaros savaitgalis, 
ištaigingas viešbutis prie Reino, vakarais šokiai terasoje, ji švie- 
siaplaukė, jis irgi, jai septyniolika, jam — dvidešimt treji, abudu 
trykštantys sveikata... tai panašu į Aappy end ar bent jau į happy 
night“... nieko iš to neišėjo; jau po antro šokio Lenė paliko vieš- 
butį, sumokėjo už nenaudotą atskirą kambarį, kuriame tik trum- 
pam spėjo iškraustyti savo palaidinį (— chalatą) ir tualetines 
smulkmenas, nuvažiavo pas Margretą ir išklojo jai, kad jau per 
pirmąjį šokį ji pajutusi, jog „tas vyrukas“ negali pasigirti „Ššvel- 
niomis rankomis“ ir tam tikras akimirkos susižavėjimas tučtuo- 
jau dingo. 


Dabar jau aiškiai jaučiama, kad lig šiol daugiau ar mažiau 
kantrus skaitytojas ima nekantrauti ir klausinėja savęs: po 
paraliais, tobulybė ta Lenė, ar ką? Atsakymas: beveik. Kiti 
skaitytojai — kiekvienas pagal savo ideologinį pamatą — pa- 
klaus kitaip: po paraliais, ir kas gi pagaliau toji Lenė per paršas? 
Atsakymas: ji ne paršas. Ji tik laukia jai „skirtojo“, kuris nesi- 
rodo; prie jos ir toliau kimba, kviečia į pasimatymus ir savait- 
galio iškylas, o ji niekada nejaučia pasišlykštėjimo, ji tik jaučiasi 
varginama; net negrabiausiai reiškiamas noras su ja pasimylėti, 
dažnai gana vulgariai suformuluotas ir jai pakuždėtas, jos ne- 
piktina, ji tik purto galvą. Ji mėgsta dailias sukneles, plaukioja, 
irstosi, žaidžia tenisą, net jos miego niekas nedrumsčia, ir „buvo 
grynas malonumas žiūrėti, su kokiu pasigardžiavimu ji pusry- 
čiauja, ne, tiesiog malonu žiūrėti, kaip ji valgydavo dvi savo 
šviežias bandeles, dvi riekes juodos duonos, savo minkštai virtą 
kiaušinį, truputį medaus ir retkarčiais riekelę kumpio... ir kavą, 


' Laiminga pabaiga, laiminga naktis (angl.). 

karštut karštutėlę, su karštu pienu ir cukrum... ne, jums tiesiog. 
reikėjo savo akimis pamatyti, nes tai buvo malonumas... kiek- 
vieną dieną būdavo malonumas žiūrėti, kaip tai mergaitei gar- 
du“ (Marja van Dorn). 

Be to, ji mielai eina į kiną, kad „tamsoje ramiai galėtų 
truputį paverkti“ (citata pagal Marją van Dorn). Pav., nuo 
tokio filmo, kaip „Išlaisvintos rankos“, taip sušlapo dvi jos nosi- 
naitės, jog Marja pamanė, kad kine Lenė bus gavusi slogą. To- 
kiam filmui, kaip „Rasputinas, moterų demonas“, ji lieka visiš- 
kai abejinga, taip pat filmams „Leuteno choralas“ arba „Karštas 
kraujas“. „,„Po šitokių filmų (Marja van Dorn) jos nosinaitės 
ne tik kad nebūdavo šlapios, jos atrodydavo kaip ką tik išlygintos, 
tokios būdavo sausos“. „Mergaitė iš Fanio“ vėl ją pravirkdo, 
bet jau ne taip smarkiai, kaip „Išlaisvintos rankos“. 


Lenė susipažįsta su savo broliu, kurį lig šiol retai matydavo; 
jis vyresnis dvejais metais, ir jį, dar aštuonmetį berniuką, atidavė 
į internatą, kur jis praleido vienuolika metų. Dauguma jo mokyk- 
linių atostogų buvo išnaudojamos papildomam lavinimui: kelio- 
nėms į Italiją, Prancūziją, Angliją, Austriją, Ispaniją, nes jo 
tėvai troško padaryti iš jo „jaunuolį, turintį tikrai gerą išsilavi- 
nimą“, ir tai jiems pavyko. Vėlgi, anot M.v.D., jaunojo Hein- 
richo Gruiteno motinai atrodė, jog jos „pačios aplinka per daug 
vulgari'“, ir kadangi jai pačiai, vienuolių išaugintai ir išauklėtai 
Prancūzijoje, visą gyvenimą buvo būdingas „retkarčiais per- 
dėtas jautrumas“, kažko panašaus ji geidė ir savo sūnui. Spren- 
džiant pagal prieinamą informaciją, tas jai, matyt, pasisekė. 
Mes turėsim šiek tiek susidurti su šituo Heinrichu Gruitenu, 
kuris dvylika savo gyvenimo metų egzistavo toli nuo šeimos 
tarsi dvasia, kone kaip koks dievas, jaunojo Gėtės ir jaunojo 
Vinkelmano mišinys su Novalio priemaiša, kuris kartkartėm — 
gal keturis sykius per vienuolika metų — šmėkštelėdavo šeimai 
prieš akis ir apie kurį Lenė iki tol žinojo tik tiek, kad jis „toks 
mielas, toks baisiai mielas ir geras“. Reikia pripažinti, jog tai 
nėra daug, šiek tiek primena ostijas, bet netgi M.v.D. nieko 
negali pasakyti daugiau už Lenę („Labai išsilavinęs, labai žavus, 
bet niekada nerietė nosies, niekad“.), ir štai todėl, kad Lenė 
nelinkusi plepėti, o M.v.D. nieko nežino, vienintelė neklerikalinė 
liudininkė yra Margreta, kuri per 1939-uosius oficialiai jį matė 
tik porą kartų, kai buvo pakviesta pas Gruitenus kavos, ir dar 

vieną kartą neoficialiai, 1940 metais, žvarboką balandžio naktį. 
naktį, prieš išsiunčiant Heinrichą, tankistą, užkariauti Danijos 
jau minėtam Vokietijos Reichui. Pasakotojas pareiškia, jog jam 
nesmagu dabar aprašinėti, kokiomis aplinkybėmis jis šį bei tą 
sužinojo apie šitą Heinrichą iš venerine liga sergančios beveik 
penkiasdešimtmetės moters. Visos pažodinės Margretos citatos 
perspausdintos iš magnetofono juostos, aut. čia nesikišo. Na tai 
štai: iš pradžių Margretą apėmė ekstazė, o jos (jau smarkiai 
suvytęs) veidas įgavo vaikiškai nuoširdžių bruožų, kai ji papras- 
tai ištarė pirmuosius žodžius: „Taip, jį tai aš mylėjau. Aš jį mylė- 
jau“. Į klausimą, ar jis ją irgi mylėjo, Margreta papurtė galvą, 
ne neigdama, o veikiau dvejodama, bet, šiaip ar taip, tikrai ne 
su įžeistosios išraiška... dėl šito čia galima prisiekti. „Kad jūs 
žinotumėt, tamsūs plaukai ir šviesios akys, ir... ne, aš net ne- 
žinau... stačiai taurus, taip, kaip tik tai, taurus. Jis nė nenujautė, 
koks jis žavingas, ir dėl jo aš stačiai būčiau ėjusi parsidavinėti, 
iš tikro, kad tik jis galėtų skaityti knygas arba... ką aš žinau, ko 
jis dar ten mokėsi, turbūt ne tik skaityti knygas ir apžiūrinėti 
bažnyčias, studijuoti choralus, klausytis muzikos... lotynų ir 
graikų... ir visko apie architektūrą; na, jis buvo panašus į Lenę... 
tamsaus gymio, ir aš jį mylėjau. Dukart aš ten gėriau kavą ir jį 
mačiau, 1939-ųjų rugpjūtį, o 40-ųjų balandžio 7 dieną jis man 
paskambino... aš jau buvau ištekėjusi už to pinigų maišo, kuris 
man tada užkibo... jis man paskambino, ir aš iš karto nuvažiavau 
pas jį, į Flensburgą, o kai atvykau, jam buvo draudžiama išeiti, 
o lauke šalta; aš atvykau 8 dieną. Jie jau nakvojo mokykloje, 
viskas suruošta, kad naktį galėtų žygiuoti, o gal jie būtų skridę 
arba plaukę... nežinau. Išeiti draudžiama. Niekas nesužinojo, 
nei tada, nei vėliau, kad aš buvau pas jį... nei Lenė, nei jo tėvai 
arba šiaip kas nors. Nežiūrint, kad buvo draudžiama išeiti, jis 
vis dėlto išsmuko. Per tvorą nuo mokyklos kieme esančio mer- 
gaičių tualeto. Kambario viešbutyje neturėjom, privataus irgi. 
Tik kažkoks baras dirbo, mes įlindom, ir viena mergina užleido 
mums savo kambarį. Paėmė iš manęs visus pinigus, du šimtus 
markių, ir žiedą su rubinu, ir iš jo visus pinigus, šimtą dvidešimt, 
ir auksinį portsigarą. Jis mylėjo mane, aš mylėjau jį... ir nieko 
nereiškė, kad aplinkui toks kekšynas. Nieko nereiškia, ničnieko 
nereiškia. Taip. (Juosta buvo atidžiai perklausyta du kartus, 
norint nustatyti, ar iš tiesų Margreta dusyk — nieko nereiškia, 
ničnieko nereiškia — pavartojo esamąjį laiką. Objektyvi išvada: 

taip, pavartojo.) Na štai, netrukus po šito jis žuvo. Taip beprotiš- 
kai, beprotiškai švaistytis“. Paklausta, kaip šiame sąryšyje jai 
atėjo į galvą toks netikėtas žodis „švaistytis“, Margreta žodis 
žodin atsakė (protokolas perspausdintas iš magnetofono juos- 
tos): „Na, matote, visas išsilavinimas, visas grožis, vyriška jėga... 
ir tik dvidešimties metų, o kaip dažnai mes dar būtume mylėjęsi 
ir galėję mylėtis, ir ne vien tokiame kekšyne, bet ir lauke atšilus... 
ir viskas taip beprasmiška, iššvaistyta, kitaip nepavadinsi“. 


Kadangi Margreta, Lenė ir M.v.D. vienodai garbina Hein- 
richą G., tai šiuo atveju taip pat buvo ieškota objektyvesnės 
informacijos; 0 ją buvo galima gauti tik iš dviejų tėvų jėzuitų 
su pergamentine oda, abiem daugiau kaip septynios dešimtys, 
vienodai pripypkiuotuose redakcijų kabinetuose abu redagavo 
rankraščius, ir, nors laikraščiai buvo skirtingi, straipsniai nagri- 
nėjo tas pačias problemas (langas į kairę ar į dešinę?), vienas 
jėzuitas — prancūzas, kitas — vokietis (bet galėjo būti ir švei- 
caras), pirmasis — pražilęs blondinas, antrasis — pražilęs bru- 
netas; abu išmintingi, paslaugūs, gudrūs, žmogiški, abu, vos 
paklausti, šūktelėjo: „Ak, kaipgi, Heinrichas, Gruitenas!“ (viskas 
sutapo žodis žodin, net gramatikos ir sintaksės detalės, net sky- 
ryba, nes prancūzas irgi kalbėjo vokiškai), abu padėjo į šalį 
savo pypkes, atsilošė, stumtelėjo šonan rankraščius, pakraipė 
galvas, paskui, stengdamiesi prisiminti, palingavo galvomis, 
tada giliai atsiduso ir pradėjo šnekėti; nuo čia viskas sutampa 
jau ne absoliučiai, o tik iš dalies; o kadangi vieno pono ieškota 
Romoje, kito — netoli Freiburgo, neišvengiamai turėjo tartis 
telefonu dėl laiko, atstumai buvo dideli, taigi susidarė nemenkos 
išlaidos, ir pasakytina, kad jos galų gale neapsimokėjo, jei ne- 
paisysime tokių susitikimų „žmogiškosios vertės“, bet vis dėlto 
tą vertę turbūt galima gauti ir nemokant šitokios didžiulės kai- 
nos. Mat abu ponai tik prisidėjo prie besaikio velionio Heinri- 
cho G. garbinimo; vienas iš ponų, prancūzas, kalbėjo: „Jis buvo 
toks vokiškas, toks vokiškas ir toks taurus“. Antrasis sakė: „Jis 
buvo toks taurus, toks taurus ir toks vokiškas“. Kol mums dar 
teks minėti šiuodu ponus, pasakojimui supaprastinti vadinsime 
juos J. (ėzuitas) I ir J. II. J. I: „Tokio inteligentiško ir gabaus 
mokinio per dvidešimt penkerius metus mes daugiau nebeturė- 
jome“. J. II: „Per dvidešimt aštuonerius metus mes daugiau 
nebeturėjome tokio gabaus ir inteligentiško auklėtinio“. J. I: 

„Jame glūdėjo Kleistas“. J. II: „Jame glūdėjo Helderlynas“. 
J. I: „Mes niekada nemėginome patraukti jo kunigystėn“. J. II: 
„Mėginimų patraukti jį į ordiną nebuvo“. J. I: „Be to, tai būtų 
buvusi per didelė prabanga“. J. II: „Net labai ordinui atsidavę 
broliai tam nepritarė“. Paklausus, kaip Heinrichui sekėsi moks- 
las, J. I atsakė: „Na, savaime suprantama, iš visų dalykų vieni 
vienetai, iš fizinio lavinimo taip pat, bet jie nebuvo pelnyti nuo- 
bodžiai kalant, ir visi, visai visi jo mokytojai bijojo tos akimirkos, 
kai jis turės rinktis specialybę“. J. II: „Na, savaime suprantama, 
atestate nuo viršaus iki apačios tik labai gerai, vėliau tai buvo 
įvertinta vienu žodžiu: puikiai. Bet kuo gi jis būtų tapęs? Šis klau- 
simas baugino mus visus!“ J. I: „Gal diplomatu, ministru, archi- 
tektu arba teisininku ir, žinoma, poetu“. J. II: „,Neeilinis moky- 
tojas, neeilinis menininkas, neeilinis... na, ir, žinoma, tikrai poe- 
tas“. J. I: „Tik vienam dalykui jis netiko, nes buvo per geras: tai 
armijai“. J. II: „Tik ne kareivis, tik ne tai“. J. I: „Bet tuo jis ir 
tapo“. J. II: „Bet tą jie iš jo 1r padarė“. 


Tikrais duomenimis šis Heinrichas, gavęs tąją išsilavinimo 
pažymą, kuri vadinama brandos atestatu, nuo 1939 metų balan- 
džio iki rugpjūčio pabaigos turėjo nedaug progų ir, ko gero, 
visai neturėjo noro kur nors pritaikyti savo žinias. Drauge su 
vienu savo pusbroliu jis priklausė institucijai kukliu pavadinimu 
„Reicho darbo tarnyba“ ir nuo 1939-ųjų gegužės retkarčiais 
turėdavo laisvo laiko nuo šeštadienio tryliktos iki sekmadienio 
dvidešimt antros valandos; iš tų gautųjų trisdešimt penkių valan- 
dų jis Iš viso aštuonias praleisdavo traukinyje, o likusias dvi- 
dešimt septynias skirdavo tam, kad su seseria ir pusbroliu nu- 
eitų į šokius, truputį pažaistų tenisą, porą kartų papietautų su 
šeima, maždaug keturias, penkias valandas pamiegotų, dvi, tris 
valandas pasiginčytų su tėvu, kuris ketino padaryti ir būtų pada- 
ręs viską, visiškai viską, kad užkirstų kelią patikrinimui, lau- 
kiančiam Heinricho... Heinrichas atsisakė. Paliudytos už užra- 
kintų kambario durų vykdavusios smarkios scenos, per kurias 
ponia Gruiten tyliai dejuodavo, nuo Lenės tai buvo slepiama, 
ir patikimi yra tik šie Heinricho žodžiai, gerai nugirsti M.v.D.: 
„Mėšlas, mėšlas, mėšlas, ir aš noriu būti mėšlas, ne daugiau“. 
Kadangi Margreta neabejoja gėrusi kavą su Heinrichu dvi 
vasariškas sekmadienio popietes rugpjūčio mėnesį, be to, žinoma 
(išimties būdu — iš Lenės), kad pirmieji laisvadieniai buvo 

gauti tik gegužės pabaigoje, be sąžinės graužimo galima paskai- 
čiuoti, jog namie Heinrichas iš viso buvo septynis kartus, taigi 
čia jis iš viso praleido apie šimtą aštuoniasdešimt devynias valan- 
das... iš kurių maždaug dvidešimt keturias miegojo ir keturiolika 
barėsi su tėvu. Tesprendžia skaitytojas, ar priskirtinas H. prie 
likimo numylėtinių. Vis dėlto: du kartus kava su Margreta, o po 
kelių mėnesių — meilės naktis su ja. Gaila, bet daugiau nepa- 
liudyta nė viena pažodinė jo citata, išskyrus „mėšlas, mėšlas, 
mėšlas, ir aš noriu būti mėšlas, ne daugiau“. O ar nerašė laiškų 
šis žmogus, kuriam vienodai puikiai sekėsi lotynų ir graikų, 
retorika ir meno istorija? Rašė. Po širdingiausių maldavimų, 
papirkinėta galybe puodelių kavos ir keletu pakelių Virdžinijos 
cigarečių be filtro (mat būdama šešiasdešimt aštuonerių metų 
ji pradėjo rūkyti ir mano, jog „tai nuostabus dalykas“), M.v.D. 
iš Lenės retai tedarinėjamo šeimyninės komodos stalčiaus trum- 
pam ištraukė tris laiškus, ir buvo galima padaryti jų fotokopijas. 


Pirmasis laiškas, datuotas 1939 10 10, dvi dienos po karo 
Lenkijoje pabaigos, neturi nei kreipinio, nei kokio nors įprasti- 
nio sveikinimo, rašytas lotyniškomis. raidėmis, gerai įskaitomu, 
nepaprastai simpatišku ir inteligentišku raštu, vertu geresnės 
aplinkos. Laiškas skamba taip: „Pagrindinis principas — ne- 
daryti priešui didesnės žalos, nei reikia kariniam tikslui pasiekti. 

Draudžiama: 

Naudoti nuodus ir užnuodytus ginklus. 

Žudyti iš pasalų. 

Žudyti ir žaloti belaisvius. 

Atsakyti pasigailėjimą. 

„ Naudoti šaudmenis arba ginklus, sukeliančius nereika- 
lingas kančias, pav., dumdumus. 

6. Piktnaudžiauti parlamentarine vėliava (taip pat nacio- 
naline), kariniais ženklais, priešo uniforma, Raudonojo Kry- 
žiaus ženklu. (Saugotis karinės klastos!) 

7. Savavališkai naikinti arba grobti priešo turtą. 

8. Versti priešiškos valstybės piliečius kovoti prieš savo 
šalį (pav., vokiečius prancūzų svetimšalių legione)“ 


ARDNĖ 


2-asis laiškas: rašytas 1939 12 13. „Geras kareivis elgiasi 
su vadais natūraliai, mandagiai. yra jiems paslaugus ir atidus. 
Natūralus elgesys pasireiškia tuo, kad kareivis nesukaustytas, 

guvus, noriai atlieka savo pareigas. Įsidėmėtini šie paslaugaus, 
mandagaus ir atidaus elgesio pavyzdžiai: jei vadas ateina į pa- 
talpą ir teiraujasi žmogaus, kurio tuo metu patalpoje nėra, ka- 
reivis neapsiriboja neigiamu atsakymu, bet eina ieškoti klausia- 
mojo. Jei vadui iškrenta koks nors daiktas, kareivis jį pakelia 
(bet per rikiuotę tik vado paliepimu). Jei valdinys mato, kad 
vadas nori prisidegti cigarą, uždega jam degtuką. Jei vadas nori 
išeiti iš patalpos, valdinys atidaro duris, o jam išėjus, jas tyliai 
uždaro. Vadui velkantis paltą, segantis kardasaitį, lipant į auto- 
mobilį ar iš automobilio, sėdant ant arklio ar nusėdant nuo jo, 
mandagus ir atidus kareivis jam padeda. Perdėtas mandagu- 
mas ir perdėtas atidumas kareiviui nedera (pataikavimas); 
tokio įspūdžio kareivis neturi sudaryti. Taip pat kareiviui ne- 
turi kilti neteisinga mintis siūlyti vadui dovanų arba siųsti kvie- 
timus“. 


3-iasis laiškas: rašytas 1940 m. sausio 14 d. „Prausiantis 
nusirengti iki pusės. Kareivis prausiasi šaltu vandeniu. Muilo 
suvartojimas — švaros rodiklis. Kasdien plautina: rankos (ke- 
letą kartų!), veidas, kaklas, "ausys, krūtinė ir pažastys. Panages 
valyti krapštikliu nagams (o ne peiliu). Plaukai kuo trumpesni. 
Jie skiriami sklastymu. Gaurai kareiviui nedera (žr. paveikslą). 
(Paveikslo prie laiško nebuvo, aut. past.). Jei reikia, kareivis 
privalo kasdien skustis. Švariai nusiskusti būtina: prieš sargybą, 
apžiūras, prieš einant pas vadą ir ypatingomis progomis. 

Nusiprausus kiekvieną kartą reikia fuoj pat nusišluostyti 
(odą trinti, kol paraus), nes priešingu atveju persišaldoma, o 
šaltu oru oda trūkinėja. Rankšluosčius veidui ir rankoms laikyti 
atskirai“. 


Lenė retai kalba apie savo brolį; ji taip mažai jį pažinojo, 
negali ir niekada negalėjo pasakyti apie jį ką nors daugiau, 
išskyrus tik tai, kad „bijojo jo dėl jo siaubingai didelio išsila- 
vinimo“, o „paskui nustebo, kad jis toks beprotiškai, beprotiškai 
mielas“ (paliudyta M.v.D.). 

Pati M.v.D. prisipažįsta, kad jo varžėsi, nors jis ir jai buvo 
„siaubingai mielas“. Jis netgi padėdavo jai atsinešti iš rūsio 
anglių ir bulvių, nesibaidė pagelbėti plauti indus ir pan., bet 
„Vis dėlto... jame kažkas buvo, žinot... kažkas buvo... na, būtent, 
kažkas buvo, na, gal... na, kažkas labai tauraus... ir be to, jis net 

buvo panašus į Lenę“. Šį „net“ vertėtų išsamiau pakomentuoti, 
bet aut. nuo to susilaikys. 

„Taurus“, „vokiškas“, „beprotiškai, - beprotiškai mielas“, 
„Slaubingai mielas“ — ar tai daug ką pasako? Reikia pripažinti, 
kad ne. Susidaro paveiksliukas, bet ne paveikslas, ir jei ne meilės 
naktis su Margreta vieno Flensburgo baro palėpės kambarėlyje 
ir vienintelė paliudyta jo tiesioginė citata (mėšlas ir t. t.), ir jei ne 
laiškai ir pagaliau pati mirtis: vos dvidešimt vienerių metų, drau- 
ge su pusbroliu apkaltintas dezertyravimu ir valstybės išdavimu 
(ryšiai su danais) bei „mėginimu parduoti vermachto kovos 
priemonę“ (prieštankinį pabūklą) — tai beveik nieko ir nebūtų 
likę, tik dviejų pypkiuojančių, beveik išgeltusių jėzuitų su per- 
gamentine oda prisiminimai, „gėlė, gėlė, vis dar žydinti Margre- 
tos širdyje“ ir siaubingas gedulas 1940— 1941 metais. Tad pasku- 
tinis žodis tegu priklauso Margretai (magnetofono įrašas): „Aš 
sakiau jam, tegu išeina, paprasčiausiai išeina su manim... mes 
būtume išsikapstę, net jei būčiau turėjusi parsidavinėti... bet jis 
nenorėjo palikti savo pusbrolio, tas būtų be jo pražuvęs, o ir 
kurgi mums eiti. Ir visos tos pagalvėlės, tos prakeiktos raudonos 
lempos, tas pliušas, visoks rausvas šlamštas ir purvinos nuotrau- 
kos, ir šiaip, vis dėlto tai buvo šlykštu. Ir jis neverkė... ir kaip tai 
atsitiko? Ak. Tas dar žydi manyje, dar žydi... ir kai jam būtų 
septyniasdešimt, aštuoniasdešimt, aš vis dar švelniai jį mylėčiau, 
o kuo jie jį šėrė: Vakarai. Mirė, prikimštas Vakarų... Golgota, 
Akropolis, Kapitolijus (pamišėliškas juokas)... ir dar Bambergo 
raitelis. Ir dėl šitokių paistalų gyveno toks nuostabus jaunuolis. 
Dėl šitokių paistalų“. 


Kai kas nors pastebi nuotrauką ant sienos ir užklausia apie 
brolį, Lenė paprastai atšąla, virsta kone dama ir pasitenkina 
netikėtu atsakymu: „Jau trisdešimt metų jis ilsisi danų žemėje“. 

Savaime suprantama, Margretos paslaptis buvo išsaugota, 
nei jėzuitai, nei Lenė, nei M.v.D. nieko apie tai nesužinojo; bet 
aut. ketina įkalbėti Margretą, kad, progai pasitaikius, pati pa- 
pasakotų apie tai Lenei: galbūt Lenei būtų šiokia tokia paguoda 
žinoti, kad prieš mirtį jos brolis praleido meilės naktį su aštuo- 
niolikmete Margreta. Tikriausiai Lenė nusišypsotų, o šypsena jai 
tik į naudą. Aut. neturi įrodymų, liudijančių poetinį H. talentą. 
tik jau cituotus tekstus, kurie gal galėtų būti laikomi ankstyvai- 
siais konkrečios poezijos pavyzdžiais. 

III 


Kad pagaliau pereitume prie fono, mums dabar reikia iš arčiau 
susipažinti su viena asmenybe, kurios aut. imasi dvejodamas, 
dvejodamas, nes nors ir yra pakankamai tos asmenybės nuo- 
traukų, gausybė liudininkų, daugiau negu liudininkų apie Lenę, 
vis dėlto, kaip tik todėl, kad yra tiek daug liudininkų ar nors ir 
yra tiek daug liudininkų, susidaro neaiškus vaizdas: ta asme- 
nybė — tai Lenės tėvas Hubertas Gruitenas, kuris mirė 1949 me- 
tais, budamas keturiasdešimt devynerių. Be tiesiogiai su juo 
susijusių asmenų — tokių kaip M.v.D., Hoizeris, Lota Hoizer, 
Lenė, Lenės uošviai ir svainis — iš viso pavyko rasti dvidešimt 
du asmenis, susidūrusius su juo įvairiausiose gyvenimo situaci- 
jose, daugiausia kartu su juo dirbusius: vienu atveju jis buvo 
jiems pavaldus, bet dažniausiai — jie jam; tai aštuoniolika asme- 
nų iš statybos įmonės ir keturi valstybiniai tarnautojai, archi- 
tektai, juristai bei vienas į pensiją išėjęs kalėjimo pareigūnas. 
Kartu su juo dirbusiems asmenims dabar nuo keturiasdešimt 
penkerių iki aštuoniasdešimties metų, o kadangi jie visi, be vieno, 
buvo jo valdiniai, technikai, braižytojai, statikos specialistai, 
planuotojai, turbūt geriausia juos išklausyti, pirmiau pateikus 
apie Gruiteną plikus duomenis: Hubertas Gruitenas, gimęs 
1899-aisiais, įsigijo mūrininko specialybę, metus dalyvavo Pir- 
majame pasauliniame kare („be jokio laipsnio ir be jokio noro“, 
Hoizerio vyr. liudijimas), po karo buvo pakilęs iki dešimtininko, 
1919-aisiais vedė Lenės motiną, merginą „iš aukštesnio sluoks- 
nio“, valstybinę tarnybą turinčio architekto, einančio gan atsa- 
kingas pareigas (statybos direktoriaus), dukrą; Helena Barkel 
jam ainešė kraičio paketą nuvertėjusių turkų geležinkelio akcijų, 
bet svarbiausia — solidų nuomojamąjį namą nepriekaištingame 
rajone, tą patį namą, kuriame vėliau gimė Lenė; be to, būtent 
ji atskleidė tai, „kas jame glūdėjo“ (Hoizeris vyr.), jinai pastū- 
mėjo jį tapti statybos inžinieriumi, treji metai, bet senajam Grui- 

tenui labai nepatikdavo, kai jie būdavo vadinami jo studijų 
metais; tuo tarpu jo Žmona mėgo sakyti, esą šis „studijų laiko- 
tarpis“ buvęs „nelengvas, bet gražus“, senajam Gruitenui tai 
kėlė šleikštulį; matyt, sau jis neatrodė panašus į studentą. 1924— 
1929 metais jį, baigusį studijas, mielai samdydavo vyriausiuoju 
darbų vykdytoju, net ir didesniems objektams (ne.be uošvio 
pagalbos); 1929-aisiais jis įsteigė savo statybos organizaciją, 
iki 1933 metų laviravo beveik ant bankroto ribos, „bet nuo 
1933-iųjų ėmė sparčiai kilti, o 1943 metų pradžioje pasiekė patį 
suklestėjimą, po to dvejus metus iki pat karo pabaigos sėdėjo 
kalėjime ir dirbo sunkiuosius darbus, 1945 metais, praradęs bet 
kokias ambicijas, grįžo namo ir pasitenkino subūręs nedidelę 
tinkuotojų brigadą, su kuria iki 1949-ųjų, t. y. ligi pat mirties, 
„visai neblogai laikėsi virš vandens“ (Lenė). Be to, jis dar dirbo 
„išiminėtoju“ (Lenė). | 


Paklausus ne šeimai priklausančių liudininkų apie galimas 
jo tarnybinių ambicijų priežastis, kai kurie ima ginčyti jau pačias 
ambicijas, kiti apibūdina jas „kaip pagrindinį jo bruožą“; dvylika 
neigia ambicijas, dešimt pasisako už „pagrindinį bruožą“. Visi, 
net ir toks seneliukas, kaip Hoizeris, neigia štai ką: kad Gruite- 
nas turėjęs bent kokių architektūrinių gabumų; jam nepripažįs- 
tami net „statybininko apskritai“ gabumai. Jis, matyt, buvo — 
ir šito neginčija niekas — geras organizatorius, koordinatorius, 
kuris net ir tuomet, kai jo įmonėje dirbo beveik dešimt tūkstan- 
čių darbuotojų, „niekada nieko neišleisdavo iš akių“ (Hoizeris). 
Pažymėtina, jog iš dvidešimt dviejų šeimai nepriklausančių liudi- 
ninkų penki (du „Be ambicijų“ ir trys „Pagrindinio bruožo“ 
šalininkai), nepriklausomai vienas nuo kito, apibūdino jį kaip 
„mąstytoją“; paklausti, kas paskatino juos šitokiam netikėtam 
apibrėžimui, trys paprastai atsakė: „Na, būtent mąstytojas... 
mąstytojas tai mąstytojas“. Tik du malonėjo papildomai atsakyti 
į klausimą, apie ką gi jis galėjęs mąstyti. Vyresnysis statybos 
direktorius Heinkenas, dabar jau pensininkas, gyvenantis kaime, 
auginantis gėles ir bites (ir neklausiamas kuo keisčiausiai reiškęs 
savo neapykantą vištoms — į kas antrą sakinį vis įterpdavęs 
frazę „Aš nekenčiu vištų“), apie Gruiteno apmąstymus sakė, jog 
tai „grynai egzistenciniai apmąstymai... jeigu jus domina: mąsty- 
tojas egzistencialistas, kuris nuolat konfliktavo su kažkokia mo- 
rale, stojusia jam skersai kelio“. Antrasis, maždaug penkiasde- 

šimtmetis, dar labai veiklus statikos specialistas Kernas, per tą 
laiką tapęs federacinės vyriausybės tarnautoju, pareiškė štai ką: 
„Na, mes visi jį laikėme vitališku žmogumi, toks jis tikriausiai 
ir buvo, o kadangi aš pats esu itin nevitališkas (neprašytas, ta- 
čiau teisingas prisipažinimas, aut.), aš jį, žinoma, gerbiau ir 
gėrėjausi juo, 0 ypač mane žavėjo, kaip jis — 0 juk jis kilęs iš 
prastų Žmonių — vesdavo derybas su didžiausiais ponais ir visiš- 
kai nesivaržydavo ir kaip jis visur susigaudydavo, bet dažnai, 
labai dažnai, kai užeidavau pas jį — 0 užeiti turėdavau tan- 
kiai, — jis sėdėdavo prie rašomojo stalo ir spoksodavo sau prie- 
šais, susimąstęs, taip, neabejotinai susimąstęs, jei jus tai domina, 
bet jis mąstydavo ne apie savo reikalus; ir aš nejučia imdavau 
galvoti apie tai, kad mes, nevitališkieji, dažnai sprendžiame 
apie vitališkuosius labai neteisingai“. 

Ir pagaliau senis Hoizeris, kuris, užklaustas apie „mągsty- 
toją“, žvilgtelėjo nustebęs ir tarė: „Tai man niekad nebūtų atėję 
į galvą, bet dabar, išgirdęs šitą žodį, turiu pasakyti: čia ne tik kad 
kažko esama, čia gryna teisybė. Pagaliau aš juk jo krikštatėvis, 
mat jis man pusbrolis; tada po karo (čia jis turi omenyje Pirmąjį 
pasaulinį karą, aut.), aš jam truputėlį padėjau, o paskui jis pa- 
dėjo man, ir net labai kilniadvasiškai; įkūręs firmą, jis mane iš 
karto priėmė, nors man jau buvo gerokai per trisdešimt; aš 
tapau jo vyriausiuoju buhalteriu, jo firmos įgaliotiniu, vėliau — 
jo kompanionu... na, juokdavosi jis retai — čia tai teisybė, ir dar 
jis turėjo netgi ne šiek tiek, o ganėtinai daug lošėjo bruožų. O 
paskui ta katastrofa, aš nežinojau, kodėl jis taip elgėsi, galbūt 
žodis „mąstytojas“ tą paaiškina. Tik (piktas juokas) tai, ką jis 
paskui išdirbinėjo su mūsų Lota, čia tai jau tikrai ne apmąs- 
tymai“. 

Nė vienas iš dar gyvų dvidešimt dviejų buvusių bendra- 
darbių neneigė, kad G. buvo kilniadvasis, „malonus bendrau- 
damas, blaiviai galvojantis, bet malonus“. 

Tikras, nes pacituotas dviejų atskirai apklaustų liudininkų, 
yra sakinys, G. ištartas 1932 metais, kai jam grėsė bankrotas. 
Tai buvo praėjus kelioms savaitėms nuo Briūningo nuvertimo. 
M.v.D. cituoja šį sakinį taip: „Vaikai, kvepia betonu, milijar- 
dais tonų cemento, bunkeriais ir kareivinėmis“, o Hoizeris prisi- 
mena tik šitokį to sakinio variantą: „Vaikai, kvepia bunkeriais 
ir kareivinėmis, kareivinėmis mažiausiai dviem milijonams ka- 
reivių. Jei pratrauksime dar pusmetį, mes laimėjome“. 

Dėl gausios informacijos apie senąjį G. čia neįmanoma 
išvardinti visų ją suteikusių asmenų. Iš anksto pasakytina, kad 
nebijota jokio vargo, siekiant gauti kuo objektyvesnių žinių ir 
apie antraeilį veikėją, kuris yra svarbus tiktai fonui. 


Reikia įspėti, kad remiantis M.v.D. parodymais apie se- 
nąjį G., dera būti gana atsargiems; kadangi jinai buvo (yra) 
beveik jo vienmetė ir kilusi iš to paties kaimo, galimas daiktas, 
jog buvo jį įsimylėjusi, bent jau neabejinga jam ir todėl šališka. 
Šiaip ar taip, devyniolikmetė ji atėjo už tarnaitę pas jaunavedį 
Gruiteną, prieš pusmetį per vieną architektų balių, į kurį |į 
pakvietė Helenos Barkel tėvas, pavergusį vos septyniolikmetės 
Helenos širdį; dabar nebeįmanoma tiksliai nustatyti, ar pati 
Helena tada irgi pavergė jo širdį; ir abejotina, ar vertėjo imti į 
tokią jauną savo šeimą devyniolikmetę kaimo mergaitę, kiek- 
vienam atrodančią nepažeisto ir nepažeidžiamo gyvybingumo 
įsikūnijimu. Tačiau neabejotina, kad beveik visi Marjos atsi- 
liepimai apie Lenės motiną yra gana neprielankūs, o Lenės tėvą 
ji regi nuolat gaubiamą dieviškos šviesos, beveik kad apšviestą 
aliejinės lempelės, vaško ar elektros žvakės, arba neoninės lem- 
pos, kokios dega prie Jėzaus Širdies ar švento Juozapo paveikslų. 
Tam tikri van Dorn pareiškimai netgi leidžia manyti, jog susi- 
klosčius aplinkybėms ji būtų ryžusis su juo svetimauti. Juk, 
pavyzdžiui, pasakymas, kad nuo 1927 metų santuoka ėmė 
„byrėti“, bet ji buvo pasiruošusi suteikti jam tai, ko nebegalėjo 
duoti žmona, yra gana aiški užuomina, o kai ši užuomina dar 
pagilinama, tiesa, droviai sušnibždėta pastaba, „galų gale aš 
tada buvau dar jauna moteriškė“, kokio dar aiškumo bereikia. 
Išsyk po šitų žodžių užklausta, ar šia užuomina ji norinti pasa- 
kyti, kad galbūt nebeliko to intymumo, kuris laikomas santuokos 
ryšių pagrindu, van Dorn su jai būdingu stulbinančiu tiesumu 
tarė, „taip, tą aš ir noriu pasakyti“, o tai, ką tada bylojo jos vis 
dar išraiškingos rudos akys, be žodžių, aišku, paskatino aut. 
spėti, jog šitą jinai sužinojo todėl, kad ne tik stebėjo šeimyninį 
gyvenimą, bet ir tvarkė lovos skalbinius. Toliau klausinėjama, 
ar, jos nuomone, Gruitenas „ieškojęs paguodos kitur“, ji griež- 
tai ir galutinai paneigė tokią prielaidą ir pridūrė — aut. beveik 
tikras, kad girdėjo jos balse tramdomą kūkčiojimą: „Jis gyveno 
kaip vienuolis, o juk toks nebuvo“. 

Apžiūrinėdami velionio Huberto Gruiteno nuotraukas — 

apie kūdikystės laikų nuotraukas čia nekalbama, pirmoji rim- 
tesnio dėmesio verta daryta ką tik po mokyklos baigimo, — taigi 
1913 metais jis atrodo esąs aukštas, lieknas berniukas, šviesia- 
plaukis, ilganosis, kažkoks „ryžtingas“, tamsiaakis, ne toks su- 
kaustytas kaip kiti drauge nufotografuoti bendraklasiai, kurie 
panašūs į rekrūtus, ir išsyk imi tikėti mokytojo, kunigo ir šeimos 
neva pareikštu spėjimu, kuris perduotas tik žodžiu kone mistiška 
forma ir skamba visiškai vienodai: „Tas tai jau ko nors pasieks“. 
Ko? Kitoje nuotraukoje jis vėlgi ką tik baigęs amato mokslus, 
aštuoniolikmetis, 1917 metais. Ši nuotrauka duoda psichologinio 
peno vėliau apie jį pasakytam apibūdinimui „mąstytojas“. 
G. rimtas jaunuolis, tai matyti iš pirmo žvilgsnio, lengvai atpa- 
žįstamas geraširdiškumas tik tariamai nedera su aiškiai paste- 
bimu ryžtu ir valingumu; kadangi visose nuotraukose — įskai- 
tant ir paskutines, darytas 1949-aisiais Lenės svainio, jau minėto 
Heinricho Pfeiferio, prastu aparatu — G. fotografuotas tik 
anfas, niekaip negalima pamatyti arba nustatyti, koks jo nosies 
ilgio santykis su visu veidu, o todėl, kad galimybės bent kartą 
pavaizduoti Gruiteną pusiau iš šono neišnaudojo net ir žinomas 
portretistas, 1941-aisiais natūralistiškai tapęs jo portretą (aliejus, 
drobė, paveikslas visai neprastas, nors per plokščias — jį pavyko 
aptikti vienoje privačioje kolekcijoje nepaprastai nesimpatiš- 
koje aplinkoje ir tik trumpai apžiūrėti), belieka vien spėlioti, 
kad — nuvilkus nuo G. madingus skudurus — jis tikriausiai 
atrodytų tarsi nužengęs iš Hieronimo Boscho paveikslo. 


Apie skalbinių paslaptis Marja šnekėjo tiktai užuominomis, 
virtuvės paslaptis ji išklojo atvirai. „Jinai nemėgo stiprių priesko- 
nių, 0 jis norėjo, kad viskas būtų aštru — tas jau iš karto suda- 
rydavo sunkumų, nes aš dažniausiai turėdavau dėti prieskonius 
dusyk: jai prėskai, jam aštriai; po viso šito prie stalo jis dar ir 
pats pasiskanindavo; dar vaikas jis garsėjo kaime tuo, kad jį 
veikiau nudžiuginsi marinuotu agurku nei gabalu pyrago“. 


Kita dėmesio verta nuotrauka daryta per povestuvinę 
kelionę, nuvedusią jaunavedžius į Liucerną. Be jokių abejonių: 
ponia Gruiten, Helena, mergaut. pavarde Barkel, atrodo ža- 
vingai: gležna ir švelni, lipšni ir miela; matyti — ir to neginčija 
niekas iš ją pažinojusių, netgi Marja,— kad ji moka skambinti 
savąjį Šopeną, beveik laisvai kalba prancūziškai, neria, siuvi- 

nėja ir t. t, Ir — reikia pasakyti: matyt, kad ji, ko gero, galėjo 
tapti intelektuale, o gal net ir kairuole intelektuale; žinoma, 
ji. — taip ją mokė — niekada „nelietė“ Zola, ir nesunku įsivaiz- 
duoti, kaip ji turėjo pasibaisėti, kai po aštuonerių metų jos 
duktė Lenė paklausė apie savo virškinimą. Zola ir išmatos jai 
tikriausiai buvo vos ne tapačios sąvokos. Medicina, regis, buvo 
ne jos būdui, tačiau apginti mokslinį darbą iš meno istorijos jai, 
be abejonės, nebūtų buvę sunku. Teisybės dėlei: sudarius tam 
tikras sąlygas, kurių ji neturėjo; labiau analitinės negu eleginės 
pakraipos lavinimas, mažiau sieliūkštės, daugiau sielos (jeigu 
jau taip), ir ji nebūtų turėjusi to manieringumo, kurį išugdė 
gyvenimas pensionate, ir, ko gero, vis dėlto būtų galėjusi tapti 
gera gydytoja. Tikras daiktas. — jei tokios nerimtos knygos bent 
jau būtų pasipainiojusios jai po ranka, — ji būtų skaičiusi veikiau 
Prustą nei Džoisą; taigi ji, šiaip ar taip, skaitė Enriką fon Han- 
del-Maceti, Mariją fon Ebner-Ešenbach ir ryte rydavo tą dabar 
jau bukinistinį katalikišką iliustruotą savaitraštį, kuris šiuo 
požiūriu buvo moderniausias iš moderniausių to meto leidinių, 
palyginkime jį su „Publik“ maždaug 1914—1920 metais, o 
jeigu dar pridursime, kad šešioliktojo gimtadienio proga tėvai 
jai dovanų užprenumeravo žurnalą „„Hochland“, aišku, kad ji 
skaitė ne tik pažangius, bet pačius pažangiausius dalykus; matyt, 
žurnalo „Hochland“ dėka ji puikiausiai išmanė Airijos praeitį 
ir dabartį, jai buvo žinomi Pirso, Konolio, net Larkino ir Čester- 
tono vardai, o kaip kad patvirtino jos dar gyva sesuo Irena Švei- 
gert, mergaut. pavarde Barkel, kuri, būdama septyniasdešimt 
penkerių metų amžiaus, solidžių senų damų pensione švelniai 
čiulbančių papūgėlių draugėje „abejingai laukia mirties“ (jos 
pačios žodžiai), dar jaunystėje Lenės motina „viena iš pirmųjų, 
jei ne iš pačių pirmųjų, perskaitė Viljamo Batlerio Jeitso 
vokiškuosius vertimus, iš tiesų — aš šitą žinau, nes pati jai juos 
dovanojau — 1912 metais pasirodžiusią Jeitso prozą ir, aišku, 
Čestertoną“. Čia anaiptol nesiekiama panaudoti kieno nors 
literatūrinio išprusimo ar neišprusimo kieno nors naudai ar ne- 
naudai, jis tik turėtų paryškinti foną, kuriame apie 1927-uosius 
jau pastebimi tragiški šešėliai. Tačiau žiūrėdamas į 1919 metais 
darytą povestuvinės kelionės nuotrauką, dėl vieno dalyko gali 
nėmaž nedvejoti: kad ir kokie jos bruožai ar polinkiai liko neat- 
skleisti — kurtizaniškų bruožų Lenės motina tikrai neturėjo; ji 
neatrodo labai jusli, o juo labiau pertekusi hormonų, tuo tarpu 

jam hormonų nestinga; labai galimas daiktas, kad avantiūros, 
vadinamos santuoka, pradžioje jie — kurių abipuse meile net 
nedera abejoti — abu neturėjo jokios erotinės patirties, ir didžiai 
tikėtina, kad pirmosiomis naktimis Gruitenas buvo gal ir ne 
šiurkštus, bet tikriausiai nekantrokas. 

Kalbėdamas apie jo pažintį su knygomis, aut. jokiu būdu 
nenorėtų pasikliauti vienu dar gyvu Gruiteno profesiniu kon- 
kurentu, kuris, pats apibūdinamas kaip „statybos rinkos milži- 
nas“, žodis žodin pareiškė šitokią nuomonę: „Jis ir knygos... 
nebent jo kontorinė knyga, šita tai galėjo jį dominti“. Ne, 
tikromis žiniomis, knygų Hubertas Gruitenas perskaitė iš tiesų 
nedaug, reikalo verčiamas specialybės literatūrą, kai studijavo 
inžineriją, ir, tikromis žiniomis, dar tokią populiarią Napoleono 
biografiją, o šiaip, Marja ir Hoizeris tą vienbalsiai patvirtino, 
„Jam užtekdavo laikraščio, o vėliau radijo“. 


Po to, kai pavyko rasti senąją ponią Šveigert, paaiškėjo 
vienas apylinkėj žinomas lig tol neaiškus ir nepaaiškinamas 
Marjos posakis, kurio aut. taip ilgai negalėjo išbraukti iš savo 
užrašų knygelės, kad vos nenumirė iš nekantrumo; mat Marja 
apkaltino ponią Gruiten, esą toji „visai kraustosi iš galvos dėl 
tų savo suomių“. Kadangi „suomiai“ jokiu būdu negalėjo reikšti 
tokį pat pavadinimą turinčio odos susirgimo? (Marja: „Oda? 
Nee... jos odai nebūtum prikišęs nieko, aš kalbu apie tuos tikrus 
suomius“) ir kadangi jokiuose įmanomuose parodymuose 
nepasisekė aptikti bent menkiausio sąryšio su Suomija, matyt, 
šis posakis turėjo reikšti „fenijus“, nes ponios Gruiten simpatija 
Airijai vėliau tapo romantiška ir net sentimentali. O Jeitsas buvo 
ir visam laikui liko jos mėgstamiausias poetas. 

Kadangi nėra laiškų, kuriuos būtų vienas kitam rašę Grui- 
tenas ir jo Žmona, o van Dorn pasisakymai šiuo atveju labai 
nepatikimi, belieka paviršutiniškai studijuoti povestuvinės kelio- 
nės nuotrauką, darytą Liucernoje, ežero krantinėje, ir neiginiu 
tariant: neatrodo, kad šią porą sietų erotinė ar net seksualinė 
harmonija. Tikrai ne. Jau iš šios ankstyvosios nuotraukos matyti 
tai, ką paskui patvirtina daugybė vėlesnių fotografijų: Lenė 
panašesnė į tėvą, Heinrichas į motiną, nors in puncto prieskoniai, 


* Žodžių žaismas: Marja painioja žodį „Fenier“ (fenijai) su žodžiu „Finnen“, 
reiškiančiu ir išbėrimą, ir tautybę. 


59 


įskaitant ir bandeles, Lenė panašesnė į motiną, o kad juodvi 
panašios savo poetiniais ir muzikiniais interesais — įrodymų 
nestinga. Į hipotetinį klausimą, kokie vaikai būtų gimę iš įsivaiz- 
duojamos Gruiteno ir Marjos santuokos, lengviau atsakyti neigia- 
muoju negu teigiamuoju sakiniu: be jokios abejonės, ne tokie, 
kuriuos ir po dešimtmečių tučtuojau prisimintų vienuolės ir 
jėzuitai su pergamentine oda. 

Tačiau kad ir kokie nesklandumai ar nesusipratimai būtų 
įsibrovę į abiejų sutuoktinių gyvenimą, artimiausi Gruitenų 
šeimyninio gyvenimo žinovai, net pavydžioji van Dorn tvirtina: 
niekada jis nebuvo jai nemandagus, neriteriškas ar bent jau 
nešvelnus, o kad ji „dievino“ jį, rodos, akivaizdu. 


Senoji dama Šveigert, mergaut. pavarde Barkel, nė trupu- 
čio nepanaši į Jeitso ar Čestertono gerbėją, atvirai prisipažino, 
Jog jai „nelabai rūpėjo“ bendrauti su savo svainiu ir net su savo 
seseria po pastarosios vedybų: jai būtų daug labiau patikę regėti 
seserį, ištekėjusią už poeto, dailininko, skulptoriaus ar bent jau 
architekto; ji nesakė stačiai, jog Gruitenas jai atrodęs per 
daug vulgarus, ji pasirinko neiginį: „nepakankamai subtilūs“; už- 
klausta apie Lenę, ji ištarė tik du trumpučius žodelyčius: „Na 
taip“, o spiriama pasakyti ką nors daugiau, apsiribojo savuoju 
„na taip“, nors Heinrichą nesvyruodama ėmė girti kaip priklau- 
santį Barkeliams; jos prielankumo Heinrichui nepajėgė sumen- 
kinti net tai, kad Heinricho „sąžinę faktiškai slegia“ jos sūnaus 
Erhardo žūtis, „„savo noru jis to niekada nebūtų padaręs“; Hein- 
richą ji apibūdino kaip „ekscentrišką, nepaprastai ekscentrišką, 
bet talentingą, beveik genialų“, ir aut. susidarė dviprasmiškas 
įspūdis, jog ji ne itin apgailestavo dėl ankstyvos savo sūnaus 
mirties, o mieliau tenkinosi tokiais žodžiais, kaip „didysis likimų 
metas“, juolab kad šnekėdama apie savo sūnų, taip pat ir apie 
Heinrichą, ji įsismaginusi išpyškino didžiai keistą frazę, reika- 
lingą daugybės patikrinimų ir istorinių korektūrų. „Jiedu 
atrodė, — pareiškė ji žodis žodin,— tarsi kritę prie Lange- 
marko“. Turint omenyje Langemarko problematiką, Lange- 
marko mito problematiką, turint omenyje skirtumą tarp 1914 ir 
1940 metų, turint omenyje dar maždaug pusšimtį sudėtingų 
nesusipratimų, kurių čia neverta nagrinėti, tikriausiai nesunku 
suvokti, kad aut. atsisveikino su ponia Šveigert mandagiai, 
tačiau šaltai, nors ir ne visam laikui; o kai iš liudininko Hoizerio 

jis vėliau" sužinojo, jog prie Langemarko buvo sunkiai sužeistas 
mįslingasis sutuoktinis Šveigertas, jog trejus metus jis praleido 
ligoninėje, „jis tiesiog buvo kulkų suvarpytas“ (Hoizeris), jog 
1919 metais Šveigertas vedė jį savanoriškai slaugančią Ireną 
Barkel; jog iš šios santuokos gimė sūnus Erhardas, o ponas 
Šveigertas — „toks morfinistas ir toks išsekęs, kad vos rasdavo 
vietą, kur dar įsidurti“ (Hoizeris) — mirė 1923 metais, būdamas 
dvidešimt septynerių, specialybė — studentas, gali kilti mintis, 
kad ši neišpasakyta dama ponia Šveigert paslapčiom troško, kad 
jos vyras būtų kritęs prie Langemarko. O ji pragyvenimui užsi- 
dirbdavo kaip žemės sklypų maklerė. 


Nuo 1933-iųjų Gruiteno firma ima augti, iš pradžių paleng- 
va, nuo 1935 metų smarkiai, nuo 1937-ųjų stačiai; anot jo buvu- 
sių bendradarbių ir kai kurių reikalą išmanančių Žmonių, jis 
„beprotiškai daug“ uždirbo statant Vakarų įtvirtinimus; tačiau, 
pasak Hoizerio, jau nuo 1935 metų jis „už dideles sumas supirki- 
nėjo geriausius įtvirtinimų ir bunkerių specialistus“, gerokai 
anksčiau, nei „galėjo juos panaudoti“. „,„Mes visąlaik naudojomės 
kreditais, nuo kurių dydžio man dar ir šiandien svaigsta galva“. 
Gruitenas tiesiog dėjo viltis į tai, ką jis vadino visų valstybės 
vyrų „Mažino kompleksu“; „net ir tuomet, kai Mažino mitas 
bus seniai išsisklaidęs (Gruiteno žodžiai, pacituoti Hoizerio), 
jis daro poveikį ir visada darys, tik rusai neturi šito komplekso; 
jie negali sau šito leisti, nes jų siena per ilga, bet ar tai jiems išeis 
į naudą, ar ne, mes dar pažiūrėsime. Šiaip ar taip, o Hitleris jį 
turi, nors propaguoja ir praktikuoja manevrų karą, jis pats turi 
bunkerių ir įtvirtinimų kompleksą, pamatysi“ (1940 metų pra- 
džia, pareikšta prieš užimant Prancūziją ir Daniją). 

Tačiau kad ir ką sakytum: jau 1938 metais Gruiteno firma 
pasiekė šešiskart didesnę apimtį nei 1936-aisiais, kai jos apimtis 
buvo šešiskart didesnė nei 1932 metais; 1940-aisiais jos apimtis 
buvo dvigubai didesnė nei 1938 metais, o (Hoizeris) „1943 me- 
tais jau nebebuvo įmanoma nustatyti jokių proporcijų“. 

Visi pripažįsta vieną senojo Gruiteno savybę, nors ir api- 
būdina ją dviem skirtingais žodžiais: vieni vadina jį „drąsiu“, 
kiti „bebaimiu“, tam tikra dviejų, trijų žmonių mažuma priskiria 
jam „didybės maniją“. Specialistai dar ir šiandien tvirtina, jog 
Gruitenas, be abejonės, iš anksto samdė ir viliojo pačius geriau- 
sius bunkerių specialistus, o vėliau nesivaržydamas įdarbindavo 

ir prancūzų inžinierius bei technikus, stačiusius Mažino liniją, 
be to, jis „puikiai žinojo: infliacijos laikais taupyti mokant algas 
ir atlyginimus yra kvailystė“ (aukštas pareigas einantis buvęs 
karinis pareigūnas, kuris taip pat nepanoro skelbti savo pavar- 
dės). Mokėjo Gruitenas gerai. Tada jam buvo keturiasdešimt 
vieneri. Pagal užsakymą siūti kostiumai „iš brangios, bet jokiu 
būdu ne pernelyg brangios medžiagos“ (Lota Hoizer) pavertė 
„įspūdingą vyriškį įspūdingu ponu“; jis net nesigėdijo esąs praku- 
tėlis, o vienam bendradarbiui (Verneriui fon Hofgau, architek- 
tui, kilusiam iš senos giminės) dargi pareiškė: „bet koks turtas 
kadaise buvo naujas, jūsiškis taip pat, kai jūs tiktai turtėjote, 
bet dar nebuvote turtingi“. Gruitenas nesutiko statytis vilos 
(nepaisant daugybės pamokymų, iki pat savo amžiaus galo jis 
tarė „fila“) tame miesto rajone, kuris tapo privalomas visiems 
tuo metu praturtėjusiems žmonėms. 


Būtų neatsakinga laikyti Gruiteną sėkmės lydimu nerangiu 
prasčioku, jis, beje, turi vieną neišmokstamą ir nepaveldimą 
savybę: jis moka elgtis su žmonėmis, ir visi jo bendradarbiai, 
architektai, technikai, prekybininkai žavisi juo, o dauguma 
garbina. Jis kruopščiai planuoja ir atidžiai stebi savo sūnaus 
mokymą bei auklėjimą, viską kontroliuoja; jis dažnai lanko 
berniuką, bet retai imasi jį namo, nes — keistas, tačiau pat- 
virtintas pareiškimas (Hoizeris) — nenori, kad šis teptųsi 
rankas su sandėriais. „Jis svajoja, kad sūnus taps mokslininku, 
bet ne kokiu ten profesoriumi, o kaip tas, kuriam mes esame statę 
vilą“. (Hoizeris — pasak H., čia buvo kalbama apie gan žinomą 
romanistą, kurio biblioteka, kurio komunikabilumas, „atviras 
ir nuoširdus bendravimas su žmonėmis“, matyt, imponavo Grui- 
tenui.) Nekantraudamas jis konstatuoja, kad, sulaukęs penkio- 
likos, jo sūnus „ispaniškai kol kas moka prasčiau, negu tikėjausi“. 

Bet vieno dalyko jam neprikiši — jis niekada nelaikė 
Lenės „šlapia višta“. Jo anaiptol nepapiktino Lenės įtūžis po 
Pirmosios Komunijos, jis iš to garsiai nusikvatojo (o anot paro- 
dymų, gyvenime jis juokdavos labai retai) ir taip pakomentavo 
šį įvykį: „Ta tai tiksliai žino, ko nori“ (Lota H.). 

Ilgainiui jo žmona vis labiau blykšta, darosi kiek verksmin- 
ga ir net truputį davatkiška, o jis įžengia į savo „gražiausius 
metus“. Vienos savybės jis neturėjo ir neturės iki pat savo dienų 
pabaigos — tai nepilnavertiškumo jausmo. Galbūt jis ir puose- 

lėjo tam tikrų svajonių — dėl savo sūnaus, žinoma, o dėl Grui- 
teno troškimų, kad sūnus mokėtų ispanų kalbą — tai ir visai 
akivaizdu. Net ir trylikai metų praėjus nuo to laiko, kai (anot 
Marjos van Dorn) tarp Gruiteno ir jo žmonos nutrūko vedybi- 
niai santykiai, jis vis dar jos neapgaudinėja, bent jau su kitomis 
moterimis. Stebina jo nepakantumas blevyzgoms, kurio jis nė 
nemano slėpti, kai, būtinybės verčiamas, kartkartėmis daly- | 
vauja „vyriškuose pobūviuose“ ir prieš antrą ar trečią ryto ne- 
išvengiamai pasiekiama tokia stadija, kai vienas iš ponų ima 
reikalauti „karštakraujės čerkesės“. Dėl santūrumo in puncto 
blevyzgos ir čerkesės iš Gruiteno kiek pasišaipoma, tačiau jis 
nekreipia į tai dėmesio (Verneris fon Hofgau, kuris, progai pasi- 
taikius, vienerius metus lydėdavo Gruiteną į tokius vyriškus 
pobuvius). 


Kas tai per žmogus, tikrai spėlioja vis labiau nekantrau- 
jantis skaitytojas, kas tai per žmogus, kuris, taip sakant, gyvena 
skaistybėje, pelnosi iš pasiruošimo karui ir iš prasidėjusio karo, 
kurio firmos apyvarta (anot Hoizerio) išauga nuo milijono per 
metus 1935-aisiais iki milijono per mėnesį 1943 metais ir kuris 
1939-aisiais, kai jo firmos apyvarta, šiaip ar taip, tikriausiai 
siekia kokį milijoną per ketvirtį, daro viską, kad jo sūnus išvengtų 
to, iš ko jis pats kraunasi turtus? 


1939 ir 1940 metais atsiranda irzlumo, netgi kartėlio santy- 
kiuose tėvo ir namolei pargrįžusio sūnaus, kurs nusileido nuo 
trijų kalnų Vakarų šalyje ir kažkur už keturių valandų kelionės 
traukiniu sausina pelkes, nors dabar galbūt ir sugebėtų origi- 
nalo kalba skaityti Servantesą — tai karštas tėvo troškimas, ir 
vienam ispanų jėzuitui jis už tai sumokėjo krūvą pinigų. Nuo 
birželio iki rugsėjo sūnus aplanko šeimą kokius septynis kartus, 
nuo 1939 metų rugsėjo pabaigos iki 1940-ųjų balandžio pra- 
džios — kokius penkis ir atsisako pasinaudoti jam be užuolankų 
siūlomais tėvo „stipriais pečiais“, nors tėvui „būtų buvę vieni 
juokai“ (visos citatos — Hoizerio vyr. ir Lotos) patvarkyti 
taip, kad jį „išsiųstų į tinkamesnę vietą“, arba, pripažinus jį 
karinės reikšmės darbuotoju, visam laikui išrūpinti jam atleidi- 
mą. Ir kas tai per sūnus, kuris, paklaustas, kaip jam sekasi armi- 
joje ir kokios ten gyvenimo sąlygos, prie pusryčių stalo išsitrau- 
kia iš kišenės knygą tokia antrašte: Reibertas „Tarnybos armi- 

joje pamokos, leidinys prieštankinės gynybos kariams“, nauja 
redakcija dr. Almendingerio, majoro, — ir iš jos paskaito, ko dar 
nespėjo parašyti laiškuose — beveik penkis puslapius užimantį 
traktatą, kuris vadinasi „Pagarbos atidavimas“ ir kuriame smul- 
kiai aprašomi visi karinio pasisveikinimo būdai — einant, 
gulint, stovint, sėdint, ant arklio, automobilyje — bei kas ką ir 
kaip privalo sveikinti? Be to, reikia turėti omenyje, kad tėvas 
irgi ne toks žmogus, kuris, rankas sudėjęs, amžinai sėdėtų 
namie ir lauktų apsilankant sūnaus; tėvas — tai žmogus, kuris 
tuo tarpu jau gali naudotis vyriausybiniu lėktuvu (Lenei neapsa- 
komai patinka skraidyti!) ir kuris, būdamas ne tik smarkiai, bet 
nepaprastai smarkiai užsiėmęs ir dargi nepaprastai svarbiais 
reikalais, kartkartėmis turi šiaip ne taip atsitraukti nuo darbo, 
nukėlinėti svarbius terminus, dažnai dėl juokingai menkų prie- 
žasčių (stomatologas ir t. t.) atšaukinėti numatytus susitikimus 
su ministrais (!'), kad susitiktų su mylimu sūnumi,— o tada 
jam paskaito sveikinimosi taisykles iš šito Reiberto, nauja redak- 
cija kažin kokio dr. Almendingerio, ir paskaito ne kas kitas, o 
tas pats mylimas sūnus, kurį jis svajojo matyti direktoriaujantį 
Meno istorijos ar bent jau Archeologijos institute Romoje arba 
Florencijoje. 

Ar bereikia sakyti, kad šie „kavos gėrimai“, šie pusryčiai 
ir pietūs „visiems dalyviams ne tik kad buvo nejaukūs, bet ėmė 
vis labiau kankinti, erzinti ir pagaliau kelti siaubą“ (Lota 
Hoizer). Tuo metu dvidešimt šešerių metų amžiaus Lota Hoizer, 
mergautine pavarde Berntgen, dažnai cituoto firmos patikėtinio 
ir vyriausiojo buhalterio Oto Hoizerio marti, dirbo pas Gruiteną 
sekretore, o jos vyrą Vilhelmą Hoizerį Gruitenas laikinai pri- 
ėmė braižytoju. Kadangi Lota dirbo pas Gruiteną jau lemtingai- 
siais 1939 metų mėnesiais ir retkarčiais lankydavosi „kavos 
gėrimuose“ su išeiginių dienų praleisti parvykusiu sūnumi, čia 
turbūt tik probėgšmais galima paminėti jos nuomonę apie patį 
Gruiteną, kurį ji apibūdino žodžiais „stačiai kerintis, bet galų 
gale tada jis buvo nusikaltėlis“. Senis Hoizeris mėgsta koketuoti 
dėl savo marčios „erotinio, bet, žinoma, platoniško ryšio“ su 
Gruitenu, „į kurio erotinės traukos lauką ji, esant beveik ketu- 
riolikos metų amžiaus skirtumui, visiškai tiko“. Netgi pasklido 
teorijos (nors ir keista, jas paskleidė Lenė, tačiau šios teorijos 
patvirtintos ne tiesiogiai pačios Lenės, o tik nepatikimojo Hein- 
richo Pfeiferio), jog Lota „jau tada buvo tėvui tikra pagunda, 

jokiu būdu nesakau, kad gundytoja“. Kad ir kaip ten būtų. 
šeimyninius „kavos gėrimus“, į kuriuos, kaip tvirtinama. Grui- 
tenas kartais atskrisdavęs iš Berlyno arba Miuncheno ir netgi 
iš Varšuvos, Lota vertina „kaip stačiai pasibaisėtinus“, .„sunkiai 
pakeliamus“. M.v.D. apibūdina juos kaip „baisius, stačiai bai- 
sius“, o Lenė apsiriboja komentaru „blogai, blogai, blogai“. 

Įrodyta, patvirtinta net ir tokios šališkos liudininkės, kaip 
M.v.D., kad ponią Gruiten šitie laisvadieniai „stačiai žudė; tai, 
kas ten dėjosi, buvo ne jos jėgoms“. Lota Hoizer be išlygų kalba 
apie „intelektualų tėvažudystės variantą“ ir teigia, jog citatos 
iš minėtojo Reiberto žudantis politinis pobūdis Gruiteną „žeidė 
kaip tik todėl, kad jis buvo politikos sūkuryje, žinojo ir sužino- 
davo netgi labai svarbias politines paslaptis: tokias, kaip kareivi- 
nių statyba Reino žemėje, dar gerokai prieš ją užimant... ir 
planuojama milžiniškų slėptuvių statyba... ir kaip tik todėl na- 
muose jis nieko nenorėjo girdėti apie politiką“. 

Šiuos skaudžius tris ketvirčius metų Lenė pergyveno ne 
taip sunkiai, o galbūt ne taip atidžiai stebėdama, kaip kiti, tuo 
metu — maždaug 1939 metų liepą — ji nusileido vienam vyriš- 
kiui, ne, būtų jam nusileidusi, jei jis būtų šito panorėjęs; nors 
ji 1r nežinojo, ar jis Iš tiesų yra tas vienintelis, tas, kurio ji ilge- 
singai laukė, tačiau žinojo, kad supras šitai tik tada, kai jis pra- 
šneks apie savo geismą. Tasai vyriškis — tai jos pusbrolis Erhar- 
das Šveigertas, jau minėtos Langemarko aukos ir tos damos, 
kurios tvirtinimu jis atrodė tarsi kritęs prie Langemarko, sūnus. 
Erhardas, „dėl savo ekstremaliai sensibilios nervinės struktūros“ 
(jo motina) suklupęs šturmuodamas tokį sudėtingą mokymosi 
barjerą, kaip abitūra, laikinai parsiųstas namo netgi tokios 
nepermaldaujamos institucijos, kaip Reicho darbo tarnyba. 
siekė įsigyti jam „pasišlykštėjimą keliančią“ (jo paties žodžiai, 
pacituoti M.v.D.) liaudies mokyklos mokytojo specialybę ir 
todėl pradėjo imti privačias pamokas, kad pasiruoštų egzaminu! 
gabiesiems, bet paskui jis vis dėlto buvo netikėtai pašauktas į tą 
atšiaurią instituciją, kur sutiko savo pusbrolį Heinrichą, šis pa- 
ėmė Erhardą po savo sparneliu. o per laisvadieninius apsilan- 
kymus namie gan atvirai mėgino pripiršti jį savo seseriai. Hein- 
richas pirkdavo jiems bilietus į kiną ir „taip išgrūsdavo juos“ 
(M.v.D.), susitardavo pasimatyti su jais po filmo, „bet paskui 
nenueidavo“ (žr. aukščiau). Šitaip Erhardas praleisdavo pas 
Gruitenus ne tik didesnę dalį, bet visus laisvadienius, o motiną 


65 


aplankydavo tik kartkartėmis ir trumpai, todėl ji dar ir šiandien 
jaučia nuoskaudą; ponia Šveigert tiesiog pasipiktinusi atmetė 
galimybę, jog tarp jos sūnaus ir Lenės galėjusi būti meilė „su 
rimtais ketinimais“. „Ne, ne ir dar kartą ne... šita „na taip“... 
ne“. Na, o jei kas nors gali būti tikra, tai pirmiausia neginčyti- 
nas tas faktas, kad nuo pirmųjų laisvadienių — maždaug 1939 
metų gegužės mėnesį — Erhardas tiesiog dievino Lenę; tai 
liudija tvirti kaip mūrai liudininkai, ypač Lota Hoizer, kuri 
atvirai prisipažįsta, kad „Erhardas tikrai būtų buvęs geresnis 
už tuos, vėlesnius, bent jau užtą, 1941-aisiais. Galbūt ne geresnis 
už tą, kuris buvo 1943 metais“. Ji pati prisipažino daug sykių 
bandžiusi atsivilioti Lenę ir Erhardą į savo butą ir ten palikti 
juos vienu du, „kad galų gale kas nors išeitų, po paraliais. Pra- 
keikimas, tam vaikiui buvo dvidešimt dveji, jis buvo sveikas ir 
nepaprastai mielas. Lenei buvo septyniolika su trupučiu ir — 
atvirai šnekant — ji buvo subrendusi meilei, jau tada ji buvo 
moteris, nuostabi moteris, bet jūs net įsivaizduoti negalite to 
Erhardo drovumo“. 


Kad vėl arba kad ir vėl nekiltų nesusipratimų, čia reikia 
charakterizuoti Lotą Hoizer. Gimimo metai — 1913-ieji, ūgis — 
164 cm, svoris — 60 kg, pražilusi šatenė, sausa kaip parakas, 
dialektinio mąstymo, nors išsilavinimo ir menko; Lotą galima 
apibūdinti kaip itin atvirą asmenybę, dar atviresnę už Margretą. 
Kadangi Erhardo periodu ji palaikė su Gruitenu gan glaudžius 
ryšius, kaip liudininkė, ji yra kur kas patikimesnė už van Dorn. 
kuri, vos išgirdusi apie Lenę, linksta į stabmeldysię. Lota, už- 
klausta apie jos abejotinus santykius su senuoju Gruitenu, nieko 
neslėpė: „Na, nėr ko ginčytis, jau tada tarp mudviejų galėjo šis 
tas būti, jis jau tada galėjo tapti tuo, kuo tapo 45-aisiais; aš ne- 
pritariau beveik niekam, ką jis darė, bet jo nesmerkiau, jei 
suprantate, ką aš turiu omeny. Jo žmona buvo per daug baili, 
be to, įbauginta šito ginklavimosi balagano, kuris stačiai ją gąsdi- 
no ir kaustyte kaustė; jei ji būtų buvusi veikli moteriškė ir neskra- 
jojusi padebesiais, būtų paslėpusi savo sūnų kur nors Ispanijoje 
arba — ką aš žinau — kokiam nors vienuolyne, arba, dėl manęs, 
šitoje fenijų šalyje, kur ji sykį galėjo nuvažiuoti ir viską apžiūrėti, 
o mano vyrą ir šitą Erhardą, žinoma, irgi buvo galima apsaugoti 
nuo Vokietijos istorijos. Nesupraskit manęs klaidingai: Helena 
Gruiten buvo ne tik kad miela, ji buvo gera ir protinga, bet 

visi tie įvykiai buvo ne jai, jei suprantate, ką aš turiu omeny, 
ne jai, nei politika, nei biznis, nei šita šiurpi savižudybė, kurią 
sąmoningai pasirinko tasai vaikis. Kiti (Margretos vardas nebuvo 
paminėtas. Aut.) jums sakė tikrą teisybę. Prikimšo jį tų Vaka- 
rų — ir ką gi jis laimėjo? Krūvelę šūdo, jei jus tai domina, o dar 
kaktomuša susidūrė su šitais neapsakomais sapalais. Per daug 
Bambergo raitelio ir per mažai Vaistiečių karo. 1927 metais 
aš, dar keturiolikmetė pajodžarga, liaudies mokykloje klausiausi 
kurso apie socialines politines Valstiečių karo priežastis ir viską 
uoliai užsirašinėjau... aš, aišku, žinau, kad Bambergo raitelis 
neturi nieko bendra su Valstiečių karu, — bet tik nukirpkit jam 
garbanas ir nuskuskit — kas iš to išeis, ką, kas iš jo liks — Ogi 
toks gan pigus turginis šventas Juozapas. Taigi, per daug Bam- 
bergo raitelio tas vaikis turi ir per daug chimusinės rožės jo 
motina... vieną kartą ji man davė paskaityti, tikrai gražus daly- 
kas, be abejo, ji buvo nuostabi moteris, gal tik reikėjo įšvirkšti 
jai šiek tiek hormonų; o jau tas vaikis, Heinrichas, galvą galėjai 
dėl jo pamesti, taigi, jį pamačiusios visos apylinkės moterys 
imdavo keistai šypsotis; ir tik keletas protingų homoseksualistų 
ir moterų užuodė, kad jis poetas. Žinoma, tai, ką jis padarė, buvo 
gryna savižudybė, čia tai aišku, aš tik spėlioju, kam dar reikėjo 
painioti šitą Erhardą... bet gal jis pats leidosi įpainiojamas. Ką 
čia supaisysi, du Bambergo raiteliai, trokštantys drauge mirti, 
na ir gavo, ko troško: juos pastatė prie sienos, ir žinot, ką rikte- 
lėjo Heinrichas prieš sušaudomas: „Šikt ant Vokietijos“. Štai ir 
po viso išsilavinimo ir išsiauklėjimo, reik manyt, kad šitie dalykai 
buvo nepakartojami, bet gal taip ir gerai, jei jau sykį pateko 
į šitą šūdiną vermachtą... juk nuo 1940 metų balandžio iki 1945 
metų gegužės netrūko progų padėti galvą. Šefas turėjo plačius 
ryšius ir parsisiųsdino protokolus, jam juos gavo kažin koks 
generolas, bet jis nė nepažiūrėjo į juos, tik prašė, kad aš papa- 
sakočiau esmę; abu vaikiai paprasčiausiai pasiūlė danams pirkti 
priešlėktuvinę patranką, atseit kaip metalo laužą, gal už kokias 
penkias markes, ir žinot, ką pasakė per teismą šitas tylusis dro- 
vusis Erhardas: „Mes mirsime už garbingą darbą, už prekybą 
ginklais“. 


Aut. pasirodė reikalinga dar kartą susirasti poną fon 
Hofgau, Vernerį, penkiasdešimt penkerių metų amžiaus; ponas 
fon H., „neilgai tarnavęs bundesvere, kuriam pasiūliau savo 

paslaugas, kaip statybos specialistas, turintis valdišką tarnybą“. 
vandens apsuptos savo protėvių pilaitės šoniniame fligelyje dabar 
turi nedidelę architektūros firmą, „grynai taikiems tikslams, 
o būtent — gyvenviečių namų statybai“. Pamėginkime įsivaiz- 
duoti fon H. (kuris neprašomas nevadino savęs nevitališku, 
nors tikrai būtų galėjęs) — tai švelnus žilaplaukis, viengungis, 
kuriam, kuklia aut. nuomone, „architektūros firma“ tėra prie- 
danga, leidžianti valandų valandas žiūrėti į gulbes, plaukiojan- 
čias pilies tvenkinyje, stebėti bruzdesį išnuomotame ūkyje ir už 
jo ribų, vaikštinėti laukais (tiksliau, runkelių vagomis), vien tik 
pykčio kupinomis akimis žvilgčioti į dangų, kai retkarčiais pra- 
skrenda koks naikintuvas: fon H. vengia bendrauti su pilyje 
gyvenančiu savo broliu, „nes skyriuje, kuriam aš tada vadova- 
vau, jis be mano žinios, bet naudodamasis mano vardu sudarė 
tam tikrų sandėrių“. Kiek išpurtusiame, tačiau subtilių bruožų 
fon H. veide pasirodo apmaudas, bet ne asmeninis, o, sakytum, 
abstrakčiai moralinis apmaudas, slopinamas, kaip aut. pasirodė, 
gėrimu, kuris, vartojamas dideliais kiekiais, priklauso prie pačių 
pavojingiausių — senu cheresu. Kad ir kaip ten būtų, aut. aptiko 
tiek daug tuščių chereso butelių šiukšlyne, kad tai kėlė nuostabą, 
ir tiek daug pilnų fon H. „brėžinių spintoje“, kad tai kėlė nerimą. 
Turėjo keletą kartų apsilankyti kaimo smuklėje, kad pavyktų 
bent jau kaip gandus išpešti tas žinias, kurių fon H. nenorėjo 
atskleisti, sakydamas, jog: „Mano lūpos surakintos“. 


Aut. tris kartus sulakstė į smuklę ir šnekėjosi gal su dešimčia 
Hofgauzeno kaimiečių, čia pateikiama šių pokalbių santrauka: 
be jokių abejonių, kaimo gyventojai simpatizavo nevitališkajam 
Verneriui, tačiau, kone drebančiu balsu reikšdami pagarbą, 
lenkėsi jo, matyt, labai vitališkam broliui Arnoldui; pasak kaimie- 
čių, pasitelkęs KDS deputatų, bankininkų bei įvairiausių Gyny- 
bos komiteto grupuočių lobius, darydamas spaudimą netgi gyny- 
bos ministrui, savo brolio vadovaujamame bundesvero aerodro- 
mų statybos planavimo štabe Arnoldas, matyt, pasiekė, kad „šim- 
tametę šlovę turintis Hofgauzeno miškas“, o kartu ir daugelis jį 
supančių laukų būtų parinkti NATO aerodromui statyti. Kaimie- 
čių tvirtinimu, tai buvęs „sandėris už penkiasdešimt ar keturias- 
dešimt, mažų mažiausiai už trisdešimt milijonų“ ir šis sandėris 
buvo sudarytas (kaimo gyventojas Bernhardas Hekeris, ūkinin- 
kas) „jo skyriuje prieš jo valią pritariant Gynybos komitetui“. 

Hofgau, kuris privalo „jausti Gruitenui amžiną dėkingumą 

už tai, kad jaunystėje jis padarė mane savo asmeniniu referentu 
ir taip išgelbėjo nuo šito Vokietijos vermachto, tik tiek, kad kai 
jo reikalai visai pašlijo, aš bent jau galėjau už tai atsimokėti“, 
valandžiukę padvejojęs atskleidė paslaptingąją Heinricho ir 
Erhardo istoriją. „Jums tai, rodos, labai rūpi, todėl ilgiau nebe- 
slėpsiu. Ponia Hoizer nematė visų aktų ir nežino visos problemos. 
Ji gavo tik teismo proceso protokolus, ir tai ne visus, ir dar juos 
sušaudžiusio būrio leitenanto pranešimą. Iš tikrųjų reikalas 
buvo toks sudėtingas, jog man sunku viską tiksliai prisiminti. 
Na, Gruiteno sūnus nesutiko, kad tėvas jį proteguotų, bet Grui- 
tenas protegavo jį prieš jo valią ir pasirūpino — 0 tai jam buvo 
vieni niekai, — kad sūnų ir jo pusbrolį iš pradžių perkeltų į 
finansų dalinį Liūbeke, gal trys dienos po Danijos užėmimo. Bet 
jis — aš turiu omeny senąjį Gruiteną — nesitikėjo iš savo sūnaus 
tokio atkaklumo, tiesa, jiedu su pusbroliu nuvažiavo į Liūbeką, 
bet kai apsižiūrėjo, kur patekę, tučtuojau grįžo iš ten į Daniją, 
be įsakymo išvykti, be perkėlimo — geranoriškai interpretuo- 
jant, jie paliko savo dalį, interpretuojant griežtai — dezertyravo; 
bet šitą dar buvo galima užglostyti; tačiau niekaip neužglostysi 
to, kad abu vaikinai kažkokiam danui bandė parduoti prieštan- 
kinį pabūklą, ir nors danas nesileido į kalbas — juk tai būtų 
buvusi savižudybė, be to, visiškai beprasmė — čia toks nusikal- 
timas, jog nebepadėjo jokia protekcija... niekas nebepadėjo, ir 
įvyko tai, kas turėjo įvykti. Būsiu su jumis atviras ir neslėpsiu, 
kad nors mes tuomet ir turėjome Danijoje didelių planų ir pa- 
žinojome beveik visą generalitetą, man, asmeniniam Gruiteno 
referentui, buvo nelengva prieiti prie aktų, o kai juos perskai- 
čiau, atidaviau — na, sakykime, apkarpytus, pataisytus ar — 
jei norite — paredaguotus — poniai Hoizer, kuri buvo Gruiteno 
sekretorė; mat ten buvo daug rašoma apie „nešvarius sandė- 
rius“... 0 aš nenorėjau jo skaudinti“. 


Skausmingai dūsaudama Lota H. ketina palikti savo žavų 
butuką su poilsio aikštele ant stogo miesto centre, o apie „šitą 
dalyką“ ji irgi tegalėjo kalbėti tik dūsaudama, be perstogės 
rūkydama ir braukydama per savo trumpai kirptus lygius žilus 
plaukus bei nuolat siurbčiodama kavą iš savo puodelio. „Taigi. 
Taigi. Jų jau nebėra ir nėra ko svarstyti, nesvarbu; todėl, kad 
dezertyravo, ar todėl, kad norėjo prastumti šitą patranką... jų 
nebėra, ir aš nežinau, ar jie tikrai šito troško. Man visada atrodė, 

10g čia per daug literatūros, aš įsivaizduoju, kaip jie stovėjo prie 
sienos, pritrenkti ir išsigandę, ir kaip buvo duota komanda 
„Taikyk“. Šiaip ar taip, Erhardas juk turėjo Lenę, o Heinrichas, 
tas bet kurią galėjo turėti. Tų vaikių elgesys man atrodo labai 
vokiškas, o dar Danijoje, kur mes tuomet kaip tik pradėjome 
vykdyti stambius projektus. Na, gerai. Dėl manęs vadinkime tai 
simbooolika, su ilgiausia „o“, jei norit. Po kelių dienų prie Amje- 
no buvo lemta žūti mano vyrui, ir be jokios simbolikos; tas tai 
mielai būtų gyvenęs, ne tik simboliškai, ir jis visai netroško 
simboliškai mirti, jis bijojo, ir tiek, jis turėjo tiek daug gero, bet 
šitą gėrį sunaikino internatas, kur jis išbuvo iki šešiolikos metų, 
kad taptų kunigu, bet paskui suprato, jog tai sapalai, tik jau buvo 
per vėlu. Ir jis nepajėgė atsikratyti šito kvailo komplekso, kad 
neišlaikęs abitūros... tą tai jam įkalė, mes susipažinome „Laisva- 
jame jaunime“, „Drąsiai, draugai, koja kojon“ ir panašiai, 
mes net mokėjome šitą stulpelį: „Viską, kuo remias valdovai, 
sukuria darbo jėga. Šautuvus ruoškime kovai, ryt mūs kančių 
pabaiga“",— tik, žinoma, niekas mums nepaaiškino, kad 1897 
metais kančių pabaiga atrodė kitaip nei 1927—1928 metais... 
bet mano Vilhelmas buvo ne toks žmogus, kad ruoštų kovai 
šautuvą, niekad gyvenime, o paskui tie idiotai privertė jį ruošti 
ir žūti dėl šitų sapalų... net firmoje buvo Žmonių, tvirtinusių, 
jog jo tikras tėvas, susimokęs su Gruitenu, išbraukė Vilhelmą 
iš nešauktinių sąrašo, netgi kuždėjosi apie Urijo žmoną, bet aš 
negalėjau, o ir nebūčiau galėjusi... tokio ištikimo žmogaus, kaip 
Vilhelmas, negali išduoti, net kai jis žuvo, aš dar iš karto nega- 
lėjau. Na, o dėl šefo... Taip, jau tada tarp mudviejų galėjo šis 
tas būti; o labiausiai mane žavėjo, kaip šitas stambus kaulėtas 
kaimo vaikis proletaro veidu virto stambiu kaulėtu ponu, stam- 
biu ponu, ne statybininku, ne architektu, bet strategu, jei jus 
tai domina. Be to, mane žavėjo ne tik jo stambi kaulėta liesa 
figūra, bet ir šitie strateginiai gabumai. Jis taip pat sėkmingai 
galėjo tapti bankininku, neturėdamas nė menkiausio „supra- 
timo“ apie pinigus, jei suprantate, ką aš turiu omeny. Jo konto- 
roje ant sienos kabėjo Europos žemėlapis, jis prismaigstydavo 
adatėlių, o kartkartėmis įsmeigdavo kokią vėliavėlę, jam užtek- 
davo tik mesti žvilgsnį — menkniekiais jis nesidomėjo. Aišku, 
jis žinojo dar vieną labai veiksmingą gudrybę, paprasčiausiai 

nusižiūrėjo ją nuo Napoleono — man rodos, vienintelė jo per- 
skaityta knyga buvo naivoka Napoleono biografija — ta gudrybė 
buvo tokia paprasta, kad gal net ir nebuvo gudrybė, o tik šiek tiek 
gryniausių sentimentų.-1929-aisiais jis pradėjo gan išdidžiai — 
keturiasdešimt darbininkų, brigadininkai ir taip toliau — ir, 
nežiūrint ekonominės krizės, jam pavyko juos visus išlaikyti, 
neatleido nė vieno, jis nevengė jokių banko machinacijų, jokių 
machinacijų vekseliais, imdavo kreditus už lupikiškas palūka- 
nas... ir 1933 metais jis turėjo maždaug keturiasdešimt Žmonių, 
kurie stačiai saugojo jį nuo visko, be kita ko, ir nuo komunistų, 
O jis irgi saugojo juos nuo visko ir visaip kaip jiems padėdavo, 
net ir kai kildavo politinių sunkumų, tad galite įsivaizduoti, kad 
greitu laiku jie padarė šaunią karjerą, kaip Napoleono seržantai; 
jis patikėdavo jiems ištisus projektus ir juos visus pažinojo, ži- 
nojo visų vardus, žmonų bei vaikų vardus, sutikęs klausinėdavo 
apie tai su visomis smulkmenomis... ir jis, pavyzdžiui, žinodavo. 
jei kas nors iš vaikų likdavo antriems metams ir taip toliau. O 
jei jis nuvykdavo į statybos aikštelę ir pastebėdavo, kad ko nors 
trūksta, pats čiupdavo mentę ar kirtiklį, o itin prireikus sėsdavo 
į sunkvežimį. ir visad jis įsikišdavo tada, kai tikrai reikėdavo. 
Na. o toliau galite įsivaizduoti. Ir dar viena paslaptis: pinigai 
jam nerūpėjo. Žinoma, jam reikėjo pinigų blizgučiams: drabu- 
žiams, automobiliams, daiktams, kartais pobūviams, bet tas di- 
deles sumas, kurias gaudavo, jis vėl investuodavo ir net įlįsdavo 
į skolas. „,„Lindėti skolose, Lota, iki ausų skolose,— pareiškė 
jis man vieną sykį, — tai vienintelis teisingas kelias“. Na, o jo 
žmona, taip, būtent ji pamatė, „kas jame glūdėjo“, taip, bet ai 
iš tiesų jame glūdėjo ir paskui iškilo į paviršių, tai stačiai įvarė 
jai siaubą; ji norėjo, kad jis iškiltų, norėjo turtingai gyventi ir 
panašiai, bet ji nenorėjo turėti vyro — Generalinio štabo vado. 
Atleiskite man už juokingus žodžius, galbūt juos suprasite: jis 
buvo abstraktuolis, 0 j1 — realistė, nors tikriausiai atrodo prie- 
šingai. Dieve šventas, tai, ką jis darė, aš laikiau kriminalu — 
šitų bunkerių ir aerodromų, ir būstinių statybą, o kai nuvažiuoju 
į Olandiją arba Daniją ir matau pajūry stovinčius mūsų statytus 
bunkerius, vemt mane verčia... ir vis dėlto — tai buvo valdžios 
metas, metas valdžiai, o jis buvo valdžios žmogus, kuriam pati 
valdžia nieko nereiškė, kaip ir pinigai. Jį viliojo lošimas, taip. 
jis buvo lošėjas... bet jis turėjo ir silpną vietą: jie augino sūnų. 
o tas sūnus nenorėjo, kad jį ištrauktų iš šito mėšlo“. 

Bandymas sugrąžinti Lotą prie antrosios interviu te- 
mos — Lenės santykiai su šituo Erhardu — pavyko ne iš karto. 
Vėl cigaretė ir nekantrus rankos mostas. „Palaukit, pirmiau 
duokit išsišnekėti. Na, viena turėtų būti aišku: mes, mudu jau 
tuomet tikome vienas kitam, ir net buvo keletas tokių švelnybių, 
ar kaip jas pavadinti, kai keturiasdešimtmetis vyriškis, draugau- 
jantis su dvidešimt septynerių metų moterimi, atrodo gana 
jaudinančiai. Gėlės, aišku, du bučiniai man į dilbį, na, ir sensa- 
cija: sykį viename Hamburgo viešbutyje jis prašoko su manim 
pusę nakties; tai jam visai netiko. Ar jūs niekada neatkreipėte 
dėmesio, kad „dideli vyrai“ visuomet prasti šokėjai? Na, su 
vyrais, tik ne su savu, aš jaučiuosi gan nejaukiai ir dar turiu 
vieną prakeiktą savybę, kurios ilgai negalėjau atsikratyti: aš 
ištikima. Kaip koks prakeikimas. Visai ne privalumas, jau grei- 
čiau gėda — įsivaizduojate, kaip aš gulėdavau vienui viena savo 
lovoje, naktį, kai užmigdavo vaikai, po to, kai per tuos žuvo 
mano Vilhelmas, mano vyras, ten, prie Amjeno, dėl šitų sapalų? 
Ir iki 1945-ųjų niekas, ničniekas neturėjo teisės manęs pa- 
liesti — ir visa tai prieš mano įsitikinimus, nes skaistybė ir pan. 
man nieko nereiškia, o 1945-aisiais jau buvo praėję penkeri 
metai, taip, tada mudu, aš ir jis, sumetėm skudurus. Na, dėl 
manęs, dabar apie Lenę ir Erhardą: turbūt aš jau sakiau jums, 
kad net įsivaizduoti neįmanoma šito Erhardo drovumo — beje, 
Lenės drovumo irgi, jei norite žinoti. Jis ją dievino nuo pat pir- 
mos akimirkos, ji jam tikriausiai atrodė paslaptingai atgijusi 
florentietiška bionda' ar kažkas tokio, ir net Lenės nepaprastai 
kieta Reino tarmė, net jos stačiai superkieta kalbos maniera 
nepajėgė jo išblaivyti. Jam buvo visai vis tiek, kad pagal jį Lenė 
visiška tamsuolė, o tas truputis sekrecinio mistiškumo, kurį ji 
turėjo savo galvelėje, tikriausiai nebūtų jo itin žavėjęs, net jei 
ji ir būtų jį išdėsčiusi. Na, mes darėme viską — mes — tai Hein- 
richas, Margreta ir aš, — kad jiems kas nors išeitų. Pagalvokit, 
laiko tai turėjom nedaug: nuo 39-ųjų gegužės iki 40-ųjų balan- 
džio jis iš viso buvo atvykęs gal kokius aštuonis kartus. Aišku, 
nei aš, nei Heinrichas nepratarėme vienas kitam nė žodžio, tik 
susimirksėdavom, mes juk matėm, kaip jiedu įsimylėję. Gražu 
buvo į juos žiūrėti, tikrai gražu, ir gal nereikia taip apgailes- 
tauti, kad jiedu sykiu nemiegojo. Aš pirkdavau bilietus į kiną, 

į tokius sušiktus filmus, kaip „Draugai jūroje“, arba į tokį 
idiotišką šlamštą, kaip „Atsargiai, priešas klausosi“. išgrūdau 
juos net į šitą filmą apie Bismarką, nes maniau: po paraliais, 
seansas tęsiasi tris valandas, o ten tamsu ir šilta kaip subinėj, jie, 
žinoma, susiims už rankučių ir gal jiems pagaliau šaus į galvą 
(labai gaižus juokas! Aut. past.) pasibučiuoti, na, o kai jau pri- 
eis iki šito, tai tikriausiai eis ir toliau... bet nieko, visiškai nieko. 
Jis buvo su ja muziejuje ir aiškino jai, kaip atskirti Boschui pri- 
skiriamą paveikslą nuo tikro Boscho. bandė išmokyti ją ne tik 
barškinti Šubertą, bet ir skambinti Mocartą. duodavo jai pasi- 
skaityti eilėraščių, turbūt Rilkės, dabar jau gerai neatsimenu. 
o paskui jis padarė pritrenkiantį dalyką: jis ėmė jai kurti ir 
siųsti eilėraščius. Na, o Lenė buvo tokia žavinga būtybė — ji ir 
dabar tokia, jei norite žinoti, aš ir pati buvau ją truputį įsimylė- 
just: jei jūs būtumėt matęs, kaip ji šokdavo su šituo Erhardu, kai 
mes kur nors nueidavom, mano vyras, aš, Heinrichas ir jiedu... 
tada tiesiog linkėdavai jiems paklotos dangiškos lovos, kurioje 
jiedu galėtų pasidžiaugti... taigi jis kūrė jai eilėraščius, ir kas 
keisčiausia: ji parodė tuos eilėraščius man, nors reikia pasakyti. 
kad jie buvo gana drąsūs; Erhardas gan atvirai apdainavo jos 
krūtinę, kurią vadino „milžiniška balta tylos gėle“, ir sakė, j0g 
„nuskins jos žiedlapius“, ir dar jis parašė tikrai gerą pavydo 
eilėraštį, kurį tikriausiai buvo galima net išspausdinti: „Aš pa- 
vydžiu kavai, kurią tu geri, sviestui, kuriuo tepi savo duoną, 
aš pavydžiu tavo dantų šepetėliui ir lovai, kurioje miegi“. 
Man atrodo, kad čia viskas aišku, tiek to, bet popierius, po- 
pierius...“ 

Paklausta, ar Lenė ir Erhardas vis dėlto negalėjo suartėti, 
jai, Heinrichui ir kitiems nieko nežinant, Lota netikėtai nu- 
raudo (Aut. pripažįsta, kad Lotos išraudimas jam labai praskaid- 
rino-dažnai varginančias paieškas) ir tarė: „Ne, aš tai gan gerai 
žinau, nes kai po kokių metų ji susidėjo su šituo Aloyzu Pfeiferiu, 
už kurio paskui taip kvailai ištekėjo, tai po to jis gana atvirai 
gyrėsi savo broliui Heinrichui, kad „rado Lenę nepaliestą“, o 
naivuolis Heinrichas papasakojo šitą man. Raudonis vis dar 
nenyko nuo Lotos veido. Paklausta, ar tasai Aloyzas negalėjo 
pasigirti savo broliui, sakykime, tokiu trofėjumi, kurį laimėjo 
visai ne jis, Lota pirmąkart sudvejojo ir atsakė: „kad jis buvo 
pagyrų puodas, beveik neginčytina... čia jūs man pakišote naują 
mintį. Ne,— tarė ji papurčiusi galvą,— ne, man rodos, to 

negali būti, nors progų jiems netrūko... ne, ne“, — šnekėjo ji ir 
antrą Sykį stulbinančiai paraudo. „Po jo mirties Lenė nesielgė 
kaip našlė, jei suprantate. ką aš turiu omeny... tiksliau sakant, 
ji elgėsi kaip platoniška našlė“. Šis posakis aut. pasirodė pakan- 
kamai aiškus, jis žavėjosi Lotos tiesumu, bet nors ir apgailestavo, 
taip vėlai pastebėjęs liudininkės Lotos Hoizer, mergaut. pavarde 
Berntgen, išraiškos jėgą, jis vis dar nebuvo kaip reikiant tuo 
įsitikinęs. Aut. stebino tai, kad šiuo savo gyvenimo laikotarpiu 
Lenė buvo linkusi pasipasakoti, kone šneki. Kiek susi mąsčiusi, 
pritilusi, nebe tokia iškalbinga, Lota Hoizer nūnai rado paaiški- 
nimą: „Buvo akivaizdu, kad ji myli tą Erhardą, kad ji myli jį ir 
yra kupina lūkesčių. jei jums tai ką nors sako, ir kartais man 
atrodydavo, kad ji ketina imtis iniciatyvos; na, aš jums noriu kai 
ką papasakoti arba gal net ir paaiškinti: aš sykį mačiau, kaip 
Lenė valė užsikimšusį klozetą, ir buvau pritrenkta, kas tai per 
mergaitė. 1940 metais vieną sekmadienio vakarą mes kiurkso- 
jome Margretos bute, truputį išgėrėme. truputį pašokome — 
aš buvau su savo Vilhelmu — ir staiga žiūrim, kad užsikimšo 
klozetas; šlykštus daiktas, turiu pasakyti. Kažkas kažką įmetė — 
nemažą apipuvusį obuolį, kaip kad paaiškėjo vėliau, ir tas obuo- 
lys paprasčiausiai užkimšo nutekamąjį vamzdį, na, vyrai nuėjo 
tvarkyti šito bjauraus reikalo; iš pradžių Heinrichas — nesėk- 
mingai, jis pamakalavo ten geležiniu virbu; paskui nuėjo Erhar- 
das, irgi nesėkmingai, jis — visai nekvailai — atsinešė iš skal- 
byklos žarną, be ceremonijų įgrūdo ją į šitą šlykščią pliurzę 
tr kaip pamišęs ėmė pūsti — bandymas pritaikyti fizikinį spau- 
dimą: o kadangi Vilhelmas, mano vyras, kuris juk buvo instalia- 
torius, paskui technikas. o paskui tapo braižytoju, taigi kadangi 
Vilhelmas netikėtai pasirodė baisiai neapvažus, o mes su Margre- 
ta kratėmės iš pasidygėjimo... žinot, kas sutvarkė visą reikalą — 
ogi Lenė. Ji paprasčiausiai įkišo ranką, dešinę ranką, aš dar ir 
šiandien matau, kaip jos graži balta ranka aukščiau alkūnės 
apsitraukia gelsva pliurze, čiupo obuolį ir išmetė jį į šiukšlių 
kibirą... visa šita bjaurastis kaip niekur nieko nugargaliavo sau, 
o Lenė — Lenė nusiprausė... be abejo, kruopščiai, ir ne vieną 
sykį, odekolonu pasitrynė rankas iki alkūnių ir — dabar aš pri- 
simenu — pasakė tokį dalyką, kad pasijutau, lyg perkūno trenk- 
ta. „Narsiausiai klozetą valė mūsų poetai“. Na, aš manau, kad 
jei jau prireikus ji galėjo ten kišti nagus, tai galų gale ji tikriausiai 
būtų pričiupusi ir šitą Erhardą: o jis tikrai nebūtų spyriojęsis. 

Ir dar ką aš dabar pagalvojau: juk niekas iš mūsų taip niekad ir 
nepamatėm šitos Margretos vyro“. 


Kadangi Lotos Hoizer parodymai ne visiškai sutapo su 
Margretos parodymais, pastarąją teko dar kartą apklausti. Ar 
teisybė, kad ji vaikščiojusi šokti su Lotos minėta kompanija, kad 
keletą kartų jie buvę jos bute; 0 gal ji turėjusi su Heinrichu inty- 
mesnių santykių dar gerokai iki to sykio, kurį būtų galima vadin- 
ti „Flensburgo nuotykiu“? „Pastarąjį dalyką, — tarė Margreta, 
gerokai gurkštelėjusi viskio ir todėl apimta lengvos, kiek melan- 
choliškos euforijos, — aš galiu nedviprasmiškai paneigti, juk aš 
tai turbūt turėčiau apie tai žinoti ir nematau jokios prasmės 
gintis. Mat aš tada padariau klaidą, aš supažindinau Heinrichą 
su savo vyru. Šliomeris retai būdavo namie, aš taip ir nesupratau 
kaip reikiant, kas jis per vienas — verčiasi ginklais ar šnipinė- 
jimu, šiaip ar taip, pinigų jis turėjo kaip šieno. Ir iš manęs nieko 
daugiau nereikalavo, tik kad „laukčiau jo“, kai atsiųs telegramą. 
Jis buvo už mane vyresnis. Jau įpusėjęs ketvirtą dešimtį. Toks 
nieko sau, elegantiškas ir šiaip, aukštuomenės žmogus, galima 
sakyti... ir jiedu visai neblogai sutarė. O Heinrichas... Heinri- 
chas buvo nuostabus meilužis, bet nebūtinai stvetimoteriautojas... 
toks jis tada dar nebuvo; aš visąlaik svetimaudavau, bet jis — 
tada dar ne... ir tikriausiai todėl, kad, susipažinęs su mano vyru, 
jis ėmė drovėtis, tarp mūsų tada taip nieko ir neįvyko. O visa ki- 
ta — kad aš jį mačiau daugiau nei du kartus, buvau šokiuose ir 
bute su kitais — tą jums galėjo papasakoti tik Lota, ir tai teisybė, 
bet daugiau nei keturis kartus mes tikrai nesimatėme“. 

Paklausta apie Erhardą ir Lenę, Margreta nusišypsojo ir 
atsakė: „Ko nors konkretaus nė žinoti apie tai nenoriu, 0 ir 
tada nenorėjau. Kas man darbo? Smulkmenų tai jau tikrai ne, 
kas man rūpi. Negi domėsiuos, bučiavosi jie ar ne, ar bent jau 
glamonėjosi, ar buvo čia sugulę, aš turiu omeny savo butą, 
arba Lotos, arba Gruitenų butus... man tiesiog buvo gražu žiūrė- 
ti, kaip jiedu leisdavo drauge laiką, o jau tie eilėraščiai, kuriuos 
jis Jai rašė ir siuntė, Lenė negalėjo išturėti, per tuos kelis mėne- 
sius ji pirmąsyk tapo atviresnė, bet paskui ir vėl užsisklendė. Negi 
taip svarbu žinoti, ar Erhardas, ar šitas kvaiša Aloyzas buvo 
pirmasis, koks skirtumas? Liaukitės. Jinai jį mylėjo, švelniai 
tr aistringai, ir jei per tą laiką tarp jų nieko nebuvo, būtų buvę 
per artimiausius laisvadienius, garantuoju, bet jūs juk žinote, 

kaip viskas baigėsi, Danijoje, prie kapinių tvoros. Gana. Pa- 
klauskite Lenės“. 

Paklauskite Lenės! Lengva pasakyti. Ji nesileidžia klau- 
siama, o jei jos klausi — neatsako. Šitą istoriją su Erhardu 
senis Hoizeris apibūdino kaip „jaudinančią, bet grynai roman- 
tišką aferą, kuri, šiaip ar taip, liūdnai baigėsi. Ne daugiau“. 
Rachelė mirusi, o tasai B.H.T. apie Erhardą, aišku, nieko nė 
negirdėjo. Kadangi įrodyta, jog Lenė dažnai lankydavosi 
vienuolyne, Rachelė, be abejonės, turėjo ką nors žinoti. Pfeife- 
riai Lenės gyvenime atsirado kiek vėliau, ir visiškai akivaizdu, 
kad jiems ji nepasakojo nieko, kas buvo „brangu“. Žodžiu 
„brangu“ epizodą su Erhardu pavadino M.v.D., pas kurią aut. 
dūsaudamas ieškojo prieglobsčio. 

Aut. turėjo atsisakyti keleto pernelyg skubotų išvadų. 
kurias jis padarė M.v.D. nenaudai po jos pasisakymų apie ponią 
Gruiten. Kai kalbama ne apie ponią Gruiten ir josios vyrą, van 
Dorn visgi pasirodo galinti labai subtiliai, beveik rafinuotai 
suteikti žinių. „Ak,— barstydama lesalą karveliams ir glosty- 
dama savo šunį, apysenį negrynaveislį pudelį, prašneko ji, kai 
aut. susirado ją kaime, kur tarp astrų, snapučių ir begonijų ji 
leido savo senatvės dienas, — nelieskite šitos Lenės gyvenimo 
brangenybės. Tai buvo kaip kokia pasaka, jie abu, stačiai kaip 
pasaka. Jie buvo aiškiai įsimylėję ir taip gerai sutarė, aš gi porą 
kartų mačiau juodu sėdinčius kambaryje — tame, kurį Lenė 
dabar išnuomojo portugalams — iš spintos išimtas geriausias 
porcelianas, ir jiedu gėrė arbatą, arbatą... o juk Lenė niekad 
nemėgo arbatos, bet su juo gėrė, o jis ne tai kad skundėsi armija, 
bet taip atvirai bjaurėjosi ir šlykštėjosi ja, kad Lenė, norėdama 
Jį paguosti, uždėjo jam ant rankos savąją, ir matėsi, jog vien tik 
šitas prisilietimas sukėlė jam jausmų revoliuciją arba jutimų 
revoliuciją, jeigu norite. Ganėtinai buvo tokių momentų, kai 
jis turėjo progos ją visiškai užkariauti, o ji buvo, buvo — dova- 
nokit už šiurkštoką Žodį — ji gulėjo pasiruošusi, ji laukė jo, ir 
jei jau man tenka apie tai kalbėti, tai tik Lenė ėmė truputį ne- 
kantrauti, taip taip, nekantrauti... net biologiškai nekantrauti; ne 
susierzino, ne, ne pyko ant jo... ir jeigu jis būtų galėjęs praleisti 
su ja bent dvi, tris dienas paeiliui, na, viskas tikriausiai būtų 
buvę kitaip. Tiesa, aš taip ir likau senmergė ir neturiu tiesioginės 
patirties su vyrais, bet esu pakankamai atidžiai juos stebėjusi, 
ir sakykit man, na kas gi čia per gyverimas, kai vyras atvažiuoja 

su atgaliniu bilietu kišenėj, be perstogės galvodamas apie trau- 
kinių tvarkaraštį ir kareivinių vartus arba fronto kontrolės 
punktą, pro kuriuos nustatytą valandą jam reikės įeiti. Aš jums 
sakau, aš, senmergė, patyriau tai per Pirmą pasaulinį karą. 
būdama dar maža mergaitė, ir per Antrą, jau akyla moteris: 
laisvadieniai — tai baisus dalykas ir vyrui, ir moteriai. Juk visi 
žino, ką jiedu ketina daryti, kai vyras grįžta laisvadienių... 
kiekvieną kartą tai kaip kokia vieša vestuvių naktis... o žmonės, 
bent jau pas mus kaime, o ir mieste, nėra labai jautrūs ir ima 
laidyti užuominas... ir Lotos Vilhelmui taip būdavo, jis net iš- 
rausdavo kaip burokas, mat kaip tik buvo labai jautrus, o gal jūs 
manote, kad aš nežinodavau, kas dėdavosi, kai mano tėvas per 
karą gaudavo atostogų... O Erhardas, Erhardui irgi reikėjo šiek 
tiek laiko, kad užkariautų Lenę... na, ką gi jis turėjo daryti, 
amžinai kaip ant adatų, o tiesiog užlaužti jos negalėjo. O tie jo 
eilėraščiai, juk jie buvo pakankamai aiškūs, kone atakos. „Tu 
esi žemė, kuria aš kada nors tapsiu“ — ar begalima aiškiau 
pasakyti? Ne, jam trūko tik laiko, nebuvo laiko. Tik pagalvokit, 
vienumoje su Lene jis iš viso praleido gal kokias dvidešimt va- 
landų... na, 0 jis nebuvo akiplėša. Lenė už tai nepyko, tik liudėjo, 
juk ji laukė, taigi. Net jos motina tą žinojo ir to norėjo, aš jums 
sakau. Aš juk mačiau, kaip ji žiūrėjo, kad Lenė apsivilktų savo 
dailiausią suknelę — šafraninę su apvalia iškirpte — ir nepa- 
mirštų papuošalų: įverdavo Lenei koralų auskarus, atrodydavo 
kaip ką tik nuskintos vyšnios, duodavo puošnius batelius ir kve- 
palų... ji dabindavo Lenę kaip nuotaką; net ji tą žinojo ir to norė- 
j0; bet trūko laiko, tik laiko... dar bent dienelę, ir Lenė būtų 
tapusi jo žmona... bet ne, na ką gi. Vargšė Lenė“. 


Neišvengiamai dar sykį kreiptasi į ponią Šveigert; telefonu 
užklausta durininkės, „ji liepė pakviesti“, gerdama arbatą, 
tačiau jos nesiūlydama, ne per daug atšiauriai, nors ir su nesle- 
piamu nekantrumu leido „duoti jai dar keletą klausimų“; taip, 
jos sūnus vieną kartą parodęs jai šitą „Na taip“-mergužėlę; 
ponia Šveigert pabrėžė skirtumą tarp pristatė ir parodė; tiesa, 
pristatymo nė nereikėję, juk ji jau seniai pažinojusi šitą mergu- 
žėlę, netgi turėjusi šiokį tokį supratimą apie tai, kaip šioji mokėsi 
ir kaip jai sekėsi mokslai; žinoma, čia „būta tam tikro susižavė- 
jimo“, tačiau mintį apie pastovaus ryšio, vadinamo santuoka, 
galimybę ponia Šveigert vėl atmetė kaip neįmanomą dalyką — 

taip pat kaip ir savo sesers pastovų ryšį su šios mergužėlės tėvu; 
vieną kartą, pridūrė ji neklausiama, toji mergužėlė aplankius: 
ją viena pati, gėrusi arbatą, ir jos elgesiui — būkime teisingi — 
nieko nebūtum prikišęs, o vienintelė pokalbio tema — taip, tai 
skamba keistai, tačiau tai teisybė — buvusi viržiai; mergužėlė 
jos paklaususi, kur kokiu laiku žydi viržiai — gal dabar? „Kad 
jūs žinotumėt, buvo kovo pabaiga, ir man atrodė, tarsi kalbėčiau- 
si su silpnaprote“; gal kovo pabaigoje — o dar 1940 metais, per 
karą — Šlezvige— Holšteine žydi viržiai; mergužėlė ničnieko 
nežinojusi nei apie skirtumą tarp atlantinio ir kalnų viržio, nei 
kad jiems reikia skirtingų dirvožemio sąlygų; bet galiausiai, 
pareiškė ponia Šveigert, viskas baigėsi laimingai — matyt, jai 
atrodė geriau. kad sūnų sušaudė Vokietijos vermachto baudžia- 
masis būrys, negu kad jis būtų vedęs Lenę. 

Vis dėlto reikia pripažinti, kad šioji ponia Šveigert su jai 
būdingu žiauriu tikslumu šiek tiek nušvietė kai kurias fono 
detales; ji išaiškino paslaptingąjį „suomių“ reikalą ar bent jau 
padėjo jį išaiškinti... 0 jei atsižvelgsime į tai, kad 1940 metų 
kovo pabaigoje Lenė teikėsi aplankyti Erhardo motiną ir pasi- 
šnekučiuoti su ja apie viržius Šlezvige— Holšteine, jei pridursi- 
me, kad, van Dorn liudijimu, ji buvo pasiruošusi, o Lotos nuomo- 
ne, netgi pasiruošusi imtis iniciatyvos, jeigu prisiminsime, kas 
nutiko viržiuose po žvaigždėtu vasaros dangumi, tai, net objekty- 
viai žiūrint, galima daryti išvadą, jog ji puoselėjo mintį aplankyti 
Erhardą ten, šiaurėje, ir viržiuose patirti su juo palaimą; net 
jeigu įvertinsime botanikos bei klimato sąlygas ir nuspręsime, 
kad dėl šalčio ir drėgmės tokie ketinimai buvo pasmerkti žlugti, 
visgi negalima neigti — bent jau aut. yra tai patyręs, — jog kar- 
tais ir kovo mėnesį Šlezvige— Holšteine viržiai, nors ir neilgai, iš 
tiesų būna šilti ir sausi. 


Visą laiką primygtinai kamantinėjama Margreta galų gale 
papasakojo, kad Lenė jos klaususi patarimo, ką reikia daryti, 
jei nori suartėti su vyru; kai Margreta Lenei rekomendavusi 
erdvų ir kartais visai tylų jos tėvams priklausantį septynių kam- 
barių butą, beje, kalbantis paraudusi Margreta, o ne Lenė, Lenė 
papurčiusi galvą; tada Margreta Lenei rekomendavusi jos pačios 
kambarį šiame bute, kur Lenė galinti užsirakinti ir nieko nejįsi- 
leisti, bet Lenė vėl papurčiusi galvą, o kai pradedanti netekti 
kantrybės Margreta pagaliau be užuolankų pareiškusi, kad galų 

gale esama viešbučių, Lenė priminusi savo nenusisekusį nuotykį 
su jaunuoju architektu (o nuo to nuotykio buvo praėję visai 
nedaug laiko) ir pasakiusi įsivaizduojanti — Margreta tik pa- 
dvejojusi atskleidė tą „lig šiol intymiausią Lenės pasakymą“, — 
kad „tai“ turį ir privalą įvykti ne „lovoje“, o gamtoje. „Lauke, 
tik lauke. Visas šitas gulimasis lovon — tai ne tas, ko man reikia“. 
Lenė sutikusi, kad jei jau susituoktum, tai be lovos ne visada išsi- 
verstumei. Bet vis dėlto: su Erhardu ji nenorėtų jau patį pirmą 
kartą gultis lovon. Ji net ketinusi važiuoti į Flensburgą, bet 
paskui nusprendusi atidėti kelionę iki gegužės — taigi dėl karo 
kaltės jos pasimatymas su Erhardu taip ir liko neįgyvendinta 
utopija. O gal ne? Tiksliai to niekas nežino. 


Anot visų šeimai priklausančių ir nepriklausančių liudi- 
ninkų, laikotarpiui nuo 1940 metų balandžio iki 1941-ųjų birže- 
lio tinka vienas vienintelis apibūdinimas: niūrus. Dingo ne tik 
gera Lenės nuotaika, Lenė vėl užsidarė, netgi prarado apetitą. 
Kuriam laikui Lenei praeina noras važinėtis automobiliu, skrai- 
dymas — ji tris kartus skrido su tėvu ir Lota Hoizer į Berlyną — 
irgi nebeteikia malonumo. Tik sykį per savaitę ji sėda prie vairo 
ir nuvažiuoja keletą kilometrų pas seserį Rachelę. Retkarčiais 
ji ten užsibūna gana ilgai; apie jos pokalbius su Rachele nieko 
neįmanoma sužinoti, net ir iš B.H.T., kuris nuo 1941 metų ge- 
gužės nebemato Rachelės antikvariate ir — matyt, iš tingumo 
arba dėl fantazijos stokos — nesusipranta nors kartą jos aplan- 
kyti. Milžiniškas vienuolyno sodas 1940—1941 metų vasarą, 
rudenį, žiemą, jauna mergina, įpusėjusi devynioliktus, vilkinti 
tik juodai, o vienintelis jos išorinės sekrecijos produktas nėra 
paprastas — tai ašaros. Kadangi po keleto savaičių dar ateina 
ir žinia apie Vilhelmo Hoizerio, Lotos vyro, mirtį, raudančiųjų 
ratą papildo senis Hoizeris, jo žmona (kuri dar buvo gyva), Lota 
ir jos penkiametis sūnus Verneris; ar kartu raudojo ir jaunes- 
nysis sūnus Kurtas, kurį ji dar nešiojo įsčiose, — nežinia. 


Kadangi aut. nepajėgia ir nesijaučia turįs sugebėjimų medi- 
tuoti apie ašaras, žinių apie jų susidarymą ir cheminę bei fizinę 
sandarą geriausia bus pasisemti iš po ranka esančio žinyno. 
Septynių tomų enciklopedija, išleista 1966 metais neaiškios fir- 
mos, pateikia apie ašaras tokią informaciją: 

„Ašaros, lot. lacrimae, a. liaukų išskiriamas skystis, kuris 

drėkina akies junginės maišelį, saugo akį nuo perdžiūvimo ir 
tekėdamas išplauna iš jos nedidelius svetimkūnius; jis (tikriau- 
siai skystis. Aut. past.) subėga į vidinį akies kampą, o iš ten 
nuteka a. nosies kanalu. Dėl dirgiklių (uždegimo, svetimkūnio) 
arba dėl dvasinio susijaudinimo a. tekėjimas sustiprėja (verks- 
mas)“. Toje pačioje enciklopedijoje apie verksmą rašoma: 
„Verksmas, kaip ir juokas — krizės išraiškos forma, t. y. liūdesio, 
susijaudinimo, pykčio arba laimės. Psichologijoje (išskirta 
ne aut.) — dvasinės iškrovos bandymas. Lydimas ašarų išsisky- 
rimo, kūkčiojimo arba konvulsiškų trūkčiojimų, susijęs su vege- 
tacine nervų sistema ir smegenų kamienu. Nevalingas v. ir ne- 
valdomas mėšlungiškas v. būna esant nuolatinei depresijai, ser- 
gant maniakiniais depresiniais susirgimais, išsėtine skleroze“. 

Kadangi asmenys, kurie galbūt susidomėjo šiuo plikų faktų 
"išdėstymu, gali pratrūkti tuo, kas nurodoma ženklu —, jie tik- 
riausiai norėtų, jog būtų paaiškintas ir šis refleksas, tai kad jiems 
nereikėtų vargti ieškant enciklopedijos ar bent jau ją vartant, 
čia būtina pacituoti atitinkamą paragrafą. 

„Juokas, antroplogijoje (čia ir toliau išskirta me aut.) 
fizinė dvasinių būsenų išraiška krizinėse situacijose—-verksmas. 
Filosofijoje išminčiaus j., Budos, Monos Lizos šypsena, kaip 
savojo „aš“ įtvirtinimo išraiška. Psichologijoje mimikos judesiai 
išreiškiantys džiaugsmą, linksmumą, sąmojį. Charakterio verty- 
bes atspindi vaikiškas, pasipūtėliškas, ironiškas, nuoširdus, atsi- 
palaiduojantis, nevilties, piktas, koketiškas j. Patologijoje ser- 
gant nervų takų ligomis bei psichozėmis: konvulsiškas, neva- 
lingas j., sardoniškas j., lydimas veido traukulių, ir isteriškas, 
mėšlungiškas j. Socialiai į. turi užkrečiantį poveikį (ideomoto- 
rika, kaip vaizduotės sukelti judesiai)“. 

Kadangi čia bus įžengta į daugiau ar mažiau emocinę fazę 
ir neišvengiamai — į tragišką, tikriausiai geriau iš karto papildyti 
sąvokų bagažą ir konstatuoti, jog sąvokos „laimė“ šioje enciklo- 
pedijoje nėra, tėra tik „laimingai pakilti!“, tačiau pavyko rasti 
palaimą, kuri, pasak šios enciklopedijos, yra „visiškos ir pasto- 
vios būties pilnatvės įvaizdis; natūraliai siekiama kiekvieno žmo- 
gaus; kiekvienas žmogus ieško šios būties pilnatvės savaip, ir tai 
lemia jo gyvenimo būdą; krikščionybės požiūriu tikra p. gali būti 
tik — amžinoji palaima“. 

„Amžinoji palaima,— nuolatinės ir visiškos laimės pilnat- 
vės būsena, kai nėra jokių kančių ir kaltės, visų religijų traktuo- 

jama kaip pasaulinės istorijos tikslas. Katalikų mokyme: pirma, 
a. Dievo p. yra begalinės būties gėrio savastis; antra, a. žmogaus 
(ir angelo) p., bendraujant su Dievu malonės pilname dalyva- 
vime jo palaimingame gyvenime; tas dalyvavimas prasideda jau 
žemiškajame laike kaip Kristaus vidinis gyvenimas (religingu- 
mas) ir visiškai išsipildys po — Prisikėlimo ir eschatolog. pasau- 
lio atnaujinimo. Evangel. požiūriu — tai visiška vienybė su Die- 
vo valia, tikroji žmogaus paskirtis, jo atpirkimas ir išganymas“. 

Kadangi a. ir v., j. ir p. užtektinai paaiškinti, 0 jų paaiški- 
nimą bet kada galima atsiversti, šiame pranešime verčiau nebe- 
aprašinėti dvasinių būsenų, pakaks retkarčiais nurodyti jų 
apibrėžimus enciklopedijoje, taip pat bus gana, jei vartosime 
atitinkamas santrumpas. Kadangi a., į. ir v. pasireiškia tik krizi- 
nėse situacijose, čia tikriausiai derėtų pasveikinti visus, kurie 
žengia per gyvenimą nepažindami krizių, nepatirdami krizių ar 
bent jau nepaisydami krizių, kurie nėra išlieję nė vienos a., 
kurie išvengė v., niekada nėra nieko apraudoję ir, kaip ir dera, 
užgniauždavo bet kokį j. Šlovė tam, kieno junginės maišeliui 
niekada neteko atlikinėti savo funkcijos, kuris sausomis akimis 
perėjo per visus pavojus ir niekada nenaudojo savo a. kanalo. 
Šlovė ir tam, kuris užtikrintai kontroliuoja savo smegenų kamie- 
ną, Ir, nuolat pasitikėdamas savuoju „aš“, juokėsi ar šypsojosi tik 
kaip išminčius. Šlovė Budai ir Monai Lizai, taip pasitikintiems 
savuoju „aš“. 

Dėl to, kad neišvengiamai susidursime ir su skausmu, čia 
pacituosime ne visą enciklopedijos paragrafą, o tik peržvelgsime 
jį 1r pateiksime jo reikšmingiausią sakinį: ,„Jautrumo s-mui 
laipsnis yra individualus, pirmiausia todėl, kad prie fizinio s. 
prisideda ir dvasinis s. pojūtis. Kartu šie du pojūčiai nulemia 
subjektyvų s.“ 

O kadangi Lenė ir visi aplinkiniai ne tik jautė s., bet ir 
kentėjo, tai, kad mūsų žinių bagažas būtų pilnas, čia dar greito- 
siomis brūkštelėsime svarbiausią enciklopedijos sakinį apie kan- 
čią: Ją (k.) „žmogus jaučia tuo smarkiau, kuo didesnės jo gyve- 
nimo vertybės yra pažeistos ir kuo jautresnė jo prigimtis“. Kal- 
bėdami apie šias dvasines būsenas, mes taip pat vartosime ati- 
tinkamas santrumpas. 


Vienas dalykas neginčytinas: matyt, buvo pažeistos Gruite- 
nų bei Hoizerių visų šeimos narių, įskaitant ir Marją van Dorn, 

kuri vienodai susijusi su abiem šeimomis, nemažos gyvenimo 
vertybės. Su Lene dėjosi nerimą keliantys dalykai: ji sulyso, o 
pašaliniai praminė ją žliumba; jos nuostabūs plaukai kristi dar 
nekrito, bet labai nušiuro, net fantastiški Marjos sugebėjimai virti 
sriubą, beje, šiuos savo sugebėjimus Marja irgi mėgindavo įgy- 
vendinti su a. akyse, — ji pademonstravo Lenei visą plačią savo 
sriubų skalę ir atnešdavo šviežiausias iš šviežiausių bandelių — 
niekas, ničniekas nepajėgė grąžinti Lenei apetito. To meto 
nuotraukose, kurias slapčia padarė vienas Lenės tėvo tarnauto- 
jas ir kurios vėliau pateko Marjos nuosavybėn, Lenė tikrai atro- 
do liguistai, išblyškusi nuo s. ir k., visiškai išsekusi nuo v. ir a., 
1r nematyti nė menkiausių j. pėdsakų. Galbūt Lota nebuvo 
visiškai teisi, neigdama Lenės našlystę, galbūt sielos gilumoje, 
nepasiekiamoje Lotos akims, Lenė vis dėlto buvo našlė, ir 
ne tik platoniška? Bet kuriuo atveju, subjektyvus Lenės s. turėjo 
būti iš tiesų didžiulis. O ir kitų s. ne mažesnis. Dabar jos tėvas 
ne tik pasinerdavo į apmąstymus, jį apėmė melancholija, ir jis 
(visų su juo bendravusių liudijimu) „nebevaliodavo susikaupti". 
Kadangi senis Hoizeris irgi palūžo, o ir Lota (jos pačios tvirti- 
nimu) „buvo jau nebe tokia kaip anksčiau“, kadangi ponia 
Gruiten ir be šito jau leido savo paskutines dienas, ji neišeidavo 
iš miegamojo ir tik „retkarčiais suvalgydavo porą šaukštų sriu- 
bos ir pusę riekės džiūvėsio“ (M.v.D.), tą faktą, jog firma ne 
tik nenustojo klestėti, bet dargi išaugo, galima paaiškinti tik senio 
Hoizerio komentaru, skambančiu gan įtikinamai: „Ji buvo taip 
gerai organizuota ir sutvarkyta, o Huberto nusamdyti revizo- 
riai ir planavimo bei statybos specialistai buvo tokie ištikimi, 
kad viskas tekėjo savo vaga, bent jau tuos metus, kai Hubertas 
visiškai iškrito, aš irgi. Bet svarbiausia: Dabar išmušė veteranų 
valanda — 0 jų jau buvo apie pora šimtų, ir jie suėmė vadeles!“ 


Būtų buvę per daug keblu kaip tik Lotos Hoizer klausi- 
nėti apie tą neaiškųjį senojo Gruiteno gyvenimo tarpsnį; deja, 
tenka apsieiti be to tikslumo ir nuostabaus tvirtumo, kuriuo 
pasižymi Lota. 

Jei vartosime palyginti madingą posakį, tai kaip tik tais me- 
tais, skaičiuotinais nuo 1940 metų balandžio maždaug iki 
1940-ųjų birželio, Lota buvo Gruiteno „nuolatinė palydovė“. 
Galbūt ir jis buvo jos nuolatinis palydovas, nes abiem reikėjo 
paguodos, kurios galų gale jiedu, matyt, taip ir nerado. 

Jiedu visur važinėdavo drauge — nėščia našlė ir melancho- 
liškas vyriškis, vyriškis, kuris neskaitė aktų apie nelaimę, išti- 
kusią jo sūnų ir sūnėną, o tik prašė, kad Lota ir Hofgau trumpai 
papasakotų apie ją; vyriškis, kuris kartkartėmis murmėdavo sau 
po nosimi „Šikt ant Vokietijos“, kuris lyg ir lankė vienas staty- 
bas po kitų, važinėjo iš vieno viešbučio į kitą, tačiau iš tikrųjų 
jis niekad niekur net akies kampučiu nedirstelėjo į kokį brėžinį, 
knygą, aktą ar statybos aikštelę. Jis keliaudavo automobiliu arba 
traukiniu, retkarčiais skrisdavo lėktuvu ir su liūdesiu lepindavo 
penkiametį Vernerį Hoizerį, kuris dabar jau sulaukė trisdešimt 
penkerių, gyvena nuosavame prabangiame ir moderniai įreng- 
tame bute, žavisi Endžiu Varholu ir „gatavas plaukus nuo 
galvos nusirauti“, kad laiku jo nenusipirko; jis alpsta dėl pop 
muzikos, dėl sekso ir yra totalizatoriaus savininkas; taigi Verne- 
ris Hoizeris puikiai prisimena ilgus pasivaikščiojimus po Ševe- 
ningeno, Merde-Beno, Bulonės paplūdimius, prisimena, kad 
„senelis Gruitenas“ stipriai spaudė rankas, o Lota verkė; jis taip 
pat prisimena ir statybos aikšteles, T formos sijas, darbininkus 
„keistais drabužiais“ (tikriausiai kalinius. Aut.). Nepaleisdamas 
Lotos nė per žingsnį, Gruitenas kartais pabūna keletą savaičių 
namuose, sėdi prie žmonos lovos, pavaduoja Lenę ir bando dary- 
ti tą patį, ką bando ir Lenė — jis skaito savo žmonai ką nors 
airiška: pasakas, legendas, dainas, — bet nei jam, nei Lenei 
nesiseka; ponia Gruiten pavargusi purto galvą, šypsosi. Senis 
Hoizeris, kuris, matyt, greičiau įveikė savo s. ir jau rugsėjo 
mėnesį daugiau nebelieja a., vėl imasi darbo ir kartkartėmis 
išgirsta keistą klausimą: „Ar tas kromelis vis dar laikosi?“ Taip. 
Ir netgi klesti: veteranai nesnaudžia, jie suglaudė pečius. 


Ar būdamas keturiasdešimt vienerių tasai Gruitenas jau 
visiškai sukiužo? Argi jis negali susitaikyti su savo sūnaus mirtim, 
kai aplinkui kasdien miršta kitų žmonių sūnūs, bet kiti nepa- 
lūžta? Gal jis pradeda skaityti knygas? Taip. Vieną. Jis kažkur 
susiranda 1913 metais išleistą maldaknygę, kurią gavo dovanų 
per Pirmąją Komuniją, ir „ieško paguodos religijoje“ („kurios 
niekada neturėjo“, Hoizeris vyr.). Vienintelė šio skaitymo pa- 
sekmė yra ta, kad jis ima dovanoti pinigus, „krūvas pinigų“, 
kaip sako Hoizeris ir jo marti Lota, o ir van Dorn, tik ji vietoj 
žodžio „krūvos“ vartoja žodį „pluoštai“ („Jis ir man davė 
pluoštus pinigų, ir aš tada atpirkau savo tėvų dvariuką ir šiek tiek 

žemės“)... jis pradeda vaikščioti į bažnyčią, bet niekad neištveria 
ten ilgiau nei „vieną, dvi minutes“ (Lota). Jis „atrodo tarsi 
septyniasdešimtmetis, o jo žmona, kuriai ką tik sukako trisde- 
šimt devyneri, atrodo tik kaip šešiasdešimtmetė“ (van Dorn). 
Gruitenas dažnai bučiuoja savo žmoną, kartais — Lenę, bet 
niekada nebučiuoja Lotos. 

Gal Gruitenas gęsta? Buvęs jo šeimos gydytojas, dr. Vind- 
lenas, aštuoniasdešimtmetis senukas, seniai įveikęs mitą apie 
medicininę paslaptį, dabar dirbantis savame senos statybos 
bute, kur dar matyti jo gydytojo praktikos palikimas: baltos spin- 
tos bei kėdės, — ir dedantis visas jėgas, kad įrodytų, jog madin- 
gas pamišimas dėl vaistų yra gryna stabmeldystė, tvirtina, jog 
Gruitenas buvęs „absoliučiai, tikrai absoliučiai sveikas; viskas, 
tikrai viskas buvo nepriekaištinga — kepenys, širdis, inkstai, 
kraujas, šlapimas, — juk vyrukas tikriausiai nerūkė, gal kokią 
cigaretę per dieną, ir per savaitę išgerdavo gal butelį vyno. Ar 
nesirgo? Ne, nė trupučio — aš jums štai ką pasakysiu: jis žinojo, 
kas jam yra, ir žinojo, ką daro. O kad jis galėjo išrodyti kaip sep- 
tyniasdešimtmetis, tai dar nieko nereiškia... žinoma, psichiškai 
ir morališkai jis buvo visiškai sugniuždytas, bet fiziškai — ne. 
Vienintelis dalykas, kurį jis įsidėmėjo iš Biblijos, — tai „Dary- 
kitės bičiulių su apgaulinga mamona“, o tai atsiliepia charak- 
teriui“. 


Ar Lenė tebeskiria tiek daug dėmesio savo virškinimo pro- 
duktams? Tikriausiai ne. Ji dažniau lanko Rachelę, net pasakoja 
apie tai. ,„Keistus dalykus“, — kaip tvirtina Margreta. ,,Aš niekuo 
netikėjau, bet paskui vieną sykį nuvažiavau su ja ir pamačiau, 
kad tai teisybė. Haruspika nebeturėjo jokių pareigų, ji net nebe- 
buvo „tualetinė sesuo“. Ir į bažnyčią galėjo eiti tik tada, kai 
nebūdavo oficialių pamaldų ir negiedodavo choras. Ji netgi 
nebeturėjo savo mažojo kambariuko, o tupėjo pačioje palėpėje, 
mažutėlėje kamaraitėje, kur anksčiau būdavo laikomos šluotos, 
šepečiai ir skudurai, ir žinot, ko ji mūsų paprašė? Ogi cigarečių! 
Aš tada nerūkiau, bet Lenė jai davė keletą, 0 ji tuoj pat vieną 
prisidegė ir godžiai užtraukė; paskui užgesino ją... aš ne kartą 
esu mačiusi gesinant cigaretę, bet kaip ji tai darė! tai bent — 
speco darbas, kaip cypėj arba ligoninės tualete, — Haruspika 
kuo atsargiausiai nukirpo žirklėmis pelenus, o kai jie nukrito, 
pamaišė, ar neliko juose dar kruopelytės tabako, paskui viską 

susižėrė į tuščią dėžutę nuo degtukų. Ir vis murmėjo: „Viešpats 
arti, Viešpats arti, jis čia“. Ne kaip pamišėlė, ne ironiškai — ne, 
ji kalbėjo visai rimtai... išprotėjusi ji nebuvo, tik šiek tik apsi- 
leidusi, lyg muilo negautų. Daugiau aš ten nebevaikščiojau, man 
buvo baugu, atvirai šnekant — mano nervai ir taip buvo pakrikę 
po šito berniuko ir jo pusbrolio mirties; kai nebūdavo Šliomerio, 
aš sukiodavausi kareivių pasilinksminimuose ir net dingdavau 
su vienu iš jų; su manimi, nors man tada buvo dar tik devynio- 
lika, jau buvo baigta... bet į tai, kas darėsi su šita vienuole, aš 
negalėjau žiūrėti, matėsi, kad ji sėdi uždaryta lyg mirčiai pa- 
smerkta pelė; per tą laiką ji dar labiau susiraukšlėjo, o tąsyk 
suleido dantis į duoną, atneštą Lenės, ir vis kartojo man: 
„Margret, liaukis, na liaukis“.— „Ką?“ — paklausiau aš. 
„Tai, ką tu darai“. Man nebeužteko drąsos, aš daugiau negalė- 
jau, mano nervai neišlaikė — o Lenė dar ištisus metus vaikščiojo 
pas ją. Sesuo kalbėjo keistus dalykus: „Kodėl jie manęs papras- 
čiausiai nenužudo, užuot slėpę?“ Ji vis sakydavo Lenei: „Pra- 
keikimas, tu turi gyventi, tu turi gyventi, girdi?“, o Lenė verk- 
davo. Jinai ją mylėjo. Na, vėliau sužinota (,,Kas?“), kad ji buvo 
žydė, o ordinas apie ją nieko nepranešė, elgėsi taip, lyg ji būtų 
dingusi per perkėlimą, o ją pačią paslėpė, tik valgyti mažai 
duodavo. Mat ji neturėjusi maisto kortelės, o juk ten buvo sodas 
ir penimos kiaulės. Ne, mano nervai to neišlaikė. Ji tūnojo ten 
it maža sena susiraukšlėjusi peliūkštė, o Lenę leisdavo pas ją 
tik todėl, kad ji buvo tokia ryžtinga, be to, jie žinojo, kokia Lenė 
naivi. Ji galvojo, kad Haruspika tėra nubausta. Lenė iki pat galo 
nė nežinojo, kas apskritai yra žydas ar žydė. O net jei ir būtų 
šitą Žinojusi ir būtų žinojusi, kaip tai pavojinga, būtų paklaususi 
„Na, ir kas iš to?“, ir toliau būtų lankiusi seserį, galiu prisiekti. 
Lenė buvo drąsi, ji ir dabar drąsi. Blogai, kad sesuo kartojo: 
„Viešpats arti, Viešpats arti“ ir spoksojo į duris, tarsi jis dabar 
galėtų įeiti, tuojau pat — tai mane baugino. O Lenės ne... ji tik 
pažiūrėjo į duris, lyg laukdama... tarsi jos nė kiek nestebintų, 
jei staiga įžengtų patsai Viešpats. Buvo 1941-ųjų pradžia, aš 
tada jau dirbau ligoninėje, o Haruspika pažiūrėjo į mane ir tarė: 
„Negerai yra ne vien tai, ką tu darai... tai, ką tu vartoji, yra dar 
blogiau, kada pradėjai?“ — „Prieš dvi savaites“, — atsakiau aš. 
Į tai ji: „Tai dar ne vėlu“. Aš: „Ne, aš jau niekada nebegalėsiu 
mesti. Morfijaus, aišku, — negi nežinojot ar bent jau nenu- 
manėte?“ 


85 


Vienintelė, kuriai, rodos, niekada nereikėjo paguodos, yra 
ponia Šveigert, kuri tuo metu dažnokai užsukdavo į Gruitenų 
namus aplankyti savo mirštančios sesers ir mėgindavo jai išaiš- 
kinti, kad „likimas negali palaužti žmogaus, o tik grūdina jį“; 
kad josios vyras, Gruitenas, pasirodė esąs prastos rasės, nes „ši- 
taip palūžo“. Ji nesidrovi prikaišioti akyse silpstančiai savo sese- 
riai: „Prisimink išdidžiuosius fenijus“. Ji postringauja apie Lan- 
gemarką ir įsižeidžia, mirtinai įsižeidžia, kai, paklaususi apie 
neslepiamo Lenės sielvarto priežastis, iš van Dorn, iš kurios 
sužinotos visos šitos citatos, išgirsta, kad Lenė tikriausiai gedinti 
josios sūnaus Erhardo. Poniai Šveigert sukelia pasipiktinimą, kad 
ši „viržių mergužėlė“ (visgi „Na, taip“ mergužėlės variantas. 
Aut.) „drįsta“ gedėti jos sūnaus, kai net pati ponia Šveigert jo 
negedi. Po šios „piktinančios žinios“ ponia Šveigert nustoja čia 
lankytis ir palieka namus, pareiškusi: „Na, to tai jau tikrai per 
daug... viržiai“. 


Žinoma, ir tais metais rodomi filmai, tad Lenė retsykiais 
eina į kiną. Ji žiūri „„Draugus jūroje“, „Ta svaiginanti baliaus 
naktis“, dar kartą nueina į „Bismarką“. 

Tačiau aut. abejoja, ar nors vienas iš tų filmų ją šiek tiek 
paguodė ar bent jau prablaškė. | 

Ar jai atnešė nusiraminimą tada populiarūs filmai „„Narsio- 
ji kareivio žmonelė“ arba „Mes traukiame prieš Angliją“? 
Vargu. 

Kartais visi Gruitenai, tėvas, motina ir dukra, atsigula 
lovon, guli pritemdytuose kambariuose, neišeina iš jų net per 
oro pavojų ir „ištisas dienas, netgi ištisas savaites nieko daugiau 
neveikia, tik spokso į lubas“ (van Dorn). 

Per tą laiką visi Hoizeriai susikrausto į Gruitenų namus — 
Otas, jo žmona, Lota, josios sūnus Verneris... ir čia atsitinka 
toks dalykas, į kurį žiūrima kaip į stebuklą, kuris veikia kaip 
vaistas, nors šį įvykį buvo galima numatyti ir netgi tiksliai apskai- 
čiuoti: pasaulį išvysta Lotos kūdikis, 1940 metais, naktį iš gruo- 
džio 21-osios į 22-ąją, per antskrydį; tai berniukas, šešių su puse 
svarų, o kadangi jis gimsta šiek tiek ankstėliau, nei tikėtasi, 
pribuvėja nepasiruošusi ir „užsiėmusi kitur“ (kaip vėliau pa- 
aiškėjo, ten gimė mergaitė), ir kadangi energingoji Lota, kaip 
ir van Dorn, nelauktai pasirodė silpna ir bejėgė, atsitinka dar 
vienas stebuklas: ponia Gruiten atsikelia iš lovos ir smarkiu, bet 

kartu ir maloniu balsu ima tiksliai nurodinėti Lenei, ką šioji 
turinti daryti; kol Lota kenčia paskutinius skausmus, užvirina- 
mas vanduo, sterilizuojamos žirklės, šildomi vystyklai ir antklo- 
dės, malama kava, traukiamas konjakas; speiguota ir tamsi nak- 
tis, tamsiausioji metų naktis, o sulysusiai, „į šešėlį pavirtusiai“ 
(van Dorn) poniai Gruiten išmuša jos didžioji valanda; apsivil- 
kusi savo žydru chalatu, ji nuolat tikrina, ar ant komodos yra 
visi reikalingi instrumentai, odekolonu šlaksto Lotai kaklą, laiko 
ją užrankų, be ceremonijų išskečia jai kojas ir ją pusiau patupdo, 
taip, kaip reikia tokiais atvejais; nė trupučio neišsigandusi ponia 
Gruiten priima kūdikį, apiplauna motiną silpnu acto tirpalu, 
perkerpa virkštelę ir pasirūpina, kad naujagimis būtų paguldy- 
tas „šiltai, šiltai, šiltai“ į Lenės rūpestingai išklotą skalbinių 
pintinę. Jos nėmaž netrikdo, kad netoliese sproginėja bombos, 
o priešlėktuvinės apsaugos patrulį, tokį Hosterį, įkyriai reika- 
laujantį gesinti šviesas ir eiti į rūsį, ponia Gruiten išprašo taip 
griežtai, kad visi šio įvykio liudininkai (Lota, Marja van Dorn, 
senis Hoizeris) vienu balsu tvirtina, jog ji elgėsi „kaip žandaras“. 

Taigi, gal ji vis dėlto būtų galėjusi tapti gydytoja? Kad ir 
kaip ten būtų, ji „išvalo gimdą“ -(ponios Gruiten žodžiai, paci- 
tuoti Hoizerio vyr.), žiūri, kad išeitų placenta, išgeria kavos ir 
konjako su Lene ir Lota; o vitališkoji van Dorn netikėtai „pasi- 
rodo nepajėgianti pakelti tokių dalykų“ (Lota) ir, teisindamasi 
juokingai menkomis priežastimis, daugiausia sukiojasi virtuvėje, 
kur vaišina kava abu vyrus, Gruiteną ir Hoizerį ir nuolat šneka 
daugiskaitos pirmuoju asmeniu („Mes su tuo susitvarkysime, 
mes susidorosim, mes nepasiduosim, na, mes ir t. t“, truputį 
įgelia poniai Gruiten: „Tikėkimės, kad jos nervai išlaikys, Dieve 
mano, kad tik jai nebūtų šito per daug“), ji nesiartina prie įvykio 
vietos, Lotos miegamojo, ir pasirodo ten tik tada, kai jau po viso 
baisumo. Kol ponia Gruiten dairosi aplinkui, tarsi pati netikė- 
dama savais pribuvėjos sugebėjimais, Marja van Dorn ateina į 
miegamąjį su mažuoju Verneriu ir šnibžda jam: „Na, o dabar 
eime pasižiūrėti broliuko, ar ne?“ O senasis Gruitenas pareiškia 
seniui Hoizeriui, tarsi kas nors tuo abejotų: „Juk aš visada ži- 
nojau ir visada sakiau, kad ji nuostabi moteris“. 

Tam tikra įtampa atsiranda po keleto dienų, kai Lota pri- 
mygtinai kviečia ponią Gruiten į kūmas, tačiau atsisako krikštyti 
vaiką, kurį žada pavadinti Kurtu („Vilis taip norėjo, jei gimtų 
berniukas... o mergaitė būtų buvusi Helena“). Ji piktai užsipul- 

dinėja bažnyčias, „ypač tas ten“ (posakis, kurio taip ir nepavyko 
iki galo išsiaiškinti, tačiau beveik neabejojant galima manyti, 
JOg ji turėjo omenyje Romos katalikų bažnyčią, apie kitas bažny- 
čias ji nelabai teišmanė. Aut.). Ponia Gruiten dėl to nepyksta, 
tik „labai labai nuliūsta“, sutinka būti kūma ir labai nori pado- 
vanoti berniukui ką nors stambaus, apčiuopiamo ir pastovaus. 
Ji dovanoja jam miesto pakrašty esantį dar tuščią sklypą, kurį 
paveldėjo po savo tėvų mirties; viską sutvarko korektiškai, su 
notaru, o senasis Gruitenas duoda žodį, kurį tikrai būtų tesėjęs, 
bet kurio tesėti jam nebuvo lemta: „O aš jam tame sklype pasta- 
tysiu namą“. 


Didysis nevilties metas, regis, praėjo. Lig šiol pasyviai 
apatiška senojo Gruiteno melancholija virsta aktyvia: „triumfuo- 
damas, kone piktdžiugiškai“ (Hoizeris vyr.) jis reaguoja į žinią, 
kad ankstyvą 1941 metų vasario 16-osios rytą į jo kontoros pas- 
tatą pataikė dvi bombos. Tačiau tai nebuvo padegamosios bom- 
bos, 0 ir sprogimas nesukėlė gaisro, todėl viltis, „kad tas visas 
šlamštas sudegė“, neišsipildo: po savaitę trukusių valymo darbų, 
kuriuose Lenė dalyvauja be ypatingo ūpo, paaiškėja, jog ne- 
Žuvo anei vienas aktas, o dar po mėnesio kontoros pastatas vėl 
sutvarkytas. Gruitenas nekelia į ten kojos, visų jį supančių 
nuostabai jis tampa toks, koks lig tol „net jaunystėje niekada 
nebuvo — jis pasidaro kompanijos žmogus“ (Lota Hoizer). 
Lota Hoizer pasakoja: „Jis pasidarė stačiai mielas, kažkas 
nuostabaus. Kasdien reikalaudavo, kad tarp keturių ir penkių 
visi susirinktų kavos, namie, Lenė irgi turėdavo ateiti, ir mano 
anyta, ir vaikai — visi. Po penkių jie likdavo dviese su tėvu 
ir Gruitenas išklausydavo visas smulkmenas apie „kromelį“: 
koks sąskaitų dydis, apyvarta, kokie planai, kaip vyksta staty- 
bos, — jis pasidomėjo tiksliu savo turto dydžiu ir daug laiko pra- 
leisdavo pas advokatus bei valstybinių įstaigų juristus, kad su- 
žinotų, kaip pertvarkyti firmą — priklausiusią tiktai jam — 
į bendrovę. Sudarė „veteranų sąrašą“. Jis buvo pakankamai 
gudrus ir žinojo, kad jį, keturiasdešimt dvejų metų ir dar sveiką 
kaip ridikas, pašauks į armiją, todėl norėjo užsitikrinti sau kon- 
sultanto vietą, prilygstančią direktoriaus pareigoms. Savo užsa- 
kovų patarimu — 0 jie buvo gan stambūs šulai, tarp jų ir pora 
generolų, kurie, matyt, linkėjo jam gero — Gruitenas pasiva- 
dino „planavimo viršininku“; aš tapau kadrų skyriaus direktore, 

tėvas — finansų įgaliotiniu... bet padaryti direktore Lenės jam 
nepavyko: ji nenorėjo. Jis viską apgalvojo... tik pamiršo vieną 
dalyką — aprūpinti Lenę gyvenimui. Aišku, vėliau, kai kilo 
skandalas, mes visi supratom, kodėl jis taip sutvarkė... bet Lenė 
ir jo žmona liko be grašio. Na tai štai, Gruitenas buvo mielas... 
ir dar viena staigmena: jis prašneko apie savo sūnų; beveik 
metus niekas neminėjo ir neturėjo teisės minėti jo vardo. O dabar 
Gruitenas prašneko apie jį, be to, jis nebuvo toks kvailas, kad 
kalbėtų apie tokias nesąmones, kaip likimas ir panašiai, bet sakė- 
si esąs patenkintas, kad Heinrichas mirė ne „pasyviai“, o „akty- 
viai“. Aš nelabai tą supratau, nes, praėjus daugiau kaip metams, 
šita danų istorija man atrodė gryna kvailystė, aš maniau, kad tai 
buvo paika... arba sakykim taip: aš būčiau maniusi, kad tai 
paika, jei jie nebūtų už tai padėję galvų; šiandien man regis, 
kad net ir „padėjus už tai galvą“ niekas nesikeičia: nei pagerėja, 
nei kilnumo įgauna, nei mažiau paika pasidaro; mano galva, 
visa tai kvaila, nieko daugiau negaliu pridurti. Na, pagaliau 
Gruiteno firma buvo naujai „suręsta“, ir birželį, dvyliktųjų 
firmos įkūrimo metinių proga, jis surengė tą šventę, per kurią 
norėjo viską pranešti. Tai buvo penkioliktą, kaip tik tarp dviejų 
bombardavimų... lyg būtų nujautęs. O mes, mes nieko nenujau- 
tėme. Ničnieko“. 


Lenė ir toliau mokėsi skambinti, intensyviai ir „ūmai sukan- 
dusi dantis“ (Hoizeris vyr.), o jau minėtasis Širtenšteinas, kuris 
klausydavosi jos, kai, paskendęs apmąstymuose, kartais stovė- 
davo prie lango (viskas jo paties liudijimu) „lyg ir ne visai abe- 
jingai, bet daugiau ar mažiau nuobodžiaudamas, staiga suklu- 
sau ir tada, vieną birželio vakarą, išgirdau nuostabiausią iš visų 
girdėtų interpretacijų. Išsyk atsirado jėga, beveik šalta jėga, 
kokios kaip gyvas nebuvau girdėjęs. Leiskite man, senam žmo- 
gui, kuris ne vieną yra sutaršęs, pasakyti galbūt ir keistą dalyką: 
Šubertas man suskambo naujai, lyg pirmą kartą jį girdėčiau, 
bet kas skambino — vyras ar moteris — nebūčiau galėjęs pa- 
sakyti... tačiau tasai, kas skambino, tasai šį tą sugebėjo, jis šį tą 
jautė... o tai labai retas atvejis, kad neprofesionalas šitaip jaustų. 
Čia ne šiaip sau kažkas kliunkino pianinu, čia... čia gimė muzika, 
ir aš vis pasijusdavau bestovįs prie lango ir belaukiąs, dažnai 
vakare, tarp šešių ir aštuonių. Netrukus mane pašaukė ir aš 
ilgam išvykau, ilgam... o kai grįžau, butą radau užimtą, 1952 

metais... taip, vienuolika metų manęs nebuvo, nelaisvė... Rusijoj, 
tada aš barškinau žemiau, gerokai žemiau savo lygio... blogai 
man nebuvo... šokių muzika, šlageriai... menkavertės pjesės; 
o ar jūs suprantate, ką reiškia, kai „griežtas koncertų kritikas“ 
maždaug šešis kartus per dieną kliunkina „Lili Marlen“?.. o po 
ketverių metų nuo sugrįžimo, turbūt 1956-aisiais, aš galų gale 
vėl atgavau savo senąjį butą... o aš myliu šituos senus medžius 
kieme ir šitas aukštas lubas... 17 ką gi aš išgirstu ir atpažįstu po 
penkiolikos metų pertraukos... ogi Moderato iš a-Moll-sonatos 
ir Allegretto iš G-Dur-sonatos, ir taip švariai, taip tvirtai ir giliai, 
kaip dar niekad nebuvau girdėjęs, net ir 1941 metais, kai aš 
staiga susidomėjau. Tiesiog pasaulinis lygis“. 

IV 


Tą, kas bus toliau, galėtume pavadinti šitaip: Lenė padaro 
kvailystę, Lenė išklysta iš doros kelio, — arba: kas gi atsitiko 
Lenei? 

Į 1941 metų vidury suruoštą šventę Gruitenas pakvietė 
„visus tuo metu tėviškėn atostogų parvykusius įmonės darbuo- 
tojus“. Bet niekas negalėjo numatyti, „beje, ir iš kvietimo taip 
neatrodė“ (Hoizeris vyr.), „kad kažkam šaus į galvą, jog kvie- 
čiami ir buvę įmonės darbuotojai, 0 tąjį net buvusiu įmonės 
darbuotoju pavadinti būtų buvę per daug, mat 1936 metais jis 
šešias savaites dirbo pas mus volontieriumi, ne, mokiniu jis ne- 
sutiko būti, jam tai atrodė per daug „primityvu“, jį iš karto teko 
padaryti „volontieriumi“, bet mokytis jis nenorėjo, jis tik norėjo 
mus mokyti, kaip reikia statyti... mes jį išvijome, o netrukus po 
to jį paėmė į armiją; blogas tas vaikėzas gal ir nebuvo, tik 
svaičiotojas... ir, matyt, ne toks vykęs, kaip Erhardas... nieko 
dora, svaičiotojas su polinkiu į gigantomaniją, kurios mums vi- 
siškai nereikėjo; jis sugalvojo atsižadėti betono ir „vėl atskleisti“ 
akmens „didybę“... na, mat jį bala, gal ir nieko idėja, bet iš to 
vaikėzo nebuvo jokios naudos, jau vien todėl, kad jis nei norėjo, 
nei mokėjo dirbti su akmenim. Po paraliais, aš beveik šešiasde- 
šimt metų išdirbau statybose, šiaip ar taip, tada jau buvau iš- 
dirbęs beveik keturiasdešimt ir galėjau šį bei tą išmanyti apie 
„akmens didybę“; aš mačiau šimtus mūrininkų ir jų mokinių, 
ir kaip jie elgiasi su akmenimis... jums reikėtų kada pamatyti, 
kaip čiumpa akmenį tikras mūrininkas! Mat jį bala... bet tasai, 
tasai nei jautė, nei išmanė apie akmenį... tauzalas, ir tiek. Ne iš 
piktumo, ne... tik galva pramušta fantazijomis, o mes netgi žino- 
jome, iš kur tai“. 

Antra nenumatyta, liūdinanti aplinkybė: Lenė visai neno- 
rėjo dalyvauti toje šventėje. Ji prarado bet kokį norą šokti, ji 
„dabar labai rimta, labai tyli mergaitė, gerai sutarė su savo mo- 

tina; mokėsi su ja prancūzų ir truputį anglų ir buvo tiesiog įsi- 
mylėjusi savo pianiną“ (van Dorn). Be to, ji „užtektinai“ pa- 
žinojo „čia dirbančius įmonės žmones, o tarp jų nebuvo nė 
vieno, galinčio grąžinti jai norą šokti“ (Lota H.). Tik tėvų 
prašoma Lenė iš pareigos atėjo į šią šventę. 


Deja, čia būtina tarti keletą žodžių apie taip triuškinančiai 
Hoizerio apibūdintą Aloyzą Pfeiferį, jo padermę ir aplinką, 
nors tam Aloyzu: Pfeiferiui tenka kad ir ryškus, bet tik nedidelis 
vaidmuo. A. tėvas, Vilhelmas Pfeiferis, buvo senojo Gruiteno 
„draugas iš mokyklos ir karo laikų“, jiedu buvo kilę iš vieno 
kaimo ir iki Gruiteno vedybų šiek tiek bendravo, bet paskui 
toji draugystė nutrūko, nes senajam Gruitenui Vilhelmas P. 
ėmė „taip ėsti nervus, kad šis nebegalėjo ilgiau tverti“ (H.). 
Mar per Pirmąjį pasaulinį karą jiedu sykiu dalyvavo viename 
mūšyje (prie Liso, kaip vėliau paaiškėjo), o kai po karo grįžo 
namo, dvidešimtmetis Pfeiferis „paprasčiausiai ėmė (čia ir 
toliau H.) vilkti savo dešinę koją, tarsi ji būtų suparaližuota. Na, 
mat jį bala, aš nieko prieš, jei kas simuliuoja dėl pensijos, bet jis 
peržengė visas ribas, mat jis nieko daugiau ir nešnekėjo, tik apie 
„smeigtuko galvutės dydžio granatos skeveldrą“, pataikiusią 
jam į „lemtingą vietą“; o užsispyręs buvo kaip ožys, trejus metus 
valkiojosi su ta savo koja nuo vieno gydytojo pas kitą, iš vienos 
aprūpinimo valdybos į kitą, kol jam pagaliau skyrė pensiją ir dar 
davė galimybę studijuoti ir tapti mokytoju. Mat jį bala. Mat jį 
bala. Na, nesinori skriausti žmogaus, o gal jis iš tiesų buvo... ką 
aš čia dabar šneku... yra paraližuotas, bet tos skeveldros taip 
niekas ir nerado... na, gal tai ir ne skeveldra, nors ir jos buvimo 
negalima atmesti, mat jį bala... be to, jis gavo savo pensiją ir taip 
toliau, bet keista; vos tik pasirodydavo Pfeiferis, vilkdamas tą 
savo koją, Hubertas beprotiškai susierzindavo; o viskas ėjo vis 
blogyn, kartais Pfeiferis net sušnekdavo apie amputaciją, ir, 
ko gero, jo koja tikrai nebesilankstė... bet niekas taip ir nerado 
tos „smeigtuko galvutės dydžio skeveldros“, net su pačiu geriau- 
siu rentgenu, ir nepatvirtino, kad jos esama, niekada. O kadangi 
jos niekas niekad nematė, vieną gražią dieną Hubertas ėmė ir 
išrėžė Pfeiferiui į akis: „Iš kur tu, po galais, žinai, kad skeveldra 
smeigtuko galvutės dydžio, jei jos lig šiol niekas nematė?“ Pri- 
trenkiantis argumentas, reikia pasakyti... ir nuo tada Pfeiferis 
įsižeidė visiems laikams. Bet paskui jis iš to padarė tam tikrą 

smeigtuko galvutės filosofiją ir mokyklos, esančios už Lisemicho, 
vaikams nuolat tekdavo klausytis pasakojimo apie skeveldrą ir 
„Lisą“, ir visa tai tęsėsi dešimt, dvidešimt metų, o tada Hubertas 
vėl labai taikliai pasakė... mums gi nuolat pasakodavo apie jį 
iš kaimo, iš kurio mes visi kilę ir kur turėjom daug giminių... 
Hubertas pasakė: „net jei ten ir yra skeveldra — tai labiausiai 
apmeluota koja iš visų man žinomų... ir jis dar ją velka; o juk 
net nėra ko kalbėti apie mūšį, aš gi ten buvau... mes patekom 
į trečią ar ketvirtą bangą ir visai nedalyvavome kautynėse... 
aišku, ten buvo granatų ir šiaip, bet... na, kad karas — nesąmonė, 
mes ir šiaip žinome, bet /aip blogai, kaip jis pasakoja, tai tikrai 
nebuvo, be to, mums viskas truko tik pusantros dienos... juk 
negalima tuo verstis visą gyvenimą“. Na ir štai (H. atsiduso), 
Vilhelmo sūnus, Aloyzas, pasirodė baliuje“. 


Norint gauti bent kiek objektyvios informacijos apie Aloy- 
zą, norom nenorom porą kartų apsilankyta Lisemicho kaime. 
Apklausti du užeigų šeimininkai, maždaug A. vienmečiai, ir jų 
žmonos, kurios jį dar prisimena; apsilankymas klebonijoje ne- 
davė vaisių: kunigas Pfeiferius žinojo tik iš bažnytinių registra- 
cijos knygų, kaipo „gyvenančius Lisemiche nuo 1756 metų“, 
o kadangi Vilhelmas Pfeiferis galų gale, teisybė, tik 1940-aisiais, 
„Išsikraustė, bet ne tiek dėl savo politinės veiklos, kuri buvo gan 
bjauri, kiek dėl to, kad mes daugiau nebegalėjome jo pakęsti“ 
(Lisemicho užeigos šeimininkas Cimermanas, 54 metų amžiaus, 
solidus ir patikimas), tad Pfeiferių pėdsakai kone visai išdilę; 
visi liudininkai, deja — vienaip ar kitaip — šališki: van Dorn, 
visi Hoizeriai, Lenė (Margreta apie Pfeiferius nieko nežino); 
abiejų suinteresuotų grupuočių pateikiami faktai visiškai su- 
tampa, skiriasi tik šių faktų interpretacija. Visi liudininkai iš 
Anti-Aloyzo grupuotės tvirtina, kad keturiolikmetis Aloyzas — 
tuo jo gyvenimas panašus į Lenės — turėjo palikti aukštesniąją 
mokyklą, Pfeiferiai teigia, jog jis „tapo tam tikrų intrigų auka“. 
Neginčytina viena jo savybė, nors ir ji minima su įvairiausiomis 
ironijos gaidelėmis balse: kad jis buvęs „gražus vyras“. Pas Lenę 
ant sienos nekaba nei viena A. nuotrauka, pas Pfeiferius — 
gal dešimt, ir reikia pasakyti: jei apibūdinimas „gražus vyras“ 
kada nors turėjo kokią nors prasmę, tai Aloyzui jis tinka. Jo 
žydros akys, tamsūs, kone mėlynai juodi plaukai; ryšium su vul- 
gariomis rasinėmis teorijomis daug kalbėta apie A. plaukų spal- 

vą; ir jo tėvas, ir motina, ir (toliau pateikiama informacija gauta 
iš Pfeiferio tėvų) visi protėviai, kiek tik teko regėti ar girdėti, 
buvo šviesiaplaukiai; o kadangi visi žinomi Pfeiferių ir Tolce- 
mų (ponios Pfeifer mergautinė pavardė) protėviai išvydo pasau- 
lį geografiniame trikampyje Lisemichas— Verpenas— Tolcemas 
(trikampis iš viso sudaro dvidešimt septynis kilometrus), tai ir tos 
kelionės nebuvo labai tolimos. Dvi anksti mirusios Aloyzo sese- 
rys, Berta ir Kėtė, taip pat dar gyvas jo brolis Heinrichas turėjo 
šviesius, jei ne auksinius plaukus. Matyt, beprotiškas kuždesys 
apie juodus ir šviesius plaukus jau prie pusryčių stalo būdavo 
Pfeiferiams tema Nr. 1; norint paaiškinti A. plaukų spalvą, vos 
nepulta bjauriai įtarinėti protėvių; minėtame geografiniame 
trikampyje (o dėl jo dydžio tai ne kažin kokių pastangų reikėjo) 
šniukštinėta po bažnytines registracijos ir civilines metrikacijos 
knygas (civilinė metrikacija yra apskrities mieste Verpene), 
ieškant moteriškos lyties prosenelių, per kurias — via pasižval- 
gymas į šalis — giminėje galėjo atsirasti tamsūs plaukai; „aš 
prisimenu, — sako Heinrichas Pfeiferis, kalbėdamas apie savo 
šeimą, beje, be jokios ironijos, — kad 1936 metais Tolcemo baž- 
nyčios registracijos knygoje pagaliau buvo aptikta moteris, iš 
kurios mano brolis galėjo paveldėti savo stulbinančiai tamsius 
plaukus: tai tokia Marija, įrašytas tik jos vardas, o apie tėvus 
pažymėta — „vagabundi““. 

Heinrichas P. gyvena su savo žmona Hete, mergaut. pavar- 
de Irms, atskirame name konfesinio pobūdžio tarnautojų gy- 
venvietėje. Jis turi du sūnus, Vilhelmą ir Karlą, ir greitu laiku 
ketina įsigyti nėdidelį automobilį. H. P. amputuota pusė kojos, 
jis nėra nemalonus, bet kiek irzlokas, tą pats aiškina „su pirkimu 
susijusiais rūpesčiais“. 

Beje, šiame geografiniame trikampyje tamsūs plaukai 
anaiptol nėra reti, pasižvalgius ir greitosiomis paskaičiavus, atro- 
do, jog jų daugiausia, aut. tuo galėjo įsitikinti savomis akimis. 
Tačiau egzistavo šeimos legenda, šeimos pasididžiavimas, sklei- 
džiamas skambiu vardu — „Garsieji Pfeiferių plaukai“; moteris, 
turinti „Pfeiferių plaukus“, buvo laikoma lyg ir apdovanota, 
palaiminta ir visada — gražia. Kadangi tame trikampyje Tol- 
cemas— Verpenas—Lisemichas, pasak Heinricho P., per pa- 


* Bastūnai (lot.). 

ieškas rasta daugybė giminystės ryšių su Gruitenais bei jų protė- 
viais (bet ne su Barkeliais, jie nuo senų senovės buvo miestie- 
čiai), aut. neatmeta galimybės, kad per kokius nors giminystės 
ryšius Lenė taip pat paveldėjo šituos Pfeiferių plaukus. Bet bū- 
kime teisingi: objektyviai — taip sakant, kirpėjo akimis žiū- 
rint — A. plaukai buvo pašėlusiai gražūs: tankūs, tamsūs, iš 
prigimties banguoti. Tai, kad jie buvo banguoti, vėlgi davė peno 
gausioms spekuliacijoms, nes Pfeiferių plaukai — kaip Le- 
nės! — buvo lygūs, glotnūs ir t.t., ir t.t. 


Galima laikyti objektyviai įrodytu dalyku, kad tiesiog nuo 
pat šito Aloyzo gimimo dienos apie jį buvo per daug šokinėjama. 
Pagal Pfeiferių įpročius iš juoda tuoj padaryta balta, ir jį vadino 
„mūsų čigoniuku“, bet tik iki 1933-iųjų, nuo tada jis virsta 
„klasiškai vakarietišku“; aut. nuomone, svarbu pabrėžti, jog A. 
jokiu būdu nebuvo keltiškas tipas, o taip suklysti visai nesunku, 
nes keltai dažnai esti šviesiaakiai ir tamsiaplaukiai; tačiau A. 
paprasčiausiai trūko — kaip dar matysime — keltiško jautrumo 
ir vaizduotės; o jei jau būtinai norisi priskirti jį kokiam nors 
rasiniam tipui, tai jis nusipelno vienintelio apibūdinimo — ne- 
vykęs germanas. Jį rodė aplinkiniams, gyrė, ištisus mėnesius, 
o gal ir metus vadino „meilučiu“ ir, kol jis pradėjo daugmaž 
artikuliuotai kalbėti, išgalvodavo jam beprotiškus karjeros va- 
riantus, pirmiausia menininko; į jį dėjo dideles viltis: skulpto- 
rius, dailininkas, architektas (rašytojystė šeimos spekuliacijų 
lauke atsiranda kiek vėliau. Aut.). Viskas, ką tik jis darydavo, 
būdavo smarkiai pervertinama. Kadangi jis, aišku, buvo ir 
„meilutis ministrantas“ (konfesija pakankamai aiški iš vardo), 
tetos, pusseserės ir t.t. jau regėjo jį kaip „vienuolį dailininką“, 
o gal net ir kaip „tapantį abatą“. Yra žinoma (iš Lisemicho už- 
eigos šeimininko Komerio žmonos, kuriai dabar šešiasdešimt 
dveji, ir iš josios anytos, dabar aštuoniasdešimt vienerių metų 
močiutės Komer, kurios gera atmintimi žavisi visas kaimas), 
kad kol Lisemiche per mišias patarnaudavo A., taigi 1926— 
1933 metais, bažnyčia buvo vis gausiau ir gausiau lankoma. 
„Dieve mano, mes, žinoma, ir šiokią dieną dažniau eidavome 
krisčiavonėn, ir sekmadieniais (kokios religinės apeigos pavadin- 
tos žodžiu „krisčiavonė“, iki šiol nepavyko išsiaiškinti. Aut.), 
taip gražu buvo žiūrėti į šitą varliūzą“ (močiutė Komer). Ne 
sykį kamantinėtas ponas Pfeiferis ir jo žmona Marijana, mer- 


95 


gaut. pavarde Tolcem. Užteks paminėti, kad P-rių aplinką gali- 
ma pavadinti „pakopa aukštesne“ už jų sūnaus H. aplinką: 
namas, stovintis kitų namų gretoje, šiek tiek didesnis, ir automo- 
bilį jie jau spėjo įsigyti. P. vyr., dabar jau pensininkas, vis dar 
velka savo koją. Kadangi P-riai noriai leidžiasi į kalbas, suži- 
noti iš jų ką nors apie A. nebuvo itin sunku, viskas, ką tik jis yra 
kada nors padaręs, saugoma kaip relikvija vitrinoje; iš keturio- 
likos čia esančių piešinių du ar trys buvo ne tokie jau ir prasti: 
spalvotais pieštukais pieštas Lisemicho vietovaizdis, kuris yra 
nepaprastai lygus — sensacija čia jau laikomi netgi kokių 
šešių — aštuonių metrų dydžio duburiai, neišvengiamai pasi- 
taikantys taip pat ir lygumose — pav., upelių sudarytos dau- 
bos — ir tasai nepaprastas vietovaizdžio lygumas, rodos, tolydžio 
vertė A. tapyti; kadangi dangus čia nuolat susilieja su žeme, o 
žemė yra derlinga, A.— aišku, nepavyko sužinoti, sąmoningai 
ar ne — bandė įspėti Nyderlandų tapytojų paslaptį ir dviejuose, 
trijuose paveiksluose priartėjo prie jos įminimo, jis originaliai 
sugalvojo pasirinkti šviesos šaltiniu Tolcemo cukraus fabriką, 
perkelti jį arčiau Lisemicho, o baltuose jo dūmuose paslėpti 
saulę. P-rių tvirtinimų, neva tokių piešinių buvę šimtai, niekaip 
negalima paliudyti, beliko tik skeptiškai įsidėti tai galvon. 
Keletas A. sumeistrautų dalykų: suolelis kaktusams, dėžutė 
papuošalams, stovas tėvo pypkėms, taip pat milžiniška lempa 
(daryta siaurapjūkliu),— paliko, švelniai tariant, nekokį įspūdį; 
be to, ten dar buvo: gal šeši sporto diplomai, verti dėmesio: 
lengvosios atletikos, plaukimo... Lisemicho futbolo klubo 
garbės raštas. Verpene A. pradėjo mokytis mūrininku, bet po 
šešių savaičių metė — šį mokslą ponia Pfeifer pavadino „prakti- 
ka, kuri žlugo, nes jį mokęs meistras nesuprato jo iniciatyvų 
ir buvo neįtikėtinai šiurkštus“. Trumpai tariant: visiškai aki- 
vaizdu, kad kai būdavo kalbama apie A., ir kiti, ir jis pats 
įsivaizduodavo kažką „aukštesnio“. 

P-rių vitrinoje išdėliota ir keli tuzinai A. eilėraščių, apie 
kuriuos aut. verčiau linkęs nutylėti; nei vienas iš jų, nei viena 
jų eilutė, nė iš tolo neprilygsta minėtųjų Erhardo Šveigerto eilė- 
raščių išraiškingumui. Po nutrūkusios praktikos „Aloyzas su 
genialiu polėkiu ėmėsi“ (P. vyr.) profesijos, kuri turbūt virto 
jam nedalia dėl jo ir šiaip jau silpno būdo: jis užsigeidė tapti 
aktoriumi. Po kelių sėkmingų pasirodymų mėgėjiško teatro 
scenoje, kur jis atliko pagrindinį vaidmenį „Flandrijos liūte“, 

P-rių vitrinoje atsirado trys iškarpos iš laikraščių, kur jis susi- 
laukia „beribių pagyrų“; kad tai būta vieno ir to paties kritiko, 
rašinėjusio į tris skirtingus rajono laikraščius, tik pasirašinėda- 
vusio vis kitokiais inicialais, P-riai nepastebėjo ir ligi šios dienos; 
kritikos straipsniai skamba visiškai vienodai — tik vienas men- 
kutis skirtumas (vietoj „beribis“, kitur rašoma „nesumenki- 
namas“, o dar kitur — „neginčytinas“). Inicialai yra B.H.B., 
B.B.H., H.B.B. Aktorystė, žinoma, irgi žlugo, nes aplinkiniai 
nesuprato A. „intuicijos“; taip pat pavydėjo jam „grožio“ 
(ponia P.). 

Didžiausią pasididžiavimą P-rių šeimoje keliančios relik- 
vijos yra keli išspausdintos prozos egzemplioriai, kurie, truputį 
pageltę, auksiniuose rėmeliuose, puošia viršutinę vitrinos lenty- 
ną ir kuriuos ponia P. parodė aut. sakydama: „matot, išspaus- 
dinta, juk tai tikras talentas, o kiek buvo galima iš to uždirbti“. 
(P-riams būdingas toks aukščiausio idealizmo ir atstumiančio 
materializmo mišinys. Aut.) 


I. Žygiuojame! 


Jau aštuonis mėnesius vyksta karas, o mes dar nepaleidome 
nė vieno šūvio. Visą ilgą ir šaltą Žiemą truko įtemptos pratybos. 
Bet dabar pavasaris, ir mes jau kelios savaitės laukiame fiūrerio 
įsakymo. 

Lenkijoje virė mūšiai, o mes turėjome eiti sargybą prie 
Reino; Norvegija ir Danija užimtos be mūsų; kai kas jau šneka, 
esą visą karą turėsime praleisti tėvynėje. 

Mes apsistoję mažame kaimelyje Eifely. Gegužės 9 d. 16.30 
val. gauname įsakymą žygiuoti į Vakarus. Aliarmas! Bėgioja 
pasiuntiniai, kinkomi arkliai, visi aplinkui kraunasi kuprines, 
ačiū ir sudie namų šeimininkams, mažos mergaitės paraudu- 
siomis užverktomis akimis — Vokietija žygiuoja į Vakarus, 
besileidžiančios saulės link, saugokis, Prancūzija! 

Batalionas išžygiuoja vakare. Ir prieš mus, ir už mūsų 
žengia kitos dalys, o kairiuoju kelkraščiu mus be perstogės len- 
kia motorizuotos kolonos. Žygiuojame per naktį. 

Apyaušrį galima tik nuspėti, savo griausmu orą virpina 
vokiečių lėktuvai, praužiantys mums virš galvų ir siunčiantys 
rytinį sveikinimą mūsų vakariniam kaimynui. O mus vis lenkia 
ir lenkia motorizuotosios dalys. 

— Apyaušriu vokiečių dalys peržengė Olandijos, Belgi- 

jos ir Liuksemburgo sienas ir toliau žygiuoja Vakarų kryptimi, — 
šukteli kažkas iš pravažiuojančių specialų pranešimą žygio 
kolonai. 

Visus pagauna entuziazmas, mes mojame savo narsiesiems 
draugams iš ginkluotųjų oro pajėgų, o jų lėktuvai vis skrenda 
ir skrenda virš mūsų. 


II. Masas, 1940 metai. 


Masas jau nebe upė. Jis — ištisinis ugnies spindulys. Pa- 
krančių aukštumos abiejose pusėse — kalnai, spjaudantys ug- 
nimi. 

Šioje gynybai idealioje vietovėje pasinaudota kiekviena 
priedanga. Kur gamta bejėgė, padėjo technika. Visur kulko- 
svaidžiai, priešais uolas, uolų plyšiuose, tarp uolų. Mažutės 
nišos, išgręžtos, sumūrytos, betonuotos, o virš jų it stogas stūkso 
penkiasdešimties metrų aukščio tukstantmččiai akmenų masyvai. 


III. Ena, 1940 metai. 


Šimto dvidešimties bombonešių motorai gaudžia savo meta- 
linę dainą! Šimtas dvidešimt pikiruojančių bombonešių ūžia 
virš Enos! 

Bet nė vienas iš jų nepataiko į tikslą. 

Gamta gindamas: uždengė žemę virš Veigano linijos tirštu 
rūku. Pirmyn, nežinomas pėstininke, šiandien tu, pasikliaudamas 
tik savimi, privalai įrodyti, jog įtemptai mokeisi ir esi prana- 
šesnis. Tavo veržimasis į pergalę turi palaužti atkakliausią pasi- 
priešinimą. 

Nusileidęs nuo Šemen de Damo aukštumų, pagalvok apie 
kraują, kuris čia pralietas. 

Pagalvok, tūkstančiai prieš tave jau ėjo šiuo keliu. 

Tu — 1940-ųjų kareivis — privalai pasiekti tikslą. 

Ar skaitei užrašą ant paminklinio akmens: „Čia stovėjo 
Ailetas, sugriautas barbarų“? Kokia nusikaltėliška nuostata 
akina tavo priešininkus, kurie į tave, kovojantį už savo prigimtinę 
teisę, šiandien vėl žiūri kaip į barbarą. 

Ankstų birželio 9-osios rytą mūsų divizija pasiruošusi puo- 
limui. Draugai iš seserų pulko gavo užduotį dirbti mūsų ruože. 
Mes paskirstyti kaip divizijos rezervas. 

Aliarmas! Rikiuok! 

4-ta valanda ryto. Užsimiegoję kareiviai vienas po kito 
šliaužia iš palapinių. Skubrus sambrūzdis. 


IV. Didvyris. 


Šio didvyrio istorija — tai vokiečių karininkų bebaimio 
narsumo ir beatodairiško asmeninio pasiaukojimo pavyzdys. 
Sakoma, jog karininkas privalo turėti drąsos mirti pirm savo 
kareivių. Bet juk kiekvienas kareivis, žengdamas į mūšio lauką 
ir griebdamas priešą už gerklės, broliaujasi su mirtimi. Jis veja 
iš savo širdies baimę, it lanko templę įtempia visas jėgas, 
jo pojūčiai staiga nepaprastai paaštrėja, jis puola į aikštingosios 
laimės glėbį ir nesąmoningai jaučia, jog laimė ir dievų malonė 
skirtos tik drąsiems. Savo elgesiu drąsuoliai patraukia dvejo- 
jančius, o vienas vienintelis, kurio gyvenimas — bebaimio nar- 
sumo pavyzdys, įžiebia narsos ugnį jį supančių vyrų širdyse. 
Toks buvo pulkininkas Giunteris! 


V. 


Priešas kovoja atkakliai, klastingai, o apsuptas — iš pasku- 
tiniųjų. Jis beveik niekada nepasiduoda. Tai Senegalo negrai, 
kurie čia jaučiasi savo stichijoje, jie — meistrai kariauti miškin- 
goje vietovėje. Stebėtinai užsimaskavę už medžių šaknų, dirb- 
tinių ar natūralių užtvarų iš šaknų, apkasus visada išsikasę ten, 
kur puolantįjį vilioja miško takelis ar proskyna. Jie šauna iš 
visai arti, ir beveik kiekvienas šūvis — mirtinas. Retai pastebėsi 
ir medyje besislepiantį šaulį. O šie praleidžia puolantįjį, kad nu- 
kautų jį iš nugaros. Jų neįmanoma iškrapštyti, ir jie — tikras 
vargas rezervams, pasiuntiniams, štabams, artileristams. Jie jau 
seniai atkirsti, leisgyviai iš bado, bet vis dar įsigudrina nušauti 
keletą mūsų kareivių. Jie guli, stovi ar sėdi prigludę prie ka- 
mieno, dažnai apsisiautę maskuojančiu tinklu, ir tyko laimikio. 
O jei kuris laukinis ir galėtų būti pastebėtas, jis dažniausiai apsi- 
žiūri pirmas, paprasčiausiai krenta it maišas žemėn ir tarsi žai- 
bas dingsta tankmėje. 


VI. 


Pirmyn, mums negalima čia sustoti, nieku gyvu negalima. 
Batalionas nedengiamas žygiuoja slėniu. Kas žino, gal iš kairės 
ir dešinės aukštumose tyko priešas — todėl tiktai pirmyn! Kad 

niekas netrikdo mūsų žygio, atrodo tarsi stebuklas. Kaimai nu- 
siaubti ir sugriauti besitraukiančių prancūzų. 

— Ten anapus matyti Šemen de Damas, — tyliai prabyla 
šalimais esantis draugas — jo tėvas žuvo per Pasaulinį karą.— 
Tai turėtų būti Aileto dugnas, čia jį sužeidė einantį atnešti mais- 
to. Per Aileto dugną link ilgo skardžio prie Šemen de Damo 
veda platus kelias, šį skardį mes turime užimti. Dešinėje ir kairėje 
kelio pusėse vargu ar rastum bent lopinėlį žemės, kuris per 
Pasaulinį karą nebūtų daugybę kartų išraustas granatų. Niekur 
neišvysi aukštesnio medžio su normaliu kamienu. 1917 metais 
medžių čia nebeliko, viską nušlavė sprogimai. Per tą laiką vėl 
atgijo šaknys ir iš kiekvieno kelmo radosi krūmas. 


VII. 


Mes kas akimirką žvilgčiojame į laikrodžius. Viskas dar 
kartą patikrinama ir išmatuojama. Paskutiniai nurodymai, ir 
tylą perskrodžia šūvis. Atakon! Iš miško pakraščių ir iš už krūmų 
blykčioja vokiečių pabūklai. Anuo Enos kranto šlaitu iš lėto kyla 
artilerijos ugnis. Dūmų debesis dengia visą Enos slėnį, mums 
kartais sunku matyti. Po kulkų kruša pionieriai atgabena pripu- 
čiamas valtis ir perkelia pėstininkus. Užverda nuožmus mūšis 
dėl persikėlimo per Eną ir kanalą. Prieš 12 valandą pasiekiama 
aukštuma anapus upės, bet priešas ginasi žūtbūtinai. Daugiau 
nebegalime stebėti iš savo stebėjimo punkto. Priekin pasiųstas 
žvalgas ir abu radistai jau priešpiet išžygiavo su pėstininkais. 
Popiet įsakymą pakeisti vietą gauna ir stebėjimo punktas bei 
ugnies pozicija. Kepinte kepina saulė. Netrukus mes pasiekiame 
Eną. 163-iojoje aukštumoje bus įrengtas naujas stebėjimo 
punktas. 


Aut., budamas per daug suinteresuotas, kai kalbama apie 
prozos gamybą, priverstas susilaikyti nuo komentarų. 


Susumavus visą esminę informaciją apie A., o visą neesminę 
supaprastinus taip, kad liktų tik branduolys, galintis atitikti 
teisybę, matyti, kad A. galėjo tapti neblogu fizinio lavinimo 
mokytoju, o, kaip šalutinį dalyką, dėstyti piešimą. O kur jis iš 
tikro nutūpė po keleto nesėkmingai pasibaigusių savo karjerų, 
skaitytojas jau seniai žino: armijoje. 

Bet aišku, kad ir armijoje niekas nieko dovanai negauna, 

tikrai ne, o ypač kai tenka pradėti puskarininkio karjerą, vienin- 
telę įmanomą A., kuris, „kaip nebaigęs keturių gimnazijos kla- 
sių, turėjo grįžti į liaudies mokyklą“ (H. vyr.). Ir, teisybės dėlei, 
čia reikia pasakyti, kad septyniolikmetis A., iš pradžių savano- 
riškai įstojęs į darbo tarnybą, o paskui tapęs ir tikru kariauninku, 
pradeda ateiti į protą. Laiškuose tėvams (vitrinoje šie laiškai yra 
kiekvienam prieinami) jis žodis žodin rašo: „Bet dabar, nepaisy- 
damas jokių pavojų, aš pagaliau žadu ištverti, ir kad ir kokia 
atšiauri būtų man aplinka, dėl to aš neketinu kaltinti vien tik jos, 
ir prašau Jūsų, mama ir tėti, nemanyti, kad aš, vos pradėjęs kokią 
nors karjerą, tuoj pat turiu pasiekti pačią viršūnę“. Visai neblo- 
gai pasakyta, o skirti šie žodžiai ponios P. pastabai, nes kai A. 
pirmą kartą parvyko atostogų su uniforma, ji jau regėjo jį 
„karo atašė Italijoje ar panašiai“. 

Tačiau jei vis dėlto pridėsime žiupsnelį gailestingumo, 
kuris niekada ne pro šalį, bent kruopelytę to, ką galėtume pa- 
vadinti teisingumu, jei atsižvelgsime į tai, kaip baisiai netikusiai 
A. buvo auklėjamas, tai jis galų gale nebuvo toks jau ir blogas, 
o kuo toliau jis buvo nuo savosios šeimos, tuo darėsi geresnis, 
mat svetur niekas į jį nežiūrėjo kaip į būsimą kardinolą ar admi- 
rolą. Šiaip ar taip, kariuomenėje jis per pusantrų metų tapo 
kandidatu į puskarininkius, ir net turint omenyje, kad artėjantis 
karas sudarė palankias sąlygas karjeroms, tai verta šiokios tokios 
pagarbos; prieš įžengiant į Prancūziją, A. paskiriamas puskari- 
ninkiu, ir toks, „šviežiai iškeptas“, 41-ųjų birželį jis dalyvavo 
Gruiteno įmonės šventėje. 


Kad tą vakarą Lenei vėl grįžo noras šokti, patikimų žinių 
nėra, esama tik gandų, šnibždesių, bet ir vieni, ir kiti — neviena- 
reikšmiai: geranoriški, pašaipūs, pavydūs, tetuliški; tarkim, kad 
nuo aštuonių valandų vakaro iki keturių ryto šokiui grota dvi- 
dešimt keturis — trisdešimt kartų, o Lenė su A. iš salės išėjo po 
vidurnakčio, tai — iš visų gandų ir šnibždesių išvedus atitinkamą 
vidurkį — Lenė tikriausiai šoko dvylika šokių; bet, šiaip ar taip, 
iš tų spėjamų dvylikos ji su Aloyzu šoko ne didžiąją dalį, net ne 
beveik visus, ne — su juo Lenė šoko visus iki vieno. Net su savo 
tėvu ji neapsuko garbės rato, net su seniu Hoizeriu — ne, Lenė 
šoko vien tiktai su juo. 

To meto nuotraukose, kurias galima pamatyti P-rių vitri- 
noje šalia ordino bei kareiviškos sagties, A. atrodo buvęs vienas 

iš tų švytinčių vaikinų, kurie kuo puikiausiai tiko ne tik papuošti 
iliustruotų žurnalų viršeliams, bet ir taikos laikais publikuoti 
tenai prozą, tokią, kaip cituotoji. Pagal tai, ką apie jį žinojo 
Lota, Margreta ir Marja (ir pačios, ir iš trumpų Lenės užuomi- 
nų), pridėjus Hoizerio pasisakymus, A. reikėtų įsivaizduoti kaip 
tokį jaunuolį, kuris, tebešvytėdamas net ir po trisdešimties kilo- 
metrų žygio, su užtaisytu kulkosvaidžiu, nuleistu saugikliu, 
ant krūtinės, su atsagstytu žygio švarku, prie kurio maskatuoja 
pirmasis ordinas, jo vadovaujamo būrio priešaky įžengia į pran- 
cūzų kaimą, būdamas visiškai tikras, jog jį užkariavo; bet to 
paties jo būrio padedamas, įsitikinęs, jog kaime netyko nei šau- 
liai, nei raganos, rūpestingai nusiprausia, pasikeičia apatinius 
baltinius ir puskojines, o tada per naktį savo noru nužygiuoja 
dar dvylika kilometrų (nesusipratęs pirma gerai paieškoti, ar 
nebus kas kaime palikęs dviračio... o gal įbaugintas šventeiviško 
užrašo „Už plėšikavimą — mirtis“ ); jis išžygiuoja — pats vienas, 
nepalaužiamas, ir tik todėl, kad girdėjo, jog miestelyje už dvyli- 
kos kilometrų esama bobų; keletas apyamžių kekšių, kaip kad 
paaiškėja atidžiau įsigilinus, 1940 metais pirmosios vokiečių 
sekso bangos aukos; jos girtos, išsekusios nuo įtemptos profesinės 
veiklos; po to, kai budintis sanitaras šalutiniam mūsų pasakojimo 
herojui atskleidžia keletą statistinių faktelių ir leidžia mesti 
„niekuo neįpareigojantį žvilgsnį“ į apgailėtinai senai išrodan- 
čias moteris, jis, nieko nepešęs, žygiuoja dvylika kilometrų atga- 
lios (ir tik dabar jam dingteli, kad vis dėlto vertėjo pasiieškoti 
dviračio, net jei tai ir būtų ilgokai užtrukę), atgailaudamas 
prisimena, kad vardas įpareigoja, ir, sukoręs iš viso penkias- 
dešimt keturis kilometrus, nugrimzta į kietą, bet trumpą miegą, 
paskui pabunda, ko gero, apyaušriu pradeda „kurti“, o tada 
žygiuoja toliau užkariauti Prancūzijos kaimų. 

Taigi su juo Lenė pagal paskaičiavimus šoko dvylika kartų 
(„To iš jo neatimsi: jis buvo fantastiškas šokėjas!“ Lota H.), 
o paskui, prieš pirmą nakties, ji leidosi nuvedama į netoliese 
esantį tvirtovės griovį, paverstą parku. 


Žinoma, dėl šio įvykio buvo daug spekuliuota, teoretizuota 
bei polemizuota, taip pat jis ir analizuotas. Juk tai skandalas, 
kone sensacija, kad Lenė, kurią visi laikė „neprieinama“, dingo 
kaip tik „su šituo“ (Lota H.). Jei, kalbėdami apie šį įvykį, imsi- 
me tam tikrą į šokius susirinkusiųjų nuomonių bei nuotaikų 

pjūvį, tai gausime tokį nuomonių tyrimo rezultatą: visi 80 pro- 
centų žinovų, dalyvių bei stebėtojų galvoja, kad A. suvedžiojo 
Lenę iš materialinių paskatų. Didžioji dalis netgi mano, jog tai 
susiję su tuo, kad A. troško padaryti karininko karjerą; jis norė- 
jęs — taip samprotaujama — susižvejoti Lenę, kad turėtų tur- 
tingą užnugarį (Lota). Visa Pfeiferių padermė (įskaitant keletą 
tetulių, neįskaitant Heinricho) laikėsi nuomonės, kad tai Lenė 
suvedžiojusi Aloyzą. Tikriausiai neteisingi abu požiūriai. Kad 
ir koks buvo tasai A., materialinių išskaičiavimų jis niekada 
neturėjo ir tuo maloniai skyrėsi nuo visos savo šeimynėlės. 
Galima tarti, kad jau pražydusi, o ir vėl iš naujo sužydėjusi Lenė 
susuko A. galvą; kad jis buvo persisotinęs savo varginančiais 
ir ne itin smagiais nuotykiais prancūzų viešnamiuose ir apsvaigo 
nuo Lenės „šviežumo“ (aut.). 

O dėl Lenės, tai ją turbūt galima pateisinti tuo, kad ji pa- 
prasčiausiai „„užsimiršo“ (aut.); priėmė kvietimą pasivaikščioti 
po buvusį tvirtovės griovį, o tada, šiaip ar taip, buvo vasaros nak- 
tis, ir jei įsivaizduosime, kad A., be abejo, buvo švelnus, galbūt 
net pradėjo ją atakuoti, tai blogiausiu atveju prieisime išvadą, jog 
Lenė padarė ne dorovinę, o veikiau egzistencinę klaidą. 


Kadangi tvirtovės griovys, vis dar parkas, tebėra ir šiandien, 
o aplankyti tą vietą visai nesunku, šitai ir buvo padaryta: tasai 
parkas paverstas lyg ir botanikos sodu, be to, ten yra maždaug 
penkiasdešimties kvadratinių metrų plotelis, užsodintas viržiais 
(Atlanto). Tačiau sodo administracija „neturėjo galimybių 
rasti 1941 metų apsodinimo plano“. 


Vienintelis Lenės komentaras apie tris tolimesnes dienas: 
„neišpasakytai bjaurios“,— tai vieninteliai jos žodžiai, kuriuos 
jį pakartojo Margretai, Lotai ir Marjai. Tai, ką dar pavyko 
sužinoti, leidžia spėti, jog A. buvo ne itin jautrus ir anaiptol ne 
išradingas meilužis. Anksti rytą jis nusitempė Lenę pas kažin 
kokią savo tetulę, Fernandą Pfeifer, dėl kurios vardo kaltos 
frankofiliškos bei separatistinės jos tėvo pažiūros, šeima, žinoma, 
tai neigia; ši tetulė gyveno vieno kambario butuke, name, staty- 
tame 1895 metais, čia nebuvo ne tik vonios, bet ir vandens, šiaip 
ar taip, vanduo ne bute, o priemenėj. Šioji Fernanda Pfeifer vis 
dar ar, tiksliau pasakius, jau vėl — mat vienu tarpu jai visai ne- 
blogai sekėsi — gyvena viename kambaryje sename name (šįsyk 

statytame 1902 metais ir „žinoma, puikiai“ prisimena, „kaip 
jiedu atsibeldė, ir — turiu jums pasakyti — jie toli gražu neat- 
rodė kaip du balandėliai, jau greičiau kaip sulyti šunėkai. Na, 
po šitos nakties gamtos prieglobstyje jam derėjo nusivesti ją į 
padorų viešbutį... padorų viešbutį, kur ji būtų galėjusi nusipraus- 
ti, persirengti ir šiaip susitvarkyti ir bent šitaip jai atsilyginti. Bet 
tas paikas vaikėzas neturėjo jokio supratimo, kaip reikia elgtis“. 
Pati ponia (ar panelė) Fernanda Pfeifer padarė aut. įspūdį, jog 
ji tikrai išmano, „kaip reikia elgtis“. Ji turėjo nuostabiais vadi- 
namus Pfeiferių plaukus ir, nors buvo nebejauna, maždaug įpu- 
sėjusi šeštą dešimtį, gyveno gan skurdžiai, bet ir ji po ranka turėjo 
butelį paties brangiausio sauso chereso. Nuo to, kad visi Pfeife- 
riai, įskaitant ir Heinrichą, nenori pripažinti Fernandos, „nes 
ji keletą kartų — ir, be to, nesėkmingai — buvo atidariusi smuk- 
lę“, aut. Fernanda neatrodo mažiau patikima. Jos paskutiniai 
žodžiai buvo: „Tik pamanykit, kaip tai mielai mergaitei jaustis... 
mano vieno kambario bute. Ar man išeiti, kad jiedu — na, saky- 
kime — ir toliau galėtų smagintis ar nusidėti, ar likti kiurksot? 
Tai buvo blogiau nei prasčiausioje užeigoje, kur vis dėlto yra 
bent jau kriauklė ir rankšluostis, o ir duris galima užsirakinti“. 
Į pavakarę Aloyzas galiausiai pareiškė esąs pasiryžęs „petys 
petin, nesukdamas akių ir nekreipdamas dėmesio į supuvusią 
miesčionišką moralę, pasirodyti tėvams“ (F. Pfeifer), pasaky- 
mas, kuris Lenei irgi nepatiko, tiesa, sprendžiant ne iš žodžių, 
o tik iš jos „niekinamos veido išraiškos“. Sunku objektyviai nu- 
statyti, ar A. tik šiek tiek vaidino ir prisiminė savo „Flandrijos 
liūto“ laikus, ar po šito „nuotykių nuotykio“ (taip bjauriai jis 
visa tai vadino, Lenei girdint kalbėdamas su savo teta) paaiškė- 
jo, jog jis — neabejotinas idealistas. Žinoma, pasirodė, kad 
jis nuostabiai sugeba rėžti ar net kurti skambias frazes, ir 
nesunku įsivaizduoti, kaip žemiškai materialistiška, žmogiškai 
dangiška Lenė raukė kaktą, klausydamasi tokių šnekų. Galima 
tikėti šia mįslingąja teta, galima netikėti, bet ji sakė, jog jai pasi- 
rodę, kad Lenė ne itin trokšta lovoje arba viržiuose praleisti su 
A. dar vieną naktį, o kai A. išėjo į laiptų aikštelėje esantį tualetą, 
Lenė ištraukė iš jo kišenės pažymą apie atostogas ir, nusivylusi 
jų ilgumu, suraukė nosiukę. Vienas dalykas šiame pasakojime 
tikrai neteisybė: Lenė turi ne nosiukę, o normalią, nepriekaištin- 
gos formos nosį. 

Kadangi Aloyzas nerodė jokių pastangų ją išsivesti ar pa- 
našiai, vėlų vakarą, po „nebylaus pasisėdėjimo, kai jau buvo 
išgerta visa mano kava“, nebeliko nieko kito, kaip prisistatyti 
atitinkamoms šeimoms. Kad ir kaip nemalonu, iš pradžių pa- 
traukta pas Pfeiferius, kurie nuo to laiko, kai senį P. „perkėlė 
į miestą“, gyveno tolimame priemiestyje. Vargais negalais slėp- 
damas savo triumfą, senis P. išspaudė priekaištą: „Ir kaip tu 
galėjai šitaip pasielgti su mano bičiulio dukra!“, o ponia P. 
pasitenkino banalia fraze „juk taip negražu“. Heinrichas Pfei- 
feris, kuriam tada buvo penkiolika, sakosi gerai prisimenąs, jog 
naktis praėjo geriant kavą bei konjaką .(Ponios P. komentaras: 
„Tai mes galime sau šį tą leisti“.) ir rezgant vestuvių planus, dėl 
kurių Lenė nepratarė nei žodžio, juo labiau kad niekas jos nė 
neklausė. Pagaliau ji užmigo, o P-riai ir toliau teberezgė tuos 
savo planus, net buto dydį bei įrangą aptarė iki smulkmenų. 
(„Juk savo dukrai jis jokiu būdu negali duoti mažesnio nei pen- 
kių kambarių... juk jis tiesiog privalo“ ir: „Raudonmedis, ne 
prasčiau“. „O gal sau ar bent jau savo dukrai jis pagaliau pa- 
statys namą“.) 

Paryčiui (anot Heinricho P.) Lenė mėgino „imtis akivaiz- 
džios provokacijos ir apsimesti kekše. Vieną po kitos ji surūkė dvi 
cigaretes, užtraukdavo, išpūsdavo dūmus per nosį ir ryškiai išsi- 
dažė lūpas“. Kaimynų telefonu iškviečiamas taksi (šįsyk ponas 
P.: „Tai mes galime sau šį tą leisti“. (Ką? Aut.) ir važiuojama pas 
Gruitenus, kur — nuo šiol pasikliausime liudininke van Dorn, 
mat Lenė ir toliau atkakliai tyli — atvykstama „nemandagiai 
anksti, t. y. dar prieš pusę aštuonių“. Ponia Gruiten, nedaug 
temiegojusi (oro pavojus ir pirmasis jos krikštasūnio Kurto per- 
šalimas), d+r gulėjo lovoje ir pusryčiavo („kava ir džiūvėsiai 
su apelsinų marmeladu, įsivaizduojat, kaip sunku buvo gauti 
apelsinų marmelado 1941-aisiais,... bet dėl jos jisai darė viską“). 

„Taigi ji, Lenė, „trečią dieną prisikėlusi“ — taip ji man at- 
rodė, — tuojau nubėgo pas savo motiną, apkabino ją, o paskui 
užlipo į savo kambarį, paprašė, kad atneščiau jai pusryčius, ir — 
ką jūs manot — sėdo prie pianino. Ponia Gruiten, to nenuneigsi, 
„pakilo“ — jei suprantat, ką aš turiu omeny — kuo ramiausiai 
susitvarkė, apsisiautė savo mantija... nuostabus senoviškas daik- 
čiukas, kurį visada paveldėdavo jauniausioji Barkelių duktė... 
nuėjo į svetainę, kur laukė Pfeiferiai, ir maloniai tarė: „Aš 
klausau, ko tamstos pageidautumėt?“ Iš pradžių kilo ginčas dėl 

„tamstų“: „Bet, Helena, nuo kada tu mus vadini tamstomis?“, 
o ponia Gruiten į tai: „Aš neatsimenu, jog kada nors būčiau 
tamstas tujinusi“, po to senė Pfeiferienė ir sako: „,„Mes prašome 
jūsų dukters rankos savo sūnui“. O ponia Gruiten į tai: „Hm“. 
Ir nieko daugiau, prieina prie telefono ir skambina į kontorą, 
gal būtų galima rasti josios vyrą ir paprašyti, kad jis tuoj pat 
grįžtų namo“. 

Dabar, matyt, pusantros valandos tęsėsi tasai koktus kome- 
dijos ir tragedijos mišinys, be kurio paprastai retai kada apsieina 
miesčioniškos piršlybos. Maždaug šešias dešimtis kartų ištaria- 
mas žodis „garbė“ (van Dorn tvirtina galinti tai įrodyti, nes ant 
durų rėmtarpio kiekvienąsyk įrėždavusi brūkšnelį). „Na, jei 
būtų kalbama ne apie Lenę, man būtų buvę juokinga, nes 
pamatę, kad poniai Gruiten nelabai rūpi gelbėti dukters garbę, 
ištekinant ją už šito A., P-riai patys ėmė pulti ir prašneko apie 
savo sūnaus garbę... jie kalbėjo apie jį kaip apie suvedžiotą mer- 
gelę ir tvirtino, kad jų sūnaus, kaip kandidato į karininkus, — 
kuo jis, beje, toli gražu nebuvo ir nė negalėjo tapti — garbę 
galinčios išgelbėti tiktai vedybos. Buvo daugiau negu juokinga, 
kai jie pradėjo šlovinti net A. išvaizdą: jo gražius plaukus, jo 
185 cm ūgį ir raumenis“. 

„Laimė, netrukus pasirodė su baime lauktas senasis Gruite- 
nas, kuris („o juk jis šėldavo kaip beprotis“) „elgėsi be galo 
švelniai, tyliai, beveik maloniai, ir todėl Pfeiferiams akmuo nuo 
širdies nukrito, nes jie visi, aišku, šiko prieš jį į kelnes“. Jis ne- 
delsdamas nutraukė visas kalbas apie „garbę“ („Ir mes turime 
garbę, ir mes“,— senis P. su savo žmona vienu balsu ir vienu 
metu), didžiai susimąstęs pažvelgė į A., šypsodamasis pabučiavo 
į kaktą savo žmoną, pasiteiravo A. apie jo diviziją ir pulką, „dar 
labiau susimąstė“, tada liepė pakviesti Lenę, buvusią savo kam- 
baryje, „bet nė trupučio jai nepriekaištavo“, tik kietai paklausė: 
„Na, mergyt, kaip tu manai, tekėsi ar ne?“ Po to „Lenė turbūt 
pirmą kartą kaip reikiant pažiūrėjo į A., susimąsčiusi ir tarsi 
vėl apimta nuojautos (Argi lig šiol Lenė kada nors buvo apimta 
nuojautų? Aut.), o kartu ir su gailesčiu, juk ji vis dėlto gulėjo 
su juo, be to, savo noru, ir tarė „tekėsiu“. 

Tada Gruitenas vėl pažvelgė į A., „su kažkokiu prielan- 
kumu balse“ (van Dorn) tarė „na, gerai“ ir pridūrė: „Jūsų divi- 
zija dabar jau ne prie Amjeno, o Šneidemiūle“. 

Senasis Gruitenas netgi pareiškė esąs pasiryžęs padėti A. 
gauti leidimą vestuvėms, nes „juk maža laiko“. Dabar, aišku. 
nesunku konstatuoti, kad nuo 1940 metų pabaigos jis žinodavo 
apie didelius dalinių perkėlimus, o naktį prieš susitariant dėl 
vedybų, kalbėdamasis su senais savo bičiuliais, išgirdo, jog ne- 
trukus rengiamasi pulti Tarybų Sąjungą; dabar, tapęs „plana- 
vimo viršininku, jis sužinodavo apie šitokius dalykus“ (Hoize- 
ris vyr.). O kai paskui, dieną, Lota ir Otas Hoizeriai atkalbinėjo 
nuo vestuvių, senasis G. išsklaidė visus būgštavimus, sakydamas: 
„Ak, nieko... nieko tokio...“ 

Belieka konstatuoti, jog kartu su telegrama apie leidimą 
tuoktis A. gavo pranešimą, kad atostogas turės „skubiai nu- 
traukti ir 1941 06 19 būti savo divizijoje Šneidemiūle“. 

Civilinė metrikacija, bažnytinė; ar verta tą aprašinėti? Gal 
tik svarbu, kad Lenė nesutiko vilktis baltos suknelės; kad A. tik 
nepaprastai nervindamasis pajėgė iki galo išsėdėu prie šventinio 
stalo; kad Lenė, matyt, anaiptol nenusiminė, jog nebus oficialios 
vestuvių nakties, bet vis dėlto dar palydėjo A. į stotį ir ten leidosi 
jo pabučiuojama. Vėliau — per itin grėsmingą antskrydį 1944 
metais Margretos slėptuvėje Lenė jai prasitarė, jog prieš valandą 
iki išvažiavimo buvusiame G-nų buto lyginimo kambaryje A., 
pabrėždamas Lenei jos, kaip žmonos, pareigas, privertė ją jam 
„garbingai ir teisėtai“ atsiduoti, ir nuo tada jis „man mirė, mirė 
dar budamas gyvas“ (Lenė, pasak Margretos). 

Jau 1941 metų birželio 24 dieną vakare atėjo pranešimas, 
kad A. „krito“ užimant Gardiną. 

Čia taip pat svarbu, kad Lenė atsisakė nešioti gedulą ir 
demonstruoti gedulą; ant sienos, greta Erhardo ir Heinricho 
nuotraukų, ji iš pareigos pakabino ir A. fotografiją, bet jau 
1942-ųjų pabaigoje ją nuėmė. 


Tyliai praeina pustrečių metų, Lenė sulaukia devyniolikos, 
dvidešimties ir pagaliau dvidešimt vienerių. Ji daugiau nebe- 
vaikšto į šokius, nors Margreta su Lota ją kartais ir kviečia. 
Retsykiais eina į kiną, žiūri (anot Lotos H., kuri vis dar perka 
jai bilietus) filmus „Berniukai“, „Jokite vardan Vokietijos“ ir 
„Aukščiau visko pasaulyje“. Žiūri „Dėdulę Kriūgerį“ ir „Dan- 
gaus šunis“, bet nei vienas iš šių filmų neišspaudžia jai nė vienos 
ašaros. Lenė skambina pianinu, jaudinamai rūpinasi vėl pasili- 
gojusia savo motina ir gan daug važinėja automobiliu po apylin- 

kę. Vis dažniau lanko Rachelę, o važiuodama pas ją pasiima 
termosą su kava, dėžutę su sumūštiniais ir cigarečių. Kadangi 
karo metų ekonomikos tvarka vis griežtesnė, o Lenės darbas 
firmoje vis fiktyvesnis, 1942-ųjų pradžioje po privalomo deta- 
laus įmonės patikrinimo Lenei iškyla grėsmė netekti automobi- 
lio, ir žinovai pirmą ir paskutinį kartą išgirsta, kad Lenė kažko 
prašo; ji prašo savo tėvo „palikti jai tą daikčiuką“ (turimas 
omenyje josios automobilis, „Adleris“), o kai tėvas jai paaiškina, 
jog dabar tai jau priklauso ne vien tik nuo jo, Lenė kaulija vis 
atkakHau ir atkakliau, kol jis galiausiai „užsuka visą mašiną ir 
gauna jai leidimą dar pusmečiui“. (Lota H.) 

Čia aut. leidžia sau gerokai įsiterpti ir drįsta šiek tiek pa- 
spėlioti, kaip galėjo susiklostyti likimai, bei pasamprotauti, kuo 
galėjo, turėjo, privalėjo tapti Lenė, jeigu... 

Pirma, iš trijų ligtoliniame Lenės gyvenime svarbų vaid- 
menį vaidinusių jaunuolių karą būtų pergyvenęs tiktai Aloyzas. 

Kadangi armija buvo tikrasis A. pašaukimas, jis tikriausiai 
būtų priėjęs ne tik iki Maskvos, bet ir toliau, tapęs leitenantu, 
kapitonu, karui baigiantis — tarkime, kad jis nepatenka į tary- 
binę nelaisvę — galbūt ir majoru, apsikarstęs ordinais būtų 
pergyvenęs belaisvių stovyklą, vargo spiriamas kada nors būtų 
praradęs tam tikrą savo naivumą arba — galimas daiktas, net 
jėga — tas naivumas būtų jam išmuštas, grįžęs namo, A. dvejus 
metus, o vėlai grįžęs — vienerius, būtų dirbęs pagalbiniu darbi- 
ninku, gal net kartu su senuoju Gruitenu, kuriam pažemintas A., 
žinia, būtų buvęs daug mielesnis už triumfuojantį, o pats A., aiš- 
ku, greitai vėl būtų grįžęs į armiją, į dabartinį bundesvėrą, ir, 
nūnai jau penkiasdešimtmetis, be abejo, būtų generolas. Ar jis 
būtų galėjęs dar kartą tapti Lenės šeimyninio gyvenimo, o gal net 
ir meilės naktų partneriu? Aut. tvirtina: Ne. Tai, kad Lenės gyve- 
nimo beveik neįmanoma nuspėti, žinoma, apsunkina visas spe- 
kuliacijas. O ar Lenė būtų atsisakiusi didesnės meilės, apie kurią 
dar kalbėsime, jeigu... Aut. tvirtina: ji nebūtų jos atsisakiusi, net 
jeigu... 

Visiškai akivaizdu, kad A., kuris, aišku, ir penkiasdešimt 
dvejų metų sulaukęs, vis dar būtų gražus vyras ir, turėdamas 
Pfeiferių plaukus, nenupliktų, prireikus kuo puikiausiai galėtų 
patarnauti mišioms, pav., Bonos arba Kelno katedrose; o ką 
daryti su gražuoliais generolais, kurie įgudusiai mojuoja bažnyti- 

nėmis knygomis, nuolankiai laiko dubenis ir ąsočius su vandeniu 
bei indus su vynu? Ką gi su jais daryti? Tarkime, kad Lenė, nors 
ir jam neištikima, „liktų su juo“ ir retkarčiais atliktų savo, kaip 
žmonos, priedermę. Ar ji, su trim ar keturiais „meiliais“ vaiku- 
čiais, 1956 metų spalio 10 dieną būtų dalyvavusi pirmose (bet 
ne paskutinėse) bundesvėro mišiose, kurias Kelno Gereono 
bažnyčioje celebravo kardinolas Fringsas. Aut. tvirtina: Ne. 
Lenės jis ten nemato, jis mato ten A., net „meilius“ vaikučius, 
bet Lenės — ne. Be to, jis dar mato A. iliustruotų žurnalų virše- 
liuose arba kokiame nors Rytų bloko priėmime su puikiaisiais 
ponais Nanenu ir Veidemanu. Jis — aut.— mato A. kaip karo 
atašė Vašingtone, net Madride... bet jis niekur nemato Lenės, o 
juo labiau tarp puikiųjų ponų Naneno ir Veidemano. Galbūt 
kaltas aut. regėjimas, kad jis visur mato A., o nemato Lenės... 
jis mato ten net jos vaikus, bet jos pačios — ne. Žinoma, aut. 
regėjimas minimalus, bet kodėl tada jis taip aiškiai mato A., o 
niekur nemato Lenės? Be abejonės, kažkur kosmose skrieja dar 
neatrastas nežinomas kūnas su įmontuotu milžinišku, gal Bava- 
rijos dydžio kompiuteriu, kuris pateikia tik šitokias hipotezes 
apie gyvenimą, taigi gausime luktelėti, kol šitas daiktas bus 
pagaliau atrastas. Visiškai aišku, kad jei Lenė būtų prisivertusi 
ar kieno nors priversta leisti savo dienas su A., iš sielvarto ji 
būtų sustorėjusi ir svertų ne trim šimtais gramų mažiau, bet de- 
šimčia kilogramų daugiau nei idealus svoris, tad dabar mums vėl 
reikia milžiniško, Šiaurės Reino— Vestfalijos dydžio kompiu- 
terio, kuris kontroliuotų žmogaus sekreciją ir pajėgtų nustatyti, 
dėl kokių vidinių ir išorinių procesų tokia būtybė kaip Lenė 
galėtų nutukti. Ar įmanoma įsivaizduoti Lenę kaip atašė žmoną 
Saigone, Vašingtone ar Madride, šokančią arba žaidžiančią 
tenisą? Storą Lenę — galbūt, tos, kurią mes pažįstame — ne. 

Gaila, kad dangiškieji prietaisai, galintys paversti viršsvoriu 
arba nuosvoriu kiekvieną neišverktą a., visą s., visą p., bet kokį 
v., p., j. bei k., dar neatrasti. Taip neapsakomai sunku pritaikyti 
Lenei ką nors nerealaus, bet kadangi vis dėlto esama tokių 
kompiuterių, kodėl gi mokslas palieka mus nelaimėje (ko, beje, 
nedaro leksikonai)? 

Hipotetinę A. karjerą aut. mato aiškiai kaip ant delno, 
tačiau jis niekur nemato Lenės, jis — atvirai šnekant — netgi 
nemato, kad ji atliktų kokias nors savo, kaip žmonos, pareigas 

Gaila o gaila, kad dar nepasiekiami dangiškieji prietaisai, 

kurie atsakytų į biblinį klausimą: Pasakyk man, koks tavo virš- 
svoris ar nuosvoris, ir aš pasakysiu tau, per daug ar per mažai 
tavo skrandyje, tavo žarnose, smegenyse, kepenyse, inkstuose ir 
kasoje a., v., j., p., s. bei k., paverčiančių tavo klaidingus veiksmus 
ir jausmus tuo viršsvoriu arba nuosvoriu. Kas atsakys į klausimą, 
kiek svertų Lenė, jeigu 

antra: karą būtų pergyvenęs tik Erhardas; 

trečia: Erhardas ir Heinrichas; 

ketvirta: Erhardas, Heinrichas ir A.; 

penkta: Erhardas ir A.; 

šešta: Heinrichas ir A. 

Viena aišku, kad jei Erhardas būtų likęs gyvas, tas dar 
neatrastas dangiškas prietaisas džiūgautų (kompiuteriai irgi 
džiūgauja) dėl fantastiško Lenės sekrecijos balanso. Ir — pats 
svarbiausias klausimas: Ar bent vienu iš tų šešių atvejų Lenė 
būtų patekusi į Pelcerio gėlininkystę ir kaip ji būtų susidorojusi 
su galimais konfliktais? 

Bet kuriuo atveju esama pagrindo skeptiškai vertinti hipo- 
tetinį Lenės gyvenimą su A., o Lenės akivaizdžiai planuotas 
pasimatymas Šlezvigo— Holšteino viržiuose, be abejonės, būtų 
pasibaigęs laimingai. Taip pat aišku, jog tai, kad ji ištekėjusi, 
nė trupučio nebūtų atbaidę Lenės, jei ji būtų sutikusi kokį nors 
„skirtąjį“. Sprendžiant iš duomenų apie Erhardą, Lenę visiškai 
galima įsivaizduoti kaip aukštesniosios mokyklos dėstytojo 
(pagrindinis dalykas — vokiečių kalba) žmoną, kaip naktinės 
programos redaktoriaus žmoną (arba gyvenimo draugę), kaip 
avangardistinio žurnalo leidėjo žmoną (ir čia reikia pasakyti, 
jog ir Erhardas ją būtų supažindinęs su tuo vokiškai rašiusiu 
poetu, su kuriuo ją vėliau supažindino kitas vyriškis: su Georgu 
Trakliu). Aišku: Erhardas visada būtų ją mylėjęs, ar jinai būtų 
mylėjusi jį — dvidešimčiai metų šito negalima garantuoti, tačiau 
lygiai taip pat aišku, kad Erhardas niekada nebūtų reikalavęs 
kokių nors teisių ir vienas dalykas jam būtų garantuotas iki 
gyvenimo pabaigos — jei ne amžinas Lenės atsidavimas, tai bent 
jau prielankumas. Ko aut. (sau pačiam netikėtai) irgi nemato — 
tai Heinrichas; aut. jo tiesiog niekur nemato, jokiose hipotetinėse 
su profesija susijusiose situacijose — nemato jo, kaip kad ne- 
matė ir visi jėzuitai. 


Kalbant apie tam tikrus enciklopedinius duomenis čia ten- 

ka iškelti dar vieną klausimą: kas gi yra didesnės gyvenimo ver- 
tybės? Kas mums pasakys, kam kokia gyvenimo vertybė yra 
didesnė ar mažesnė? Leksikonuose, net ir išgirtuose, čia Žiojėja 
bjaurios spragos. Galima įrodyti, jog esama žmonių, kuriems 
2,5 VFR markės yra daug vertingesnės už kokio nors žmogaus, 
tik ne savo paties, gyvybę, o esama ir tokių, kurie už kraujinės 
dešros galiuką, kurį gal gaus, o gal ir ne, be atodairos stato ant 
kortos savo žmonų ir vaikų gyvenimo vertybes, tokias, kaip sma- 
gus šeimos židinys ir pagaliau nors kartą nušvitusio tėvo pa- 
veikslas. O kaipgi su ta gyvenimo vertybe, kurią mums perša 
kaip p.? Po šimts, vienas jaučiasi beveik laimingas, surinkęs tris, 
keturias nuorūkas, kurių jam užtenka naujai cigaretei susi- 
sukti, arba galėdamas truktelėti šlakelį vermuto iš išmesto bute- 
lio, o kitam — bent jau Vakarų šalies greitos meilės papročiu — 
reikia maždaug dešimties minučių laimės, tiksliau sakant: kad 
greitai pasimylėtų su tuo žmogumi, šiuo metu geidžiamu, jam 
reikia privataus reaktyvinio lėktuvo, su kuriuo tarp pusryčių 
ir popietinės kavutės, slapta nuo to asmens, kuris pagal bažny- 
čios ir įstatymų potvarkius teisėtai numatytas jo p., skubiai 
nuskristų į Romą arba Stokholmą, arba (tada reikia laiko iki 
kitų pusryčių) į Akapulką pasimylėti su geidžiamąja ar geidžia- 
muoju, vyras su vyru, moteris su moterimi ar paprasčiausiai 
vyras su moterimi. 

Turime galutinai konstatuoti, jog neatskleista dar daugybė 
NSO su daugybe kompiuterių. 

Kurgi registruojamas dvasinis p. pojūtis, kur fizinis, kur 
brėžiami mūsų junginės veiklos grafikai, tokie, kaip kardiogra- 
mos, kas skaičiuoja mūsų a., kai naktimis slapčia negalime su- 
tramdyti savo v.? Kas gi pagaliau rūpinasi mūsų j. ir mūsų k.? 
Po paraliais, nejaugi aut. vieni turi spręsti visas šitas problemas? 
O kam gi mokslas, jei tie brangūs žaisliukai tesiunčiami rinkti 
Mėnulio dulkių arba parvežti plikos uolienos, bet negali nustatyti 
bent jau vietos, kur yra tasai NSO, galintis suteikti Žinių apie 
gyvenimo vertybių reliatyvumą. Kodėl, pav., vienos moterys už 
teisę trumpai su jomis pasimylėti gauna dvi vilas, šešis automo- 
bilius ir pusantro milijono grynais, o tuo tarpu — šitą galima 
statistiškai įrodyti, — tuo metu, kai mūsų Lenė buvo septynerių, 
aštuonerių metų, viename senaine ir šventame mieste, turinčiame 
garsias prostitucijos tradicijas, jaunos mergaitės atsiduodavo 
ir netgi tenkindavo papildomus švelnumo potroškius už puodelį 

kavos, kainuojančios aštuoniolika pfenigų (su arbatpinigiais 
dvidešimt, tiksliai skaičiuojant, devyniolika kablelis aštuoni 
pfenigai,— tačiau kokia gi kalykla sugalvos kaldinti nulis kab- 
lelis vieno ar nulis kablelis dviejų pfenigų monetas, kurių dešimt 
arba penkios vis dėlto sudarytų vieną sveiką tikrą pfenigą), ir 
už cigaretę, kainuojančią pustrečio pfenigo, taigi iš viso dvide- 
šimt du kablelis penki pfenigo? 

Manytina, jog gyvenimo vertybių kompiuterio indikatoriai 
visą laiką nepaprastai smarkiai juda, nes registruoja tokius 
didžiulius skirtumus — kaina už visiškai tokį pat patarnavimą 
svyruoja nuo dvidešimt dviejų kablelis penkių pfenigų iki dviejų 
milijonų markių. 

O kokio jautrumo reikia užregistruoti tokiai gyvenimo ver- 
tybei, kaip degtukas, ir ne visas degtukas, ne pusė, o ketvirtis 
degtuko, kuriuo kalinys vakare prisidega savo cigaretę, tuo 
tarpu ant kitų Žmonių — be to, nerūkančių! — rašomųjų stalų 
be jokio tikslo ir prasmės stovi dujiniai žiebtuvėliai, tokio dydžio, 
kaip du sugniaužti kumščiai? 

Ir kas per tvarka? Ir kur teisybė? 

Taigi belieka tiktai konstatuoti, jog daugelis klausimų taip 
ir lieka neatsakyti. 

Apie Lenės apsilankymus pas Rachelę žinoma mažai, nes 
vienuolyne įsikūrusios vienuolės nelabai nori kelti į dienos švie- 
są Lenės ir Rachelės bičiulystę, mat jos puoselėja planus, apie 
kuriuos jau yra užsiminusi Margreta ir kuriuos dar turėsime 
atskleisti. Be to, šiuo atveju reikėjo atsižvelgti į vieną liudininką, 
gan atvirai šnekėjusį su aut. ir gavusį už tai brangiai užmokėti; 
kalbama apie sodininką Alfredą Šoikensą — nuo 1941 metų, 
po kojos ir rankos amputacijos, jis, dar neturėdamas dvidešimt 
penkerių, buvo paskirtas į vienuolyną sodininku bei vartininku 
ir todėl turi neblogai žinoti apie Lenės apsilankymus. Jį pavyko 
apklausti tik du kartus, po antrojo karto jį... perkėlė į vienuo- 
lyną prie Žemutinio Reino, bet, pabandžius jį ten surasti, pasi- 
rodė, jog jis jau ir iš ten perkeltas, o viena labai ūmi kokių ketu- 
riasdešimt penkerių metų amžiaus vienuolė, vardu Sapiencija, 
ganėtinai aiškiai davė aut. suprasti, jog jie neprivalą teikti infor- 
macijos apie ordino kadrų politiką. Kadangi Šoikensas dingo 
maždaug tuo pat metu, kai sesuo Cecilija atsisakė priimti aut. 
ketvirtajam pokalbiui, šįsyk vien apie Rachelę, aut. nujaučia 
manipuliacijas ir intrigas, beje, jis net žino jų priežastį: ordinas 

mėgina kurti Rachelės kultą, o gal net organizuoti, kad ją pa- 
skelbtų palaimintąja arba šventąja — ir todėl „šnipai“ (šitaip 
buvo pavadintas aut.) nepageidautini, nepageidautina ir Lenė. 
Kol Šoikensas dar kalbėjo ir galėjo kalbėti, nes niekas nenumanė, 
apie ką jis kalba, jis vis dėlto spėjo informuoti, jog iki 42-ųjų 
vidurio du, o kartais ir tris sykius per savaitę slapčia įleisdavęs 
Lenę pas Rachelę, įleisdavęs per savo vartininko butuką į vie- 
nuolyno teritoriją, o „vienuolyno teritorijoje jinai kuo puikiau- 
siai susigaudė“. Lota, kuriai niekada „nėmaž nerūpėjo šita 
mįslinga ir paslaptinga vienuolė“, nieko negali apie ją pasakyti, 
o Margreta, matyt, išgirdo iš Lenės tik apie Rachelės mirtį. „Ji 
ten sunyko, — tarė ji man, — mirė iš bado, nors paskutiniu metu 
aš jai visada atnešdavau valgyti, o kai ji mirė, ją užkasė sode, 
be antkapio, be nieko; vos atėjusi aš išsyk pajutau, kad jos nebėra, 
o Šoikensas man pareiškė: „Nebėra prasmės, panele, nebėra 
prasmės... nedraskysite gi žemės“. Tada aš nuėjau pas vyresniąją 
ir ryžtingai pasiteiravau apie Rachelę, išvykusi, sako man, o kai 
paklausiau kur, vyresnioji išsigando ir tarė: „Vaikeli, ar tau 
galvoj negerai?“ — „Na,— pasakojo Margreta,— aš džiau- 
giuosi, kad daugiau nebeėjau su ja ir kad man pavyko sulaikyti 
Lenę, jog apie tai nepaskelbtų, juk tai galėjo liūdnai baigtis — 
ir Lenei, ir vienuolynui, ir visiems kitiems. Man jau užteko šito 
„Viešpats arti“... o kai įsivaizduoju, kad jis tikrai įžengia pro 
duris...“ (čia netgi Margreta persižegnoja.) 


„Aš, aišku, spėliojau (Šoikensas per paskutinį apsilankymą 
pas jį, kai jis dar buvo linkęs kalbėti), kas čia per ponia, visad 
tokia prašmatni ir su tokia prašmatnia mašina; kokio nors parti- 
jos šulo žmona arba meilužė, maniau sau... kas gi tais laikais 
turėjo nuosavas mašinas — tik partija arba pramonininkai. 

Aišku, niekas neturėjo šito žinoti, ir aš ją slapčiomis įleis- 
davau į sodą, čia, per savo namuką, o paskui vėl taip pat išleis- 
davau; bet tai iškilo aikštėn, nes ten, viršuje, pas seserį rado 
nuorūkų, o ir dūmų kvapas, o vieną kartą kilo baisus skandalas 
su priešlėktuvinės apsaugos patruliu, jisai tvirtino matęs viename 
lange šviesą — tai galėjo būti tik degtukai, kai jos abi viršuje 
dūmijo... matyti per kilometrą, kai viskas aplinkui užtemdyta. 
Triukšmas, mažiukę įkišo į rūsį. (Mažiukę?) Taip, tą mažytę 
senutę seserį, mačiau ją tik vieną kartą, kai ji kraustėsi... ji turėjo 
klauptą ir lovą, o kryžiaus nenorėjo imti; ne, ji vis kartojo „Tai 

ne jis, tai ne jis“. Gana nejauku. Bet prašmatnioji blondinė vis 
grįždavo ir grįždavo, ji buvo atkakli, reikia pasakyti, ir mėgino 
mane įkalbėti, kad padėčiau jai slapta išsivesti mažiukę. Norėjo 
ją visiškai pasiimti. Na, aš tada padariau kvailystę, aš leidausi 
paperkamas... cigaretėmis, sviestu, kava... aš ir toliau ją įleidi- 
nėjau, net ir į rūsį. Ten bent jau nesimatė, kai jos rūkydavo, juk 
langas žemiau koplyčios. Na tai štai, vieną dieną ji mirė, ir mes 
ją palaidojome mažose kapinaitėse sode. (Karste, su kryžium ir 
kunigu?) Karste, bet be kryžiaus ir be kunigo. Ir aš dar nugirdau, 
kaip vyresnioji pasakė: „Na, bent jau nebegadins nervų su ta 
prakeikta kortele cigaretėms“. 


Tiek žinių iš Šoikenso. Jis neatrodė labai simpatiškas, tačiau 
jo plepumas žadino viltis, kurios galų gale žlugo; mat plepių 
pasakojimai turi šiokią tokią vertę tik sudarydami tam tikrą 
visumą, kai atrandi, kur jie „išsiduoda“; Šoikensas kaip tik pra- 
dėjo išsiduoti... bet būtent tada ir buvo prievarta atskirtas nuo 
aut.; taip pat išseko net ir toks šaltinis kaip malonioji sesuo Ceci- 
lija, apie kurią aut. manė, jog simpatija esanti abipusė. 

Visiškai tikra, kad 1941 metų pabaigoje Lenė tampa ne- 
šneki ir uždara kaip niekad. Pfeiferiams ji atvirai reiškia savo 
panieką — vos jie pasirodo, Lenė paprasčiausiai išeina iš kam- 
bario. Net tokia tvirta asmenybė kaip van Dorn tik po pusantro 
mėnesio ima nutuokti, kas gi domina Pfeiferius, kad jie nuolat 
lankosi ir taip meilikauja Lenei: čia ne vien tikrinamas Lenės, 
kaip našlės, elgesys — jie viliasi susilaukti atžalėlės. Tik po pus- 
antro mėnesio nuo A. mirties, tada, kai senio Pfeiferio „pasi- 
pūutėliškas gedulas pasiekė tokį laipsnį, kad iš gedulo ir pasipu- 
timo jis jau ruošėsi taip pat apsi metėliškai vilkti ir antrą koją — 
negalėčiau pasakyti, kairė ar dešinė buvo sveikoji,— bet galų 
gale jam gi reikėjo pasilikti vieną koją sveiką, kad galėtų vilkti 
kitą, ar ne? Tai štai, jie vis atsibelsdavo su savo šlykščiais tąsiais 
pačių keptais pyragais, o kadangi niekas jais nesirūpindavo, nei 
ponia Gruiten, nei Lenė, nei senis, o juo labiau Lota, kuri nė 
pakęsti negalėjo šitos šutvės, tai jie murksodavo pas mane virtu- 
vėje, ir turiu jums prisipažinti, kad klausimą, ar Lenė kaip nors 
„pasikeitusi“, aš vis dar siedavau tik su jos našlyste; ar ji turinti 
meilužį ir panašiai; aš nieko nenutuokiau, kol pagaliau man pa- 
aiškėjo, jog jiems labiausiai magėtų apžiūrėti Lenės baltinius. 
Tai šit ką jie norėjo žinoti, ir kai aš supratau, kas jiems rūpi, tai 

ėmiau vedžioti juos už nosies, pasakiau, kad Lenė smarkiai pasi- 
keitusi, o kai jie puolė prie manęs kaip žąsys, ištiesę kaklus, ir ėmė 
kamantinėti, kaip pasikeitusi, aš abejingai pareiškiau, kad ji 
pasikeitusi dvasiškai, ir jie vėl atšlijo. O po dviejų mėnesių Tolce- 
miokė — žinot, juk mes visi vieni kitus tujinam, mes gi visi iš to 
paties kaimo — taigi ji jau ketino tiesiog, aš noriu pasakyti, pati 
pasikuisti Lenės drapanose, čia jau man trūko kantrybė ir aš 
pareiškiau: „,„Nee, galiu dėti galvą, atžalos nebus“. O jie taip 
būtų norėję įkišti lizdelin Pfeiferiuką... tik juokinga, kad ir 
Hubertas panašiai smalsavo, tik ne taip nevykusiai, gal kiek 
liudnokai, jis, ko gero, norėjo anūko, kad ir nuo šito... na, 
anūko jis galiausiai susilaukė, ir tas anūkas netgi gavo jo pa- 
vardę“. 

Čia aut. jaučiasi padėty be išeities, mat jis mielai pasiskai- 
tytų leksikone apie vieną savybę, kurią, jo nuomone, turinti 
Lenė; šioji savybė paprastai žinoma nekaltybės vardu. Tame 
leksikone šiek tiek rašoma apie kaltę, gana daug — apie pripa- 
žinimą bei prisipažinimą kaltu, iš švietėjiškos dramos padaryta 
kažin kokia nesuprantama kaltės rama“?, o kaimai, kuriuose yra 
mokyklos, nekelia jokių abejonių. Labai daug prirašyta apie 
mokyklas, kaip niekur nieko kartu praryjant ir Šulenburgus; 
tiesiog be saiko ilgi paragrafo apie mokyklinę teisę išvedžiojimai, 
trigubai ilgesni už visus samprotavimus apie a., v., j., p., S. ir k. 
kartu sudėjus. Ir nė vieno žodžio apie nekaltybę, apie ją apskritai 
nė neužsimenama. Po paraliais, ir kas per tvarka? Nejaugi mo- 
kyklinė teisė vokiečiams svarbesnė už juoką ir verksmą, už 
skausmą ir kančią ir už palaimą kartu paėmus? Nepaprastai 
pikta, kad nieko nerašoma apie nekaltybę, juk be leksikono taip 
sunku perprasti šią sąvoką. Nejaugi mokslas galiausiai palieka 
mus likimo valiai? O gal užteks pasakyti, kad visa, ką Lenė darė, 
ji darė visiškai nekaltai, ir be jokių kabučių? Lenė nesuprantama 
be šios sąvokos... Lenė, kuriai aut. jaučia švelnų prieraišumą. 
Tačiau netrukus — maždaug už metų — kai Lenei sukaks dvi- 
dešimt vieneri, paaiškės, jog ji vis dėlto turėjo galimybę įgauti 
sveiko proto. 

Ir kas per moteris, jauna „prašmatni blondinė“; per patį 
karo įkarštį važinėjanti prašmatniu automobiliu ir papirkinė- 


“ Vok. žodis „Schuldrama“ neteisingai suskaidytas — Schul-drama — švietė- 
jiška drama, Schuld-rama — kaltės „rama“. 

janti plepius sodininkus (kurie vienuolyno sodo tamsoje tikriau- 
siai imdavo ją atakuoti), kad galėtų atnešti kavos, duonos, ciga- 
rečių visų niekinamai vienuolei, akivaizdžiai pasmerktai išseki- 
mui ir mirčiai; moteris, nė trupučio neišsigąstanti, kai toji vie- 
nuolė spoksodama į duris murma: „Viešpats arti, Viešpats arti“, 
o matydama kryžių kartoja: „Tai ne jis“. Ši moteris šoka, kai 
visi aplinkui krinta didvyrio mirtimi, ir vaikšto į kiną, kai šali- 
mais sproginėja bombos; ji leidžiasi suvedžiojama ir išteka už, 
švelniai tariant, ne itin imponuojančio vaikino, eina į darbą, 
skambina pianinu, atsisako tapti direktore, ir nors bombų kruša 
vis smarkėja, ji nesiliauja vaikščiojusi į kiną ir žiūri tokius filmus, 
kaip „Didysis karalius“ arba „Dangaus šunys“. Iš šių dvejų 
karo metų žinomi vienas ar du jos pasakymai, kuriuos būtų gali- 
ma pacituoti pažodžiui. Aišku, šį bei tą išgirsti iš kitų, bet ar 
galima tuo tikėti? Sužinota, kad kartkartėmis ją užklumpa, kai 
jį savo kambaryje, purtydama galvą, spokso į savo pasą su 
nuotrauka, kur ji vadinama Helena Marija Pfeifer, mergaut. 
pavarde Gruiten, gim. 1922 08 17. Marja dar tvirtina, kad Lenės 
plaukai vėl pačiame gražume; kad Lenė (tai, beje, suprantama) 
nekenčia karo ir prieškario sekmadienių, nes tada nebūna 
šviežių bandelių. 

Argi ji nepastebi, koks neįprastai žvalus josios tėvas, kuris 
dabar, būdamas „elegancijos viršūnėj“ (Lota H.) didžiąją dienos 
dalį praleidžia savo kontoroje mieste, „už derybų stalo“, įsijautęs 
į „planavimo viršininko“ vaidmenį, jau nebe savininkas, netgi 
ne dalininkas, o tik tenkindamasis gan didele „alga plius pri- 
dėtinės išlaidos“. 

Panieka, teišreikšta vyptelėjimu ir antakių kilstelėjimu,— 
vienintelė Lenės reakcija į žinią, jog už dalyvavimą prieš dvi- 
dešimt trojus metus vykusiame mūšyje jos uošvis dabar ketina 
pasidabinti ne tik frontininko garbės kryžiumi, bet ir II laipsnio 
Geležiniu kryžiumi ir kad jis „baigia išūžti ausis“ bičiuliui Grui- 
tenui, kuris, aišku, savo biure kartkartėmis susitinka ir su gene- 
rolais, jog šis padėtų jam gauti trokštamą apdovanojimą. Tačiau 
jokiam gydytojui vis dar nepavyko aptikti „smeigtuko galvutės 
dydžio“ granatos skeveldros, „atėmusios koją“, kurią jis nuolat 
velka. Argi Lenė nepastebi, kad Pfeiferiai mėgina ją suvystyti, 
nes tai jie pristato Lenę našlės pensijai gauti... argi nepastebi, 
kaip pati pasirašo prašymą ir nuo 194107 01 į jos sąskaitą 
banke ima plaukti po šešiasdešimt šešias reichsmarkes — su- 

prantama, su atitinkama priemoka? Nejaugi Pfeiferiai padarė 
šitą tik tam, kad maždaug trisdešimt metų galėtų piktai jai kerš- 
tauti, pasiųsdami vieną dieną savo sūnų Heinrichą, šiaip jau 
visai malonų žmogų, ne velkantį koją, o akivaizdžiai ją prara- 
dusį, kad šis iškalbėtų Lenei, jog iš Pfeiferių vardo ji tikrai uždir- 
busi mažiausiai keturiasdešimt, o gal ir penkiasdešimt tūkstančių 
markių, nes beveik per trisdešimt metų „susižėrė“ kelis kartus 
padidintą našlės pensiją, svyruojančią dėl to, kad jinai dirbusi... 
ir įpykęs pats ant savęs, kad per daug sau leido, o tikriausiai (aut. 
nuomonė, nepatvirtinta jokio liudininko) dar ir iš pavydo, nes 
pats nuo pirmos dienos buvo slapčia įsimylėjęs Lenę, prie liudi- 
ninkų (Hansas ir Grėtė Helcenai) Heinrichas dar rėkte išrėkia 
Lenei į veidą: „O ką tu už tai padarei, už tuos penkis tūkstančius 
markių? Vieną kartą pergulėjai su juo krūmuose, o antrą kar- 
tą — juk tai visi žino — jis jau turėjo tavęs maldauti, vargšas 
vyrukas, o po savaitės jis žuvo, palikęs tau nesuteptą vardą, 
o tu... O tu... 0 tu, tu...“ Lenės žvilgsnis užčiaupia jam burną. 

Ar Lenė jaučiasi kaip kekšė po to, kai jai „tėkšta į akis“, 
jog du kartus pergulėjusi ji uždirbo maždaug penkis tūkstančius 
markių... O ji... O ji... O ji... 

Lenė ne tik vengia darbo kontoroje, ji beveik nekelia ten 
kojos ir prisipažįsta Lotai H., kad „žiūrint į šitas šviežutėlių 
pinigų krūvas“ jai darosi bloga. Ji tebegina savo automobilį nuo 
vėl gresiančios konfiskacijos ir naudojasi juo tik „pasivažinėti 
po apylinkes“, bet, šiaip ar taip, dabar ji dažniau ima kartu ir 
motiną, „jos valandų valandas sėdi jaukiose kavinukėse arba 
restoranuose, esančiuose kuo arčiau Reino, šypsosi viena kitai, 
žiūri į laivus, rūko“. Tasai „nepaaiškinamas žvalumas, nuo kurio 
pamažu gali išsikraustyti iš proto“ (Lota H.), šiuo metu būdin- 
gas visiems Gruitenams. Nustatoma galutinė ponios G. ligos 
diagnozė ir nedaug vilties sulaukti kokio nors pagerėjimo: tai 
vis smarkiau progresuojanti išsėtinė sklerozė. Lenė nešte nešioja 
ją į automobilį ir iš jo; ponia G. jau nebeskaito, nebeskaito net 
Jeitso, tik kartais „paima į rankas rožinį“ (van Dorn), tačiau 
„bažnyčios paguodos“ neprašo. 

Šį Gruitenų gyvenimo tarpsnį — nuo 1942 metų pradžios 
iki 43-iųjų pradžios — visi, kartu jį pergyvenę, vienareikšmiškai 
apibūdina kaip „patį geriausią“. „Jie mėgavosi viskuo, ką teikė 
Europos juodoji rinka, ir be jokios atsakomybės, taip, visiškai be 
Jokios atsakomybės; aš kalbu apie tai todėl, kad jums būtų aišku, 

kodėl aš dabar elgiuosi su Lene nepasakysi, kad griežtai, bet ir 
ne per švelniausiai... na štai, tada ir išaiškėjo šitas siaubingas 
dalykas, aš dar ir po šiai dienai nežinau, kodėl Hubertas taip 
padarė. Jam gi nereikėjo. Iš tikrųjų, jam gi visai nereikėjo“ 
(M.v.D.). 

„Dalykas“ išaiškėjo per absurdišką, grynai literatūrinį 
atsitiktinumą. Vėliau Gruitenas tai pavadino „grynai užrašų 
knygelės bizniu“, o tai reiškė, kad visus dokumentus jis nuolat 
nešiojosi piniginėje ir užrašų knygelėje; kaip pašto adresą jis 
šiuo atveju nurodydavo savo kontoros adresą, niekam jis šito 
dalyko neatskleidė, nieko į jį neįpainiojo, netgi savo draugo ir 
vyriausiojo buhalterio Hoizerio. Tai buvo rizikingas reikalas, 
lošimas daug statant, tačiau aišku, kad Gruitenui statymas rū- 
pėjo mažiau negu pats lošimas ir ligi šios dienos jį tikriausiai 
„suprato“ vien Lenė, taip, kaip jį „,„suprasdavo“ jo žmona ir — 
nors ir su išlygomis — Lota H.; kuri, tiesa, suprato beveik viską, 
tik ne „pačią savižudybę, po paraliais, juk tai buvo savižudybė, 
gryniausia savižudybė... o ką gi jis darė su pinigais? Juk išdova- 
nojo pluoštus, krūvas, pundus pinigų! Visiška beprasmybė, visiš- 
kas nihilizmas... taip abstraktu ir beprotiška“. 

Mažame miestelyje, esančiame už kokių šešiasdešimties 
kilometrų, G. šiam „dalykui“ įkūrė firmą, kurią pavadino „Šle- 
mas ir sūnus“. Jis gavo padirbtus dokumentus, įsigijo suklasto- 
tus užsakymus su suklastotais parašais (.„Formuliarai jam visada 
buvo prieinami, o dėl parašų jis niekad nekvaršino sau galvos, 
krizės metais, tarp 1929 ir 1933 metų, jis kartais netgi padirb- 
davo ant vekselių savo žmonos parašą ir sakydavo: „Ji tą supras, 
kam jau dabar ją nervinti“. (Hoizeris vyr.) 

Na, kad ir kaip ten būtų, tasai dalykas, lošimas, vis dėlto 
tęsėsi aštuonis ar devynis mėnesius ir visuose statybininkų sluoks- 
niuose žinomas „Mirusių sielų skandalo“ vardu. Šį didžiulį skan- 
dalą sukėlė „abstraktus žaidimas užrašų knygelėje“ (Lota H.); 
jo esmė ta, kad Gruiteno užrašų knygelėje figūravo daugybė ap- 
mokėto ir netgi galito, bet per juodąją rinką į šalį realizuoto ce- 
mento, visas būrys neegzistuojančių „svetimšalių darbininkų“, 
gaunančių atlyginimą, buvo ir architektai, darbų vykdytojai, 
brigadininkai, net valgyklos virėjos ir t. t., egzistuojantys tiktai 
Gruiteno užrašų knygelėje; netrūko netgi priėmimo protokolų ir 
tikrų parašų po jais; banko sąskaita ir banko pranešimai apie ją, 
viskas buvo, „visiškai nepriekaištingas arba, tiksliau sakant, 

nepriekaištingai atrodantis reikalas“. (Vėliau dr. Šolsdorfas 
teisme.) 


Nors tam Šolsdorfui tada buvo vos trisdešimt vieneri, visos, 
net pačios griežčiausios medicininės komisijos be jokių triukų 
(„triukų aš irgi nebūčiau vengęs, bet man jų nereikėjo“) pripa- 
žino jį netinkamu karinei tarnybai, nors jis ničniekuo nesirgo, 
o pripažino jį netinkamu tik todėl, jog jis buvo toks nepaprastai 
gležnas, jautrus ir nervingas, kad niekas nenorėjo dėl jo rizikuo- 
ti — O tai jau šį tą sako, juo labiau kad dar 1965 metais medici- 
ninių komisijų nariai, vokiečių gydytojai, nelabai liesiems vokie- 
čių jaunuoliams buvo „linkę“ skirti „Stalingrado gydyklą“. 
Kad „būtų tikriau“, vienas Š. studijų draugas, „sėdintis“ įtakin- 
gose pareigose, parūpino jam tarnybą to mažo miestelio finansų 
skyriuje, ir, kad ir kaip būtų keista, Š. taip greitai ir gerai perpra- 
to jam svetimą sritį, jog jau po metų „pasidarė ne tik reikalingas, 
bet tiesiog nepamainomas“ (į atsargą išėjęs finansų skyriaus 
vadovas dr. Kreipfas, Š. viršininkas, kurį dar pavyko rasti vie- 
name kurorte, besigydantį prostatą). Kalba Kreipfas: „Nors 
jis ir filologas, ne tik: mokėjo skaičiuoti, jis netgi sugebėdavo 
kuo puikiausiai perkąsti sudėtingus finansinius ir buhalterinius 
veiksmus, permatyti abejotinus sandėrius... ir visa tai prieš jo 
tikruosius polinkius“. O šie „tikrieji polinkiai* buvo slavistika, 
Š. aistra ir po šiai dienai, specializacija — XIX a. rusų literatūra, 
ir „nors aš gaudavau viliojančių pasiūlymų dirbti vertėju, pasi- 
rinkau šitą darbą finansų skyriuje... o gal aš turėjau versti į 
rusų puskarininkių arba kad ir generolų kalbas? Gal aš turėjau 
išniekinti man šventą dalyką, palikti iš jo vien praktinį kvotos 
žodyną? Nesulauksit!“ . 

Per vieną formalų eilinį patikrinimą Šolsdorfas susidūrė 
su firmos „Šlemas ir sūnus“ dokumentais ir negalėjo jiems nieko, 
ničnieko prikišti, tačiau grynai per atsitiktinumą ėmė studijuoti 
algalapius ir staiga „„suglumau, ką aš čia šneku... aš pasipiktinau, 
nes užtikau vardus, kurie man buvo ne šiaip sau žinomi, tai buvo 
vardai, brangūs man ir po šiai dienai“. Teisybės dėlei reikia pri- 
durti, kad, galimas daiktas, Š. brandino šiokias tokias mintis 
apie kerštą, tiesa, ne G-nui, o statyboms apskritai; mat savo 
karjerą jis pradėjo vienoje statybos firmoje sudarinėdamas alga- 
lapius, firmai jį rekomendavo jo įtakingasis bičiulis, bet atsklei- 
dus Š. genialumą skaičiams ir skaičiavimui, jį ėmė aukštinti, 

norėdami juo atsikratyti, nes nei viena statybos firma nebuvo 
iš tiesų suinteresuota, kad kas taip kruopščiai tikrintų jos popie- 
rius — O juk iš filologo niekas šito ir nesitikėjo. Tačiau per savo 
neapsakomą naivumą Š. manė, jog firmoms svarbu tai, ko joms 
iš tikrųjų reikia vengti: t. y. kad kas nors per daug gilintųsi arba 
domėtųsi jų machinacijomis. Įdarbini nuo pasaulio atitrūkusį 
puskvaišį filologą, kurį „iš gailesčio ėmėmės šerti ir gelbėti 
nuo armijos“ (ponas Flaksas iš to paties vardo statybos firmos, 
tebeklestinčios ir šiandien), o štai „sėdi tau jaunikaitis, skrupu- 
lingesnis už bet kokį finansininką. Tai mums buvo per daug 
pavojinga“. 

Šolsdorfas, kuris neklysdamas galėjo pasakyti, kelių kvadra- 
tinių metrų buvo studentiškas Raskolnikovo kambarėlis, keliais 
laipteliais Raskolnikovas leisdavosi į kiemą, tasai Šolsdorfas 
staiga užtinka darbininką Raskolnikovą, kažin kur Danijoje 
maišantį cementą firmai „Šlemas ir sūnus“ ir valgantį tos firmos 
valgykloje. Dar nieko neįtardamas, bet jau „labai susijaudinęs“, 
jis užtiko Svidrigailovą, Razumichiną, paskui dar atrado Čiči- 
kovą, Sobakevičių... ir pagaliau kokioje dvidešimt trečioje vie- 
toje išvydo Gorbačiovą, išblyško, o atradęs Puškiną, Gogolį ir 
Lermontovą, paverstus menkai apmokamais karo belaisviais, 
ėmė drebėti iš įtūžio. Nepasidrovėta net Tolstojaus pavardės. 
Čia norėtume šį tą paaiškinti: tam Šolsdorfui nė kiek nerūpėjo 
tokie dalykai, kaip „nepriekaištinga Vokietijos karinė ekono- 
mika“ ar pan., į visa tai jam buvo „nusispjaut“; jo atida finansų 
technikos reikalams buvo (aut. interpretacija, nes jis dažnai 
1r ilgai, beje, dar visai neseniai bendravo ir, matyt, dar dažnai 
bendraus su Š.) tik atmaina tos atidos, su kuria jis žinojo, my- 
lėjo ir suvokė visus XIX a. rusų literatūros veikėjus. „,„Aš, pa- 
vyzdžiui, pastebėjau, kad šiame sąraše nėra Čechovo ir visų jo 
herojų... Turgenevo irgi nebuvo, ir tada aš jau iškart galėjau 
pasakyti, kas sudarė šį sąrašą: ėgi ne kas kitas, o tik mano studijų 
draugas dr. Hengesas, apsileidėlis, ištvirkėlis... tačiau aistringas 
turgenevistas ir tiesiog pasimaišęs čechovistas, nors, mano nuo- 
mone, šie autoriai tarpusavyje turi nedaug bendra, bet, atvirai 
prisipažinsiu, studijų metais aš per mažai vertinau Čechovą, 
gerokai per mažai“. Š. tikrai niekada nieko neapskundė, net ir 
šiuo atveju: „„Man tai atrodė per daug pavojinga, ir nors aš 
nekenčiu nesąžiningumo ir niekinu spekuliantus, niekada nieko 
neįdaviau, aš išsikviesdavau žmones, prispausdavau, paprašy- 

„davau ištaisyti deklaracijas, pridedant papildomus dokumentus, 
ir primokėti, o kadangi savo skyriuje aš surinkdavau daugiausiai 
priemokų, Kreipfas turėjo ant manęs akį. Tik tiek, o kad ką 
įduočiau... juk aš žinojau, į kokį justicijos pragarą būčiau įstū- 
męs žmones, ir nenorėjau šito daryti net spekuliantams arba 
sukčiams. Įsivaizduojat, žmones nuteisdavo mirti vien už tai, kad 
jie nudžiovė porą megztinių, na jau ne... bet šįsyk mane smelkte 
nusmelkė. Tiesiog nutvilkė: Lermontovas Danijoj vergauja vo- 
kiečių statybos pramonei! Puškinas, Tolstojus ir Razumichinas 
su Čičikovu maišo betoną ir srebia miežių putrą. Gončiarovas 
ir jo Oblomovas su lopeta rankoj!“ 

Š., kuris, turėdamas vyresniojo vyriausybės patarėjo laips- 
nį, netrukus išeis į pensiją ir kuris vis dar gilinasi į rusų litera- 
tūrą, netgi į šiuolaikinę rusų literatūrą, dar turėjo progos atsi- 
prašyti senojo Gruiteno ir dosniai jam atsilyginti, išmokydamas 
jo anūką, Lenės sūnų, fantastiškai kalbėti rusiškai; o jei retkar- 
čiais Lenės kambaryje stovi gėlės (kurias ji vis dar mėgsta, nors 
beveik dvidešimt septynerius metus žarstė jas kaip kiti žirnius), 
vadinasi, šias gėles dovanojo dr. Šolsdorfas! Dabar Šolsdorfas 
visa galva pasinėręs į Achmadulinos eilėraščius. „Aš, aišku, jų 
neapskundžiau, bet parašiau laišką, maždaug tokį: 'Prašyčiau 
nedelsiant pas mane atvykti nepaprastai skubiu reikalu'.“ Š. 
įspėjo vieną sykį, antrą, mėgino rasti Hengesą, viskas veltui... 
„o kadangi ir mane periodiškai tikrindavo, pas mane rado tuos 
dokumentus, laiškus, rodančius, kad aš jų ieškau, ir „Šlemui 
ir sūnui“ tučtuojau buvo iškelta byla. O paskui... paskui ėmė 
suktis tos negailestingos girnos“. 

Š. buvo pagrindinis kaltinimo liudininkas, o pats procesas 
truko tik dvi dienas, nes senasis G. be jokių išlygų prisipažino 
kaltas; jis elgėsi šaltakraujiškai, tik paklaustas, kas jam „tiekė 
pavardes“ („Įsivaizduojate, tiekti pavardes“ — Šolsdorfas), 
suglumo, juk sąrašo sudarytojo neišdavė ir Š., nors jį irgi pui- 
kiausiai žinojo. Antrą tardymo dieną iš Berlyno pakviestas sla- 
vistas ekspertas maždaug tris valandas tikrino G. išsilavinimą, 
nes G. tvirtino ėmęs pavardes iš knygų — jam įrodė, jog jis 
„gyvenime neskaitė“ nė vienos rusiškos, „o gal ir vokiškos kny- 
gos, net 'Mano kova"“ (Š.), tada atėjo „Hengeso eilė“. Tačiau 
ne Gruitenas jį išdavė, jį per tą laiką surado Šolsdorfas. „Jis 
iš tiesų turėjo zonderfiūrerio laipsnį ir tarnavo vermachtui, 
bandydamas priversti rusus karo belaisvius atskleisti karines 

paslaptis. Ir tai žmogus, kuris būtų galėjęs pelnyti tarptautinį 
pripažinimą kaip Čechovo specialistas“. 

Tikrai atvykęs laisva valia, Hengesas stojo prieš teismą, 
vilkėdamas savąją zonderfiūrerio uniformą, „kuri jam nekaip 
gulėjo ir nelabai tiko, mat jis ją nešiojo vos mėnesį“. (Š.) Taip, 
jis prisipažino, jog Gruitenui, kuris į jį kreipėsi, sudaręs rusiškų 
pavardžių sąrašą. Tačiau nutylėjo, kad už kiekvieną pavardę 
susižėrė po 10 markių honoraro. Anksčiau Hengesas buvo apta- 
ręs šį dalyką su Gruiteno gynėju ir paaiškino jam: „Suprantat... 
aš dabar paprasčiausiai negaliu sau šito leisti“. Todėl Gruitenas 
ir jo advokatas atsisakė šios keblios smulkmenos, apie kurią 
Hengesas prasitarė Šolsdorfui, tęsdamas su juo ginčą netoli 
teismo esančioje smuklėje. O susiginčijo Šolsdorfas su Hengesu 
teisme, kai pasipiktinęs Šolsdorfas riktelėjo Hengesui: „Tu juos 
visus, visus išdavei, tik savo Turgenevo ir Čechovo ne“. Šitą 
„rusišką išsidirbinėjimą“ nutraukė prokuroras. 

Šio skirsnio moralas aiškus savaime: statybos verslininkai, 
klastojantys algalapius, turėtų būti literatūriškai išprusę, O... 
literatūrinį išsilavinimą turintys finansininkai gali pasirodyti 
esą labai naudingi ir padėti valstybei. 

Kaltas šiame procese buvo tik vienas: G. Jis dėl visko pri- 
sipažino, bet apsunkino savo padėtį, atsisakydamas patvirtinti, 
jog tą daręs pasipelnymo tikslais; klausinėjamas apie motyvus, 
G. vengė atsakinėti, o į klausimą, ar tai buvęs sabotažas, atsakė 
neigiamai. Lenė, vėliau dažnai kamantinėjama apie paskatas, 
murmėdavo kažką apie „kerštą“ (kerštą už ką? Aut.). Tik ryž- 
tingai įsikišus „labai labai įtakingiems bičiuliams, kurie pateikė 
jo neginčytinus nuopelnus Vokietijos karinės statybos srityje“ 
(pasak H. vyr.), G. šiaip taip pavyko išvengti mirties bausmės, 
jį nuteisė sunkiesiems darbams iki gyvos galvos, o visą turtą 
konfiskavo. Lenė du sykius gavo stoti prieš teismą, bet, įrodžius 
jos nekaltumą, buvo išteisinta, tas pat laukė ir Hoizerio su Lota 
bei visų draugų ir bendradarbių. Konfiskacijos išvengė tiktai 
nuomojamasis namas, kuriame gimė Lenė, ir už tai ji privalo 
dėkoti „šiaip jau labai griežtam prokurorui“, kuris prišnekėjo 
apie „sunkią jos, kaip kareivio našlės, dalią, jos įrodytą nekal- 
tumą“, nors ir nemalonu, bet dar kartą iškalbingai „priminė“ 
(Lota H.) Aloyzo žygdarbius; net Lenės priklausymą nacisti- 
nei mergaičių organizacijai jis priskyrė prie jos moralinių nuo- 
pelnų. „Juk būtų nedora, aukštasis teisme, iš šios nepagydomai 

= sergančios motinos (čia turėta omenyje ponia G.), kuri neteko 
ir sūnaus, ir žento, iš šios narsios jaunos vokiečių moters, kurios 
nepriekaištingas gyvenimas jau buvo įrodytas, atimti turtą, kurį, 
beje, į šeimą atnešė ne kaltinamasis, o jo žmona“. 

Ponia Gruiten nepakėlė šito skandalo. Kadangi negalėjo 
niekur važiuoti, ją keletą kartų tardė lovoje, „to jai užteko“ 
(van Dorn), „ir ji nesijautė labai nelaiminga, kad turės apleisti 
šį pasaulį... vis dėlto šauni, dora ir narsi moteriškė. Dar taip 
norėjo atsisveikinti su Hubertu, bet nebegalėjo, ir mes ją tyliai 
palaidojome. Su bažnyčia, žinoma“. 


Dabar Lenei sukako dvidešimt vieneri; automobilio ji, 
aišku, nebeturi ir mano, jog bus teisinga atsisakyti savo pareigų 
firmoje; jos tėvas šiuo metu dingęs be pėdsakų. Ar jos tai visai 
nejaudina, ar jaudina labai? Kas gi liko iš prašmatnios blondinės 
su prašmatniu automobiliu, blondinės, kuri trečiaisiais karo 
metais, rodos, nieko daugiau ir neveikė, tik truputį skambin- 
davo pianinu, skaitydavo savo sergančiai motinai airių pasakas, 
lankydavo merdinčią vienuolę; blondinės, kuri, taip sakant, 
antrą kartą liko našlė, kuri, neparodydama, jog gedi, dabar pa- 
laidoja motiną, o josios tėvas dingsta kalėjimuose? Iš šio laiko- 
tarpio Žinoma nedaug tiesioginių Lenės pasisakymų. Visiems, 
gyvenusiems greta jos, ji darė netikėtą įspūdį. Lota tvirtina, 
esą Lenei „kažkaip palengvėjo“, van Dorn teigia, jog „ji atrodė 
lyg išsivadavusi“, o senis Hoizeris pareiškė šitaip: „jinai kažkaip 
atsikvėpė“; aišku, šiuose dviejuose pasisakymuose esantis „kaž- 
kaip“ yra apgailėtinas, tačiau atveria fantazijai šiokį tokį plyšelį 
į uždarą Lenės charakterį. O Margreta sako štai ką: „Prislėgta 
ji neatrodė, man greičiau susidarė įspūdis, kad ji tebežydi, ar 
gal kad vėl pražydo. Daug blogiau už skandalą su tėvu ir už 
motinos mirtį jai buvo paslaptingas sesers Rachelės dingimas“. 
Belieka objektyviai konstatuoti, jog dabar Lenė privalėjo dirbti 
ir, įsikišus už nugaros veikiančiam ir „šiokių tokių ryšių turin- 
čiam“ globėjui, kuris nenori būti įvardintas, bet yra aut. žino- 
mas, Lenė nutūpė vainikų dirbtuvėje. 

Tiems, kas gimę vėliau, gali kilti klausimas, kodėl gi 1942— 
1943 metais vainikai turėjo karinę reikšmę. Atsakymas šit koks: 
kad ir toliau būtų galima rengti kuo iškilmingesnes laidotuves. 
Tiesa, vainikų žmonės troško ne taip, kaip cigarečių, tačiau 
netenka abejoti, kad trūko ir vainikų, be to, jų vis dėlto troško, 
o vykstant karui jie turėjo ir psichologinę svarbą. Vien oficialioji 
vainikų paklausa nepaprastai išaugo: vainikų reikėjo žuvusiems 
per bombardavimą, karo ligoninėse mirštantiems kareiviams, 
o kadangi, be to, dar „retkarčiais pasitaikydavo, žinoma, ir 
privačių mirčių“ (Valteris Pelceris, pensininkas, buvęs gėlinin- 
kystės savininkas, tuometinis Lenės viršininkas, dabar gyvenan- 
tis iš savo nekilnojamo turto), kadangi „valstybė irgi dažnokai 
rengdavo įvairių klasių laidotuves aukštiems partijos, pramonės 
ir vermachto šulams“, tai karinę reikšmę turėjo bet kokie vaini- 
kai, „nuo kukliausio, menkai puošto, iki milžiniško, rožėmis 
kaišyto“ (Valteris Pelceris). Čia ne pati tinkamiausia vieta 
liaupsinti valstybę už jos sugebėjimą organizuoti laidotuves, 
tereikia pažymėti, jog istoriniu bei moksliškai įrodytu dalyku 
neginčytinai laikytinas tas faktas, kad vykdavo gausybė laido- 
tuvių, kad tiek oficialioms, tiek privačioms laidotuvėms žmonės 
troško vainikų ir kad Pelceriui pavyko gauti savo vainikų dirb- 
tuvei karinės reikšmės įmonės statusą. Juo toliau žengė karas, 
t y. juo ilgiau jis tęsėsi (čia primygtinai pabrėžiamas ryšys 
tarp „žengė“ ir „tęsėsi“), juo labiau, žinoma, stigo vainikų. 

Jei „kur nors“ iš anksto manoma, jog menas pinti vainikus 
esąs nereikšmingas, čia turėsime — jau vien dėl Lenės — ryž- 
tingai paprieštarauti. Reikia atsižvelgti į tai, kad gėlių vainikas 
gali būti laikomas baigtu, o gali būti tik pagrindas tolimesniam 
darbui, kad bet kuriuo atveju privalu išlaikyti bendrą vientisą 
formą; kad vainiko karkasą taip pat galima padaryti įvairiausių 
formų ir įvairiausiais būdais, kad, renkant žalumynus pynimui, 

svarbu žinoti, kokie žalumynai dera norimai vainiko formai; 
kad vien karkasu! tinka devynios svarbios žalumynų rūšys, dvide- 
šimt keturios skirtingos rūšys — gatavam vainikui, keturiasde- 
šimt dvi — kuokšteliams ir puokštelėms (bendroji kategorija — 
kaišymas) ir dvidešimt devynios — romėniškiems vainikams, 
taigi iš viso gausime šimtą dvylika pynimui naudojamų žalumynų 
rūšių, ir net jeigu kai kurios iš jų ir naudojamos kelioms katego- 
rijoms, tai yra dar penkios skirtingos naudojimo kategorijos 
ir sudėtinga tvirtinimų sistema, ir net jeigu vieni ar kiti žalumynai 
tinka ir pynimui, ir gataviems vainikams, ir kaišymui (kuris, 
savo ruožtu, skirstomas į kuokštelių ir puokštelių kaišymą), 
ir romėniškiems vainikams, tai ir čia galioja esminė taisyklė: 
reikia išmanyti ir kur, ir kaip. Ar bent jau žino tasai, kas su pa- 
nieka žiūri į vainikų pynimą kaip į antrarūšį darbą, kada egli- 
šakės naudojamos karkasui, o kada — gatavam vainikui, kada ir 
kur naudojamos tujos, islandiškos kerpės, pelžiedės, mahonijos 
ir kanadinės cūgos? Ar jis Žino, kad tarp žalumynų nieku gyvu 
neturi likti plyšių, o iš pynėjo nuolat reikalaujama našaus darbo? 
Tada suprasime, kad Lenė, lig šiol nesunkiai ir nereguliariai 
dirbusi: kontoroje, dabar gavo anaiptol ne lengvą tarnybą, anaip- 
tol ne paprastą amatą, o pateko kone į menininko dirbtuvę. 


Tikriausiai bus per daug, jei konstatuosime, kad „romėniš- 
kas vainikas“ kurį laiką turėjo blogą vardą, tuo metu dominavo 
germaniškasis; tačiau visi ginčai šiuo klausimu nutrūko, kai 
atsirado Ašis!“ ir Musolinis šiurkštokai užprotestavo prieš romė- 
niškojo vainiko niekinimą; tada būdvardį „romėniškas“ be 
kliūčių buvo galima vartoti iki 1943 metų liepos vidurio, bet 
paskui jį visiškai numarino dėl italų išdavystės (gan aukšto 
nacistinio vadovo komentaras: ,,„Pas mus daugiau nebebus nieko 
romėniško, netgi vainikų bei girliandų“) — taigi kiekvienas 
atidesnis skaitytojas iš karto supras, kad politiškai ekstremaliose 
situacijose net verstis vainikų pynimu nėra visiškai saugu. Be 
to, romėniškasis vainikas nusižiūrėtas nuo akmenyje iškaltų 
vainikų, puošiančių romėniškus fasadus, o todėl buvo galima 
jį griežtai uždrausti, šitą grindžiant ideologiškai: jį apšaukė 
„negyvu“, o visų kitų formų vainikus — „gyvais“. Valteris 
Pelceris, svarbus šio Lenės gyvenimo tarpsnio liudininkas, nors, 


"V Karinė-politinė sąjunga tarp hitlerinės Vokietijos ir fašistinės Italijos. 

galimas daiktas, ir ne itin geros reputacijos žmogus, galėjo gan 
įtikinamai įrodyti, jog 43-iųjų pabaigoje — 44-ųjų pradžioje 
„pavyduoliai ir konkurentai“ įskundę jį amatininkų sąjungai ir 
jo dokumentuose atsiradusi „mirtinai pavojinga“ (Pelceris) 
pastaba: „vis dar romėniški vainikai''. ,Po paraliais, tokie daly- 
kai tada galėjo liūdnai baigtis“. (P.) Aišku, po 1945 metų, kai 
sušnekta apie jo abejotiną praeitį, „ir ne tik todėl“, Pelceris 
mėgino pasirodyti „persekiotu dėl politinių priežasčių“ ir — 
deja, turime konstatuoti, kad su Lenės pagalba — jam šitai 
pavyko. „O juk ten buvo vainikai, kuriuos iš tikrųjų sugalvojo 
ji pati... pati Lenė, aš norėjau pasakyti Pfeifer... glotnūs, lygūs 
viržių vainikai, kurie iš tiesų atrodė kaip emaliuoti, bet — turiu 
pasakyti — publikai jie patiko. Su romėniškaisiais ir panašiai 
jie neturėjo nieko bendra — tai buvo Pfeifer išmonė. Bet tas 
man vos nesibaigė liūdnai, mat į juos žiūrėjo kaip į romėniškųjų 
variantą“. 

Nors nuo to laiko jau praėjo dvidešimt šešeri metai, Pelce- 
ris, nūnai septyniasdešimtmetis, iš savo nekilnojamojo turto 
gyvenantis pensininkas, nutaisė aiškiai išgąstingą miną ir, matyt, 
laukdamas kosulio priepuolio, laikinai padėjo savo cigarą. „Ir 
apskritai... ir ko tik aš dėl jos nedariau, ir ko tik nedangsčiau... 
tai ištikrųjų buvo mirtinai pavojinga, dar baisiau negu kaltinimai 
dėl romėniškų vainikų“. 

Iš dešimties Žmonių, su kuriais Lenė dabar ilgą laiką kas- 
dien glaudžiai ir artimai drauge dirbo, penkis dar vis dėlto pa- 
vyko rasti, įskaitant patį Pelcerį ir jo vyresnįjį sodininką Grunčą. 
Jei būsime korektiški ir Pelcerį su Grunču apibūdinsime kaip 
Lenės viršininkus, tai iš tų aštuonių, su kuriais ji dirbo daug- 
maž vienodose pareigose, dar vis dėlto lieka trys. 

Pelceris gyvena architektūriniame statinyje, anot jo pa- 
ties, vasarnamyje, kurį ramia širdimi galima vadinti pompastiška 
vila (žodžio „vila“ Pelceris netaria kaip „fila“) — tai geltono 
klinkerio pastatas, tik iš pažiūros vienaaukštis (rūsyje įrengtas 
ištaigingas baras, hobio kambarys, kur Pelceris įkūrė savotišką 
vainikų muziejų, svečių apartamentas bei vyno rūsys su puikiau- 
siomis atsargomis) ; greta geltonos (klinkerio) spalvos dominuoja 
juoda: grotelės, namo ir garažo durys, langų rėmai — viskas 
juoda. Asociacija su mauzoliejumi neatrodo nepamatuota. Šiuose 
namuose Pelceris gyvena su gan melancholiškos išvaizdos žmo- 
na, Eva, mergaut. pavarde Prumtel, kuriai galėtų būti maždaug 

šešiasdešimt penkeri metai ir kurios dailus veidas iškreiptas 
kartėlio. 

Albertas Grunčas, dabar aštuoniasdešimtmetis, vis dar 
gyvena „tunodamas savo kiaute, faktiškai kapinėse“ (G. apie 
G.), dviejų su puse kambario mūrinėje (plytų) pašiūrėje, iš 
kurios jam patogu patekti į abu savuosius šiltnamius. Skirtin- 
gai negu Pelceris, Grunčas nepasipelnė, kai buvo plečiamos 
kapinės (reikia pasakyti, kad jis 1r netroško pasipelnyti), o 
dabar įnirtingai gina „morgeną šiltnamių, kurį iš kvailumo aš 
jam kadaise padovanojau“. (Pelceris) „Kapinių priežiūros ir 
apželdinimo valdyba faktiškai atsikvėps su palengvėjimu, kai 
jis nu..., kai jis užbaigs... na, sakykime taip — kai jis apleis šį 
pasaulį“. L 

Grunčas gyvena vidury kapinių, jau seniai prarijusių ne 
tik keletą Pelcerio gėlininkystės hektarų, bet ir kitas gėlininkystes 
bei akmens tašyklas, ir yra beveik nepriklausomas ekonomiškai: 
šiaip ar taip, jis džiaugiasi invalidumo pensija („Juk aš visą 
laiką už jį klijavau“. P.), nemoka jokios nuomos, pats auginasi 
tabaką ir daržoves, o kadangi jis vegetaras, maisto produktų 
pirkimas jam nesudaro didelių rūpesčių; rūpesčių dėl drabužių 
jam vargu ar kyla — Grunčas vis dar dėvi senojo Gruiteno kel- 
nes, kurias pastarasis pasisiūdino 1937 metais ir kurias 1944- 
aisiais jam (Grunčui) padovanojo Lenė. Dabar Grunčas visiškai 
atsidėjo „sezoninei prekybai vazonais“ (jo paties žodžiai) 
(hortenzijos Atvelykiui, ciklamenai ir neužmirštuolės — Moti- 
nos dienai, Kalėdoms — mažučiai kėniai vazonuose, su kaspi- 
nais ir žvakutėmis, skirti nešti į kapus... „ir ko tik jie netempia 
ant savo kapų... galvoj netelpa“). 

Aut. susidarė įspūdis, kad jei apželdinimo valdyba iš tiesų 
laukia G. mirties, tai turės dar šiek tiek pakentėti. Mat tvirtini- 
mas, esą G. „ištisai tupi namie arba šiltnamiuose“ (apželdinimo 
valdybos darbininkai), anaiptol nėra teisingas. „Po darbo, po 
skambučio, o tai dažniausiai būna gan anksti“, G. naudojasi 
dabar jau milžinišką plotą užimančiomis kapinėmis „kaip nuo- 
savu parku; aš daug vaikščioju, vienur kitur prisėdu ant suolelio 
ir surūkau pypkutę, o kartais, kai turiu ūpo, imuosi kokio apleis- 
to ar užmiršto kapo, sutvarkau jį kaip pridera... užsodinu sama- 
nomis arba apkloju eglišakėmis, o retsykiais ir kokią gėlę atnešu, 
ir patikėkit manim, išskyrus porą spalvoto metalo vagių, dar 
nieko nesu čia sutikęs; žinoma, kartais pasitaiko vienas kitas 

pamišėlis, nenorintis suprasti, kad jei jau kas mirė, tai mirė; 
šitie kabarojasi per tvorą, kad ir naktį galėtų žliumbti, keiktis, 
melstis ar laukti prie kapo... per penkiasdešimt metų mačiau 
tai tik du ar tris sykius... tada aš, žinoma, nesimaišydavau, o dar... 
maždaug kartą per dešimt metų vis atsiranda kokia nors drąsi 
ir neprietaringa porelė, suprantanti, jog vargu ar rasi pasaulyje 
kitą tokią ramią vietelę... aišku, tada aš irgi nesimaišydavau, 
o šiaip jau, aš nė nežinau, kas dedasi už kapinių tvoros... bet aš 
jums štai ką pasakysiu —.žiemą čia irgi gražu, ypač kai sninga... 
tada aš gerai apsitūloju, aunuosi veltinius, imu savo pypkutę ir 
einu nakčia pasivaikščioti... čia taip tylu, o jie visi tokie ramut 
ramutėliai. Aišku, visada turėdavau bėdos, kai į savo būdelę 
norėdavau atsivesti kokią nors draugužę: ir reikia pasakyt, kad 
nieko čia nepadarysi... ir kuo jos didesnės kekšės, tuo mažiau 
galėjai ką nors padaryti, čia jau nepadėdavo jokie pinigai“. 

Paklaustas apie Lenę, G. beveik sumišo. „Na žinoma, Pfei- 
„ fer... ją prisiminti! Argi galima ją pamiršti! Lenę. Visi vyrai, 
aišku, rėžė apie ją sparną, žinot, tikrai visi, net ir gudruolis Val- 
teriukas (čia turimas omeny dabar jau septyniasdešimtmetis 
Pelceris. Aut.), bet nė vienas rimtai nesiryžo. Ji buvo neprieina- 
ma, ir, reikia pasakyt, prieš ją nepasimaivysi, o aš, kaip vyriau- 
sias — aš tada jau buvau įpusėjęs šeštą dešimtį, — aš iš karto 
supratau, kad neturiu šansų, o iš kitų, regis, mėgino tik Krem- 
pas, kurį mes vadinome „baisa pabaisa Heribertu“, bet ji taip 
šaltai ir pašaipiai jį pavijo, kad jam praėjo bet koks noras mėgin- 
ti dar sykį. Ar daug jėgų padėjo Valteriukas, aš nežinau... bet 
aišku, kad ir jis nieko nepešė, o šiaip ten buvo vienos moterys, 
karo prievolininkės, suprantama, ir jos visos beveik lygiai pasi- 
skirstė už ir prieš... ne dėl Lenės, o dėl šito ruso, kuris, kaip vė- 
liau paaiškėjo, buvo jos širdies išrinktasis. Galit įsivaizduoti, 
romanas tęsėsi pusantrų metų... ir niekas, net ir iš mūsų, nepaste- 
bėjo nieko rimta: jie buvo sumanūs ir atsargūs. Na žinot, dvi 
gyvybės buvo pastatytos ant kortos, pusantros tai tikrai. Po 
paraliais, man ir dabar kūnas pagaugais eina, kai pagalvoju, 
kaip toji mergaičiukė rizikavo. Dirbo? Kaip ji dirbo? Na, aš 
tikriausiai neobjektyvus, nes aš mylėjau ją, kaip kad kartais 
myli dukrą, kurios niekada neturėjai arba... aš vis dėlto buvau 
už ją trisdešimt trejais metais vyresnis... kaip mylimąją, kurios 
niekada nelaimėsi. Na, ji tiesiog buvo gabi iš prigimties — ir 
tuo viskas pasakyta. Mes turėjome tik du kvalifikuotus sodinin- 

kus, tris, jei skaičiuosite ir Valterį, bet jam rūpėjo vien sąskaitos 
ir pinigai. Taigi lieka du: Hiolthonė, tokia intelektuali, modernu 
besižavinti sodininkė, ji baigė licėjų, studijavo, paskui ėmėsi 
sodininkystės, romantiška būtybė, žemė ir rankų darbas ne jai... 
ir šiaip... bet gabumų jai nestigo... ir aš. Visi kiti buvo nekvali- 
fikuoti, Hoiter, Krempas, Šelf, Krėmer, Vanft ir Cėven... vienos 
bobos ir jau nebe tokios gundančios, šiaip ar taip, nė vienos, 
kurią ūmai užsigeistum parsigriauti tarp durpmilčių ir tiulio 
rietimų. Na, jau po poros dienų aš supratau, kad kam jau kam, 
O pinti vainikus Pfeifer niekada netiks, tai neišmoningas ir paly- 
ginti sunkus darbas, jį dirbo Hoiter, Šelf ir Krempo grupė... 
jiems paprasčiausiai duodavo sąrašą, krūvą šakų pynimui, ne- 
lygu ko gaudavome, o vėliau mes gaudavome beveik vien ąžuo- 
lą, buką, miško pušį. Ir dar jiems nurodydavo dydį — dažniau- 
siai vidutinį, bet kai pasitaikydavo iškilmingos laidotuvės, žymė- 
davome sutartines santrumpas: Š I, Š 2, Š 3, tai reiškė: pirmos, 
antros ar trečios klasės šulas. Bet vėliau, kai paaiškėjo, kad 
raštvedyboje mes taip pat vartojame santrumpas D 1, D2, D3, 
reiškiančias pirmos, antros ar trečios klasės didvyrius, šitas baisa 
pabaisa Krempas sukėlė skandalą — jis įžiūrėjo tame kažką 
įžeidaus ir pats pasijuto įžeistas, mat jis buvo antros klasės didvy- 
ris: amputuota koja ir pora ordinų bei pasižymėjimo ženklų. 
Taigi aš iš karto pamačiau, kad į pynėjų grupę Lenė netinka, 
ir įkišau ją į apdailos grupę, kur ji dirbo su Krėmer ir Vantft... 
ir reikia pasakyti, ji iš prigimties buvo geniali apdailininkė, arba, 
jei norite, puošimo meistrė. Kad jūs būtumėt matęs, kaip ji 
mokėjo elgtis su lauravyšnės lapais, su rododendrų šakelėmis, 
jai galėjai patikėti brangiausią medžiagą: ji nieko nesugadin- 
davo, nieko nesulaužydavo... be to, ji iškart suvokė tokį dalyką, 
kurio kai kas niekaip negali perprasti: svarbiausias apdailos 
elementas, pagrindinis akcentas turi būti kariajame viršutiniame 
vainiko kampe; taip vainikui suteikiama linksma, galima sakyti, 
beveik optimistinė aukštyn kylanti linija; o jei apdailos akcentas 
bus dešinėje, sukursime pesimistišką besileidžiančios linijos 
įspūdį. Ir jai niekuomet nebūtų šovusi mintis maišyti geometri- 
nes apdailos formas su gėlėmis... niekuomet, turiu jums pasakyti. 
Ji neieškodavo vidurio, o tai matyti net puošiant vainikus. Vis 
dėlto vieną dalyką aš ryžtingai stengiausi išmušti jai iš galvos, 
visą laiką stengiausi: mat Lenė mėgo grynai geometrinės for- 
mas — rombus, trikampius, ir iš tikrųjų — vieną kartą per 

tokias geometrines improvizacijas ji, aišku, netyčia, ėmė ir įkom- 
ponavo į vainiką — dargi vainiką Š 1 — Dovydo žvaigždę iš 
baltagalvių; jos rankos pačios sudėliojo tą žvaigždę, ir Lenė 
tikriausiai nė po šiai dienai nežino, ko aš taip susierzinau, net 
supykau ant jos: įsivaizduojate, o jei tas vainikas nepatikrintas 
būtų nukeliavęs iki pat katafalko... ir apskritai, žmonėms labiau 
patikdavo tos miglotos gėlių kompozicijos, o čia Lenė nuostabiai 
improvizuodavo: įpindavo mažučius krepšelius, net paukščiu- 
kus... nors jie, tiesa, ne gėlių kompozicija, vis tiek labai tikdavo... 
o kai darydavome vainiką Š 1 ir reikėdavo rožių, o rožių tokiais 
atvejais net Valteriukas nešykštėdavo, net neprasiskleidusių 
puikiausiųjų rožių pumpurų — tada Lenė tapdavo tikra meni- 
ninkė: atsirasdavo tikri žanriniai paveikslėliai; iš tiesų gaila, kad 
jie taip trumpai laikydavosi; ten būdavo mažulyčiai parkai su 
tvenkiniais ir gulbėmis; žinot, reikia jums pasakyti: jei už tai 
būtų duodami kokie nors prizai, jinai būtų laimėjusi juos visus, 
o svarbiausia — bent jau Valteriukui — su nedaug priedų Lenė 
gaudavo didesnį efektą nei tūlas su gausybe. Be to, ji buvo taupi. 
Na, paskui gatavi vainikai patekdavo į priėmimo grupę, kurioje 
dirbo Hiolthonė su Cėven... o prieš iškeliaudami jie visi dar būti- 
nai pereidavo ir per mano rankas. Hiolthonė tikrindavo vainiko 
karkasą ir apdailą ir, esant reikalui, turėdavo juos pataisyti, o 
Cėven buvo, kaip mes sakydavom, kaspinininkė — ji tvirtindavo 
kaspinus, gaunamus iš miesto... Aišku, reikėjo velniškai Žiūrėti, 
kad ko nors nesumaišytum. Jei žmogus, užsakęs vainiką su 
užrašu „Hansui — liūdi Henrieta“, gautų vainiką su užrašu: 
„Mano nepamirštamajam Otui — Emilija“ — kai tokia gausybė 
vainikų, galėjo būti ir nemalonumų; ir dar mes turėjome auto- 
mobilį, suklypusį triratį, kuriuo išvežiodavome vainikus į kop- 
lyčias, karo ligonines, vermachto dislokacijos vietas, į partijos 
įstaigas arba laidojimo biurus... šito Valteriukas niekam nepa- 
tikėdavo, nes tada jis galėdavo iki soties bindzinėti, rinkti pinigus 
ir valandžiukę iškišti nosį iš dirbtuvės“. 


Kadangi nei Lotai, nei van Dorn, nei Margretai, nei seniui 
Hoizeriui, nei Heinrichui Pfeiferiui Lenė niekada nesiskundė 
savo darbu, reikia manyti, kad jis jai iš tiesų patiko. Rūpestį jai 
kėlė, rodos, tik tai, kad baisiai kentėjo jos pirštai ir rankos: su- 
naudojusi motinos ir tėvo pirštinių atsargas, Lenė visų šeimy- 
nykščių prašinėjo „sudėvėtų pirštinių“. 

“ Galimas daiktas, kad slapta ji galvoja apie savo velionę 
motiną, apie tėvą, dažnai mintija apie Erhardą su Heinrichu, 
o gal net ir apie velionį Aloyzą. Kalbant apie šiuos metus, Lenė 
apibūdinama kaip „miela, simpatiška ir labai tyli“. 

Net Pelceris ją vadina „tylene, Dievuli mano, jau kol jinai 
prasižiodavo! Bet ji buvo miela, miela ir simpatiška, o tada dar 
ir stropiausia mano darbininkė, jei neskaičiuosime Grunčo, o 
tas buvo senas vilkas, ir Hiolthonės, bet ji turėjo pasiutusiai 
pedantišką madą, akademinę madą, kartais taisyti geras idėjas. 
O Pfeifer buvo gabi ne tik kompozicijai, bet ir botanikai, ji iš 
prigimties žinojo, kad su ciklamenu, aišku, galima ir reikia elgtis 
kitaip negu su kietakote rože ar bijūnu, o turiu jums pasakyti, 
kad, atiduodamas raudonas rožes vainikams, finansiniu požiūriu 
aš kiekvienąsyk aukodavausi... mat tada egzistavo puiki juodoji 
rinka — rožes galėjai parduoti kavalieriams, laikantiems jas 
vienintele tinkama dovana savo mylimosioms... galėjai susižerti 
krūvas pinigų, ypač viešbučiuose, kur jauni karininkai apsisto- 
davo su savo draugužėmis. O kiek sykių man skambino viešbučių 
durininkai, ir pasitaikydavo, kad už ilgakočių rožių puokštę jie 
siūlydavo ne tik pinigus, bet ir gerų prekių. Kavos, cigarečių, 
sviesto, net medžiagos... žinot, man kartą siūlė šukuotos vilnos... 
o be to, būdavo lyg ir gėda, kad viskas atitenka mirusiems, o 
gyviesiems beveik nieko nelieka“. 

Tuo metu, kai Pelceris suko galvą dėl savo rožių, Lenei 
grėsė pavojus tapti gyvenamojo ploto skirstymo tarnybų auka: 
mat šioms tarnyboms atrodė, jog septyniems asmenims (ponas 
Hoizeris vyr., ponia Hoizer vyr., Lota su Kurtu ir Verneriu, 
Lenė ir van Dorn) septynių kambarių butas su virtuve ir vonia 
yra per didelis. Juk vis dėlto miestas jau buvo pergyvenęs virš 
penkių šimtų penkiasdešimties oro pavojų ir šimtą trisdešimt 
antskrydžių; tad visai Hoizerių giminei buvo paskirti trys, tiesa, 
dideli kambariai, o Lenei ir Marjai van Dorn, joms „pasitelkus 
visas įmanomas pažintis, leido turėti po atskirą kambarį“ (M. 
v.D.). Galima spėti, kad čia tam tikrą vaidmenį bus suvaidinusi 
viena komunalinėje sferoje aukštas pareigas užimanti asmenybė, 
kuri nenori būti įvardinta, nors toji asmenybė pati kukliai neigia 
„čia kuo nors padėjusi“. Vis dėlto du kambariai dar „liko 
skirstymui“, „ir šitie pabaisos Pfeiferiai, kurie per tą laiką gavo 
kraustytis iš savo triušidės, nes į ją pataikė bomba (Lota H.), 
panaudojo visas priemones, kad galėtų „gyventi po vienu stogu 


131 


su savo mieląja martele“. Nukentėti per antskrydį seniui Pfei- 
feriui buvo taip pat malonu, kaip ir šlubuoti, jis netgi nesidrovėjo 
pareikšti: ,,„Na štai, dabar aš paaukojau tėvynei ir savo sąžiningai 
uždirbtą kuklų turtą“ (Lota H.). Aišku, mus visus apėmė siau- 
bas, bet Margreta iš savo šulo (?? Aut.) sužinojo, kad senį Pfei- 
ferį su visa klase netrukus išsiųs į kaimą, tada mes nusileidome... 
ir tris savaites jie iš tiesų sėdėjo mums ant sprando, bet paskui, 
nežiūrint šlubumo, jį išsiuntė į kaimą, jis pasiėmė ir bjauriąją 
Olę, o pas mus liko tik simpatiškasis Heinrichas Pfeiferis, kuris 
užsirašė savanoriu ir dabar laukė, kol jį pašauks, ir visa tai tuoj 
po Stalingrado“ (Lota H.). 


Renkant būtiniausias žinias apie pagrindinį Lenės prieši- 
ninką gėlininkystėje, kilo šiokių tokių keblumų; kreiptis į karių 
kapų priežiūros tarnybą aut. susiprato tik po be galo ilgo ir ne- 
vaisingo gyventojų registrų, pulkų sąrašų ir t.t. peržiūrėjimo. 
Pasiteiravus šioje tarnyboje, paaiškėjo, kad kažkoks Heribertas 
Krempas, 25-erių metų amžiaus, žuvo kovo viduryje prie Reino 
ir palaidotas netoli autostrados Frankfurtas— Kelnas; žinant, kur 
yra Krempo kapas, nesunku buvo sužinoti ir jo tėvų adresą, 
nors pokalbis su jais buvo itin nemalonus; jie patvirtino, jog jų 
sūnus dirbęs Pelcerio gėlininkystėje, ten, „kaip ir visur, kur 
gyveno ir dirbo, kovojo už švarą ir tvarką... o paskui, kai tėvynei 
atėjo sunkūs laikai, jo buvo neįmanoma sulaikyti, jis, nors ir 
be kojos, kovo pradžioje stojo savanoriu į folksšturmą ir krito 
gražiausia mirtimi, kokios tik galėjo trokšti“. Regis, sūnaus mir- 
tis Krempo tėvams atrodė visiškai normalus dalykas ir jie laukė 
iš aut. to, ko šis negalėjo jiems suteikti — poros pritarimo žo- 
džių; o kadangi aut. ne per nuoširdžiausiai reagavo ir žiūrinė- 
damas jam rodomas nuotraukas, pagalvojo, jog geriausia bus 
kuo skubiau atsisveikinti — kaip ir su ponia Šveigert; mat iš 
nuotraukos žvelgė ne itin simpatiškas (aut.) Žmogus, plačia 
burna ir žema kakta, šiurkščiais šviesiais plaukais ir apskritomis 
akimis. 


Norint pasiaiškinti, kur gyvena trys mot. lyties liudininkės, 
žinančios apie Lenės darbą gėlininkystėje karo metais, tereikėjo 
iš eilės pasiteirauti apie jas adresų biure ir, sumokėjus atitinkamą 
nedidelį mokestį, šis noras buvo patenkintas. Pirmoji, ponia 
Lijanė Hiolthonė, tuomet vadovavusi vainikų priėmimo grupei, 

dabar septyniasdešimtmetė, turi keturias firmines gėlių parduo- 
tuves. Ji gyvena dar beveik kaimiškame priemiesty, mažučiame 
neapsakomai žaviame vasarnamyje — keturi kambariai, virtuvė, 
prieškambaris, dvi vonios — viskas įrengta su nepriekaištingu 
skoniu, atspalviai ir formos suderinti, o kadangi ponia Hiolthonė 
skęsta tarp knygų, ją vis dėlto gelbsti interjeras. Ponia H. buvo 
kietoka, bet simpatiška, rūpestingai sutvarkytais žilais plaukais, 
ir tikriausiai nė vienas iš tų, kas matė Pelcerio rodytą nuotrauką, 
darytą 1944 metais per įmonės šventę, nepažintų, kad toji mažu- 
tė, kiek pakumpusi, skarele ryšinti griežto veido moterėlė yra ta 
pati trapi ir daili senutė, dabar oriai ir santūriai besišnekučiuo- 
janti su aut.; plono sidabro pinti krepšelio formos auskarai, 
kuriuose tabalavo po laisvai įkabintą apvalų šlifuotą koralą, 
gyvai bėgiojančios jos vis dar ryškiai rudos akys — keturiskart 
pasikartojantis judesys kaustyte kaustė žvilgsnį prie jos galvos: 
virpėjo auskarai, auskaruose virpėjo koralai, virpėjo jos galva, 
o veide virpėjo akys; ji skoningai pasidažiusi, o kiek raukšlėta 
kaklo ir riešų oda atrodė išpuoselėta, bet anaiptol ne taip, tarsi 
ponia H. mėgintų slėpti savo amžių. Arbata, petits fours |, ciga- 
retės iš sidabarinio portsigaro (kuriame tilpo vos aštuonios), 
vaško žvakės liepsna, degtukai porceliano dėžutėje, ant kurios 
ranka tapytas vienuolikos mėlynų Zodiako ženklų vainikas, 
o šio vainiko viduryje iš mėlynų ženklų išsiskiria stilizuotas roži- 
nis Šaulys; tai leidžia spėti, kad ponia H. gimusi po Šaulio ženklu; 
užuolaidos tamsiai rožinės, baldai — šviesiai rudi, riešutmedžio; 
kilimai — balti; ant sienų, kur likę šiek tiek vietos nuo knygų — 
graviūros su Reino vaizdais, atsargiai paspalvintos ranka, šešios 
ar septynios graviūros (čia aut. negali laiduoti visiško tikslumo), 
ne didesnės kaip šešių centimetrų ilgio ir keturių pločio, preci- 
ziškos ir aiškios it krištolas: Bona, žiūrint nuo Bojelio, Kelnas — 
nuo Doico, Consas — nuo dešiniojo Reino kranto tarp Urden- 
bacho ir Baumbergo, Obervinteris, Bopardas, Rėzas; o kadangi 
aut. dar mena matęs Ksanteną, dailininko perkeltą kiek artėliau 
Reino, nei leistų geografija, — tai, matyt, vis dėlto ten buvo sep- 
tynios graviūros. „Taip taip“, — tarė ponia Hiolthonė ir atkišo 
aut. sidabrinį portsigarą, kaip jam pasirodė, beveik su tokia 
veido išraiška, lyg tikėtųsi, jog jis nieko iš ten nepaims (aut. 
teko ją nuvilti, ir jis pastebėjo, kaip vos vos apsiniaukė jos kakta). 


'' Pyragaičiai (pranc.). 

„Jus teisingai pastebėjote, čia tik kairiojo Reino kranto vaizdai 
(ji reagavo greičiau, negu aut. spėjo suvokti, suprasti ir interpre- 
tuoti!). Aš buvau ir esu separatistė, ir ne tik mintimis; 23-iųjų 
lapkričio 15-tą mane sužeidė prie Egidienbergo ir ne garbingoje, 
bet negarbingoje pusėje, tačiau man ji vis tiek tebėra garbingoji. 
Aš niekada nesiliausiu kartoti, kad ši žemė nepriklauso Prūsijai, 
niekada nepriklausė nei jai, nei kokiam nors jos įkurtam vadina- 
majam reichui. Aš separatistė, dar ir šiandien, aš už tai, kad 
Reino sritis būtų vokiška, o ne prancūziška. Reinas — šios sri- 
ties siena, o Elzasas su Lotaringija, aišku, irgi priklauso jai; 
kaimynystėje — nešovinistinė Prancūzija, respublika, aišku. Na, 
23-iais aš pabėgau į Prancūziją, ten mane išgydė ir aš, jau 
24-aisiais, turėjau grįžti į Vokietiją, svetima pavarde, su sveti- 
mais dokumentais. O ir 33-iaisiais geriau buvo vadintis Hiolt- 
hone, o ne Ele Marks, bet vėl išvažiuoti, vėl emigruot, aš nebe- 
norėjau. Ir žinot kodėl? Todėl, kad aš myliu šitą šalį ir žmones, 
kurie čia gyvena: tik jie pakliuvo į klaidingą istoriją, jūs man 
galite kiek tik norit cituoti Hėgelį (aut. visai neketino cituoti 
Hėgelio! Aut.) ir tvirtinti, kad negalima pakliūti į klaidingą isto- 
riją. Man atrodė, jog po 33-iųjų geriausia bus atsisakyti savo, 
sodų architektės, klestinčio biuro, ėmiau ir sužlugdžiau jį, tai 
buvo pats paprasčiausias ir mažiausiai į akis krintantis kelias, 
nors ir lengva nebuvo, mat mano biuro reikalai klostėsi kuo 
puikiausiai. Paskui ta istorija su kilmės dokumentais, bjauri, 
pavojinga istorija, bet aš, aišku, dar tebeturėjau draugų Prancu- 
zijoje, ir jie ten man viską sutvarkė. Mat toji Lijanė Hiolthonė 
mirė 24-aisiais, viename Paryžiaus viešnamyje, o vietoj jos pa- 
prasčiausiai numarinome Elę Marks iš Sarluji. Visus kilmės 
dokumentus man sutvarkė toks Paryžiaus advokatas, kuris, 
savo ruožtu, turėjo pažinčių pasiuntinybėje, bet kad ir kaip slap- 
tai viskas buvo padaryta, vieną gražią dieną iš vieno kaimo prie 
Osnabriuko atėjo laiškas, kuriame kažkoks Erhardas Hiolthonė 
žadėjo savo Lijanei „viską atleisti, tik grįžk namo, aš tau sukursiu 
gyvenimą“. Na, turėjome palūkėti, kol bus surinkti visi kilmės 
dokumentai, ir tada Paryžiuje mes numarinome ir šitą Lijanę 
Hiolthonę, o ji gyveno sau toliau Vokietijoje kaip sodininkė. 
Na, tas mums pavyko. Buvo gana saugu, bet ne visiškai, ir todėl 
man atrodė, kad geriau bus prisiglausti pas kokį nors nacį, tokį, 
kaip Pelceris“. 

Puiki arbata, trigubai stipresnė nei pas vienuoles, gardūs 

petits fours, tik aut. per dažnai, jau trečią kartą, vaišinosi iš 
sidabrinio portsigaro, nors vos riešuto kevalo dydžio peleninė 
vargu ar galėjo sutalpinti trečios cigaretės pelenus ir nuorūką. 
Ponia Hiolthonė be jokių abejonių buvo inteligentiška ir nuo- 
saiki moteris, o kadangi aut. neprieštaravo ir nė neketino prieš- 
tarauti jos separatistinėms pažiūroms, tai simpatijos, regis, nesu- 
mažino net jo nesaikingas rūkymas ir arbatos gėrimas (jau 
trečias puodelis!). 

„Galite įsivaizduoti, kad aš drebėjau, objektyviai Žiūrint, 
daugmaž be pagrindo, nes tosios Lijanės giminaičiai taip niekada 
ir nepasirodė, bet juk Pelcerio įmonę galėjo tikrinti, galėjo būti 
personalo kontrolė, be to, ten dar buvo ir šitas prakeiktas nacis 
Krempas, Vanft ir vokietė nacionalistė Cėven, su kuria aš dirbau 
prie vieno stalo. Pelceris, tas tai visados turėjo pasakišką uoslę; 
jis turbut suuodė, kad aš ne visai tvirtai sėdžiu balne, mat kai jo 
machinacijos su gėlėmis ir šakomis pasidarė per daug akivaiz- 
džios ir per daug grubios, aš išsigandau, kad pakliūsiu į pavojų, 
ir ne dėl savęs, bet per jį, tada aš norėjau išeiti, bet kai jam apie 
tai pasakiau, jis taip Keistai į mane pažiūrėjo ir sako: „Jūs iš- 
eisite? Argi jūs galite sau šitą leisti?“, ir aš esu tikra, kad jis 
nieko nežinojo, bet vis dėlto užuodė... na, aš susinervinau ir atsi- 
sakiau savo ketinimo, tačiau jis, aišku, pastebėjo, kad aš iš tiesų 
susinervinau, 0 ir turėjau ko nervintis, ir paskui kiekviena proga 
jis taip tardavo mano pavardę, lyg ji būtų buvusi netikra, o apie 
Krėmer jis, aišku, žinojo, kad jos vyras, kaip komunistas, nužu- 
dytas konclagery, ir dėl Pfeifer jis užuodė, iš tikrųjų užuodė 
pėdsakus, svarbesnius, nei mes visi manėme. Kad tarp mažosios 
Pfeifer ir šito Boriso Lvovičiaus vyravo simpatijos, buvo gana 
aišku ir jau pakankamai pavojinga, bet ši/o — tokios drąsos 
aš iš jos nesitikėjau. Beje, savo uoslę Pelceris parodė ir tada, kai 
45-aisiais iš karto sužinojo, kad gėlės vadinasi „flowers“, tik dėl 
vainikų jis apsiriko, jis juos vadino „circles“ '?, ir amerikiečiai 
kurį laiką manė, kad jis turi omeny pogrindinį ratelį“. 

Trumpa pauzė. Pora aut. klausimų, o per tą pauzę į sidab- 
rinį riešuto kevalą jis vargais negalais sutalpino trečios cigaretės 
galiuką ir su pasitenkinimu konstatavo, kad Prusto, Stendalio, 
Tolstojaus ir Kafkos kūriniai šiaip jau nepriekaištingoje knygų 


'Ž Ratas, ratelis (angl.). 

spintoje atrodo labai nučiupinėti, ne purvini, ne dėmėti, o tik 
nučiupinėti, sudėvėti, kaip nuolat taisomas ir skalbiamas mėgsta- 
mas drabužis. 

„Taip, taip, aš mėgstu skaityti, ir vis tas knygas, kurias 
jau ne sykį esu skaičiusi, Prustą aš skaičiau dar Benžamino 
verstą, 29-aisiais... na, o dėl Lenės: aišku, nuostabi mergaitė, 
taip, aš sakau mergaitė, nors ji jau artėja prie penkiasdešimties; 
tik vienas dalykas — santykiai su ja niekad nebuvo labai šilti, 
nei per karą, nei vėliau; nepasakysi, kad ji būtų buvusi atšiauri, 
ne, tik tyli ir tokia nešneki, maloni... bet nešneki ir užsispyrusi; 
mane pirmą praminė „Dama“, o paskui, kai Lenė pradėjo pas 
mus dirbti, mus vadino „abi damos“, tačiau nepraėjus nė pusme- 
čiui liovėsi ją vadinę „dama“, ir ,Dama“ liko tik viena — tai aš. 
Keista... aš gan vėlokai suvokiau, kodėl Lenė tokia savotiška, 
beveik neperkandama — o ji buvo proletariška, taip, manęs 
neperkalbėsi, jos požiūris į pinigus, į laiką ir taip toliau... prole- 
tariška; ji galėjo daug pasiekti, bet nenorėjo; ir ne todėl, kad jai 
būtų trūkę atsakomybės jausmo ar kad ji nebūtų pajėgusi imtis 
atsakomybės, ji netgi sugebėjo planuoti... na, tam įrodymų, 
matyt, nestinga, beveik pusmetį ji mylėjosi su Borisu Lvovičium, 
ir niekas, ničniekas iš mūsų nė neįsivaizdavo, kad taip gali būti, 
nei jos, nei jo niekas niekad neužklupo, o galiu jums pasakyti, 
kad Vanft su Šelf ir šituo pabaisa Krempu nenuleido nuo juo- 
dviejų Argo akių, net mane kartais suimdavo baimė ir aš galvo- 
davau: padėk jiems Dieve, jeigu tarp jų kas nors yra. Pavojinga 
tai buvo tik iš pradžių, kai tarp juodviejų — vien dėl praktinių 
priežasčių — nieko negalėjo būti, ir aš, aišku, kartais svarsty- 
davau, ar ji... jei ji... ar ji supranta, ką daro; mat ji buvo gana 
naivi. Ir kaip jau sakiau — nei pinigams, nei turtui ji neteikė 
jokios reikšmės. Mes visi uždirbdavome, priklausomai nuo prie- 
dų, viršvalandžių ir pan., nuo 25 iki 40 markių per savaitę, 
vėliau Pelceris mums dar ėmė mokėti, anot jo, „premiją pagal 
sąrašą“ — už kiekvieną vainiką — papildomai 20 pfenigų, 
kuriuos mums ir išdalindavo, na, per savaitę susidarydavo dar 
dvi markės, bet vien kavai Lenė kas savaitę išleisdavo mažiausiai 
du savaitinius atlyginimus, o juk tai negalėjo gerai baigtis, nors 
tada ji dar gaudavo pajamų iš nuomojamo namo. Aš kartais 
galvodavau ir dabar tebegalvoju: ta mergaitė — fenomenali. 
Niekad gerai nežinojai, ar ji labai protinga, ar labai lėkšta... ir 
nors tai atrodo nesuderinama: aš manau, kad ji ir tokia, ir tokia, 

ir labai protinga, ir labai lėkšta, bet kuo jau kuo, o vėjo pamu- 
šalu ji niekuomet nebuvo. Tai jau ne. Ne. 

45-aisiais aš negavau jokios kompensacijos, mat buvo ne- 
aišku, ar aš slapsčiausi kaip separatistė, ar kaip žydė. Besi- 
slapstantiems separatistams kompensacijų, aišku, niekas ne- 
mokėjo... o kaip žydei, na, įrodykit, kad gudrus, jog jūs tyčia 
bankrutuojat, kad nukreiptumėt nuo savęs dėmesį. Vienintelis 
dalykas, kurį aš gavau, ir tai tik per vieną savo bičiulį iš pran- 
cūzų armijos, — tai licencija gėlininkystei ir gėlių parduotuvei, 
ir 45-ųjų pabaigoje, kai Lenė su vaiku vertėsi itin sunkiai, aš ją 
iš karto pakviečiau į savo firmą, ir ji išdirbo pas mane dvidešimt 
ketverius metus, iki 70-ųjų. Ne dešimt ir ne dvidešimt — dau- 
giau nei trisdešimt sykių aš jai siūliau vadovauti filialui, siūliau 
tapti dalininke, ji galėjo aptarnauti pirkėjus, apsitaisiusi dailia 
suknele, bet ji verčiau stovėjo šaltame galiniame kambaryje su 
darbiniu chalatu, pynė vainikus ir rišo puokštes. Jokių ambicijų 
prasimušti, jokių ambicijų. Kartais man regis — ji svajotoja. 
Šiek tiek kuoktelėjusi, bet labai labai miela. Ir aišku — o čia aš 
irgi matau šį tą proletariška, — ji buvo kiek išpaikinta: jūs žinot, 
pati būdama darbininkė ir gaudama per savaitę daugių daugiau- 
sia penkiasdešimt markių, ji ir per karą neatleido savo senos 
tarnaitės... ir žinot, ką toji jai kasdien savo rankomis kepdavo? — 
ogi porą šviežių bandelių, šviežut šviežutėlių, turiu jums pasa- 
kyti, aš kartais net rydavau seiles ir — nors ir buvau „dama“ — 
kartais taip norėdavau paprašyti: „Vaikeli, duokite man atsi- 
kąsti, na, prašau jūsų, duokite man atsikąsti“. Ir ji būtų davusi, 
tuo galite neabejoti... ak, jei tik būčiau paprašiusi, ir jei dabar, 
kai jai taip sunkiai einasi, ji nesidrovėdama paprašytų manęs 
pinigų... Bet žinot, kokia ji dar? Išdidi. Tokia išdidi, kokios esti 
tik pasakų princesės. O dėl jos, kaip pynėjos, sugebėjimų, tai ją 
smarkiai pervertindavo; aišku, ji buvo naginga ir gabi, bet pagal 
mano skonį jos apdaila turėjo per daug filigrano elementų ir 
buvo per daug smulki, lyg koks siuvinėtas daiktas, o ne kaip 
gražus, stambių akių mezginys; ji kuo puikiausiai būtų galėjusi 
kalti auksą arba sidabrą, bet su gėlėmis — tai galbūt jus nuste- 
bins — kartais reikia elgtis šiurkščiai ir ryžtingai, o to ji niekuo- 
met nedarydavo, jos apdaila būdavo drąsi, bet narsos trūko. 
Nors kai pagalvoji, kad ji buvo visiškai nekvalifikuota, tai vis 
dėlto nuostabu, subjektyviai žiūrint, nuostabu, kaip greit ji šito 
išmoko“. 

Kadangi arbatinukas daugiau nebepakeliamas, sidabrinis 
portsigarėlis nebeatidaromas ir cigarečių nebesiūloma, aut. 
susidarė įspūdis (ir, kaip paaiškėjo, ne veltui), kad pokalbis 
baigtas. Jam atrodė, jog ponia Hiolthonė iš esmės papildė Lenės 
portretą. Ponia H. dar leido aut. dirstelėti į savo mažutę ateljė, 
kur ji vėl užsiima sodų architektūra. Ji projektuoja ateities 
miestams „kabančius sodus“, kuriuos vadina ,,„Semiramidės“ — 
aut. galva, tokia aistringa Prusto skaitytoja galėjo sugalvoti 
geresnį pavadinimą. Atsisveikinant aut. neapleido jausmas, kad 
šis apsilankymas baigtas, bet visai įmanomi kiti, nes dar daug 
kas liko neišsakyta, nors ponios H. veide ir atsispindėjo nuo- 
vargis, jo mina liko maloni. 

Kalbant apie ponias Margą Vanft ir Ilzę Krėmer, vėl 
galima šį tą sinchronizuoti; jos abi gauna invalidumo pensiją, 
vienai — septyniasdešimt, kitai šešiasdešimt devyneri metai, 
abi žilaplaukės, abi turi po pusantro kambario socialiniam aprū- 
pinimui priklausančiuose namuose, kūrenamuose krosnimi, su 
šeštojo dešimtmečio pradžios baldais, abi atrodė „skurstančios“ 
ir nusenusios, bet — čia prasideda skirtumai — viena (Vanft) 
laikė nimfinę, kita (Krėmer) — banguotąją papūgėlę; Vanft — 
dabar skirtumai darosi itin ryškūs — griežta, beveik neprieina- 
ma, mažaburnė, kalbanti taip, tarsi be perstogės spjaudytų vyš- 
nių kauliukus, o dėl mažos burnos tai einasi baisiai sunkiai; ji 
buvo nenusiteikusi „daug šnekėti apie šitą maitą. Juk aš žinojau, 
nujaučiau, aš ir po šiai dienai graužiuosi nagus, kad šito neišsi- 
aiškinau. O, kaip būt buvę gražu matyti ją nuskusta galva, o ir 
šiek tiek rykščių jai būt buvę ne pro šalį. Prasidėti su rusu, kai 
mūsų vaikinai fronte, vyras žuvęs, 0 jos tėvas — pirmarūšis suk- 
čius... ir tai jai jau po trijų mėnesių perduodama apdailos grupė, 
atimta iš manęs. Na jau ne. Mazgotė, ir tiek... jokio supratimo 
apie padorumą, tik ir žinojo kraipyti užpakalį... visi vyrai kraus- 
tėsi dėl jos iš proto; Grunčas trynėsi apie ją kaip katinas, Pelce- 
riui ji buvo erotinis pakaitalas atsargai numeris du, net tokiam 
doruoliui, kaip Krempas, dirbančiam iš visos širdies, ji taip susu- 
ko galvą, jog ir tas pasidarė nebepakenčiamas. Ir ji dar drįso 
vaizduoti damą, nors tebuvo nusigyvenusi prakutėlė. Nee. Kaip 
darniai mes visi dirbome, kol jos nebuvo. O paskui oras lyg įsi- 
elektrino, nuolat tvyrojo kažkokia niekad neatslūgstanti įtampa... 
geriausia iškrova būt buvusios muštynės. Na, o tas pigus kne- 
binėjimasis su gėlėmis kaip kokiame mergelių pensionate, oi, 

kaip jie tuo susižavėjo. Ne, vos tik ji atsirado, aš pasijutau izoliuo- 
ta, visiškai izoliuota, o į tokius niekus, kad ji siūlydavo kavą ir 
panašiai, aš iš pradžių net neatkreipiau dėmesio, gėlytės, ir 
tiek, kaip mes sakome, višta, puskekšė ir, aišku, vėjo pamušalas“. 
Vanft šnekėjo ne taip greitai, kaip gali pasirodyti skaitant: žodis 
po žodžio, kauliukas po kauliuko, vargais negalais išspjaunami 
iš burnos; daugiau ji apie nieką nenorėjo kalbėti, bet vis dėlto 
kalbėjo, pavadino senį Grunčą „nevykėliu Faunu ar Panu, 
kaip jums labiau patinka“, o Pelcerį — „bjauriausiu sukčium 
ir oportunistu, kokį tik kada esu sutikusi, aš jį dar užtariau parti- 
joje, garantavau už jį. Juk mane nuolat klausinėdavo kaip parti- 
jos (gestapo? Aut.) patikėtinę. O po karo? Kai netekau pensijos, 
nes mano vyras žuvo ne per karą, o per 1932— 1933-iųjų susi- 
rėmimus gatvėse? Ponas Valteris Pelceris nė piršto nepajudino, 
nors buvo iš to paties SA būrio kaip ir mano vyras. Nė piršto. 
Padedamas mažosios kekšelės ir žydės Damos jis išsikaparnojo, 
o aš taip ir likau toje baloje. Ne, nekvaršinkit man dėl jų galvos. 
Nėra šiame pasaulyje nei dėkingumo, nei teisybės, o ir tas pasau- 
lis dabar toks“. 


Iš ponios Krėmer, kurią pasisekė rasti dar tą pačią dieną, 
apie Lenę nedaug ką pavyko sužinoti; ji tik vadino Lenę „vargše 
miela mergaite... miela mergaitė, vargšė ir tokia patikli, vargšė 
miela mergaitė. O tasai rusas, na, turiu jums pasakyti, aš žiūrė- 
jau labai įtariai, o ir šiandien taip pat žiūrėčiau. O jei tai užsi- 
maskavęs gestapo šnipas? O jau kaip šnekėjo vokiškai, o koks 
buvo paslaugus... ir kodėl būtent jis pateko į gėlininkystę, o ne į 
kokią nors mirtininkų komandą, valančią griuvėsius po bom- 
bardavimo arba taisančią bėgius? Simpatiškas vaikinas, bet aš 
vis tiek nedrįsau per daug leistis su juo į šnekas, bent jau šnekėtis 
daugiau, nei būtina dirbant“. 

Įsivaizduokime ponią Krėmer — kitados ji, matyt, buvo 
blondinė, dabar žilut žilutėlė, o jos akys, kitados, be abejo, mėly- 
nos, nūnai beveik visiškai praradusios spalvą. Švelnus, neryškių 
bruožų veidas; ne pikta, o tik truputį rūškana, susirūpinusi, bet 
nesuvargusi, ji pasiūlė kavos, bet pati jos negėrė; plačiaburnė, 
šnekanti neskubriai, kiek vangokai, nekreipdama dėmesio į kal- 
bos intonaciją. Ne tik stebino, bet tiesiog traukė akį, kaip ne- 
apsakomai preciziškai ji suko cigaretes: įgudusiu judesiu, su 
drėgnu, geltonu kaip medus tabaku, nepriekaištingai, nepalik- 

dama galiukų, kuriuos reikėtų nukirpti žirklėmis. „Taip, aš 
anksti šito išmokau, ko gero, tai buvo pirmasis mano išmoktas 
darbas; 1916 metais sukdavau savo tėvui, kuris tuomet kalėjo, 
vėliau — cypėj tupinčiam savo vyrui, po to, kai pati pusę metų 
sėdėjau; cigaretes, aišku, sukom ir tada, kai nebuvo darbo, ir 
per karą... taigi neturėjau kada atprasti“, čia ji prisidegė, ir 
žiūrėdamas į ją, sėdinčią su ką tik susuktu baltu papirosu bur- 
noj, ūmai suvoki, jog kadaise ji buvo jauna ir labai žavi; pasiū- 
lyti cigaretės ji, žinoma, taip pat nepamiršo, daug nesismulkin- 
dama paprasčiausiai sviedė ją per stalą ir parodė ragindama. 
„Ne, ne, aš daugiau nebenoriu, nebenoriu. Jau 1929-aisiais 
nebenorėjau, niekada nebuvau labai stipri, o dabar visai nebe- 
turiu jėgų; per karą laikiausi vien dėl vaiko, dėl Ėricho, aš visą 
laiką vyliausi, kad kol baigsis karas, jis nespės sulaukti šaukiamo- 
jo amžiaus, bet jis sulaukė, ir jį paėmė, jam dar nebaigus šaltka!- 
vystės mokslų; jis buvo toks tylus, nešnekus, rimtas vaikis, ir, 
prieš jam išeinant, aš paskutinįsyk gyvenime pasakiau kai ką 
politiška ir pavojinga: „Perbėk,— tariau jam,— ir nedelsk“.— 
„Perbėgti?“ — paklausė jis, kaip visuomet suraukęs kaktą, ir aš 
jam paaiškinau, ką reiškia perbėgti. Tada jis taip keistai į mane 
pažiūrėjo, aš net išsigandau, kad jis kur nors apie tai ko nelep- 
telėtų, bet jis, ko gero, ir norėdamas jau nebūtų turėjęs tam 
laiko. 44-ųjų gruodį jį įgrūdo į apkasus prie Belgijos sienos, bet 
tik 45-ųjų pabaigoj gavau pranešimą, kad jis žuvęs. Septynio- 
likos. Jis visad atrodė toks rimtas ir liūdnokas, tas mano vaikis. 
Žinot, nesantuokinis, tėvas komunistas, motina irgi. Mokykloje 
ir gatvėje jam tai primindavo. Jo tėvas žuvo 42-aisiais, o seneliai 
ir patys nieko neturėjo. Taigi. O su Pelceriu aš susipažinau dar 
23-iaisiais. Spėkite kur? Tikrai neatspėsite. Kompartijoj. Mat 
jis pažiūrėjo fašistinį propagandinį filmą, kuris turėjo atgrasinti; 
o jam tas filmas pasirodė patrauklus. Valteris tame filme neat- 
skyrė revoliucijos nuo plėšikavimo ir banditizmo, jis kaip reikiant 
susipainiojo, išlėkė iš kovos būrio, įstojo į savanorių korpusą, 
o 29-aisiais — į SA. Ir suteneriu buvo kurį laiką. Jis nesibaidė 
nieko. Ir sodininku jis, žinoma, buvo, ir spekuliantu, kuo tik 
norit. Širdžių ėdikas. Tik pagalvokit, kokie žmonės dirbo vaini- 
kų dirbtuvėje: trys tikri fašistai: Krempas, Vanft ir Šelf; du ne- 
utralūs: Fryda Cėven ir Helga Hoiter; aš, sutriuškinta komu- 
nistė; žydė respublikonė Dama; Lenė, politiškai neaiški, bet 
jau išgarsėjusi per skandalą su jos tėvu, tačiau kad ir kaip ten 

būtų, karo dalyvio našlė; paskui tas rusas, apie kurį jis šokinėte 
šokinėjo... na, kas gi jam galėjo būti po karo? Ogi nieko. Nieko 
ir nebuvo. Iki 33-iųjų jis mane tujino ir, kai jį sutikdavau, saky- 
davo: „Na, Ilze, tai kas laimės — jūs ar mes?“; nuo 33-iųjų iki 
45-ųjų kreipdavosi į mane „jūs“, o nepraėjus nė penkioms 
dienoms po to, kai įžengė amerikiečiai, jis jau gavo naują licen- 
ciją, atėjo pas mane, vėl vadino mane vardu ir pareiškė, kad 
aš dabar turėčiau tapti miesto savivaldybės nare. Ne, ne, ir dar 
kartą ne... aš per ilgai laukiau, viską reikėjo baigti tada, kai išėjo 
mano sūnus. Aš jau nebenorėjau, seniai nebenorėjau. 44-ųjų 
pabaigoje pas mane asmenišku reikalu atėjo Lenė, sėdėjo čia, 
rūkė ir taip baugščiai šypsojosi, lyg norėtų ką pasakyti, aš netgi 
nujaučiau ką, bet nieko nenorėjau apie tai girdėti. Niekad ne- 
reikia per daug žinoti. Aš nieko nenorėjau žinoti, o kadangi ji 
sėdėjo tylėdama ir baugščiai šypsojosi, galų gale tariau jai: „Na, 
juk matyti, kad tu nėščia, o aš tai jau žinau, ką reiškia turėti 
nesantuokinį vaiką“. Na jau ne, o paskui, po karo visa ta maiša- 
lynė — pasipriešinimas, pensija, kompensacijos ir nauja kom- 
partija — žmonės, kurių sąžinę, kaip žinau, slegia mano Vilio 
mirtis. Žinot, kaip aš juos vadinau? Klapčiukais. Ne, tikrai ne... 
o čia dar nieko nenutuokianti Lenė, vargšė miela mergaitė, 
kurią jie įkalbėjo, kad ji, kaip „narsaus Raudonosios armijos 
kario artimoji“, pabūtų per rinkimus savotiška reklamine blon- 
dine. Ir dar su savo mažylių, Levu Borisovičium Gruitenu, na, 
bet tada jau visi giminės ir pažįstami, matyt, įtikino ją, kad taip 
nedera, ir ji šitą metė, bet taip ir liko it apspjauta, labiau nei per 
karą. Paskui dar ne vienerius metus ją vadino „šviesiaplauke 
sovietų šliundra“... vargšę mielą mergaitę. Ne, lengva jai niekad 
nebuvo, o ir po šiai dienai nelengva“.. 

Kad išvengtume netinkamų spekuliacijų ir kuo anksčiau su- 
griautume nepagrįstas viltis, ilgiau nedelsiant reikia pristatyti 
pagrindinį pirmosios dalies veikėją — vyrą. Daug kas — ne 
vien ponia Ilzė Krėmer — ir, beje, visi lig šiol nesėkmingai, yra 
sukę galvas, kaipgi šiam žmogui, tarybiniam piliečiui, vardu Bo- 
risas Lvovičius Koltovskis, šitaip pasisekė, kad 1943 metais jam 
buvo leista dirbti vokiečių vainikų dirbtuvėje. Net tada, kai kal- 
bama apie Borisą, Lenė nėra linkusi daug šnekėti, tačiau retkar- 
čiais ji šį bei tą tarsteli, taigi — trejus metus kamantinėta Lotos, 
Margretos ir Marjos drauge — ji pagaliau sutiko nurodyti du 
asmenis, galinčius suteikti žinių apie Borisą Lvovičių. Pirmasis 
iš šių asmenų Borisą pažinojo tik paviršutiniškai, tačiau nulėmė 
jo likimą. Tai jis pavertė Borisą likimo numylėtiniu, nes kišosi 
į jo gyvenimą, turėdamas valdžią ir atkaklumo, netgi pasiryžęs 
aukoms, jeigu tik jų prireiktų. Tai nežmoniškai aukštas pareigas 
užimanti if pramoniniais sluoksniais besiremianti asmenybė, 
kuri jokiu būdu, už jokius pinigus nesutiko būti įvardinta. Aut. 
negali sau leisti nė menkiausio nediskretiškumo, jis — nediskre- 
tiškumas — jam — aut.— tiesiog per brangiai kainuotų, o ka- 
dangi jis ir Lenei yra tvirtai pažadėjęs, žodžiu, aišku, būti diskre- 
tiškas, tai norėtų likti džentelmenu ir laikytis žodžio. Deja, šioji 
asmenybė labai vėlai, per daug vėlai, aptiko Lenės pėdsakus, 
aptiko juos tik 1952 metais, nes tik tada sužinojo, kad Borisas 
buvo dvigubas likimo numylėtinis: jis ne tik galėjo dirbti Pelcerio 
vainikų dirbtuvėje, jis buvo tasai, kurio, matyt, laukė Lenė. Bo- 
risą buvo galima įtarti beveik viskuo: jis galėjo būti vokiečių 
siųstas šnipas, turintis sekti Pelcerį ir jo nevienalypį personalą, 
be to, jis, žinoma, galėjo būti ir tarybinis šnipas. O ką jam šniukš- 
tinėti: ar vokiečių vainikų dirbtuvės karines paslaptis, ar infor- 
muoti apie dvilypę vokiečių darbininkų moralę? Teisinga tik tai, 
kad jis buvo likimo numylėtinis. Daugiau nieko. Kai 1943-iųjų 

pabaigoje jis įžengė į sceną, jis buvo gal — čia turėsime remtis 
vertinimais — 176—178 cm ūgio, beveik neabejotinai svėrė ne 
daugiau kaip 54 kilogramus ir nešiojo nikeliuotus raudonarmie- 
čio akinius. Tada, kai jis įžengė į Lenės gyvenimą, jam buvo 
23-eji, vokiškai jis kalbėjo laisvai, tačiau su baltišku akcentu, 
rusiškai — kaip rusas. 1941 metais jis dar prieš karą lankėsi 
Vokietijoje, o po pusantrų metų grįžo į šią keistą (o kai kam 
paslaptingą ir niūrią) šalį kaip tarybinis karo belaisvis. Borisas 
buvo rusų darbininko, iškilusio iki tarybinės prekybos misijos 
Berlyne tarnautojo, sūnus, mokėjo keletą Traklio ir net Helder- 
lyno eilėraščių, vokiškai, suprantama, o kaip diplomuotas kelių 
statybos inžinierius buvo pionierių leitenantas. Čia dar reikia 
nušviesti kai kurias ankstesnes likimo malones, dėl kurių aut. 
niekuo dėtas. Juk toli gražu ne kiekvieno tėvas yra diplomatas ir 
anaiptol ne visus globoja aukštas pareigas karo pramonėje už- 
imantys asmenys. Ir kodėl gi pagrindinis veikėjas ne vokietis? 
Ne Erhardas, ne Heinrichas, ne Aloyzas, ne senasis G., ne senis 
H., ne jaunasis H., netgi ne garsusis Pelceris arba tasai neišpa- 
sakytai mielas Šolsdorfas, kuris iki pat savo gyvenimo pabaigos 
graušis, kad žmogus pakliuvo į kalėjimą ir netgi buvo patekęs į 
mirtiną pavojų tik todėl, kad jis, Šolsdorfas, toks fanatiškas sla- 
vistas, jog negalėjo pakęsti, kad pagal kažkokį sąrašą kažkoks 
fiktyvus Lermontovas ir toliau statytų Danijoje fiktyvius bunke- 
rius? Nejaugi — samprotauja Šolsdorfas — žmogus, tegu ir 
vienas, o dar toks simpatiškas kaip senasis G., turi vos ne galvą 
palydėti tik todėl, kad fiktyvus Raskolnikovas tampo fiktyvius 
cemento maišus ir srebia fiktyvią miežių putrą fiktyvioje valgyk- 
loje? 

O kalta dėl to Lenė. Tai ji norėjo, kad šios istorijos hero- 
jumi nebūtų nė vienas iš herojų vokiečių. Ir su šiuo faktu reikia 
paprasčiausiai skaitytis... kaip ir su daugeliu Lenės poelgių ir 
savybių. O tasai Borisas, beje, buvo visai padorus žmogus ir net 
turėjo prideramą išsilavinimą. Šiaip ar taip, jis buvo diplomuotas 
kelių statybos inžinierius ir, nors nė kiek nesimokė lotynų, labai 
gerai mokėjo du lotyniškus žodžius — „De profundis“!*, nes 
labai gerai mokėjo savąjį Traklį. Ir nors Boriso mokyklinis išsi- 
lavinimas nė iš tolo neprilygsta tokiai vertybei, kaip abitūra, ob- 
jektyvumo dėlei reikia pasakyti, kad į jo išsilavinimą beveik buvo 

galima žiūrėti kaip į tam tikrą abitūrą. O jei atsižvelgsime į 
paliudytą faktą, kad jis, dar jaunuolis, vokiškai skaitė Hėgelį 
(ne Hėgelis jį atvedė prie Helderlyno, o Helderlynas prie Hė- 
gelio), tai net ir tie skaitytojai, kurie išsilavinimui kelia didelius 
reikalavimus, sutiks pripažinti, kad jis ne per daugiausiai nusi- 
leido Lenei, bent jau kaip meilužis buvo jai tikrai ne per pras- 
tas ir — kaip matysime — jos vertas. 

Iki pačios paskutinės akimirkos Borisas jautėsi visiškai 
sutrikęs dėl jam tekusios laimės, įsitikiname iš kartu su juo 
koncentracijos stovykloje kalėjusio Piotro Petrovičiaus Boga- 
kovo parodymų. Bogakovas, dabar jau šešiasdešimt šešerių, 
kankinamas artrito, su taip išsukiotais pirštais, jog dažniausiai 
jį reikia maitinti, o retkarčiais rūkomą cigaretę — palaikyti ir 
įdėti jam į burną, po karo nusprendė į Sąjungą verčiau nebe- 
grįžti. Jis atvirai prisipažįsta, jog dėl to „ne mažiau kaip tūks- 
tantį kartų gailėjausi ir ne mažiau kaip tūkstantį kartų gailėjausi 
gailėjęsis“. Nepasitikėjimą Bogakovui kėlė nuolat pasigirstantys 
pranešimai apie namo grįžusių buvusių karo belaisvių likimą, tad 
jis stojo sargybiniu pas amerikiečius, paskui tapo makartizmo 
auka, tada prisiglaudė pas anglus, kur apsitaisęs mėlyna anglų 
armijos uniforma, vėl ėmė tarnauti sargybiniu. Nors Bogakovas 
daug sykių prašė Vokietijos pilietybės, jokios pilietybės jis taip 
ir negavo. Jis gyvena bažnytinės labdaros remiamoje prie- 
glaudoje, viename kambaryje su milžinu ukrainiečių — liau- 
dies mokytoju, pavarde Belenka, barzdočiumi ūsočiumi, kuris 
po žmonos mirties nesiliauja josios gedėjęs ir protarpiais ima 
kūkčioti; laiką jis leidžia tai bažnyčioje, tai kapinėse arba traukia 
ieškoti raugintų agurkų — mitalo, kurį, kiek tik gyvena Vokieti- 
joje, taigi jau dvidešimt šešerius metus, trokšta vieną sykį gauti 
pagaliau kaip „pigų liaudišką valgį, o ne kaip delikatesą“. Ant- 
rasis Bogakovo kambario draugas yra toks Kitkinas, leningra- 
dietis, sukriošęs ir, pasak jo paties, „pasiligojęs iš ilgesio“: tai 
liesas tylus žmogelis, „kuris“, vėlgi pasak jo paties, „tiesiog 
negali nesiilgėti tėvynės“. Retkarčiais tarp šių trijų seniokų 
įsiplieskia seni kivirčai, Belenka sako Bogakovui: „Bedievi tu, 
bedievi“; „fašistas“,— atšauna tasai, o Kitkinas išvadina juos 
„plepiais“, tačiau Belenka jį patį apšaukia „senu liberalu“, o 
Bogakovas — „reakcionieriumi“. Kadangi Belenka atsikraustė 
pas juos tik po žmonos mirties, t. y. tik prieš šešis mėnesius, jis 
laikomas „naujoku“. Kambario draugams girdint, Bogakovas 

nenorėjo kalbėti nei apie Borisą, nei apie savo kalėjimo stovyk- 
loje metus, taigi teko palaukti, kol Belenka išeis į kapus, į baž- 
nyčią arba „ieškoti agurkų“, o Kitkinas — pasivaikščioti ir, 
žinoma, „cigarečių“. Vokiškai Bogakovas kalba laisvai ir aiškiai, 
jei nekreipsime dėmesio į ginčytiną ir dažną žodžio „naudingas“ 
vartojimą. Kadangi nuo „šito prakeikto dešimtmččio stypsojimo 
kiauras naktis, per didžiausius šalčius, o paskui dar ir su šautuvu 
ant peties“ Bogakovo rankos iš tiesų baisiai išsukiotos, iš pradžių 
aut. su B. pasamprotavo, kaip sudarius B. geresnes galimybes 
rūkyti. „Gal dar ir naudinga, kad turiu prašyti man pridegti, bet 
kiekvieną kartą užtraukiant, na jau ne... o aš mielai surūkau 
penkias šešias, o kai turiu, tai ir dešimt per dieną“. Pagaliau aut. 
(kuris čia išimties būdu turi išeiti į pirmą planą) dingtelėjo 
paprašyti budinčios sesers duoti vieną iš tų stovų, prie kurių 
tvirtinami buteliai su infuziniais skysčiais; panaudojus gabaliuką 
vielos bei tris baltinių segtukus ir talkinant (beje, žavingai) 
seseriai, buvo sukonstruotas įtaisas, kurį nudžiugęs Bogakovas 
pavadino „naudingomis rūkymo kartuvėmis“; dviem segtukais 
prie kartuvių prikabinama vielos kilpa, trečiasis segtukas tvir- 
tinamas Bogakovo burnos aukštyje, o į jį įkišamas cigaretės 
kandiklis, kurį Bogakovui tereikia čiulpti, kai „fašistas agurkų 
rijikas arba tasai iš ilgesio pasiligojęs vaikinas, kuriam vaide- 
nasi GPU“, jam pridega cigaretę ir įkiša ją į kandiklį. Neverta 
neigti, kad sukonstravęs „naudingas rūkymo kartuves“, aut. 
pelnė tam tikrą B. prielankumą ir tuo paskatino jį šnekėti, taip 
pat neverta neigti ir to fakto, kad dovanodamas cigaretes jis pa- 
taisė B. finansinę padėtį — 25 markės kišenpinigių per mėne- 
sį — ir — kaip jis užtikrina vietoje priesaikos — ne vien iš 
egoistinių paskatų. Na, o dabar pereikime prie B. statement"“, 
kurį retkarčiais pertraukdavo astminiai atokvėpiai bei pasirūky- 
mai, bet kuris čia pateikiamas be pauzių ir spragų, kaip proto- 
kole. 

„Absoliučiai naudinga mūsų padėtis, aišku, nebuvo! Bet 
santykinai, aišku, naudinga. O dėl Boriso Koltovskio, tai jis visiš- 
kai o visiškai nieko nenutuokė ir vien tai, kad apskritai pateko 
į mūsų lagerį, jis jau laikė fantastiškai laimingu atsitiktinumu. 
Jis tikriausiai nujautė, jog čia kažkas slypi, tačiau kas tai buvo, 
sužinojo tik vėliau; bet galėjo šitą numanyti. Mes dar pasirodėme 

esą verti, kad, kuo griežčiausiai saugomi, griautume arba gesin- 
tume degančius namus; taisytume subombarduotas gatves arba 
geležinkelius... o kas rizikuodavo nugvelbti bent vinį, taip, pa- 
prastų paprasčiausią vinį, o vinis belaisviui gali būti tikra bran- 
genybė, tasai, jei jį pagaudavo, o pagauti tikrai pagaudavo, tasai 
ramiai galėjo atsisveikinti su savo galva... taigi, kai mes dirbome 
tokius darbus, šį nieko nenutuokiantį vaikį kiekvieną rytą 
paimdavo geraširdis vokiečių sargybinis ir lydėdavo į tą baisiai 
naudingą gėlininkystę. Nesunkiai dirbdamas, jis ten leido die- 
nas, vėliau ir dalį nakties, ir dar įsitaisė — šitą Žinojau tiktai aš, 
o kai sužinojau — drebėjau dėl naudingos to vaikio galvos kaip 
dėl savo tikro sūnaus — įsitaisė mergužėlę, meilužę! Jei tai 
nekėlė įtarimo, kėlė pavydą, o tiedu dalykai, nors ir nėra nau- 
dingi, tarp kalinių pasitaiko pakankamai dažnai. Vitebske, 
kur po revoliucijos lankiau mokyklą, turėjome tokį bendra- 
mokslį, rytais į mokyklą jį atveždavo kinkytu vežimu, taigi tikrų 
tikriausiu taksi — taip mums dabar atrodė Borisas. Vėliau, kai 
jis ėmė atnešinėti duonos, net sviesto, laikraščių tik kartais, bet 
žinių apie karo eigą — visada... ir netgi stulbinančiai solidžių 
drabužių, kokius tik kapitalistas galėjo dėvėti, — jo padėtis kiek 
pasitaisė, bet naudinga dar netapo, nes Viktoras Genrikovičius, 
kuris apsiskelbė mūsų komisaru, nenorėjo tikėti, jog daugybė 
Boriso naudingumų — tai vienas iš tų, buržuazijos žodžiais ta- 
riant, atsitiktinumų, prieštaraujančių — anot Viktoro Genriko- 
vičiaus — istorinei logikai. Bet baisiausia, jog galų gale jis iš- 
kniso, kad jo teisybė. Vienas Dievas žino, kaip jis tai suuodė. 
Šiaip ar taip, po septynių mėnesių jisai žinojo; dar 1941 metais 
savo tėvo bute Berlyne Borisas susipažino su vienu tėvo draugu, 
ponu (čia ištartas vardas, kurio aut. pasižadėjo neskelbti). 
Prasidėjus karui, Boriso tėvas buvo perkeltas į ryšių tarnybą, 
tapo vienu iš tarybinių šnipų ryšininkų Vokietijoje ir pasinau- 
dojo vienu iš daugybės savo telefoninių ryšių ir pašto dėžučių, 
kad praneštų tam ponui, jog jo sūnus pateko į nelaisvę, ir pa- 
prašytų pagalbos. Šiuolaikiškai kalbant: jis piktnaudžiavo savo 
tarnybine padėtimi, siekdamas užmegzti išdavikiškus santykius su 
prasčiausios rūšies stambiu vokiečių kapitalistu ir norėdamas 
gauti naudos savo sūnui. Tik neklauskit, iš kur Viktoras Genri- 
kovičius šitai iškniso! Matyt, tie kiaulės jau tada turėjo ryšių 
palydovus. Bet paaiškėjo dar vienas dalykas, tik Borisas jo taip 
ir nesužinojo: kad po to jo tėvą pagavo, išvežė ir padarė tra ta 

ta... Taigi, teisus ar ne buvo Viktoras Genrikovičius, įtariai tvir- 
tindamas, jog egzistuoja tik istorinė logika ir negali būti jokio 
buržuazinio atsitiktinumo, kurį mano dievotasis bičiulis, agurkų 
rijikas Belenka, aišku, pavadintų lemtimi? Taigi, Boriso tėvui 
šitas reikalas baigėsi baisiai nenaudingai, bet Borisui — ne, 
nes dabar Viktoras Genrikovičius manė ten esant daugiau, nei 
buvo iš tikrųjų: gal šie fantastiški drabužiai gauti fiesiai iš to 
pono, apie kurį net sužinota, kad jis pasisakęs prieš karą su 
Tarybų Sąjunga, pasisakęs už tvirtą, amžiną ir neišardomą są- 
jungą tarp Hitlerio ir TSRS, kad jis net galėjęs sau leisti palydėti 
Berlyne Borisą, jo tėvą, motiną ir seserį Lidiją į traukinį, juos 
visus širdingai apkabinti, o Boriso tėvui atsisveikindamas pasiūu- 
lęs vienas kitą tujinti? Gal eidamas į tą paiką gėlininkystę pinti 
vainikų ir kurti užrašų ant kaspinų fašistų vainikams, Borisas 
turėjo tiesioginių kontaktų su šiuo žmogumi? Ne, ne ir dar kartą 
ne, jis neturėjo jokių kontaktų, jis bendravo tik su darbininkais 
ir darbininkėmis, na, o kokios gi — kad per šį prakeiktą naudin- 
gumą bent ką' nors sužinojus, — kokios gi buvo jų nuotaikos, 
kokios gi buvo vokiečių darbininkų nuotaikos? Trys aiškiai buvo 
už, du laikėsi neutraliai ir gal du buvo prieš, nors ir negalėjo šito 
atvirai pareikšti! Tai vėlgi prieštaravo Viktoro Genrikovičiaus 
turimoms žinioms, pagal kurias 1944 metais vokiečių darbininkai 
jau ruošėsi sukilti. Prakeikimas, turiu jums pasakyti, tas vaikis 
atsidūrė keblioj padėty ir jam brangiai kaštavo tie jo naudingu- 
mai. Jis netilpo į jokios istorinės logikos rėmus, o jei būtų iškilę 
aikštėn, kad jis iš tiesų užmezgė meilės romaną su nepaprastai 
gražia mergaite, o vėliau jam netgi pasisekė, be to, ne kartą, 
nuskinti visus įmanomus žiedelius... dėl Dievo meilės. Taigi jis 
ir toliau atkakliai laikėsi savo, esą dovanas — o vėliau jos ėmė 
darytis solidžios — drabužiai, kava, arbata, cigaretės, sviestas — 
durpių krūvoje jam paslepia kažkoks nepažįstamas žmogus, o 
žinias, tvirtino jis, jam pakužda jo šefas, tasai gėlių ir vainikų 
pardavėjas. Na, Viktoras Genrikovičius buvo nepataisomas, bet 
nebuvo nepaperkamas: jis gavo dovanų tikro kašmyro liemenę, 
cigarečių ir — tai jau stulbinanti dovana — mažulytį Europos 
žemėlapį, išplėštą iš kišeninio kalendoriaus ir išmoningai sulanks- 
tytą iki plokščio ledinuko dydžio — tai buvo dieviška dovana; 
pagaliau mes tiksliai žinojome, kur mes ir kur frontas. Savąją 
kašmyro liemenę Viktoras paslėpė po visiškai sudriskusiais apa- 
tiniais baltiniais ir, būdama pilkut pilkutėlė, ji atrodė kaip pur- 

vinas skuduras. Mat net vokiečių sargybinis galėjo jos pasigvieš- 
ti, ir jam ji būtų buvusi labai naudinga. Pagaliau atėjo toks me- 
tas, kai Borisas atnešdavo patikimų žinių apie fronto padėtį, apie 
tarybinių ir sąjungininkų kariuomenių puolimą... ir dabar jis 
tapo labai naudingas Viktorui Genrikovičiui, kuriam baisiai 
reikėjo tokių žinių, kad pakeltų mums dvasią... o kadangi Borisas 
buvo jo naudinguolis, jis, aišku, prarado kitų pasitikėjimą... tai 
savaime suprantama, kai žinai nelaisvės dialektiką“. 

Norint gauti iš Piotro Petrovičiaus Bogakovo šitiek infor- 
macijos, reikėjo penkių palankių progų, o aut. turėjo nupirkti 
infuzinių butelių stovą, nes paskolintasis retkarčiais būdavo 
naudojamas pagal savo ankstesniąją paskirtį; investuoti netgi 
bilietai į kiną, kad būtų galima išsiųsti Belenką ir Kitkiną į spal- 
votas „Anos Kareninos“, „Karo ir taikos“ bei „Daktaro Živago“ 
ekranizacijas, taip pat bilietai į koncertą, kad jie nepraleistų 
progos pasiklausyti Mstislavo Rostropovičiaus. 


Čia aut. pasirodė reikalinga patrukdyti minėtąjį aukštą 
pareigūną; tikriausiai užteks pridurti, jog kalbama apie asmenį, 
prieš kurį bet kokiu istoriniu laikotarpiu nuo 1900-ųjų iki 1970 
metų būtų išsitempęs kiekvienas vokietis ir kiekvienas to paties 
istorinio laikotarpio rusų arba tarybinis funkcionierius; kuriam 
dar ir šiandien bet kokiu metu plačiai atsivertų visi Kremliaus 
vartai, 0 gal net ir kuklios durys į Mao darbo kabinetą, jeigu 
lig šiol dar neatsivėrė. Lenei pažadėta tai, ką ji pati yra paža- 
dėjusi: niekada niekada neišduoti šio vardo, net ir kenčiant 
kankinimus. 

Kad palankiai nuteiktų tąjį poną, kad ne visai nužemintai, 
bet su deramu nuolankumu paprašytų jo galbūt ir kitą kartą 
malonėti suteikti informacijos, aut. maždaug tris ketvirčius 
valandos turėjo važiuoti traukiniu — tiek dar prasitarsime — 
šiaurės — šiaurės rytų kryptimi, turėjo pirkti gėlių puokštę jo 
žmonai, o pačiam ponui „Eugenijaus Onegino“ leidimą odiniais 
viršeliais; aut. išgėrė keletą puodelių gana geros arbatos (geres- 
nės nei pas vienuoles, prastesnės nei pas ponią Hiolthonę), 
pašnekėjo apie orą, literatūrą, taip pat užsiminė apie apgailėtiną 
Lenės (įtarus žmonos klausimas: „Kas ji tokia?“ — nedraugiš- 
kas pono atsakymas: „Ak, juk tu žinai, čia ta, kuri per karą turėjo 
ryšių su Borisu Lvovičium“,— leido aut. spėti, kad dama, matyt, 
užuodžia kažkokius širdies reikalus) finansinę padėtį. Tada 

stojo akimirka, kai oras, literatūra ir Lenė neišvengiamai nebe- 
davė peno tolimesniam pokalbiui, ir ponas gan šiurkštokai ir, 
reikia pasakyti, nedviprasmiškai pareiškė: „Na, Myce, dabar 
prašau palikti mus vienus“, o Mycė, jau neabejodama, jog aut. 
esąs Postillon d'amour"“, išėjo iš kambario, neslėpdama, kad 
įsižeidė. 

Ar reikia aprašinėti šį poną? Įpusėjęs septintą dešimtį, 
žilaplaukis, kilnus, nepasakysi, kad nesimpatiškas, tačiau rimtas, 
arbatos kambarys maždaug pusės mokyklinės aktų salės dydžio, 
jei masteliu imsime mokyklą, kurioje mokosi šeši šimtai mokinių, 
vaizdas į parką, angliška pievutė, vokiški medžiai, kurių jau- 
niausiam gal šimtas šešiasdešimt metų, arbatinių rožių lysvės... 
ir viską, taip pat ir pono veidą, netgi Pikaso, Šagalą, Varholą 
ir Raušenbergą, Valdmiulerį, Pechšteiną, Purmaną — viską 
viską gaubia kažkoks — aut. rizikuoja! — liūdesys. Ir čia a., v., 
k. bei s.! Ir nė ženklo j.? 

„Taigi jus domina, ar teisingai jus informavo tasai ponas 
Bogakovas — beje, aš pasistengsiu jam kuo nors padėti, nepa- 
mirškite palikti mano sekretoriui jo pavardės ir adreso. Na, 
galiu tik pasakyti: iš esmės, taip. Iš kur tas Boriso lagerio komi- 
saras sužinojo, kur jis galėjo išgirsti (gūžteli pečiais)... fai, ką 
sakė ponas Bogakovas — teisybė. Su Boriso tėvu aš susipažinau 
Berlyne tarp 33-iųjų ir 41-ųjų ir tiesiog susibičiuliavau su juo. 
Tai buvo gan pavojinga, tiek jam, tiek ir man. Jei kalbėsime apie 
pasaulinę politiką ir istoriją, aš vis dar esu už sąjungą tarp TSRS 
ir Vokietijos, aš manau, kad tikra, nuoširdi, abipusiu pasitikėjimu 
grindžiama sąjunga nušluotų nuo pasaulio žemėlapio net VDR. 
Mes, butent mes rūpime Tarybų Sąjungai. Na, bet tai ateities 
reikalas. Na, o tada Berlyne aš buvau laikomas raudonu... gal 
ir buvau toks, gal ir dabar esu... o šiandieninės federacinės vy- 
riausybės Rytų politiką aš kritikuoju tik todėl, kad ji man atrodo 
pernelyg silpna ir menka. Na, grįžkime prie pono Bogakovo... 
iš tiesų, vieną dieną mano biure Berlyne man perdavė voką su 
rašteliu, kuriame buvo parašytas vienas vienintelis sakinys: 
„Levas prašo jums pranešti, kad B. vok. nelaisvėje“. Neaišku, 
kas atnešė tą raštelį... pagaliau ir nesvarbu, kas atnešė, atidavė 
apačioje durininkui. Na, galite įsivaizduoti, kaip aš susijaudinau. 
Man labai patiko tas protingas, susimąstęs ir tylus vaikis, nesyk... 


"> Meilės pasiuntinys (pranc.). 

na, gal kokį tuziną kartų... buvau matęs jį jo tėvo bute. Pado- 
vanojau jam Georgo Traklio eilėraščius, visą Helderlyną, reko- 
mendavau Kafką... ko gero, galiu pasigirti, kad „Kaimo gydy- 
toją“ perskaičiau jei ne pats pirmas, tai bent jau vienas iš pirmų- 
jų, 1920 metais, dar keturiolikmetis moksleivis, per Kalėdas iš- 
kaulijau jį dovanų iš mamos. Na tai štai, aš sužinojau, kad tas 
vaikis, o jis man visada atrodė toks labai susimąstęs ir atitrūkęs 
nuo pasaulio, tas vaikis atsidūrė Vokietijoje kaip tarybinis karo 
belaisvis. O gal jūs manot (čia ponas, nė žvilgsniu neužkliudy- 
tas, ėmėsi kone kariškos gynybos ir vėl tapo agresyvus), gal jūs 
manot, kad aš nežinojau, kas dėjosi tuose lageriuose? Gal manot, 
kad buvau aklas ir kurčias, kad neturiu širdies? (Gryni niekai, 
aut. niekada nekalbėjo tokių dalykų.) Gal galvojat (čia balsas 
kone tužmingas!), man tai atrodė normalu? Na, ir pagaliau 
(balsas nuo piano iki pianissimo) aš gavau progą ką nors pada- 
ryti. Bet kur tas vaikis? Kiek tada turėjome tarybinių karo be- 
laisvių — milijonus, šimtus tūkstančių? O gal jį sušaudė arba 
sužeidė jau imdami į nelaisvę? Pabandykite rasti kažkokį Borisą 
Lvovičių Koltovskį tarp šitokios gausybės (balsas vėl pakeliamas 
ir tampa agresyvus)! Aš jį radau, bet turiu jums pasakyti (grės- 
mingas rankos mostelėjimas prieš niekuo, ničniekuo nekaltą 
aut.), aš jį radau, padedamas savo draugų iš VAV ir VVV (Vy- 
riausioji armijos vadovybė, vyriausioji vermachto vadovybė, 
Aut.)... radau. Žinot kur? Dirbantį akmenskaldžiu, ne visai 
konclageryje, bet sąlygos panašios. O jūs žinote, ką reiškė akme- 
nų skaldykla? (Kadangi aut. iš tiesų yra tris savaites dirbęs 
akmenų skaldykloje, klausime nuskambėjęs tvirtinimas, jog jis 
nežinąs, ką reiškia akmenskaldžio darbas, jam pasirodė, švel- 
niai tariant, pasipūtėliškas, juolab kad aut. nė nebuvo leista atsa- 
kyti į šį klausimą.) Ogi mirties nuosprendį. O ar esate kada 
bandęs ką nors ištraukti iš nacistinio tarybinių karo belaisvių 
lagerio? (Priekaištas balse be pagrindo, nes nors aut. ir nėra 
bandęs kada nors ką nors iš kur nors ištraukti, o ir tokios gali- 
mybės jis niekada neturėjo, keletą kartų jam buvo pasitaikiusi 
proga nė nepaimti žmonių į nelaisvę arba leisti belaisviams pa- 
bėgti, ką jis ir padarė.) Na, net aš sugaišau ištisus keturis mėne- 
sius, kol pagaliau galėjau tam vaikiui kaip nors apčiuopiamai 
padėti. Pirmiausia iš klaikaus lagerio, mirtingumo norma 1:l, 
jį perkėlė į ne tokį klaikų, kur mirtingumo norma 1:1,5, paskui 
iš to ne tokio klaikaus lagerio — į dar ganėtinai baisų, mirtin- 

gumas 1:2,5, iš to baisaus — į ne tokį baisų, mirtingumas 1:3,5... 
ir nors dabar jis jau buvo lageryje, kur bendras vidurkis gerokai 
viršytas, jį dar perkėlė į tokį, kurį galima laikyti visiškai pusė- 
tinu. Mirtingumo norma nepaprastai palanki: 1:5,8, o ten jį per- 
kėlė todėl, kad vienas iš geriausių mano bičiulių, buvęs mano kla- 
sės draugas Ėrichas fon Kamas, prie Stalingrado netekęs rankos, 
kojos ir akies, tarnavo majoru komendantu kaip tik tame stalage 
(Stalage? Stacionariniame lageryje. Aut.), kuriame dabar buvo 
Borisas; o gal jūs manot, kad Ėrichas fon Kamas pats vienas 
galėjo viską spręsti? (Aut. visiškai nieko nemanė, jis troško tik 
objektyvios informacijos.) O ne, čia dar įpainioti partiniai šulai, 
o vienam iš jų duotas kyšis... dujinė viryklė jo meilužei, benzino 
talonų daugiau nei penkiems šimtams litrų ir trys šimtai pran- 
cūziškų cigarečių — jei norite tiksliai žinoti (kaip tik šito — 
tiksliai žinoti — ir norėjo aut.), o tasai partijos šulas turėjo 
rasti dar vieną partijos brolį, šitąjį Pelcerį, kurį visada buvo 
galima perspėti, kad paglobotų Borisą... bet tada atėjo garni- 
zono vado eilė, mat jis kasdien turėdavo duoti leidimą Boriso 
sargybiniui, ir jis, tas garnizono vadas, toks pulkininkas Hubertis, 
senosios mokyklos, žmoniškas, bet atsargus, nes SS porą kartų 
taikėsi jį apmauti ir apkaltinti „ne vietoje rodomu žmoniškumu““, 
tajam ponui pulkininkui Huberčiui irgi reikėjo pateikti pažymą, 
kad Boriso darbas gėlininkystėje turi karinę reikšmę arba „di- 
delę informacinę vertę“, na, ir čia mums padėjo atsitiktinumas ar 
laimė, ar, jeigu norite (aut. nenorėjo. Aut.), likimas. Kitados 
tasai Pelceris buvo įstojęs į kompartiją, o paskui priėmė į darbą 
vieną buvusią komunistę, kurios vyras — 0 gal tai buvo jos 
meilužis, šiaip ar taip, laisva meilė ar kažkas panašaus — pabėgo 
į Prancūziją su didelės informacinės vertės dokumentais... taigi, 
nei jam pačiam, nei Pelceriui, nei tai komunistei nieko nenu- 
tuokiant, Borisas, žargonu tariant, oficialiai buvo prikabintas 
prie tos moters... o pažymą apie tai aš vėlgi gavau iš vieno pažįs- 
tamo iš „Priešiškų rytų kariuomenių“ bataliono... o svarbiausia, 
kad dar ir mano veikla turėjo likti paslapty, nes kitaip rezulta- 
tai būtų buvę priešingi: Borisu būtų susidomėjusi SS. Ką jūs 
sau manote (aut. ir vėl nieko nemanė. Aut.), buvo baisiai sunku 
padaryti tam vaikiui ką nors protinga... o po liepos 20-osios'“ 
viskas dar paaštrėjo, tasai partijos šulas vėl pareikalavo kyšio... 
viskas pakibo ant plauko. O kam gi dar galėjo rūpėti tarybinio 
pionierių leitenanto Boriso Lvovičiaus Koltovskio likimas?“ 


1944 m. liepos 20 d. įvyko sąmokslas prieš Hitlerį. 

Pusėtinai prisiklausę, kad net ir ponui Aukštos Pareigos 
buvo baisiai sunku ką nors gera nuveikti tarybiniam karo be- 
laisviui, su raugintais agurkais ir dviem bilietais į spalvotą filmą 
„Ryans Daughter“!', vėl grįžkime pas Bogakovą. Per tą laiką 
Bogakovas įsigijo vandens pypkės žarnelę, kurią užmauna ant 
cigaretės kandiklio ir šitaip gali „naudingai“ rūkyti, nes žarnelę 
jis išlaiko net savo išsukiotoje rankoje („Taip man nebereikia 
atkišus lupas visą laiką gaudyti kandiklio“.); dabar Bogakovas 
tiesiog pernelyg šnekus ir nesibaido pasakoti apie Borisą inty- 
mių, netgi intymiausių dalykų. 

„Na,— kalbėjo Bogakovas,— nereikėjo nė ruūsčiojo Vik- 
toro Genrikovičiaus, kad jis atkreiptų dėmesį į tai, kaip istoriš- 
kai nepagrįstas jo likimo naudingumas. O labiausiai tam vaikiui 
nerimą kėlė toji aiškiai jaučiama nematoma ranka, kilnojusi jį 
iš lagerio į lagerį, o galų gale nutupdžiusi toje gėlininkystėje, 
kuri, be kitų privalumų, turėjo ir tokį: buvo šildoma, nuolat kūre- 
nama, o 1943—1944-ųjų žiemą tai buvo anaiptol ne menka 
nauda. O kai jis pagaliau sužinojo, aš jam pakuždėjau, kas jį ten 
nutupdė, jis toli gražu nenusiramino, vienu metu jis net ėmė 
nepasitikėti ta miela mergaite, nes manė, kad ją atsiuntė tasai 
ponas ir kad jis jai už tai moka. Ir ten buvo dar vienas dalykas, 
kuris baisiai vargino tą tiesiog nežmoniškai jautrų vaikį: netoli 
tos šitokios naudingos jo darbavietės nuolat šaudydavo. Jokiu 
būdu nenoriu sakyti, kad tas vaikis buvo nedėkingas, o ne, anaip- 
tol... jis jautėsi laimingas, bet taip jau buvo: tas amžinas šaudy- 
mas jį erzino“. 

Čia reikia įsivaizduoti, kad 43-iųjų pabaigoje — 44-ųjų 
pradžioje laidojant visų vokiškų kategorijų mirusiuosius būdavo 
pasiekiama vis naujų rekordų: be perstogės griaudėdavo ne tik 
kapinių sargai, vainikų pynėjai, kunigai, kalbas rėžiantys miestų 
burmistrai, pirminių organizacijų vadovai, pulkų vadai, moky- 
tojai, draugai, įmonių viršininkai... bet ir saliutuoti atsiųstų sar- 
gybos bataliono kareivių šūviai. Priklausomai nuo aukų skai- 
čiaus, mirties pobūdžio, turimo laipsnio ir užimamų pareigų, 
nuo 7 val. ryto iki 18 val. vakaro centrines kapines be perstogės 
drebino griausmas. (Grunčo liudijimas, toliau cituojamas pa- 
žodžiui:) „„Dažniausiai griaudėdavo taip, lyg kapinės būtų virtu- 
sios kokiu poligonu ar bent jau šaudykla. Aišku, saliuto salvė 


'* Raieno duktė (angl.). 

turi driokstelėti kaip vienas šūvis... juk 1917 metais man pačiam, 
kaip landšturmo viršilai, kartais tekdavo vadovauti saliutuojan- 
čiam būriui... bet ši svajonė dažniausiai žlugdavo, tratėdavo 
kaip per ištisinį apšaudymą arba kaip bandant naują kulkosvaidį. 
Be to, kai kada krisdavo bombos ir iš visų pusių tratindavo prieš- 
lėktuvinė apsauga, triukšmo nepakenčiantiems žmonėms tai 
buvo menkas džiaugsmas, o kai mes retkarčiais atverdavome 
langą ir iškišdavome nosį, iš tiesų užuosdavome: parako smarvė, 
nors ir nuo tuščių šovinių“. 


Jeigu aut. pasinaudotų išimtimi ir galėtų įsiterpti su savo 
komentaru, jis norėtų atkreipti skaitytojų dėmesį į tai, kad kart- 
kartėmis tikriausiai būdavo atsiunčiami ir jauni, šaudyti nepratę 
kareivėliai, ir jiems, ko gero, būdavo keista pleškinti per kunigų, 
gedinčių artimųjų, karininkų bei partijos šulų galvas... jie, gali- 
mas daiktas, pradėdavo nervintis, ir tikėkimės, jog niekas neims 
ant jų už tai pykti. Aišku, čia nuriedėdavo ne viena a., galėjai 
regėti daug v., jausti s., ir kažin, ar bent vienas iš stovinčių prie 
kapo buvo visiškai tikras dėl savo paties gyvybės, tad kai kuriuose 
veiduose aiškiai matomas s. bei perspektyva, kad vieną dieną, 
griaudžiant salvėms, palaidos ir tave, kareiviams turbūt neatrodė 
raminantys. Išdidus sielvartas ne visada būdavo toks jau išdidus, 
kasdien kapinėse dirbdavo šimtai, jei ne tūkstančiai, junginės 
maišelių, smegenų kamieno veikla tapdavo nekontroliuojama, 
nes tūlas tikriausiai jausdavo esant pažeistą didžiausią savo gy- 
venimo vertybę. 


Bogakovas: „Aišku, ta mergaite jis neilgai nepasitikėjo, gal 
dieną ar dvi, o kai ji uždėjo jam ranką ir jam atsitiko tas daly- 
kas (??), na... aš manau, jūs žinote, kaip kartais pasitaiko vy- 
rams, kai jie ilgą laiką neturi moters, o patys nieko nedaro... taip, 
taip: būtent taip jam ir atsitiko, kai ta mergaitė paprasčiausiai 
uždėjo ranką jam ant rankos, prie stalo, kur jinai atnešė savo 
vainikus. Taigi. Štai kaip buvo. Jis man pasipasakojo, ir nors 
jam, aišku, taip jau buvo porą kartų atsitikę, bet tik miegant, o 
ne atmerktomis akimis, tad jis jautėsi sutrikęs ir apimtas paki- 
laus naudingumo džiaugsmo. Turiu jums pasakyti, kad jis puvo 
naivus vaikis, puritoniškai išauklėtas, o apie tai, kas vadinama 
seksu... jis neturėjo jokio supratimo. Be to, paaiškėjo dar vienas 
dalykas, bet aš jums išduosiu jį tik su sąlyga, jei jūs man visais 

šventaisiais prisieksit (kas ir buvo padaryta! Aut.), kad toji mer- 
gaitė niekada šito nesužinos (Aut. įsitikinęs, kad Lenė netgi 
turėtų teisę šitai Žinoti, ji tikrai nesivaržytų, o gal net ir apsi- 
džiaugtų tą išgirdusi. Aut.)... tas vaikis dar niekada nebuvo 
svečiavęsis pas moterį. (Aut. nustebęs kilsteli antakius, į tai Bo- 
gakovas:) Taip, aš visados taip sakydavau: svečiuotis pas moterį. 
Jis stačiai neklausė, kaip tai daroma, tiek jis vis dėlto žinojo, 
kad tam reikalingos tam tikros, taip sakant, naudingo pobūdžio 
kūniškos prielaidos, kurios gana aiškiai pasako, kur ir su kuo, 
esant tam tikram susijaudinimui, nori įeiti, kai myli moterį ir 
nori pas ią pasisvečiuoti. Na, tiek tai jis žinojo, tik... čia buvo dar 
vienas dalykėlis... prakeikimas, aš mylėjau tą vaikį, jei norite 
žinoti (aut. norėjo tą žinoti, aut.), jis man išgelbėjo gyvybę, be 
jo aš būčiau miręs badu, nudvėsęs, pakratęs kojas... be jo ir be jo 
pasitikėjimo. Na, su kuo gi daugiau jis galėjo pasišnekėti, po 
perkūnais! Aš jam buvau viskas — tėvas, brolis, draugas... o pats 
naktį gulėdavau ir verkdavau iš baimės, kai jis iš tiesų susidėjo 
su ta mergaite. Aš jį perspėjau, pasakiau: „Tiek to, jeigu jau 
taip beprotiškai ją myli, tai savo galvą gal ir gali statyti ant kor- 
tos... bet jos? Tu tik pagalvok, kas jai gresia — juk ji nepasiaiš- 
kins, kad tu ją privertei arba išprievartavai, kas gi ja tikės tokio- 
mis aplinkybėmis? Turėk proto!“ — „Proto,— atsakė jis.— 
Jeigu tu ją pamatytum, tai apie protą nešnekėtum, 0 jei aš pra- 
rizikuoju, taip pat žino, kad aš žinau, kuo rizikuoja ji... bet ji 
nė girdėti nenori, kad reikia turėti proto. Ji irgi netrokšta mirti, 
ji nori gyventi... ir nori, kad mes išnaudotume kiekvieną progą 
pasisvečiuoti vienas pas kitą“ — tą Žodį jis perėmė iš manęs, 
ką čia slėpti. Vėliau, kai pamačiau ją ir artimiau su ja susipaži- 
nau, supratau, jog žodis „protas“ buvo kvailystė. Bet ne, buvo 
dar vienas dalykas, dėl kurio tas vaikis siaubingai kankinosi. 
Per pilietinį karą jį, dvejų, trejų metukų pyplį, motina paslėpė 
Galicijoje, kaime, pas vieną savo seną draugę, o tos draugės mo- 
čiutė buvo žydė, o kai tą draugę sušaudė, ji ėmėsi auginti vaiką, 
kokius metus ar dvejus jis šliaužiojo po kaimą su kitais žydukais, 
bet paskui ta močiutė mirė, vaiką paėmė kažkokia kita, tačiau 
niekas nebežinojo, iš kur tasai vaikas. Ir vieną gražią dieną toji 
močiutė staiga pamato, kad mažasis Borisas dar neapipjaustytas, 
aišku, pagalvoja, kad amžinatilsį močiutė šitą pamiršo, ir kaip 
niekur nieko viską sutvarko... taigi, Borisas buvo apipjaustytas. 

Maniau, kad išsikraustysiu iš proto. Aš jo paklausiau, sakau, 
Borisai, tu juk žinai, aš neturiu prietarų, sakyk, žydas tu ar ne? 
Ir jis man prisiekė: „Ne, ne žydas, jei būčiau žydas, pasakyčiau“. 
Na, be to, ir žydiškos tarties nebuvo nė ženklo... bet tai buvo 
bloga žinia, nes mūsų lageryje buvo pilna antisemitų, kurie jį 
būtų užgraužę, o gal net ir išdavę vokiečiams. Aš jo paklausiau: 
„O kaipgi tu prasmukai, per patikrinimus ir šiaip, aš turiu omeny, 
prasmukai su savo, na, sakykime, kitokia apyvarpe?“ — ir jis 
man papasakojo, kad jis turėjęs draugą, kuris Maskvoje studija- 
vęs mediciną, tas draugas puikiausiai supratęs, kuo tai gali grėsti, 
ir, prieš jam išeinant į armiją, tam kartui tvarkingai prisiuvęs 
jam gabaliuką katės žarnos, nors ir baisiai skaudėję, ir ta Žžar- 
nelė laikiusis, kol... na, kol jis keletą kartų patyręs tą susijaudi- 
nimą, tada siūlė iširusi, o žarnelė nukritusi. Na, jis dar klausi- 
nėjo, ar moterims... ir taip toliau. Na, aš vėl turėjau ko lieti 
naktimis ašaras ir šaltą prakaitą: ne, ne dėl moterų... aš nė ne- 
žinau, ar moterims ir ar jos tą pastebi... ne, Viktoras Genriko- 
vičius buvo pasiutęs antisemitas, be to, dar buvo pora tokių, 
kurie vien iš pavydo ir nepasitikėjimo būtų išdavę jį vokiečiams: 
o jau tada... tada jo nebūtų išgelbėjusi jokia aukštas pareigas 
užimanti persona. Štai ir po viso naudingumo“. 

Aukštasis pareigūnas: „Turiu jums prisipažinti, kad smar- 
kokai ant jo supykau, kai po kiek laiko sužinojau, jog jis leidosi 
į meilės nuotykį. Tikrai supykau. To tai jau buvo per daug. Juk 
jis turėjo suvokti, kaip tat pavojinga, ir pagalvoti, kad mes visi, 
tie, kurie jį globojame — oO jis žinojo, kad yra globojamas — 
atsidursime nemalonioj padėty. Mat tada nuo galo būtų buvusi 
išnarpliota visa toji sudėtinga koordinacinė sistema. O jūs gi 
žinote, kad tokiais atvejais pasigailėjimo nelauk. Na, viskas bai- 
gėsi laimingai, tik vėliau aš dar kartą gavau išsigąsti, o nuo pa- 
nelės... nuo ponios Pfeifer neslėpiau, kad esu apstulbęs dėl 
šitokio nedėkingumo. Taip, nedėkingumo, kitaip nepavadinsi. 
Dieve mano, dėl bobos sijono! Aišku, mano informatoriai man 
nuolat pranešinėdavo, kaip jam klojasi, o man retkarčiais 
užeidavo tokia pagunda imti ir vieną gražią dieną nuvažiuoti 
pagal komandiruotę į jį pažiūrėti... bet galų gale aš tai pagundai 
atsispyriau. Be to, jis man pridarė ganėtinai nemalonumų, nes 
tramvajuje atvirai provokavo žmones, nežinau, sąmoningai ar 
ne... bet iš tiesų buvo gauta skundų dėl jo ir dėl sargybinio, o 
fon Kamas turėjo tuos skundus tirti... Mat anksti rytą važiuo- 

damas tramvajumi, Borisas dainuodavo, dažniausiai niūniuo- 
davo sau po nosimi, bet kartais dainuodavo taip, kad būdavo 
galima suprasti žodžius... ir žinote, ką? Ogi vieną „Drąsiai, 
draugai, koja kojon!“ posmelį — „Badas ilgai mus kamavo, 
vilkom ilgai grandines. Ryto aušra sužėravo. Neša mums laisvės 
dienas“. Ar jums atrodo protinga po nemiegotos nakties pa- 
vargusiems vokiečių darbininkams ir darbininkėms ankstų ry- 
tą, praėjus tik metams po Stalingrado, perpildytame tramvajuje 
dainuoti tokius dalykus, apskritai dainuoti, kai tokia rimta pa- 
dėtis?.. Įsivaizduokit, o jei jis būtų... o aš įsitikinęs, kad jis 
neturėjo blogų minčių... būtų uždainavęs šitą posmelį: „Rankų 
stiprių milijonai — smurtą jos amžiams sugriaus. Vėliava darbo 
raudona kils virš pasaulio plataus“. Matot, mane ne veltui 
vadina raudonu. Nemalonumai, vieni nemalonumai. Sargybinį 
nubaudė, fon Kamas paskambino man — šiaip jis to niekada 
nedarydavo, mes bendraudavome per kurjerį — ir sako: „Klau- 
syk, kokį čia provokatorių tu man dabar įkišai?“... na, vėl pa- 
vyko viską užglostyti, bet kiek vargo. Vėl papirkinėti, priminti 
„Priešiškų rytų kariuomenių“ bataliono užduotį... bet paskui 
atsitiko siaubingas dalykas: tramvajuje kažkoks darbininkas 
šnipštelėjo Borisui: „Laikykis, drauge, karas jau beveik laimė- 
tas“. Sargybinis tą girdėjo ir tik didžiausiomis pastangomis 
pavyko pasiekti, kad jis atsiimtų raportą... darbininkas už tai 
galėjo užmokėti savo galva. Ne, dėkingumo tikrai nesulaukiau. 
Vieni nemalonumai“. 

Atrodė reikalinga dar kartą kreiptis į tąjį poną, kurio svorio 
būtų visiškai pakakę, kad išstumtų Borisą iš pagrindinio veikėjo 
vaidmens: tai Valteris Pelceris, septyniasdešimtmetis, gyvenan- 
tis savo geltoname ir juodame vasarnamyje miško pakrašty. 
Vieną namo sieną puošia gausiai paauksuotos metalinės stirnos, 
kitą — gausiai paauksuoti metaliniai Žirgai. Jis turi jojamą 
arklį, o tam arkliui — arklidę, jis turi automobilį (aukštesnės 
klasės), automobilį (vidutinės klasės) turi jo žmona, o apsilan- 
kęs pas Pelcerį antrą kartą (vizitų bus ir daugiau), aut. rado jį 
apimtą gynybinės melancholijos, beveik prilygstančios atgailai. 
„Išmokslini, žmogau, vaikus, leidi į aukštąsias: mano sūnus 
gydytojas, duktė — archeologė... dabar Turkijoj... ir kas iš to? 
Ima niekinti tėvų namus. Prakutėlis. Senas nacis, pralobęs iš 
karo, oportunistas... jūs nė įsivaizduoti negalite, ko aš iš jų prisi- 
klausau. Duktė net postringauja apie trečiąjį pasaulį, o saky- 

kit man, ką ji išmano apie pirmąjį? Apie tą pasaulį, iš kurio pati 
kilusi? Žinot, aš dabar turiu daug laiko skaityti, o ir šiaip apie 
daug ką galvoju. Tik pažiūrėkit į Lenę, kadaise ji šiaušėsi ir 
nesutiko parduoti man savo namo, atseit aš jai atrodžiau įtarti- 
nas... namą ji pardavė Hoizeriui, o ką tasai išdirbinėja su savo 
apsukruoliu anūku? Jis drįsta siųsti jai įsakymą išsikraustyti, 
nes ji nuomoja kambarius svetimšaliams darbininkams ir jau 
seniai nebegali laiku sumokėti nuomos, o gal ir visai neįstengia 
mokėti. Ar man kada, bent kartelį būtų dingtelėję išmesti Lenę 
iš jos buto? Niekados, prie jokios politinės sistemos. Niekados. 
Aš nė neslepiu, kad iš karto atkreipiau į ją dėmesį, vos tik ji pas 
mane pasirodė, ir kad niekad labai rimtai nežiūrėjau į santuoką. 
Argi aš tai slepiu? Neslepiu. Ar aš slepiu, kad buvau nacistas, 
kad buvau komunistas, kad išnaudojau tam tikrus karo teikiamus 
ekonominius šansus? Neslepiu. Aš — atleiskite už tokį žodį — 
susišluodavau viską, ką tik galėdavau. Čia tai teisybė. Bet ar 
kam nors iš savo įmonės žmonių, ar kam kitam esu po 33-iųjų 
padaręs ką nors bloga? Nesu. Taip, anksčiau aš buvau kiek 
šiurkštokas, čia tai teisybė. Bet po 33-iųjų? Nei vienam. Ir ar 
bent vienas, kas pas mane ar su manim dirbo, gali manimi skųs- 
tis? Negali. Ir nesiskundė. Vienintelis, kuris, ko gero, būtų galė- 
jęs skųstis, — tai Krempas, bet jo nebėra gyvo. Taip, prie jo tai 
aš kibdavau, čia tai teisybė, mat tas Krempas buvo įkyrus fana- 
tikas, jis tik ir taikėsi apversti man visą įmonę aukštyn kojom 
ir galutinai užnuodyti darbe orą. Juk kai į mūsų įmonę atėjo 
tasai rusas, šitas idiotas jau pačią pirmą dieną norėjo, kad su 
rusu visi elgtųsi kaip su žemesnės rasės žmogumi. Viskas prasi- 
dėjo nuo puodelio kavos, kurį rusui per pusryčių pertrauką, 
truputį po devynių, padavė Lenė. Buvo labai šalta diena, 43-iųjų 
gruodžio pabaiga ar 44-ųjų sausio pradžia, o taip jau susiklostė, 
kad kavą virdavo Ilzė Krėmer. Mat ja labiausiai buvo galima 
pasitikėti, jei norite žinoti, o tam kvaišai Krempui vertėjo pagal- 
voti, kodėl gi sena komunistė — labiausiai patikimas žmogus 
tokiam darbui. Juk maltą kavą kiekvienas atsinešdavo savo, 
popierinėse tūtelėse, o šie milteliai buvo baisi pagunda. Vieni 
turėdavo tik kavos erzacą, kiti maišydavo 1:10, 1:8, Lenė visada 
maišydavo 1:3, o aš sau kartais leisdavau prabangą 1:1, arba, 
progai pasitaikius, net tikrą pupelių kavą: taigi ten būdavo dešimt 
skirtingų tūtelių su malta kava, dešimt skirtingų kavinukų... 
turint omeny to meto situaciją su kava, Ilzei buvo parodytas 

nepaprastas pasitikėjimas; juk niekas nebūtų nei pastebėjęs, 
nei pajutęs, jei Ilzė būtų įsidėjusi kokį ketvirtį loto iš svetimos 
tūtelės su gera kava į savąją tūtelę, kartais ir su prasta kava? 
Niekados. Komunistai tą vadino solidarumu, o šitie naciai Krem- 
pas, Vanft ir Šelf tuo ramiausiai naudojosi. Niekam nė į galvą 
nebūtų atėję patikėti virti kavą Vanft arba Šelf, arba šitam 
visiškam idiotui Krempui: juk jie būtų gvelbę vienas iš kito. Be 
to, reikia pasakyti, kad iš Krempo dažniausiai nebūdavo ko 
gvelbti, jis buvo per daug kvailas ir per daug sąžiningas ir daž- 
niausiai gerdavo gryną erzacą... o jau kvapai kvapai, kai išpils- 
tydavo kavą: iš karto galėjai užuosti, kieno kavoje bent kruope- 
lytė tikros... o tada gardžiausiai kvepėjo kaip tik Lenės kavinu- 
kas... na, tiek to. Įsivaizduojat, kiek būdavo pavydo, pykčio, 
apmaudo, net neapykantos ir keršto planų, kai penkiolika po 
devynių Ilzė išdalindavo puodukus su kava? Gal manot, kad 
44-ųjų pradžioje policija arba partija dar galėjo sau leisti tar- 
dyti ir kaltinti kiekvieną žmogelį... ką aš žinau, kaip tai vadinosi, 
gal „karinės ekonomikos pažeidimu“? Juk jie džiaugėsi, jei 
žmonės, nesvarbu iš kur, dar gaudavo bent kruopelytę kavos. 
Tiek to... ir ką gi padaro mūsų Lenė pačią pirmą dieną, kai pas 
mus atsiranda rusas? Ji įpila rusui puodelį savo kavos... kad jūs 
žinotumėt, 1:3, tuo tarpu Krempas plempia savo prastą bizalą... 
įpila rusui kavos iš savo kavinuko į savo puodelį ir atneša jam 
prie stalo, kur jis pirmosiomis dienomis kartu su Krempu gamino 
karkasus. Lenei atrodė savaime suprantama pasiūlyti puodelį 
kavos žmogui, neturinčiam nei puodelio, nei kavos... gal manot, 
kad ji nutuokė, jog čia jau politika. Aš mačiau, jog net Ilzė Krė- 
mer išblyško — mat ta tai žinojo, kad paduoti rusui puodelį 
kavos 1:3, kuri savo kvapu nustelbia visų kitų bizalus, yra poli- 
tika. O ką Krempas? Dažniausiai jis sėdėdavo, kojos protezas 
darbo metu nusegtas, nes prie to protezo Krempas dar nebuvo 
kaip reikiant įpratęs, taigi, jis nusikabina nusegtą protezą ruo 
vagio ant sienos... įsivaizduojate, kaip žavingai atrodė, ant sienos 
visą laiką kabo dirbtinė koja... ir išmuša puodelį visiškai suglu- 
musiam rusui iš rankos. Kas toliau: mirtina tyla, man rodos, 
taip sakoma, bet ir ta vadinamoji mirtina tyla — taip rašoma 
literatūroje, knygose, kurias aš dabar retkarčiais skaitinėju — 
irgi buvo nevienoda: pritariančiai mirtinai tylėjo Šelf ir Vanft, 
neutraliai mirtinai — Hoiter su Cėven, pritariančiai mirtinai — 
Hiolthonė su Ilze. Na, bet persigąsti, tai, turiu jums pasakyti, 

persigandome mes visi, išskyrus senį Grunčą, kuris stypsojo 
įsirėmęs tarpdury šalia manęs ir kaip niekur nieko kvatojosi. 
Ir bepigu jam buvo dantis rodyti, kai buvo laikomas nepakalti- 
namu ir nelabai ko bijojo, nors jis sena lapė, ką aš čia šneku, 
vilkas avies kailyje. O ką aš? Aš, stovėdamas tarpdury, iš nervų 
nusispjoviau į dirbtuvę... ir jei tai įmanoma, jei man pavyko tą 
parodyti, tai buvo absoliučiai ironiškas spjūvis, bet seilės tykšte- 
lėjo gerokai arčiau Krempo nei Lenės. Dieve mano, kaip galima 
išversti politiškai svarbias smulkmenas: kad mano seilės tykšte- 
lėjo gerokai arčiau Krempo nei Lenės, ir įrodyk, kad gudrus, 
Jog spjauta iš ironijos? Vis dar mirtina tyla, o ką gi daro Lenė, 
kai visi stovi, baimingai sulaikę kvapą iš įtampos? Ką gi ji daro? 
Ji pakelia puoduką, kuris minkštai nukrito į aplinkui pribarstytų 
durpmilčių likučius, eina prie čiaupo, kruopščiai plauna... taip 
kruopščiai, jog tai atrodė provokuojamai įžūliai... ir man rodos, 
nuo šios akimirkos ji tyčia ėmė elgtis provokuojamai įžūliai. 
Dieve mano, juk aišku, kad puoduką galima išplauti greitai, net 
ir rūpestingai plaunant, bet ji plovė tą puodelį taip, lyg ten būtų 
šventoji taurė... o paskui ji padarė dar vieną dalyką, visai ne- 
reikalingą... taip pat kruopščiai iššluostė tą puodelį švaria nosine, 
priėjo prie savo kavinuko, įpylė antrą puodelį, kuris dar buvo 
likęs... žinot, į tuos kavinukus tilpdavo du puodeliai... ir, nė ne- 
Žvilgtelėjus į Krempą, itin ramiai atneša tą kavą rusui. Gal 
manot, tylomis. Ne, ji dar pasakė: „,„Prašom'“'. Dabar viskas pri- 
klausė nuo ruso. Jis puikiausiai suprato, kad situacija politiška... 
nervingas, nepaprastai jautrus vaikinas, žinot, delikatumo ne 
vienas galėjo iš jo pasimokyti; išblyškęs, ant nosies — juokingi 
kaip angeliukas atrodė tasai vaikinas... ir ką gi jis, ką gi jis? Vis 
dar tvyro mirtina tyla, ir visi jaučia, kad čia lemiamas momen- 
tas. Lenė savo jau padarė... o ką gi darys jis? Šit jis ima kavą 
ir nepriekaištinga vokiečių kalba garsiai ir aiškiai sako: „Dėkoju, 
panele“... ir ima gerti. Prakaito lašai jam ant kaktos, galite įsi- 
vaizduoti, jis tikriausiai keletą metų nebuvo turėjęs burnoj anė 
lašo pupelių kavos ar arbatos... kaip koks dopingas išsekusiam 
kūnui. Na, bet kraupiai įtempta mirtina tyla, laimė, baigėsi... 
Hiolthonė atsidūsta su palengvėjimu, Krempas kažką urzgia 
apie „bolševiką... kariškio našlę... kavą bolševikui“, Grunčas 
antrąsyk nusikvatoja, aš antrąsyk nusispjaunu, taip neatsargiai, 
kad vos neapspjaunu Krempo protezo... o juk tai būtų buvusi 

šventvagystė. Šelf su Vanft žiopčioja pasipiktinusios, visi kiti — 
su palengvėjimu. Na, Lenė liko be kavos... o ką gi manoji Ilzė, 
Ilzė Krėmer? Ji paima savo kavą, įpila ir atneša Lenei, ir dargi 
aiškių aiškiausiai sako: „Juk paspringsi sausa duona“... o Ilzės 
kava irgi nebuvo be. Mat ji turėjo brolį, tas brolis buvo tikrų 
tikriausias nacis ir net užėmė kažkokias aukštas pareigas Antver- 
pene, jis jai visąlaik atveždavo kavos... tai va. Štai kaip buvo. 
Lemiamas Lenės mūšis“. 


Šis lemtingas Lenės žingsnis 1943-iųjų pabaigoje — 
1944-ųjų pradžioje aut. pasirodė toks svarbus, kad jis panūdo su- 
rinkti apie tai daugiau išsamesnės informacijos ir dar kartą susi- 
rado visus dar gyvus šios scenos dalyvius. Pirmiausia jam atrodė, 
jog Pelceris per daug pailgino „mirtinos tylos“ trukmę. Aut. lai- 
kosi požiūrio, kad tai suliteratūrinimas, kurį derėtų atskleisti, nes 
pagal aut. nuomonę: ir patirtį „mirtina tyla“ niekada nesitęsia 
ilgiau nei trisdešimt — keturiasdešimt sekundžių. Krėmer — 
kuri, beje, nė nemėgina neigti, jog jos brolis buvęs nacis ir tiekęs 
jai kavą! — vertinimu mirtina tyla trukusi „tris, keturias minu- 
tes“, o Vanft sako: „Aš puikiai prisimenu tą sceną ir po šiai 
dienai sau prikaišioju, kad mes į tai pažiūrėjome pro pirštus ir 
tuo tarsi pritarėme viskam, kas buvo paskui... mirtina tyla? Sa- 
kyčiau, paniekinanti tyla... kiek ji tęsėsi? Sakyčiau, vieną, dvi 
minutes, jeigu jums taip svarbu. O juk mes neturėjome tylėti ir 
neturėjome teisės tylėti. Mūsų berniukai svetur, šalo, bet visą 
laiką lipo bolševikams ant kulnų (1944-aisiais jau buvo kitaip, 
tada jau bolševikai „lipo mūsų berniukams ant kulnų“, istorinė 
aut. pataisa), o jis sau sėdi šiltai ir dar gauna iš šitos šliundros 
kavos 1:3“. Hiolthonė: „Na, man nugara pagaugais nuėjo, iš 
tiesų, mane ėmė krėsti drebulys, galiu prisiekti, ir klausiau savęs 
to, ko vėliau dar daug kartų klausiau: ar Lenė supranta, ką daro? 
Žavėjausi ja, josios drąsa ir natūralumu, ir ta prakeikta ramybe, 
su kuria ji toje mirtinoje tyloje plovė puoduką, jį šluostė ir t. t., 
tai buvo... sakyčiau, šaltakraujiškumas... nuoširdumas ir žmoniš- 
kumas, po šimts... na, o trukmė... Žinot, tai tęsėsi amžinybę... 
nesvarbu, tris ar penkias minutes, ar tik aštuoniasdešimt sekun- 
džių. Amžinybę, o aš pirmąsyk pajutau Pelceriui kažką panašaus 
į simpatiją, nes jis aiškių aiškiausiai palaikė Lenės, o ne Krempo 
pusę... o tas spjaudymasis, žinoma, atrodė vulgariai, bet tuo 
momentu tai buvo vienintelis įmanomas išraiškos būdas... ir 

buvo visai akivaizdu, ką jis tuo išreiškė: jis su džiaugsmu būtų 
spjovęs Krempui į veidą, bet juk jis to negalėjo“. 

Grunčas: ,„Man norėjosi balsu džiūgauti: drąsos tai mergai- 
tei nestigo. Po paraliais, ji išsyk stojo į lemiamą mūšį... ko gero, 
nė pati to nežinodama... ir vis dėlto ji turėjo kažką nujausti: juk 
tą vaikį ji pažinojo vos pusantros valandos, o tą laiką jis bejėgiš- 
kai praleido gamindamas karkasus... ir niekas, net liežuvautoja 
Vanft, nebūtų galėję jai prikišti, jog tarp juodviejų kas nors yra. 
Jei jus domina ir jei leisite man pavartoti karinį terminą, tai 
Lenė susikūrė nežmonišką šaudymo zoną, dar gerokai prieš 
atsirandant į ką šaudyti. [ tai, ką ji padarė, niekas negalėjo žiū- 
rėti kitaip nei į gryną naivuolės žmoniškumą, ir nors bendraujant 
su žemesnės rasės žmonėmis tas žmoniškumas buvo draudžiamas, 
vis dėlto, žinot — netgi toks tipas kaip Krempas matė, kad Bo- 
risas buvo Žmogus: jis turėjo ir nosį, ir dvi kojas, ir net akinius 
ant nosies, ir jis buvo jautresnis, nei visa ta šutvė kartu paėmus. 
Drąsus Lenės žingsnis paprasčiausiai pavertė Borisą žmogumi, 
paskelbė žmogumi... ir tuo viskas buvo pasakyta, nepaisant visų 
tų bjaurių dalykų, kurie dar laukė ateityje. Kiek laiko truko... 
ak, man atrodė, jog praslinko mažiausiai penkios minutės“. 


Aut. jautė pareigą eksperimentiškai nustatyti galimą mirti- 
nos tylos trukmę. Kadangi dirbtuvės patalpos — dabar priklau- 
sančios Grunčui — dar tebėra, buvo galima viską išmatuoti: 
nuo Lenės stalo iki Boriso stalo: keturi metrai, nuo Boriso stalo 
iki čiaupo: trys metrai, nuo čiaupo iki Lenės stalo (ant kurio 
stovėjo kavinukas): du metrai... dar sykį keturi metrai iki Boriso 
stalo: iš viso trylika metrų, kuriuos Lenė iš pažiūros nuėjo, 
matyt, ramiai, bet, žinoma, greitai. Deja, kaip išmušamas puode- 
lis, teko simuliuoti, nes aut. neturėjo nei bekojo invalido, nei jo 
protezo; bet jam nereikėjo simuliuoti, nei kaip plaunamas ir 
šluostomas puodelis, nei kaip pilama kava: jis — aut.— pakar- 
tojo eksperimentą tris kartus, siekdamas tikslumo bei norėdamas 
apskaičiuoti trokštamą objektyvų vidurkį. Rezultatas: pirmasis 
eksperimentas: 45 sekundės, antrasis: 58 sekundės, trečiasis: 
42 sekundės. Vidurkis: 48 sekundės. 


Kadangi aut.— čia jis dar sykį turi tiesiogiai įsikišti — 
norėtų pavadinti šį procesą Lenės užgimimu arba atgimimu, 
taip sakant, centriniu įvykiu, ir kadangi jis nelabai turi apie 

Lenę daugiau tokios medžiagos kaip šioji, kuri daugių daugiausia 
leidžia šitaip apibendrinti: tikriausiai mažumėlę ribota, roman- 
tiška, jusli ir materialistė kartu, šiek tiek Kleisto, šiek tiek forte- 
pijono, gilus arba giliai įkaltas, tačiau diletantiškas tam tikrų 
sekrecijos procesų išmanymas; o jei žiūrėsime į Lenę kaip į ne- 
atsiskleidusią meilužę (dėl Erhardo mirties), kaip į nevykusią 
našlę, trim ketvirtadaliais našlaitę (motina mirusi, tėvas kalė- 
jime), tai galima laikyti ją nelabai išsilavinusia arba siaubingai 
neišsilavinusia, — bet juk niekas nepaaiškins nei šių ginčytinų 
savybių, nei jų derinio, nei jos elgesio natūralumo tuo momentu, 
kurį nuo šiol vadinkime „kavos puodelio valanda“. Aišku, ji 
jaudinamai ir nuoširdžiai rūpinosi: Rachele, iki tos akimirkos, 
kai šią užkasė vienuolyno sode, tačiau Rachelė jai buvo artima, 
brangiausias žmogus po Erhardo ir Heinricho ligšioliniame jos 
gyvenime... bet kava tokiam žmogui kaip Borisas Lvovičius... 
juk ji pastatė jį į baisią, į mirtinai pavojingą padėtį, nes kokioj 
gi padėty atsiduria tarybinis karo belaisvis, kurį naivi vokietė 
vaišina kava; tegu jis ir paėmė tą kavą, natūraliai ir (iš pažiūros) 
taip pat naiviai. Ar ji apskritai žinojo, kas yra komunistas, jei, 
Margretos nuomone, ji tikriausiai nė nežinojo, kas yra žydė? 

Van Dorn, kuri kaip ir Margreta su Lota nieko nebuvo 
girdėjusi apie „kavos puodelio valandą“ (aišku, kad Lenei 
atrodė, jog neverta nė pasakoti Marjai tokių niekų), paaiškino 
gan paprastai: „Žinot, kas jau kas, o pavaišinti žmogų kava 
Gruitenams atrodė savaime suprantamas dalykas. Kad ir kas 
būtum — elgeta ar bastūnas, valkata, laukiamas ar nelaukiamas 
svečias. Kitaip ir būti negalėjo, kavos tai jau visiems duodavo. 
Net ir Pfeiferiams, o tai jau šį tą reiškia. Ir — būkime teisin- 
gi — ne jis, o ji buvo baisiai griežta šiuo atžvilgiu. Tai buvo toks 
savaime suprantamas dalykas, kad aš kiekvienąkart pagalvo- 
davau apie vienuolyno vartus, prie kurių anksčiau kiekvienam 
įpildavo samtį sriubos, ir nei tikėjimo klausdavo, nei Dievą 
garbinti reikalaudavo. Ne, ji bet kam būtų pasiūliusi kavos, 
nesvarbu, ar tu komunistas, ar ne... aš manau, kad ir bjauriau- 
siam naciui ji būtų davusi puodelį. Kitaip nė būti negalėjo... ne, 
ji buvo, na, gal ir daug klaidų ji padarė, bet ji buvo kilniadvasė, 
taip, kilniadvasė. Ir nuoširdi buvo, ir žmoniška... tik, tik dėl 
vieno dalyko, jūs žinot, ką aš turiu omeny, ji buvo ne tokia, 
kokios jam reikėjo“. 

Čia ryžtingai, visu griežtumu reikia nepasiduoti įspūdžiui, 
esą per karą, 1943-iųjų pabaigoje — 1944-ųjų pradžioje, Pel- 
cerio vainikų dirbtuvėje egzistavo ar bent jau buvo įmanoma 
kažkas panašaus į rusofiliją arba tarybinę euforiją. Lenės 
natūralumą istoriškai galima vertinti tik santykinai, tačiau asme- 
niškai, žinoma, objektyviai. Turint omenyje, kad už daug ma- 
žesnes privilegijas, suteiktas tarybiniams žmonėms, kiti vokiečiai 
(nedaugelis) rizikuodavo atsidurti ir atsidurdavo kalėjimuose, 
koncentracijos stovyklose arba kartuvėse, reikia suvokti, jog čia 
būta ne sąmoningo žmoniškumo demonstravimo, bet tiek objek- 
tyviai, tiek ir subjektyviai santykinio, kurį galima nagrinėti tik 
siejant jį su Lenės gyvenimu bei istorine vieta. Jei Lenė būtų 
buvusi šiek tiek nuovokesnė (o kad nieko nenutuokė, jinai įrodė 
dar Rachelės atveju), būtų — vėlesni įvykiai bei poelgiai leidžia 
daryti tokią išvadą — pasielgusi lygiai taip pat. Ir jei Lenė ne- 
būtų galėjusi išreikšti savo natūralumo materialia forma — 
būtent puodeliu kavos — iš viso to būtų kilusi bejėgiška, o gal 
net ir nevykusi simpatija, kuri galėjo jai baigtis liūdniau, nei 
puodelis kavos, paduotas tarsi šventoje taurėje. Galima spėti, 
Jog kruopščiai išplauti ir kruopščiai iššluostyti puodelį Lenei 
teikė juslinį malonumą: čia nebuvo nieko demonstratyvaus. 
Kadangi lig šiol Lenė visuomet pirma padarydavo, o tik paskui 
pagalvodavo (Aloyzas, Erhardas, sesuo Rachelė, tėvas, motina, 
karas), pagalvodavo gerokai vėliau, vargu ar galima numanyti, 
jog ji iš karto po to suvokė, ką padariusi. Ji ne tik įpylė rusui 
kavos, bet tiesiog įteikė jam tą kavą; ji apsaugojo rusą nuo paže- 
minimo, 0 pažemino bekojį vokietį. Taigi Lenė užgimė ir atgimė 
ne per tas spėjamas 50 mirtinos tylos sekundžių, jos užgimimas 
ar atgimimas buvo ne baigtinis, o nepaliaujamas procesas. Trum- 
pai tariant: tik ką nors darydama, Lenė suprasdavo, ką daranti. 
Ji viską turėdavo materializuoti. Be to, nederėtų užmiršti, jog 
tada jai buvo tik dvidešimt vieneri su puse. Ji nepaprastai — 
tą turime pakartoti — priklausė nuo sekrecijos, o kartu ir nuo 
virškinimo, ir visiškai nesugebėjo ką nors sublimuoti. Ji gebėjo 
būti nuoširdi, tačiau Aloyzas nepastebėjo ir nepažadino šių 
gabumų, o Erhardas neturėjo ar nepastebėjo progos juos pa- 
žadinti. Spėjamos aštuoniolika — dvidešimt penkios minutės 
juslinio pasitenkinimo, kurį ji galbūt patyrė su Aloyzu, jos kaip 
reikiant nemobilizavo, nes ir Aloyzas nesugebėjo pastebėti para- 

dokso, kad Lenė buvo jusli, nes jos juslumas lyg tyčia nebuvo 
visaapimantis. 


Yra tik du kito lemtingo įvykio — rankos uždėjimo — 
liudininkai. Bogakovas, kuris jau aprašė šį įvykį su jo sekreci- 
nėmis pasekmėmis, ir Pelceris, kurį reikia apibūdinti kaip vie- 
nintelį, mačiusį viską savomis akimis. 

Pelceris: „Žinoma, nuo to laiko rusas kasdien gaudavo 
kavos, ji duodavo, ir galiu prisiekti... kai ji kitą dieną atnešė jam 
kavą... bet tada jis jau nebe karkasus gamino, o sėdėjo prie apdai- 
los stalo pas Hiolthonę, galiu prisiekti... ir tai jau nebuvo naivu 
ar nesąmoninga, kaip jums labiau patinka, nes pirmiau ji gerai 
apsidairė ir nutaikė momentą... tada ji paprasčiausiai uždėjo 
kairę ranką jam ant dešinės, o jį tiesiog krėste nukrėtė, nors 
viskas truko labai trumpai, nukrėtė lyg elektra. Jis net pašoko, 
stačiai kaip per dangun ėmimą. Aš viską mačiau ir galiu pri- 
siekti, bet ji nežinojo, kad aš mačiau, nes stovėjau patamsy savo 
kabinete ir akis įtempęs spoksojau laukan — mat norėjau pažiū- 
rėti, kas bus toliau su ta kava. Žinot, ką aš pamaniau, taip, žinau, 
tai skamba vulgariai, “bet mes, sodininkai, anaiptol ne tokie 
jautruoliai, kaip kai kam atrodo; taigi aš pamaniau: po paraliais, 
juk ji pradeda... vaikeli mano, ji pradeda, pamaniau aš, ir mane 
suėmė toks pavydas tam rusui. Erotiniu požiūriu Lenė buvo 
pažangi asmenybė, ji nesuko sau galvos, kad pagal tradiciją 
iniciatyvos turi imtis vyras: tą padarė ji, uždėdama jam ranką. 
Aišku, je! ji gerai suprato, kad tokioj padėty jis nė negali imtis 
Iniciatyvos, tai buvo ir viena, ir kita: tai buvo drąsu, beveik įžūlu 
ir erotiniu, ir politiniu požiūriu“. 

Yra žinomi abiejų (Lenės — pacituotas Margretos, Bori- 
so — pacituotas Bogakovo) pažodiniai pasisakymai, visiškai 
sutampantys, kad jiedu „tučtuojau užsidegė“, o kaip girdėjome 
iš Bogakovo, Borisui atsitiko taip, kaip atsitinka vyrams, ir, kaip 
girdėjome iš Margretos, Lenė patyrė išgyvenimą, „daug gražesnį 
už tą viržių Istoriją, kurią jau sykį esu tau pasakojusi“. 


Pelceris apie Boriso dalykines savybes: „Patikėkit, aš 
pažįstu žmones, aš iš pirmos dienos supratau, kad tas rusas Bori- 
sas yra nepaprastai inteligentiškas ir tur' organizatoriaus gabu- 
mų. Jau po trijų dienų jis tapo neoficialiu Grunčo pavaduotoju 
priimant vainikus, be to, jis puikiai sutarė su Hiolthone ir Cėven, 

kurios faktiškai virto jo pavaldinėmis, bet, aišku, neturėjo paste- 
bėti, jog yra jo pavaldinės. Tam tikra prasme jis buvo meninin- 
kas ir gan greitai suvokė patį svarbiausią dalyką: taupyti medžia- 
gas. Ir jokių emocijų dėl kaspinų užrašų, kurie jam vis dėlto 
turėjo būti ne pagal plauką: „Už fiūrerį, tautą ir tėvynę“ arba 
„112 SA būrys“, ir visą dieną čiupinėtis su svastikomis ir ere- 
liais, — bet tai neišvesdavo jo iš kantrybės. Na, vieną kartą aš 
labai asmeniškai užklausiau jo savo kabinete, kur jis vėliau 
savarankiškai tvarkė spintą su kaspinais ir kaspinų apskaitą: 
„Borisai, sakykite man atvirai, kaip jūs jaučiatės, su visais tais: 
ereliais, svastikomis ir pan.?“ O jis atsakė, nedvejojęs nė akimir- 
kos: „Pone Pelceri,— tarė jis, — kadangi jūs taip tiesiai manęs 
klausiate... tikiuosi, jog neįsižeisite, jei pasakysiu: savotiška 
paguoda yra ne tik numanyti ir žinoti, bet ir savo akimis matyti, 
kad ir SA būrio nariai yra mirtingi... o dėl svastikų ir erelių, tai 
aš kuo puikiausiai suvokiu savo istorinę padėtį“. Aš noriu pri- 
mygtinai pabrėžti, jog jiedu su Lene man tapo beveik nepamai- 
nomi, jeigu jau aš ne tik nieko jam nedariau, bet netgi teikiau 
privilegijas... ir tai mergaitei taip pat... visa tai turėjo reikšmės ir 
bizniui. Aš nesu koks padebesiais skrajojantis humanistas, nie- 
kada ir nevaidinau tokio... Tiesiog tas vaikis buvo pasakiškai 
kruopštus ir turėjo organizatoriaus talentą... ir su žmonėmis 
gerai sutarė... net Vanft su Šelf pakęsdavo jo pastabas, nes jis 
sugebėdavo labai delikačiai jas pasakyti. Garantuoju, esant 
laisvai rinkai, jis galėjo nemažai pasiekti. Na, jis, aišku, buvo 
inžinierius ir tikriausiai išmanė savo matematiką, bet būtent 
jis pirmasis atkreipė dėmesį, — nors aš jau dešimt metų verčiausi 
gėlininkyste, o Grunčas jau buvo išdirbęs net keturias dešimtis 
metų, nė vienas iš mūsų nepastebėjome, net ir gudruolei Hiolt- 
honei neatėjo į galvą, — kad, atsižvelgiant į apdailos stalo na- 
šumą, karkasams — aš turiu omeny karkasų gamintojų grupę — 
trūko žmonių, o jis pats, aišku, su Hiolthone, sudarė tokią pri- 
ėmimo grupę, kad geresnės nė nenorėk. Taigi — pergrupavi- 
mas: Cėven grįžo prie karkasų stalo, ji šiek tiek niurzgėjo, bet 
aš primokėjau jai, ir štai jums rezultatas: produktyvumas tikrai 
išaugo 12—1579,. Tad ko čia stebėtis, kad man rūpėjo jį laikyti 
ir žiūrėti, kad jam nieko neatsitiktų? O be to, dar buvo partijos 
draugų, kurie man — kartais tiesiogiai, o kartais gėle — primin- 
davo, jog aš turiu saugoti, kad jam nieko neatsitiktų, jis turįs 
įtakingą globėją. Na, viskas nebuvo taip paprasta; toks bjau- 

rus knislys kaip Krempas, isterikė Vanft... per juos visas biznis 
galėjo išlėkti į orą. Ir niekas, net Lenė, netgi Grunčas, nežinojo, 
kad savo nuosavame mažučiame šiltnamyje aš jam užleidau 
šešis ypač gerai patręštus kvadratinius metrus tabakui, agur- 
kams ir pomidorams“. 


Aut. prisipažįsta, kad rinkdamasis dar gyvus vainikų dirb- 
tuvės laikų liudininkus, suko pačiu lengviausiu keliu ir dažniau- 
siai lankydavo juos priklausomai nuo to, kaip jie pasiekiami. 
Kadangi per antrąjį vizitą Vanft dar demonstratyviau nei per 
pirmąjį atsuko jam nugarą, aut. liovėsi ją lankęs. Pelceris, Grun- 
čas, Krėmer ir Hiolthonė yra vienodai prieinami, taip pat vie- 
nodai šnekūs — tik Krėmer kiek mažiau — pasirinkti arba išsi- 
rinkti buvo sunku; pas Hiolthonę aut. traukė jos nepakartojama 
arbata ir preciziškai skoningas interjeras, taip pat josios gerai 
išsilaikęs ir rūpestingai puoselėjamas žavesys bei atvirai reiškia- 
mos simpatijos separatizmui, apimančios ir šias dienas; vieninte- 
lis dalykas, vertęs dvejoti renkantis Hiolthonę, buvo jos mažulytė 
peleninė ir neprielankumas užkietėjusiems rūkaliams. 

„Na gerai, mūsų žemė (čia turima omeny federacinė Šiau- 
rės Reino— Vestfalijos žemė) surenka daugiausiai mokesčių ir 
jais remia mažiau mokesčių surenkančias žemes... bet ar kam 
nors šautų į galvą pakviesti čionai tų žemių, pavyzdžiui, Šlez- 
vigo— Holšteino arba Bavarijos gyventojus, kad jie ne tik švais- 
tytų mūsų surinktus grašius, bet ir pakvėpuotų užnuodytu mūsų 
“ oru, kuris yra viena iš priežasčių, kad čia tiek daug uždirbama? 
O gerti šlykštų, apgailėtiną mūsų vandenį... kas gi būtų, jei ba- 
varai su savo švarut švarutėliais ežerais arba holšteiniečiai su 
savo pajūriu atvažiuotų išsimaudyti Reine, iš kurio, be abejo, 
išbristų dervuoti, o gal net ir plunksnuoti. O jūs tik pažiūrėkit 
į šitą Štrausą, kurio visa karjera susideda vien iš neišaiškintų 
įvykių, taip, aš juos vadinu neišaiškintais, neišaiškintais ir tam- 
siais, nes tai tas pat... o kaip jis koneveikia mūsų žemę (Šiaurės 
Reiną — Vestfaliją — aut.), kone apsiputojęs... ir ko? Tik todėl, 
kad čia viskas šiek tiek pažangiau. Jį reikėtų patupdyti su žmona 
ir vaikais trejetui metelių Duisburge arba Dormagene, arba 
Veselinge, kad žinotų, iš kur ir kaip gaunami pinigai... pinigai, 
kuriuos jis susižeria, ir dar drįsta burnoti, nes mūsų Žemės vy- 
riausybė, nors ir ne kažin kas, bet vis dėlto, vis dėlto bent jau ne 
KDS, o SKS tai nė iš tolo nekvepia... suprantate, ką aš turiu ome- 

ny? Kaipgi aš galiu puoselėti „vienybės jausmą“, ką? Argi aš 
įkūriau reichą, ar aš norėjau, kad jis būtų įkurtas? Ne. Ir koks gi 
pagaliau mūsų reikalas, ir aukštutinėje, ir žemutinėje, ir viduri- 
nėje dalyje? Jūs tik pagalvokit, kaip mes patekom į šitą sąjungą. 
Juk patekom vien per tuos prakeiktus prūsus... o ką mes turime 
su jais bendra? Kas gi mus pardavė 1815 metais? Gal mes patys, 
ką? Ar mes to norėjome, ar buvo koks balsavimas? Galiu pasa- 
kyti, kad nieko nebuvo. Tegu tasai Štrausas nors kartą išsimaudo 
Reine ir pakvėpuoja Duisburgo oru... bet jis sėdi savo sveikoje 
Bavarijoje ir vos prasižioja apie „Reiną ir Rūrą“, kimsta iš 
pykčio. Kam mums reikia tų provincijos tamsuolių? Ar mums 
savų neužtenka? Pagalvokit kada apie tai! (Šitą aut. pažadėjo.) 
Ne, aš buvau ir būsiu separatistė, na, dėl manęs, dar gali likti 
keletas vestfaliečių, jei jau kitaip neišeina, bet ką gi jie mums 
duos? Klerikalizmą, veidmainystę ir galbūt bulvių... gerai nė 
nežinau, ką jie ten augina, manęs tai ir nedomina... na, miškus 
ir laukus, dėl manęs, jų irgi namo nesineši... stovės kur stovėję, 
bet tebūnie keletas vestfaliečių, dėl manęs. Bet ne daugiau. Juk 
jie nuolat piktinasi, inkščia, nes jaučiasi nuskriausti, bamba dėl 
„transliacijos laiko proporcijos“ ir panašių niekų. Vienas vargas. 
Lenė tuo ir nuostabi, kad ji tokia reiniška. Ir pasakysiu jums dar 
vieną dalyką, jums, aišku, tai pasirodys keista: Borisas man at- 
rodė reiniškesnis už visus kitus, išskyrus Pelcerį, kuriame taip 
derinosi kriminalinio nusikaltėlio ir humanisto savybės, taip 
tik pas mus ir tegali būti. Tiesa, jis niekam nieko nedarė, na, ne- 
bent Krempui, prie to tai jis kibo kaip išmanydamas, o kadangi 
Krempas buvo nacis, galima pagalvoti, kad Pelceris nebuvo joks 
prisitaikėlis, bet tai toli gražu ne teisybė: atsižvelgiant į daugumos 
santykius, buvo labai prisitaikėliška kibti prie vieno vienintelio 
Krempo... jo paprasčiausiai nemėgo, net ir abi kitos nacistės, jis 
paprasčiausiai. buvo nemalonus tipas ir bjauriai kabinėdavosi 
prie moterų. Ir vis dėlto, vis dėlto pasistengsiu būti jam teisinga, 
jis buvo jaunas vaikinas ir dar 1940 metais, vos dvidešimties, 
neteko kojos... o kas gi nori prisipažinti arba sutikti su tuo, 
kad visa tai galų gale neturėjo ir neturi jokios prasmės? Ir 
reikia žinoti, kad pirmaisiais mėnesiais šiuos jaunuolius šlovino 
kaip didvyrius, jie buvo apsupti moterų... bet kuo ilgiau tęsėsi 
karas, tuo kasdieniškiau ir banaliau atrodė amputuota koja, o 
vėliau tie, kas turėjo abi kojas, paprasčiausiai turėjo daugiau 
šansų nei vienakojai ar bekojai. Aš esu apsišvietusi ir pažangi 

moteris ir būtent taip aiškinčiau seksualinį ir erotinį šio vaikino 
statusą ir psichologinę situaciją. Dieve mano, ir ką gi pagaliau 
reiškė bekojis 1944 metų pradžioje? Nusmurgėlis, ir tiek, pensi- 
jos — vienos ašaros... o dabar pabandykit įsivaizduoti, kaip 
viskas atrodo, kai lemiamoje seksualinėje situacijoje toks tipas 
nusisega savo koją? Šlykštu, ir jam, ir partnerei, net jeigu tai ir 
kekšė. (Ak, ta nuostabioji josios arbata, ir gal aut. suprato kaip 
prielankumo ženklą, kad, lankantis pas ją trečią kartą, peleninė 
jau vis dėlto buvo mokos puodelio dydžio? Aut.) Čia dar tasai 
sveikas kaip ridikas Pelceris, klasikinis mens sana in corpore 
sano'“ pavyzdys, o tai būdinga tiktai kriminaliniams nusikaltė- 
liams, turiu galvoje žmones be menkiausios kruopelytės sąžinės. 
Neturėk sąžinės ir būsi sveikas, pasakysiu jums. Pelceris nespjovė 
į jokį biznį, į jokį. Su sargybiniais, kurie rytą atvesdavo, o vakare 
išvesdavo Borisą, jis, be kita ko, sudarinėdavo sandėrius — kon- 
jakas, kava, cigaretės... mat lydėdami transportą jie beveik kas 
savaitę važiuodavo į Prancūziją arba Belgiją, o konjaką, cigare- 
tes ir kavą iš ten gabendavo dėžėmis, beje, gabendavo ir medžia- 
gas; pas tuos jaunikaičius prekių galėjai netgi užsisakyti, visai 
kaip krautuvėje. Vienas, vyresnysis, toks Kolbas, nevala, beje, 
sykį jis man parvežė iš Antverpeno aksomo visai suknelei, o 
kitas, Boldigas, buvo jaunesnis, linksmas nihilistas, nuo 1944 me- 
tų pradžios tokių ėmė rastis dešimtys. Guvus vaikinas, turiu 
pasakyti, su stikline akimi ir be vienos rankos, o jau koks karei- 
viškos krūtinės dekoras; ir kai norėdavo pešti kokios nors nau- 
dos, tai gan ciniškai naudodavosi ir tuo, kad neteko akies ir ran- 
kos ir sidabru ant krūtinės, tarsi kokiu pinigų pakaitalu. Fiūre- 
ris, tauta ir tėvynė rūpėjo jam kaip pernykštis sniegas, o net apie 
save aš negalėčiau šito pasakyti, nes nors mielu noru apsieičiau 
be fiūrerio, aš vis dėlto esu už Reino tėvynę ir už Reino tautą. 
Na, jam nieko nereiškė retkarčiais pasitraukti į šilinamio galą 
su Šelf, kuri po Lenės buvo labiausiai gundanti iš mūsų, ir, kaip 
jis sakydavo: „Sugauti pelytę“ arba „Pasiklausyti, kaip zylutė 
čiulba“, o eidavo atseit, kad ji, Pelceriui leidus, išrinktų jam 
porą žiedų. Tam dalykui pavadinimų jis nestokojo. Nepasakysi, 
kad nesimpatiškas, ne... tik toksai cinizmas ir nihilizmas, kad net 
darėsi kiek šiurpoka. Be to, būtent jis vis mėgindavo mažumėlę 
padrąsinti Krempą, kartą kitą įbruko jam cigarečių ir pan., o 

sykį paplojo jam per pečius ir garsiai išrėžė tuomet plintantį 
posakį: „Mėgaukis karu, drauguži, taika bus baisi“. O tas kitas, 
Kolbas, buvo šlykštus tipas, tik mankytis ir lamdytis. Na, dėl 
Pelcerio... šiuolaikiškai tariant: dėl padėties laidotuvių rinkoje 
viskam, aišku, susidarė juodoji rinka: gėlėms, vainikams, kaspi- 
nams, karstams,— o už vainikus šulams, didvyriams ir bombar- 
davimo aukoms jis, žinoma, gaudavo papildomai. Negi laidosi 
savo brangius artimuosius be vainikų? O kadangi mirdavo vis 
daugiau kareivių ir civilių, galiausiai karstus imta naudoti 
ne tik daug sykių, bet vien kaip butaforiją: drobule, o vėliau 
vien maišu apsiūtas, o paskui jau tiktai įvyniotas, daugiau ar 
mažiau nuogas garbusis numirėlis pro atvožą dugne iškrisdavo 
plikon žemelėn, tada karstą iš padorumo kiek palikdavo stovėti, 
dėl akių ant jo netgi užpildavo truputį žemės, bet vos tik pasi- 
šalindavo gedintys artimieji, saliutuojančių būrių kareiviai 
ir burmistrai su partijos šulais... na, vadinkime tai „neišven- 
giamąja laidotuvių palyda“, kaip sakydavo Pelceris, taigi vos 
tik jie dingdavo iš akių, butaforinis karstas būdavo ištrau- 
kiamas, nuvalomas, kiek papoliruojamas, o kapas — greitai už- 
kasamas... greitai, žinot, kaip per žydų laidotuves. Nors imk 
ir pakviesk: „Prašom, kieno eilė?“, kaip kirpykloje. Nėra ko 
stebėtis, kad Pelceriui, neįsigudrinusiam imti už karstus nuomos 
mokesčio... ir iš viso to laidotuvių bruzdesio negaunančiam 
jokio pelno, šovė mintis, kad ir vainikus galima naudoti po keletą 
kartų, o naudoti vainiko du, tris, o kartais net ir penkis sykius 
buvo neįmanoma, nepapirkinėjant kapinių sargų ir nebend- 
radarbiaujant su jais. Žinoma, kartojimų kiekis priklausė nuo 
karkaso medžiagos tvirtumo ir panaudotų žalumynų... be 
to, tai buvo puiki proga labai įdėmiai apžiūrėti, kaip dirba ir 
ką lebedija konkurentai. Aišku, tam reikėjo organizuotumo, 
bendrininkų... ir tam tikro slaptumo... jis tai galėjo daryti tik 
su Grunču, Lene, su manimi ir Krėmer... ir prisipažįstu: mes 
jam padėjome. Kartais pasirodydavo vainikų iš kaimo gėli- 
ninkysčių, prieškarinės kokybės. O kad kitiems tai nekristų 
į akis, mus pavadino „atnaujinimo grupe“. Pagaliau buvo 
prieita iki kaspinų. Galų gale Pelceris ėmė kreipti į tai 
dėmesį ir, jau priimdamas užsakymus, taip nuteikdavo klientus, 
kad užrašai darėsi vis mažiau ir mažiau individualūs, o podraug 
didėjo galimybės panaudoti kaspiną pakartotinai. Juk tokius už- 
rašus, kaip „Liūdi tėvai“, per karą galima panaudoti gana 

dažnai, šansų turi net tokie palyginti individualūs užrašai 
kaip „Liūdi Konradas“ arba „Tavo Ingrida“, tereikia išly- 
ginti kaspiną, truputį pagyvinti spalvas, paryškinti raides ir pa- 
dėti jį į spintą prie kitų kaspinų, kol koks nors Konradas arba 
kokia nors Ingrida vėl turės ko gedėti. Pelceris, kaip visada, 
tuomet mėgdavo kartoti: Ir mažas kelmas vežimą apverčia. 
Pagaliau Borisui kilo mintis, vėliau atnešusi nemažą pelną, 
jam... o tai jis galėjo žinoti tik todėl, kad išmanė trivialiąją vo- 
kiečių literatūrą... jam kilo mintis vėl atgaivinti neatme- 
namų laikų užrašą: „Mylėtas, apraudotas, neužmirštas“. 
Na, šiandien tai pavadintumėm bestseleriu, kaspiną su tokiu 
užrašu buvo galima naudoti tol, kol jau tikrai nebebūdavo įma- 
noma jo atnaujinti ir išlyginti. Ir net tokie nepaprastai individua- 
lūs užrašai, kaip „Tavoji Gudula“, būdavo saugomi. 

Apie tai Krėmer: „Taip, teisybė, aš irgi tą dariau. Mes 
dirbdavome specpamainoje, kad ne taip kristų į akis. Jis nuo- 
lat kartodavo, esą tai nėra joks kapų niekinimas, jis juos 
gaunąs iš šiukšlyno. Na, man buvo visai vis tiek. Tai mums pa- 
pildomai duodavo gražaus pinigo, o galų gale — ar tas taip jau 
blogai? Kokia iš to nauda ir kam nuo to geriau, jei vainikai supus 
šiukšlyne. Bet pagaliau mus vis dėlto kažkas apskundė, kad nie- 
kiname kapus, apiplėšinėjame lavonus, matot, net ir tada buvo 
žmonių, kurie stebėdavosi, kad atėję po trijų, keturių 
dienų neberanda savo vainiko... bet mūsų į tą reikalą jis 
neįpainiojo, o tai vėlgi buvo gražu iš jo pusės, jis pats vienas nu- 
ėjo į teismą, prisiėmė sau visą kaltę, net Grunčą išsuko, ir, kaip 
man pasakojo vienas pažįstamas, jis labai gudriai viską argumen- 
tavo, vadinamosiomis „skurdžiomis laidotuvėmis“, tuo nacio- 
naliniu baubu, jis prisipažino, jog pasitaikę „šiokios tokios 
netvarkos“, paaukojo tūkstantį markių kažkokiai gydyklai; 
jis... beje, tai nebuvo tikras teismas, o tik korporacijos komite- 
tas, o paskui partijos garbės teismas... jis, kaip man pasakojo 
tasai pažįstamas, pareiškė: „,„Mano ponai, draugai ir draugės 
partiečiai, aš kovoju tokiame fronte, kurio dauguma jūsų ne- 
pažįstate... o ar tuose frontuose, kuriuos daugelis iš jūsų 
pažįstate geriau už mane, ar tuose frontuose retkarčiais irgi 
nepažiūrima į kai ką pro pirštus?“ Na, po to jis kiek laiko liovėsi, 
iki 1944-ųjų pabaigos, o tada visuotinė suirutė buvo tokia 
didžiulė, kad niekas nebekreipė dėmesio į tokius menkniekius, 
kaip vainikai ir kaspinai“. 

Kadangi senis Grunčas kiekvienąsyk nuoširdžiai kviesdavo 
vėl užsukti, aut. aplankė jį keletą kartų iš eilės, drauge su juo 
mėgavosi tikrai dieviška tyla, kuri, vasarai baigiantis, vakarais 
įsiviešpatauja uždarytose kapinėse, o čia žodis žodin cituojama 
Grunčo kalbos santrauka yra kokių keturių susitikimų — 
darnių nuo pradžios iki pabaigos — rezultatas. Per tuos susi- 
tikimus — pirmasis vyko ant suolelio po šeivamedžio, antra- 
sis — ant suolelio po oleandro, trečiasis — ant suolelio po jaz- 
mino, o ketvirtasis — ant suolelio po darželinio pupmedžio 
krūmu (senis Grunčas mėgsta įvairovę ir tvirtina, jog turi ir 
daugiau 'Ssuolelių po kitokiais krūmais),— buvo rūkomas 
tabakas, gurkšnojamas alus, o kartais klausomasi labai tolimo 
ir jau beveik malonaus gatvės triukšmo. 

Pirmojo apsilankymo (po šeivamedžiu) santrauka: „La- 
bai linksma, kad mūsų Valteriukas šneka apie ekonominius 
šansus. Jau jų tai jis niekada nepražiopsodavo, net būdamas 
vos devyniolikos, kai per Pirmąjį pasaulinį karą tarnavo amuni- 
cijos kuopoj. Amunicijos kuopos?.. na, sakykim, jie aptvarko 
kovos lauką po mūšio... mat ten galima surinkti gausybę daik- 
tų, dar tinkančių kariuomenei: plieninius šalmus, šautuvus, 
kulkosvaidžius, šaudmenis, netgi patrankas, pakeliama kiekviena 
gertuvė, kiekviena nukritusi kepurė, kiekviena perpetė ir t. t. ... 
o aplinkui, aišku, tyso negyvėliai, o negyvėlių kišenėse dažniau- 
siai šio to esama: nuotraukų, laiškų... piniginių, 0 tose 
piniginėse kartais ir pinigų, o kaip man pasakojo vienas Val- 
teriuko bičiulis, Valteriukas nieko nesikratė, net auksinių 
dantų, visai vis tiek, kokios jie tautybės... pagaliau tada Euro- 
pos karo laukuose pirmą kartą pasirodė amerikiečiai... ir, susi- 
dūręs su lavonais, mūsų Valteriukas pirmąsyk pademonstra- 
vo tai, ką jis pats vadina verslininko gabumais. Visa tai, aišku, 
buvo griežtai draudžiama, tačiau dauguma žmonių — tikė- 

kimės, kad jūs prie tokių nepriklausote — klysta, manydami, 
jog to, kas draudžiama, niekas ir nedaro. Čia ir yra Valteriuko 
stiprybė: jis nekvaršina sau galvos dėl taisyklių ir įstatymų, 
jis tik žiūri, kad jo nesučiuptų. Na, po Pirmojo pasaulinio karo 
vaikinas grįžo su tokiu nedidučiu simpatišku kapitalu, devynio- 
likmetis, su tokiu dailučiu paketėliu dolerių, svarų, belgiš- 
kų ir prancūziškų frankų... ir nediduku dailučiu paketė- 
liu aukso. Ir dar jis pademonstravo savuosius verslininko gabu- 
mus — jis turi nuojautą ir pasakišką uoslę — tada, kai ėmė 
supirkinėti nekilnojamąjį turtą, tuščius ir netuščius sklypus, la- 
biausiai jam patiko tušti, turiu galvoje ne neužsodintus, o neuž- 
statytus sklypus, bet iš bėdos jis imdavo ir užstatytus. Doleriai ir 
svarai tuomet labai praversdavo, o sklypai, ypač miesto pakrašty, 
buvo labai pigūs, morgenas šen, morgenas ten, jei tik galima, 
prie pagrindinės gatvės, vedančios iš miesto, keli bankrutavu- 
sių amatininkų ir verslininkų namukai miesto centre. 

Paskui mūsų Valteriukas iškeliavo dirbti taikaus darbo, 
jei norite: jis ekshumavo amerikiečių kareivius, dėjo juos į 
cinkuotus karstus parvežti į Ameriką... ir legalaus, ir nelegalaus 
darbo netrūko, mat ir ekshumuotieji kartais turi auksinių 
dantų; o amerikiečiai, pamišę dėl higienos, mokėjo už šį 
darbą pasakiškai daug, taigi tuo metu, kai doleriai šiaip jau 
nesimėtė, Valteriukui į rankas vėl ėmė plaukti kalnai legalių 
ir nelegalių pinigų, ir vėl tasai mūsų žmogutis nusipirko 
keletą nedidelių sklypelių, mažulyčių lopinėlių, bet šįsyk mies- 
to centre, kur žlugdavo smulkūs maisto krautuvių savininkai 
ir amatininkai“. 

Pokalbio po oleandru santrauka: „Kai aš, būdamas ketu- 
riolikos metų, pradėjau mokytis pas senį Pelcerį, Valteris 
buvo Ketverių, ir mes visi, taip pat ir jo tėvai, vadinome jį 
Valteriuku... taip jam ir prilipo. Jie buvo malonūs žmonės, jo 
tėvai, ji gal kiek per daug dievota, ištisai bažnyčioje ir pan., jis — 
visai sąmoningai pagonis, jei galit suprasti, ką tai reiškė 1904 me- 
tais. Žinoma, jis buvo skaitęs Nyčę, skaitė Štefaną Georgę, buvo 
ne visai svaičiotojas, bet toks mažumėlę svajoklis; biznis jam 
nelabai terūpėjo, jį domino vien auginimas, eksperimentai, 
kitaip tariant: jis ieškojo ne tik mėlynosios, bet ir naujosios gė- 
lelės; jis nuo pat pradžių įsitraukė į jaunimo judėjimą, prikal- 
bino ir mane: aš dar ir šiandien galiu padainuoti jums visus 
„Darbininkų klasės“ posmelius“ (Grunčas padainavo:) „'Kas 


172 


daugina turtus kas dieną? Kas kasa anglį, rūdą? Kas audžia 
medvilnę ir šilką? Brandina vyną, grūdą? Kas turtinguosius 
nuolat peni, o pats karčiam skurde gyvena? Tai darbininkų 
klasė, tai proletariatas. Kas nuo paties ankstyvo ryto iki tamsy- 
bių kenčia? Kas prabangiausią prašmatnumą, brangiausius 
rūmus renčia? Kas vienas suka žemės ratą, 0 teisių Žemėje 
nemato? Tai darbininkų klasė, tai proletariatas.' 

Na, aš, keturiolikmetis bamblys, mokytis pas Heincą Pel- 
cerį atvykau iš skurdžiausio Eifelio kaimeliūkščio, skurdesnio 
nė įsivaizduoti neįmanoma. Jis man šiltnamyje įrengė kambarėlį, 
su lova, stalu ir kėde, prie pat krosnies... gaudavau valgyti ir 
šiek tiek pinigų... nei valgyti, nei pinigų jis ir pats neturėjo 
daugiau už mane. Mes buvome komunistai, nors ir nežinojome 
to žodžio ir nelabai išmanėme, ką tai reiškia. Pelcerio žmona, 
Adelheida, siuntinėjo man siuntinius, kai 1908—1910 metais 
mane paėmė į armiją, ir dar kur — aišku, išgrūdo į šaltąją gim- 
tinę, į Brombergą; o žinot, kur aš važiuodavau, kai gaudavau 
atostogų: ne namo, į tą ilgaskvernių valdomą užkampį, ne, 
aš važiuodavau pas Pelcerį... na, Valteriukas žaisdamas nuolat 
painiodavosi mums po kojomis, ir lauke, ir šiltnamy, toks dailu- 
tis ramutis mažylis, nei labai mielas, nei nemielas, ir kai gerai 
pamąstau, žinot, kas padarė jį kitokį, nei buvo jo tėvas: ogi bai- 
mė. Jis bijojo. Nesibaigiantys nemalonumai su teismo vykdyto- 
jais ir degančiais vekseliais, ir kartais mes, pora padėjėjų, 
sukrapštydavome savo menkas santaupas, kad būtų išvengta 
blogiausio. Auginti gėles niekada nebuvo pelningas biznis, taip 
yra tik dabar, kai visa Europa dėl gėlių kraustosi iš proto. 
O Heincas Pelceris vis ieškojo savo naujosios gėlelės. Jis įsikalė 
į galvą, kad naujiesiems laikams reikalinga nauja gėlė, jam vai- 
denosi kažkas nepaprasta, ko jis taip niekad ir nerado, nors me- 
tai po metų kaip koks išradėjas slapčiomis krapštinėjosi prie 
savo puodų ir lysvių, tręšė, karpė, maišė: bet gaudavo tik 
degeneravusias rožes arba išsigimusias tulpes, bjaurius hibridus. 
Na, kai šešiametis Valteriukas pradėjo eiti į mokyklą, jo galvelėje 
buvo vienas vienintelis žodis „vytojas“ — taip jis sutrumpino 
„teismo vykdytoją“. „Mam, ar šiandien ateis vytojas? Tėt, 
ar šiandien vėl ateis vytojas?“ Baimė, turiu jums pasakyti, pa- 
darė jį tokį, koks jis yra. Aišku, baigti aukštesniosios mokyklos 
jam irgi nepavyko, priėjo tik iki ketvirtos klasės ir tiesiai į gėli- 
ninkystę, mokiniu, gavo žalią prijuostę, ir baigtas kriukis, o tai 

buvo 1914 metais, jei norite žinoti, 1914-aisiais žlugo ne tik 
Valteriuko gimnazistinė karjera, viskas žlugo, viskas. Man tada 
buvo dvidešimt ketveri, ir aš žinau, ką šneku: bet kokiam socia- 
lizmui Vokietijoje atėjo galas. Galas. Ir leidosi gi tie mulkiai 
šitaip apmaunami savo sušikto saldžialiežuvio kaizerio! Ir Hein- 
cas, Valterio tėvas, tą suprato ir galų gale metė savo diletan- 
tiškus eksperimentus. Jį dar paėmė, kaip ir mane... ir mes abu, 
galima sakyti, iš įtūžio, iš pykčio, iš nevilties, iš įtūžio tapome 
viršilomis. Aš nekenčiau jų, šitų avinų rekrūtų, kurie 
prisistatydavo, gerai išauklėti, nuolankūs, apsišikę abiem pras- 
mėm. Aš jų nekenčiau ir muštrinau juos. Taip, aš tapau feldfė- 
beliu, apmokiau būrius tų avinų, ištisus batalionus ir iš 
Haketoierio kareivinių, kurios buvo tokios pat kaip ir karei- 
vinės Bromberge, iki smulkmenų... užsimerkęs galėjai rasti 
trečiosios kuopos raštinę, kaip Bromberge... taigi būrius jų 
apmokiau ir išsiunčiau į frontą. O kišenėje, piniginėje, nešiojausi 
mažutę Rozos Liuksemburg nuotrauką. Tampiausi ją kaip kokį 
šventą paveiksliuką, ir susitrynusi ji buvo kaip šventas paveiks- 
liukas. Na, bet kareivių tarybai aš nepriklausiau, ne: man 
Vokietijos Istorija baigėsi 1914 metais... o paskui jie, žinoma, 
nužudė Rozą Liuksemburg, leido ją nužudyti, tie ponai social- 
demokratai... o paskui dar ir mūsų Valteriukas turėjo išeiti 
kariauti, ko gero, rinkti auksinius dantis ir semti dolerius tikrai 
buvo vienintelis protingas dalykas. Jo motina, Adelheida, buvo 
miela moteris, kitados netgi daili, bet labai anksti sugižo, nosis 
pasmailėjo, apie burną susimetė tulžinga, gaiži linija, kurios 
moterų veiduose aš negaliu pakęsti: tą liniją mačiau savo 
senelės veide, savo motinos veide, gražios, bet veiduose vien 
kančia, vien gaižulys, klauso vien prakeiktų ilgaskvernių, 
iš pat labo ryto — į ankstyvąsias mišias, popiet — už rožinio, 
o vakare — vėl rožinis... na, mes dažnai turėdavome eiti į 
bažnyčią arba kapinių koplyčion, mat pradėjome nuomoti 
vazonus su palmėmis ir pan., bažnytiniai Adelheidos ryšiai mums 
tada labai pravertė, ir per draugijų Šventes, per įmonių 
iškilmes ir pan. ...na, man taip ir knietėdavo spjauti į altorių, 
valdžiausi tik dėl Adelheidos. O paskui dar Heincas ėmė gerti... 
na, galima suprasti, kad Valteriukas retokai būdavo namie, 
kasinėjo amerikonų lavonus, paskui pusmečiui įstojo į savano- 
rių korpusą, rodos, Silezijoj, po to kiek pagyveno mieste, 
pradėjo užsiiminėti boksu, profesionaliai, bet tai neilgai truko, 

truputį suteneriavo... iš pradžių pas visai pigias prostitutes, 
kurios eina dėl puodelio kavos už 20 pfenigų, vėliau atsirado 
brangesnės... taip, paskui jis iš tiesų tapo komunistu, tikrų 
tikriausiu nariu, bet irgi neilgai. Daug jis niekada neplepėjo, 
visai nekvaršino sau galvos, kad jo nekilnojamas turtas neduoda 
didelių pajamų, sodininku niekad nedirbo, mat įjuosta 
rankos, purvas įsiėda į kiekvieną odos raukšlelę... o mūsų 
Valteriukas visuomet buvo švaruolėlis ir visuomet žiūrėjo svei- 
katos: kasryt bėgiodavo, po to dušas, šiltas ir šaltas, pusryčiai 
namuose jam buvo per prasti, salyklinė kava su marmeladu iš 
keturių rūšių vaisių, jis dumdavo tiesiai į savo kekšynus, 
o ten užsiprašydavo kiaušinių, pupelių kavos ir konjako... 
paskui viską apmokėdavo merginų kavalieriai. Ir, aišku, kai 
tik galėjo, įsigijo automobilį, tegu ir hanomagą“. 

Pokalbio po jazminu santrauka: „Su tėvais jis visados 
buvo švelnus, aš net linkęs manyti, kad jis juos tikrai mylėjo. 
Motinai niekuomet nepratarė šiurkštesnio žodžio, niekad nė 
nepasišaipė, o Adelheida darėsi vis niūresnė, ji numirė ne iš 
sielvarto, ji numirė nuo niūrumo, gaiži moteriškė... o gaila, ka- 
daise ji buvo daili ir žydėte žydėjo; 1904 metais, kai pradėjau 
pas juos dirbti, ji buvo tikrai linksma ir valyva. Po kiek laiko 
Valteriukas sykį važiavo su mumis nuvežti ar parvežti vazono 
su palme, o, kad jūs būtumėt matęs, kaip jis priklaupė, prieš 
altorių ir kyštelėjo ranką į dubenį su švęstu vandeniu... ėjosi 
lyg sviestu patepta. 1932-aisiais jis įstojo į SA, o 1933-iųjų 
pradžioje dalyvavo garsių politikų medžioklėje, bet nė vieno 
nesuėmė, tik išmelždavo pinigų ir leisdavo pabėgti, imdavo 
ir brangenybes, ir grynais... tai, matyt, buvo gana pelninga, 
tuojau atsirado naujas aautomobilis, nauji drabužiai, o be 
to, tada buvo galima pigiai pirkti žydų sklypus, tai kokią 
krautuvėlę ar pan., tai kokią statybos aikštelę, dabar jis apie tai 
sako „buvau kiek šiurkštokas“. Ir ūmai jis pasidarė toks dailu- 
tis švarutis ponaitis išpuoselėtais nagais, būdamas trisdešimt 
ketverių vedė, dėl pinigų, aišku; Prumtelio dukrą, Evą, 
žinot, ji nuolat skrajojo padebesiais; tokia nieko sau mergaitė, 
tik truputį isteriška; jos senis turėjo kontorą, kur buvo galima 
gauti paskolas išsimokėtinai, o vėliau dar keletą lombardų... 
o duktė, na, toji skaitė Rilkę ir grojo fleita. Na, ji irgi atsinešė 
kraičio keletą sklypų ir dar pluoštą grynųjų. Po 1934-ųjų 
jis tapo garbės šturmfiūreriu, bet išsilaikė nesusitepęs ir jo- 

kiose žiaurybėse nedalyvavo, to jam neprikiši, kad būtų bu- 
vęs žiaurus, tik dėl žemės nuosavybės galva pramušta. Bet 
Keisčiausia, kad kuo labiau jis turtėjo, tuo darėsi žmoniškesnis, 
net per Krištolinę naktį'' neplėšikavo. Tik sėdėdavo kavinė- 
se, kur būdavo koncertuojama, vaikščiojo į operą, įsitaisė 
vaikų, porą meilučių vaikiukų, kuriuos dievino, Valterį 
ir mažąją Evutę, o 1936-aisiais, kai Heincas tiek nusilakė, kad 
pakratė kojas, išsekęs, nusmurgęs, Valteriukas galutinai perėmė 
gėlininkystę... na, aš tapau valdytoju, ir pagal partijos užsakymus 
mes ėmėme pinti vainikus, jis man dovanojo dalį gėlininkystės, 
kuri man priklauso ir po šiai dienai, kilniadvasiška, reikia pasa- 
kyti, ir niekada neištarė pikto žodžio, niekad nepriekabiavo. Kai 
Heincas ir vargšelė Adelheida atgulė žemėn, kromelis ėmė 
klestėti“. 

Pokalbio po darželiniu pupmedžiu santrauka: „Esama 
žmonių, kuriems atrodo, kad net nacis galėtų įsižeisti, pa- 
vadinus naciu Valterį. Pasikeitė jis 1944-ųjų vidury, kai 
prasidėjo toji istorija su Lene ir šituo rusu. Jo primygtinai prašė 
jais rūpintis, telefono skambučiai, pokalbiai. O pasikeitimas 
buvo šit koks: vieną gražią dieną Valteris ėmė ir susimąstė. Net 
jis suprato: karas pralaimėtas, o po karo jam anaiptol nepakenks, 
kad gerai elgėsi su rusu ir Gruitenų mergaite... tik: kiek gi dar 
tęsis tasai karas? Šis klausimas mus visus varė iš proto: kaip 
pratraukti paskutinius mėnesius, kai, kur buvę, kur nebuvę, tai 
šen, tai ten vis ką nors sušaudydavo ar pakardavo, nei seni na- 
ciai, nei nenaciai nesijautė saugūs... ir po paraliais, kiek laiko 
praslinko, kol amerikiečiai atėjo nuo Acheno iki Reino, juk 
praslinko kone pusmetis. Man regis, kad mūsų Valteriukas, 
visad sveikas ir orus, beprotiškai mylintis abu savo vaikiukus, 
dabar pirmąkart gyvenime patyrė vidinį konfliktą. Jis gyveno 
užmiesty, savo viloje, turėjo du gerai prižiūrimus šunis, porą 
žavių vaikučių, automobilį ir vis daugiau žemės. Senuosius 
sklypus jis pardavė gyvenvietėms ir kareivinių statyboms, 
bet ne už grynus, ne, grynų pinigų jis niekada per daug 
nebrangino, jo širdis linko tik prie realių vertybių; užmo- 
kestį jis paėmė sklypais užmiestyje, dvigubai, trigubai daugiau, 


19 Antižydiškas pogromas 1938 metais, naktį iš lapkričio 9 d. į 10 d., per jį 
buvo nusiaubta daug žydų krautuvių. 

nei atidavė. Mat jis buvo optimistas. Be saiko rūpinosi sveikata, 
kasryt vis bėgiodavo skveruose, maudydavosi po dušu, valgy- 
davo sočius pusryčius, bet dabar jau namuose, 0 jei jau užsuk- 
davo į bažnyčią, jis vis dar mokėjo, o gal jau vėl mokėjo pasa- 
kiškai priklaupti arba mikliai persižegnoti. O čia dar ta Lenė su 
savo Borisu, jie patiko jam, jie buvo geriausi jo darbininkai, juos 
globojo aukštesnės jėgos, jėgos, kurių jis nepažinojo... o pas- 
kui ėmė veikti kitos aukštesnės jėgos, kurios labai greitai galėjo 
pakabinti tave ant šakos, sušaudyti arba įgrūsti į konclagerį. 
Bet nepamanykit, kad Valteriukas staiga aptiko savyje tą svetim- 
kūnį, kuris kai kurioms žmogiškoms būtybėms pažįstamas kaip 
sąžinė, arba kad jis, virpėdamas iš baimės ar smalsumo, staiga 
susidūrė su tuo keistu, jam po šiai dienai nesuprantamu svetim- 
žodžiu ar žemynu, retsykiais vadinamu dorove. Ne. O ne. Jis 
praturtėjo, nežinodamas sąžinės priekaištų, bet kartkartėmis 
susilaukdavo priekaištų iš kitų (nes ar partijoje, ar SA jis 
ir Su juo turėjo nemalonumų). Na, jis dažnai susidurdavo 
su kliūtimis, nuo amunicijos kuopos iki žymiųjų politikų, 
kuriuos paleisdavo už grynus arba už šeimos brangenybes. Jį 
apskundė, ir partijos, ir tikriems teismams, pirmiausia, kai jis 
persūdė su tais vainikais ir kaspinais. Kliūčių pakako, bet jis 
jų nepaisė, sieną kakta pramušdavo, šaltakraujiškai šlavė jas 
nuo kelio, pabrėždamas nacionalinę ir ekonominę savo veiklos 
svarbą, pasirodydamas kaip nenuilstantis kovotojas su tuo tau- 
tos priešu, kuris tuomet vadinosi „skurdžiomis laidotuvėmis“. 
Taip, kliūčių netrūko, bet vidinių konfliktų dėl to, kas 
jam buvo naudinga, Valteriukas niekada nepatyrė. Žydai jam 
buvo visai vis tiek, kaip ir rusai, komunistai, socialdemokratai 
ir dar bala žino kas... bet kaipgi jam elgtis, kai vienos aukštesnės 
jėgos grumiasi su kitomis, be to, Borisas su Lene jam patiko ir — 
koks sutapimas! — netgi nešė pelną. Jam buvo nusispjaut, kad 
karas pralaimėtas, ir politiškai, ir „Ilemtingajai vokiečių tau- 
tos kovai“ jis buvo visiškai abejingas... bet po šimts perkūnų, 
kas gi jam galėjo pasakyti, kiek amžinybių dar liko nuo 1944-ųjų 
liepos iki karo pabaigos? Jis buvo tikras, kad pralaimėjus karą, 
dera pertvarkyti savo veiklą, bet kada gi reikės, kada gi pa- 
galiau bus galima pradėti tą pertvarką?“ 


Čia, rodos, pritiktų kai ką reziumuoti, taip pat iškelti 
vieną kitą klausimą, į kuriuos skaitytojas turės atsakyti pats. 

Pirmiausia statistinės ir išorinės detalės. Tasai, kas įsivaizduoja 
Pelcerį su cigaru dantyse ir kiek glitų, klysta. Jis buvo (ir 
yra) labai švarus, rengiasi pagal užsakymą siūtais drabužiais, 
nešiojo ir tebenešioja madingus kaklaraiščius, kurie net ir septy- 
niasdešimtmečiui Pelceriui vis dar tinka. Jis rūko cigaretes ir 
yra tikrų tikriausias ponas, o jei čia ir buvo sykį pavaizduotas 
besispjaudantis, tai reikia pridurti: spjaudosi jis labai retai, 
beveik niekada, o čia aprašytuoju atveju jo spjūvis atliko isto- 
rinio skyrybos ženklo vaidmenį, o galbūt net reiškė tam tikrą jo 
nuostatą. Pelceris gyvena viloje, kurios nevadina fila. Jo ūgis — 
183 cm, svoris — sūnaus, kuris yra medikas ir jo gydantis 
gydytojas, liudijimu — 78 kg, plaukai — labai vešlūs, kitados 
tamsūs, dabar kiek žilstelėję. Ar iš tiesų Pelcerį galima laikyti 
klasikiniu mens sana in corpore sano pavyzdžiu? Ar jis žino, 
kas yra k., kas yra a. ir v.? Nors atrodo, kad jis beveik visiškai 
pasikliauna savuoju „aš“, nė vienas iš aštuonių būdvardžių, 
pateiktų paragrafe apie j., netiktų nusakyti jo j., o jei jis kada 
ir nusišypso, tai jo šypsnys veikiau primena Monos Lizos nei 
Budos šypseną. Jei žiūrėsime į Pelcerį kaip į žmogų, kuris 
nežino vidinių konfliktų ir nepaiso konfliktų su kitais, kuris, 
nepatyręs nė vieno vidinio konflikto, 1944 metais sulaukė 
keturiasdešimt ketverių, penkiagubai išplėtė savo biznį, ne- 
vengia ir „mažo vežimo“, tai dera suvokti, kad, palyginti nebe- 
jauno amžiaus — keturiasdešimt ketverių metų — pirmą kar- 
tą suklibėjus taip garantuotai įtvirtintam savajam „aš“, Pelceris 
gan baimingai žengė į jam nepažįstamą žemę. 

Jei dar pridėsime vieną iš pagrindinių Pelcerio savy- 
bių — beveik pernelyg didelį jo juslumą (Pelcerio pusry- 
čiavimo įpročiai kaip du vandens lašai panašūs į Lenės pusry- 
čiavimo įpročius) — tikriausiai bus galima įsivaizduoti, kokį 
konfliktą jis išgyveno nuo 1944-ųjų vidurio. O jei dar pri- 
dursime ir beveik pernelyg didelį vitalumą, kuris taip pat yra 
viena iš pagrindinių Pelcerio savybių, tai tikrai bus galima 
įsivaizduoti, kokį konfliktą jis išgyveno po 1944-ųjų liepos. 
Aut. pavyko gauti svarbios ir išsamios informacijos, iš dalies 
apibūdinančios Pelcerio elgesį maždaug apie karo pabaigą. 
1945 metų kovo 1-ąją, kelios dienos prieš amerikiečiams 
įžengiant į miestą, Pelceris registruotu raštu pranešė išstojąs 
iš partijos ir SA, atsiribojo nuo šios organizacijos nusikaltimų 
ir pareiškė (patvirtintą laiško nuorašą galima pamatyti pas 

aut.) esąs „padorus vokietis, kuris suklydo ir buvo apgautas“. 
Dar dirbantį vokiečių paštą arba įgaliotąjį vokiečių pašto 
tarnautoją Pelceris tikriausiai susirado kone pačiose amerikie- 
čių pasirodymo išvakarėse. Yra ir registracijos kvitas, nors 
ir subjaurotas maitvanagio. Taigi, kai įžengė amerikiečiai, 
Pelceris nemeluodamas galėjo užtikrinti nesąs nacistinės organi- 
zacijos narys. Jis gavo leidimą verstis gėlininkyste, pinti vainikus, 
nes nors laidotuvių gerokai sumažėjo, vis dėlto netrūko. 
Pelceris taip komentuoja savo amato pastovumą: „Žmonės 
miršta visais laikais“. 

Bet prieš tai jis dar turėjo pergyventi ištisus karo metus, 
sąlygos vis sunkėjo, Pelcerio vis būdavo prašoma kokių nors 
malonių (atostogų, avanso, priedo prie atlyginimo, papil- 
domai gėlių), o jis įsikando posakį: „Juk aš ne žvėris“. 
Dažną šio posakio vartojimą patvirtina visi dar gyvi ir pasiekia- 
mi vainikų dirbtuvės laikų liudininkai. „Tai pasidarė kaip 
kokia litanija (Hiolthonė), kurią jis nuolat bambėdavo, kaip 
koks užkeikimas, tarsi bandytų pats save įtikinti, jog tikrai 
nėra toks, o kartais jis tą pasakydavo nei į tvorą, nei į mietą, 
pavyzdžiui, aš sykį pasiteiravau, kaip laikosi jo šeima, o jis man 
atsakė: „Juk aš ne žvėris“; o vieną kartą kažkas... nebeprisi- 
menu kas... paklausė jo, kokia šiandien savaitės diena — pirma- 
dienis ar antradienis, o jis tarė: „Juk aš ne žvėris“. Iš to jau 
ėmė šaipytis, net Borisas iš jo šaipėsi, aišku, labai santūriai, 
pavyzdžiui, kai aš paduodavau jam vainiką, kad užrašytų 
kaspiną, jis sakydavo: „Juk aš ne žvėris“. Net psichoanalizės 
požiūriu buvo įdomu, kas dėjosi Valteriui Pelceriui“. 

Krėmer visiškai patvirtino ir Pelcerio litaniškojo posakio 
vartojimo kiekybę, ir kokybę: „Na, jis taip dažnai šitą karto- 
davo, kad niekas net dėmesio nebekreipė, tai buvo kaip koks 
„Viešpats su jumis“ arba „Pasigailėk mūsų“ bažnyčioje, 
o paskui jis dar ėmė kartoti ir kitą variantą: „Juk aš ne žvėris“ 
arba: „Žvėris aš, ar ką?“ 

Grunčas (per trumpą vėlesnį apsilankymą, kai, deja, ne- 
pavyko maloniai pasisėdėti po šeivamedžiu ar kitais panašiais 
krūmais): „Taip, tas teisybė. Teisybė. Posakius „Juk aš ne 
žvėris“.— „Žvėris aš, ar ką?“ jis kartais murmėdavo sau po 
nosim, net kai būdavo vienas. Dažnai girdėdavau ir tuoj pat vėl 
pamiršdavau, nes jam tai buvo taip pat kaip oras. Na (G. piktai 
nusikvatojo), matyt, tie auksiniai dantys jam šiek tiek atsirūg- 

davo, ir tie nudžiauti vainikai, kaspinai, gėlės, ir tie sklypai, 
kuriuos jis ir toliau pirkinėjo, net ir per karą. Beje, pagalvokit 
kada nors, progai pasitaikius, kaip dvi, trys, na, gal keturios 
saujos visokių tautybių auksinių dantų... virsta žemės skly- 
pu, iš pradžių visai nepatraukliu, bet šiandien, po penkias- 
dešimties metų, tame sklype yra labai svarbi ir labai didelė 
bundesvėro žinyba, kuri kuo gražiausiai moka Valteriukui 
nuomą...“ 


Pavyko aptikti netgi ano svarbaus Veimaro respublikos 
politiko pėdsakus, atvedusius į Šveicariją, kur dar pasisekė 
rasti to pono našlę. Sena, ligota dama viename Bazelio viešbu- 
tyje gerai prisiminė šį atsitikimą. „Na, svarbiausia: jam mes 
privalome būti dėkingi už savo gyvybę. Iš tiesų. Jis mums iš- 
gelbėjo gyvybę... bet nepamirškite, kokiose aukštybėse arba 
kaip žemai puolusiam tada reikėjo būti, kad atsidurtum tokioj 
padėty. kai kam nors gali dovanoti gyvybę. Šią malonių pusę 
visada pamiršta: jeigu vėliau Gėringas tvirtino išgelbėjęs gyvybę 
porai žydų, tai nereikia pamiršti: na kas gi tada galėjo išgelbė- 
ti kam nors gyvybę ir kas tai per tvarka, kai žmogaus gyvybė 
priklauso nuo kažkokio diktatoriaus malonės? Iš tiesų, jie 
mus surado 1933-iųjų vasarį viloje pas draugus, Godesber- 
go kurorte, o šitas žmogus... Pelceris? Galimas daiktas, aš 
niekuomet nežinojau, kuo jis vardu... jis šaltakraujiškai kaip 
plėšikas pareikalavo visų mano papuošalų, visų pinigų 
ir dargi čekio, ir ne kaip kyšio, ne, žinot, kaip jis pareiškė: „Aš 
jums parduodu savo motociklą, rasite prie sodo vartų, ir dar 
aš jums duosiu vieną patarimą: važiuokite ne į Belgiją ir ne į 
Liuksemburgą, važiuokite į Eifelį, už Sarbriukeno sukit link 
sienos ir žiūrėkit, kad kas nors padėtų ją pervažiuoti. Juk aš 
ne žvėris“, tarė, „tik, aišku, klausimas, ar mano motociklas 
jums tiek vertas ir ar jūs galėsit juo važiuoti. Tai ciundapas“. 
Laimė, mano vyras jaunystėje žavėjosi motociklais, bet nuo to... 
nuo tosios jaunystės... jau irgi buvo prabėgę dvidešimt metų. 
Nė neklauskit, kaip mes tada pervažiavome Altenarą ir pasie- 
kėme Priumą, paskui nuo Priumo iki Tryro, aš ant užpakalinės 
sėdynės... na, laimė, Tryre turėjome partijos draugų ir jie — 
ne patys, bet per tarpininkus — nugabeno mus į Saro sritį... 
Taip, mes privalome jam būti dėkingi už savo gyvybę... bet 
mūsų gyvybė buvo jo rankose. Ne, prašyčiau man šito daugiau 

nepriminti, o dabar eikite. Ne, aš visai nenoriu žinoti, kuo tasai 
ponas vardu“. 

Pats Pelceris šito beveik neneigia, tik jo interpretacija 
skiriasi nuo kitų interpretacijos. Kadangi jis nepaprastai šne- 
kus ir trokšta pasišnekėti, aut. bet kuriuo metu jam gali skambin- 
ti, jį lankyti ir plepėti su juo, kiek tik širdis geidžia. Dar kartą 
reikia primygtinai priminti: Pelceris anaiptol neatrodo tamsuo- 
lis, glitus ar įtartinas. Jis nepriekaištingai solidus: lengvai galė- 
tum pamanyti jį esant banko direktoriumi, palaikyti kontrolės 
tarybos pirmininku, o jei jį tau pristatytų kaip pensijon išėjusį 
ministrą, daugių daugiausia nustebtum, kad jis jau pensijoj, 
nes jis toli gražu nepanašus į septyniasdešimtmetį, greičiau į 
šešiasdešimt ketverių metų vyriškį, kuriam pavyko išsaugoti 
tokią išvaizdą, lyg būtų šešiasdešimt vienerių. 

Paklaustas apie veiklą amunicijos kuopoje, jis neišsisuki- 
nėjo, nieko neneigė, bet ir neskubėjo ko nors patvirtinti, o tik 
leidosi į beveik filosofinius išvedžiojimus: ,„,„Matot, jei aš ko 
nekenčiu ir po šiai dienai nekenčiu — tai beprasmio išlaidumo, 
pabrėžiu: beprasmio... šiaip išlaidumas neblogas dalykas, jei jis 
turi tikslą ir prasmę: kai dosniai pakratai kišenę, kai nudžiugini 
ką brangia dovana ar panašiai, bet nuo beprasmio išlaidumo 
mane kratyte krato, o tai, ką darė amerikiečiai su savo numirė- 
liais, man kaip tik ir atrodė beprasmis išlaidumas... kiek pinigų, 
žmonių, medžiagų, vien tam, kad 1922-ais ar 1923-iais 
metais kokio nors Džimio lavonas būtų pargabentas iš... na, 
sakykime, Bernkastelio, kur tasai Džimis mirė karo ligoninėje 
1919-aisiais, į Viskonsiną? Ir kam? Ir ar verta kartu gabenti 
kiekvieną auksinį dantį, kiekvieną vestuvinį žiedą, kiekvieną 
auksinę amuletinę grandinėlę, kurią tik randi tarp palaikų? 
Nejaugi manote, kad visos tos piniginės, kurias mes... keleriais 
metais ankstėliau... surinkome po mūšio prie Liso arba po 
Kambrė... negi manot, kad jei mes nebūtume paėmę tų dole- 
rių, jie būtų nukeliavę toliau nei iki kuopos ar bataliono 
raštinės? Ir dar: motociklo kainą lemia istorinė padėtis ir pini- 
ginė to žmogaus, kuriam toje istorinėje padėtyje reikia moto- 
ciklo. 

Dieve mano, argi aš dar neįrodžiau, kad galiu būti kilnia- 
dvasis? Ir kad galiu veikti prieš savo interesus, kai kalbama 
apie žmonių poreikius? Ar jūs apskritai galite įvertinti, kokia 
grėsminga buvo mano padėtis nuo 1944-ųjų vidurio? 

Suprasdamas, ką darau, aš nusiženginėjau savo pilietinei parei- 
gai, kad tiedu jaunuoliai nors trumpai galėtų pasidžiaugti 
savo laime. Juk aš mačiau, kaip ji uždėjo jam ranką, stebėdavau, 
kaip jie vėliau dviem, trim, keturioms minutėms dingdavo šilt- 
namio gale, kur gulėjo durpmilčių, šiaudų, viržių ir viso- 
kiausių žalumynų... o gal manot, kad nepastebėjau, ko, 
matyt, tikrai nepastebėjo kiti, — kad per antskrydžius jiedu iš- 
nykdavo valandai arba dviem? Ir aš nusiženginėjau ne tik savo 
pilietinei pareigai, bet ir savo, kaip vyro, erotiniams interesams, 
aš tą atvirai prisipažįstu... aš niekada neslėpiau savo erotinių 
interesų... Lenė man pačiam krito į akį, į abi akis. Aš dar ir 
šiandien, ramia sąžine galit jai tą pasakyti, dar ir šiandien nesu 
jai abejingas. Mes, frontininkai ir sodininkai, kartais būname 
kiek šiurkštoki, ir tą, kas šiandien nusakoma taip subtiliai, taip 
komplikuotai ir rafinuotai, mes tada vadinome paprastai — 
„ristynėmis“... o kad įrodyčiau jums savo sąžiningumą, aš 
prisimenu savo anų dienų posakius ir mąstyseną. Su Lene 
aš mielai būčiau „ėjęs ristynių“. Aš aukojausi ne tik kaip 
pilietis, ne tik kaip viršininkas, kaip partijos narys, bet ir kaip 
vyras. Iš principo aš nepritariu meilėms, flirtams, „ristynėms“, 
dėl manęs, jei jums patinka... tarp viršininko ir darbinin- 
kių, bet kai pats su tuo susidurdavau, numodavau ranka į 
šituos skrupulus ir elgdavausi spontaniškai, na, čiupdavau ir 
retkarčiais — taip mes irgi sakome — parsigriaudavau kokią 
mergužėlę. Keletą kartų turėjau su jomis nemalonumų, mažes- 
nių ar didesnių, ypač didesnių, su Adele Krėten, kuri mane 
mylėjo, pagimdė nuo manęs vaiką ir būtinai norėjo, kad ją 
vesčiau. Ji norėjo, kad skirčiausi su Žmona ir taip toliau, bet aš 
visada atvirai stojau prieš skyrybas, man atrodo, kad tai klai- 
dingas kelias, sprendžiant sudėtingas problemas, tad aš įtaisiau 
Adelei gėlių parduotuvę Hohencolernų alėjoje, pasirūpinau 
vaiku, Albertas jau seniai gavo gerą vietą ir dabar mokytojauja 
realinėje mokykloje, o Adelė tapo protinga moterim ir verčiasi 
kuo puikiausiai. Iš svajotojos Adelės... ji buvo sodininkė su 
pasaulėžiūra, kaip kad mes, specialistai, sakome, žavėjosi 
gamta ir pan. .... iš jos išėjo garbinga, drąsi ir sumani komersantė. 
O dėl tos istorijos su Borisu ir Lene, tai nuo 1944-ųjų pradžios 
aš krauju prakaitavau iš baimės, ir pamėginkite surasti ką nors, 
bent vieną, kuris pagrįstai galėtų tvirtinti, esą aš buvau Žvėris“. 


182 


Iš tiesų, nei vienas iš minėtųjų asmenų negalėjo su įsitiki- 
nimu tvirtinti, esą Pelceris buvęs žvėris. Tereikia konstatuoti 
ir turėti galvoje, kad su savo kruvinu prakaitu Pelceris elgėsi 
neekonomiškai. Prakaituoti jis pradėjo šešiais mėnesiais per 
anksti, o ar tai laikyti jo nuopelnu, tesprendžia skaitytojas. Stik- 
linis Pelcerio kabinetas (kurį dar galima apžiūrėti ir kuriuo 
Grunčas naudojasi kaip ekspedicija: išstato ten atiduoti paruoš- 
tus vazonus su gėlėmis ir į kapus nešti skirtas Kalėdines eglutes) 
buvo pačiame įmonės vidury: pagal tikslią topografinę padėtį, 
iš rytų, šiaurės ir pietų į jį visu pločiu rėmėsi trys šiltnamiai, 0 
juose išaugintas gėles Pelceris pirmiausia labai kruopščiai 
registruodavo tame stikliniame kabinete (vėliau jas registruo- 
ti pavedė Borisui), paskui dalį jų atiduodavo apdailos stalams 
ir Grunčui, kuris pats vienas rūpinosi tuomet dar menku abonen- 
tinės kapų priežiūros bizniu, o kitą dalį — į daugiau ar mažiau 
laisvą prekybą. Vakarinėje kabineto pusėje buvo — tokio pat 
pločio kaip šiltnamiai — vainikų dirbtuvė, kuri turėjo duris 
tiesiai į du iš trijų šiltnamių, taigi aišku, jog Pelceris galėjo ati- 
džiai sekti kiekvieną savo darbuotojų žingsnį. Jis tikrai galėjo 
matyti, kad Lenė su Borisu retkarčiais eidavo vienas paskui kitą 
arba į tualetą, bendrą vyrams ir moterims, arba į vieną iš tų 
dviejų šiltnamių atsinešti medžiagų. Kompetentingas priešlėktu- 
vinės apsaugos patrulis fon den Dryšas ne kartą konstatavo, 
jog Pelcerio įmonėje slėptuvės būklė yra „nusikalstama“, o 
artimiausia slėptuvė, iš bėdos atitinkanti taisykles, buvo maždaug 
už dviejų šimtų penkiasdešimties metrų, miesto kapinių valdybos 
pastate, bet — vėlgi pagal taisykles — nei žydai, nei lenkai, nei 
tarybiniai piliečiai neturėjo teisės naudotis šia slėptuve. Kaip ir 
galima įsivaizduoti, laikytis šios taisyklės itin griežtai reikalavo 
Krempas, Vanft ir Šelf; o ką gi daryti tarybiniam piliečiui, kai 
krenta anglų arba amerikiečių bombos, nors ir ne jam skirtos, 
bet galinčios į jį pataikyti? Kad bomba pataikys į tarybinį pilie- 
tį — menka bėda. Krempas pareiškė taip: „,„Vienu mažiau, na 
ir kas?“ (Liudininkė Krėmer) Tačiau buvo dar vienas keblu- 
mas: kas gi prižiūrės tarybinį pilietį, kai vokiečių gyvybė (nors 
ir fiktyviai) saugoma bunkeryje? Nejau paliksi jį vieną ir leisi 
jam nesaugomam patirti tą būseną, kurią kiekvienas žino, net 
jei ir nepažįsta: laisvę? Pelceris ryžtingai išsprendė šią problemą. 
Jis kategoriškai atsisakė eiti į rūsį ir užginčijo — 0 ir miesto 
įstaigos neoficialiai laikė tai akivaizdžiu dalyku — kad „tasai 

rūsys bent kiek gali apsaugoti. Juk tai tikras karstas“. Per ant- 
skrydžius Pelceris likdavo savo kabinete ir garantavo, kad rusas 
„taip be niekur nieko“ nepasieks laisvės būsenos. ,.Juk aš galų 
gale buvau kareivis ir žinau savo pareigas“. O Lenė, kuri gyve- 
nime nekėlė kojos į jokį bunkerį ar rūsį (čia taip pat pastebime 
jos ir Pelcerio panašumą), pareiškė, jog ji „paprasčiausiai nueis 
į kapines ir ten palauks, kol! bus atšauktas oro pavojus“. Galiau- 
siai viskas baigėsi tuo, kad „visi paprasčiausiai išsivaikščiodavo 
kas kur, ir šito juokingo fon den Dryšo protestai nieko negelbėjo, 
O jo raštiškus skundus paprasčiausiai perimdavo geras Valteriuko 
draugas“ (Grunčas). „Juk toji slėptuvė kapinių valdyboje buvo 
gryniausia nesąmonė, troškinimo kamera, ir tiek, fikcija, papras- 
tas rūsys, sutvirtintas keliais centimetrais betono, jį būtų pra- 
mušusi net padegamoji bomba“. Pasekmė: per oro pavojų įsivieš- 
pataudavo anarchija: negalima tęsti darbo ir negalima išleisti iš 
akių ruso, o-visi kiti išsilakstydavo „kas kur“. Pelceris likdavo 
savo kabinete, laiduodavo už Borisą, tarp kita ko, dirsčiodavo į 
laikrodį ir dejuodavo, kad bėga darbo valandos, už kurias jis 
turi mokėti ir kurios neduoda jokio pelno. O kadangi fon den 
Dryšas nuolat peikė dar ir Pelcerio tamsias užuolaidas, „vėliau 
jis paprasčiausiai gesindavo šviesą... ir tamsa viešpatavo virš 
vandenų“ (Grunčas). 

O kas gi dėjosi toje tamsoje? 

Ar 1944-ųjų pradžioje, kai Pelceris prakaitavo krauju, 
Borisas ir Lenė jau eidavo „ristynių“? 

Pagal Margretos — vienintelės liudininkės, kurią Lenė 
įsileido į savo intymųjį gyvenimą — parodymus gana tiksliai 
galima rekonstruoti tokią Lenės ir Boriso erotinių santykių 
būklę. Po pirmojo rankos uždėjimo Lenė dažnai vakarodavo 
pas Margretą, pagaliau net apsigyveno pas ją ir vėl „ėmė šne- 
kėti“... o Borisas irgi „„ėmė nepaprastai daug šnekėti“ su Boga- 
kovu. Nors apie savo erotinius reikalus Borisas Bogakovui ne- 
pasakojo taip smulkiai kaip Lenė Margretai, truputį sustambinus 
objektyvumo rastrą, vis dėlto galima gauti sinchronišką vaizdą. 
Kad ir kaip ten būtų, Pelcerio realybės pojūtis, kuris lig šiol 
buvo neginčytinas, matyt, smarkiai susilpnėjo, jei jau 1944 metų 
pradžioje Pelceris „prakaitavo krauju“. Tik apie 1944-ųjų 
vasarį — t. y. po pusantro mėnesio nuo rankos uždėjimo — 
ištartas lemtingasis žodis! Prie tualeto Lenė spėjo šnipštelėti Bo- 
risui: „Aš tave myliu“, o jis spėjo pašnibždomis atsakyti: „Ir aš“. 

Atleiskime jam šią gramatiškai neteisingą santrumpą. Jis, žino- 
ma, turėjo atsakyti: Ir aš tave, bet galimas daiktas, kad tasai „tu“ 
jam labai priminė: „Ir tu mane“. Šiaip ar taip, Lenė suprato, 
nors „kaip tik tą akimirką prakeiktas saliutavimas pasiekė 
ribą“ (Lenė, anot Margretos). Maždaug vasario vidury jie 
pirmąsyk pasibučiavo, o nuo to juos abu apėmė ekstazė. 
Pirmasis „pasimylėjimas“ (Lenės žodis, paliudytas Margretos) 
arba pirmasis ,„pasisvečiavimas“ (Bogakovo žodis) tikromis 
žiniomis įvyko tik kovo 18-ąją, dienos metu, per oro pavojų, 
kuris tęsėsi nuo 14.02 iki 15.18 val. ir per kurį nukrito viena 
vienintelė bomba. 

Čia reikia apsaugoti Lenę nuo suprantamo, tačiau visiškai 
nepagrįsto įtarimo — nuo įtarimo platoniškumu erotikoje. Jai 
būdingas su niekuo nepalyginamas Reino krašto mergaičių tie- 
sumas (taip, ji ir yra Reino krašto mergaitė, netgi Reino krašto 
mergaitė su ponios Hiolthonės „diplomu“, o tai jau šį tą reiškia), 
O jei toms mergaitėms kas nors patinka arba jei jos jaučia sutiku- 
sios joms skirtąjį, tučtuojau pasiryžta bet kam, netgi „drąsiau- 
sioms švelnybėms“, nė nelaukdamos bažnyčios ar valstybės lei- 
dimo. Na, o jiedu buvo ne tik įsimylėję, meilė juos „užplūdo“ 
(Bogakovas), ir Borisas jautė neapsakomą Lenės juslumą, 
kurį Bogakovui nusakė taip: „Ji pasiryžusi, pasiryžusi... o tai... 
tai neįtikėtinas sutikimas“. Nedvejojant galima daryti prielaidą, 
kad jiedu norėjo kuo greičiau ir kuo dažniau pasimylėti arba 
pasisvečiuoti vienas pas kitą, tik: aplinkybės reikalavo tokio 
atsargumo, kokio, pavyzdžiui, reikėtų dviem įsimylėjėliams, po 
kilometrą bėgantiems vienas pas kitą iš priešingų pusių per minų 
lauką, kad trijuose ar keturiuose neužminuotuose kvadrati- 
niuose metruose galėtų sugulti, „pargriūti“ ar eiti ristynių. 


Ponia Hiolthonė sako šitaip: „„Tiedu jaunuoliai tiesiog ver- 
Žėsi vienas prie kito, kosminiu greičiu, ir vien savisaugos instink- 
tas, o gal ir dar stipresnis instinktas apsaugoti kitą sulaikė juos 
nuo neapgalvotų veiksmų. Iš esmės aš prieš „santykius“. Bet 
tomis istorinėmis ir politinėmis aplinkybėmis aš suteikčiau jiems 
išimtines sąlygas ir, nusižengdama savo doroviniams principams, 
linkėčiau, kad jiedu galėtų nueiti į viešbutį ar bent jau į kokį 
nors parką, arba, dėl manęs, į kokią priemenę ar dar kur... per 
karą vėl madingos net ir palyginti vulgarios fė/e-4-tėte formos 
bei vietos... tačiau turiu pridurti, kad tada toks ryšys man būtų 

pasirodęs negarbingas, bet šiandien aš šiuo požiūriu daug pažan- 
gesnė“. 

Margreta žodis žodin: „Lenė ir sako man: „Žinai, aš visur, 
visur matau užrašą: Atsargiai, pavojinga gyvybei“. O be to, 
žinokit, kad ir galimybės susišnekėti buvo nedidelės. Pasiutęs 
dalykas, kaip gerai ta Lenė žinojo, kad dar kiek laiko negali 
išleisti iniciatyvos iš savo rankų... nepaisant visų tradicijų, kurių 
net aš tada dar laikiausi. Aš niekada nebūčiau pirmoji užkalbi- 
nusi vyriškio. O be to, reikėjo pasikeisti ne tik meiliais žodeliais, 
juk jiedu turėjo ir ką nors žinoti vienas apie kitą, ką nors vienas 
kitam apie save papasakoti. O buvo nežmoniškai sunku bent 
pusę minutės pasilikti vieniems. Vėliau tarp tualeto ir durp- 
milčių paketų Lenė ėmė ir pakabino užuolaidą iš maišo, tiks- 
liau tariant, užkabino, kreivai įkalė vinį, ant kurio prireikus 
buvo galima taip užmesti užuolaidą, kad pasidarytų mažutė 
kabina, ir ten, progai pasitaikius, jie labai trumpai galėjo paglos- 
tyti vienas kitam skruostą, pasibučiuoti, o tikra sensacija buvo, 
kai ji galėjo sukuždėti: „Mano brangusis“. O kiek buvo šnekos! 
Kilmė, nuotaikos, sąlygos lageryje, politika, karas, maistas. 
Žinoma, ji turėdavo su juo ir darbo arba profesinių reikalų, 
juk nešdavo jam gatavus vainikus, o perduoti vainikus trukdavo 
gal pusę minutės, ir per tą laiką jie gal dešimt sekundžių galė- 
davo pasikuždėti. O kartais jie, patys nė trupučio nesistengdami, 
gaudavo sykiu padirbėti Pelcerio kabinete, tai Lenė jam diktuo- 
„davo, kiek sunaudota gėlių, tai jai ko nors reikėdavo iš spintos 
su kaspinais. Na, tada susidarydavo papildoma minutė. Be to, 
jie turėjo bendrauti santrumpomis, bet iš pradžių reikėjo susi- 
tarti dėl pačių santrumpų. Kai Borisas sakydavo „du“, Lenė 
žinodavo, jog tądien lageryje mirė du žmonės. Ir dar jie, aišku, 
sugaišdavo daug laiko visai neesminiams, bet įsimylėjėliams 
labai svarbiems klausimams, tokiems kaip: „Ar tu mane dar 
tebemyli?“ ir pan., tą irgi reikėjo trumpinti. Pavyzdžiui, jei Bori- 
sas sakydavo „Vis dar — kaip aš?“, Lenė suprasdavo, jog tai 
reiškia: „,„Ar tu mane vis dar myli, taip, kaip aš myliu tave?“, ir 
galėdavo skubiai atsakyti „taip, taip, taip“... juk tai neilgai truk- 
davo. Paskui ji dar retkarčiais turėdavo paaukoti keletą cigare- 
čių, kad palankiai nuteiktų tą bekojį nacį... nepamenu, kuo jis 
vardu... ir tą reikėjo daryti labai atsargiai, kad jis nesuprastų 
klaidingai: kaip bandymo suartėti arba kaip kyšio, — tik šiaip — 
savaime suprantamas mandagumas tarp bendradarbių, ir kai 

ji — gal per mėnesį — davė tam naciui keturias ar penkias, tai 
atvirai galėjo duoti cigaretę ir Borisui, o tokiais atvejais Pelceris 
retsykiais pareikšdavo: „Eikit, vaikai, į lauką, padarykit pertrau- 
kėlę ir parūkykite gryname ore“ — tada ir Borisas galėdavo 
išeiti ir lauke atvirai surūkyti cigaretę... ir jiedu dvi, tris minutes 
galėdavo atvirai pasišnekučiuoti, aišku, taip, kad niekas nesu- 
prastų žodžių. O pasitaikydavo, kad nacis susirgdavo, kad su- 
sirgdavo ir ta nemaloni moteriškė, o kartais ir abu drauge; juk 
būdavo laimingų dienų, kai tuo pat metu sirgdavo trys ar keturi, 
Pelceris kur nors išvykdavo, Borisas truputį tvarkė raštvedybą, 
kitą dalį — Lenė... tada jie dvidešimt arba kad ir dešimt minučių 
oficialiai kartu kiurksodavo kabinete ir galėdavo nemažai pasi- 
pasakoti, apie savo tėvus, savo gyvenimą, Lenė — apie Aloyzą... 
tai tęsėsi amžinybę, man regis, tuo metu jie jau mylėdavosi, 
kaip kad sako Lenė, tada ji net nežinojo jo pavardės. „O kam 
to reikia, — pareiškė ji man,— kam man tą iš karto žinoti, buvo 
svarbesnių dalykų, o aš jam pasakiau, kad mano pavardė Grui- 
ten, o ne Pfeifer, kaip popieriuose“. O kaip Lenė studijavo karo 
veiksmus, kad teisingai galėtų jį informuoti apie padėtį fronte: 
viską, ką išgirsdavome iš anglų, Lenė žymėjosi atlase, ir įsivaiz- 
duojat, ji tiksliai žinojo, kad 1944-ųjų sausio pradžioje frontas 
dar buvo ties Krivoj Rogu, kovo pabaigoje prie Kameneco 
Podolsko susidarė katilas ir įvyko mūšis, o 1944-ųjų balandžio 
vidury rusai jau buvo prie pat Lvovo, be to, ji tiksliai žinojo, kad 
tai amerikiečiai spaudžia iš vakarų prie Avranšo, Sen Lo ir 
Kajeno, o lapkritį, jau senokai būdama nėščia, jinai tūžo ant 
amerikiečių, kad šie — kaip ji sakydavo — „nė nebando pasi- 
stumėti“ ir kad jiems reikia tiek daug laiko, kad nuo Monšau 
pasiektų Reiną. „Juk tai tik 80 ar 90 kilometrų, — kalbėjo ji, — 
kodėl viskas taip ilgai trunka?“ Na, mes visi tikėjomės, kad vė- 
liausiai gruodį arba sausį būsime išvaduoti, bet tai užsitęsė, o 
šito ji niekaip negalėjo suprasti. O paskui ta klaiki neviltis dėl 
Ardėnų ofenzyvos, ir tas ilgas mūšis Hiurtgenvalde. Aš jai 
aiškinau ar mėginau aiškinti. Kad vokiečiai dabar kovoja kaip 
pašėlę, nes amerikiečiai artėja prie mūsų žemės, o baisi žiema, 
aišku, irgi trukdo jiems žygiuoti pirmyn. Mudvi taip kalėme 
šituos dalykus, kad aš ir po šiai dienai viską prisimenu. Na, be to, 
turėkite galvoje, kad Lenė laukėsi ir mums reikėjo rasti patikimą 
vyriškį, kuris galėtų būti jos vaiko tėvu. Įrašyti „tėvas nežino- 
mas“ ji ketino tiktai blogiausiu atveju. Be to, be jokio reikalo 

Borisas mus dar labiau supainiojo... man ir šiandien taip atrodo: 
be jokio reikalo, juk mūsų galvos buvo užimtos visai kitais daly- 
kais, — bet vieną gražią dieną jis šnipštelėjo jai vardą: Georgas 
Traklis. Mudvi suglumome, nes nė viena nenutuokėm, ką tai 
galėtų reikšti: gal jį siūlo už tėvą Lenės vaikui. bet kas jis toks, 
kur jo ieškoti? Pavardę Traklis Lenė nugirdo kaip Trakelis, o 
kadangi ji truputį mokėjo angliškai, jai net kilo mintis, gal tai 
būsiąs Trukelis arba Truklis. Aš ir po šiai dienai nesuprantu, ką 
Borisas turėjo galvoje tą sakydamas, 1944-ųjų rugsėjį. Juk tada 
kiekvienam iš mūsų sprendėsi gyvybės ar mirties klausimas. 
Aš visą vakarą sėdėjau priė telefono ir skambinėjau visiems 
savo pažįstamiems, mat Lenė baisiai nekantravo ir norėjo išsi- 
aiškinti dar tą patį vakarą. Veltui: niekas nieko nežinojo. Tada 
Lenė vėlai vakare grįžo namo ir iškamantinėjo visus Hoizerius. 
Ir vėl nesėkmingai. Baisiai nemalonu, nes kitą dieną ji turėjo pa- 
aukoti keletą brangių sekundžių, kad paklaustų Boriso, kas tasai 
Traklis per vienas. Jis atsakė: „Poetas, vokiškai, austrų, miręs“. 
Lenė tučtuojau nudrožė į pirmą pasitaikiusią viešąją biblioteką 
ir iš karto bruūkštelėjo savo užsakymo lapelyje: Trakelis, Geor- 
gas... smarkiai ir akivaizdžiai papiktino senyvą bibliotekininkę, 
bet vis dėlto gavo mažutį eilėraščių tomelį, kurį su meile paėmė 
į rankas ir jau tramvajuje pradėjo skaityti. Aš dar prisimenu 
keletą eilučių, nes ji man skaitydavo jas kiekvieną mielą vakarą. 
„Senolių marmuras pražilęs“. Man tai patiko, man tai atrodė 
nuostabu, o kitos eilės man patiko dar labiau: „Stovi mergaitės 
prie vartų, baugščiai žiūri į gyvenimą mirgantį, drėgnos jų lūpos 
virpa, 0 jos tebelaukia prie vartų“. Tada aš tiesiog imdavau 
žliumbti, o ir šiandien žliumbiu, nes tos eilės man primena — 
1r kuo labiau senstu, tuo ryškiau primena — mano pačios vai- 
kystę ir jaunystę: kokia aš tada buvau linksma ir viltinga... links- 
ma ir viltinga... o Lenei prie širdies buvo kitas eilėraštis, netru- 
kus mes abi mokėjome jį atmintinai: „Dažnai prie šulinio, kai 
brėkšta, regi ją lyg užburtą tylint, ji semia vandenį, kai brėkšta, 
o svirtis leidžiasi ir kyla“. Tuos eilėraščius iš rinkinėlio Lenė 
įsiminė ir tyliai niūniuodavo dirbtuvėje pagal improvizuotą 
melodiją... kad pradžiugintų jį, ir jį tas džiugino, bet kilo ir ne- 
malonumų, per tą nacį — vieną dieną jis ją aprėkė ir paklausė, 
ką visa tai reiškia, o ji atšovė, jog cituojanti vieną vokiečių poetą, 
ir tiek, o čia dar lyg tyčia savo trigrašį įkišo Borisas, kuris pa- 
reiškė, jog jis irgi žino tą vokiečių poetą, tas poetas kilęs iš Ost- 

marko?" — Borisas tikrai pasakė Ostmarkas! — tai Geor- 
gas Traklis ir t. t. Tada nacis vėl ėmė griežti dantimis, kad 
kažkoks bolševikas vokiečių poeziją Žino geriau už jį... jis 
pasiteiravo partijos vadovybės ar pan. ir paklausė, ar tik ne- 
buvo tas Traklis bolševikas, o jam, matyt, atsakė, kad ten 
viskas gerai. O ar gerai, kad tą Traklį šitaip išmano kažkoks 
rusas, žemesnės rasės žmogus, komunistėlis, tada jam, matyt, 
atsakė, kad šventoji vokiečių kultūra tikriausiai nedera že- 
mesnės rasės žmonių lūpose. O iš tikrųjų tą dieną buvo ir 
daugiau nemalonumų, nes Lenė... na, tuo metu ji buvo įžū- 
li, pasitikinti savimi, atrodė fantastiškai, nes buvo mylima, 
mylima taip, kaip manęs niekad niekas nemylėjo, net Šlio- 
meris... gal Heinrichas ir būtų mane taip mylėjęs... taigi 
kaip tik tą dieną Lenė dainavo eilėraštį apie Sonią: „Į So: 
nios būtį, į senuosius sodus, sugrįžta vakarais melsva tyla“. 
Sonios vardas kartojasi keturis kartus. Nacis ėmė staugti, kad 
Sonia — rusiškas vardas ir tai esanti tautos išdavystė ar kažką 
panašaus. O Lenė neieškojo žodžio kišenėje: Sonios Heny var- 
das taip pat Sonia, be to, tik prieš metus ji dar mačiusi tokį filmą, 
„Pašto skyriaus viršininkas“, tai ten vieni rusai ir rusė mergina. 
Tą ginčą, regis, užbaigė Pelceris, jis pareiškė, jog visa tai — 
nesąmonės ir darbo metu Lenė, aišku, galinti dainuoti ir jeigu 
ten nėra nieko, kas kenktų valstybei, tai nieko ir neprikiši; buvo 
balsuota, o kadangi ji turėjo tokį žavų balsiuką, altą, šiaip jau 
viskas buvo nyku, o nei vienas taip be niekur nieko neimdavo 
dainuoti, tai visi, visai visi balsavo prieš nacį... ir Lenė galėjo 
toliau sau dainuoti pačios improvizuotas Traklio dainas“. 


Hiolthonė, Krėmer ir Grunčas, nors ir skirtingais žodžiais, 
patvirtina, kad Lenės dainavimas jiems buvęs malonus. Hioltho- 
nė: „Dieve mano, kaip tai buvo miela tais niūriais laikais: mažylė 
su savo gražučiu alčiuku... ir dainavo neliepiama... na, iškart 
matėsi, kad savo Šubertą ji moka atmintinai, o kaip vykusiai jinai 
varijuodavo jį su tais puikiais, jaudinančiais tekstais“. 

Krėmer: „Kai Lenė uždainuodavo, tarsi saulė nušvisdavo. 
Net Vanft su Šelf neturėjo nieko prieš; galėjai matyti, girdėti, 
net jausti, kad ji ne tik įsimylėjusi, bet ir mylima... bet ką ji įsi- 
mylėjusi ir kieno mylima... to niekas iš mūsų nebūtų atspėjęs, 

nes tasai rusas visuomet tyliai stovėdavo ir dirbdavo, nepakel- 
damas akių“. 

Grunčas: „Aš ir širdyje, ir garsiai leipau juokais iš šito 
baisos pabaisos Krempo įtūžio. Kaip jis šėlo dėl tos Sonios! 
Juk buvo ir bus šimtai, tūkstančiai moterų, vardu Sonia, o 
Lenė labai taikliai priminė jam Sonią Heny. Ak, kai ta mergaitė 
uždainuodavo, tai būdavo... na, tarsi žemiškam baltagūžių ko- 
pūstų lauke staiga išdygtų ar atgytų saulėgrąža. Tai būdavo 
nuostabu, ir kiekvienas, kiekvienas iš mūsų jautė, kad ji myli ir 
yra mylima... ji ir pati tada pražydo. Bet, žinoma, niekas, be Val- 
teriuko, nenutuokė, kas jos išrinktasis“. 

Pelceris: „Jos dainavimas mane, aišku, džiugino, juk lig 
tol aš nė nežinojau, kad jos toks žavus balsiukas, altas... bet kad 
aš jums galėčiau bent apytikriai apsakyti, kiek per tai turėjau 
nemalonumų. Skambučiai, skambučiai... vieni kitų klausinėjome, 
ar tai tikrai rusiškos dainos, ar rusas turi su tuo ką nors bendra 
ir t. t. Na, paskui viskas aprimo, bet nemalonumų turėjau, ir 
visai saugu vis tiek nebuvo. Aš jums sakau: tada niekas nebuvo 
visai saugu“. 

Čia reikėtų pataisyti galbūt per klaidą susidariusį įspūdį, 
kad Borisas su Lene leidę savo dienas nuolat liūdėdami arba 
kad Borisas pernelyg troškęs patikrinti arba papildyti Lenės 
išsilavinimą vokiečių lyrikos bei prozos srityje. Tuo metu Bori- 
sas kasdien pasakodavo Bogakovui, jog džiaugiasi savo darbu 
ir jam smagu, nes jei tik jis apskritai gali būti kuo nors tikras, 
tai gali būti tikras, kad susitiks su Lene ir priklausomai nuo 
karinių, bombardavimo ir bendrųjų aplinkybių gali tikėtis „„pasi- 
svečiuoti“. Gavęs pipirų už tai, kad dainavo tramvajuje, Bori- 
sas atėjo į protą ir vargais negalais užslopindavo spontaniškai 
kylantį norą dainuoti. Jis mokėjo aibę vokiškų liaudies ir vaikų 
dainų, kurias melancholišku balsu dainuodavo, o dėl to irgi 
patyrė nemalonumų su Viktoru Genrikovičium ir kai kuriais to 
lagerio kaliniais, ne itin trokštančiais (tai suprantama. Aut.) 
klausytis vokiškų dainų. Galų gale jie susitarė: kadangi Lili 
Marlen patenkino visus ir netgi buvo pageidaujama, o Boriso 
balsas susilaukė pripažinimo, tai sudainavus vieną Lili Marlen 
(anot Bogakovo, ta daina Borisui netikusi), jam leisdavo dainuo- 
ti vieną vokišką dainą. Labiausiai, anot Bogakovo, jis mėgęs šias: 
„Prie šulinio už vartelių“, „Pamatė bernužėlis“, „Žalioj žalioj 
lankoje“. Galima spėti, kad spoksodamas virš liūdnai vypsan- 

čių bendrakeleivių veidų tramvajuje, Borisas mielai būtų sučiul- 
bėjęs tokią dainą, kaip „Cit, girdi, kas ten atein"“. Šiaip ar taip, 
po to vienkartinio, tokį bjaurų nesusipratimą sukėlusio ir 
įsak miai uždrausto dainavimo Borisui dar liko šiokia tokia pa- 
guoda: tasai vokietis darbininkas, kuris tada jam šnipštelėjo 
drąsinančius žodžius, beveik kas rytą važiuodavo tuo pačiu 
tramvajumi. Žinoma, jie nebegalėjo persimesti nei vienu žodžiu, 
tačiau, progai pasitaikius, atidžiai ir atvirai žvelgdavo vienas 
kitam į akis, ir tik tas, kas yra išgyvenęs panašią padėtį, te- 
supras, kiek daug gali reikšti dvi akys, į kurias gali atidžiai ir 
atvirai žvelgti. Prieš pradėdamas dainuoti net pačioje įmonėje 
(Bogakovas), Borisas ėmėsi išmintingo pobūdžio atsargumo 
priemonių. Kadangi taip jau susiklostė, jog vainikų dirbtuvėje 
beveik visi norom nenorom turėjo su juo kalbėtis, netgi Krempas 
ir Vanft — tegu jie tik sumurmėdavo „šen“ arba „eikš“, arba 
„na“ — kadangi Pelceris kartais turėdavo su juo apie ką nors 
išsamiai pasišnekėti — apie kaspinus, vainikų ir gėlių buhalte- 
riją, apie pageidautiną darbo ritmą — vieną dieną Borisas pa- 
prašė Pelcerį, gal ir jam būtų galima retsykiais „padainuoti 
dainą“. 


Pelceris: ,,Aš buvau pritrenktas. Taigi. Ir rupėjo gi dar 
tam vaikiui tokie dalykai. Bet po tos nesėkmės, kai jis dainavo 
tramvajuje, padėtis atrodė baisiai kebli; dar laimė, kad tada 
niekas nepastebėjo, ką jis dainuoja, matė tik, kad dainuoja. Kai 
aš jo paklausiau, kodėl jis būtinai nori dainuoti, ir paaiškinau, 
kad atsižvelgiant į karinę padėtį, karo belaisvio ruso dainavimas 
gali būti suprastas kaip provokacija... jūs tik pagalvokit, buvo 
1944-ųjų birželis, Roma jau buvo amerikiečių, o Sevastopolis — 
jau vėl rusų rankose, — jis man atsakė: „Tai man taip malonu“. 
Na, turiu pasakyti, kad buvau sujaudintas, tikrai sujaudintas: 
jam malonu dainuoti vokiškas dainas. Na, aš jam tariau: „Klau- 
sykit, Borisai, jūs Žinot, aš ne žvėris, ir dėl manęs... dėl manęs, 
galite griaudėti kaip Šaliapinas, bet juk jūs žinot, kiek triukšmo 
sukėlė ponios Pfeifer dainavimas (jo akivaizdoje aš jos niekada 
nevadinau Lene), tai kas dėsis, kai jūs...“ Bet galų gale surizi- 
kavau, išrėžiau trumpą kalbelę ir pasakiau: ,,„Klausykit, žmonės, 
mūsų Borisas, jis jau dirba su mumis visą pusmetį. Mes žinome, 
kad jis geras darbininkas ir santūrus žmogus, na, jis mėgsta vokiš- 
kas dainas ir apskritai vokiečių dainavimą ir darbo metu kartais 

norėtų padainuoti mums kokią nors vokišką dainą. Aš siūlau 
balsuoti, kas už, pakelkite rankas“, ir pats pirmas tučtuojau pa- 
kėliau ranką... ir tik pagalvok: Krempas rankos nekėlė, tik su- 
niurzgė kažką sau po nosimi... o aš variau toliau: „Juk tai, ką 
nori dainuoti Borisas, yra vokiečių kultūros lobis, ir aš nematau 
jokio pavojaus, kad vokiečių kultūros lobis taip domina tarybi- 
nį žmogų.“ Na, Borisui užteko proto, ir jis nepradėjo iš karto 
dainuoti, palaukė keletą dienų, o tada, turiu pasakyti, užtraukė 
Karlo Marijos fon Vėberio arijas, ir taip, kad nė operos teatre 
man neteko girdėti geriau dainuojant. Dainuodavo jis ir Betho- 
veno „Adelaidę“, nepriekaištingai ir nepriekaištinga vokiečių 
kalba. Na, paskui meilės dainas, mano manymu, truputį per 
daug, ir pagaliau „Risčia į Mahagoniją, kur oras gaiviai tviska, 
ten, kur arkliai ir bobos, kur pokeris ir viskis“. Šitą jis dainuo- 
davo dažnai, ir aš tik vėliau sužinojau, kad tai šito Brechto... ir 
turiu pasakyti, kad man ir dabar kūnas pagaugais nueina... man 
ta daina patinka, vėliau aš nusipirkau plokštelę ir šiandien daž- 
nai ir mielai jos klausausi... bet šiurpuliai krato, kai pagalvoju: 
Brechtas, dainuojamas karo belaisvio ruso 1944 metų rudenį, 
kai anglai jau buvo prie Arnheimo, rusai — Varšuvos prie- 
miesčiuose, o amerikiečiai — beveik Bolonijoje... ir po tiek 
laiko gali pražilti. Bet kas gi žinojo tą Brechtą, net Ilzė Krėmer 
jo nežinojo... Borisas galėjo pasikliauti tuo, kad niekas nežinojo 
nei Brechto, nei to Traklio; o tik paskui aš pastebėjau: juk dai- 
nuodami pakaitomis jiedu su Lene kalbėjosi apie meilę! Iš tiesų 
dainuodavo pakaitomis“. 


Margreta: „Jiedu darėsi vis drąsesni, o mane apėmė klaiki 
baimė. Dabar Lenė jam kasdien, kasdien ką nors nešdavo: ciga- 
rečių, duonos, cukraus, sviesto, arbatos, kavos, laikraščius, 
sulankstytus į mažulyčius kvadratėlius, skutimosi peiliukų, dra- 
bužių... juk artinosi žiema. Įsivaizduokit, nuo 1944-ųjų kovo 
vidurio nebuvo nė dienos, kad ji jam ko nors neatneštų. Apati- 
niame durpmilčių gniutule ji prakrapštė angą, kurią užkimšdavo 
tokiu lyg ir kamščiu iš durpių, ta slėptuvė, aišku, buvo į sienos 
pusę, ir iš ten jis paskui turėdavo viską išsiimti. Žinoma, Lenė 
dar turėjo palankiai nuteikti sargybinius, kad jie jo nekratytų... 
tą reikėjo daryti atsargiai, o ten dar buvo tasai įžūlus tipas, 
linksmas toks, bet įžūlus, jis užsigeidė, kad Lenė eitų su juo į 
šokius ir šiaip, ir... ir, kaip jis sakydavo, „į klinčą“... jaunas, bet 


192 


įžūlus paršas ir tikriausiai žinojo daugiau, nei norėjo parodyti. 
Jis ėmė reikalauti, kad Lenė eitų su juo ir pagaliau pasidarė 
nebeįmanoma šito išvengti. Lenė paprašė manęs eiti kartu. Taigi 
mes porą kartų nuėjome į tas smukles, kur linksmindavosi ka- 
reiviai, aš jas žinojau labai gerai, o Lenė visai nežinojo, o tas 
įžūlus tipas atvirai pareiškė, jog aš labiau jo skonio nei Lenė, 
Lenė jam per didelė jautruolė, o aš esanti toks „žavus perliu- 
kas“... na, toliau viskas klostėsi taip, kaip ir turėjo klostytis, nes 
Lenė siaubingai išsigando, kad tas tipas — toks Boldingas — 
ką nors suuos ir pridarys bėdų. Aš... kaip čia geriau pasakius... 
na, negalima tvirtinti, kad pasiaukojau, bet aš jį paprasčiausiai 
perėmiau, tiksliau tariant, užsikroviau... man tai nebuvo labai 
jau didelė auka, 1944-ųjų pabaigoje beveik nebeturėjo reikšmės, 
vienu daugiau ar vienu mažiau. O gyveno jis plačiai, tas įžūlusis 
ponaitis: tik geriausi viešbučiai, kai norėdavo su manimi, kaip 
jis dar sakydavo, „pasiklausyti muzikos“, šampanas ir panašiai... 
bet svarbiausia, paaiškėjo, kad jis ne tik įžūlus, bet ir liežuvio 
už dantų nelaiko, kai tik truputį padaugindavo išgerti, viską 
išpliurpdavo. Prekiavo viskuo, kuo galėjo: aišku, degtine ir ciga- 
retėmis, kava ir mėsa, tačiau pelningiausias jo biznis buvo doku- 
mentai ordinams gauti, pažymos apie sužeidimą, kareivio pažy- 
mėjimai... kadaise, traukiantis, šito gero jis susišlavė krūvas, 
ir galit įsivaizduoti, kad, išgirdusi apie kareivio pažymėjimus, 
aš suklusau, dėl Boriso su Lene. Na, pirmiausia aš leidau jam 
išsiplepėti, o paskui ėmiau traukti per dantį, kol jis man tuos 
daikčiukus parodė, ir tikrai: jis nuolat turėjo kartoninį aplanką, 
dydžio sulig enciklopedijos tomu, pilną formuliarų su antspau- 
dais ir parašais, taip pat leidimų laisvadieniams ir bilietų. Na, 
gerai. Aš nieko nedariau... bet jis dabar buvo mūsų rankose, 
O jis apie mus vis dar nieko nežinojo. Aš labai atsargiai paklau- 
slau jo apie rusus, 0 jis pareiškė, kad tai esą varganos kiaulės, 
kad jis ir iš jų retkarčiais išplėšia vieną kitą kąsnį, 0 jo nuorūkas 
jie ir Šiaip gautų, ir jis visai netrokšta įsigyti dar daugiau priešų. 
Už I laipsnio geležinį kryžių Boldingas imdavo tris tūkstan- 
čius ir sakydavo, jog tai „už dyką“, už kareivio pažymėjimą 
prašydavo penkių tūkstančių, juk „šiaip ar taip, kartais tai vie- 
nintelis išsigelbėjimas“... o visas pažymas apie sužeidimą jis rea- 
lizavo, kai prasidėjo didžioji grįžimo iš Prancūzijos banga: de- 
zertyrai, kurie slapstėsi griuvėsiuose, šaudavo — iš atitinkamo 
atstumo, suprantama — vienas kitam į koją ar į ranką ir, turė- 

dami pažymą apie sužeidimą, galėdavo legalizuotis. Aš tada 
buvau pradirbusi jau dvejus metus karo ligoninėje ir žinojau, 
kas laukia tų, kurie patys žalojasi“. 


Pelceris: „Tuo metu biznis buvo pradėjęs smukti. Dar 
laimė, kad Krempas, kuriam amžinai kliuvo jo protezas, porai 
mėnesių turėjo gultis į ligoninę. Būčiau galėjęs nors tuoj pat 
atleisti du ar tris žmones; kodėl... mirčių tai nesumažėjo, bet 
miestą ėmė evakuoti nuosekliau ir griežčiau. Pas mus į miestą 
taip dažnai nebeveždavo sužeistųjų, juos visus iš karto gabeno už 
Reino. Na, laimė, Šelf ir Cėven gera valia sutiko, kad jas evakuo- 
tų į Saksoniją... ir pagaliau mes likome beveik „tarp saviškių“, 
jei norite; bet ir likusius buvo nelengva užimti. Pagaliau nusiun- 
čiau juos į šiltnamį... bet įmonė vis tiek šlubavo, vos atsipirkdavo 
nuostoliai. 1943-iaisiais mes dirbome dviem pamainom, o kar- 
tais ir naktį... na, o dabar atėjo sąstingio metas, bet paskui vėl 
prasidėjo pakilimas, nes anglai ėmė įnirtingai bombarduoti... na, 
vis dėlto laidotuvės — tai mūsų duona... mieste vėl netrūko la- 
vonų, grąžinau žmones iš šiltnamio, vėl įvedžiau antrą pamainą, 
o tuo metu biznį dar labai pagyvino toks Lenės, galima sakyti, 
išradimas. Mat ji kažkur rado porą sudaužytų vazonų su šil- 
žiurkščiais ir ėmė pinti iš jų vainikus be rėmo, mažučius, stan- 
džius vainikėlius, kurie, aišku, vėl galėjo būti apšaukti romėniš- 
kais... bet nuo 1944-ųjų vidurio tik vienam kitam mulkiui terū- 
pėjo tokios nesąmonės... čia Lenė tapo tikra meistre, tie vainikai 
buvo maži, patogūs, beveik kaip metaliniai, vėliau juos net pala- 
kuodavome, Lenė įpindavo velionio arba užsakovo inicialus, 
o kartais net ir visus vardus, jei tik jie nebūdavo labai ilgi: Hein- 
cas arba Marija dar tikdavo, išeidavo gražūs kontrastai: žalia 
ant violetinio, ir niekada, nei vieno sykio Lenė nepažeidė apdai- 
los principo — kairiame viršutiniame vainiko kampe. Aš buvau 
sužavėtas, klientai pavergti... o kadangi mes dar galėjome ne- 
kliudomi ir nelabai rizikuodami persikelti per Reiną, buvo vieni 
niekai vežimaičiais atsivežti viržių. O kartais Lenė įpindavo 
religinius simbolius, inkarus, širdis, kryžius, tuo pranokdama 
pati save“. 


Margreta: „Aišku, pradėdama pinti tuos viržių vainikus, 
Lenė turėjo slaptų ketinimų. Ji pati yra sakiusi: jos vestuvinis 
guolis turįs būti iš viržių, o kadangi iš kapinių niekur nedingsi, 

jiems neliko kitos išeities, kaip pasirinkti pasimatymams didžiulį 
kurios nors šeimos laidojimo rūsį; ji išsirinko didžiulę Bošanų 
šeimos koplyčią, tuomet jau labai apgriautą, ten stovėjo suolai, 
altorėlis, už kurio nesimatė viržių, be to, buvo vienas juokas 
išimti iš altoriaus akmenį ir įrengti atsargų sandėliuką, vynui ir 
cigaretėms, duonai ir saldumynams. Tada Lenė išgudrėjo, puo- 
duką kavos Borisui ji jau senokai duodavo ne kasdien, o tik kas 
keturios, penkios dienos. Ji kartais aplenkdavo jį atsiimdama 
vainikus ir darbe beveik nesusieidavo su juo, nebesikuždėjo, 
o slėptuvę iš durpių gniutulo perkėlė į Bošanų koplyčios altorių. 
Laimingiausia diena jai buvo gegužės 28-oji: vienas po kito sekė 
du antskrydžiai, ir abu dieną, maždaug tarp pirmos ir pusės 
penkių... bombų nukrito nedaug, bet užteko oro pavojui paskelb- 
ti. Kad ir kaip ten būtų, namo ji grįžo švytėdama ir tarė: „Šian- 
dien mano vestuvių diena... o susižadėjome mes kovo 18-tą, ir 
žinai, ką pasakė Borisas: 'Klausyk anglų, jie nemeluoja'“. Na, 
o paskui atėjo sunkus metas, daugiau nei du mėnesius dieną 
nebuvo nė vieno antskrydžio, dažniausiai bombarduodavo nak- 
timis, porą kartų prieš pat vidurnaktį, mes gulėjome lovoje, o 
Lenė keiksnojo: „Kodėl jie neatskrenda dieną, na, kada gi jie 
vėl atskris dieną, ir kodėl tie amerikiečiai nepasistūmėja, kodėl 
jų taip ilgai nėra, juk tai visai netoli?“ Ji jau laukėsi, ir mes 
suko me galvas, kaip rasti tėvą josios vaikui. Pagaliau per Šešti- 
nes vidury dienos vėl įnirtingai bombardavo, rodos, dvi su puse 
valandos... ir bombų buvo daug, kelios net nukrito ant kapinių, 
o pora skeveldrų iškūlė Bošanų koplyčios langų stiklus ir pra- 
švilpė virš juodviejų galvų. O paskui atėjo metas, kurį Lenė 
vadino „šlovinguoju“, „šlovingojo rožinio mėnesiu“ — mat 
tarp spalio 2-os ir 28-0s dieną smarkiai bombardavo devynis 
kartus. O Lenė kalbėjo: 'Už tai aš dėkinga Rachelei ir Dievo 
Motinai, juodvi nepamiršo, kaip aš jas myliu". 


Čia, taip sakant, santraukos forma skubiai reikia pateikti 
keletą objektyvių faktų: Lenei buvo dvidešimt dveji ir tuos tris 
mėnesius nuo 1943-iųjų Kalėdų iki pirmojo „pasisvečiavimo“ 
1944 03 18 civiliniu požiūriu drąsiai galima laikyti laiku iki 
sužadėtuvių, o nuo 1944 metų Šeštinių į juos turime žiūrėti kaip 
į „jaunavedžius“, kaip į porą, kurios likimas buvo jai dar neži- 
nomo aviacijos maršalo Hario rankose. Neklystanti statistika 
mums čia padės labiau nei Pelcerio ir Margretos parodymai. 

Nuo 1944 09 12 iki 11 31 dieną buvo septyniolika antskrydžių, 
nukrito maždaug 150 oro minų, daugiau nei 14 000 sprogstą- 
mųjų ir maždaug 350 000 padegamųjų bombų; supraskime, kad 
neišvengiamas chaosas tai porai buvo palankus: tada jau niekas 
atidžiai nebežiūrėjo, kas kur palindo ir kas kur su kuo išlindo, net 
jei tai ir šeimos laidojimo rūsio koplyčia. Egzaltuotos poros tais 
laikais sustodavo pusiaukelėj, bet — akivaizdu, kad nei Lenė, 
nei Borisas nebuvo egzaltuoti. Aišku, dabar jie turėjo ganėti- 
nai laiko papasakoti vienas kitam apie tėvus, brolius ir seseris, 
iš kur kilę, kaip mokėsi, kokia karinė padėtis. Remiantis antskry- 
džių statistika, beveik su moksliniu tikslumu galima konstatuoti, 
kad nuo 1944-ųjų rugpjūčio iki gruodžio Lenė su Borisu iš viso 
praleido kone dvidešimt keturias valandas, vien spalio 17 die- 
ną — tris valandas be pertraukos. Ir jeigu kam kiltų mintis jų 
gailėtis, tegu tasai tučtuojau atsikrato šito jausmo; atsižvelgiant 
į tai, kiek nedaug porų, susietų ir legaliais, ir nelegaliais ryšiais, 
ir laisvų, ir belaisvių, galėjo drauge praleisti šitiek laiko ir taip 
artimai, tai ir šiuo požiūriu juos reikia laikyti likimo numylėti- 
niais... kurie nusikalstamai troško dieninių britų aviacijos ant- 
skrydžių, kad vėl galėtų susitikti Bošanų koplyčioje. 


Tik vieno dalyko Borisas nenutuokė ir turbut niekada 
nesužinojo: Lenė susidūrė su dideliais finansiniais sunkumais. 
Tereikia pagalvoti, kad jos mėnesinis atlyginimas vargu ar buvo 
vertas daugiau kaip pusės svaro kavos, pajamos iš namo — 
maždaug šimto cigarečių, o kavos ji apytikriai sunaudodavo 
apie du svarus, cigarečių — priskaičiuojant ir tas, kurias nuolat 
turėdavo kam nors „įbrukti“,— gal tris, keturis šimtus, tai kiek- 
vienas supras, kad čia lavinos greičiu ėmė veikti vienas papras- 
čiausių ekonomikos dėsnių: per didelės išlaidos, esant mažoms 
pajamoms. Tiksliai ar beveik neabejotinai absoliučiai tiksliai 
skaičiuojant, kad apsirūpintų kava, cukrumi, vynu, cigaretėmis 
ir duona, Lenei reikėjo — duomenys pagal 1944-ųjų metų biržos 
kursą — beveik keturių, o kartais net penkių tūkstančių markių 
per mėnesį. Jos pajamos, alga ir nuompinigiai, sudarė maždaug 
tukstantį; pasek mes lengva numanyti: skolos. O jei dar pridėsime, 
kad 1944 metų balandį ji sužinojo, kur tėvas, ir painiais aplink- 
keliais norėjo ir jam kartais šį tą „nusiųsti“, maždaug nuo 
1944-ųjų birželio jos mėnesinės išlaidos išaugo beveik iki šešių 
tūkstančių, nors pajamos liko tos pačios — tūkstantis. Taupyti 

ji niekada netaupė, o dar anksčiau, kol papildomų išlaidų pri- 
reikė Borisui ir tėvui, ji ir pati sunaudodavo gerokai daugiau, 
nei gaudavo. Trumpai drūtai: tikromis žiniomis 1944 metų rugsė- 
jį Lenė jau turėjo dvidešimt tūkstančių markių skolos, ir skolin- 
tojai ėmė nekantrauti. O kaip tik tuo metu ji pradėjo dar labiau 
išlaidauti: užsigeidė tokių prabangos dalykų kaip skutimosi 
peiliukai, muilas, net šokoladas... ir vyno, būtinai vyno. 


Lota H. apie tai: „Iš manęs ji niekad nieko nesiurbė, nes 
žinojo, kad man ir taip sunku su abiem vaikais. Priešingai: 
retkarčiais ji man ką nors įbrukdavo, duonos kortelių arba 
cukraus, kartais tabako arba net šiek tiek perkamųjų. Ne, ne. 
Ji man nekliudė. Nuo balandžio iki spalio ji retai pareidavo 
namo, ir iš jos išvaizdos matėsi, kad ji kažką turi, kas ją myli 
ir ką ji myli. Mes, aišku, nežinojome, kas jis per vienas, ir visi 
manėme, kad Lenė susitikinėja su juo Margretos bute. Tada jau 
buvo praėję metai, kai aš išėjau iš firmos, dirbau darbo biržoje, 
vėliau benamių rūpyboje ir uždirbdavau tiek perkamųjų, kad 
dar galėjau įsigyti daiktus už markes. Firmą pertvarkė, nuo 
1943-iųjų birželio jai vadovauti ėmė toks visai naujas uolus 
vyrukas iš ministerijos, mes jį praminėme „nauju vėju“, nes jo 
pavardė buvo Kyrvindas?!, ir jis nuolat kartojo, kad reikia „iš- 
sklaidyti tą seną gerą ramybę ir pravėdinti pastogę nuo šitos 
smarvės“*! Prie šitos smarvės priklausėme ir mudu su uošviu. 
Kyrvindas man visai atvirai pareiškė: „Judu jau ir taip per ilgai 
čia užsisėdėjote, smarkiai per ilgai... ir aš nenoriu turėti per 
jus nemalonumų, kai mūsų laukia įtvirtinimų ir tvirtovių staty- 
bos prie vakarinės sienos. Ten bus griežta kalba, su rusais, ukrai- 
niečiais, rusėmis ir prasižengusiais vokiečių kareiviais. Tai ne 
jums. Geriausia bus, jei išeisite savo noru“. Kyrvindas buvo 
klasikinis apsukruolis, cinikas, bet vis dėlto nepasakysi, kad ne- 
simpatiškas... tokių buvo per akis. „Jūs visi dar atsiduodate 
Gruitenu“. Tad mes ir išėjome, aš į darbo biržą, uošvis — į 
geležinkelį, buhalteriu. Na, nežinau, kaip čia pasakius... ar tada 
Hoizeris parodė savo tikrąjį veidą, ar tą veidą suformavo to 
meto aplinkybės. Jis tapo niekšu ir toks liko ir po šiai dienai. 
Sakyti, kad mūsų namai virto pragaru, būtų per švelnu. Juk kai 
suėmė Gruiteną, mes iš pradžių gyvenome ir virėme lyg ir bend- 


*! Wind — vėjas (vok.). 

rai, 0 į tą bendriją priėmėme ir Heinrichą Pfeiferį, kuris tada 
dar laukė, kol jį pašauks. Iš pradžių Marja su mano anyta 
rūpinosi pirkiniais, žiūrėjo vaikus, o Marja kartais nuvažiuodavo 
į kaimą, į Tolcemą ar Lisemichą, ir parveždavo bent jau bulvių 
ir kitų daržovių, o retsykiais netgi kokį vieną kiaušinį. Kiek 
laiko viskas klojosi gana gerai, kol mano uošvis ėmė parsineši- 
nėti sriubos, kurios jiems geležinkelyje duodavo per pietus be 
kortelių; vakarais pasišildydavo ją ir su pasigardžiavimu srėb- 
davo mūsų akivaizdoje, papildomai, aišku, papildomai prie to, 
ką gaudavo iš bendro katilo. Tada mano anyta, kaip sakydavo 
Marja, „pamišo dėl gramų“ ir puolė viską sverti; buvo pasiektas 
toks laipsnis, kad kiekvienas pradėjo rakinti savo šlamštą... 
spintoje su didžiule pakabinama spyna... o jie, aišku, šoko kaltin- 
ti vienas kitą vagystėmis. Prieš užrakindama ir išėmusi savo 
margariną, anyta jį būtinai sverdavo... ir kiekvieną, kiekvieną 
mielą kartelį tvirtindavo, kad iš jos kažkiek nukniaukta. O aš 
sužinojau, kad ji — mano anyta — net pieną iš mano vaikų 
gvelbia, jinai jį skiesdavo, kad sau ir seniui retkarčiais galėtų 
išvirti pudingo. Na, aš persikrausčiau pas Marją, perdaviau 
jai pirkinius ir virtuvę, ir man ten buvo gera, Lenė su Marja 
niekad nebuvo smulkmeniškos... bet dabar seniai Hoizeriai ėmė 
šniukštinėti, kada kas verdama, kas padėta ant stalo, tad prisi- 
dėjo dar vienas žavus dalykėlis: pavydas. Na, o aš tiesiog pavy- 
dėjau Lenei, ji gali išdumti ir prisiglausti pas Margretą su savo 
meilužiu... maniau aš. O dabar, dirbdamas geležinkelyje, senis 
Hoizeris, kaip kad pats sakydavo, ėmė megzti ryšius. Mat jis 
-buvo atsakingas už garvežių mašinistų buhalteriją, o 1943-iaisiais 
jie dar važinėjo kone į visus Europos kampus, nuveždavo ten 
geidžiamų prekių, atveždavo geidžiamų čia. Iš Ukrainos už maišą 
druskos jie atgabendavo visą kiaulę, už maišą kruopmilčių — 
cigarų iš visiškai išbadėjusių Olandijos ir Belgijos, o iš Prancū- 
zijos — vyno, vyno ir dar kartą vyno, taip pat šampano ir kon- 
jako. Šiaip ar taip, Hoizeris priėjo prie lovio, o kadangi paskui 
jis dar ėmė sudarinėti ir prekinių traukinių tvarkaraščius, tai 
tapo stambiu biznieriumi, gerai išstudijuodavo, kur ko Europoje 
trūksta, ir atitinkamai organizuodavo spekuliaciją: olandiškus 
cigarus mainydavo į sviestą Normandijoje, iki įsiveržimo, su- 
prantama, o Antverpene ar, ką aš žinau, kur, už sviestą gaudavo 
jau dvigubai daugiau cigarų, nei atidavę Normandijoje... ką aš 
žinau. O kadangi jis dar gavo ir keleivinius traukinius, tai jo 

rankose atsidūrė ir kūrikai su mašinistais, o tiems, kurie su juo 
itin glaudžiai bendradarbiaudavo, jis, aišku, pasukdavo geriau- 
sius maršrutus, o ir Vokietijos vidaus rinkoje įvairios prekės 
įvairiose vietose, žinoma, įvairiai ir kainuodavo. Didmiesčiuose 
galėjai gerai parduoti viską: maistą, gėrimus, cigaretes... kava, 
aišku, eidavo kaime... ir mainikaujant — sviestas į kavą arba, ką 
aš Žinau... buvo galima, kaip jis sakydavo, padvigubinti savo akci- 
jas. Taip jau savaime išėjo, kad daugiausia jis siurbė iš Lenės; 
dėl akių jis ją įspėdavo, bet kai jai reikėdavo pinigų, duodavo. 
Pagaliau jis tapo ne tik jos skolintoju, bet ir tiekėju, o tada pa- 
pildomai pelnėsi truputį pakeldamas kainą, Lenė to nė nepaste- 
bėdavo. Ji tik pasirašinėjo vekselius. Galų gale kaip tik jis suži- 
nojo, kur senasis Gruitenas; iš pradžių Gruitenas dirbo statybose 
prie Atlanto vandenyno Prancūzijoje, prie betonmaišės, su kali- 
nių grupe, paskui Berlyne, valė griuvėsius po bombardavimo... 
ir mes pagaliau radome būdą, kaip jam retkarčiais perduoti 
kokį paketėlį ir gauti iš jo Žinių, o jis dažniausiai prašydavo 
pranešti: ,,Nesiruūpinkit. Greitai grįšiu“. Tam vėl reikėjo pinigų. 
Įvyko tai, kas ir turėjo įvykti, maždaug 1944-ųjų rugpjūtį Lenė 
buvo skolinga Hoizeriui dvidešimt tūkstančių markių, ir žinot, 
ką jis padarė: ogi jis ėmė ją spausti! Vaikeli, pareiškė jis, jei ne- 
atgausiu savo pinigų, įstrigs mano sandėriai... ir žinot, kuo viskas 
baigėsi? Lenė užstatė savo namą ir gavo trisdešimt tūkstančių 
paskolos, dvidešimt atidavė seniui, o dešimt dar pasiliko sau. 
Aš ją perspėjau, sakiau, kad infliacijos laikais įkeitinėti pastovią- 
sias vertybes yra tikrų tikriausia kvailystė... bet ji tik nusijuokė, 
padovanojo man kažką vaikams, įbruko pakelį dešimtukų, o 
kadangi kaip tik tuo metu, ieškodamas kokio gardesnio kąsnio, 
į mūsų kambarį įsliūkino Heinrichas, Lenė ir jam kažką davė 
ir netgi surizikavo pašokti su visiškai suglumusiu vyruku. Na, 
buvo tiesiog nuostabu, kaip ji pražydo, kokia ji buvo nerūpes- 
tinga ir linksma, o aš pavydėjau ne tik jai, bet ir tam vyrui, kurį 
ji šitaip myli. Netrukus po to Marja trumpam išvažiavo į kaimą, 
Heinrichą pašaukė, tad aš likau viena su seniais ir dar turėjau 
jiems palikinėti savo vaikus. O Lenei atsitiko tai, kas ir turėjo 
atsitikti: ji antrąkart paėmė paskolą, o tada, tada... man net gėda 
apie tai kalbėti... tada jis iš tiesų nupirko iš jos namą, vos vos 
teapgriautą, ir dar tais laikais, 1944-ųjų pabaigoj... kai jau 
apskritai buvo sunku ką nors gauti už pinigus... jis davė jai dar 
dvidešimt tūkstančių, grąžino skolas, kurios dabar buvo perrašy- 

tos jo vardu, ir pagaliau tapo tuo, kuo, matyt, visada troško 
tapti: namo savininku, ir štai dabar jis turi turtą, kuris šiandien 
kaip dukart du vertas beveik pusės milijono, — o kas jis per 
vienas, aš supratau tik tada, kai 1945 01 01 jis išsyk pradėjo 
rinkti nuomą. Matyt, tai buvo jo svajonė, pirmą mėnesio dieną 
visus apeiti ir surinkti pinigus... tik 1945-ųjų sausį nelabai buvo 
iš ko rinkti: dauguma evakuoti, abu viršutiniai aukštai išdegę, ir 
buvo gražu žiūrėti, kaip jis ir mane įtraukė į savo nuomininkų są- 
rašus, įtraukė, žinoma, ir Pfeiferius, kurie grįžo tik 1952-aisiais... 
ir tik tada, kai jis pirmąsyk ėmė iš manęs nuomą... 32,60 
už du mano tuščius kambarius... man toptelėjo, kad visus tuos 
metus mes gyvenome pas Lenę už dyką. Kartais aš galvodavau, 
kad Lenė pasielgė baisiai neprotingai, o juk aš ją įspėjau... bet 
šiandien man regis, kad visai nekvailai padarė iššvaistydama 
viską su savo mylimuoju, juk taikos laikais ji irgi nenumirė 
badu“. 


Margreta: „„Dabar atėjo tai, ką pati Lenė vadino antruoju 
kariuomenės patikrinimu. Ji man pasakojo, jog pirmąjį patikri- 
nimą surengė, vos pradėjusi draugystę su Borisu... apvaikščio- 
jusi visus gimines ir pažįstamus, porą kartų net nusileidusi namie 
į slėptuvę, kad suruoštų .ten apklausą, „patikrinusi“ Hoizerius 
1 Marją, Heinrichą ir visus bendradarbius, ir kas gi per pirmąjį 
josios patikrinimą pasirodė esąs vienintelis tinkamas leitenan- 
tas? Ogi aš. Lenė galėjo tapti stratege... kai pagalvoju, kaip ji 
kiekvieną tikrino, kaip ji, aišku, vylėsi galbūt paversianti sąjun- 
gininke Lotą, bet paskui atmetė ją dėl „pavydo“, senį Hoizerį 
ir jo žmoną — kaip „senamadiškus ir nusistačiusius prieš rusus“, 
o Heinrichą Pfeiferį — kaip per daug „suvaržytą“; o kaip tiks- 
liai Lenė žinojo, kad potenciali sąjungininkė yra ponia Krėmer, 
net aplankė ją, tačiau pamatė, kad toji „paprasčiausiai per daug 
baili, per daug baili ir per daug pavargusi; ji daugiau nebenori, 
ir aš ją suprantu“. Po to jinai pagalvojo apie ponią Hiolthonę, 
bet ir šioji netiko „dėl vienos vienintelės priežasties — dėl savo 
senamadiškos moralės“, o „paskui, paskui dar, aišku, reikia 
žinoti, kas pakankamai stiprus, kad žinotų ir ištvertų tokį daly- 
ką“. Na, Lenė buvo pasiryžusi laimėti mūšį, ir jai atrodė savaime 
suprantama, kad jei nori kariauti, tai reikia pinigų ir atramos 
punktų, o vienintelis atramos punktas, kurį ji rado pirmąsyk 
tikrindama kariuomenę ir vertindama padėtį, buvau aš... didžiulė 

garbė, bet ir didžiulė našta. Taigi aš buvau pakankamai stipri. 
Slėptuvėje, namie ir pas Hoizerius bei Marją ji nuolat tikrin- 
davo pažiūras, užmiršdavo savo nešnekumą ir pasakodavo viso- 
kiausias istorijas: pirmiausia apie vokietaitę, kuri prasidėjo su 
anglu, belaisviu,— ir nors rezultatai buvo sukrečiantys — dau- 
guma pasisakė už tai, kad reikia šaudyti, sterilizuoti, vyti iš savo 
tarpo ir t. tt — Lenė dar pabandė istoriją su prancūzu, kuris 
„kaip žmogus“ patikdavo labiau, kaip galimas meilužis (tik- 
riausiai dėl prancūzams būdingų. sugebėjimų faire Vamour““. 
Aut.) „kėlė šypseną, tačiau vis dėlto būdavo griežtai atmetamas 
kaip „priešas“. O ji dar turėjo pristatyti arba, tiksliau tariant, 
atiduoti sudraskyti lenką ir rusą, o čia jau nebuvo švelnesnių 
nuosprendžių, nei „nukirsti galvą“. Siauresniame šeimos rately- 
je, įskaitant ir Hoizerius su Marja, vertinimai, žinoma, buvo 
atviresni, sąžiningesni, ne tokie politiški. Nors ir keista, Marja 
netgi stojo už lenkus, nes laikė juos „šauniais karininkais“, pran- 
cūzai jai atrodė „ištvirkę“, anglai „kažin ar tinka į meilužius... 
o rusų nesuprasi“. Lota, kaip ir aš, manė, jog visa tai paistalai 
arba, kaip ji sako, sapalai. „Vyras yra vyras“, pareiškė ji ir 
konstatavo, kad nors Marja ir jos uošviai turi nacionalinių, visiš- 
kai neturi politinių prietarų. Prancūzai buvo apibūdinti kaip 
jausmingi, bet kraugeriai, lenkai — kaip žavūs ir temperamen- 
tingi, bet neištikimi, o rusai — kaip ištikimi, labai labai ištikimi... 
tačiau visi, net ir Lota, manė, kad to meto aplinkybėmis „mažų 
mažiausiai pavojinga prasidėti su vakarų europiečiu ir mirtinai 
pavojinga — su rytų“. 


Lota H.: „Vieną sykį, kai Lenė vėl atėjo pas mus sudarinėti 
piniginių sandėrių su mano uošviu, užklupau ją užsidariusią 
vonioje, ji nuoga stovėjo prieš veidrodį ir apžiūrinėjo, kaip 
įsitempęs jos kūnas; aš užmečiau jai iš nugaros maudymosi 
rankšluostį, o kai priėjau arčiau, Lenė išraudo kaip burokas... 
dar niekada nebuvau mačiusi jos raustant... uždėjau ranką jai 
ant peties ir tariau: „Džiaukis, kad dar kartą gali mylėti, jei tik 
tu apskritai mylėjai aną, užmiršk tą bjaurastį. O aš savo Vilio ne- 
galiu užmiršti... Imk jį, net jeigu jis ir anglas“. Nebuvau tokia 
naivi, kad dar tada, 1944-ųjų vasarį, kai Lenė ėmė porinti savo 
kvailas ir aiškiai išgalvotas istorijas, nebūčiau nujautusi, jog čia 


22 Mylėtis (pranc.). 

įsipainiojęs vyriškis ir tikriausiai užsienietis. Atvirai pasakius, 
nuo ruso, lenko arba žydo būčiau ją griežtai, kuo griežčiausiai 
atkalbinėjusi: čia jau gyvybė kabojo ant plauko, ir aš dar ir po 
šiai dienai džiaugiuosi, kad ji man šito nepapasakojo. Per daug 
žinoti nebuvo sveika“. 


Margreta: „Kaip galimo sąjungininko, Lenė per pirmąjį sa- 
vo kariuomenės patikrinimą neatmetė netgi Pelcerio. Būtų tikęs 
Grunčas, bet jis per daug pliauškė. O dabar atėjo antrasis kariuo- 
menės patikrinimas, ir, kalbant apie Lenės nėštumą ir jo pasek- 
mes, aš vėl buvau vienintelis patikimas žmogus. Galų gale kaip 
tam tikrą strateginį rezervą numatėme Pelcerį, atmetėme vyres- 
nįjį kareivį, kuris dažniausiai atlydėdavo Borisą į darbą, nes 
tasai kareivis buvo skudurininkas ir plepys, tačiau nužiūrėjome 
šitą apsukruolį Boldingą, su kuriuo aš vis dar retkarčiais susitik- 
davau ir kurio biznis vis dar klestėjo... beje, nebeilgai, mat jis 
perlenkė lazdą, 1944-ųjų lapkritį jis įkliuvo... su visais jo parda- 
vinėjamais formuliarais ir kitais popieriais... ir, ilgai negalvoję, 
už geležinkelio stoties jį sušaudė, sušaudė ten, kur sučiupo 
bizniaujant, taigi Boldingas žuvo, deja, su visais savo kareivio 
pažymėjimais“. 


Kad būtume teisingi Lenei ir Margretai, čia reikia padaryti 
keletą papročių istorijos požiūriu svarbių pastabų. Tiksliai kal- 
bant, Lenė net nebuvo našlė, jinai tik gedėjo velionio Erhardo, 
su kuriuo retkarčiais net mėgindavo lyginti Borisą. „Abu poetai, 
jei nori žinoti, abu“. Dvidešimt dvejų metų moteriai, kuri neteko 
motinos, mylimojo Erhardo, brolio ir vyro, kuri pergyveno maž- 
daug du šimtus oro pavojų ir mažiausiai šimtą antskrydžių, 
kuri ne tik glaustėsi su savo vyru šeimyninių laidojimo rūsių 
koplyčiose, bet turėdavo keltis pusę šeštos ryto, apsimuturiuoti 
ir eiti į tramvajų, važiuoti į darbą, tamsiomis gatvėmis... šiai 
jaunai moteriai pergalingi Aloyzo tauškalai, galbūt dar silpnai 
tebeskambantys jai ausyse, turėjo panėšėti į vis labiau blėstantį 
sentimentalų šlagerį, pagal kurio muziką gal ir prašokai kokią 
naktį maždaug prieš dvidešimtį metų. Priešingai visiems lūkes- 
čiams ir nepaisant aplinkybių, Lenė buvo provokuojančiai 
linksma. Ją supantys žmonės buvo smulkmeniški, niūrūs, suirzę, 
o kai pagalvoji, kad gerus ir brangius savo tėvo drabužius Lenė 
galėjo pelningai parduoti juodojoje rinkoje, tačiau užuot elgusis 

taip, dovanojo juos ne vienam, 0 keletui šąlančių ir vargstančių 
priešais apšauktų žmonių (Raudonosios Armijos komisaras zujo 
su kašmyrine jos tėvo liemene!) — tai net ir nepatiklus šios sce- 
nos stebėtojas turės pripažinti, kad antrasis žodis Lenei apibu- 
dinti yra žodis „kilniaširdė“. 

Dar pora žodžių apie Margretą. Būtų neteisinga vadinti ją 
kekše. Už pinigus jinai tiktai ištekėjo. Nuo 1942-ųjų ji, kaip 
karo prievolininkė, dirbo didžiulėje atsargos kariškių ligoninėje, 
ir jos dienos ir naktys buvo nepalyginti sunkesnės nei Lenės, 
kuri niekieno nekliudoma pynė vainikus, nuolat buvo greta savo 
mylimojo, saugoma Pelcerio palankumo. Šiuo požiūriu Lenė 
anaiptol nėra nei herojė, nei viena iš herojų; tik būdama ketu- 
riasdešimt aštuonerių ji pirmą kartą pagailėjo vyriškio (to turko, 
vardu Mechmetas, kurį galbūt dar prisimena maloningasis skai- 
tytojas); o Margreta niekuomet nieko kito ir nedarė ir, dirbdama 
karo ligoninėje dienine ar naktine sesele, ji taip pat „nuoširdžiai 
pagailėdavo kiekvieno, kas tik simpatiškai atrodydavo ir žiūrė- 
davo liūdnomis akimis“... o su tokiu įžūliu ciniku kaip kareiva 
Boldingas ji prasidėjo tik todėl, kad apgintų laimingą Lenės 
meilę viržių guolyje Bošanų kapų koplyčioje, kad nukreiptų nuo 
Lenės Boldingo dėmesį. Mums norėtųsi tam tikru mastu atsta- 
tyti teisybę ir konstatuoti tai, ką nugyvenusi ilgą ir nuoširdaus 
gailesčio kupiną gyvenimą, konstatavo pati Margreta: „,„Mane 
daug kas mylėjo, o aš mylėjau tiktai vieną. Aš tik vieną vienin- 
telį kartą pati patyriau tą beprotišką malonumą, kurį taip dažnai 
matydavau kitų veiduose“. Ne, Margretos nieku gyvu nepriskirsi 
prie likimo numylėtinių, ji ragavo gerokai daugiau vargo už 
Lenę... kaip ir tulžingoji Lota, tačiau neatrodo, kad šiuodvi mo- 
terys bent kiek pavydėtų Lenei. 

VIII 


Aut., dabar jau visiškai atsidėjęs tyrinėjimams (ir nuolatos 
gresiant, kad bus palaikytas šnipinėtoju, nors jis nieko daugiau 
netrokšta, tik teisingai nušviesti nešnekią ir uždarą, išdidžią, 
dėl nieko neatgailaujančią personą — Lenę Gruiten-Pfeifer — 
šią statišką ir į statulą panašią personą!), gavo kiek pavargti, kad 
iš visų šios istorijos dalyvių kaip galima objektyviau sužinotų 
ir ištirtų jų padėtį karo pabaigoje. 

Visi daugiau ar mažiau išsamiai čia pristatyti ir cituoti 
asmenys akivaizdžiai sutarė tik vienu klausimu: jie nenorėjo 
palikti miesto; net abu rusai, Bogakovas ir Borisas, nepanūdo 
traukti į rytus. Kadangi amerikiečiai (Lenė Margretai: „,„Paga- 
liau, pagaliau, o, kaip ilgai jie gaišo“.) vis dėlto jau artinosi, 
jie garantavo vienintelį dalyką, kurio visi geidė, nors ir negalėjo 
tuo patikėti: karas baigtas. Nuo 1945 01 01 išsisprendžia viena 
problema: Boriso ir Lenės — paprastumo dėlei vadinkime 
taip — „svečiavimosi dienos“. Lenė nėščia septintą mėnesį, 
dar gana „mitri“ (M.v.D.), nors ir varžoma savosios padėties; 
tačiau apie „svečiavimąsi“, mylėjimąsi ar ristynes, kokį Žodį be- 
pasirinktum, „jau negalėjo būti nė kalbos“ (Lenė, anot Marg- 
retos). 

Bet kur ir kaip pergyventi? Lengva pasakyti, kai nesusi- 
mąstai, kam tik ir nuo ko tik teko tada slapstytis. Pav., Margre- 
ta — ji privalėjo klausyti nurodymų ir įsakymų kaip ir karei- 
viai — būtų turėjusi keltis per Reiną į rytus kartu su karo 
ligonine. Ji to nedarė, bet ir savo bute slėptis negalėjo, iš ten 
ją būtų paėmę jėga. Lotos H. padėtis buvo panaši, ji tarnavo 
įstaigoje, kuri taip pat kėlėsi į rytus. Kurgi jai dėtis? Turint 
galvoje, kad dar 1945-ųjų sausį Žmonės buvo evakuojami be- 
veik į Sileziją, t. y. juos vežė tiesiai Raudonajai Armijai į glėbį, 
čia reikia padaryti trumpą geografinį ekskursą: jau keletą kartų 
minėtas Vokietijos Reichas 1945-ųjų kovo viduryje dar buvo 

maždaug 800—900 kilometrų pločio ir ne ką didesnio ilgio. 
Klausimas „kur“ tapo didžiai aktualus kuo įvairiausioms žmo- 
nių grupėms. Kur dėtis naciams, kur dėti karo belaisvius, kur 
kareivius, o kur vergus? Žinoma, buvo išbandytų metodų: su- 
šaudyti ir t. t. Bet ir tai ne visuomet buvo taip paprasta, nes ir 
šaudytojai nevienodai manė, o vienas kitas mielai griebdavosi 
priešingo, t. y. gelbėtojo vaidmens. Vienas kitas principinis 
šaudytojas tapdavo nešaudytoju, bet kaip jiems, pavyzdžiui, 
elgtis su potencialiais šaudomaisiais, pavadinkime juos sušau- 
dytinais? Viskas ne taip jau paprasta. Žmonėms atrodo, kad 
karas staiga ėmė ir baigėsi, kažkur parašyta data, ir nieko dau- 
giau nė nenorėk. O ką gali žinoti, atsivertusiam ar neatsivertu- 
siam šaudytojui pakliuvai į nagus, o gal vienam iš tos tik 
beatsirandančios žmonių grupės, kurią būtų galima pavadinti 
tik— dabar —kaip— reikiant —šaudančiais, beje, tarp jų būta 
ir tokių, kurie lig tol greičiau priklausė prie nešaudytojų. Būta 
netgi SS instancijų, neigiančių savąją šaudytojų reputaciją! 
Būta susirašinėjimo tarp SS ir šlovingojo Vokietijos vermachto, 
kur šiuodvi organizacijos verčia viena kitai numirėlius it api- 
puvusias bulves! „Likviduoti“, „sunaikinti“ — pageidaujama 
iš gerbtinų asmenų bei institucijų, kurioms — kaip ir jų susira- 
šinėjimo partneriams — rūpėjo bent apyšvarėmis rankomis 
pasiekti tąją padėtį, kurią būtų klaidinga vadinti taika, bet 
teisinga vadinti karo pabaiga. 

Pav., aut. skaito: „Koncentracijos stovyklų komendantai 
skundžiasi, kad maždaug 5— 10 procentų sunaikintinų rusų atga- 
benami į stovyklas jau negyvi arba leisgyviai. Todėl susidaro 
įspūdis, esą tokiu būdu stac. stovyklos kratosi šių belaisvių. 

Pirmiausia konstatuota, kad Žygiuojant pėsčiomis, pav., 
iš stoties į stovyklą, nemenkas skaičius karo belaisvių negyvi 
arba leisgyviai susmunka nuo išsekimo ir juos turi surinkti iš 
paskos važiuojanti mašina. 

Vokietijos gyventojai neišvengiamai mato šiuos faktus. 

Ir nors dažniausiai belaisvius iki stovyklos šitokiu būdu 
gabena vermachtas, gyventojai dėl tokios padėties kaltins SS. 

Siekant ateityje kiek galima išvengti tokių faktų, nurodau, 
kad aiškiai įtartinais laikomi rusai, jau akivaizdžiai mirsiantys 
(pav., bado šiltinė) ir todėl nepajėgiantys pakelti net ir trumpo 
žygio pėsčiomis, nuo šiol iš esmės nebebūtų transportuojami 
sunaikinimui į koncentracijos stovyklas. Vykdyti: par.: Miuleris“. 

Tegu skaitytojas patsai mąsto apie posakį „nemenkas“, 
kai kalbama apie mirtininkus. Taigi ši problema egzistavo jau 
1941 metais, kai Vokietijos Reichas dar buvo pakankamai dide- 
lis. Po ketverių metų Vokietijos Reichas pasiutusiai sumažėjo, 
likviduoti ir sunaikinti reikėjo jau ne tik rusus, žydus ir pan., 
bet ir gana solidų skaičių vokiečių, dezertyrų, sabotuotojų, kola- 
borantų, o koncentracijos stovyklos ir miestai taip pat turėjo 
likti tušti, be moterų, vaikų ir senių, nes vad. priešas turėjo 
rasti vienus griuvėsius. 


Aišku, kildavo ir dorovinių bei higienos problemų. Pa- 
vyzdžiui, tokių: 

„Starostos, arba kaimų seniūnai, kurie dažniausiai esti 
paperkami, neretai liepdavo arba liepia pakelti naktį iš lovos jų 
numatytus darbininkus ir iki išvežant uždaryti juos rūsyje. Ka- 
dangi darbininkams ir darbininkėms dažnai neduodama laiko 
daiktams susidėti ir t. t., dauguma jų atvyksta į darbininkų surin- 
kimo stovyklas be reikalingos mantos (be batų, drabužių pa- 
mainos, indų valgyti bei gerti, antklodės ir pan.). Todėl itin 
drastiškais atvejais ką tik atvykusius turi tuoj pat siųsti atgal 
pasiimti būtiniausių dalykų. Pasitaiko, kad jei žmonės iš karto 
neina, minėtoji kaimo milicija griebiasi grasinimų ir smurto, 
apie tai pranešama iš daugumos bendruomenių. Daugeliu atvejų 
moterys buvo sumuštos taip, kad nepajėgė žygiuoti pėsčiomis. 
Apie ypatingai šiurkštų atvejį aš informavau čionykštį policijos 
viršininką (poną pulkininką Zameką), reikalaudamas bausmės 
(Zocolnikovų gyvenvietė, Dergačių apskritis). Starostų ir 
milicijos išpuoliai yra labai reikšmingi, nes minėtieji asmenys 
teisindamiesi dažniausiai tvirtina, jog viskas daroma Vokietijos 
vermachto vardu. O iš tikrųjų pastarasis su darbininkais ir 
ukrainiečiais gyventojais beveik be išimčių elgėsi pagirtinai 
supratingai. Tačiau šito negalima pasakyti apie kai kurias 
administracines įstaigas. Iliustruojant tai, kas čia išdėstyta, 
paminėtina, kad sykį viena moteris atvyko beveik vienmarškinė“. 


„Remiantis nupasakotais atvejais, pabrėžtina, kad neat- 
sakinga daug valandų laikyti darbininkus uždarytus vagone, jog 
jie net negali atlikti gamtos reikalo. Savaime suprantama, trans- 
portuojamiesiems kartais reikia leisti atsinešti geriamo vandens, 
nusiprausti, nusilengvinti. Teko matyti vagonus, kuriuose žmo- 


206 


nės prabadė skyles, kad galėtų atlikti gamtos reikalą. Bet kuriuo 
atveju, privažiuojant didesnes stotis, išleisti nusilengvinti reikėtų, 
jei galima, ne pačiose stotyse“. 


„Gautomis žiniomis dezinsekcijos kamerose tokia netvarka, 
j0g pasitaikydavo, kad moterų dušuose prausiantis moterims ir 
merginoms dalyvaudavo vyriškos lyties aptarnaujantis perso- 
nalas arba sukiodavosi kiti vyrai — netgi padėdavo muilintis! — 
ir priešingai — vyrų dušuose būdavo moterų, taip pat pasi- 
taikydavo, kad moterų dušuose vyrai ilgokai fotografuodavo. 
Ukrain. moterys — valstietės,— o pastaraisiais mėnesiais dau- 
giausia buvo vežami būtent kaimo gyventojai, — yra labai sveikos 
moralės ir griežto auklėjimo, todėl toks elgesys žeidžia tautos 
garbę. Mūsų žiniomis, pirmuoju atveju netvarką jau pašalino 
transportuojamųjų sargybos viršininkai. Apie fotografavimą 
mums pranešta iš Halės, apie anksčiau minėtus nesklandumus — 
iš Kyvercų“. 


Gal sekso banga prasidėjo jau tuomet, ir ar tik nebus kai 
kurios šiandien mums brukamos nuotraukos darytos vergų iš 
Rytų Europos dezinsekcijos kamerose? 

Na, svarbu suvokti, kad užkariauti pasaulio dalis ar pasau- 
lius nėra taip jau paprasta, kad šie žmonės taip pat turėjo savų 
problemų, kad jie bandė jas spręsti su vokišku nuodugnumu ir 
su vokišku pedantiškumu fiksuodavo jas dokumentuose. Tik be 
improvizacijų! Gamtos reikalas yra gamtos reikalas, ir tiesiog 
negalimas daiktas, kad žmonės, kuriuos reikia nužudyti, atvežami 
jau negyvi! Tai kiaulystė, ir už ją reikia bausti; negalimas daiktas 
ir tai, kad dezinsekcijos metu vyrai muilina moteris, o moterys — 
vyrus, ir kad čia dar ir fotografuojama! Visiškai negalimas 
daiktas. Ir rankos susiteps, ir drobė. Ar šiuo atveju papročių 
laužytojai ir ištvirkėliai įsikišo į įvykius, kurie „patys savaime“ 
visai nepriekaištingi? 

Kadangi per tą laiką lavonų ginčas — ginčas dėl lavonų 
dalių tapo tipišku įprasto šiuolaikinio karo bruožu, o papročių 
laužytojai ir ištvirkėliai — ir dar uniformuoti — kaip jau sakyta, 
nederamai elgiasi su moterimis ir netgi tai fotografuoja, neverta 
ilgiau varginti skaitytojo šitokiais ekskursais. 

Bet: kaip ir kur jiems gyventi, nėščiai Lenei, pernelyg jaut- 
riam Borisui, energingajai Lotai, itin gailestingai Margretai, 


207 


Grunčui, tai žemės dulkei, ir Pelceriui, kuris niekada nebuvo 
žvėris? Kas laukia 1945 metų kovo mėnesį mūsų Marjos, Boga- 
kovo ir Viktoro Genrikovičiaus, senojo Gruiteno ir dar daugelio 
kitų? 


Maždaug 1944—1945 metų sandūroje Borisas iš pradžių 
dar sukėlė visiškai nereikalingų keblumų, apie kuriuos Lenė ne- 
pasakoja nieko, o Margreta pasakoja viską; Lota su Marja apie 
tai nieko nežino. Nūnai kuo griežčiausiai saugoma, kad aut. jai 
nieko daugiau neįkištų (Gydytojas — aut.: „Dabar ji papras- 
čiausiai turi pabadauti kokias keturias, penkias savaites, žinot, 
kad mes bent pusėtinai galėtume sureguliuoti jos endokrininę 
ir egzokrininę būklę: joje taip viskas sujaukta, kad iš krūtų 
spenelių jai galėtų tekėti ašaros, o iš nosies — šlapimas. Taigi 
kalbėti kalbėkitės, bet prašau jai nieko nenešti“.), Margreta, 
jau pripratusi prie asketiško gyvenimo ir net vildamasi šitaip 
pasveikti: „Bet perkamųjų man galėtumėte duoti (ką aut. ir 
padarė!), na, tada aš buvau tiesiog įsiutusi ant Boriso, įtužau iš 
tikrųjų, o tai atsitiko anksčiau, nei mes nutūpėme visi kartu ir 
aš su juo susipažinau... koks jis protingas ir subtilus, bet 1944-ųjų 
pabaigoje, maždaug apie Kalėdas, o gal ir 1945-ųjų pradžioj, 
gal apie Tris Karalius, bet tikrai ne vėliau, Lenė vėl grįžo namo 
su vardu galvoje, bet šįsyk bent jau žinojo, kad tai rašytojas, 
be to, miręs, taigi mums nors nereikėjo skambinėti telefonu. 
Vėl buvo kalbama apie knygą, o jos autorius buvo Kafka, Fran- 
cas; knyga vadinosi „Pataisos darbų kolonijoje“. Vėliau aš 
Boriso paklausiau, negi jis iš tiesų nenutuokė, ką daro, 1944-ųjų! 
pabaigoje rekomenduodamas Lenei žydų tautybės rašytoją, o 
jis atsakė: „Mano galva buvo taip užimta, aš turėjau tiek daug 
apie ką mąstyti, /4 aš visai užmiršau“. Taigi: Lenė su savo rašte- 
liu vėl nudrožė į biblioteką, dar buvo viena veikianti, ir, Lenės 
laimė, ten dirbo ganėtinai protinga pusamžė moteris, kuri suplėšė 
Lenės raštelį, tučtuojau pasivedėjo Lenę į šalį ir žodis žodin 
pakartojo jai tai, ką jai buvo sakiusi ir vienuolyno vyresnioji, 
kai ji taip intensyviai domėjosi Rachele: „Vaikeli, ar jums galvoj 
negerai, ir kas gi jus siunčia su tokiu pageidavimu?“ Tačiau turiu 
jums pasakyti, kad Lenė vėl pasirodė esanti atkakli. Toji pus- 
amžė moteris iš bibliotekos, matyt, iš karto pastebėjo, kad Lenė 
ne provokatorė, taigi pasivedėjo ją į šalį ir labai, net labai smul- 
kiai jai paaiškino, kad tas Kafka — žydas, visos jo knygos — 

uždraustos ir sudegintos ir taip toliau, o Lenė, aišku, vėl išpyš- 
kino tą savo pritrenkianų „Na, ir kas iš to?“, ir, matyt, tada toji 
žydais ir naciais, parodė jai — aišku, turėjo bibliotekoje — 
„Štiurmerį“ ir viską paaiškino; Lenė atėjo pas mane pašiurpusi. 
Pagaliau ji šį tą suprato. Nusiraminti ji nenusiramino, ji norėjo 
gauti tą savo Kafką ir jį perskaityti, ir jinai jį gavo! Ji tikrai nu- 
važiavo į Boną ir susiieškojo ten porą profesorių, kuriems kaž- 
kada dirbo jos tėvas ir apie kuriuos ji žinojo, kad jie turi dideles 
bibliotekas, na, ir ji tikrai rado vieną, kuris jau tada buvo dau- 
giau nei septyniasdešimt penkerių metų seneliukas ir, išėjęs į 
pensiją, kiurksojo tarp savo knygų, ir žinot, ką jis jai pasakė, 
žodis žodin: ,„Vaikeli, ar jums galvoj negerai, būtent Kafkos... 
o kodėl ne Heinės?“ Bet jis tikriausiai elgėsi su ja labai maloniai, 
atsiminė ją ir jos tėvą, bet patsai tos knygos neturėjo ir gavo 
eiti pas vieną kolegą, paskui dar pas kitą, kol rado tokį, kuris 
juo galėjo pasitikėti ir kuris, be to, dar turėjo ir tą knygą. Tai 
nebuvo taip paprasta, paaukota visa diena, turiu jums pasakyti, 
Lenė grįžo namo vidury nakties su knyga rankinuke, o viskas 
nebuvo taip paprasta, nes ne tik reikėjo rasti tokį, kuris pasitikėtų 
profesoriumi ir kuriuo pasitikėtų profesorius, tasai žmogus turė- 
jo pasitikėti ir Lene, be to, jis ne tik turėjo turėti tą knygą, bet ir 
ją Ištraukti! Jie, regis, rado du, kurie tą knygą turėjo, bet pirma- 
sis nenorėjo jos duoti. Gryna beprotybė, dėl ko ta Lenė ir josios 
Borisas kvaršino sau galvas, kai buvo sprendžiamas gyvybės ir 
mirties klausimas. Maža to, apytikriai tuo metu pasirodė ir mano 
sutuoktinis ponas Šliomeris, kurio vilukėje mes glaudėmės, Šlio- 
merio aristokratiškumo, jo elegancijos nelikę nė ženklo, visiškai 
nusivaręs, staiga jau su vermachto uniforma, bet be jokių popie- 
rių, Prancūzijoje jis išnešė kudašių nuo partizanų, kurie jau 
ketino jį sušaudyti. Nežinau, vis dėlto aš kažkaip buvau prie jo 
prisirišusi, man jis visada buvo geras ir dosnus, tikriausiai savo- 
tiškai aš jam patikau, o gal jis net mane ir mylėjo. O dabar jis 
atrodė toks menkas, toks apgailėtinas ir bejėgis, ir tarė man: 
„Margreta, aš dariau tokius dalykus, už kuriuos visur, ir vienoje, 
ir kitoje pusėje, man nusuks galvą: ir prancūzai, ir vokiečiai, 
kurie už, ir keletas vokiečių, kurie prieš, anglai, olandai, ameri- 
kiečiai, belgai, o jei mane sučiups rusai ir suuos, kas aš per vie- 
nas, — aš Žuvęs, žuvęs aš ir tada, jei mane sučiups vokiečiai, 
kurie dabar dar prie vairo. Padėk man, Margreta“. Kad būtumėt 

pažinojęs jį anksčiau, jis buvo toksai žmogus, važinėjo tik taksi 
arba tarnybiniu automobiliu, atostogaudavo triskart per metus 
ir gerai uždirbdavo, visad smagus ir linksmas, o dabar it kokia 
maža vargana peliūkštė, bijojo sargių ir amerikiečių, visko 
bijojo. Tada man pirmąkart šovė mintis, kuri būtų galėjusi 
ateiti ir anksčiau. Juk ligoninėje mirdavo daug kareivių, o jų 
pažymėjimus, žinoma, surinkdavo, sunešdavo, registruodavo ir 
išsiųsdavo į dalis ar kažin kur panašiai; šiaip ar taip, aš Žinojau, 
kur tie pažymėjimai guli, ir žinojau, kad kai kurie kareiviai jų 
visai nebuvo atidavę arba kad jų nerasdavo, kai kareivius atvež- 
davo sunkiai sužeistus, o kruvinus ir sudriskusius jų skarmalus 
išmesdavo. Ką gi aš padariau? Dar tą pačią naktį nudžioviau 
tris pažymėjimus... jų buvo užtektinai ir aš turėjau iš ko rinktis, 
jog rasčiau su tokiomis nuotraukomis, kad amžius ir išvaizda 
būtų panašūs į Šliomerio ir Boriso; taigi paėmiau du blondinų 
su akiniais, taip maždaug dvidešimt ketverių, penkerių metų, ir 
vieną smulkaus bruneto be akinių, maždaug bebaigiančio ket- 
virtą dešimtį, kaip Šliomeris, ir atidaviau jam. Visus pinigus, 
kiek tik turėjau, sviestą, cigaretes, duoną sukroviau jam ir išsiun- 
čiau į kelią, su nauju vardu: Ernstas Vilhelmas Keiperis, tą vardą 
ir adresą aš netgi užsirašiau, mat norėjau žinoti, kas su juo bus. 
Vis dėlto mes buvome vedę beveik šešerjus metus, tegu ir su 
pertraukomis, ir aš jam pasakiau, kad saugiausia jam bus ver- 
machte, vadavietėje ar panašiai, jei jau visi, visai Visi mina jam 
ant kulnų. Jis taip ir padarė. Jis verkė, o kadangi jūs nepažino- 
jote Šliomerio iki 1944-ųjų, jūs negalite suprasti, ką tai reiškė: 
verkiantis, maldaujantis, dėkingas Šliomeris, bučiuojantis man 
ranką. Žliumbė kaip šunytis... ir iškeliavo. Daugiau jo nebema- 
čiau. Paskui aš vieną kartą iš smalsumo nuvažiavau pas to Kei- 
perio žmoną, į anglyną, ten, prie Bueriu... norėjau žinoti... su- 
prantat? Ji jau vėl buvo ištekėjusi, o aš pasakiau, kad karo ligo- 
ninėje slaugiau jos vyrą, jis mirė ir prašė manęs ją aplankyti. Na, 
turiu pasakyti, ji buvo tokia įžūli akiplėša tetulytė. Ėmė ir pa- 
klausė: „Kurį iš mano vyrų jūs turite galvoje, manąjį Ernstą Vil- 
helmą, mat jis mirė du kartus, vieną kartą karo ligoninėje, o ki- 
tą — ten, pas jus, netoli tokio užkampio, kuris vadinasi Viurzele- 
nas“. Taigi Šliomeris mirė, ir neslėpsiu: man palengvėjo. Gal taip 
jam ir geriau, nei būti pakartam ar sušaudytam nacių arba parti- 
zanų. Na, jis buvo tikras karinis nusikaltėlis — Prancūzijoj, 
Belgijoj ir Olandijoj rinko darbininkus priverstiniams darbams, 

nuo pat 1939-ųjų, o pagal specialybę buvo komersantas. Dėl jo 
mane gan dažnai tardė, ir namą tada iš manęs atėmė, su visais 
rakandais, tik savo skudurus leido pasiimti. Tikriausiai Šliomeris 
vogė be saiko ir pan., prispirtas imdavo kyšius... taigi 1949-aisiais 
aš atsidūriau tiesiog gatvėje ir daugmaž taip ir likau gatvėje. 
Taip, gatvėje, nors Lenė ir visi kiti bandė sugrąžinti man žemę 
po kojomis. Pusę metų aš ir gyvenau pas Lenę, bet ilgai taip tęstis 
negalėjo dėl mano pažinčių su vyrais, o čia dar ir berniukas pa- 
augo ir vieną gražią dieną manęs paklausė: „Kodėl, na kodėl, 
Margreta, Haris,— tai buvo anglų viršila, su kuriuo aš tada 
draugavau,— kodėl jis vis nori taip giliai į tave įlįsti?“ (Margre- 
ta vėl paraudo. Aut.) 


Kur sulaukė karo pabaigos Širtenšteinas, jau žinome: kaž- 
kur tarp Leningrado ir Vitebsko jis kliunkino pianinu „Lili 
Marlen“ tarybiniams karininkams; jis, žmogus, kurį gerbė net 
pati Monika Has. „Aš turėjau klaikų, kraupų norą (Š.— aut.), 
aš norėjau ėsti ir likti gyvas. Ir net būčiau galėjęs groti „Lili 
Marlen“ lūpine armonikėle“. 


Dr. Šolsdorfas sutiko karo pabaigą taip, kad tapo beveik 
didvyriu: jis „pasitraukė“ į mažą „kaimelį dešiniajame Reino 
krante, kur laukiau karo pabaigos, nekliudomas nacių ir galė- 
damas nebijoti amerikiečių, nes turėjau nepadirbtus popierius 
ir buvau politiškai nesusitepęs. Kad visiškai užsimaskuočiau, 
ėmiau vadovauti folksšturmo būriui, susidedančiam iš kokių 
dešimties vyrų, iš kurių trys buvo virš septyniasdešimties, du 
dar neturėjo septyniolikos, dviem buvo amputuotos kojos virš 
kelio, vienam — iki kelio, vienam — amputuota ranka, o dešim- 
tasis — silpnaprotis, t. y. kaimo kvailelis; buvom apsiginklavę 
keletu lazdų, o daugiausia — į keturias dalis sukarpytomis 
baltomis paklodėmis; be to, mes turėjome porą rankinių gra- 
natų, su kuriomis privalėjom susprogdinti tiltą; na, aš išžy- 
giavau su savo grupe, prie pagalių mes pririšome savo ketvir- 
čiuotas paklodes, tiltą palikome sveiką... ir nekliudomi per- 
davėme kaimą amerikiečiams. Dar prieš dvejus metus kaime 
(kalbama apie Bergišeno bažnytkaimį Ausler Miūlė. Aut.) 
mane sutikdavo labai šiltai, vis kviesdavo į parapijos ir pa- 
našias šventes; bet prieš dvejus metus pastebėjau, kad nuotaikos 
pasikeitė, retkarčiais išgirstu žodį kapituliantas... ir visa tai 

praėjus dvidešimt penkeriems metams, o juk aš dar išgelbėjau 
ir bažnyčios bokštą, nes savo galva prisiekiau amerikiečių 
leitenantui Erliui Vitniui, kad jis neužimtas ir kariniams tiks- 
lams nenaudojamas. Na ką gi, dešiniųjų populiarumas išaugo, 
nėra ko abejoti. Šiaip ar taip, toks ramut ramutėlis aš daugiau 
ten nevažiuoju“. 


Hansui ir Grėtei Helcenams reikia trumpo alibi: Hansas 
gimė tik 1945-ųjų birželį; ar motinos įsčiose jis turėjo vilkola- 
kiškų jausmų, aut. nežinoma. O Grėtė gimė tik 1946 metais. 

Heinrichas Pfeiferis, kuris karui baigiantis buvo 21-erių, 
taip pat su virš kelio amputuota koja (kaire) gulėjo netoli Bam- 
bergo esančiame barokiniame vienuolyne, paverstame į karo 
ligoninę. Jis — jo paties liudijimu — buvo „ką tik pabudęs po 
narkozės ir man ir taip buvo baisiai bloga, o už durų jau stovėjo 
amerikonai... laimė, jie davė man ramybę“. 

Senis Pfeiferis, kuris nurodo savo ir savo žmonos buvimo 
vietą „pralaimėjimo dieną“ žodžiais „netoli Drezdeno“, jau dvi- 
dešimt septyneri (0 jei imsime šiandieninę datą, tai net trisdešimt 
penkeri) metai velka savo suparaližuotą koją, tą pačią koją, 
kurią Lenės tėvas net ir 1943 metais, prieš sėsdamas į kalėjimą, 
vis dar vadindavo „labiausiai apmeluota koja iš visų man ži- 
nomų". 


Van Dorn: „Aš maniau, kad būsiu visų gudriausia, ir dar 
1944-ųjų lapkritį pasitraukiau į Tolcemą, aš gi ten pirkau savo 
tėvų namą, 0 prie jo — sklypą žemės, už tuos pinigus, kuriuos 
tada pluoštais dalino Hubertas. Aš visą laiką kaliau Lenei į gal- 
vą, kad kraustytųsi pas mane ir kaime ramiai sau pasigimdytų 
vaikelį... mes vis dar nežinojome, nuo ko jis... ir dar aš jai sakiau, 
kad pas mus amerikiečiai tikrai bus dviem, trim savaitėm anks- 
čiau nei pas jus, o kaip atsitiko, kaip išėjo? Laimė, kad Lenės 
ten nebuvo. Tolcemą jie, kaip sakoma, su žemėmis sumaišė, 
mes turėjome pusvalandį laiko išeiti, ir mus mašina pervežė per 
Reiną, o paskui mes juk nebegalėjome per Reiną grįžti, nors 
anapus jau valdė amerikiečiai, o pas mus — vis dar vokiečiai. 
Oi, kokia laimė, kad Lenė manęs nepaklausė. Svajoji apie kaimą, 
ramybę, gėles ir gryną orą... ir še, kad nori: išvydome vien tirštą 
dulkių debesį... kitados ten būta Tolcemo... na, dabar jis vėl 
atstatytas, bet sakau jums: vien tirštas dulkių debesis!“ 

Krėmer: „Kai paėmė mano berniuką, ėmiau sukti galvą, 
ką man dabar daryti: trauktis į rytus, į vakarus ar likti? Nuspren- 
džiau likti: į vakarus nieko neleido, tik kareivius ir būrius, ka- 
sančius apkasus... o į rytus? Iš kur man žinoti, o gal jie žais karą 
dar porą mėnesių arba net metus. Taigi likau savo bute iki Antro- 
sios-(Omenyje turima 1945 m. kovo 2 d., kuri tam tikrų sluoks- 
nių, likusių mieste, vadinama tiesiog „Antrąja“. Aut.) Tada 
prasidėjo antskrydis, per kurį šitiek žmonių išprotėjo arba beveik 
išprotėjo; aš pasislėpiau kitapus gatvės, alaus daryklos rūsyje, 
su vienintele mintim: pasaulio pabaiga, pasaulio pabaiga, ir at- 
virai jums sakau, aš, kuri nuo dvylikos metų, nuo 1914-ųjų, 
nekėliau kojos į bažnyčią ir nekišau nosies į ilgaskvernių reika- 
lus, net tada, kai naciai atseit (pabrėžta ne aut.) buvo prieš juos, 
net tada aš nebuvau už: tiek dialektikos ir istorinio materializmo 
vis dėlto buvau ragavusi, nors dauguma bendrapartiečių mane 
laikė kad ir simpatiška, bet kvaila višta... sakau jums, aš mel- 
džiausi: daugiau nieko. Vėl prisiminiau: „Garbė Dievui Tėvui“ 
ir „Tėve mūsų“, ir net „Tavo apgynimo šaukiamės“, mel- 
džiausi, ir tiek. Tai buvo didžiausias ir baisiausias iš visų antskry- 
džių, kuriuos tik teko pergyventi, jis tęsėsi lygiai šešias valandas ir 
keturiasdešimt keturias minutes, o alaus daryklos rūsio lubos 
kartais truputį siūbuodavo. Lyg palapinė per vėją, drebėjo ir 
siūbavo... ir viskas ant miesto, kuriame jau beveik nebuvo gyven- 
tojų, ant miesto, ant miesto, vėl ir vėl, rūsyje tebuvome šešiese, 
dvi moterys, aš ir dar viena jauna moteris su trejų metų berniu- 
ku, ji tiktai kaleno dantimis... aš pirmą sykį mačiau, ką taip daž- 
nai tenka skaityti: kaleno dantimis; jos dantys barškėjo, o ji nieko 
negalėjo sau padaryti ir to nė nežinojo... galų gale ji iki kraujo 
susikandžiojo lūpas ir mes įkišome jai tarp dantų gabaliuką 
medžio, kažkokią mažą lygiai nuobliuotą lentelę... turbūt stati- 
nės šulą... mėtėsi aplinkui; maniau, kad ji išprotės ir aš pati 
išprotėsiu... didelio triukšmo nesigirdėjo, tik drebėjo, o lubos 
kartais atrodydavo lyg subliūškęs guminis kamuolys, spaudomas 
tai vidun, tai išorėn; mažylis miegojo: jis paprasčiausiai pavargo, 
užmigo ir šypsojosi per miegus. O dar ten buvo trys vyrai, toks 
senas lagerio darbuotojas, su SA uniforma — Antrąją! — na, 
jis paprasčiausiai prisišiko kelnes, prisišiko, ir tiek, ir tirtėjo lyg 
drugio krečiamas... ir apsišlapino, o paskui išbėgo, paprasčiausiai 
išbėgo lauk, ėmė rėkti — ir laukan; nė kelnių sagos niekas 
paskui nerado, turiu jums pasakyti. Ir dar ten buvo du jaunesni 

vyrukai, civiliais drabužiais, vokiečiai, man regis, dezertyrai, 
kurie lig tol slapstėsi griuvėsiuose už miesto, bet per šį antskrydį 
apsišiko iš baimės; iš pradžių jie sėdėjo labai tylūs ir išbalę, tik 
staiga, kai senis išbėgo, jie tapo... na, man dabar šešiasdešimt aš- 
tuoneri ir, be abejo, bjauru klausytis, kai aš pasakoju, kaip viskas 
iš tikrųjų buvo, man tada buvo keturiasdešimt treji, o ta jauna 
moteris — aš jos daugiau niekad nemačiau, nemačiau nė vieno iš 
tų keturių, nei tų jaunų vyrukų, nei vaiko, nė vieno — jaunoji 
moteris turbūt dar neturėjo trisdešimties... na, taigi, tie jauni 
vyrukai, daugių daugiausiai dvidešimt dvejų, dvidešimt trejų 
metų, staiga tapo... kaip čia pasakius: gašlūs ar įžūlūs, ne, ne 
taip, 0 juk po to, kai konclagery nukankino mano vyrą, aš jau 
trejus metus net nežiūrėjau į vyrus... na, tiedu, jie nesakysi, kad 
mus užpuolė, to negalima tvirtinti, o mes nė nesipriešinom, jie 
mūsų neprievartavo... bet kad ir kaip ten būtų: vienas šoko prie 
manęs, čiupo už krūtų ir numovė man kelnes, o kitas — prie 
jaunosios moters, ištraukė jai iš dantų medgalį ir ėmė ją bučiuo- 
ti, ir mes sugulėme, ar kaip tai pavadinsite, tarp mūsų — mie- 
gantis berniukas, ir jums tikriausiai klaiku klausytis, bet jūs 
negalit įsivaizduoti, kai šešias su puse valandos skrenda lėktuvai 
1 meta bombas, oro minas ir beveik šešis tūkstančius fugasinių 
bombų... mes paprasčiausiai susijungėme, keturiese, su berniuku 
tarp mūsų, ir aš dar tebejaučiu, kaip tasai vyrukas, kuris pasi- 
rinko mane, mane bučiuoja, o jo burna pilna dulkių, ir pati 
jaučiu dulkes burnoje... tikriausiai viskas nubiro nuo siūbuojan- 
čių lubų... ir dar tebejaučiu, kaip aš džiaugiuosi, rimstu ir visą 
laiką meldžiuosi, dar tebematau, kaip staiga nusiramina jaunoji 
moteris, kaip ji nubraukia nuo kaktos plaukus ant jos gulinčiam 
jaunuoliui ir jam nusišypso, tada aš savajam irgi nubraukiau nuo 
kaktos plaukus ir nusišypsojau, o po to mes vėl apsirengėme kaip 
pridera, kiek apsitvarkėme ir tyliai sėdėjome; nesitarę iškraus- 
tėme viską iš kišenių, cigaretes ir duoną, 0 jaunoji moteris savo 
krepšelyje turėjo porą stiklainių, vekuotų agurkėlių ir braškių 
uogienės... mes viską suvalgėme drauge, netardami nė žodžio, 
ir lyg susimokę neklausėme vienas kito vardų... nė žodžio, o 
mums tarp dantų girgždėjo dulkės, man — dulkės nuo to jaunuo- 
lio, 0 jam turbūt nuo manęs... o paskui viskas baigėsi, maždaug 
prieš pusę penkių. Tylu. Bet ne visai. Kažkur kažkas krito, kaž- 
kur kažkas griuvo, kažkur kažkas sproginėjo... beveik šeši tūks- 
tančiai bombų. Na, kai sakau tylu, turiu omeny, kad nebeužė 

lėktuvai... visi išėjome, patraukėme kas sau... nė neatsisveikinę; 
na, atsidūrėme milžiniškame dulkių debesy, iki pat dangaus, 
dūmų debesy, ugnies debesy... aš sudribau, o po poros dienų 
atsipeikėjau ligoninėje, ir vis dar tebesimeldžiau, na, tai buvo 
paskutinis kartas. Laimė, kad manęs paprasčiausiai neužkasė, 
ką jūs sau manot, kiek žmonių buvo paprasčiausiai užkasta. 
O kaip jūs manot, kas liko iš alaus daryklos rūsio? Ogi įgriuvo, 
po dviejų dienų, kai mes išėjome... man atrodo, skliautas ir toliau 
vibravo kaip guminis kamuolys, o paskui griuvo. Aš nuėjau 
ten, nes norėjau pažiūrėti į savo butą: nieko, nieko, ničnieko... 
neliko net to, ką būtų galima vadinti didžiule griuvėsių krūva, 
o kitą dieną po to, kai mane išleido iš ligoninės, pasirodė ir ameri- 
kiečiai“. 

Žinome, kad Vanft buvo evakuota. Ji, matyt, pergyveno 
kažką bloga, negera (bet kadangi ji tyli, aut. negalėjo nustatyti, 
ar objektyviai, ar tik subjektyviai bloga ar negera). Ji pratarė 
tik vieną žodį: „Šneidemiūlė“. O apie Krempą žinome, jog jis 
krito už autostradą, prie autostrados, galimas daiktas, su tokiu 
žodžiu kaip „Vokietija“ lūpose. 


Dr. Hengesas „pasitraukė (H. apie H.) su savo grafu vir- 
šininku į vieną iš kaimų, kur galėjome būti tikri, kad kaimiečiai 
mūsų neišduos. Gyvenome rąstų trobelėje, vaidindami miško 
darbininkus, bet mus aprūpindavo ir globojo kaip ponus; o grafo 
namams atsidavusios moterys ne tik neprieštaraudavo, bet tie- 
siog siūlydavosi teikti netgi meilės paslaugas. Atvirai prisipa- 
žinsiu, bavariška erotika ir seksas mane trikdė, aš ilgėjausi rei- 
niško subtilumo, ir ne tik šiuo požiūriu. Kadangi nebuvau labai 
prasikaltęs, tai jau 1951 metais galėjau grįžti namo, 0 ponui gra- 
fui teko palūkėti iki 1953-iųjų, tada jis savo noru stojo prieš 
teismą, bet tokiu momentu, kai į karinius nusikaltimus, kaipo 
tokius, patyliukais imta žiūrėti pro pirštus. Tris mėnesius jis 
dar pasėdėjo Verle, o netrukus vėl grįžo į diplomatinę tarnybą. 
Aš nutariau verčiau nebesikišti į politiką, o naudotis tik savo 
puikiomis filologinėmis žiniomis“. 


Hoizeris vyr.: „Aš jaučiausi pririštas prie savo namų, juk 
aš turėjau ne tik Gruitenų namą, 1945-ųjų sausį ir 1945-ųjų va- 
sarį man dar pavyko įsigyti po namą iš politiškai itin susikom- 
promitavusių asmenų. Vadinkit šitą, jei norit, antiarijiška arba 

re-anti-arijiška nuostata, tie du namai kitados priklausė žydams, 
o pardavė man juos du seni naciai, teisėtai pardavė, su notaru 
ir čekiu, visiškai teisėtai... Tai buvo korektiškas sandėris... pa- 
galiau niekas gi nedraudė pirkti ar parduoti namų, gal ne? 
Antrosios aš išvengiau, kaip tik buvau išvykęs... bet dulkių debe- 
sį mačiau, per keturiasdešimt kilometrų... milžinišką dulkių 
debesį... o kai kitą dieną dviračiu grįžau į miestą, vakarinėj daly 
radau nepriekaištingą butą; išsikraustyti turėjau tik tada, kai 
pasirodė anglai. Mat jie kuo puikiausiai išsaugojo tuos rajonus, 
kuriuose ketino apsigyventi... o Lenė su Lota ir tąja, jos paliko 
mane bėdoj ir nieko nesakė apie savo mažutį tarybinį rojų, susi- 
kurtą kapų rūsiuose. Ne, manęs, seno žmogaus — man, šiaip ar 
taip, buvo jau šešiasdešimt — joms ten nereikėjo. 

Dar spalio mėnesį, kai mirė mano žmona, Lota apskritai 
pasirodė tikra šykštuolė. Ji paprasčiausiai kraustėsi su vaikais iš 
vienų namų į kitus, iš pradžių pagyveno pas savo gimines, pas- 
kui pas tą kekšę Margretą, tada pas pažįstamus, kad tik jos ne- 
evakuotų, o kodėl? O todėl, kad ruošėsi plėšikauti, ji tiksliai 
žinojo, kur yra vermachto sandėliai. Žinoma, kai plėšė sandėlį 
prie buvusio karmeličių vienuolyno, brangaus senelio niekas ne- 
pašaukė. Ne, tada stvėrė viską maišais, vežė ratukais, senais 
dviračiais ir išklerusiais automobiliais, kurie išdegę stovėjo gat- 
vėje, bet kuriuos dar kažkaip buvo galima stumti, grobė kiauši- 
nius ir sviestą, lašinius ir cigaretes, kavą ir skudurus... 0 jos 
buvo tokios godžios, kad kepėsi kiaušinienę vidury gatvės dang- 
teliuose nuo dujokaukių dėžučių; ir degtinės ten buvo, ir ko tik 
norit... tikros orgijos kaip per Prancūzų revoliuciją, bobos 
pačios pirmos, o mūsų Lota kaip kokia žiežula priešaky! Virė 
tikros kautynės — mieste dar buvo vokiečių kareivių. Aš apie 
tai sužinojau vėliau ir džiaugiausi, kad laiku išsikrausčiau iš to 
buto, nes greitai ir jis tapo panašus į viešnamį, kai jie turėjo pa- 
likti savo tarybinį rojų kapų rūsiuose, o Hubertas pradėjo roma- 
ną su Lota. Lotos nebūtumėt pažinęs, ji visada buvo tulžinga ir 
atžari, sarkastiška ir turėjo piktą liežuvį, bet dabar ji buvo 
tarsi nesava, lyg ją kas būtų pamainęs. Mes kentėme per karą 
jos socialistiškus tauškalus, nors tai, ką ji kartais pliurpdavo, ir 
buvo mums pavojinga, be to, skaudino ir tai, kad į šitą raudonąją 
beprotybę ji įtraukė mūsų sūnų Vilhelmą, bet mes jai atleidome, 
galų gale ji buvo tikrai pareiginga Žmona ir motina, bet tada, 
tada jai, matyt, jau kovo penktą pasirodė, kad prasidėjo socializ- 

mas ir viskas bus išdalinta, kilnojamas ir nekilnojamas turtas, 
viskas. Kiek laiko Lota iš tiesų vadovavo butų valdybai, iš pra- 
džių tiesiog užgrobė tą vietą, nes jos įstaiga tai pabėgo, o paskui 
legaliai, nes prieš tai ji iš tikrųjų nebuvo fašistė, bet juk neuž- 
tenka vien nebūti fašistu. Šiaip ar taip, ji viešpatavo ištisus metus 
ir tiesiu taikymu nukreipdavo žmones į tuščias vilas, žmones, 
kurie vargu ar žinojo, kaip nuleisti tualete vandenį, voniose 
skalbė ir augino karpius, o vonios kambariuose laikė runkelius. 
Tikrai, pusė vonių buvo rastos pilnos runkelių. Na, laimė, socia- 
lizmas ir demokratija neilgai buvo painiojami, ir ji vėl tapo tuo, 
kuo buvusi: eiline tarnautoja. Bet tada. per didįjį plėšimą, ji 
lindėjo su jais visais tame kapų rūsių rojuje, kartu su vaikais, ir 
nors žinojo, kur aš gyvenu, puikiai žinojo, man nesakė nė pusės 
žodžio. Ne, apie dėkingumą čia nėra ko šnekėti, o juk jūs matote, 
kad mums ji net turi būti dėkinga už gyvybę. Mums tereikėjo 
bent puse lūpų, bent puse lūpų kur nors prasitarti apie tai, ką ji 
pliurpė apie karą ir jo tikslus, būtų užtekę žodelyčio „sapalai“, 
ir ji būtų kaip gerutė sėdusi į kalėjimą arba atsidūrusi koncla- 
gery, o gal net kabėjusi kartuvėse... ir še tau“. 


Galbūt kam nors dar bus įdomu sužinoti, jog B.H.T. nepa- 
sakytum, kad žlugo su savosiomis Rachelės inspiruoto mis šlapimo 
manipuliacijomis, jos iki pat galo buvo sėkmingos, tik... jos jam 
nebepadėjo: 1944-ųjų rugsėjo pabaigoje jį paėmė į skrandininkų 
batalioną, nežiūrint to, kad sergantiems skrandžio opa reikalinga 
kita dieta nei diabetikams; B.H.T. dar dalyvavo mūšiuose: Ardė- 
nų ofenzyva, Hiurtgenvaldas; netoli vietovės, vadinamos Viur- 
zelenu, jis pakliuvo į amerikiečių nelaisvę ir, galimas daiktas, 
„petys petin kovėsi“ su į Keiperį paverstu Šliomeriu. Kad ir kaip 
ten būtų, karo pabaigą B.H.T. sutiko amerikiečių karo belaisvių 
stovykloje prie Reimso, „maždaug 200 000 visų laipsnių vokie- 
čių kareivių draugijoje, ir galiu pasakyti, jog džiaugsmo neteikė 
nei draugija, nei aprūpinimas, o svarbiausia, jei galima taip 
pasakyti, kas dėl moteriškos draugijos perspektyvų... visai liūd- 
na“. (Pastaba, sutrikdžiusi aut. Jis laikė B.H.T. seksualiai ne- 
utraliu.) 


Klausinėti apie Gruiteno likimą M.v.D. aut., tiesa, atrodė 
keblu; dėl objektyvumo jis keletą kartų atsargiai pamėgino, ta- 
čiau šie mėginimai baigėsi keiksmais Lotos adresu, mat M.v.D. 

jai, berods, pavyduliauja dėl „tam tikrų dalykų“. „Kai jis 
grįžo, aš paprasčiausiai dar nebuvau parsiradusi, kitaip, esu 
tikra, tos paguodos, kurią tada jam suteikė ji, jis būtų ieškojęs 
ir radęs pas mane, nors aš už ją trylika metų vyresnė. Bet aš gi 
atsidūriau anapus Reino, beveik sakyčiau, anapus Vuperio, ir 
kiurksojau tame vestfališkame lizde, kur jie su mumis, iš Reino 
žemės, elgėsi ne itin maloniai — mes atseit išlepę, susilaižę, pa- 
taikaujam ilgaskverniams, ištvirkę... o amerikiečiai pas mus 
pasirodė tik balandžio vidury, ir įsivaizduojat, kaip sunku, neį- 
manoma buvo persikelti į vakarinį Reino krantą. Taigi turėjau 
ten kiurksoti iki gegužės vidurio, o Hubertas grįžo jau gegužės 
pradžioje ir, matyt, įlindo tiesiai į lovą pas tą Lotą. Nebuvo ką 
bedaryti, kai grįžau. Per vėlu“. 


Lota: „Mane kartais nusmelkia, kai pagalvoju apie tą laiką 
nuo 1945-ųjų vasario iki kovo ir nuo 1945-ųjų kovo iki gegužės 
pradžios. Visko buvo per daug, nieko nesuprasi, net ir tada, kai 
buvome ten. Žinoma, aš plėšiau Šniūrergasėje, prie senojo kar- 
meličių vienuolyno, griebiau viską, ką galėjau, ir jau tada buvau 
linkusi kreiptis pagalbos į Pelcerį, o ne į savo poną uošvį. O 
kokias problemas reikėjo spręsti! Aš gi turėjau nešdintis iš buto, 
vienintelė, kuri būtų galėjusi ten glaustis, buvo Lenė, bet už 
kelių dienų ji juk turėjo gimdyti, mes negalėjome jos palikti 
vienos, taigi mes visi persikraustėme į tą, anot jo, tarybinį rojų 
kapų rusiuose. Jau buvo aišku, kad jos vaiko tėvas — rusas, 
bet kad ir kaip kvaila, ji nurodė kitą, mat jau nuo 1944-ųjų 
rugsėjo ar spalio ji gavo nėščiosios ir gimdyvės kortelę... šitą 
sutvarkė Margreta, ji paprasčiausiai pasakė Lenei vieno karo 
ligoninėje mirusio kareivio pavardę: Jendrickis. Juodvi pa- 
skubėjo, neišsiaiškino, kad tasai velionis Jendrickis vedęs... juk 
galėjo kilti nemalonumų su jo Žmona ir, man regis, bjaurių ne- 
malonumų: juk nedera primesti mirusiam žmogui tokių dalykų. 
Na, man pavyko šitą ištaisyti, kai po kovo vidurio karinė vyriau- 
sybė paskyrė mane vadovauti butų valdybai. Štampų, visokio 
šlamšto ir galimybių patekti į kitas įstaigas mums netrūko, taigi 
galėjome grąžinti vaikui jo tikrąjį tėvą: Borisą Lvovičių Koltovs- 
kį... įsivaizduojate, tos visos įstaigos teužėmė tris kabinetus, 
ir žinote, buvo vieni juokai atimti iš to vargšo Jendrickio Lenės 
vaiko tėvystę ir viską sudėlioti į savo vietas. Viskas gi vyko po 
Antrosios, visi idiotai vokiečiai pagaliau išsinešdino, o juk šeštą 

dieną, prieš pat pasitraukdami ir susprogdindami paskui save 
tiltą, jie dar korė mieste dezertyrus. Tik tada įžengė amerikiečiai 
ir mes pagaliau galėjome palikti tarybinį rojų kapų rūsiuose ir 
grįžti namo. Bet ir amerikiečiai nelabai susigaudė toje maišaly- 
nėje, jie, ko gero, išsigando, išvydę, kaip iš tiesų atrodo miestas, 
ir aš mačiau keletą jų verkiant, ypač verkė pora moterų prie 
viešbučio, ten, ties katedra... o kokių žmonių atsirado: vokiečiai 
dezertyrai, besislapstantys rusai, jugoslavai, lenkai, rusės darbi- 
ninkės, pabėgę konclagerių kaliniai, keli pasislėpę žydai... o 
kaipgi jiems nustatyti, kas kolaborantas, o kas ne, ir kas kuriai 
stovyklai priklauso. Matyt, jie viską įsivaizdavo kiek paprasčiau, 
per daug paprastai, dėl nacių ir nenacių ir pan.; viskas nebuvo 
taip paprasta, kaip atrodė jų vaikiškam proteliui. Viską reikėjo 
suskirstyti, surūšiuoti... o kai pagaliau pasirodė Hubertas, maž- 
daug gegužės pradžioj, viskas jau buvo pusėtinai aišku, pusėtinai, 
turiu pasakyti, ir neslėpsiu... aš be jokių skrupulų kišausi į 
vieno kito likimą su štampais ir pažymomis; o kam gi tų štampų 
ir tų pažymų daugiau reikia? Pavyzdžiui, Hubertas grįžo su ita- 
liška uniforma, ją jam padovanojo Berlyne bičiuliai, su kuriais 
rausė apkasus ir atkasinėjo metro tunelius; jie gerai viską pa- 
svėrė: traukti į vakarus kaip vokiečių kaliniui per daug pavojin- 
ga; tarp Berlyno ir Reino dar knibždėte knibždėjo nacių, kurie 
jį būtų pakorę; kaip civilis, jis buvo per jaunas; mat teturėda- 
mas keturiasdešimt penkerius metus, jis būtų patekęs į kieno 
nors nelaisvę: rusų, anglų arba amerikiečių. Taigi jis žygiavo 
kaip italas, ir nors tai, žinoma, negarantavo, kad liksi gyvas, 
vis dėlto buvo visai nekvaila: italus jie tiktai niekino, bet ant 
šakos kabinti neskubėdavo, o juk to ir tereikėjo: juk svarbiausia 
buvo, kad tavęs iš karto nepakabintų ant šakos arba nesušaudytų, 
be to, Hubertui sekėsi su ta jo itališka uniforma ir tuo jo „Nesu- 
prasti vokiškai“... juk, žinoma, vėlgi nebūtų garantavę, kad liksi 
gyvas, jei jį su itališka uniforma būtų nugabenę į Italiją, o ten 
nustatę, kad jis vokietis! Čia tai galėjai palydėti galvą. Na, viskas 
baigėsi laimingai, jis parsirado toks žvalus, toks žvalus, turiu jums 
pasakyti, kad jūs nė įsivaizduoti negalite tokio žvalaus žmogaus. 
Mums jis pareiškė: „Vaikai, aš tvirtai nusprendžiau visą likusį 
gyvenimą nugyventi su šypsena, su šypsena“. Apkabino mus 
visus, Lenę, Borisą, beprotiškai džiaugėsi anūku, apkabino Marg- 
retą ir mano vaikus, mane, aišku, ir tarė man: „Klausyk, Lota, 
tu gi žinai, kad tu man patinki, ir kartais man regis, kad ir aš tau 

patinku. Gyvenkime kartu“. Taigi mes užėmėme tris kambarius, 
Lenė ir Borisas su vaiku irgi tris, Margreta vieną, 0 virtuvė buvo 
bendra; tarp tiekos protingų žmonių daugiau nebekilo jokių 
problemų, be to, mes visko turėjome, ištisą šlovingojo Vokietijos 
vermachto palikimą iš Šniūrergasės, o iš karo ligoninės Margreta 
dar nugvelbdavo sočiai medikamentų. Mums atrodė, kad bus 
geriausia, jei Hubertas ir toliau nešios itališką uniformą... tik, 
deja, aš negalėjau jam parūpinti jokio itališko pažymėjimo, bet 
jis gavo jį iš karinės vyriausybės, su itališka pavarde, kurią jam 
sugalvojo Borisas: Mandzonis, tai buvo vienintelė itališka pavar- 
dė, kurią jis žinojo, jis, matyt, buvo skaitęs kokią nors to Man- 
dzonio knygą. Sakyti, kad Hubertas — paleistas vokiečių kali- 
nys, irgi negalėjome, nes juk iš tikrųjų jis buvo ne politinis, o 
kriminalinis, o amerikiečiai šiuo požiūriu buvo griežtoki. Jie gi 
nenorėjo, kad tikri kriminaliniai nusikaltėliai bastytųsi laisvi, 
kaip tu jiems išaiškinsi, kad iš tiesų Hubertas vis dėlto politinis. 
Todėl geriau jau taip: Luidžis Mandzonis, italas, gyvenantis 
su manimi. Po paraliais, reikėjo saugotis, kad nepakliūtum į 
kokią nors stovyklą, tegu ir grįžusių kareivių. Geriau nereikia. 
Juk niekada negalėjai žinoti, kur galų gale juos nugabens. Tai 
irgi sekėsi iki 1946-ųjų pradžios, paskui amerikiečiai jau taip 
nebesistengė būtinai sukaišioti visų vokiečių į kokias nors stovyk- 
las, be to, netrukus atėjo anglai, o ir su vienais, ir su kitais, ir 
su anglais, ir su amerikiečiais, aš visai neblogai susidorojau. 
Žinoma, daugybė žmonių domėjosi, kodėl mes nesusituokėme, 
juk aš buvau našlė, jis irgi našlys, kai kas šneka, kad aš to ne- 
dariau, nenorėdama prarasti pensijos, bet tai tikrai neteisybė. 
Paprasčiausiai įgriso, taip, būtent įgriso tokie amžini saitai kaip 
santuoka. Šiandien aš gailiuosi, nes vėliau mano vaikai pateko 
visiškon uošvio įtakon. O Lenė mielai būtų ištekėjusi už savo 
Boriso, ir jis mielai būtų ją vedęs, bet neišėjo, mat Borisas išvis 
neturėjo jokių popierių; jis nenorėjo sakytis esąs rusas, nes nors 
kartais rusas ir galėjo gauti šiltą vietelę, daugumą jų prieš jų 
valią ir neturėdami jokio supratimo, kas jiems šviečia, papras- 
čiausiai supakuodavo ir išsiųsdavo namolio pas tėvelį Staliną; 
tiesa, Borisas turėjo iš Margretos gavęs vokišką kareivio pažy- 
mėjimą Alfredo Bulhorsto vardu, bet dvidešimt ketverių metų 
vokietis, tik mažumėlę išsekęs, žinot, kas tokiam švietė? Zincigas 
arba Vikratas — o šito mes taip pat nenorėjome. Žinot, gyvybės 
tai irgi negarantavo. Tai dažniausiai jis ir sėdėdavo namie, ir 

kad jūs būtumėt matęs, kaip jiedu leisdavo laiką su savo sūneliu: 
tarsi Šventoji Šeimyna. Jam gi nebuvo galima išmušti iš galvos, 
esą nevalia liesti moters trys mėnesiai po gimdymo, ir nuo šešto 
nėštumo mėnesio taip pat nevalia... pusę metų jiedu gyveno kaip 
Marija su Juozapu, žinoma, retkarčiais pasibučiuodavo, bet 
šiaip — vien vaikas, ir daugiau nieko! Glamonėjo, lepino ir abu 
dainavo jam dainas, o paskui, šiek tiek per anksti, jau 1945-ųjų 
birželį, vakarais traukdavo prie Reino pasivaikščioti, prieš 
komendanto valandą, aišku. Mes visi juos įspėjome, ir Hubertas, 
ir aš, ir Margreta, bet argi juos suturėsi: kas vakarą — prie 
Reino. Betgi ir buvo puiku, Hubertas ir aš dažnai eidavome 
drauge, mes visi sėdėdavom ir jautėme tai, ko, tiesą sakant, ne- 
buvo jau dvylika metų: taiką. Reine nė vieno laivo, visur dar 
pilna nuolaužų, tiltai sugriauti... tik pora keltų ir amerikiečių 
armijos tiltas... žinot, aš kartais galvoju, kad gal verčiau nerei- 
kėjo daugiau statyti jokių tiltų per Reiną ir Vokietijos vakarus 
visiems laikams palikti Vokietijos Vakarais. Na, bet išėjo visai 
kitaip... ir Borisui visai kitaip išėjo; vieną birželio vakarą jį vis 
dėlto sučiupo amerikiečių karinis patrulis, o jis, lyg tyčia, kiše- 
nėje turėjo vokišką kareivio pažymėjimą, ir baigta: čia jau nieko 
nebepadėjo nei mano amerikiečiai karininkai, nei Margretos 
amerikiečiai draugužiai, nieko nepadėjo ir tai, kad aš netgi nu- 
ėjau pas miesto komendantą ir papasakojau jam visą tą painią 
istoriją apie Borisą: Borisą išvežė, nors iš pradžių tai neatrodė 
labai tragiškai; mat jis pakliuvo į amerikiečių karo nelaisvę ir 
būtų grįžęs kaip Alfredas Bulhorstas... jeigu kartais nenorėtų 
grįžti į Tarybų Sąjungą. Žinoma, amerikiečių stovykla — ne 
rojus... bet mes nežinojome šit ko: kad vasarą vokiečių belaisvius 
amerikiečiai pradėjo, na, sakykime, perdavinėti prancūzams — 
o, ko gero, galima net sakyti, pardavinėti prancūzams, nes už 
maitinimo ir išlaikymo išlaidas jie gaudavo dolerių — ir kad 
Borisas šitaip pateko į vieną kasyklą Lotaringijoje, nors buvo 
toks nusilpęs... tikrai, dėl Lenės, arba tiksliau, dėl Lenės ipote- 
kos, jis nemirė iš bado, bet labai stiprus irgi nebuvo... ir štai... 
o, kad jūs būtumėt matęs Lenę: ji tučtuojau sėdo ant seno dvira- 
čio ir išdūmė. Įveikė visas zonų ir net valstybių sienas, nu- 
važiavo į prancūzų zoną, į Saro sritį, į Belgiją, vėl grįžo 
į Saro sritį, iš ten — į Lotaringiją, iš stovyklos į stovyklą 
ir vis klausinėjo komendantų savojo Alfredo Bulhorsto, mal- 
daute maldavo, drąsiai ir atkakliai, turiu pasakyti, ji neži- 

nojo, kad Europoje buvo gal penkiolika milijonų vokiečių 
karo belaisvių; iki pat lapkričio ji trankėsi su savo dvira- 
čiu, tik retkarčiais grįždavo namo papildyti atsargų... ir vėl ding- 
davo. Aš ir po šiai dienai nesuprantu, kaip jai pavykdavo perva- 
žiuoti visas sienas ir grįžti atgal, su jos vokišku pasu, to ji mums 
niekada nepasakojo. Tik dainuodavo mums kartais dainas ir 
nuolat dainuodavo berniukui: „Šventą vakarą šiandien vieni, 
sėdim žmonės mes vargani šaltame kambaryje, ūkia vėjas lauke 
ir viduje, ateik, mielas Viešpatie Jėzau, ateiki: mums iš tikro 
tavęs labai reikia“, na, ir visokių kitokių: nors verk. Porą sykių 
ji perkirto Eifelį, grįžo per Ardėnus ir vėl atgal, iš Zincigo į 
Namiūrą, iš Namiūro — į Reimsą, paskui vėl į Mecą, tada vėl 
į Sarbriukeną ir vėl atgal iš Sarbriukeno. Po teisybei, trankytis 
po šitą Europos kampą su vokišku pasu absoliučiai negarantavo 
gyvybės... Na, ir ką jūs manot, ji rado savo Borisą, savo Jendric- 
kį, savo Koltovskį, savo Bulhorstą... galite pats pasirinkti vardą. 
Jinai jį rado, rado kapinėse, ir ne tarybiniame rojuje kapų rū- 
siuose, ne, rado kape, nebegyvą, nelaimingas atsitikimas, mirti- 
nai, Minetės šachtoje, tame Lotaringijos užkampyje tarp Meco 
ir Sarbriukeno... o jai ką tik buvo suėję dvidešimt treji ir, kaip 
matote, jau trečiąkart našlė. Nuo tada ji tikrai suakmenėjo, ir 
mums darydavosi tai karšta, tai šalta, kai ji vakarais dainuodavo 
vaikui tai, ką taip mėgo jo tėvas: 


Senolių marmuras pražilęs. 

Mes vėlei budime drauge 

tarsi pagonmečio laike 

ir mūsų kaulai šaltu sniegu dengias 
žutbūtinai į kaulus sniegas smelkias 
įeik į mus, tylėk nepalytėtas: 

ir danguje nėra tau vietos... 


Staiga akiplėšiškai: „Risčia į Mahagoniją, kur oras gaiviai 
tviska, ten kur arkliai ir bobos, kur pokeris ir viskis. Mus, Maha- 
gonijos mėnuli, žalia šviesa užkloki, mums po drabužiais neri- 
botai šiurena čežantys banknotai — tavos didžios kvailos bur- 
nos pačiam didžiausiam juokui“, o tada ūmai taip iškilmingai, 
kad apimdavo šiurpas, pakiliu balsu: „Kai dar vaikas buvau, 
vienas Dievas dažnai tevadavo mane nuo riksmo ir rykštės 
žmonių, tada saugiai ir meiliai žaidžiau su pievų žiedais, ir vėje- 
liai dangaus žaidė drauge, lygiai taip, kaip kad tu džiugini širdis 

žolių, kai jos tiesia tau savo švelniąsias rankas, lygiai taip tu ir 
manąją džiuginai širdį“. Šitai aš atsiminsiu dar penkiasdešimt 
metų, taip dažnai mes šitą girdėdavome, kone kiekvieną vakarą 
ir po keletą kartų per dieną, įsivaizduojate: Lenė nepriekaištin- 
ga, kuo taisyklingiausia literatūrine kalba, nors šiaip ji šnekė- 
davo tik savo puikiąja kieta Reino tartimi. Aš jums sakau, tai 
įsimena, tai įsimena visam gyvenimui, ir berniukui tai įsiminė, 
jam įsiminė, mums visiems, net Margretai, o kai kas iš jos anglų 
ir amerikiečių draugužių niekaip negalėjo atsižiūrėti ir atsiklau- 
syti, kaip Lenė deklamuoja ir dainuoja, o ypač kai ji sakydavo 
savo mažyliui eilėraštį apie Reiną... na, ji buvo nuostabi mergina 
ir nuostabi moteris, ir, man rodos, nuostabi motina, o kad jos 
vaikis galų gale kreivais keliais nuėjo, kalta ne ji, kalti tie suk- 
čiai, prie kurių turiu priskirti ir savo nevykėlius sūnus, „vienin- 
guosius Hoizerius“... ir kad jie tokie pikti, o ypač senis, mano 
uošvis; na, Hubertas gražiai su juo susidorodavo, kai jis ateidavo 
rinkti nuomos, keturiasdešimt šešias markes penkiolika pfenigų 
už mūsų tris kambarius... Hubertas kiekvienąkart pratrūkdavo 
kvatotis, kvatodavosi kaip velnias, kiekvieną kartą... kol galų 
gale jie ėmė bendrauti tik raštu, Hoizeris tėškė savo įprastinį 
miesčionišką argumentą, esą nuomą dera atnešti, o ne rinkti... 
na, ir tada kiekvieno mėnesio pirmą dieną Hubertas jam nešdavo 
nuomą į jo vilą užmiestyje, vakarų pusėje... bet ir ten jis kvato- 
davosi kaip velnias, kol senis Hoizeris nebeištvėrė ir pareikalavo 
siųsti nuomą paštu. Tada Hubertas pradėjo bylinėtis, nešti, rinkti 
ar siųsti nuomą... esą negalima iš jo reikalauti, kad jis sukrapštytų 
dar dešimt ar dvidešimt pfenigų pašto perlaidai ar bent jau, kad 
pervestų pinigus į čekinę pašto sąskaitą, juk jis dirbąs pagalbi- 
niu darbininku, o tai buvo teisybė. Na, jiedu iš tiesų stojo prieš 
teismą, ir Hubertas laimėjo bylą, tad dabar Hoizeris galėjo 
rinktis, ar velniško kvatojimosi klausytis pas mus, ar namie: ir 
to velniško kvatojimosi pirmą mėnesio dieną jis dar klausėsi 
keturiasdešimt mėnesių, kol pagaliau jam šovė į galvą mintis 
nusisamdyti valdytoją... bet aš jums sakau, tas velniškas juokas 
ir po šiai dienai įsiėdęs Hoizeriui iki gyvo kaulo, o Lenė dabar 
turi už tai mokėti; jis ją negyvai užgrauš, jis ją išmes, jei mes ko 
nors nesiimsime. (Atodūsis, kava, cigaretė — žr. aukščiau — 
brukštelėjimas per žilstelėjusius trumpai kirptus plaukus.) Gyve- 
nome laimingai iki 1948-ųjų, kol taip baisiai tragiškai žuvo 
Hubertas Gruitenas... tai buvo beprotybė, ir nuo tada aš nenoriu 

matyti šito Pelcerio, nieko nenoriu apie jį girdėti, ničnieko; tai 
buvo per daug siaubinga; o netrukus iš manęs dar atėmė vaikus, 
čia jau senis nenurimo, jis nesidrovėjo nieko, prikaišiodavo man 
kiekvieną vyrą, kuris tik tada pas mus gyveno ar bent jau lanky- 
davosi, kiekvieną, kad tik atimtų iš manęs vaikus, iš pradžių 
įkištų juos į prieglaudą, o paskui pasiimtų pas save; jis mane įta- 
rinėjo net dėl vargšo Heinricho Pfeiferio, dėl šito vargšelio, 
kuris tada dar klibikščiavo be protezo ir taip pat apsistodavo 
pas mus, kai jam reikėdavo į ligoninę arba į aprūpinimo valdy- 
bą. Juk mes turėjome nuomoti kaihibarius, neišvengiamai, nes 
jis didino nuomą ir nedavė mums ramybės... porą kartų, ką aš 
sakau, daugybę kartų buvo atėjusi rūpybos skyriaus darbuotoja, 
ir visad netikėtai, ir, po šimts, galvokite, ką norit, taip, po šimts, 
ji tris kartus užtiko mane su vyriškiu, du kartus, kaip ji drėbė, 
„nedviprasmiškai dviprasmiškoje situacijoje“, aš, vokiškai ta- 
riant, gulėjau lovoje su šituo Bogakovu, kuris buvo Boriso 
bičiulis ir retsykiais mus aplankydavo. Taigi, o trečią kartą ji 
nutvėrė mane „dviprasmiškoj situacijoj“, Bogakovas vienais 
apatiniais stovėjo prie lango ir skutosi prieš mano veidroduką, 
o ant palangės buvo pasistatęs dubenį su vandeniu. „Iš tokios 
padėties, — rašė ji savo raporte,— galima spręsti apie intymius 
santykius, kurie kenkia vaikų auklėjimui“. Na taip, Kurtui buvo 
devyneri, o Verneriui keturiolika, gal tai ir negerai, juolab kad 
aš nė nemylėjau Bogakovo, net negaliu sakyti, kad jis man labai 
patiko, mes paprasčiausiai sumetėme klumpes; 0 jie, žinoma, 
ir vaikus ištardė... ir tada aš juos praradau, suvis praradau; 
iš pradžių jie verkė, kad turi palikti namus, bet paskui, kai persi- 
kraustė iš vienuolių pas savo senelį, jie jau nenorėjo apie mane 
nė girdėti; aš jau buvau ne tik šliundra, bet ir komunistė ir taip 
toliau, tačiau vieną dalyką senis vis dėlto padarė: jis leido juos 
į aukštesniąją mokyklą, paskui studijuoti, o ir jo machinacijos 
su tuo žemės sklypu, kurį ponia Gruiten tada padovanojo Kurtui, 
buvo labai vykusios — šiandien, po trisdešimties metų, tasai 
sklypas su ten stovinčiais keturiais namų blokais ir kavinėmis 
jų pusrūsiuose kaip niekur nieko vertas trijų milijonų ir duoda 
tokias pajamas, kad pragyventi užtektų mums visiems, taip pat 
ir Lenei, o tada, kai Kurtas jį gavo, tai buvo dovana, prilygstanti 
paauksuotam puodeliui ar kam nors panašaus... žinoma, tai visai 
kas kita, nei sena nusikamavusi nusigalavusi motina, kuri už tūks- 
tantį šimtą dvylika markių bruto kasryt dar turi vilktis į savo 

kontorą. Ir nenuneigsi: taip vykusiai aš nebūčiau šito sutvarkiusi, 
nebūčiau mokėjusi. O su tuo Bogakovu tebuvo kvailystė, gry- 
niausia kvailystė, aš buvau tokia pavargusi, taip liūdėjau, kai 
šitaip siaubingai žuvo Hubertas, o vargšas Bogakovas, tada jis 
ištisai žliumbė ir nežinojo, ar grįžti motušėn Rusijon, ar ne ir 
taip toliau, ir dainuodavo savo liūdnas dainas, kaip ir Borisas... 
Dieve mano, ir tada mes porą kartų tikrai sumetėm klumpes. 
O paskui aš dar galiausiai sužinojau, kad tai Hoizeris mus įskun- 
dė laikinajai vokiečių policijai, esą mes turime nelegalų sandėlį. 
Mat jis negalėjo susitaikyti su tuo, kad jam nieko neteko iš Šniū- 
rergasės, taigi vieną dieną, maždaug 1946-ųjų pradžioje pas 
mus pasirodė šitie bjaurybės vokiečiai šnipeliai ir, aišku, rado 
rūsyje mūsų saugyklą: sūdytą sviestą, rūkytus lašinius, cigaretes 
ir kavą, krūvas kojinių ir apatinių baltinių... viską atėmė; o būtu- 
me galėję verstis dar porą, trejetą metų, ir visai neblogai verstis. 
Tik vieno jie negalėjo įrodyti: juodojoje rinkoje mes neparda- 
vėme nė gramo, daugių daugiausia mainikavome kokį kartą, 
be to, gausybę išdovanojome, tuo jau Lenė pasirūpino. Čia mums 
niekuo nebepadėjo pažintys su anglais ir amerikiečiais, tai buvo 
šitų vokiečių šnipelių reikalas, o jie netgi padarė kratą ir rado 
pas Lenę jos kvailus vokiškiausiosios mokyklos mergaitės diplo- 
mus. Vienas iš tų nepraustaburnių iš tikro norėjo ją įskųsti, 
įduoti kaip nacistę, už šituos sušiktus diplomus, kuriuos ji gavo, 
būdama dešimties, dvylikos metų mergaičiukė, bet tą tipą aš 
atsitiktinai buvau mačiusi su SA uniforma, ir jis kaip gerutis 
prikando liežuvį, o šiaip Lenei galėjo liūdnai baigtis: pabandy- 
kite išaiškinti anglui ar amerikiečiui, kad gali gauti „vokiškiau- 
siosios mokyklos mergaitės“ diplomą, bet tokia nebūti. Tada 
Pelceris pasielgė tikrai padoriai, savo dalį iš Šniūrergasės jis 
buvo saugiai paslėpęs, ir jo niekas neįskundė, o kai jis išgirdo, 
kad iš mūsų viską atėmė, gera valia šį bei tą ištraukė: ne už pini- 
gus, ne už atlyginimą, tikriausiai norėjo įsiteikti Lenei. Šiaip ar 
taip, šitas gangsteris buvo simpatiškesnis už senį Hoizerį. Aš tą 
sužinojau vėliau, man rodos, jau 54-aisiais iš vieno policininko, 
kad mus įskundė mano uošvis“. 


Hiolthonė, su kuria aut. šįkart susitarė pasimatyti labai 
madingoje nedidukėje kavinukėje, ne tik norėdamas pasirodyti 
kavalieriumi, bet ir tam, kad nevaržomas ir nesivaržydamas 
galėtų iki valiai rūkyti, karo pabaigos sulaukė kaip tik jau minė- 


225 


tame karmeličių vienuolyne, buvusios vienuolyno bažnyčios 
rūsyje, „tokiame skliautuotame požemy, kur anksčiau turbūt 
sėdėdavo vienuolės, gavusios karcerio. Aš nieko nepastebėjau, 
kai buvo plėšiama, o Antrąją tepatyriau kaip labai tolimą, bai- 
sų, ilgą ir duslų dundesį, ganėtinai bjaurų, bet labai labai tolimą, 
ir aš nenorėjau, nenorėjau palikti to požemio, kol tikrai nesuži- 
nojau, kad amerikiečiai jau čia; aš bijojau. Juk tiek žmonių buvo 
sušaudyta ir pakarta, ir, nors turėjau gerus, patikimus, tvarkin- 
gus popierius, vis tiek bijojau, juk kokiam nors patruliui galėjo 
kilti įtarimas ir mane galėjo sušaudyti. Aš ir toliau kiurksojau 
tame požemy, tegu jie ten viršuje plėšia ir švenčia. Tik kai išgir- 
dau, kad amerikiečiai tikrai jau čia, išlindau, atsikvėpiau ir apsi- 
verkiau, iš džiaugsmo ir skausmo, iš džiaugsmo, kad mus išva- 
davo, ir skausmo, kad miestas iki pat pamatų ir taip beprasmiš- 
kai sugriautas... o paskui, išvydusi, kad sugriauti visi, visai visi 
tiltai, vėl apsiverkiau iš džiaugsmo: pagaliau Reinas vėl tapo 
Vokietijos siena, pagaliau vėl... juk tai buvo šansas, kuriuo rei- 
kėjo pasinaudoti... Paprasčiausiai nebestatyti jokių tiltų, tik pa- 
leisti kursuoti griežtai kontroliuojamus keltus. Na, aš tuoj pat 
užmezgiau ryšius su amerikiečių instancijomis, kiek paskambi- 
nėjusi radau savo draugą, prancūzų pulkininką, gavau teisę 
laisvai važinėti po anglų ir prancūzų zonas ir turėjau laimės du 
ar tris kartus padėti mažajai Gruiten, Lenei, išsikapstyti iš gan 
keblių situacijų, kai ji, ieškodama savojo Boriso, naiviai važi- 
nėjo po apylinkę. Jau lapkritį gavau licenciją, išsinuomojau 
sklypą, susirenčiau šiltnamius, atidariau parduotuvę ir iš karto 
pasiėmiau Gruitenų mergaitę, Lenę. Man tai buvo svarbi aki- 
mirka, kai gavau tą licenciją ir naują pasą: ar man vėl tapti Ele 
Marks iš Sarluji, ar verčiau likti Lijane Hiolthone? Nuspren- 
džiau likti Lijane Hiolthone. Mano pase nurodoma: Marks, 
pasivadinusi Hiolthone. Na, bet pas mane jūs gautumėt geresnės 
arbatos nei šioje pseudopažangioje skylėje“. (Aut. galantiškai ir 
neabejodamas jai pritarė.) „Kas čia tikrai geri, tai petits fours, 
juos aš įsidėmėsiu. Na, o dėl to, ką jums kai kurie liudininkai 
apibūdino kaip tarybinį rojų kapų rūsiuose: mus irgi kvietė į 
šitą rojų, Grunčą ir mane, bet mes bijojome, ne mirusių, ne, 
gyvųjų, o ir kapinės buvo vidury to rajono, kurį bombarduodavo 
iš lėktuvų, tarp senamiesčio ir priemiesčių; o dėl numirėlių, tai 
tas rojus manęs nėmaž netrikdė, šiaip ar taip, ištisus šimtmečius 
žmonės susitikinėdavo katakombose ir švęsdavo ten savo šven- 

tes. Rūsys prie karmeličių vienuolyno bažnyčios požemio 
man atrodė kur kas saugesnis... čia nebaisu, kad užeis pa- 
trulis ir pasidomės mano popieriais... bet kapinių rūsiuose: 
tokia vieta juk kėlė įtarimą, nors pagaliau negalėjai žinoti, 
kas gi vis dėlto saugiau... būti pasislėpusia žyde, pasislėpusia 
separatiste, nedezertyravusiu vokiečių kareiviu ar dezertyra- 
vusiu, pasprukusiu ar nepasprukusiu kaliniu, mieste knibždėte 
knibždėjo dezertyrų, o jų kaimynystė anaiptol nebuvo jauki, 
ir vieni, ir kiti tuoj griebdavosi šautuvo. Tokią pat baimę jautė 
ir Grunčas, kuris keturiasdešimt ar penkiasdešimt metų nė kojos 
iš kapų nekėlė; o dabar, maždaug 1945-ųjų vasario vidury, jis 
paliko kapines ir kuriam laikui pasitraukė kažkur į kaimą, o 
galiausiai jis dar įstojo į folksšturmo būrį ir buvo teisus: tuo metu 
geriausią priedangą teikė bet koks legalumas, o mano devizas 
buvo — kad tik dabar neišsišokus. Susigūžti kur nors su pusė- 
tinais popieriais, įtraukti galvą ir laukti. Visai sąmoningai aš, 
nors, turiu jums pasakyti, man tai buvo sunku, mat ten buvo 
daiktų, apie kuriuos mes nė svajoti nedrįsome... visai sąmoningai 
aš nėjau plėšti, nes tai, žinoma, buvo nelegalu, už tai grėsė mir- 
ties bausmė, o kai buvo plėšiama, oficialiai mieste dar viešpa- 
tavo vokiečiai, ir nė dviejų, trijų ar keturių dienų aš nenorėjau 
bastytis, užsitraukusi ant galvos tokią nuodėmę. Aš troškau 
gyventi, gyventi... man buvo keturiasdešimt vieneri, aš troškau 
gyventi ir paskutinėmis dienomis nenorėjau statyti gyvybės ant 
kortos. Taigi tūnojau tylutėliai it pelytė ir net trys dienos prieš 
įžengiant amerikiečiams nedrįsau šnekėti, kad karas baigtas 
arba netgi pralaimėtas. Juk nuo spalio mėnesio visuose plaka- 
tuose ir lapeliuose juodu ant balto buvo parašyta, jog visa vokie- 
čių tauta be gailesčio pareikalaus pelnytos bausmės panikieriams, 
defetistams, žliumboms, priešo pakalikams... o ši bausmė tetu- 
rėjo vieną vardą: mirtis. Jie vis labiau kraustėsi iš proto: kažkur 
sušaudė moterį, kuri dar išskalbė ir padžiovė patalynę, mat pa- 
galvojo, jog ji iškėlusi baltą vėliavą, ir nušovė... paprasčiausiai 
kulkosvaidžiu pro langą. Ne, jau geriau dar kiek pabadauti ir 
palūkėti, tai buvo mano šūkis; tas nežabotas plėšimas po bombar- 
davimo Antrąją... man tai atrodė per daug pavojinga; ir buvo 
mirtinai pavojinga vilkti visą grobį į kapines; juk vis dėlto vokie- 
čiai dar tebelaikė miestą savo rankose ir ketino jį ginti. Kai vo- 
kiečiai pagaliau pasitraukė, man nebebuvo ko dvejoti. Tučtuojau 
pas amerikiečius, tučtuojau pas savo draugus prancūzus; aš 

pasistengiau, kad man paskirtų mažą dailų butuką, ir gavau 
pirmąją licenciją verstis gėlininkyste. Kol nebuvo grįžęs senis 
Grunčas, naudojausi jo nuosavybe ir dorai mokėjau nuompini- 
gius į jo sąskaitą, o kai jis 1946-aisiais grįžo, dorai perdaviau 
jam tvarkingą įmonę, pati atidariau nuosavą krautuvę, o jau 
1945-ųjų rugpjūtį pasirodė gerasis Pelceris, kuriam reikėjo 
persilinės pažymos““, nors jis visko imdavosi taip gudriai; ir kas 
gi jam davė tą pažymą? Kas gi jį užtarė denacifikacijos teisme? - 
Ogi mudvi su Lene. Taip, tai mes nuo jo viską numazgojome, 
o aš taip elgdamasi nusižengiau dvigubai: sąžinei, nes, nepaisant 
visko, laikiau jį sukčium, ir savo komerciniams interesams, nes 
juk jis savaime tapo mano konkurentu ir liko juo iki šešto dešimt- 
mečio vidurio“. Liudininkė Hiolthonė ūmai pasirodė labai sena, 
kone sukiužusi, lig tol standi veido oda staiga suglebo, ranka, 
žaidžianti su arbatiniu šaukšteliu, prarado tvirtumą, ėmė dre- 
bėti, balsas kone suvirpo. „Man iki šiolei neaišku, ar vertėjo jį 
plauti... pratempinėti pro denacifikacijos teismą, bet žinot, nuo 
devyniolikos iki keturiasdešimt dvejų savo gyvenimo metų aš 
buvau persekiojama, nuo to mūšio prie Egidienbergo ligi tol, 
kol atėjo amerikiečiai, dvidešimt dvejus metus buvau persekio- 
jama, politiškai, rasiškai, kaip tik norit... ir aš sąmoningai pasi- 
rinkau Pelcerį, nes maniau, jog pas nacį man bus saugiausia, 
o pas kyšininką ir kriminalistą nacį — visiškai saugu. Juk aš 
žinojau, ką apie jį šneka, ir Grunčas man retkarčiais papasa- 
kodavo, ir štai jis stovi priešais mane, baltas it drobė iš baimės, 
atkiūtino su žmona, kuri iš tiesų niekuo nenusikalto ir nieko 
nežinojo, ką jis, pavyzdžiui, veikė iki 1933-iųjų, ir su abiem savo 
vaikučiais, tikrai mielais mažyliais, berniuku ir mergyte, jiems 
buvo tarp dešimties ir dvylikos... žavingi, taip pat man pagailo 
ir Išblyškusios, kiek isteriškos moters, kuri ničnieko nenutuokė... 
ir jis manęs paklausė, ar galiu jam prikišti arba įrodyti bent 
vieną, vieną vienintelį mažulytį žvėriškumą, padarytą man arba 
kitiems įmonėje ar už jos ribų per tuos dešimt metų, kai pas jį 
dirbau, ir ar neturėtų ateiti metas, kai žmogui reikėtų atleisti 
ir užmiršti jo jaunystės nuodėmes — šitaip jis tą pavadino. Jam 
užteko proto nesiūlyti man kokio nors kyšio, jis tik truputį mane 


“* Snekamojoje kalboje taip buvo vadinama denacifikacijos įstaigų išduo- 
dama pažyma, kad žmogus nekaltas (pagal skalbimo priemonės „.Persil““ 
pavadinimą). 

paspaudė, primindamas, kad jis gi priėmė mane į vainikų atnau- 
jinimo grupę, taigi padarė mane savo patikėtine... o šitaip, aišku, 
užsiminė, jog ir aš įsilipusi į mėšlą, nes gražu, žinoma, nebuvo, 
kad mes blizgindavome nudžiautus vainikus ir netgi dar sykį 
naudodavome kaspinus... na, galų gale aš nusileidau ir išrašiau 
jam tą persilinę pažymą, kaip galinčius už mane laiduoti nuro- 
džiau savo draugus prancūzus ir taip toliau. Tą patį jis padarė 
ir su Lene, jos politinės akcijos tuomet buvo aukštos, Lenė, 
kaip ir jos draugė Lota, jos abi galėjo padaryti karjerą... bet 
taip jau su ta Lene buvo, ji niekada niekuo nepasinaudodavo; 
Pelceris siūlė jai būti dalininke,— aš vėliau padariau lygiai tą 
patį — paskui jis siūlė būti dalininku jos tėvui, bet jis, kaip ir ji, 
nenorėjo, jis vaidino tikrą proletarą, nė girdėti daugiau nenorėjo 
apie biznį, tik nusijuokė ir patarė Lenei duoti Pelceriui tą 
„daiktą“, tą persilinę pažymą, o ji taip ir pasielgė, žinoma, be 
jokio atlygio. Tai jau buvo po Boriso mirties, kai ji atrodė tartum 
statula. Na, ji davė jam tą pažymą, taip pat, kaip ir aš. Taip jis 
išsigelbėjo, nes mes abi šį tą reiškėme. Ir jei jus domintų, ar aš 
dėl to gailiuosi, neatsakyčiau nei taip, nei ne, tik tiek pasakysiu: 
man darosi bloga, kai pagalvoju, kad jis buvo mūsų rankose... 
suprantat: mūsų rankose, lapas popieriaus, parkeris, pora tele- 
fono skambučių į Baden Badeną ir Maincą, o tada buvo tas 
beprotiškas metas, kai Lenė šiek tiek linko į VKP, o čia denaci- 
fikacijos teisme dalyvavo vienas KP narys, na, žinoma, ir taip 
toliau. Taigi mes jį numazgojome ir ištraukėme... ir reikia pri- 
pažinti, nors šiaip jis visados buvo spekuliantas ir su plėšrūno 
instinktu griebdavosi nešvaraus biznio, fašistu daugiau niekada 
netapo ir nebuvo, net ir vėliau, kai būt buvę visai naudinga ar 
kai vėl tapo naudinga nurodyti ir šitą. Ne. Niekada. Tą reikia 
pripažinti, to nenuneigsi, ir jis niekada nebuvo man negarbingas 
konkurentas, Grunčui taip pat... tą reikia pripažinti. Ir vis dėlto... 
man darosi bloga, kai pagalvoju, kad jis buvo mūsų rankose. 
O galų gale dar prisidėjo ir Ilzė Krėmer... jis ją palenkė savo 
pusėn, ji buvo persekiota dėl politinių įsitikinimų, tą buvo galima 
įrodyti, jos balsas reiškė tiek pat, kiek ir mudviejų su Lene, ir 
nors mudviejų būtų užtekę, jis ir iš jos norėjo gauti persilinę 
pažymą ir ją gavo... o ji, Krėmer, ji irgi niekados niekuo nepasi- 
naudojo, nei Pelcerio pasiūlymu, nei mano, nei tuo, kad vėl 
atsirado jos senieji bendrapartiečiai. Ji įsikalė sau į galvą vienui 
vieną sakinį, jau tada: ,,„Aš daugiau nebenoriu, aš daugiau nebe- 

noriu“, o su savo buvusiais bendrapartiečiais ji iš viso nebeno- 
rėjo turėti nieko bendra... kitaip jų nevadino kaip telmaniečiais, 
Prancūzijoje atidavusiais mirčiai į nagus jos vyrą ar draugą, 
per tuos pusantrų metų, kai galiojo Stalino — Hitlerio paktas, 
prieš kurį jis buvo nusistatęs, nuo pat pradžių. Na, ir kuo ji tapo, 
toji Ilzė Krėmer: ogi vėl pagalbine darbininke, iš pradžių pas 
Grunčą, o galiausiai ir vėl pas Pelcerį, kol aš pasiėmiau ją į savo 
įmonę, ir ji drauge su Lene vėl dirbo tai, ką darėme per karą: 
pynė vainikus, juos puošė, tvirtino kaspinus, rišo puokštes, kol 
tapo invalide. Man juodvi atrodė lyg gyvas priekaištas, nors jos 
taip nemanė ir to nesakė, net neparodydavo šito: bet jos neturėjo 
jokios naudos, jokio pelno, ir viskas vėl nusistovėjo taip, kaip 
per karą... Krėmer virdavo pusryčiams kavą, o kiek laiko, gan 
ilgai, miltelių mišinys buvo dar prastesnis nei karo metu. Jos 
vėl ateidavo apsigobusios skarelėmis, atsinešdavo sumuštinius ir į 
popierių susuktą maltą kavą, kaip ir tada. Krėmer iki 1966-ųjų, 
o Lenė iki 1969-ųjų, laimė, ji klijavo daugiau nei trisdešimt 
metų, bet ji nežino dar vieno dalyko, o ir neturi jo sužinoti: aš 
paėmiau jos pensijos reikalus į savo rankas ir asmeniškai primo- 
kėdavau, kad ji nors dabar bent šiek tiek turėtų. Dabar ji sveika 
kaip ridikas... bet ką gi ji gaus, net jei iš tiesų gaus tą pensiją? 
Nė keturių šimtų, na, gal kiek daugiau, bet tikriausiai mažiau. 
Man ji — ir visiškai be pagrindo — atrodo tarsi gyvas priekaiš- 
tas, suprantat? Nors ji nieko man nesako, tik retkarčiais ateina 
ir droviai mėgina kaulyti pinigų, kai iš jos nori atimti kokį užsta- 
tytą daiktą, kuris jai brangus. O, aš esu sumani, moku organi- 
zuoti, netgi sugebu racionalizuoti, man vieni juokai tvirtai laiky- 
ti rankose savo krautuves ir jas plėsti... bet vis dėlto: yra dar 
kažkas, dėl ko man be galo liūdna. Taigi. Ir tai, kad negalėjau 
padėti Borisui ir jo išgelbėti nuo šitokio absurdiško likimo: jį 
paprasčiausiai suėmė vidury gatvės kaip vokiečių kareivį, o ir 
kodėl gi būtent jis turėjo žūti per nelaimingą atsitikimą kasyk- 
loje? Na kodėl? Ir kodėl aš nieko negalėjau padaryti? Juk turė- 
jau gerų bičiulių prancūzų, jie man būtų ištraukę ne tik Borisą, 
jie man būtų ištraukę net nacį vokietį, jeigu tik būčiau papra- 
šiusi, bet kai pagaliau paaiškėjo, kad Borisas jau ne pas ameri- 
kiečius, o pas prancūzus — tada jau buvo per vėlu, jis jau buvo 
Žuvęs... 0 jos net gerai nežinojo jo fiktyvios vokiškos pavardės — 
ar jis Belhorstas, ar Biolhorstas, Bul- ar Balhorstas, nei Lenė, 
nei toji Margreta šito tvirtai nežinojo. O ir kam gi? Joms jis buvo 

Borisas, ir to vokiečių kareivio pažymėjimo jos, aišku, nė ne- 
apžiūrėjo kaip reikiant, o juo labiau neužsirašė pavardės“. 


Norint gauti tikslių žinių apie tarybinį rojų kapų rūsiuose, 
reikėjo keleto pokalbių ir išsamių paieškų. Kad ir kaip ten būtų, 
pavyko tiksliai nustatyti šio rojaus gyvavimo trukmę: nuo 
1945 m. vasario 20 d. iki kovo 7 d. Lenė, Borisas, Lota, Margre- 
ta, Pelceris ir Lotos sūnūs Kurtas ir Verneris, kuriems tada buvo 
atitinkamai penkeri ir dešimt metų, glaudėsi centrinėse kapinėse, 
ištisoje „kapų rūsių sistemoje“ (Pelceris), panašiomis į kata- 
kombų sąlygomis. Ir jeigu Borisas su Lene Bošanų koplyčioje 
dar „svečiavosi“ vienas pas kitą ant žemės, tai dabar jau turė- 
jome „lįsti po žeme“ (Lota). Tai buvo Pelcerio idėja, jis, taip 
sakant, padėjo psichologinį pamatą. Ir kitą (bet vis dar ne pas- 
kutinį) kartą Pelceris priėmė aut. lygiai taip pat paslaugiai, pri- 
ėmė savo hobio kambaryje, šalia vainikų muziejaus, prie sukamo 
baro, serviruodamas viskį long ir dėdamas milžinišką peleninę, 
dydžio sulig vidutiniu laurų vainiku. Žmogaus, kuris nesiblašky- 
damas pergyveno didžiai prieštaringus istorinius periodus, me- 
lancholija stebino aut. Setyniasdešimtmetis, kuris, galėdamas 
nebijoti širdies infarkto, kiekvieną savaitę dar sužaidžia dvi 
teniso partijas ir kasryt, kiekvieną mielą rytelį, bėgioja po miš- 
ką; kuris „dar budamas penkiasdešimt penkerių“ (P. apie P.) 
išmoko joti, o „atvirai (P.— aut.), taip sakant, tarp mūsų, vyrų, 
šnekant, apie potencijos problemas žino tik iš nuogirdų“; aut. 
pasirodė, jog šioji melancholija auga sulig kiekvienu apsilan- 
kymu, ir — jei aut. bus leista padaryti tokią psichologinę išva- 
dą — turi stulbinančią priežastį: Pelceris sielvartauja iš meilės. 
Jis vis dar geidžia Lenės, jis pasiryžęs „jai Žvaigždes nuo dan- 
gaus nuraškyti, bet ji verčiau prasideda su nesipraususiais tur- 
kais, nei suteikia man meilės valandėlę, ir viskas, matyt, dėl to 
dalyko, dėl kurio aš absoliučiai nekaltas. Ką gi aš padariau? 
Juk aš, teisybę sakant, išgelbėjau jos Borisui gyvybę. Ką gi jam 
būtų padėję jo vokiška uniforma ir vokiškas kareivio pažymėji- 
mas, jei jis nebūtų galėjęs pasislėpti, o kas gi iš mūsų žinojo, 
kaip amerikiečiai bijo lavonų ir kapinių, ir visko, kas susiję su 
mirtimi? Ogi aš. Juk per Pirmąjį pasaulinį karą ir infliacijos 
metu ekshumacijos būriuose aš įgijau patirties ir žinojau, kad 
jie ieškos visur, tik šiukštu ne kapų rūsiuose... ir tie sargiai, ir 
visos tos padugnės... taip lengvai jie nekiš nosies kapinėse po 

žemėmis. O Lenė irgi negalėjo likti viena, nes kiekvieną dieną 
galėjo gimti vaikas, o kadangi Lota ir toji Margreta gavo slėptis, 
tai Lenė juk negalėjo likti viena namie. Ir ką gi aš padariau? 
Juk toje kompanijoje aš buvau vienintelis darbingas vyras, o 
mano šeima buvo kažkur Bavarijoje... ir aš nenorėjau nei į folks- 
šturmą, nei į amerikiečių nelaisvę. Tai ką gi aš padariau? Štol- 
nėmis sujungiau Herigerių kapų rūsį, Bošanų kapų rūsį ir visus 
fon der Cekių giminės laidojimo rūsius, darbas kaip kasyklose: 
rausi, ramstai, rausi, ramstai. Iš viso ten buvo keturios sausut 
sausutėlės, dailiai išmūrytos patalpos, šiaip ar taip, visos — du 
metrai iš pustrečio, tikras keturių kambarių butas. Įvedžiau 
elektrą, iš savo įmonės, juk iki artimiausio rūsio tebuvo penkias- 
dešimt, iki tolimiausio — šešiasdešimt metrų. Gavau šildytuvą, 
dėl mažių ir nėščios Lenės, o be to... kam čia slėpti... ten dar 
buvo jau išmūrytos, bet dar neužimtos kriptos, taip sakant, 
rezervuotos vietos Bošanams, Herigeriams, fon der Cekėms. 
O juk tai idealios kamaraitės. Įvedžiau elektrą, atnešiau čiuži- 
nius ir dėl viso pikto — geležinę krosnelę... nakčiai, aišku, būtų 
buvusi beprotybė kūrenti ją dieną, kaip kad vėliau pamėgino 
toji Margreta... ji tai tikrai ničnieko neišmanė apie slapstymąsi. 
Na, knisant šituos kurmiarausius man dar daug padėjo Grun- 
čas... juk visi tie šeimyniniai kapai buvo mūsų abonentų... bet 
ten gyventi jis nenorėjo, mat iš Pirmojo pasaulinio karo grįžo su 
fobija, kad jį gali užberti žemėmis, jo nieku gyvu nebūtum pri- 
šnekinęs nueiti į rūsį ar į kokią rūsyje įrengtą kavinę, taigi turė- 
jau padavinėti jam krepšius su žemėmis; jis niekada nebūtų 
nusileidęs į kapų rūsį, taip pat nenorėjo gyventi su mumis po 
žeme. Virš žemės — taip, čia numirėliai jo nebaugino, bet po 
žeme jis bijojo patsai gauti galą. Taigi, kai ėmė kauptis debe- 
sys, Grunčas patraukė gimtinėn, į vakarus, į savo gimtąjį kaimą, 
ten, tarp Monšau ir Kronenburgo, ir tai 1945-ųjų sausio pabai- 
goj! Nenuostabu, kad pakliuvo į spąstus, tapo folksšturmanu ir, 
būdamas tokio amžiaus, dar pateko į belaisvių stovyklą. Taigi 
šį keturių kambarių butą kapų rūsiuose galutinai įrengiau vasa- 
rio vidury, o vasaris buvo ramus, vienas vienintelis antskrydis, 
vieną kartą maždaug pusvalandį, kelios bombos, kurių beveik ir 
nesigirdėjo. Taigi nakčia mes įsikraustėme su šita Lota ir abiem 
josios vaikais, paskui prisidėjo Margreta, ir jei jums kas nors 
pasakos, kad aš su ja nusidėjau, pasakysiu: ir taip, ir ne. Mes 
kartu glaudėmės dviejuose fon der Cekių kambariuose, Lota 

su vaikais — greta, pas Herigerius, o Lenei ir josios Borisui 
rezervavome jų pirmąjį lizdelį, Bošanų laidojimo rūsį, su čiuži- 
niais, šiaudais, elektriniu šildytuvu, su džiovinta duona, vande- 
niu, pieno milteliais, trupučiu tabako, denatūruotu spiritu, 
alumi... kaip bunkeryje. Kartais jau girdėdavosi artilerija, iš 
Erfto fronto, o jie dar nugabeno ten rusus knisti apkasų... kartu 
ir Borisą, susipakavusį vokiečių uniformą, su ordinu ir pasižy- 
mėjimo ženklais, kaip ir priklauso pagal tą prakeiktą kareivio 
pažymėjimą... taigi rusai dar kniso apkasus šauliams ir įtvirtini- 
mus pabūklams, gyveno daržinėse, jau niekas taip akylai jų 
nebesaugojo, ir vieną gražią dieną Lenė Borisą parsivežė, pasi- 
sodinusi jį ant savo nudžiauto dviračio vairo, na, vokiečių uni- 
forma tiko Borisui visai neblogai, o dėl akių užrištas tvarstis tiko 
nuostabiai... jis netgi turėjo pažymą, kad yra sužeistas, tvarkingą 
pažymą, su antspaudu ir parašu, su ta pažyma jie pravažiavo 
pro sargybinius, ir tada, gal 20-ąją vasario, įsikraustė į nuosa- 
vus namučius kapinėse. Pasirodė, kad mano teisybė: jokie pat- 
ruliai, nei vokiečių, nei amerikiečių, nedrįso lįsti į kapų rūsius, 
ir mes diena po dienos gyvenome tarsi idilėje, nieko negirdėti, 
nieko neregėti, o kad išlaikyčiau formą, dienomis aš dar darbuo- 
davausi savo krautuvėje, nes mirti žmonės ir toliau mirė, laidoti 
juos irgi reikėjo, nebe taip iškilmingai, jau be saliutų ir be nor- 
malių vainikų, bet vis dėlto pora eglišakių, retkarčiais — kokia 
gėlė... tai jau buvo tikra beprotybė. Vakarais aš traukdavau 
namo, iš pradžių eidavau pėsčias, vėliau važiuodavau Lenės 
nudžiautu dviračiu... tada apsisukdavau ir grįždavau į kapines. 
Žinia, turėjome vargo su tais prakeiktais pasiutvaikiais Hoizeriu- 
kais, įžūliausi paršėkai, kokius tik galima įsivaizduoti, gudrūs 
ir su niekuo nesiskaitantys, vienintelis būdas juos sutramdyti 
buvo mokymasis, o ko jie norėjo išmokti, ir taip aišku: uždirbti 
pinigų. Išsunkė iš manęs viską apie kalkuliaciją, buhalteriją 
ir t. t. Jie jau tada lipo savo motinai ant galvos, o jei tada jau 
būtų buvęs toks žaidimas kaip monopolis, tie įžūlūs vaikiščiai 
būtų tylėję savaičių savaites. Žinoma, jie suprato, kad privalo 
netriukšmauti ir nesirodyti lauke, jei nenori būti prievarta eva- 
kuoti, o ne, tam jiems užteko proto, bet ką jie ištaisinėjo viduj! 
Man regis, yra tam tikros ribos, kažkokia pagarba mirusiems, 
man regis, ją jaučia kiekvienas, net aš... bet šitie vaikiščiai sva- 
jojo tik apie kapų rūsiuose esančias brangenybes ir kartais net 
ruošdavosi nusukti nuo nišų plokštes, kad galėtų ieškoti savo 

prakeiktų lobių. Ir jei mane apšneka, esą aš pelniausi iš numi- 
rėlių auksinių dantų... tai juos aš galiu apšnekėti taip: jie būtų 
pelnęsi net ir iš gyvųjų auksinių dantų. Ir jei Lota šiandien 
sako, esą vaikus išplėšę jai iš rankų, tai aš galiu pasakyti štai ką: 
ji niekada ir nelaikė jų savo rankose. Jų velionė močiutė ir dar 
gyvas senelis įkalė jiems vieną vienintelį dalyką: ieškoti naudos 
ir kaupti vertybes. Viena, ko aš niekados nedariau... nors visi 
kiti: Margreta, Lenė, Lota ir net Borisas, — taip elgėsi... aš nie- 
kados nerinkau savo nuorūkų, juo labiau svetimų, man tai 
tiesiog šlykštu. Aš visada mėgau švarą ir tvarką, kiekvienas jums 
paliudys, kad naktį per šaltį aš eidavau į lauką, pradauždavau 
ledą dideliuose baseinuose, skirtuose kapinių drėkinimui... aš 
norėjau pasakyti, gėlėms laistyti... ir prausdavausi, nuo galvos 
iki kojų, o kai tik būdavo galima, aš ir tuomet rytais bėgiodavau, 
tiksliau, bėgiodavau nakčia, o prakeikto nuorūkų rankiojimo 
nekenčiau. Na, vasario pabaigoj, prieš pat mūsų didįjį valksmą 
Šniūrergasėje Antrąją, mums pasidarė striuka... tame tarybi- 
niame rojuje kapų rūsiuose... mes tiesiog apsiskaičiavome... 
laukėme amerikiečių savaite anksčiau... ir pasidarė striuka su 
džiūvėsiais, taip pat ir su sviestu, net su kavos erzacu, ką jau 
bekalbėti apie cigaretes; ir čia atsiranda šitie vaikiščiai su dailiai 
susuktomis cigaretėmis, kurias jie susuko motinos cigarečių 
mašinėle, popieriaus jiems davė geraširdė Margreta... ir par- 
duoda man, kaip vėliau paaiškėjo, mano paties nuorūkas kaip 
ką tik susuktas cigaretes! Ir dar pareiškia, jog dešimt markių 
esą visai normali kaina. Bobos leipo juokais ir gyrė šitų vaikiščių 
praktiškumą, bet man šiurpuliai nugara perbėgo, kai derėjausi 
su tais žaviais velniūkščiais. Ne pinigai čia svarbu, jų turėjau 
užtektinai ir būčiau mokėjęs ir penkiasdešimt už cigaretę... bet 
pats principas! Pats principas buvo klaidingas. Manyti, kad 
tokių mažų vaikų gobšumas juokingas, ir iš to kvatotis! Tik Bori- 
sas kraipė galvą, o paskui — ir Lenė, kai po Antrosios jie su- 
skato įrenginėti savo atskirą sandėliuką, kurį vadino savuoju 
kapitalu. Dėžutė kiaulienos taukų, pakelis cigarečių... o mes 
visi buvome per daug sudirgę, kad kreiptumėm į tai reikiamą 
dėmesį. Mat Antrosios vakare Lenė pagimdė, o ji nenorėjo — 
aš tą visai suprantu — gimdyti kapų rūsyje, ir jos šventas Juoza- 
pas taip pat šito nenorėjo. Taigi per subombarduotas kapines 
jie patraukė į gėlininkystę, Lenei jau prasidėję skausmai, Mar- 
greta su medikamentais, jie pataisė jai guolį iš durpių, senų 

antklodžių ir šiaudinių demblių, ir ji pagimdė savo kūdikį ten, 
kur jis tikriausiai ir buvo padarytas. Gimė gerai išnešiotas, sep- 
tynių svarų berniukas, o jei gimė kovo antrąją, tai, anot Adamo 
Ryzo, turėjo būti pradėtas maždaug birželio antrą... o apie tą 
laiką jūs nerasite nė vieno dieninio antskrydžio, nė vieno! Ir tą 
dieną — aš galiu tai įrodyti, remdamasis savo algalapiais — ne- 
dirbome naktinės pamainos, juolab Borisas... vadinasi, jie turėjo 
rasti kažkokią progą pačioje dienos akyje. Na, tiek to... viskas jau 
praeity, bet apie tarybinį rojų negali būti nė kalbos. Kad jūs 
būtumėt matęs kapines po Antrosios antskrydžio: nudaužytos 
angelų ir šventųjų galvos, išrausti kapai, su karstais ir be karstų, 
kaip tik norit, ir mes patys, visiškai išsekę po to vargano ir mir- 
tinai pavojingo mūsų grobio tempimo bei vežimo iš Šniūrerga- 
sės... 0 vakare dar gimdymas! Beje, ji pagimdė greitai ir sėk- 
mingai. Bet tarybinis rojus — šiukštu! O žinot, kas buvo tasai 
vienintelis, kuris mus vėl išmokė melstis: ogi tasai rusas! Taip. 
Tai jis išmokė mus melstis. Nuostabus jaunuolis, turiu jums pa- 
sakyti, ir jei jis būtų manęs paklausęs, tebegyventų ir po šiai 
dienai. Juk tai buvo beprotybė, jau po savaitės popiet su bobo- 
mis ir vaikais kraustytis į miestą, vien su šituo sušiktu kariniu 
bilietu kišenėje ir be nieko daugiau. Tasai jaunuolis dar ištisus 
mėnesius galėjo tūnoti laidojimo rūsyje, skaityti savo Kleistą, 
Helderlyną ir... ką aš žinau... net Puškiną aš jam būčiau paru- 
pinęs... kol būtų galėjęs parodyti tikrą arba suklastotą pažymą, 
kad yra paleistas. Juk vasarą iš amerikiečių stovyklų jau palei- 
dinėjo ūkininkus, ir vienintelis dalykas, kurio jam reikėjo, buvo 
tvarkinga anglų arba amerikiečių pažyma, kad jis paleistas. 
Bobos apie tai nepagalvojo, jos svaigo nuo taikos ir džiaugėsi 
gyvenimu, bet buvo dar truputį per anksti. Ir šiukštu nereikėjo 
kiaurus mėnesius vakarais ir popiet sėdėti prie Reino, su vaiku, 
šitais pasiutvaikiais Hoizeriukais ir amžinai besišypsančiu tėvuku 
Gruitenu. Vaikinas būtų galėjęs ir šiandien sėdėti prie Reino, 
arba prie Volgos, jei būtų panūdęs. Prieš oficialiai pasirody- 
damas birželio pradžioje, aš kaip tik ir gavau tokią pažymą, kad 
esu paleistas, savo vardu, su tikru belaisvio numeriu ir stovyklos 
antspaudu... 0 juk mūsų sritis priklauso žemės ūkiui... tad viskas 
buvo logiška ir nepriekaištinga, o darbo mano profesijos žmogui 
tikrai nestigo, nereikėjo nė mirti, gana jau mirusių... ir juos visus 
kažkaip reikėjo palaidoti. Nei Lota, nei Margreta su savo pa- 
žintimis nesusiprotėjo parūpinti tam vaikinui tikros pažymos 

apie paleidimą... Margretai būtų užtekę tik pakraipyti užpakalį, 
o Lotai tereikėjo apie tai pagalvoti, turint šitiek antspaudų, 
formuliarų ir pažinčių. Juk buvo baisus lengvabūdiškumas po 
gegužės ar birželio mėnesio vis dar nelegalizuoti to jaunuolio, 
net jei jam būtų tekę vadintūs Frydrichu Krupu. Na, aš būčiau 
už tai gerai užmokėjęs... man ne tik patiko šis jaunuolis, aš jį 
mylėjau, ir galit šaipytis: jis, jis man parodė, kad visa tai — sapa- 
lai, dėl antrarūšių Žmonių ir panašiai. Antrarušiai Žmonės, jie 
sėdėjo čia“. 

Ar Pelcerio ašaros buvo tikros? Jis nebaigė gerti nė taurės 
viskio /ong, kai ašaros pasirodė jam akyse ir jis nusišluostė jas 
droviu judesiu. „O argi aš kaltas dėl Lenės tėvo mirties? Aš? 
Argi dėl to manęs reikia vengti kaip maro? Juk galų gale aš nieko 
kito nenorėjau, tik duoti Lenės tėvui realų šansą. Juk ir mažam, 
ir kvailam buvo aišku, kad jis net tinkuoti dorai nemokėjo, nesu- 
sidorodavo net su geriausia medžiaga, o jo tinkuotojų brigada, 
na, ją samdydavo tik todėl, kad nebuvo iš ko rinktis, bet visiems 
žmonėms, kuriems jis dirbo, paskui nubyrėjo lubos arba sueižėjo 
sienos... jis paprasčiausiai nesimokė, kaip reikia tinkuoti, nemo- 
kėjo teisingai drėbti, teisingai braukti, o tai, kad jis nebenorėjo 
būti komersantu, 0 sąmoningai vaizdavo proletarą, tai buvo 
gryniausias akių dūmimas, iš cypės arba lagerio laikų, arba 
įkalbėtas komunistų, su kuriais jis ten kartu sėdėjo. Štai ką 
jums pasakysiu, aš gavau nusivilti, tasai didis žmogus su savo 
didžiuoju skandalu praeity pasirodė besąs gryniausias brokdarys, 
net dorai mūryti nemokantis. Juk tai irgi tebuvo tik tam tikras 
snobizmas, kad jis staiga ėmė keliauti nuo vieno namo prie kito 
su senu vežimaičiu, pora cinkuotų kubilų, su brūžikliu, glaisty- 
tuvu ir mente, ir už bulves, duoną, retkarčiais — už kokį cigarą 
siūlėsi tinkuoti. O sėdėti vakarais prie Reino ir su dukra, anūku 
ir Žentu dainuoti daineles bei spoksoti į laivus... argi tai tinkamas 
užsiėmimas žmogui su tokiais nepaprastais organizaciniais gabu- 
mais ir šitokiam drąsiam. Porą sykių aš jam mandagiai siūliau, 
sakiau: „Žiūrėkit, Gruitenai, aš turiu tris ar keturis šimtus tūks- 
tančių markių, kurių ir su geriausiais norais nebegalėjau inves- 
tuoti į pastovias ar bent pusėtinai tvirtas vertybes, imkit jas, pra- 
dėkit biznį, o kai baigsis infliacija, grąžinsite, ne vieną už vieną, 
ne vieną už dvi, ne, vieną už tris ir be procentų. Juk jūs protin- 
gas Žmogus ir suprantate, kad šitas cigarečių pavertimas valiu- 
ta — vaikų žaidimas, tai tinka namo grįžusiems nihilistams, 

kurie lageryje negaudavo rūkyti, tai tinka vaikams ir toms rūkan- 
čioms boboms, kurios po bombardavimų gyvena griuvėsiuose, 
dar kareivių našlėms, juk jūs ne blogiau už mane žinote, kad 
vieną gražią dieną cigaretės vėl kainuos penkis pfenigus, daugių 
daugiausia — grašį“*, o dabar mokėti už cigaretę penkias pen- 
kiasdešimt ir paskui parduoti ją prie artimiausio kampo už šešias 
penkiasdešimt... juk tai vaikiška, ir jei jūs ketinate laikyti cigare- 
tes, kol pinigai vėl įgis pastovią vertę, paminėsit mano žodį, už 
penkias penkiasdešimt gausit penkis pfenigus, jei iki to laiko 
cigaretės nesuplėks“. Gruitenas nusikvatojo ir nusprendė, jog 
aš siūlau sandėrį su cigaretėmis, nors aš jas minėjau tik kaip 
pavyzdį. Na, aš maniau, kad jis, žinoma, atidarys statybos firmą 
ir jei būtų buvęs kiek apsukresnis, būtų galėjęs sukiotis po apy- 
linkę kaip persekiotas dėl politinių priežasčių. Ne, nenorėjo. 
O aš gi pagaliau turėjau kur nors investuoti savo pinigus, su 
sklypais tada nedaug galėjai nuveikti. Jei Lenė laiku būtų par- 
davusi man savo namą už pusę milijono, būčiau garantavęs jai 
nemokamą butą iki gyvos galvos. O ką jai sumokėjo Hoizeris? 
Keturgubą standartinę vertę: galų gale visus šešiasdešimt tūks- 
tančių, ir dar 1944-ųjų gruodį... galvoj netelpa! Na, aš likau su 
savo pinigais... Investavau visur, kur tik galėjau, pirkau baldus 
ir paveikslus, net knygas, bet vis tiek dar liko trijų ar keturių 
šimtų tūkstančių suma, kurią laikiau namuose cash“?. O paskui 
man kilo mintis, iš kurios visi šaipėsi ir kalbėjo: „Pelceris tapo 
žmoniškas, pirmą kartą jis ėmėsi beprasmiško biznio“. Ką gi aš 
dariau: ogi pirkau metalo laužą, bet ne visokį, o tik geriausios 
kokybės plienines sijas, legaliai, žinoma, kur tik galėdavau, 
gaudavau, taip sakant, teisę demontuoti... o dauguma žmonių 
tik džiaugėsi, kad jų sklypuose šitaip išvalomi griuvėsiai. Plieni- 
nės sijos, vienintelis klausimas — kur jas dėti, o sklypų aš turė- 
jau užtektinai: taigi pirmyn! Ar žinot, kiek tada per valandą 
uždirbdavo gėlininkystės darbininkė, tokia kaip Lenė arba 
Krėmer? Net penkiasdešimt pfenigų. O pagalbinis darbininkas 
statybose? Na, gal markę, o jei jam sekdavosi, markę dvidešimt, 
bet čia buvo vienas apsimokantis dalykas — priedai už sunkų 
darbą, markės, už kurias duodavo taukų, duonos, cukraus ir 
panašiai, bet, žinoma, kad jas gautum, reikėjo įkurti firmą; tą 


“* Grašis — 10 pfenigų. 
“* Grynais (angl.). 

aš ir padariau, manoji firma vadinosi „A. G. demontacija“, ir 
pusė miesto iš manęs juokėsi, kai pradėjau rinkti plieno sijas, 
jų mėtėsi ištisi kilometrai, Europa buvo užversta plienu, ir už 
pašautą tanką niekas nebūtų davęs nė dviejų pakelių cigarečių... 
na, sakau, tegu juokiasi. Įdarbinau keturias brigadas, aprūpinau 
įrankiais, gavau leidimą demontuoti ir nuosekliai ėmiau rinkti 
plienines sijas. Galvojau: juokitės juokitės, plienas yra plienas 
ir visada bus plienas. Tai buvo tuo metu, kai senus karo laivus, 
tankus ir lėktuvus galėjai gauti už dyką, reikėjo tik juos nusi- 
tempti, o aš tai irgi dariau: nusitempdavau tankus; sklypų turėjau 
užtektinai, tuomet dar neužstatytų. 1945 — 1948 metais aš šitaip 
dar galėjau investuoti visą savo kapitalą: šimtas tūkstančių 
ilginių metrų geriausios kokybės plieninių sijų, dailiai sudėtų, 
sukrautų į rietuvės, 0 aš nuo pat pradžių nepaisiau tarifo ir ne- 
verčiau žmonių dirbti kiaurą dieną už aštuonias ar dešimt mar- 
kių. Mokėjau gerą akordinį atlyginimą, po tris markes už ilginį 
metrą, ir kai kurie, priklausomai nuo sklypo padėties, kaip niekur 
nieko užkaldavo per dieną šimtą penkiasdešimt markių ir dau- 
giau, be to, jie visi dar gaudavo sunkiai dirbančiųjų korteles. Tai 
buvo papildoma lengvata. Mes nuosekliai yrėmės nuo miesto 
pakraščių į centrą, kur buvo didžiosios parduotuvės ir įstaigos. 
Ten ėjosi kiek sunkiau, nes ant sijų dar buvo daug betono, o 
kartais ir ištisos armatūrinės geležies raizgalynės, kurias turė- 
davome nupjauti suvirinimo aparatu. Tokiais atvejais aš, žinoma, 
kartais mokėdavau penkias arba šešias, iki dešimties markių už 
ilginį metrą, bet tą reikėdavo suderėti, kaip kad kasyklose sude- 
rama priklausomai nuo to, kur yra anglis. Tiek to. Lenės tėvas 
vadovavo vienai iš mano brigadų, žinoma, ir pats pridėdavo 
ranką, o kai vakarais man atgabendavo ilginius metrus, mokė- 
davau cash: grynais, banknotus į rankas, ir būdavo tokių, kurie 
kartais eidavo vakare namo su trim šimtais markių kišenėje, 
žinoma, kartais tik su aštuoniasdešimčia, bet niekada ne ma- 
žiau. Tai buvo tada, kai mano darbininkai gėlininkystėje per 
savaitę uždirbdavo vos šešiasdešimt. Pusė miesto vis dar juokėsi 
iš manosios plieninių sijų kolekcijos, rūdijančios sklypuose 
Šionšteterštrasėje, tais laikais, kai buvo demontuojamos aukšta- 
krosnės! Taigi: aš laikiausi savo, jau vien iš užsispyrimo. Na, 
tai ne visuomet buvo saugu, pripažįstu, bet galų gale aš nei vieno 
neverčiau, nei vieno: aiškus pasiūlymas, aiškus sandėris, ir nie- 
kad nesidomėjau, ką jie dar šiaip rasdavo griuvėsiuose: baldų 

ir visokio šlamšto, knygų ir įvairiausių rakandų ir t. t. Tai buvo 
jų biznis. Žmonėms pilvai plyšo iš juoko, kai tik eidavo pro mano 
sklypus, vis kartodavo: „Čia rūdija Pelcerio pinigai“. Tarp mano 
draugų iš karnavalinės draugijos ,Immerjrone Strūssjer“ radosi 
tokių tikslumą mėgstančių šmaikštuolių — statybinės technikos 
specialistų ir pan.— jie man tiksliai paskaičiavo, kiek pinigų iš 
tikrųjų sugraužė rūdys: jie turėjo formules, taikomas tiltų sta- 
tyboje, su tiksliais paviršiaus plotais, ir, tiesą sakant, aš ir pats 
nebesijaučiau toks tikras, kad gerai investavau pinigus. Bet gry- 
nas juokas, 1953 metais, kai tos sijos buvo pragulėjusios nuo 
penkerių iki aštuonerių metų ir aš jau turėjau ir norėjau jomis 
atsikratyti, nes trūko butų ir aš ketinau užstatyti sklypus, aš susi- 
žėriau už jas apvalią pusantro milijono markių sumelę, tada 
visi mane apšaukė niekšu, spekuliantu, kaltino, kad pelniausi iš 
karo, ir dar bala žino kuo. Staiga ir seni tankai tapo šio to verti, 
ir sunkvežimiai, ir viskas, ką man dar — suprantama, visai 
legaliai — buvo sutempę, mat abu milžiniški sklypai jau buvo 
tušti, o aplinkui gulėjo krūvos pinigų. Na, bet kaip tik tada ir 
atsitiko toji siaubinga nelaimė, už kurią bobos man taip ir nedo- 
vanojo. Griaudamas buvusio sveikatos apsaugos skyriaus griuvė- 
sius, tragiškai žuvo Lenės tėvas. Aš niekad neabejojau, kad šis 
darbas pavojingas, galbūt net mirtinai pavojingas, aš mokėdavau 
priedą už pavojingumą arba padidindavau pastovųjį užmokestį 
už metrą, tai faktiškai prilygo priedui, o kai senasis Gruitenas 
ėmė darbuotis dar ir suvirinimo aparatu, aš jį įspėjau, ir iš 
kur, sakykit, iš kur galėjau žinoti, kad jis taip menkai nutuokia 
apie statiką, jog pats sau, taip sakanti, perpjaus pagrindą po ko- 
jomis ir iš aštuonių metrų aukščio nugarmės į griuvėsius? Dieve 
mano, juk jis buvo statybininkas, vadinosi inžinieriumi, savo 
firmoje apdorojo dešimtkart daugiau plieninių sijų, nei aš 
demontavau per penketą metų... iš kurgi aš galėjau žinoti, kad 
jis, taip sakant, pats nusivirins į prarają? Argi aš galėjau šitai 
numatyti, argi čia mano kaltė? Argi ne kiekvienam aišku, kad 
iš subombarduotų betoninių dėžių sugriautame mieste pavojinga 
suvirinimo aparatu išpjaustinėti plienines sijas, ir argi aš atitin- 
kamai nemokėjau už šį pavojų? Ir, tiesą sakant, net rinkdamas, 
iškirtinėdamas arba išpjaustinėdamas plieno sijas tasai kone 
mistiškas statybininkas Gruitenas nebuvo labai miklus, net 
nebuvo teoriškai techniškai išprusęs... aš jam šiek tiek pridėdavau 
vardan Lenės, juk man rūpėjo jos ir josios Boriso likimas“. 

Dabar ašaros Pelceriui sruvo taip gausiai, kad būtų buvę 
nedora abejoti jų fiziniu tikrumu, nors vertinti jų emocinį tik- 
rumą viršija aut. kompetenciją. Pelceris ir toliau šnekėjo 
tyliu balsu, įsikibęs viskio taurės, dairydamasis, lyg hobio 
kambarys, baras ir vainikų kolekcija gretimame kambaryje 
jam būtų buvę svetimi: „,„Buvo siaubinga, tiesiog pasimovęs ant 
armatūros galų, kyšančių iš betono luito, pervertas, ne suplėšytas, 
o butent pervertas, keturiskart persmeigtas per kaklą, papilvę, 
krūtinę ir dar dešinįjį Žastą ir... tai siaubinga, klaiku... jis šypso- 
josi. Vis dar šypsojosi... išprotėti galima, jis atrodė it nukryžiuo- 
tas, pamišėlis. Pamišimas. Ir dėl šito kaltinti mane! O (P. balsas 
dreba, akyse kančia, rankos virpa. Aut.), o suvirinimo aparatas, 
šnypšdamas, spjaudydamasis ir rūkdamas, prilipęs kabojo prie 
galo išlikusios sijos, kurią perpjovė Gruitenas. Beprotybė, visa 
tai buvo beprotybė, mėnuo prieš pinigų reformą, kai aš jau 
ketinau liautis kaupti tas plienines sijas... o ir mano reichsmarkės 
visiškai baigėsi. Žinoma, po šitos nelaimės aš tučtuojau likvi- 
davau visą organizaciją, ir kai bobos tvirtina, jog padariau tai 
tik todėl, kad ir šiaip jau ketinau baigti, tai velnioniška neteisybė: 
patikėkit manim, aš bučiau taip pasielgęs, net jeigu tai būtų atsi- 
tikę ir 1946-ųjų vidury. Bet įrodyk, kad gudrus — „būčiau, 
jeigu“, — Įrodyk, kad gudrus, tokį dalyką. Na, kaip jau buvo, 
faktiškai prieš mėnesį iki pinigų reformos... taip jau buvo, aš 
taip ir likau: už nugaros — bobų neapykanta, į akis — šaipo- 
masi iš mano be paliovos rūdijančio geležies laužo, kuris gulėjo 
dar penkerius metus. O kadangi senasis Gruitenas buvo neap- 
draustas, juk samdžiau jį laisvai, ne kaip darbininką ar tarnau- 
toją, bet, taip sakant, pagal susitarimą, aš savo noru pasisiūliau 
mokėti Lenei ir Lotai nedidelę pensiją: ne, ne... Lota nusispjovė 
man už nugaros, kai vieną kartą ųžėjau pas jas. „Kraugerys,— 
klykė jinai, — budelis“ ir dar bjauriau. O juk aš išgelbėjau jai 
gyvybę, tame tarybiniam rojuj kapų rūsiuose, aš savo ranka 
užčiaupiau jai burną, kai plėšiant Šniūrergasėje ji staiga it pa- 
bluūdusi ėmė rėkauti socialistinius šūkius. Vargau su josios pa- 
jodžargom, pirkau iš šitų gudragalvių šunpalaikių savo paties 
nuorūkas kaip ką tik susuktas cigaretes, kai vasario pabaigoj 
prasidėjo nepritekliai, mūsų kapų rūsiuose... juk Antrąją mes 
beveik septynias valandas tupėjome sykiu ir glaudėmės vienas 
prie kito, kalendami dantimis, ir turiu jums pasakyti, net ateistė 
Lota murmėjo „Tėve mūsų“, kartodama paskui Borisą, net 

niekšeliai Hoizeriukai sėdėjo tylūs, baugštūs ir pamaldūs, Mar- 
greta verkė, sėdėjome stipriai apsikabinę lyg broliai ir seserys 
mirties akivaizdoje. Atrodė, atėjo pasaulio pabaiga. Ir visai 
nesvarbu, jog vienas kitados buvo naciu ar komunistu, kitas — 
rusų kareivis, o Margreta — per daug gailestinga gailestingoji 
seselė; rūpėjo tik viena: mirtis ir gyvybė. Nors ir nevaikščiojom 
kaip pridera į bažnyčią, buvome prie jos prisirišę, juk ji buvo 
mūsų aplinkos ir mūsų gyvenimo dalis... ir štai per vieną vienin- 
telę dieną visos bažnyčios virto dulkėmis, dar ištisas dienas dul- 
kės girgždėjo mums tarp dantų, lipo prie gomurio... o po antskry- 
džio mes puolėme, tučtuojau puolėme drauge, kartoju, drauge 
perimti Vokietijos vermachto palikimo... ir dar tą pačią dieną, 
vos pradėjus temti, priimti ateinančio į pasaulį Lenės ir Boriso 
sūnaus“. Vis dar tebesrūva ašaros, o balsas darosi vis švelnesnis 
ir švelnesnis: „Vienintelis žmogus, kuris mane suprato, kuris 
mane mylėjo, kurį aš kaip sūnų būčiau įsileidęs į savo širdį, į 
savo biznį, visur, kur tik norit, kuris man buvo artimesnis už 
žmoną ir artimesnis, nei šiandien mano paties vaikai... Žinot, 
kas jis? Ogi Borisas Lvovičius... aš jį mylėjau, nors jis paviliojo 
iš manęs merginą, prie kurios ir šiandien linksta mano širdis... 
jis turbūt mane iš tiesų pažino ir pripažino, užsispyrė, kad aš 
krikštyčiau mažylį. Būtent aš. Šitomis rankomis, taip... ir turiu 
jums pasakyti, kad ir mane patį lyg ir mirtinas siaubas suėmė, 
nes akimirką susimąsčiau, ko tik galų gale nėra dariusios šitos 
rankos, su gyvais ir mirusiais, vyrais ir moterimis, su čekiais ir 
kasose, su vainikais ir kaspinais ir t. t. ...ir aš, aš šitomis rankomis 
būtinai privalėjau krikštyti jo mažylį. Tada net Lota užčiaupė 
srėbtuvę, nors jai taip ir knietėjo vėl pavadinti viską sapalais... 
prikando liežuvį ir neteko amo, kai Borisas man tarė: „Valteri, — 
po Antrosios mes visi paprasčiausiai tujinomės, paprasčiausiai 
tujinomės, — Valteri, — tarė jis,— dabar tavęs prašau suteikti 
mūsų sūnui būtinąjį krikštą“. Ir aš tą padariau... nuėjau į savo 
kabinetą, atsukau čiaupą, palaukiau, kol nubėgs rūdžių pliurzė 
ir pasirodys skaidresnis vanduo, išploviau stiklinę, prileidau ją 
vandens ir pakrikštijau berniuką, juk tiek sykių mačiau tą darant, 
būdamas patarnautoju... o kadangi negalėjau būti ir krikštatėvis, 
tiek tai aš žinojau, berniuką laikė mažasis Verneris ir Lota, o 
aš jį pakrikštijau, sakydamas: „„Levai, aš tave krikštiju vardan 
Dievo Tėvo, ir Sūnaus, ir Šventosios Dvasios“ — tada net šitas 
mažius niekšelis Kurtas apsižliumbė ir netgi aštrialiežuvė Lota, 

ir Borisas, o Margreta ir šiaip jau plūdo ašaromis... tik Lenė 
neverkė, gulėjo atmerktomis akimis, uždegimas nuo dulkių, visa 
švytėjo ir tuojau priglaudė tą vaikiūkštį prie krūtinės. Taip, štai 
taip viskas buvo, o dabar prašyčiau mane palikti... aš per daug 
susijaudinau“. 


Aut. atvirai prisipažįsta, kad ir jį viskas smarkokai sujau- 
dino ir kad jis vargais negalais užspaudė dvi, tris ašaras, beiš- 
trykštančias jam iš akių, kai sėdosi prie automobilio vairo. Kad 
per daug nesusigraudintų, jis nosies tiesumu nuvažiavo pas 
Bogakovą, kurį rado džiuginančioje aplinkoje: Bogakovas, su- 
suptas į antklodes, sėdėjo vežimėlyje terasoje su stikliniu stogu 
ir pro nusidriekusią priemiesčio namukų eilę susimąstęs žvelgė 
į geležinkelio bėgių sankryžą, tarp kurios glaudėsi žvyrduobė, 
gėlininkystė ir metalo laužo sąvartynas. Kažkur greta — toks 
netikėtas dalykas kaip teniso aikštelė, balos, vis dar tebetelkšan- 
čios ant išblukusio raudono grindinio, ore — starfaiteris, iš 
apvažiavimo gatvės sklindantis automobilių burzgesys, vaikai, 
takuose tarp sodelių žaidžiantys ledo ritulį su tuščiomis pieno 
skardinėmis. Bogakovas, taip pat jausmingai nusiteikęs, be 
rūkymo kartuvių, pats vienas terasoje, atsisakė siūlomos cigare- 
tės ir čiupo aut. už riešo, tarsi jis — Bogakovas — norėtų pa- 
tikrinti jam — aut.— pulsą. 


„Aš gi palikau ten pačią ir sūnų, kuris galėtų būti maždaug 
jūsų amžiaus, jei tik pergyveno tas dvi dešimtis tūkstančių pro- 
gų padėti galvą. 1944-aisiais mano Lavrikui buvo devyniolika, 
jį dar, aišku, paėmė... bala žino, kur... ir kartais aš dar galvoju 
ten grįžti numirti, nesvarbu kur... mano Larisa, kažin, ar ji dar 
gyva? O juk vos gavęs progą, aš ėmiau ją apgaudinėti, jau 
1945-ųjų vasarį, kai mus nusiuntė į Erfto frontą rausti griovių 
ir apkasų ir statyti įtvirtinimų pabūklams. Tada aš pirmąsyk po 
ketverių metų pasigviešiau moters ir pasisvečiavau pas ją... 
patamsiais, mes gulėjome kažin kokioj daržinėj skersai išilgai, 
rusai ir vokiečiai, kareiviai, belaisviai, moterys... ir negalėčiau 
jums pasakyti, kokio ji amžiaus... na, priešintis ji nesipriešino, 
tik paskui trupučiuką paverkė, matyt, mes abu nebuvome prie 
šito pratę, prie santuokinės neištikimybės, jei galima taip pasa- 
kyti, toje tamsoje, visiškas pamišimas, niekas nebesusigaudė, 
kas kam priklauso... gulėjome tarp šiaudų ir runkelių, tikras tau- 

kais aptekęs buožių kaimas... Grosbiulesheimas, Dieve mano, mes 
gi abu verkėme, aš irgi... juk sumetėme skudurus daugiau iš bai- 
mės, dėl tamsos ir purvo, molinomis kojomis, ir, ko gero, ji pa- 
laikė mane vokiečiu arba amerikiečiu. Mat ten šalimais dar 
gulėjo ir pora pusiau sušalusių sužeistų jaunų amerikiečių, vienas 
tipas turėjo nugabenti juos į karo ligoninę arba surinkimo pun- 
ktą, bet jis, matyt, dezertyravo arba išdavė vėliavą, kaip kad jūs, 
vokiečiai, sakote, o tuos jaunuolius paprasčiausiai metė, nors 
jie nieko daugiau nemokėjo pasakyti, kaip tik „fucking war“ 

arba „fucking generals“, arba „shit on the fucking Hūrtgen 
forest“... tai buvo broliavimasis ne prie Elbės, o prie Erfto, 
ir prie tokio nusususio upeliūkščio, kurį perspjauti galima, 
turėjo buti sudarytas Erfto frontas, tarp Reino ir vakarinės 
sienos... juk ir dešimties metų berniukas galėjo nusimyžti į kitą 
krantą. Na, aš kartais galvoju apie tą moterį, kuri man atsivėrė... 
aš paglosčiau jai skruostą ir plaukus, jie buvo tankūs ir lygūs. 
Net nežinau, šviesūs ar tamsūs, nežinau, ar jai buvo trisdešimt, - 
ar penkiasdešimt ir kuo ji vardu... Patamsy mes susiėjome, pa- 
tamsy išsiskyrėme... mačiau tik didžiules krosnis, degančią ugnį, 
kur buvo verdama ir kepama, kareiviai, tie sušalę amerikiečiai 
ir mes tarp jų, dar ir Borisas, o Lenė sekė paskui jį kaip ta mer- 
gaitė su septyniom porom geležinių klumpių ir septyniom gum- 
binėm. Tikiuosi, kad žinot tą gražią pasaką. Tamsu, molinos 
kojos, runkeliai, moters skruostas, jos plaukai, jos ašaros... ir, 
na taip, josios įsčios. Marija ar Paula, ar Katarina, ir tikiuosi, 
kad jai niekada nešovė mintis papasakoti šito savo vyrui arba 
pakuždėti kokiam nors nuodėmklausiui. Eikšekit, mano vaike, 
duokit man savo ranką... labai gera jausti žmogaus pulsą. Agur- 
kų rijikas ir pasaulinio sielvarto apimtas leningradietis drauge 
išėjo į kiną. Žiūri tarybinį filmą apie mūšį prie Kursko. Kas man 
darbo. Aš jau 1941-ųjų pradžioje pakliuvau į vokiečių nelaisvę, 
mano vaike, per kažin kokį sušiktą mūšį katile, netoli Kirovo- 
grado... Bent jau tada miestas dar vadinosi Kirovogradu, bala 
žino, kaip jis vadinasi šiandien, kai žinoma, ką jie padarė Ki- 
rovui... 0 jis buvo savas, mūsiškis, Kirovas... na, tiek to, jo jau 
nebėra. Labai naudinga ji nebuvo, ta jūsų vokiečių nelaisvė, 
mano vaike, ir jei sakysi man, kad ir mūsiškė nebuvo naudinga, 


6 Suknistas karas, suknisti generolai, nusišikt man ant šito suknisto Hiurtgeno 
miško (angl.). 

atsakysiu: mūsų žmonės vargo taip pat, kaip ir vokiečiai be- 
laisviai... tris, keturias dienas žygiavome per kaimus ir laukus ir 
beveik kraustėmės iš galvos nuo troškulio... pamatę šulinį ar 
kokį upeliukštį laižydavomės sukepusias lūpas ir pamiršdavome 
ėdalą... penki tūkstančiai Žmonių suvaryti į kažkokio kolūkio 
galvijų aptvarą, po atviru dangumi, ir ištisai kankinantis trošku- 
lys. O kai taikingi civiliai, savi mums žmonės, norėdavo mums 
ką nors atnešti, gerti arba valgyti, jų neleisdavo... paprasčiau- 
siai pleškindavo... ir jei tik kas nors iš mūsų eidavo link civilių: 
kulkosvaidžiu, mano vaike, ir po žmogaus. Viena moteris pa- 
siuntė pas mus gal penkerių metų mergaitę su duona ir pienu, 
tokią tikrą mažutę meilutę Natašą... turbūt manė, kad tokiai 
mažutei meilutei mergaičiukei, su ąsočiu pieno ir duona rankose, 
niekas nieko nedarys, bet ne... kulkosvaidžiu... ir mūsų mažoji 
Nataša krito negyva kaip ir visi kiti, o ant Žemės — pienas, 
kraujas ir duona. Taip mes traukėme iš Tarnovkos į Umanę, 
iš Umanės į Ivan-Gora, iš Ivan-Gora į Gaisiną, o iš ten į Vinicą, 
paskui, šeštą dieną, į Žmerinką ir toliau į Rakovą, prie Proku- 
rovo; dukart per dieną gaudavome skystos žirnienės... katilus 
paprasčiausiai statydavo vidury minios, o ta minia, mūsų buvo 
nuo dvidešimties iki trisdešimties tūkstančių; ir tada visi pulda- 
vome prie tų katilų... tiesiog sauja semdavome sriubą iš puodo 
ir šliurpdavome it šunes, kai tik ko nors gaudavome... o kartais 
būdavo pusžalių burokų, kopūstų arba bulvių, ir kai jų užėsda- 
vai, imdavo skaudėti skrandį, kruvinoji... žmonės dvėsė pake- 
lėse. Ten mes ir laikėmės, beveik iki 1942-ųjų kovo; 0 per dieną 
kartais mirdavo aštuoni arba devyni šimtai... per tą laiką smu- 
giai ir patyčios, patyčios ir smūgiai, o retsykiais į minią šaudy- 
davo... ir net jei jie neturėjo arba turėjo neturėti mums ėsti, 
kodėl jie neprileisdavo taikių gyventojų, norinčių mums šio to 
atnešti? Paskui aš patekau pas Krupą, į vikšrų gamyklą Kenigs- 
berge... naktį dirbdavome vienuolika, dieną — dvylika valandų... 
snausdavome išvietėse, o kam pasisekdavo, užsigrobdavo šuns 
būdą, ten ankšta, bet bent jau būdavai vienas. Blogiausia buvo 
susirgti arba būti apšauktam veltėdžiu... mat veltėdžius perduo- 
davo SS... o jeigu susirgdavai ir nebepajėgdavai dirbti, vienin- 
telis kelias — į didžiulę karo ligoninę; faktiškai tai buvo ligoni- 
nėmis pavadintos naikinimo įstaigos, mirties stovyklos, ketur- 
gubai perpildytos, apšnerkštos; dienos davinys — 250 gramų 
duonos surogato ir du litrai balandienės, o didžiąją dalį to duonos 

surogato sudarė miltų pakaitalas, kuris buvo ne kas kita kaip 
gana stambiai kapoti šiaudai, pjaustinys ir, be to, dar medžio 
plaušai... pelai, ašakos, pjaustinys dirgino žarnas, tai buvo ne 
maitinimas, o sistemingas neprimaitinimas... ir vėlei: smūgiai ir 
patyčios, vis lazda ir lazda. Paskui, matyt, pagailo ir pjaustinio, 
duonoje ėmė rastis pjuvenų, iki dviejų trečdalių, o balandienę 
virdavo iš supuvusių bulvių, primaišydavo visokiausių virtuvės 
atliekų, o vietoj prieskonių plaukiodavo žiurkių spiros... per 
dieną kartais mirdavo koks šimtas žmonių. Išsikapstyti beveik 
neįmanoma, reikėjo būti likimo numylėtiniu, o aš turbūt toks 
buvau, aš paprasčiausiai nebeėmiau to jovalo burnon, badavau, 
bet bent jau nesusirgau ir išsyk pastebėjau, kad tai — nuodai... 
jau geriau vėl dvylika valandų per dieną montuoti vikšrus 
pas poną Krupą. Gali įsivaizduoti, kokia laimė buvo patekti į 
miestą rinkti lavonų ir valyti griuvėsių, ir kad Borisas mums 
atrodė lyg pasakų princas, galų gale gaunantis dar ir sostą. Jisai 
galėjo pinti vainikus gėlininkystėje, o juk net nesimokė sodinin- 
ku, rytais jį paimdavo, o vakarais parvesdavo specialus sargybi- 
nis, jo niekas nemušė, jis dar gaudavo dovanų ir — to tikrai 
niekas be manęs nežinojo — netgi buvo mylimas ir patsai mylė- 
jo. Karaliūnas! O mes, na, karaliūnai mes gal ir nebuvome, bet 
likimas mūsų pagailėjo. Tiesa, mes nebuvome verti lytėti ir ne- 
šioti vokiečių lavonų, ne, bet semti į vežimėlius griuvėsius nuo 
gatvių, taisyti geležinkelio bėgius — galėjome, o besemiant griu- 
vėsius kartais atsitikdavo lemtingas dalykas: ruso ranka, ruso 
laikomas semtuvas kliudydavo lavoną, o tada — neišvengiama 
pertrauka, nepelnyta laimė... kol išneš lavonus, lavonus, kuriems 
Borisas kažkur pynė vainikus, derino gėles ir rinko kaspinus. 
O kartais griuvėsiuose mėtydavosi virtuvinių spintų ir bufetų 
nuolaužų, ir kartais tarp tų nuolaužų gulėdavo šis bei tas nau- 
dinga, ir, žinoma, pasitaikydavo tokių laimingų atsitikimų, kai 
rasdavai ką nors valgoma ir kaip tik tuo momentu į tave nespok- 
sodavo sargybinis, pasitaikydavo gi trigubai laimingų dienų: 
ką nors radai, tuo metu nespoksojo sargybinis, tavęs nekratė. 
Ką sučiupdavo, tam baigdavosi liūdnai: juk net vokiečiams buvo 
draudžiama ką nors pasiglemžti, o jei jau pasiglemždavo rusas... 
na, tokiam baigdavosi kaip Gavrilui Osipovičiui arba Aleksejui 
Ivanovičiui, juos perdavė nubausti SS, o tada — tra ta ta ta... 
tra ta ta ta... Jei jau ką radai, geriausia buvo iškart suryti, tik 
kramtyti reikėjo atsargiai, nes niekas nedraudė valgyti darbo me- 

tu, to nė nereikėjo drausti... bet iš kur tokie, kaip mes, apskritai 
gavo maisto? Galėjo tik pavogti. Mums pasisekė su mūsų lagerio 
majoru, jau kai mus apskųsdavo, jis mus patupdydavo, o SS 
perduodavo tik tuomet, kai šito primygtinai reikalaudavo viršila, 
ir bet kuriuo atveju tas majoras žiūrėdavo, kad nors savo maisto 
davinius mes gautumėm kaip pridera. Sykį, kai mane kratė, aš 
pats girdėjau, kaip jis telefonu kalbėjo su kažkokia aukštesne 
instancija ir su kažkuo ginčijosi, ar galima vadinti mūsų darbą 
reikšmingu; mat už reikšmingą darbą gaudavome maždaug 320 
gramų duonos, 22 gramus mėsos, 18,5 gramo taukų ir 32 gramus 
cukraus per dieną, o už nereikšmingą darbą — tik 125 gramus 
duonos, po 15 gramų taukų ir mėsos ir maždaug 21 gramą cuk- 
raus... ir jis karštai ginčijosi su kažkuo iš Berlyno ar Diuseldorfo, 
kad mūsų darbą pripažintų reikšmingu; šiaip ar taip, mano 
mielas, šiaip ar taip... tai reiškė 200 gramų duonos, 3,5 gramo 
taukų, 7 gramais mėsos ir 11 gramų cukraus daugiau ar mažiau... 
smarkus Žmogus buvo tasai majoras, jis turėjo viena ranka, 
viena koja ir viena akimi mažiau nei šiaip jau turi sveikas žmo- 
gus. Staugė kaip reikiant, kol mane kratė, o paskui jis tiesiog 
išgelbėjo mums gyvybę, mums, dvylikai likusiųjų lageryje. Mat 
trisdešimt jau buvo išdūmę, per baisiuosius antskrydžius, išlan- 
džiojo po griuvėsius arba patraukė į vakarus pasitikti amerikie- 
čių, su mūsų nenuilstančiuoju Viktoru Genrichovičiumi prie- 
šaky... daugiau nieko apie juos negirdėjome, o mes, įskaitant 
ir Borisą, kuris smagus laukė, kol jį ves į jo gėlininkystę, taigi 
mes vieną rytą pabudome ir žiūrime, jog visa mūsų apsauga 
sutelktinai ir vieningai išdavė vėliavą; nei vieno sargybinio, 
sargybos kambarys atviras, vartai atlapoti, tik spygliuota viela 
dar likusi... o vaizdas, kurį išvydo me, buvo lygiai toks pat, kaip 
iš čia, iš šitos terasos: geležinkelio bėgiai, priemiesčio namukai, 
žvyrduobė, metalo laužo sąvartynas... taigi sėdėjome su savo 
laisve, ir turiu tau pasakyti, tai buvo sušiktas jausmas. Kur su ta 
laisve dingti ir kur dingti toje laisvėje: niekas negarantavo, kad 
liksi gyvas, jei tu, paleistas tarybinis karo belaisvis, paprasčiau- 
siai nuskuosi į apylinkę... ir tai, ką padarė sargybiniai, tebuvo 
privati, o ne oficiali karo pabaiga, ir tikriausiai anie dar porą 
jų sučiupo ir pakorė arba pastatė prie sienos. Mes truputį pasi- 
tarėme ir nusprendėme informuoti apie padėtį stalagą; jeigu 
tik tas majoras irgi neišdavė vėliavos, jis turėtų mums padėti 
atsikratyti ta šiuo metu visiškai nereikalinga ir mirtinai pavo- 

jinga laisve... nebuvo jokios prasmės paprasčiausiai pabėgti ir 
pakliūti į nagus pirmam pasitaikiusiam patruliui, tiems sargiams, 
juk esama labai paprasto būdo atsikratyti žmonėmis, kuriuos 
per daug sudėtinga saugoti, kalinti, teisti: juos sušaudo, o šito, 
kaip tu tikriausiai supranti, mes nelabai norėjome. Dabar retkar- 
čiais jau girdėdavome artileriją, o tai dvelkė trupučiuku tikros 
laisvės... bet būti paprasčiausiai paleistiems mums atrodė per 
daug rizikinga. Viktoro Genrichovičiaus akcija buvo kruopščiai 
parengta, su žemėlapiais ir maisto produktais, ir su pora adresų, 
gautų per jo talkininkus ar laiškų dėžutes; jie iškeliavo grupelė- 
mis, susitikti susitarė Heinsberge, ten, Olandijos pasieny, o 
paskui ketino traukti į Arnheimą, tiek to. Bet mus, mus ta per 
naktį dovanota laisvė visiškai suglumino. Penkiems užteko drą- 
sos ja pasinaudoti, jie susirinko skudurus, šiek tiek persirengė ir 
nudrožė per geležinkelio bėgius, prisidengę semtuvais ir kirtik- 
liais tarsi darbo būrys, visai neblogas sumanymas. Bet mes, 
septyni likusieji, bijojome, o Borisas, žinoma, nenorėjo palikti 
savo Lenės. Ir jis, žinoma, niekur negalėjo pajudėti be savosios 
auklės Kolbo; Borisas puolė prie telefono, jam pasisekė prisi- 
skambinti į gėlininkystę, jis pranešė apie pavojų, ir po pusva- 
landžio mergaitė su dviračiu jau stovėjo pakalnėj, Nėgerato ir 
Vildersdorfo gatvių sankryžoje, ir laukė. Tada Borisas paskam- 
bino į stalagą ir pranešė, kad mes likę be apsaugos ir, nepraėjus 
nė pusvalandžiui, savo automobiliu atvažiavo tas vienarankis, 
vienakojis, vienaakis majoras su keletu kareivių, iš pradžių jis 
tylėdamas ėmė žingsniuoti po baraką; jis turėjo nuostabų, puikiai 
pritaikytą protezą, su kuriuo netgi galėjo važiuoti dviračiu... 
paskui nuėjo į sargybinių kambarį, išėjo, pasišaukė Borisą ir 
jam padėkojo, kaip reikiant, paspaudė ranką, vyriškai pažvelgė 
į akis ir šiaip. Grynai vokiškai, ir tai anaiptol nebuvo taip juo- 
kinga, kaip gali pasirodyti. Po paraliais, tai buvo dvi savaitės 
prieš amerikiečiams užimant miestą, ir ką gi jis padarė, tasai 
majoras, — Ogi pasiuntė mus jiems priešais! Į Erfto frontą, kur 
jie jau buvo. O Borisui tarė: „Koltovski, aš, deja, privalau jums 
pasakyti, kad jūsų tarnyba gėlininkystėje baigta“. Bet aš mačiau, 
kaip toji mergina šnekėjosi su mašinos vairuotoju ir iš jo, be 
abejo, sužinojo, kur keliausime dabar, ir kuo aiškiausiai matėsi, 
kad ji nėščia it saulėgrąža, kai sėkliukės kone byrėte byra, aš 
pagalvojau pats sau... Taigi po dvidešimties minučių išvažia- 
vome, sunkvežimiu, iš pradžių į Grosbiulesheimą, tada į Gros- 

fernichą, paskui vėl naktį į Balkhauzeną, o kai mus atvežė 
į Frecheną, ir vėl naktį, buvome likę tik mudu su Borisu, kiti 
suprato majoro ženklą ir per runkelių laukus nakčia peršliaužė 
pas amerikiečius, o mūsų princą jo princesė įgrūdo į vokiečių 
uniformą, apvyniojo marle, ištepliojo vištos krauju ir nusivežė 
į kapines. Na, o aš, aš padariau tikrą kvailystę: grįžau į miestą, 
pats vienas, naktį, vasario pabaigoj, į sudarkytą, sugriautą 
miestą, kur kiaurus metus valiau griuvėsius ir atkasinėjau lavo- 
nus, kur mane plūdo ir iš manęs tyčiojosi ir kur koks nors pra- 
eivis kartais vis dėlto numesdavo man po kojomis kokią nuorūką 
ar net cigaretę, o retsykiais — obuolį arba duonos kąsnį, kai 
šito nematydavo arba nenorėdavo matyti sargybinis... grįžau 
į miestą ir pasislėpiau vienoje sugriautoje viloje, pusiau įgriuvu- 
siame rūsy, kurio lubos virš manęs sudarė įstrižą stogą, ir lau- 
kiau šitam saugiam kamputy. Iš valstiečių kniaukiau duoną ir 
kiaušinius, gėriau lietaus vandenį iš balos skalbykloje, o dienomis 
rinkau malkas, parketlentes, jos taip gerai dega, ir tol knaisio- 
jausi po baldų nuolaužas, kol radau ką rūkyti: šešis storus, so- 
lidžius cigarus tikrame odiniame kapitalisto portsigare, ant 
kurio buvo užrašyta: Liucerna 1919. Turiu jį ir po šiai dienai, 
galiu parodyti, o šeši solidūs, stori kapitalisto cigarai yra, jei 
labai neišlaidausi, trisdešimt šešios visai pakenčiamos cigaretės, 
o jei dar turi degtukų, tai jau visas turtas, ir ne tik degtukų, bet 
ir rūkomojo popieriaus, jį atstojo ant plono popieriaus spausdin- 
ta maldaknygė iš Grosfernicho, penkių šimtų puslapių, su vardu, 
užrašytu pirmame puslapyje: Katarina Vermelskirchen, Pirmoji 
Komunija 1878... ir, prieš susisukdamas cigaretę, aš, žinoma, 
perskaitydavau, kas ten parašyta: „Pasitikrinti sąžinę, ar neį- 
žeidei Dievo mintimis, žodžiais ir darbais. Nusidėjau, o Tėve, 
sunkiai nusidėjau dangui ir Tau, aš klaidžiojau it paklydusi 
avelė, aš nebesu vertas vadintis Tavo vaiku“. Turėjau atiduoti 
šitą skolą vargšui popieriui, prieš paleisdamas jį dūmais. Taip 
ir kiūtojau, susisupęs į visokiausius aplink besimėtančius suply- 
šusius ir nesuplyšusius skudurus: užuolaidas ir staltiesių drais- 
kalus, apatinius sijonus ir kilimų skivytus, o naktimis kūren- 
davau laužiuką iš parketlenčių... taip pragyvenau Antrąją, 
griausmą ir perkūniją, pragarą, Paskutinį Teismą, o dabar pasa- 
kysiu tau tai, ko dar niekam nesu sakęs, net patsai sau: aš įsimy- 
lėjau šį miestą, jo dulkes, kurias gavau ryti, jo žemę, kuri dre- 
bėjo, jo bažnyčių bokštus, kurie griuvo, ir moteris, su kuriomis 

vėliau teko sumesti klumpes, šaltomis šaltomis žiemomis, kai 
niekas daugiau nevalioja tavęs sušildyti, tik artima moteris, su 
kuria sumeti klumpes. Aš negalėjau palikti šito miesto, teatleidžia 
man už tai mano Lavrikas ir manoji Larisa, ir teatleidžia 
ji man už tai, ką aš skaičiau toje maldaknygėje: „Ar nesulaužei 
šventų santuokos ryšių ir elgeisi pagal savo priedermę? Ar nenu- 
sidėjai mintimis, žodžiais ir darbais? Ar negeidei sąmoningai 
ir noromis — net jei iš tikrųjų ir nieko neįvyko — nusidėti su 
svetimu vyru ar moterimi, ar dar kokiu nors asmeniu?“ Aibė 
klausimų Katarinai Vermelskirchen, į kuriuos aš turiu atsakyti 
taip ir į kuriuos ji, tikėkimės, galėjo atsakyti ne, ir turbūt geriau- 
sias būdas išmokti melstis, tai naudoti maldaknyges vietoj rūko- 
mojo popieriaus ir širdyje įsipareigoti, kad prieš susisukdamas 
cigaretę, atidžiai perskaitysi kiekvieną puslapį. O dabar duokš 
man savo ranką ir nieko nesakyk“ (ką ir padarė didžiai suglu- 
męs aut., kuris nūnai regėjo ir Bogakovo a. bei v., jautė s. ir 
beveik neabejodamas numanė k.). 


Vien kaip kuklų objektyvių Bogakovo parodymų papildymą 
aut. sau leidžia pridurti čia dar porą, nelabai daug, originalių 
citatų iš aukštas pareigas užimančių ponų kalbų arba protokolų 
bei raportų; taip sakant, iliustracijai. 


Rozenbergas: „Jūs iš dalies įsivaizduojate, kad kelias į 
Vokietiją yra kažkas panašaus į kelią Sibiran. 

Žinau, kai atgabenama 3,5 milijono žmonių, neįmanoma 
jų puikiai įkurdinti. Kad tūkstančiai žmonių prastai apgyven- 
dinti arba kad su jais blogai elgiamasi, yra savaime suprantama. 
Dėl to neverta žilti. Bet yra vienas dalykiškas klausimas... ir 
manau, kad gauleiteris Zaukelis apie tai jau šnekėjo arba dar 
šnekės: šie žmonės iš Rytų gabenami į Vokietiją, kad dirbtų ir 
pasiektų kuo didesnį darbo našumą. Tai visiškai normalus daly- 
kas. O kad jie dirbtų našiai, jų, žinoma, negalima atgabenti 3/4 
beveik visų sušalusių, laikyti stačius po 10 valandų; veikiau 
reikia jiems duoti valgyti tiek, kad jie sukauptų jėgų...“ 

„Kiekvienas įmonės vadovas turi teisę taikyti fizines baus- 
mes lenkų tautybės žemės ūkio darbininkams... Tokiais atvejais 
jokia instancija negali patraukti jų už tai atsakomybėn. 

Jei tik galima, lenkų tautybės darbininkus reikia atskirti 
nuo šeimynos, juos galima apgyvendinti tvartuose ir t. t. Tam 
neturėtų kliudyti kokie nors skrupulai“. 

Špėras: Moderniai konvejerinei gamybai reikia, kad visą 
mėnesį darbo laikas būtų tolygus. Dėl antskrydžių sutrikdavo 
gamyklų aprūpinimas detalėmis bei žaliava. Todėl darbo laikas 
įmonėse svyruodavo nuo aštuonių iki dvylikos valandų per dieną. 
Mūsų statistikos duomenimis, vidurkis galėtų būti maždaug 
60—64 valandos per savaitę. 

Dr. Flechsneris: Koks darbo laikas fabrikuose buvo nusta- 
tytas darbininkams iš konclagerių? 

Špėras: Lygiai toks pat kaip ir kitiems įmonės darbininkams. 
Nes darbininkai iš konclagerių dažniausiai sudarydavo tik dalį 
personalo, o šioji personalo dalis būdavo apkrauta ne daugiau 
už kitus įmonės darbininkus. 

Dr. Flechsneris: Kas tą lėmė? 

Špėras: SS reikalavo, kad visi koncentracijos stovyklų ka- 
liniai dirbtų viename fabriko skyriuje. Jų darbą prižiūrėdavo 
vokiečiai meistrai ir brigadininkai. Dėl gamybinių priežasčių 
jų darbo laikas turėjo sutapti su visos įmonės darbo laiku, nes 
įmonėje, žinia, galima dirbti tik vienodu ritmu. 

Dr. Flechsneris: Iš dviejų dokumentų, kuriuos pateiksiu 
kitame kontekste, vieningai aiškėja, kad darbininkai iš koncla- 
gerių vidutiniškai dirbdavo po 60 valandų per savaitę ir armi- 
jos bei karinio jūrų laivyno, ir karinės aviacijos ginklų pra- 
monėje. 

Kodėl, pone Špėrai, prie įmonių buvo steigiami specialūs 
koncentracijos stovyklų lageriai, vadinamosios darbo stovyklos? 

Špėras: Šios darbo stovyklos buvo steigiamos, siekiant iš- 
vengti ilgo kelio, kad darbininkai įmonėje jaustųsi žvalūs ir 
noriai dirbtų (išskirta aut.). 


„Bolševizmas yra mirtinas nacionalsocialistinės Vokietijos 
priešas... Todėl joks bolševikų kareivis negali reikalauti, kad į 
jį būtų žiūrima kaip į garbingą kareivį ir laikomasi Ženevos 
konvencijos... Taip pat visuomenė nuolatos turi matyti, jog 
vokiečių kareivis, paskirtas saugoti tarybinių belaisvių, jaučia 
pasididžiavimą ir savo pranašumą... Todėl, esant menkiausiems 
pasipriešinimo požymiams, primygtinai rekomenduotina nedve- 
jojant ir be pasigailėjimo griebtis ryžtingų priemonių, ypač 
prieš bolševikinius kurstytojus... Saugant tarybinius belaisvius, 
jau vien drausminimui reikia itin gerai mokėti naudoti ginklą“. 

„Vermachtas nedelsdamas privalo atsikratyti visais karo 
belaisviais, kurie traktuotini kaip kurstytojiški bolševikiniai 
elementai. Ypatingai Rytų fronto padėčiai reikia ypatingų 
priemonių, kurias privalu vykdyti savo atsakomybe, nepaisant 
biurokratinių bei administracinių potvarkių“. 


„Tarybinių rusų — karo belaisvių sušaudymas. (G. O.)*' 

Nušovus taryb. rusą — karo belaisvį arba jam tragiškai 
žuvus, apie tai nuo šiol nebereikia pranešti telefonu už karo 
belaisvius atsakingam viršininkui kaip apie ypatingą įvykį“. 

„Karo belaisviai, dirbantys visą dieną ir reikiamu našumu, 
už darbo dieną gauna tokio dydžio pagrindinį atlyginimą: 

0,70 RM netarybiniai karo belaisviai, 

0,35 RM tarybiniai karo belaisviai“. 


„Tačiau mažiausias darbo dienos atlyginimas yra 
0,20 RM netarybinių karo belaisvių, 
0,10 RM tarybinių karo belaisvių“. 


O kadangi čia jau ėmėmės cituoti, pridursime dar vieną 
dokumentą, kurį nenuilstančioji ir patraukliu būdu — Camel 
markės cigaretėmis (be filtro!) — paperkama Marja van Dorn 
rado netvarkytoje Lenės skrynioje, kai, trokšdama, kad Lenė 
persikraustytų pas ją į kaimą, kuitėsi ten darydama tvarką. Kal- 
bama apie lig šiol nežinotą velionio Heinricho Gruiteno laišką, 
kurio aut. nesidrovi vadinti „išlikusiu konkrečiosios poezijos 
pavyzdžiu“. 


„Patalpos skirstomos grynai matematiškai. Nurodyti, kiek 
patalpų ir ypač kokios iš esamų gyvenamųjų patalpų būtinai 
reikalingos apgyvendinti maksimaliam kareivių skaičiui, kuo 
ekonomiškiausiai išnaudojant šias patalpas (patalpų panaudo- 
jimo plano grafa „Leistinos talpinimo normos“ ). Į tai, kaip dali- 
nys realiai išnaudoja patalpas, skirtas jam pagal patalpų panau- 
dojimo planą, neatsižvelgiama. Išskyrus vienutes, kurios gali 
būti numatytos plane, kambariai pagal dydį apskaičiuotini tol, 
kol maksimaliai užpildomos kareivinės. Skirstant patalpas, pra- 
leistini tie kambariai, kurie turi likti tušti, užimant patalpas nu- 


27 G. O.— General Orders (angl.) — bendras įsakymas. 

statyta tvarka, t. y. pagal patalpų panaudojimo planą. Pasiunti- 
nių kambariai karininkų butuose ir puskarininkių bei eilinių 
apgyvendinimui skirtos patalpos karininkų namuose išlaikytinos 
iš dalinio metinių lėšų ir todėl nuolat turi būti užimtos. 

Jeigu esančių patalpų negalima suteikti, t. y. jei kareivinės 
perpildytos, tai nustatant metines lėšas vartojimo reikmenims 
ir metines išlaidas smulkiam inventoriui, atsižvelgtina į visas 
esančias patalpas. Taigi patalpos maksimaliam kareivių skai- 
čiui apgyvendinti tada skirstytinos ne pagal leistinas talpinimo 
normas, bet pagal faktišką kareivinių talpumą. 

Patalpos perskirstomos, iš naujo apskaičiavus maksimalų 
apgyvendinamų kareivių skaičių. 

Valstybinių pastatų bei patalpų kariškųjų religinių bend- 
ruomenių liturginiams tikslams (įgulos bažnyčių ir lauko baž- 
nyčių) bei įgulos kapinių skyrimas, išlaikymas ir tvarkymas 
priklauso Įg. Adm. (įgulos administracijai — vert.). Didelėse 
karo ligoninėse įrengiama koplyčia. 

Statant naujas įgulos bažnyčias ir įrengiant naujas įgulos 
kapines su pagalbiniais įrenginiais, įruošiant atskiras patalpas 
liturginiams tikslams arba pertvarkant jau esamus tokio pobūdžio 
įrenginius, reikalingas VKV arba VKJLV (vyriausiosios karinio 
jūrų laivyno vadovybės — vert.) sutikimas. Pirmiau išklausy- 
tina kariuomenės vyskupų nuomonė. Jeigu dislokacijos vietoje 
nėra liturginiams tikslams pritaikytų valstybinių patalpų, reikia 
gauti teisę naudotis arba pasinaudoti civilinėmis bažnyčiomis. 
Per derybas reikia siekti leidimo pasinaudoti civilinėje bažny- 
čioje esančiais kulto reikmenimis. Jei to pasiekti nepavyksta, 
šiuos reikmenis pagal II 113 a) parūpina administracija. Sutartį 
sudaro Įg. Adm., tarpininkaujant karinės (karinio jūrų laivyno) 
įgulos kapelionui ir karinės apygardos (karinės jūrų bazės) 
kapelionui, su V. Adm. (vermachto administracijos — vert.) 
arba KJL Int. (karinio jūrų laivyno intendantūros — vert.) 
sutikimu. Plg. K. St. (karinis statutas — vert.) 370 (A. B.) 
Nr. 29. 

Besiruošiantiems konfirmacijai (Pirmajai Komunijai) mo- 
kymuisi bažnyčiose arba kituose pastatuose suteikiamos tinkamos 
patalpos. Esant reikalui, su V. Adm. arba KJL Int. leidimu jas 
gali išnuomoti Įg. Adm. Atsižvelgiant į aplinkybes, dvasininkui 
galima leisti pačiam rūpintis patalpomis. Tokiu atveju V. Adm. 
arba KJL Int. nustato jam atitinkamą atlyginimą. 

Išlaidos įgulos bažnyčių, specialiųjų patalpų pagal 150 
punktą ir įgulos kapinių su joms priklausančiais pagalbiniais 
įrenginiais išlaikymui, o taip pat būtinojo inventoriaus (įskai- 
tant kulto reikmenis — žr. II 113 a) išlaikymo bei papildomo 
įsigijimo kaštai, taipogi išlaidos bažnyčių ir kapinių koplyčių 
šildymui, apšvietimui ir valymui bei bažnytinių skalbinių tvar- 
kymui ir skalbimui apmokamos pagal atitinkamus ,„Apgyven- 
dinimo“ ūkinių lėšų skirsnius. 

Naudojant organines trąšas savarankiškam ūkininkavimui, 
pusę grynojo pelno (bruto pajamos, atskaičiavus apyvartos 
mokestį, plg. R. B. N. (Reicho biudžetiniai nuostatai — vert.) 
S 62 (2)) už atiduotas trąšas skirsnyje „Įvairios pajamos“ turi 
užpajamuoti savarankiškai ūkininkaujančios dalys, o kita gry- 
nojo pelno pusė lieka ūkio tarnyboms ir pagal 244 punktą užpa- 
jamuotina S. knygoje specialiame skyriuje „Pelnas už trąšas“. 

Už tai ūkio tarnyboms priklauso: 

a) mėžti arklides — II 408 d), 

b) prižiūrėti ir keisti savus pašarinius vežimus, 

c) tobulinti arklidžių, atvirų ir dengtų maniežų (pav., 
įtaisant dengtame manieže veidrodžius) bei jojyklų įrangą 
(lyginant su įranga ir įtaisais pagal planą 179 e ir 246 punk- 
tai), 

d) pašariniai priedai ir kitos sąnaudos arklių priežiūrai. 

Kitos išlaidos į S. lėšų „Pelnas už trąšas“ sąskaitą neįtrauk- 
tinos. Ūkio tarnybos įpareigotos, susitarus su Įg. Adm., kuo pel- 
ningiau parduoti susikaupusias organines trąšas. Pastaroji pri- 
valo sudaryti palankiausias pardavimo sąlygas. Keičiant organi- 
nes trąšas į pašarus, mainus perskaičiuoti į pirkimą — pardavimą, 
sutarties partnerio apie tai informuoti nebūtina. Pinigų sumos 
žymėtinos knygose kaip pajamos ir išlaidos, pusė organinių trąšų 
piniginės vertės įtrauktina į pelno už trąšas sąskaitą, skirsnis 
Įvairios pajamos; trąšos, kurias naudoja pati dalis, pav., ganyk- 
los tręšimui, yra atlygintinos. Pusę piniginės vertės įtraukti į 
skirsnį Įvairios pajamos. 

Organinių trąšų naudojimas savarankiškam ūkininkavimui 
priklauso ūkinio vieneto (raitelių pulko, bataliono ir t. t.) kom- 
petencijai. Ji gali būti savarankiškai perduota atskiriems eskad- 
ronams, baterijoms ir kuopoms. Pajamavimas S. knygoje pagal 
244 ir 261 punktus. 


„Pelno už trąšas“ likutis S. knygoje lieka ūkinėms tarny- 

boms ir tada, kai jos perkeliamos į kitas kareivines arba į kitą 
dislokacijos vietą. Už atskiras perkeliamas dalinio dalis naujam 
daliniui gali būti pervesta atitinkama suma. Likviduojant dalinį 
ir t. t., pelno už trąšas likutis, padengus kitas išlaidas, įrašytinas 
į skirsnį Įvairios pajamos. Tokiu atveju inventorius, įgytas už 
pelną už trąšas, neatlygintinai perduotinas administracijai, 
gaunant pakvitavimą, o administracija užregistruoja šį invento- 
rių inventorinėje knygoje“. 


Norint šį tą sužinoti, papildyti, taip pat kai ką daugiau 
ar mažiau patikrinti, neišvengiamai teko dar kartą patrukdyti 
aukštas pareigas užimantį poną; telefonu paprašytas susitikti 
pokalbiui, jis, išgirdęs aut. reikalą, netgi patsai paėmė telefono 
ragelį ir nedvejodamas pažadėjo, „jei tik reikės, susitikti dar 
kartą“. Šįsyk jo balsas skambėjo maloniai, kone džiugiai, ir į 
trisdešimt šešias minutes trunkančią kelionę traukiniu aut. šįsyk 
leidosi be baimės. Jis surizikavo sėsti į taksi ir taip pražiopsojo 
aukštas pareigas užimančio pono bentlį, specialiai atiųstą į stotį 
su vairuotoju jo paimti. O kadangi aut. ne tik nesitikėjo tokio 
dėmesio, bet ir nebuvo apie tai įspėtas, šis pražiopsojimas 
kainavo jam apie 17,80 VFR markės, įskaitant arbatpinigius — 
19,50 VFR markės, mat aukštas pareigas užimantis ponas gyve- 
na tolokai už miesto. Aut. neapsakomai gailisi, šitaip padaręs 
Finansų ministerijai maždaug 1,75—2,20 VFR markės nuostolį. 
Jam atrodė, jog ir šį sykį dera eiti su dovanomis. Aut. išsirinko 
paveikslėlį su Reino vaizdu, panašų į tuos, kurie savo krištoliniu 
aiškumu patraukė jo akį pas ponią Hiolthonę. Išlaidos — 42 
VFR markės, su rėmeliais — 51,80 VFR markės, pono žmona, 
kuri, nesukant galvos, toliau bus vadinama Myce, buvo — ir ne 
vien žodžiais — „sužavėta tokiu dėmesiu“. Pačiam ponui aut. 
gavo pirmąjį Komunistų partijos manifesto leidimą, tiesa, tik jo 
faksimilę (iš tiesų tai paprasta fotokopija, šiek tiek apipavida- 
linta grafiškai, bet ponas vis tiek nusišypsojo patenkintas). 

Šįsyk atmosfera buvo kiek laisvesnė. Mycė, įveikusi nepa- 
tiklumą, rūpinosi arbata, maždaug tokios kokybės, kaip toji, 
kurią ponia Hiolthonė anoje kavinukėje pavadino ne itin gera; 
sausainiai, sausi, cheresas, sausas, cigaretės, 0 šių dviejų jautrių 
žmonių veidus gaubė švelni melancholija, nuo kurios kad ir ne- 
tekėjo ašaros, bet galėjo drėkti akys. Tai buvo maloni popietė, 
be užslėptos agresijos, tačiau negalima sakyti, kad ir be atviros 

agresijos. Parkas jau aprašytas, kambarys taip pat, terasa dar ne: 
ji buvo barokiškai lenkta, išoriniuose galuose puošta pergolė- 
mis, per vidurį nusidriekusi toli parkan; pievutėje — kroketo 
išguldyti rėželiai. Pirmieji žiedai (forzitijos) ant krūmų. 
Mycė: brunetė, nors penkiasdešimt šešerių, tikrai atro- 
danti kaip keturiasdešimt šešerių, ilgakojė, siauraburnė, nor- 
malia krūtine, vilkinti rūdžių spalvos džersio suknele, oda dirbti- 
nai pabalinta, ir tai jai labai tinka. „Labai miela, ką jūs čia pasa- 
kojate apie tą mergaitę, kuri važinėjo iš stovyklos į stovyklą, 
ieškodama savo mylimojo, o galiausiai rado jį kapuose; sakydama 
„miela“, aš, žinoma, neturiu galvoje kapinių ir to fakto, kad ji 
rado jį kaip tik tenai, bet: jauna moteris dviračiu pervažiuoja 
Eifelį ir Ardėnus iki Namiūro, jai pavyksta pasiekti Reimsą, 
grįžta į Mecą, vėl namo, vėl skersai Eifelį, per zonų ir valstybių 
sienas. Na, o aš pažįstu tą jauną moterį ir jei būčiau žinojusi, 
kad tai apie ją jūs šnekėjote praeitą kartą, būčiau... na, aš būčiau, 
nė nežinau, ką aš būčiau... bet aš būčiau pabandžiusi ją pradžiu- 
ginti, nors ji gan uždaro būdo. Juk 1952-aisiais, kai mano vyras 
grįžo iš suėmimo, mes iš karto nuvažiavome pas ją, vos tik rado- 
me sodininką ir sužinojome iš jo adresą. Reto grožio būtybė, 
kurios gebėjimą žavėti vyrus net aš, pati būdama moteris, galiu 
įvertinti (77 Aut.). Ir tokio pat grožio vaikas, ilgais lygiais švie- 
siais plaukais. Mano vyras buvo sujaudintas — vaikas priminė 
jam jaunąjį Borisą, nors tasai buvo liesas ir nešiojo akinius, vis 
dėlto vaikas buvo panašus į jį, ar ne? (Ponas linkteli. Aut.) 
Žinoma, jos auklėjimo metodas buvo klaidingas. Jai nereikėjo 
atsisakyti leisti vaiko į mokyklą. Šiaip ar taip, tada berniu- 
kas jau buvo septynerių su puse, o tai, ką ji su juo veikė, — gry- 
niausia romantika. Dainuoti dainas ir sekti pasakas, o tas nesu- 
derinamas Helderlyno, Traklio ir Brechto mišinys... ir aš nelabai 
žinau, ar Kafkos „Pataisos darbų kolonija“ — tinkama lektūra 
dar nė aštuonerių neturinčiam vaikui, taip pat nežinau, ar natū- 
ralistiniai visų, visa! visų Žmogaus organų paveikslai neveda prie, 
na, sakykime, prie truputį per daug materialistiško požiūrio į 
gyvenimą. Ir vis dėlto: ji turėjo kažką nuostabaus, nors ir viešpa- 
tavo gryniausia anarchija. Ir turiu pasakyti, tie paveikslai su 
žmogaus lyties organais, ir dar padidintais; aš nelabai žinau, 
ar tai nebuvo truputį per anksti... nors šiandien jau vėl beveik 
būtų per vėlai (Abu juokiasi. Aut.). Bet jau meilutis, tasai ber- 
niukas, meilutis ir tikrai laisvas... o kas per likimas tos jaunos 


255 


moters, kuriai tada, rodos, buvo lygiai trisdešimt, kuri, taip 
sakant, neteko trijų vyrų ir brolio, tėvo bei motinos ir liko išdidi! 
Ne, aplankyti jos dar kartą aš jau nebedrįsau, tokia ji buvo iš- 
didi. Bet mes dar su ja susirašinėjome, kai 1955-aisiais mano 
vyras su Adenaueriu važiavo į Maskvą ir Užsienio reikalų minis- 
terijoje iš tikrųjų rado vieną, tiesiogine prasme vieną, pažįstamą 
iš Berlyno laikų, kurio paskutinę akimirką spėjo paklausti apie 
Koltovskius. Rezultatas — neigiamas, to meilučio berniuko 
senelis ir senelė — mirę; O jo teta Lidija dingo be pėdsakų“. 

Ponas: „,„Neperdėsiu sakydamas, jog tai Vakarų sąjunginin- 
kų kaltė, kad Boriso nebėra gyvo. Turiu omeny ne tą nelaimingą 
ir kvailą manipuliaciją su kareivio pažymėjimu ir ne tai, kad jis 
žuvo kasyklose per nelaimingą atsitikimą. Ne, ne tai. Vakarų są- 
jungininkų kaltė ta, kad jie mane suėmė ir septyneriems metams 
internavo bei pasodino už grotų, nors ir tose grotose užteko 
spragų. Juk aš buvau susitaręs su Erichu fon Kamu, kad jis man 
skubiai praneš, jeigu Borisui iškils pavojus, tačiau dezertyravus 
jo personalui, Kamas susinervino, be to, tai buvo geriausia, ką 
jis galėjo padaryti, esant tokiai padėčiai: pasiųsti jį į Erfto frontą, 
kur jis galėjo pabėgti pirma pasitaikiusia proga. O sutarta buvo 
kitaip: Kamas turėjo gauti jam anglų arba amerikiečių uniformą 
ir įkišti jį į anglų arba amerikiečių belaisvių stovyklą... kol 
išaiškins klaidą, tai ir karas baigsis. Žinoma, buvo beprotybė 
primesti jam vokiečių kareivio pažymėjimą, vokiečių uniformą 
ir dar vaidinti, kad jis sužeistas. Gryna beprotybė. Aišku, nei 
Kamas, nei aš negalėjome numatyti, jog čia įsimaišiusi moteris! 
Ir vaikas pakeliui į pasaulį, ir antskrydžiai! Kokia kvailystė! Tada 
aš nedaug teišpešiau iš tos mergužėlės, ji man padėkojo, kai 
išgirdo, kad tai aš įtaisiau Borisą į gėlininkystę, tačiau padėkojo... 
na, gal taip, kaip daugmaž pakenčiamai išauklėta mergaitė pa- 
dėkotų už plytelę šokolado. Ji nė nenutuokė, kaip aš rizikavau 
ir kaip man būtų padėjęs Boriso liudijimas Niurnberge ir šiaip. 
Apsijuokiau nemirtingai, prieš teismą ir prieš kartu teisiamus 
draugus, pareiškęs, kad tokiam Borisui Lvovičiui Koltovskiui, 
tokio ir tokio amžiaus, išgelbėjau gyvybę. Tarybinis kaltintojas 
tarė: „Na, mes pamėginsime rasti tąjį Borisą Lvovičių Koltovskį, 
jei jūs žinote netgi stacionarinio lagerio numerį“. Bet ir po metų 
jo nerado! Aš laikiau tai veidmainišku apsimetinėjimu. Jei Bori- 
sas būtų buvęs gyvas ir jeigu jam būtų buvę leista, jis būtų galėjęs 
man padėti. Man priskyrė bjauriausius žodžius, žodžius, ištar- 

tus konferencijoje, kurioje aš, tiesa, dalyvavau, bet juk ne aš 
taip kalbėjau. Nejaugi jūs manote, kad aš galėjau šitaip pasa- 
kyti? (Jis išsitraukė užrašų knygutę ir perskaitė.) „Ir darbščiam 
bei klusniam tarybiniam karo belaisviui nedera rodyti švelnumo. 
Švelnumą jis suvokia kaip silpnybę ir daro savas išvadas“. Be to, 
per pasitarimą, vykusį pas sausumos kariuomenės ginklų pra- 
monės viršininką 1941-ųjų rugsėjį, aš atseit siūlęs statyti kelių 
aukštų gultus ir šitokiu būdu į RDT baraką (Reicho darbo tar- 
nybos baraką. Aut.), į kurį iki tol tilpdavo šimtas penkiasdešimt 
belaisvių, sutalpinti aštuonis šimtus keturiasdešimt. Atseit vienoje 
iš mano įmonių rusai rytą ateidavę į darbą nevalgę ir be darbo 
drabužių ir kaulydavę duonos iš vokiečių darbininkų... netgi 
karceriai atseit buvę. O juk tai aš 1942-ųjų kovo mėnesį patei- 
kiau skundą, kad pas mus paskirti rusai tiek nusilpę nuo prasto 
lagerinio maisto, jog nebepajėgia, pavyzdžiui, nepriekaištingai 
trūktelėti tekinimo peilio. Per pasitarimą pas generolą Reinekę, 
kuris buvo atsakingas už visus karo belaisvius, aš asmeniškai 
protestavau prieš nustatytą vadinamosios rusų duonos sudėtį, į 
kurią turėjo įeiti 50745 rupių ruginių miltų, 209; cukrinių runke- 
lių pjaustinio, 207; ląstelienos ir 1075 žolės miltų arba lapų. Aš 
pasiekiau, kad rupių ruginių miltų dalis padidėjo iki 5594, runke- 
lių pjaustinio — iki 2594, o tokių bjaurių komponentų, kaip ląs- 
teliena, žolės miltai arba lapai, atitinkamai sumažėjo, bent jau 
mūsų įmonėse... ir mūsų įmonių sąskaita. Per lengvai pamirš- 
tama, kad tos problemos anaiptol nebuvo tokios jau paprastos. 
Aš atkreipiau Reicho maisto ministerijos valstybės sekretoriaus 
Bakės ir tos ministerijos skyriaus vedėjo Morico dėmesį į tai, 
kad darbas ginklų pramonėje neturi prilygti mirties nuospren- 
džiui ir kad darbui ginklų pramonėje reikia stiprių Žmonių. 
Pagaliau būtent per mane buvo įvestos pagarsėjusios vadinamo- 
sios buzos dienos. Susikivirčijau su Zaukeliu, grasinusiu man 
kalėjimu ir tiesiog baigiančiu išūžti man ausis su visais VAV, 
VVV ir CRST (Vyriausioji armijos vadovybė, Vyriausioji ver- 
machto vadovybė, Centrinė Reicho saugumo tarnyba. Aut.) 
potvarkiais. O kadangi visa ši nežmoniška maitinimo sistema 
turėjo likti nežinoma vokiečių visuomenei, aš sąmoningai pasi- 
elgiau nediskretiškai ir šitaip perdaviau informaciją apie tai į 
Švediją, aš labai rizikavau, kad įspėčiau pasaulio visuomenę, o 
kaip man atsidėkota? Dvejus metus buvau internuotas, penkerius 
metus kalėjau už mūsų dukterines gamyklas Kenigsberge, nors 

man jos tikrai nepriklausė. Na, tiek to, tiek to, kiti mirė, kitiems 
dar blogiau baigėsi, o aš galų gale likau sveikas ir ne itin nuken- 
tėjęs (7? Kaip? Aut.). Pamirškime tai, pamirškime ir visus tuos 
veidmainiškus plepalus per procesą, kai man po nosimi pakišo 
dokumentus ir priskyrė žodžius, kuriuos sakiau tikrai ne aš. Aš 
taip norėjau išsaugoti berniuką per karą sveiką ir gyvą, bet man 
tai nepavyko... man nepavyko rasti jo tėvų su seseria ir visiškai 
nepasisekė paveikti jo sūnaus auklėjimo. Pagaliau aš gi įrodžiau, 
jog mano kultūrinis poveikis Borisui buvo visai neblogas. Kaip 
jis susipažino su Trakliu ir Kafka, o galų gale ir su Helderlynu? 
Ir galų gale ar ne per mane su šiais rašytojais galėjo susipažinti 
ir toji neprotinga moteris, šitaip užpildyti vieną iš daugybės 
savo išsilavinimo spragų ir supažindinti su jais savo sūnų? Argi 
tikrai taip jau įžūlu buvo jausti pareigą būti lyg ir vyresniuoju 
globėju vieninteliam žinomam Koltovskių palikuoniui? Esu 
tikras, kad patsai Borisas nebūtų atmetęs šio nuoširdaus pasiū- 
lymo, ir ar būtinai joms reikėjo elgtis taip, kad išvažiuočiau it 
musę kandęs. O ypač toji akiplėša, kuri ten gyveno... pamiršau, 
kuo ji vardu... su savo vulgariu supratimu apie socializmą, toji 
mane storžieviškai išplūdo ir galų gale išmetė; o juk ji, kaip 
girdėjau, nesusitvarkė net su savo pačios sūnumis ir nuolat 
balansavo ant asocialumo, jei ne prostitucijos ribos. O ponas 
Gruitenas, tos kaip reta nešnekios moters tėvas, o vėliau — šitos 
rausvos akiplėšos puskekšės meilužis, argi jis per karą buvo 
Dievo Avinėlis? Ką aš tuo noriu pasakyti: nebuvo jokios priežas- 
ties, užrietus nosį, pavyti mane nuo durų ir, nepatikrinus faktų, 
tikėti teismo nuosprendžiu, kai dabar visi jau šneka, kad tas teis- 
mas buvęs abejotinas. Ne ne, dėkingumo aš tikrai nesulaukiau“. 

Visa tai papasakota tyliu balsu, veikiau su nuoskauda 
nei agresyviai, o retkarčiais, kai ponui išsprogdavo gyslos, Mycė 
imdavo jį už rankos, norėdama nuraminti. „Pašto perlaidos 
grįždavo, laiškai likdavo be atsako, patarimai — be dėmesio, 
o toji akiplėša, turiu galvoje tą antrąją, vieną dieną parašė man 
trumpai ir aiškiai: „Argi Jūs nepastebite, kad Lenė nenori turėti 
su Jumis nieko bendra?“ Na, tiek to... tada aš visai nustojau 
kištis, bet, suprantama, domėjausi ir žinojau, kas ten vyksta, 
dėl berniuko... bet kas iš jo išėjo? Nenoriu sakyti, kad krimi- 
nalinis nusikaltėlis, nes būtų žemiau mano lygio, nepatikrinus 
faktų, tikėti bet kokiu galiojančiu teismo nuosprendžiu. Aš pats 
buvau kriminalinis, buvo baustina, kad savo sprendimu rusų 

duonoje penkiais procentais padidinau rupių ruginių miltų ir 
runkelių pjaustinio dalį ir atitinkamai sumažinau ląstelienos ir 
lapų dalis, kad padaryčiau tą duoną maistingesnę: už tai galėjau 
atsidurti konclageryje. Ir buvau kriminalinis tik todėl, kad susijęs 
su fabrikais ir kad dėl painių šeimyninių bei painių ekonominių 
ryšių priklausiau prie stambių pramonininkų, kurie būdami 
viešpačiais, o gal geriau valdovais, nebegali pastebėti kiekvienos 
smulkmenos. Na, aš pats ganėtinai buvau kriminalinis, įvairiau- 
siomis epochomis, ir todėl nenoriu be niekur nieko vadinti ber- 
niuko kriminaliniu, bet smukti jis smuko, tai jau tikras daiktas... 
juk paikystė ir paiko auklėjimo vaisius, kad dvidešimt trejų 
metų jaunuolis, klastodamas čekius ir vekselius, nori atstatyti 
turtinius santykius, kitados susiklosčiusius nors ir negailestingai, 
bet legaliai, nepataisomai, nors ir per, galimas daiktas, begėdišką 
dabartinių savininkų, na, sakykime, apsukrumą. Atidavei tai 
atidavei, pardavei tai pardavei. Psichoanalizės požiūriu, berniu- 
kas jaučia pavojingą prieraišumą motinai ir traumą dėl tėvo. Ji 
nė nenujautė, ką daranti su tuo savo Kafka... ir nežinojo, kad 
tokie kontrastingi autoriai kaip Kafka ir Brechtas, taip intensy- 
viai skaitomi, tiesiog lieka nesuvirškint... o be to, dar krauti 
nepaprastą Helderlyno patosą ir kerinčią Traklio dekadansinę 
lyriką: juk vaikas sugėrė šitą vos pradėjęs kalbėti ir klausyti, o 
dar šitas kūniškasis materializmas su mistikos bruožais: aš irgi 
nusistatęs prieš tabu, bet kažin ar buvo teisinga taip smulkiai 
gilintis į šitą biologiškumą, taip garbinti visus žmogaus organus 
ir jų funkcijas?.. juk galų gale mes silpni, silpni savo prigimtimi. 
O, kaip apmaudu, kai tau neleidžia padėti, kaip skaudu, kai tave 
pavaro“. 

Ir čia tai, ką aut. linko laikyti negalimu dalyku: a. kaip 
v. pasekmė, o šis savo ruoštu — paslėptos k. pasekmė... bet šią 
akimirką nulaižyti ponui ašarų per puikiąją pievelę atbėgo 
šunes, karališko grožio afganai, kurie tik trumpai apuostė aut. 
ir, įvertinę jį kaip akivaizdžiai per vulgarų, paliko nuošaly. 
Po šimts, nejau visi dabar ims graudintis: Pelceris, Bogakovas, 
aukštas pareigas užimantis ponas? Argi įtartinai neblizgėjo net 
Lotos akys, argi atvirai neverkė ir Marja van Dorn... ir argi 
Margreta ko nepriverkė klano, o pati Lenė savo akim leido su- 
drėkti tik tiek, kiek reikia, kad jos būtų švarios ir kad jas būtų 
galima atmerkti? 

Malonus atsisveikinimas su Myce ir ponu, balsuose tebe- 

skambėjo melancholiška gaida, kai jie prašė aut., jei įmanoma, 
patarpininkauti, nes jie vis dar pasiryžę, visad pasiryžę „padėti“ 
Boriso sūnui, kaip tik todėl, kad jis — Boriso sūnus ir Levo Kol- 
tovskio anūkas, „vėl atsistotų ant kojų“. 

Dar neišaiškinta ir beveik neaiški liko Grunčo fizinė-psi- 
chinė, geografinė ir politinė situacija baigiantis karui. Įsisiūlyti 
pas jį į svečius buvo labai paprasta: paskambinai telefonu, susi- 
tarei, ir, uždarius kapines, Grunčas jau stovėjo prie aprūdijusių 
geležinių vartelių, atidaromų tik tada, kai išgabenamos tos vai- 
nikų ir gėlių liekanos, kurių negalima panaudoti kompostui dėl 
jų plastikinės kilmės. Grunčas, svetingas kaip visuomet, nudžiu- 
gintas vizito, paėmė aut. už rankos, kad nekliudydamas palydėtų 
Jį „ypač slidžiose vietose“. Per tą laiką kai kuo pagerėjo jo pa- 
dėtis kapinių teritorijoje. Neseniai gavęs raktą nuo viešojo tua- 
leto, taip pat nuo dušų, kur prausiasi iš miesto ateinantys kapinių 
darbininkai, apsirūpinęs tranzistoriniais radijo imtuvu ir televi- 
zoriumi, Grunčas džiaugėsi (Tai buvo apie Velykas. Aut.) artė- 
jančiu hortenzijų bumu, kurio laukė per Atvelykį. Tą vėsų 
kovo vakarą nebuvo galima sėdinėti ant suolelių, bet galima 
ramiai vaikštinėti po kapines, šįkart net ir pagrindiniu taku, 
kurį Grunčas vadino pagrindine gatve. „Mūsų geriausias gyve- 
namasis rajonas, — sukrizeno jis, — mūsų brangiausieji sklypai, 
ir jei jums kada šautų į galvą suabejoti Valteriuku, parodyčiau 
jums porą dalykėlių, patvirtinančių jo žodžius. Mat jis niekada 
nemeluoja, lygiai kaip niekada nebuvo žvėris“ (krizenimas). 
Grunčas parodė aut. likučius tų elektros laidų, kuriuos 1945-ųjų 
vasarį jiedu ten įvedė su Pelceriu: tai buvo galai juosva izolia- 
cija apvyniotų prastesnės kokybės laidų, vedančių iš gėlininkys- 
tės prie gebenėmis apaugusio ąžuolo, 0 nuo jo — per šeiva- 
medį (ant kurio dar matyti nors ir surūdiję gnybtai), per ligust- 
rų gyvatvorę į fon der Cekių šeimos laidojimo rūsį. Ant šios 
garbingos kapavietės sienos — vėl gnybtai, dar kartą juosva 
izoliacija apvyniotų prastesnės rūšies laidų likučiai... o tada 
aut. pasijuto bestovįs (ir, kaip kad turi pripažinti, ne be šiokio 
tokio šiurpulio) prie solidžių bronzinių durų, kitados vedusių į 
tarybinį rojų kapų rūsiuose, bet šį ankstaus pavasario vakarą, 
deja, užrakintų. „Taigi, pro čia įeidavai vidun, — tarė Grun- 
čas,— iš ten patekdavai pas Herigerius, o iš jų — pas Bošanus“. 
Fon der Cekių ir Herigerių kapavietės buvo kruopščiai sutvar- 

kytos, apsodintos samanomis, našlaitėmis ir rožėmis. Grunčo 
. paaiškinimas: „Taip, šiuodu klientus aš perėmiau iš: Valteriuko, 
o praėjimus po karo jis liepė vėl užmūryti ir užtinkuoti, deja, 
gan prastai, dirbo senasis Gruitenas, bet dėl plyšių, pasimačiusių 
paskui, dėl byrančio tinko... Valteriukas suvertė bėdą bomboms, 
ir šito nepavadinsi melu, nes Antrąją čia turėjo smarkokai dun- 
dėti. Ten užpakaly dar galit pamatyti angelą, su bombos ske- 
veldra galvoje, tartum kas būtų jam įbedęs kovos kirvį“. (Nors 
jau temo, aut. galėjo įžiūrėti angelą ir todėl patvirtina Grunčo 
žodžius.) „Be to, kaip matote, pas Herigerius ir fon der Cekes 
žuvo ir truputis nazaretietiško kičo. Herigeriai jį restauravo, 
fon der Cekės modernizavo, o Bošanai, tiksliau Bošanas, kaip 
niekur nieko paliko kapą griūti. Tasai vaikigalis... na, dabar 
jam jau beveik šešiasdešimt penkeri, bet aš jį čia mačiau dar 
trečiojo dešimtmečio pradžioje žliumbianų ir besimeldžiantį su 
jūureivišku kostiumėliu, atrodė gan juokingai, mat jau tada jis 
buvo kiek per senas dėvėti jūreivišką kostiumėlį, tačiau nenorėjo 
jo nusivilkti... gal ir dabar jis šitaip laksto, ten Žemai, sanatori- 
joje prie Merano. Retkarčiais jo advokatas pakrato kišenę, 
prašo išrauti .bent jau bjauriausias piktžoles ir tasai advokatas 
reikalauja, kad juokingas senasis ponas su jūreivišku kostiumėliu, 
vis dar gyvenantis iš savojo cigarečių popieriaus fabriko, turėtų 
teisę būti čia palaidotas. Mat šiaip miestas tikriausiai išlygintų 
kapines. O dabar stačiai bylinėjasi dėl laidojimo vietos (Krize- 
nimas. Aut.), tarsi nebūtų galima lygiai taip pat sėkmingai pa- 
laidoti to berniuko ten žemai, Tirolyje. O štai ir toji koplyčia, 
durys sulūžusios, jei norit, lįskit ir pažiūrėkit, ar nieko nelikę iš 
Lenės ir Boriso viržių“. 

Aut. iš tiesų įžengė į gerokai apgriuvusią mažą koplytėlę, 
su nerimu apžiūrėjo trupančias nazaretiečių stiliaus freskas gan 
žavios architektūros konchose. Koplyčios viduje buvo purvina, 
šalta ir drėgna, ir aut., norėdamas apžiūrėti altorių, nuo kurio 
pagrobtas spalvotasis metalas, surizikavo brūkštelėti keletą deg- 
tukų (ar jis galės tuos degtukus kaip išlaidas pateikti finansų 
valdybai, kol kas neaišku, nes, būdamas užkietėjęs rūkorius, aut. 
ir Šiaip sunaudoja jų daugybę, gerai apmokami oficialūs ir 
laisvai samdomi specialistai dar turės patikrinti, ar kokius try- 
lika — šešiolika degtukų galima nurašyti kaip dalinius gamybos 
kaštus); už altoriaus aut. rado rausvais ir violetiniais atspalviais 
keistai mirguliuojančias augalinės kilmės dulkes, kurios visiškai 

galėjo atsirasti sudūlėjus viržiams; o iš kur čia atsirado moteriško 
garderobo detalė, moterų paprastai dėvima ant krūtinės po 
suknele arba megztiniu, suglumusiam aut. paaiškino Grunčas, 
kuris tuo metu, kai aut. išlindo iš Bošanų koplyčios, dūmyte 
dūmijo savo pypkę. „Na, taigi, jos, matyt, užsuka, tos porelės, 
kurios retkarčiais čionai atklysta ir nežino, kur joms dėtis, 
neturi nei kokio priebučio, nei pinigų kokiam nors kambariūkš- 
čiui ir nebijo numirėlių“. 

Dar ilgai ir maloniai vaikštinėta tą žvarbų vakarą, kuris, 
regis, buvo kaip tik tam, kad užbaigtum jį Grunčo būdelėje, 
gurkšnodamas vyšninę. . 

„Na, tai štai, — prabilo Grunčas,— aš tiesiog nesusitvar- 
džiau išgirdęs, kad pas mus namie virė tokie žiaurūs mūšiai, 
užsimaniau nuvykti tenai dar kartą pamatyti savo motinos, gal- 
būt pagelbėti jai. Jinai jau artėjo prie aštuoniasdešimties, aš jos 
nelankiau jau dvidešimt penkerius metus, o kad ji visą gyvenimą 
lakstė ilgaskverniams iš paskos, tai ne jos kaltė, o tam tikrų 
(krizenimas) struktūrų. Beprotybė, bet aš leidausi į kelią, per 
vėlai, pasiklioviau tuo, kad pažįstu vietovę. Juk dar vaikas būda- 
mas ganiau ten karves ir kartais miško takeliais ir pamiškėm 
nukeliaudavau iki baltųjų ir raudonųjų smėlynų. Bet tuoj už 
Diūreno mane sučiupo šitie idiotai, įbruko į rankas šautuvą, 
davė raištį ir pasiuntė su būriu dar beveik vaikų į tenykščius 
miškus. Na, aš apsimečiau einąs su būriu į žvalgybą... žinojau 
šitą šūdą dar iš pirmojo karo laikų... kartu paėmiau keletą ber- 
niukų... bet nieko negelbėjo, kad pažįstu vietovę: čia jau buvo 
nebe vietovė... vien duobės, kelmai, minos, ir jei amerikonai 
nebūtų palyginti greitai mūsų nutvėrę, būtume išlėkę į orą... 
mat amerikonai žinojo neužminuotus takus. Laimė, bent šitie 
berniukai išsigelbėjo, aš taip pat, nors ir kiek palūkėjau, kol jie 
mane paleis, keturis mėnesius kopūstų smarvė ir palapinės, pur- 
vas ir šaltis, na, smagu pas amerikonus nebuvo, aš visam amžiui 
įsitaisiau reumatą, 0 motinos niekada daugiau nebemačiau. 
Ją nupylė kažkoks galvijas vokietis, nes ji iškėlė baltą vėliavą... 
kiek laiko tas užkampis buvo tarp linijų — tai amerikonų, tai 
germanų, o. išsikraustyti senutė nenorėjo. Ir tada germanai 
iš tiesų paleido iš automato į beveik aštuoniasdešimtmetę mamą, 
tikriausiai tie patys kiaulės, kuriems dabar ten statomi pamink- 
lai. O ilgaskverniai nesiima jokių žygių prieš tuos sušiktus pa- 
minklus. Turiu jums pasakyti, kad buvau visai nusivaręs nuo 

kojų, kai birželį amerikonai mane pagaliau paleido, su ūkinin- 
kais. Tai irgi nebuvo paprasta, nors aš iš tikrųjų priklausiau 
prie jų. Mat šį ūkininkų slaptažodį lageryje žinojo tik Kolpingo 
sūnūs ir kaip patarimą perduodavo jį savo draugams. Na, tada 
aš irgi ėmiau mėgdžioti tėvą Kolpingą, krikščionį darbininką, 
dievotai pabambėjau truputį ir šitaip išėjau jau birželį. Grįžęs 
simpatišką įmonę, kurią Hiolthonė man korektiškai perdavė, 
įskaitant ir nuompinigius. To aš niekada neužmiršiu, ji ir po 
šiai dienai moka man už gėles tik jų savikainą. Iš manęs persi- 
linės pažymos Valteriukas neprašė... mat aš būčiau privertęs jį 
bent jau paprakaituoti ir pazirzti porą mėnesių, o juk visus 
sunkius laikus pergyveno niekur neužkliuvęs. Tik kaip vaistą, 
žinoma, priversti jį laukti ir taip trupučiuką pakankinti, jam tas 
nepakenktų. Na, man jis irgi buvo geras, sujungė man priklau- 
sančių sklypų dalį ir davė man paskolą, kad pagaliau galėčiau 
pradėti savo biznį. Pasidalinome nuolatinius klientus, jis kilnia- 
dvasiškai padėjo man sėkla, bet koks pusmetis kokios nors ne- 
laisvės jam būtų buvęs į sveikatą“. 

Aut. dar kiek laiko (maždaug pusantros valandos) pasėdėjo 
pas Grunčą, kuris nė neketino ašaroti ir dabar maloniai tylėjo. 
Jo būdelėje buvo tikrai jauku, atsirado alaus ir vyšninės, ir čia, 
Grunčo būdelėje, aut. galėjo daryti tai, ko dėl matomumo Grun- 
čas jam neleido daryti kapinėse (,„Cigaretė čia matyti už kilo- 
metro“): rūkyti cigaretes. Vėl lydėdamas aut. pro slidžias šiukš- 
les laukan, Grunčas tarė, nepasakytum, kad ašarų smaugiamu, 
bet vis dėlto labai sujaudintu balsu: „Reikia padaryti viską, kad 
Lenės berniuką, tąjį Levą, pavyktų ištraukti iš kalėjimo. Juk tai, 
ką jis iškrėtė, tėra kvailystės. Iš tų bjaurybių Hoizerių jis teno- 
rėjo tam tikros kompensacijos savo motinai. Jis nuostabus jau- 
nuolis, kaip ir jo motina su tėvu, ir, šiaip ar taip, gimė jis kaip 
tik ten, kur aš dabar gyvenu, ir, prieš išeidamas į kapinių valdy- 
bą, o paskui — valyti gatvių, trejus metus dirbo pas mane. Nuos- 
tabus jaunuolis ir toli gražu ne toks tylenis kaip jo motina. Reikia 
kaip nors jam padėti. Juk jis čia žaisdavo dar būdamas mažas 
berniukas, kai, prasidėjus sezoninei prekybai, Lenė pagelbė- 
davo Pelceriui, o vėliau — man. Jeigu tik reiktų, paslėpčiau jį 
čia, tose pačiose kapinėse, kur slapstė jo tėvą. Jo čia niekas ne- 
rastų, be to, jis nejaučia tokios baimės požemiams ir kapų rū- 
siams, kokią jaučiu aš“. 

Aut. nuoširdžiai atsisveikino ir davė žodį — kurį ketina 
tesėti — vėl užsukti; be to, jis davė žodį, kad jei tik jaunajam 
Gruitenui pavyks pasprukti iš kalėjimo, jam „patars kapines“, 
kaip kad sako Grunčas. „Ir,— šūktelėjo Grunčas aut. pavy- 
mui,— pasakykite jam, kad pas mane jis visados gaus kavos, 
sriubos ir cigaretę. Visados“. 


Dabar pagaliau reikia pateikti to nedaugelio tiesioginių 
Lenės citatų santrauką: 

„eiti į gatvę“ (kad išgelbėtų savo pianiną nuo arešto) 

„dvasingų būtybių“ (kosmose) 

„surizikuoto pasišokimo“ (su H.H.) 

„būti su juo palaidota, kai jau ateis laikas“ (su chalatu) 

„Po šimts, kas čia iš manęs lenda?“ (Lenė, būdama maža 
mergaitė, susidomėjusi savo ekskrementais) 

„išsitiesusi ir visiškai atsipalaidavusi“; „atsivėrusi“; „ima“; 
„atsiduoda“ (viržių nuotykis) 

„Prašau, na, prašau duoti man šitą gyvybės duoną! Kodėl 
aš turiu taip ilgai laukti?“ (pareiškimas, dėl kurio buvo uždraus- 
ta priimti Pirmąją Komuniją) 

„Ir va, man ant liežuvio padėjo tokį balkšvą, trapų, sausą, 
beskonį daiktą... aš net norėjau jį išspjauti!“ (apie tikrąją P.K.) 

„kurį trokštu mylėti, kuriam trokštu besąlygiškai atsiduoti“; 
„sugalvoju drąsių švelnybių — jis turi patirti su manim malo- 
numą, 0 aš — su juo“ (apie savo „būsimąjį“ ) 

„Tas vyrukas“ (negali pasigirti) „švelniomis rankomis“ 
(pirmasis pasimatymas) 

„tamsoje ramiai galėčiau truputį paverkti“ (vaikščiojimas 
į kiną) 

„toks mielas, toks baisiai mielas ir geras“ (brolis Heinri- 
chas) 

„bijojau jo dėl jo siaubingai didelio išsilavinimo“ (brolis 
Heinrichas) 

„paskui nustebau, kad jis toks beprotiškai, beprotiškai 
mielas“ (brolis Heinrichas) 

„Visai neblogai laikėsi virš vandens“; „išiminėtojas“ (apie 
savo tėvą po 1945 metų) 

„jau tada buvo tėvui tikra pagunda, jokiu būdu nesakau, 
kad gundytoja“ (apie Lotą H.) 

„blogai, blogai, blogai“ (apie šeimynines kavutes su bro- 
liu H.) 

„Nnarsiausiai klozetą valė mūsų poetai“ (apie H. ir E. po to, 
kai ji išvalė užsikimšusį Margretos klozetą) 

„Tai“ (turi įvykti ne) „lovoje“. „Lauke, tik lauke. Visas 
šitas gulimasis lovon — tai ne tas, ko man reikia“ (samprotavi- 
mai Margretos akivaizdoje apie veiksmus, paprastai vadinamus 
mylėjimusi) 

„man mirė, dar būdamas gyvas“ (apie savo vyrą A.P. po 
to, kai šis ją privertė atlikti jau aprašytus veiksmus) 

„Ji ten sunyko, mirė iš bado, nors paskutiniu metu aš jai 
visada atnešdavau valgyti, o kai ji mirė, ją užkasė sode, be ant- 
kapio, be nieko; vos atėjusi aš išsyk pajutau, kad jos nebėra, o 
Šoikensas man pareiškė: 'Nebėra prasmės, panele, nebėra 
prasmės... nedraskysite gi žemės'. Tada aš nuėjau pas vyresniąją 
ir ryžtingai pasiteiravau apie Rachelę, išvykusi, sako man, o kai 
paklausiau kur, vyresnioji išsigando ir tarė: 'Vaikeli, ar tau 
galvoj negerai?“ (apie Rachelės mirtį) 

„neišpasakytai bjaurios“ (apie dienas su A.) 

(Darosi bloga) „žiūrint į šitas ką tik atspausdintų pinigų 
krūvas“ (apie savo darbą kontoroje per karą) 

„kerštas“ (Lenės spėjamas motyvas, kodėl jos tėvas mani- 
puliavo Mirusiomis Sielomis) 

„tučtuojau užsidegė“ (rankos uždėjimas Borisui) 

„daug gražesnį už tą viržių istoriją, kurią jau sykį esu tau 
pasakojusi“ (žr. aukščiau) 

„kaip tik tą akimirką prakeiktas saliutavimas pasiekė ribą“ 
(akimirka, kai Borisas prisipažino mylįs) 

„pasimylėjimas“ (Lenė Margretai apie šiaip jau atviriau 
nusakomus veiksmus) 

„žinai, aš visur, visur matau užrašą: Atsargiai, pavojinga 
gyvybei!“ (apie savo situaciją po pirmojo pasimylėjimo) 

„o kam to reikia, kam man tą iš karto žinoti, buvo svarbes- 
nių dalykų, o aš jam pasakiau, kad mano pavartė Gruiten, o ne 
Pfeifer, kaip popieriuose“ (Lenė Margretai apie pokalbį su 
Borisu) 

(amerikiečiai) „nė nebando pasistūmėti“ 

„juk tai tik 80 ar 90 kilometrų, kodėl viskas taip ilgai trun- 
ka?“ (žr. aukščiau) 

„kodėl jie neatskrenda dieną, na, kada gi jie vėl atskris 

dieną, ir kodėl tie amerikiečiai nepasistūmėja, kodėl jų taip 
ilgai nėra, juk tai visai netoli?“ (apie amerikiečių antskrydžius 
ir puolimą, kuris Lenei atrodė per lėtas) 

„šlovingojo rožinio mėnuo“ (apie 1944-ųjų spalį, per 
kurį buvo daug dieninių antskrydžių, leidusių Lenei mylėtis su 
Borisu) 

„Už tai aš dėkinga Rachelei ir Dievo Motinai, juodvi ne- 
užmiršo, kaip aš jas myliu“ (apie šlovingąjį mėnesį) 

„abu poetai, jei nori žinoti, abu“ (apie Borisą ir Erhardą) 

„pagaliau, pagaliau, o, kaip ilgai jie gaišo“ (vėl apie ameri- 
kiečių puolimą) 

(Apie mylėjimąsi) „jau negalėjo būti nė kalbos“ (Lenė, 
būdama nėščia). 

IX 


Aut. nepaprastai mielai apeitų vieną Lenės gyvenimo tarpsnį, 
apie kurį jau yra užsiminę kai kurie informatoriai: tai trumpa 
politinė Lenės veikla po 1945-ųjų. Šiuo atžvilgiu aut. apleidžia 
ne regėjimas, jį apleidžia vien tiktai tikėjimas. Ar jis vis dėlto 
privalo tikėti tuo, kas jam įtikinamai pasakojama? Ir tarp pro- 
fesionalų, ir neprofesionalų taip mėgstama tema apie aut. di- 
lemą čia gula popieriun visu aštrumu! Kad Lenė nėra abejinga 
politikai, liudija Hansas ir Grėtė Helcenai, kartais žiūrintys su 
ja televizorių, liudija taip, kad nei notarui, nei reporteriui nėra 
priežasties atsisakyti kaip nors šitą patvirtinti. Iš to, kas rodoma 
per televizorių, Lenei (šitai primygtinai teigia abu Helcenai, 
beveik dvejus metus su Lene žiūrėję jos nespalvotą televizorių) 
„labiausiai patinka veidai tų žmonių, kurie šneka apie politi- 
ką“. (Viena iš retų tiesioginių Lenės citatų!) Čia negalima 
perduoti Lenės nuomonės apie Barcelį, Kisindžerį ir Štrausą: 
aut. tai per brangiai kainuotų. Jis negali sau šito leisti ir, kal- 
bant apie šiuos tris ponus, jaučiasi panašioje padėtyje, kaip ir 
kalbant apie poną Aukštos pareigos. Jis — aut.— galėtų apsi- 
riboti savo, kaip reporterio, pareiga cituoti Lenę, užkrauti jai 
įrodinėjimo naštą, nusitempti ją teisman, ir nors neabejoja, jog 
Lenė nepaliktų nelaimėje nei jo, nei abiejų Helcenų, linkęs 
pasitenkinti čia vien užuomina ir necituoti. Dėl vienos papras- 
tos priežasties: jam nepatinka matyti Lenę teisme. Jam regis, 
kad Lenė ir taip turi per akis rūpesčių: jos vienintelis, didžiai 
mylimas sūnus — kalėjime, net jos pianinui pastaruoju metu 
gresia areštas; ji baiminasi arba nervinasi... ji nežino, ar tik ne- 
bus „pastojusi“ (Lenė, anot Hanso ir Grėtės H.) nuo turko; 
tokiu būdu nustatyta viena biologinė detalė: jai vis dar būna 
moteriški nemalonumai; grasinama nunuodyti ją dujomis, ir 
niekas nežino, ar tas grasinimas įgyvendinamas... išsakė jį vie- 
nas į pensiją išėjęs tarnautojas, gyvenantis kaimynystėje, kuris, 

kaip kad galima įrodyti, keletą kartų nesėkmingai bandė suar- 
tėti su Lene (kuo negrabiausias kabinėjimasis tamsioje prie- 
menėje, glamonės kepykloje, ekshibicionistinis aktas, taip pat 
tamsioje priemenėje); turto areštų ir gresiančių turto areštų 
džiunglės, kurių „net mačete nė pusėtinai neprakapotum“. 
(Lota H.) Nejaugi ji dar bus priversta teisme kartoti triuški- 
nančius, savo taiklumu (literatūriniu požiūriu) vertingus po- 
sakius apie Barcelį, Kisindžerį ir Štrausą? Į šį klausimą galima 
atsakyti tik šitaip: ne, ne ir dar kartą ne. 


Bet gana išsisukinėti: taip, Lenė „bendradarbiavo“ (Lo- 
ta H., Margreta, Hoizeris vyr., M.v.D. ir buvęs šios partijos 
veikėjas vienu balsu!) su VKP. Visi gi žino plakatus, ant kurių 
užrašyta: „bendradarbiaujant su...“; ten dažniausiai minimi 
žymus veikėjai, kurie niekada nepasirodo, kurių niekas nė ne- 
klausė, kurie nė sutikimo nedavė, tiesiog manoma, kad jie gali 
sudominti publiką. Ar manoma, kad Lenė gali sudominti pub- 
liką? Matyt, taip, nors tai neteisybė. Buvęs veikėjas, kuris šiuo 
metu turi klestintį laikraščių kioską patogioje vietoje miesto 
centre ir vadina save „68-iškiu“, šis — bent jau aut.— simpa- 
tiškas Žmogus, maždaug įpusėjęs šeštą dešimtį, atrodė jei ne 
tulžingas, tai nusivylęs, o paprašytas kiek pakomentuoti tą 
trumpą ir neaiškų ,„68-iškis“, tepasakė „Na, nuo 1968-ųjų 
aš ten nebedalyvauju. Ne, aš tai ne“. Toliau rišliai perteikiamas 
šio informatoriaus, panorėjusio likti anonimu kaip ir aukštas 
pareigas užimantis ponas, pranešimas, kuris buvo dėstomas da- 
limis, nes informatorių nuolat pertraukinėdavo laikraščių pir- 
kėjai. Šitaip aut. sužinojo, kokios nepaprastai savotiškos pre- 
kybos politikos laikosi ,68-iškis“, kuris, maždaug per pusva- 
landį mažiausiai keturiolika, penkiolika kartų paklaustas 
pornografinių leidinių, valdingai, jei ne gaižiai atkirsdavo: 
„Neprekiaujame“. Aut. pasirodė, kad net palyginti nepriekaiš- 
tingus spaudos organus — tokius, kaip bulvariniai laikraščiai, 
solidūs ir nesolidūs dienraščiai, o taip pat pusėtinai arba beveik 
nepriekaištingo pobūdžio iliustruoti laikraščiai — „„68-iškis“ 
iškišdavo tik nenoromis. Į atsargias aut. pranašystes, jog ma- 
tydamas tokią prekybos politiką, jis būgštaująs dėl kiosko 
pelningumo, minėtasis informatorius atsakė konkrečiai. „Vis 
tiek uždarysiu šitą būdą, vos tik man ims mokėti invalidumo 
pensiją. Dabar gaunu tik menką pensiją-kompensaciją, kurią 

tvirtinant man aiškiai davė pajusti, jog jiems būt buvę geriau, 
jei aš nebūčiau likęs gyvas. Ir pigiau būt buvę. Ne, šituo ver- 
gišku buržuaziniu šūdu, šituo pornoimperializmu aš neprekiau- 
ju, nors kai kas ir stengiasi mane priversti, atseit „tokioje re- 
prezentacinėje vietoje esančio kiosko pasiūla privalo atitikti jo 
potencialių pirkėjų paklausą“ (citata iš miesto savivaldybės 
nario, priklausančio KDS, pareiškimo). Ne, aš — ne. Tegu 
šitą mėšlą pardavinėja ten, kur jam ir vieta: prie bažnyčių durų, 
tarp savo klerikalinių laikraštpalaikių ir veidmainiškų postrin- 
gavimų apie skaistybę. O pas mane — ne. Nei Nanenas, nei 
Kindleris, nei Ainošius, nei Keipošius... tiek to, tegu jie ir toliau 
mane boikotuoja ir įtarinėja, aš ir ateity neatsisakysiu savo 
cenzūros. Geriau kojas pakratysiu, bet nepardavinėsiu jų ver- 
giško buržuazinio šūdo“. Papildant tikriausiai reikėtų pridurti, 
kad šis informatorius — užkietėjęs rūkorius, jo veido spalva ir 
akys — kaip žmogaus nesveikomis kepenimis, tankūs žili plau- 
kai, akiniai su daug dioptrijų, drebančios rankos, o veide — tokia 
aiški panieka, kad aut. ir norėdamas negalėjo puoselėti iliuzijų, 
JO0g Jam ši panieka netaikoma. „Juk aš galėjau šitai nujausti dar 
tada, kai jie, šitie Viši fašistai, ištraukė iš lagerio Prancūzijoje 
Ilzės Krėmer Vernerį ir, kaip vėliau sužinojau, atidavė jį na- 
ciams. Niekas negali suprasti, kaip mes jautėmės tuos pusantrų 
metų, kai galiojo Stalino — Hitlerio paktas! Na, Vernerį jie su- 
šaudė, o mus pasiekė kužduliai, esą jis buvęs fašistinis išdavi- 
kas, o norint atsikratyti fašistinių išdavikų, ramia sąžine galima 
naudotis fašistais. Ir tokiais sapalais aš tikėjau net iki 1968-ųjų. 
„Išvalykite savo gretas nuo fašistų, išdavę juos fašistams kaip 
šnipus“. Na, bent jau valdančio proletariato rankos liks švarios. 
Puiku. Bet be manęs. Ne. Reikėjo paklausyti Ilzės 1945-aisiais. 
Bet aš to nepadariau, dar dvidešimt trejus metus dirbau 
legaliai ir nelegaliai, buvau apskųstas, suimtas, sekamas, išjuok- 
tas. Dabar, kai baigsiu šitą prekybą, išvažiuosiu Italijon, kur 
dar tikriausiai yra keletas žmonių, keletas tokių, kurie ne tokie 
subinlaižiai kaip mes. A, dėl tos Pfeiferių ar Gruitenų mergai- 
tės, net man tada buvo nemalonu, nors buvau dogmatikas kaip 
septyniolika kardinolų kartu sudėjus. Mat mes sužinojome, kad 
ji Mirtinai pavojingomis aplinkybėmis susimylėjo su Raudono- 
sios Armijos kareiviu, perdavinėjo jam maisto produktus, že- 
mėlapius, laikraščius, žinias apie esamą padėtį, ji net susilaukė 
nuo jo vaiko, rusišku vardu. Norėjome padaryti ją pasiprieši- 

nimo kovotoja, bet žinot, ko ją išmokė tasai Raudonosios 
Armijos kareivis? Melstis! Išprotėti galima! Na, ji buvo patrauk- 
li, daili it paveiksliukas, o tai puošė mūsų varganus renginius, 
nors iš tikrųjų tada reikėjo kovoti. prieš tas nesąmones, kurias 
Rytprūsiuose ir kitur išdirbinėjo atseit socialistinė armija. O, 
kad aš būčiau paklausęs Ilzės, kuri man kalbėjo: „Fricai, na 
pripažink, kad taip toliau negalima, taip nebegalima. Juk tai ne 
tas, ko troškome 1928-aisiais, kai Tedį Telmaną, matyt, dar 
reikėjo remti taktikos sumetimais. Na, pripažink pagaliau, kad 
laimėjo Hindenburgas, 1945-aisiais taip pat. Ir duokit ramybę 
tai mergaitei, jūs tik pridarysite jai bėdos, o patys nieko nelai- 
mėsite“. Taip, bet juk ji buvo darbininkė, tikra darbininkė, 
nors ir iš nusigyvenusių buržujų, ir, na taip, mes porą kartų 
pasiekėme, kad ji paimtų į rankas raudoną vėliavą ir pereitų 
su mumis per miestą, nors turėjom ją beveik visiškai nugirdyti, 
nes ji buvo liguistai drovi, o porą kartų ji labai dailiai sėdėjo 
tribūnoje, kai aš kalbėjau. Man ir šiandien nemalonu tai prisi- 
minti“. (Ar aiškiai matomas ir taip tamsios Frico odos patam- 
sėjimas reiškė, jog jis nuraudo? To dar bus galima paklausti. 
Beje, vardas Fricas — išgalvotas; tikrasis ,„Frico“ vardas aut. 
žinomas.) „O ji buvo tokia nuostabiai proletariška... visiškai 
nesugebėjo perimti buržuazinės galvosenos, kai visur vaikomasi 
pelno, o juo labiau kliautis tokia galvosena... bet Ilzė Krėmer 
buvo teisi: mes pakenkėme jai ir patys nieko nelaimėjome, nes 
kartą ar du, kai ji iš tiesų atsakinėjo korespondentams, paklaus- 
ta apie savo Borisą ir ko iš jo išmokusi „pogrindyje“, ji atsakė: 
„Melstis“. Tai buvo vienintelis jos ištartas žodis, o tai, žinoma, 
gardus kąsnis reakcinei spaudai, kuri negalėjo susilaikyti ne- 
paskyrusi mums antraštės: „Mokykitės melstis su VKP. Dela- 
krua blondinė pasirodo besanti Trojos arklys“. Negana to, ji 
kadaise tikrai įstojo į partiją, o išstoti pamiršo, ir ją tuojau ap- 
lankė, kai mus uždraudė, tada ji užsispyrė ir, kaip ji sakė, „juo 
labiau“ neišstojo, o kai sykį josios paklausiau, kodėl ji, iš tei- 
sybės, su mumis susidėjo, ji tarė: „Todėl, kad Tarybų Sąjunga 
išaugino tokius žmones, kaip Borisas“. Išprotėti galima, kai 
pagalvoji, kad ją su mumis iš tiesų siejo labai sudėtingi ryšiai, 
bet mūsų su ja nesiejo niekas... tada, taigi, tada galvoj viskas 
apsiverčia, nes šitaip imi suprasti, kodėl šiandien Vakarų Eu- 
ropoje visiškai žlunga pasaulinis proletariato judėjimas. Ai, 
baikime tas šnekas. Aš išvažiuosiu į Italiją, bet man skaudu 

girdėti, kad toks sumautas josios gyvenimas. Jai nebus malonu 
mane prisiminti, šiaip prašyčiau jūsų perduoti jai linkėjimų. 
Man reikėjo paklausyti Ilzės ir senojo Gruiteno, tos mergaitės 
tėvo, kuris tik juokėsi juokėsi ir purtė galvą, kai jo Lenė išžy- 
giavo su raudona vėliava“. | 
Tikriausiai reikėtų pridurti, kad Fricas ir aut. pakaitomis 
vaišino vienas kitą cigaretėmis, o tuo pat metu Fricas pardavi- 
nėjo jo taip niekinamus buržuazinius laikraščius dabar jau 
beveik su smagia panieka. Jo rankų judesiai ir mostai buvo to- 
kie, jog jautresniam laikraščių pirkėjui galėjo pasirodyti įžei- 
džiantys. Frico komentaras: „Dabar eina ir skaito šitą niekalą, 
šitą feodalinį sukompiliuotą šlamštą, kurį skaitydami girdėte 
girdite, kaip globėjiškai skamba autorių balsai. Ryja seksą ir 
hašišą, kaip kad seniau rijo ilgaskvernių paplavas, o mini ir 
maksi nešioja taip pat šauniai, kaip kad anksčiau nešiojo savo 
padorias vienuoliškas palaidinukes. Duosiu jums vieną gerą 
patarimą: išsirinkite Barcelį arba Kioplerį, tai šitą liberalų 
mėšlą gausite bent jau iš pirmų rankų. O aš, aš mokausi žmonių 
kalbos, italų, ir platinu posakį: hašišas — tai liaudies opiumas“. 


Aut., kuriam akmuo nuo širdies nukrito, kad jis pusėtinai 
išaiškino šį bjaurų Lenės gyvenimo epizodą, lankant kitus po- 
tencialius informatorius, nepasisekė jau prie jų namų arba butų 
durų, kur jį sutikdavo klausimu: „Jūs už ar prieš 1968-uosius?“ 
Kadangi aut., smelkte persmelktas įvairiausių motyvacijų, dras- 
kyte draskomas visokiausių pojūčių, ne iš karto, bent jau ne iš 
pirmo karto, suvokė, kodėl turi pasisakyti už ar prieš ištisus 
dvidešimtojo amžiaus metus, todėl jis per ilgai svarstė apie 
šiuos metus ir, kaip atvirai prisipažįsta, beveik nuolatinio po- 
reikio viską neigti skatinamas, pagaliau nusprendė atsakyti: 
„Prieš“ — ir tada durys užsivėrė jam visiems laikams. Bet vie- 
name archyve jam vis dėlto pavyko rasti tą laikraštį, kurį Fricas 
citavo, kalbėdamas apie Lenę. Tai krikščioniškas laikraštis, 
1946 metų, Frico citata patvirtinama kaip „sutampanti žodis 
žodin“, (Aut.) Įdomūs ir todėl, ko gero, verti paminėti buvo 
dar du dalykai: pats straipsnio tekstas ir laikraštinė nuotrauka, 
kurioje matome VKP vėliavomis ir emblemomis padabintą 
tribūną, 0 joje — įgudusio oratoriaus poza stovintį Fricą — 
stulbinamai jauną: įpusėjusį, o gal bebaigiantį trečią dešimtį, 
dar be akinių. Antrame plane — Lenė, įstrižai virš Frico gal- 

vos laikanti vimpelą su tarybinėmis emblemomis, poza, aut. 
gyvai primenanti vėliavų vaidmenį per tam tikrus liturginius 
renginius, kai iškilmingiausiomis akimirkomis privalu nuleisti 
vėliavas. Šioje nuotraukoje Lenė darė aut. dvejopą įspūdį: 
simpatiška, tačiau ne vietoje, jei nesakysime to, ko taip lengvai 
nepasakysi — apsimetėlė. Aut. labai norėtų sukoncentruoti į 
šią nuotrauką visą savo neišskaidytą regėjimą per dar neišrastą 
linzę, kad išdegintų iš ten Lenę. Laimė, šioje blogai atspaus- 
dintoje laikraštinėje nuotraukoje Lenė sunkiai atpažįstama, ir 
tai tik išrinktiesiems, tad belieka tikėtis, kad jokiame archyve 
neliko šios nuotraukos negatyvo. O straipsnį čia galbūt verta 
pacituoti pažodžiui. Po jau cituotais užrašais po nuotrauko- 
mis — straipsnio antraštė: „Jauna, krikščioniškai išauklėta 
moteris išmoko melstis iš raudonųjų ordų. Nors ir sunku suvok- 
ti, tai patvirtinta: jauna moteris, kurią nežinia kaip geriau va- 
dinti — panele G. ar ponia P.,— didžiuojasi, kad iš vieno Rau- 
donosios Armijos kareivio vėl išmoko melstis. Ji turi nesantuo- 
kinį vaiką, o kaip šio vaiko tėvą ji su pasididžiavimu nurodo 
vieną tarybinį kareivį, su kuriuo, praėjus dvejiems metams po 
to, kai josios sutuoktinis P. atidavė gyvybę nesantuokinio vaiko 
tėvo gimtinėje, ji užmezgė nelegalų ir neteisėtą seksualinį ryšį. 
Jai negėda propaguoti Staliną. Mūsų skaitytojų nereikia per- 
spėti saugotis šitokios beprotybės, tačiau gal būtų galima pa- 
klausti, ar tam tikros pseudonaivumo apraiškos nepriklauso 
politinių nusikaltimų kategorijai. Mes žinome, kur mokytis 
melstis: tikybos pamokose ir bažnyčioje, taip pat žinome, už ką 
mums melstis: už krikščioniškus Vakarus, o susimąstę skaity- 
tojai retkarčiais galėtų sukalbėti tylią maldelę ir už panelę 
G. alias ponią P. Jai to reikėtų. Šiaip ar taip, pamaldusis pen- 
sininkas burmistras dr. Adenaueris turi didesnių galimybių mus 
įtikinti, nei jų galėtų slypėti šios suklaidintos, galimas daiktas, 
psichiškai nesveikos ponios (panelės?), kilusios iš geros, tačiau 
visomis prasmėmis smukusios šeimos, mažajame pirštelyje“. 

Aut. nuoširdžiai viliasi, kad tais laikais Lenė taip pat nere- 
guliariai skaitė laikraščius, kaip ir šiandien. Jam — aut.— 
nepatinka matyti Lenę įžeistą šiuo krikščionišku stiliumi (są- 
moningai pavartotas įnagininkas! Aut.). 


Per tą laiką pavyko patikrinti dar vieną svarbią detalę: 
ant durų rėmtarpio Grėtė Helcen rado brūkšnius, kuriuos ki- 

tados, kai Pfeiferiai pas Gruitenus piršo Lenei Aloyzą, braukė 
Marja van Dorn — tąsyk žodis „garbė“ tikrai buvo ištartas 
šešiasdešimt kartų. Tuo įrodyti du dalykai: M.v.D. yra patikima 
informatorė ir: Lenės durų rėmtarpis nedažytas jau trisdešimt 
metų. 


Po tam tikrų (galima sakyti, nereikalingų) pastangų pa- 
vyko išsiaiškinti ir keistąjį žodį „krisčiavonė“. Aut. keletą kartų 
(irgi nereikalingai) bandė klausinėti jaunesnių dvasiškių, mat 
nors tasai žodis aut. priminė tam tikras higienines priemones, 
didžiai patikima močiutė Komer pavartojo jį bažnytiniame 
kontekste. Rezultatas: neigiamas. Aut. gadino sau nervus ir 
gaišo laiką, skambinėdamas į psichologinės pagalbos tarnybas, 
kuriose dirba dvasiškiai, o šie (be pagrindo!) manydavo, jog iš 
jų šaipomasi, dvejodami, bjauriai būgštaudami išklausydavo 
paaiškinimų, tačiau gilintis į kalbinį kontekstą jiems atrodydavo 
visiškai neįdomu, ir jie paprasčiausiai padėdavo arba paka- 
bindavo ragelį; tada aut. kilo mintis, kuri galėjo kilti ir anks- 
čiau, juk šį žodį jis išgirdo geografiniame trikampyje Verpe- 
nas— Tolcemas— Lisemichas: aut. pasiteiravo M.v.D., kuri, 
nedvejodama nė akimirkos, identifikavo jį kaip tarmybę, reiš- 
kiančią „Kristaus mokslą“, maldų mokymąsi, kuris „iš teisy- 
bės, buvo skirtas vaikams kaip tam tikros papildomos tikybos 
pamokos, bet ir mes, suaugę, kartais lankydavome jas, kad 
pasikartotume, ką primiršę; bet, šiaip ar taip, jos dažniausiai 
vykdavo tokiu laiku, kai mes, sočiai privalgę, miegodavome 
namie: sekmadieniais popiet, prieš tris“ (M.v.D.)) Galimas 
daiktas, čia bus evangelikų „sekmadieninės mokyklos“ kata- 
likiškasis variantas. 


Aut. (ir taip jau užvilkinęs savo tyrinėjimus per bokso 
varžybas tarp Klėjaus ir Freizerio) pajuto smarkoką sąžinės 
graužimą, bet tik dėl savo tyrinėjimų finansavimo bei su tuo 
susijusių finansų valdybos nuostolių; ar verta keliauti Romon 
ordino centro archyve šniukštinėti Haruspikos likimo? Žmo- 
giškai vertingi, tačiau reporterio požiūriu bevaisiai susitikimai 
su abiem jėzuitais Freiburge ir Romoje — įskaitant telefono, 
telegrafo, pašto ir kelionės išlaidas — be abejo, neapsimokėjo; 
Iš jų aut. pelnė tik vieną šventą paveikslėlį, o egzokrininiu bei 
endokrininiu atžvilgiu visiškai išsiderinusi Margreta, kurios 


273 


lankymas jam retkarčiais kainuodavo vieną kitą gėlytę, nedi- 
delės talpos butelaitį džino, o, progai pasitaikius, ir porą ciga- 
rečių,— net už taksi mokėti nereikėdavo, nes aut., jau vien 
sveikatos sumetimais, dažniausiai kulniuodavo tenai pėsčio- 
mis, — pranešė keletą reikšmingų ir stulbinančių detalių apie 
Heinrichą Gruiteną. Be to, derėjo atsižvelgti ne tik į mokesčių 
politiką, bet ir į žmoniškumą: ar mieloji sesuo Cecilija neturės 
per jį nemalonumų, sesuo Sapiencija — keblumų, ar tik dar 
kartą neperkels už bausmę tegu ir ne itin simpatiško Alfredo 
Šoikenso? 

Kad netrukdomas galėtų apsvarstyti visas šias problemas, 
aut. iš pradžių iškeliavo prie Žemutinio Reino, iškeliavo trau- 
kiniu, kuriame nebuvo vagono-restorano, kuriame netgi ne- 
"prekiavo gėrimais, antros klasės kupė pravažiavo šventą vietą 
Kevelerą, pravažiavo Zygfrydo gimtinę, tuoj po to — miestą, 
kur trūko kantrybė Lohengrinui, o iš ten dar pavažiavo apie 
penkis kilometrus taksi, pro Jozefo Boiso tėviškę, į kaimą, kuris 
jau beveik atrodė grynai nyderlandiškas. Pavargęs, net kiek 
suirzęs nuo nepatogios, kone tris valandas trukusios kelionės, 
aut. nusprendė mažumėlę pasistiprinti, tai ir padarė prie ke- 
pinių kiosko, kur iš pažiūros storėjanti šviesiaplaukė moteris, 
kuo maloniausiai aprūpinusi aut. kepiniais, majonezu ir kotle- 
tais (karštais), pasiuntė jį į priešais esančią užeigą kavos. 
Diena pasitaikė ūkanota, drėgmė it skalbykloje, ir ėmė aiškėti, 
kad kitados Zygfrydas ne tik prajojo pro Nifelheimą pakeliui 
į Vormsą, bet ir atėjo iš jo“". Užeigoje buvo šilta ir tylu; mie- 
guistas šeimininkas pylė degtinę dviem užeigoje besisvečiuo- 
jantiems mieguistiems vyriškiams, aut. jis irgi stumtelėjo di- 
džiulį stiklą, sakydamas: „Geriausias dalykas tokiu oru, ne- 
bekrės drebulys, be to, pridera po kepinių su majonezu“, ir 
toliau ramiai sau šnekučiavosi su abiem savo svečiais, tarme, 
primenančia Printeno, gerkline, grynai bataviška. Nors aut. 
tebuvo už kokių šimto kilometrų nuo savo būstinės, čia jis pats 
sau atrodė taip, tarsi būtų iš pietų; jam patiko, kad abu mieguisti 
vyrai ir šeimininkas, stumtelėjęs jam per bufetą jau antrą tau- 
relę degtinės, nėra labai smalsūs; pagrindinis pokalbio objek- 
tas, regis, buvo „bažninčia“, ir konkrečiu, architektūros bei 


** Nijfelheimas — germanų mitologijoje šiaurėje esanti mirusiųjų karalystė, 
šalčio, rūko, tamsos šalis. 

organizacijos, ir abstrakčiu, kone metafiziniu požiūriu; smar- 
kiai purtoma galvomis, paskui kažkas tarstelima apie „Paapen“, 
bet omeny turimas anaiptol ne nesimpatiškasis reichskancleris; 
tikriausiai jis nė nevertas, kad jį minėtų šie orūs vyriškiai. Ar 
bent vienas iš šitų trijų vyrų, kurie, nors ir buvo vokiečiai, 
matyt, sudarė išimtį ir smuklėje nešnekėjo apie karą, galėjo 
pažinoti Alfredą Bulhorstą? Ko gero, visi trys, galimas daiktas, 
arba tikriausiai jie sėdėjo su juo mokyklos suole, ką tik išsimau- 
dę ir susišukavę šlapius plaukus, eidavo šeštadieniais išpažin- 
ties, sekmadieniais — į mišias, o sekmadienį popiet — į tąsias 
pamokas, kurios kiek piečiau vadinamos krisčiavone, klumpėti 
čiuožinėdavo nuo ledo kalnelių, retkarčiais keliaudavo kaip 
maldininkai į Kevelerą ir iš Olandijos slapta pargabendavo 
cigarečių. Pagal amžių jie turėtų, galėtų jį pažinoti, tąjį, kuris 
1944 m. pabaigoje mirė Margretos karo ligoninėje po dvigu- 
bos amputacijos ir kurio kareivio pažymėjimas nebuvo panau- 
dotas pagal paskirtį, norint legalizuoti — bent laikinai — vieną 
tarybinį kareivį. Trečiosios degtinės taurelės aut. atsisakė ir 
paprašė kavos, kad neužmigtų nuo malonaus mieguistumo. 
Ar tokią ūkanotą dieną čia, Nifelheime, Lohengrinui trūko 
kantrybė, kai Elza iš tiesų jam uždavė savąjį klausimą; kažkur 
čia jis sėdo ant gulbės, kuri vėlesnėms kartoms kaip tik tiko 
panaudoti margarino markei? Kava buvo puiki, ją padavė 
moteris, parodžiusi aut. tik rausvai baltas putlias rankas, šei- 
mininkas nepašykštėjo cukraus į lėkštelę, o privalomame ąso- 
tėlyje buvo ne pienas, bet grietinėlė. Bažninčia ir „Paapen“, 
tam tikras susierzinimas vis dar prislopintuose balsuose. Kodėl, 
kodėl gi Alfredas Bulhorstas negimė už kokių trijų kilometrų į 
vakarus, o jei būtų buvę taip, tai kokį kareivio pažymėjimą tą 
dieną būtų galėjusi nukniaukti Borisui Margreta? 

Pusėtinai pasistiprinęs, aut. pirmiausia nuėjo į bažnyčią, 
kur pasinaudojo atminimo lenta žuvusiems kaip adresų knyga; 
čia buvo keturi Bulhorstai, bet tik vienas Alfredas... ir šis Al- 
fredas — dvidešimt dvejų — čia buvo įrašytas kaip miręs ne 
1944, o 1945 metais. Tai glumino. Ar tik nebus čia pranešta 
apie dvigubą mirtį kaip ir Keiperio, vietoj kurio antrą kartą 
žuvo Šliomeris, atveju? Zakristijonas, kuris nesivaržydamas atė- 
jo iš zakristijos su pypke dantyse ruoštis kažkokioms liturginėms 
apeigoms — žalios, violetinės ar raudonos skepetos ten buvo 
išskleistos? — žinojo viską. Kadangi aut. visiškai nemoka me- 

luoti arba ką nors suregzti (jis turi tiesiog bjaurų įprotį remtis 
faktais, tai bet kas jau bus pastebėjęs), didžiai sutrikęs kažką 
neaiškiai sumurmėjo apie tokį Alfredą Bulhorstą, kurį sutikęs 
per karą, o zakristijonas, nepatiklus, nors ir ne įtarus, tučtuo- 
jau atsakė, jog „jų“ Alfredas žuvo prancūzų nelaisvėje per 
nelaimingą atsitikimą kasykloje, palaidotas jis Lotaringijoje; 
jo kapo priežiūra pavesta rūpintis vienai gėlininkystei Sen 
Avolde; jo sužadėtinė — „švelni graži mergaitė, šviesiaplaukė, 
miela ir protinga“ — įstojo į vienuolyną, o Alfredo tėvai ir 
šiandien neranda paguodos, nes jis žuvo kaip tik tada, kai karas 
jau buvo baigtas. Taip, jis dirbo darbininku margarino fabrike, 
doras, tylus, nenorėjęs tapti kareiviu, o kurgi aut. jį sutikęs. 
Vis dar be įtarimo, bet jau smalsiai plikis zakristijonas taip 
atkakliai įsispitrijo į aut., kad šis greitosiomis nevykusiai tūp- 
telėjo ir kuo skubiausiai atsisveikino. Jis anaiptol netroško 
taisyti Alfredo mirties datos, netroško pasakoti Alfredo tė- 
vams, kad jie pavedė rūpintis priežiūra kapo, kuriame ilsisi 
tarybinio žmogaus palaikai, pelenai, dulkės, ir ne todėl, kad 
jis — aut.— pavydėtų šito toms dulkėms, tiesiems pelenams — 
ne, bet juk gera, kai žinai, kad tas, kurį manai gulint kape, iš 
tiesų ten guli, o juk čia turbūt akivaizdu, jog taip nėra, tačiau 
labiausiai neramino štai kas: matyt, vokiečių mirties biurokra- 
tija čia visiškai nebesusidorojo. Tai per daug glumino. O za- 
kristijonas ir taip jau buvo pakankamai suglumintas. 


Čia neverta aprašinėti, kaip sunku buvo rasti taksi, ne- 
verta aprašinėti ir ilgėlesnės viešnagės Klėvėje, o taip pat ir 
kone tris valandas trukusios kelionės atgal baisiai nepatogiu 
traukiniu, vėl važiavusiu pro Ksanteną ir Kevelerą. 

Margreta, dar tą patį vakarą paprašyta paaiškinti, „kaip 
Dievą myliu“ prisiekė, kad šis Alfredas Bulhorstas mirė ant 
jos rankų: šviesiaplaukis, liūdnas, besišaukiąs kunigo, be abiejų 
kojų... tik ji, prieš pranešdama apie jo mirtį, greitai nubėgusi 
į raštinę, kuri jau buvo baigusi darbą, pritaikytu raktu atraki- 
nusi spintą su sustumiamomis durimis ir pavogusi jo karinį bi- 
lietą, paslėpusi jį savo rankinuke ir tik tada pranešusi apie 
Alfredo mirtį. Taip, jis pasakojęs jai apie savo nuotaką, gražią, 
tylią, šviesiaplaukę mergaitę, minėjęs ir savo gimtinę — kurią, 
tarnaudamas tiesai, aut. vargais negalais surado — tačiau, ga- 
limas daiktas, kad per skubą, vos ne prieš karo ligoninės per- 

kėlimą, „formalumai“ buvo pamiršti, tai sakydama ji turinti 
galvoje ne laidotuves, bet giminių informavimą apie jo mirtį. 

Dabar belieka duoti vieną klausimą: ar vokiečių biuro- 
kratija iš tiesų nesusidorojo, arba — ar aut. privalėjo įsiveržti 
pas senuosius Bulhorstus ir atskleisti jiems tiesą apie palaikus, 
kuriems, senųjų Bulhorstų pavedimu, kasmet per Visus Šventus 
sodinami viržiai arba našlaitės, bei paklausti, ar jiems niekados 
nekrito į akis, kad retkarčiais ten guli didžiulė puokštė raudo- 
nų it kraujas rožių, kurias padeda Lenė ir josios sūnus Levas, 
kai, progai pasitaikius, tenai lankosi; arba — 0 gal pas senuo- 
sius Bulhorstus aut. būtų radęs tą Boriso pildytą, iš anksto at- 
spausdintą raudoną kortelę, kuria jis pranešė, jog gyvas ir 
sveikas pateko į amerikiečių karo nelaisvę? Tegu šie klausimai 
lieka be atsako. Visko išaiškinti neįmanoma. O aut. atvirai 
prisipažįsta, kad jam — kaip Elzai iš Brabanto arba Lohen- 
grinui — nuo smalsiai nepatiklaus Žemutinio Reino, beveik 
Nyderlandų zakristijono žvilgsnio, nelabai toli nuo Nijmvė- 
geno, trūko kantrybė. 


Nors ir keista, pavyko išaiškinti, tegu ir ne iki galo, ne 
Haruspikos mirtį, bet dalį jos praeities ir ne jos pačios ateities 
planus, bet ką su ja ateity planuoja daryti kiti. Aut. vis dėlto 
ryžosi kelionei į Romą, ir ši kelionė, kaip išimtis, apsimokėjo. 
Kas dėl Romos miesto, aut. siūlo susipažinti su atitinkamais 
prospektais ir vadovais turistams, prancūzų, anglų, italų, ame- 
rikiečių bei vokiečių filmais, o taip pat su gausia vokiečių 
literatūra apie Italiją, prie šios literatūros jis nieko neketina 
pridurti; jis tik norėtų prisipažinti, kad jis — netgi Romoje — 
suprato Frico norus; kad galėjo nagrinėti skirtumą tarp jėzuitų 
ir moterų vienuolyno; kad jį priėmė tiesiog žavinga vienuolė, 
daugių daugiausia keturiasdešimt vienerių metų amžiaus, kuri, 
išgirdusi iš aut. tokius pataikūniškus žodžius apie seseris Ko- 
lumbanus, Prudenciją, Ceciliją ir Sapienciją, nusišypsojo ne 
su tam tikra ironija, bet iš tiesų maloniai ir išmintingai. Net 
Lenė paminėta, ir pasirodė šit kas: ir apie ją žinoma ant kalvos 
ordino būstinėje. Įsivaizduokite: ten žino apie Lenę! Po pinijo- 
mis ir palmėmis, tarp marmuro ir žalvario, nepaprastai elegan- 
tiškame vėsiame kambaryje. ant juodų odinių Moriso firmos 
fotelių, ant stalo nepeiktina arbata, ne tyčiomis, ne iš palan- 

kumo, o iš tiesų nepastebinti ant lėkštelės krašto smilkstančios 
cigaretės dabar jau tikrai kerinti vienuolė, apgynusi diserta- 
ciją apie Fontanę ir artimiausiu laiku besiruošianti ginti habi- 
litacinį darbą apie Gotfrydą Beną (!), tegu ir ordinui priklau- 
sančioje aukštojoje mokykloje, didžiai išsilavinusi germanistė 
kukliu abitu (kuris jai nuostabiai tiko), žinanti netgi Heisen- 
biutelį — ji buvo girdėjusi apie Lenę! 

Reikia įsivaizduoti: Roma! Pinijų šešėliai. Cikados, venti- 
liatoriai, arbata, migdoliniai sausainiai, cigaretės, maždaug 
šešta valanda vakaro, ir kūniškai, ir dvasiškai vienodai gun- 
danti asmenybė, kuri, net paminėjus „Markizę fon O...“, nėmaž 
nesuglumo, kuri, kai aut. prisidėgė antrą cigaretę, prieš tai 
tiesiog į lėkštę užgesinęs pirmąją (Meiseno porceliano imita- 
cija, tačiau gera), staiga sušnibždėjo prikimusiu balsu: „Po 
paraliais, duokite ir man, šitas Virginijos tabakas... jo kvapui 
aš negaliu atsispirti“ — užsitraukė taip, kad apibūdinti galima 
tik žodžiu „nuodėmingai“, ir kuždėjo toliau, dabar jau kaip 
tikras sąmokslininkas: „Jei ateis sesuo Sofija, tai ta cigaretė 
jūsų“. Šioji asmenybė, čia, pasaulio centre, pačioje katalikybės 
širdy, ji pažinojo Lenę, pažinojo ją ne tik kaip Gruiten, bet 
netgi kaip Pfeifer, ir dabar jinai, šioji dangiška asmenybė, su 
mokslininko dalykiškumu pasikuitė žalio kartono aplanke, DIN 
A, formato, maždaug dešimties centimetrų storio, ir, tik ret- 
karčiais mesdama akį į atskirus popierius bei popierių pluoštus, 
padedančius prisiminti, prabilo apie „seserį Rachelę Mariją 
Gincburg, kilusią iš Pabaltijo; gimusi 1891 m. netoli Rygos, 
abitūra — 1908 m. Kenigsberge; studijavo Berlyne, Getin- 
gene, Heidelberge. 1914 m. ten pat apgynė biologijos diserta- 
ciją. Per Pasaulinį karą keletą kartų kalinta kaip žydų kilmės 
socialistė-pacifistė. 1918 m. gina disertaciją apie endokrinolo- 
gijos pradmenis Klodo Bernaro darbuose, disertacija, kurią 
buvo sunku priskirti kokiai nors sričiai, nes joje jungėsi medi- 
cinos, teologijos, filosofijos ir moralės dalykai, bet galų gale 
vienas terapeutas pripažino ją medicininiu darbu. Dirbo gydy- 
toja darbininkų rajonuose Rūro srityje. Apsikrikštijo 1922 m. 
Skaitė paskaitas įvairiose jaunimo organizacijose. Stojant į 
vienuolyną kilo didelių keblumų, kurie aiškintini ne tiek jos 
pseudomaterialistiniais mokslais, kiek josios amžiumi. Šiaip ar 
taip, 1932 m. jai buvo keturiasdešimt vieneri, 0 gyveno ji — 
švelniai tariant — ne visai platoniškai. Užtarė vienas kardi- 

nolas. Įstojo į vienuolyną, dėstyti po pusmečio uždrausta. 
„Na,— čia gražioji sesuo Klementina nesivaržydama čiupo 
aut. cigarečių pakelį ir „įsikišo burnon lazdelę“ (aut.),— kas 
buvo toliau, jūs šiek tiek žinot. Tik turiu pakoreguoti galimą 
įspūdį, jog Gerzeleno vienuolyne ją terorizavę. Priešingai: ją 
slėpė. Pranešė, esą ji „„pabėgusi“, o panelės Gruiten ar ponios 
Pfeifer geraširdiškas ir geradariškas, galimas daiktas, ir šiek 
tiek homoerotinis prieraišumas bei josios rūpestis iš tiesų kėlė 
mirtiną pavojų ir seseriai Gincburg, ir vienuolynui, ir panelei 
Gruiten. O ir sodininkas Šoikensas pasielgė baisiai lengvabū- 
diškai, įleisdamas ponią Pfeifer. Na, tiek to, viskas baigta, viskas 
praėjo, tegu ir skausmingai, tegu ir su abipusiu kartėliu, o ka- 
dangi aš manau, kad jūs bent kiek sugebate dialektiškai mo- 
tyvuoti, man nereikia jums aiškinti, kad taip jau yra — žmogų, 
kurį nori apsaugoti nuo konclagerio, tenka slėpti sąlygomis, 
panašiomis į konclagerio. Tai buvo žiauru; 0 ar ne žiauriau 
būtų buvę ją išduoti? Mėgti jos nemėgo, priekabės, piktumai, 
visada iš abiejų pusių, nes ji buvo užsispyrusi. Taigi: trumpai 
drūtai, o dabar — baisiausias dalykas. Ar jūs manim patikėsite, 
jei pasakysiu, kad ordinui nėmaž nerūpi sukurti palaimintąją 
arba šventąją, tačiau dėl tam tikrų... tam tikrų fenomenų, ku- 
riuos mielu noru užgniaužtų, ordinas priverstas eiti keliu, kuris 
toli gražu nėra populiarus? Ar jūs manimi patikėsite?“ Aut. 
pasirodė, kad klausimas su būsimuoju veiksmažodžio „patikė- 
ti“ laiku tokio lygio germanistės lūpose, lūpose „nuodėmingai“ 
Virginijos cigaretes traukiančios vienuolės, kuri, be abejonės, 
žiūrėdama į veidrodį, kiekvienąsyk su pasitenkinimu nužvelg- 
davo klasikinę savo ryškių ir kartu švelnių tamsių antakių li- 
niją, jai tinkantį vienuolės gobtuvą, savo nepaprastai gundan- 
čią ryškią ir atvirai goslią burną; vienuolės, kuri buvo pakan- 
kamai gudri, kad žinotų, kokį įspūdį daro josios neapsakomai 
žavios rankos; kuri, nors ir kukliai apsirengusi, po savo abitu 
leido „numanyti“ nepriekaištingą krūtinę... šiose lūpose klau- 
simas su būsimuoju veiksmažodžio „patikėti“ laiku aut. pasi- 
rodė labai nedoras! Tokiose situacijose visiškai leistinas pa- 
prastas klausimas būsimuoju laiku, toks, kaip „Ar eisite su 
manimi pasivaikščioti?“, „Ar prašysite mano rankos?“, bet 
klausimas, ar žmogus patikės tuo, ko dar girdėti negirdėjo! 
Aut. buvo per silpnas, kad dar ir linktelėtų pritardamas, pa- 
pildomai, mat atkaklus žvilgsnis verste vertė jį atsakyti Žodžiu, 

sukuždėti taip, kaip paprastai kuždama tik prie altoriaus. Kas 
gi jam — aut.— beliko daryti? Šią akimirką neliko jokių abe- 
jonių, kad kelionė į Romą apsimokėjo, o tasai vertimas sukuž- 
dėti „taip“ atidengė aut. aukščiausiąsias pačios dorovingiausios 
celibatiškai platoniškos erotikos viršūnes, kurias sesuo Cecilija 
jam galėjo tiktai praskleisti. Atrodo, kad pati sesuo Klementina 
pajuto nuėjusi kiek per toli; ji gan smarkiai prislopino inten- 
syvų savo akių žavesį, jos — reikia pasakyti — rožinė burna 
suruko, o tai, ką ji dabar pareiškė, aut. suprato kaip sąmoningai 
panaudotą psichologinį dušą. Kalbėdama ji anaiptol nesusi- 
laikė nesumirksėjusi akimis, priešingai, jos — stulbinančiai ir 
blaivinančiai trumpos, šiurkščios, beveik šepetukus primenan- 
čios — blakstienos smarkiai virptelėjo, kai jinai pareiškė: „Be- 
je, kai mes šiandien nagrinėjame „Markizės fon O...“ proble- 
matiką, mokinės mums šaltakraujiškai drebia: „Reikėjo vartoti 
piliules, kad ir našlė“ — netgi tokio poeto kaip Kleistas poezija 
šitaip sumenkinama iki pigių iliustruotų žurnalų lygio. Bet ne- 
išsisukinėsiu. Gincburg atveju blogiausias dalykas yra ne tai, 
jog manipuliuojama stebuklais, kaip kad jūs, galimas daiktas, 
manote. Visiškai priešingai: mes negalime atsikratyti stebuklų! 
Mes negalime atsikratyti rožių, vidury žiemos augančių ten, 
kur palaidota sesuo Rachelė! Neneigsiu, mes jums neleidom 
susitikti su seseria Cecilija ir Šoikensu — kuris, beje, kuo pui- 
kiausiai aprūpintas, nesukite sau dėl jo galvos — bet ne todėl, 
kad manipuliuojame stebuklu, o todėl, kad stebuklas manipu- 
liuoja mumis, ir mes nenorime pašalinių, linkstančių į publi- 
cistiką, ne todėl, kad norėtume paskelbti ją palaimintąja, o to- 
dėl, kad nenorime šito! Ar dabar tikite tuo, kuo pažadėjote 
tikėti?“ Prieš atsiliepdamas aut. šįsyk mąsliai ir „tiriamai“ ją 
nužvelgė: sesuo Klementina staiga pasirodė tokia — kitaip ne- 
pasakysi — sugniuždyta, suirzusi, timpčiojo savo gobtuvą, o 
tada — deja, ir tai teisybė — pasirodė nuostabiai tankūs kaš- 
toniniai plaukai; ji vėl susižvejojo iš pakelio cigaretę, šįsyk 
alsiu papratimu rūkorės studentės, kuri prieš keturias ryto 
nusiminusi suvokia, kad referatas apie Kafką, kurį ji turės 
skaityti po šešių valandų, visiškai niekam tikęs. Ji įpylė aut. 
arbatos, šliūkštelėjo pieno ir įdėjo cukraus, kaip tik tiek, kiek 
mėgsta aut., net pamaišė už jį, stumtelėjo jam puodelį ir pa- 
žvelgė — kitaip nepasakysi — ieškodama pagalbos. Reikia dar 
kartą priminti aplinkybes: saulėta pavasario pavakarė. Roma. 

Pinijų kvapas. Tilstantis cikadų čirpimas... bažnyčių varpai, 
marmuras, odiniai Moriso firmos foteliai, mediniai vazonai su 
besiskleidžiančiais bijūnais, viskas tiesiog virpa nuo to katalikiš- 
kumo, apie kurį retkarčiais su susižavėjimu svajoja protestan- 
tai; dar prieš keletą minučių žydėte žydėjęs Klementinos grožis 
ūmai nuvyto; jos triuškinanti pastaba apie markizę fon O... Iš 
žalio kaip butelis kartoninio aplanko ji dūsaudama traukė 
popierių po popieriaus, nedidelius pluoštelius, susegtus sąvar- 
žėlėmis arba suveržtus gumutėmis, penkis, šešis, dešimt, aštuo- 
niolika... iš viso dvidešimt šešis: „Kasmet po pranešimą ir vis 
tas pat: rožės, staiga išdygstančios gruodžio mėnesį. Rožės, 
nužydinčios tik tada, kai normaliai rožės vos pradeda žydėti! 
Mes ėmėmės desperatiškiausių priemonių, kurios jums, galimas 
daiktas, pasirodys makabriškos, mes ją ekshumavome, jos pa- 
laikus, suirusius taip, kaip ir turėjo suirti per tiek metų, per- 
kėlėme į kitas vienuolyno kapines, bet kai ir ten pražydo siau- 
bingosios rožės, mes ją vėl ėkshumavome, grąžinome atgal, 
ekshumavome dar kartą, kremavome, pastatėme urną koply- 
čioje, kur prie jos tikrai nebuvo nė kruopelytės motinos žeme- 
lės: rožės! Jos vėl veržėsi iš urnos, kerojo koplyčioje; grąžinome 
jos pelenus žemei... bet ir vėlei — rožės. Aš tikra, jei išmestume 
urną iš lėktuvo, tai ir vandenyne, tai ir dykumoje augtų rožės! 
Šit koksai vargas. Vargas ne skleisti, o slėpti, ir užtat, užtat 
privalėjome neleisti jums susitikti su seseria Cecilija, skirti 
Šoikensą dvaro netoli Viurcburgo valdytoju, užtat mums kelia 
nerimą ponia Pfeifer, ne todėl, kad ji — na, sakykime — 
neigtų tokį fenomeną, o todėl, kad ji, po viso to, ką aš apie ją 
girdėjau, o dabar dar ir iš jūsų prisiklausiau... ji tikriausiai 
laikytų savaime suprantamu dalyku, kad kiekvienais metais 
maždaug gruodžio vidury iš jos Haruspikos pelenų pražysta 
rožės, tanki, dygliuota rožių gyvatvorė, man žinoma tik iš pa- 
sakos apie Miegančiąją Gražuolę. Jei visa tai dėtųsi Italijoje... 
čia net komunistų nereikėtų bijoti, bet Vokietijoje! Juk tai būtų 
grįžimas į bala žino kokį amžių. Ko verta liturgijos reforma, 
ko verti aiškinimai apie fizikinį ir biologinį vadinamųjų ste- 
buklų pagrįstumą! O be to: kas gali garantuoti, kad rožės te- 
bežydės ir apie tai paskelbus? Kokioj padėty mes atsidurtume, 
jeigu tai staiga baigtųsi? Net dešiniosios pakraipos reakcingieji 
Romos sluoksniai mandagiai, kaip ir pridera, siūlo mums baigti 
tyrimus. Visiškai slaptai botanikų, biologų ir teologų prašyta 

pasidomėti šiuo fenomenu. Ir žinote, kas pareiškė savo susi- 
jaudinimą, kas įžvelgė čia kažką antgamtiška: ogi botanikai su 
biologais, o ne teologai. Tik pagalvokite apie politines dimen- 
sijas: iš apsikrikštijusios žydės, kuri tapo vienuole, kuriai tuoj 
pat uždraudžiama dėstyti ir kuri paskui mirė...— nesivaržy- 
kime — mirė labai nemaloniomis aplinkybėmis... nuo 1943 me- 
tų iš jos pelenų išauga rožės! Lyg užburtas ratas. Magija. Mis- 
tika. Ir man, kaip tik man, kritiškai pasisakiusiai apie Beno 
biologizmą, būtent man perduodamas šis dosjė! Žinote, ką man 
kikendamas vakar telefonu pareiškė vienas aukštas prelatas: 
„Paulius mums pateikia užtektinai stebuklų, daugiau nereikia. 
Jis mums yra pakankama little flower““, taigi gėlėmis mes 
aprūpinti“. Ar jūs tylėsite?“ Čia aut. nelinktelėjo galva, jis ją 
energingai papurtė. patvirtino šį judesį žodžiu, aiškiai ištar- 
damas „ne“, o kadangi Klementina dabar šypsojosi, nuvargusi, 
naudodama tuščią cigarečių pakelį vietoj pašluostės, subraukė 
nuorūkas nuo savo lėkštelės į aut. lėkštelę prie jo nuorūukų, 
paskui, vis dar su nuovargiu ir vėlei pasinaudodama tuščiu 
pakeliu kaip pašluoste, sužėrė rūkymo pėdsakus į šiukšlių dėžę 
iš mėlynos sintetinės medžiagos ir šypsodamasi liko stovėti, taip 
duodama ženklą kilti, aut. nežino, ar tik čia, nors ir mėginta 
šitą neigti, vis dėlto neturi būti manipuliuojama stebuklu. 
Nerūpestingai plepėdama apie literatūrą, Klementina pa- 
lydėjo aut. ligi vartų. Tai buvo palyginti netrumpas kelias, 
kokie keturi šimtai metrų per didelę teritoriją. Kiparisai, pini- 
jos, oleandrai... juk visa tai žinoma. Jau gatvėje, kur matėsi 
gelsvai rausvas Amžinasis Miestas, aut. įbruko Klementinai 
savo nepradėtą atsarginių cigarečių pakelį, kurį ji šypsodamasi 
paslėpė abito rankovėje; jinai paprasčiausiai įsikišo jį po dra- 
bužiu, panašiu į marškinius, turinčiu stangrias gumutes ir ga- 
linčiu slėpti daugiau negu cigaretės. Štai čia, belaukiant auto- 
buso, turinčio nuvežti aut. į miestą Vatikano link, aut. pasirodė, 
jog laikas peržengti platoniškąjį barjerą; jis nusitempė Klemen- 
tiną tarp dviejų jaunų kiparisų ir nesivaržydamas pabučiavo 
ją į kaktą, dešinįjį skruostą, o tada į lūpas. Ji ne tik nesipriešino, 
ji atsiduso: „Ak, taip“, valandžiukę patylėjo šypsodamasi, pas- 
kui savo ruožtu pabučiavo jį į skruostą ir, išgirdusi artėjant 
autobusą, tarė: „Atvažiuokite vėl... tik prašau ne su rožėmis“. 


2 Gėlelė (angl.). 

Kiekvienas lengvai supras, jog aut. atrodė, kad ši kelionė 
apsimokėjo; taip pat tikriausiai suprantama, jog jis nenorėjo 
atidėlioti grįžimo atgal, kad įvairūs žmonės dėl jo kaltės per 
greitai neatsidurtų konfliktinėse situacijose; o kadangi aut. 
nemoka skubėti lėtai, tad atgal jis nusprendė skristi lėktuvu, 
sieloje — iki pat šios dienos — draskyte draskomas problemos, 
ar,.o Jeigu taip, tai kokiu mastu, per šią kelionę — kas dėl 
išlaidų — susipynė profesiniai ir privatūs dalykai, be to, dras- 
komas, tegu tik iš dalies, vienodai profesinio ir asmeninio 
klausimo: ar K. rafinuotai siekė Gerzeleno stebuklo su rožėmis 
publicity“?, ar, taip pat rafinuotai, troško šitai sukliudyti; ir 
kaipgi jis elgtųsi, jeigu jam pavyktų atspėti dar neištartus 
dabar jau mylimosios norus: objektyviai, kaip reikalauja pa- 
reiga, ar Subjektyviai, kaip reikalautų jo noras ir potroškis 
pasitarnauti K.? 

Besvarstantį šią keturaukštę problemą, nervingą, iš tiesų 
jau ir anksčiau suirzusį aut. po Romos pavasario pasitiko at- 
šiauri gimtinės žiema: Nifelheime sniegas, slidžios gatvės, pras- 
tai nusiteikęs taksistas, nuolat grasinantis tai dujomis kažką 
nunuodyti, tai nušauti, tai nudobti ar bent jau prilupti, ir — 
skaudus nusivylimas — nesvetingas priėmimas prie Gerzeleno 
vienuolyno vartų, kur niūri pagyvenusi vienuolė trumpai ir 
šiurkščiai pavijo jį jam nesuprantamais žodžiais: „Žurnalistai 
mums skersai gerklės stovi!“ Šiaip ar taip, paguodai jis galėjo 
apeiti vienuolyno sieną (visas kvadrato kraštinių ilgis — maž- 
daug penki šimtai metrų), galėjo Žiūrėti į Reiną, kaimo baž- 
nyčia buvo uždaryta (čia tarnavo ministrantai, kurie kitados 
iki ekstazės mėgavosi Margretos oda). Čia gyveno Lenė, čia 
buvo palaidota Haruspika, paskui iškasta, vėl palaidota, vėl 
iškasta, kremuota... bet vienuolyno sienoje niekur, niekur ne- 
pasitaikė nė vieno plyšelio! Beliko kaimo užeiga, kurioje anaip- 
tol nebuvo taip maloniai tylu ir mieguista kaip Alfredo Bul- 
horsto tėviškėje. Ne, čia buvo triukšminga, čia aut. buvo įtariai 
nužvelgtas, čia jis išvydo nevietinius su niekuo nesumaišomos 
kategorijos individus: tai tikrai žurnalistai, o kai aut., priėjęs 
prie prekystalio, šeimininko pasiteiravo kambario, jie sudude- 
no it pašaipus choras. „Kambario Gerzelene, šiandien, o dar — 
dabar pašaipa dar didesnė — tikriausiai kambario su vaizdu į 


" Viešumo (angl.). 

vienuolyno kiemą... ką?“ O kai aut., naiviai šitą patvirtinda- 
mas, iš tiesų linktelėjo, prasidėjo tikros patyčios. Sukikeno 
sukrizeno madingai apsirengę vyrai ir moterys, bet kadangi 
aut. vėlei patikėjo apsimestiniu nuoširdumu ir į klausimą at- 
sakė teigiamai, — jis būtinai norįs dirstelėti į apsnigtą vienuo- 
lyno sodą, — jie galutinai nutarė, jog jam ne visi namie, tapo 
malonesni ir — kol šeimininkas pilstė ir tekino, tekino ir pils- 
tė — paaiškino: nejau jis negirdėjęs, apie ką kalba visas pasau- 
lis? — ogi vienuolyno sode atrastas terminis šaltinis, pražydinęs 
seną rožių krūmą; seserys, remdamosi teise į savo teritoriją, 
savomis rankomis aptvėrė atitinkamą vietą; įėjimas į bažnyčios 
bokštą uždarytas; į kaimyninį miestą su universitetu (kaip tik į 
tą patį, kurioje B. H. T. turėdavo savo tėte-4-tėte su Haruspika! 
Aut.) pasiųsti žmonės pasiskolinti iš griovimo darbus vykdan- 
čios organizacijos dvidešimt penkių metrų kilnojamas kopė- 
čias, kad būtų galima „žvilgtelėti į vienuolių virtuvę“. Dabar 
jie visi apspito aut., kuris jau ir pats nebesižinojo, ar jis naivus 
ir kiek naivus, — žurnalistai iš UPI, dpa, AFP, atvyko net ir 
„Novosti“ atstovas, kuris, drauge su CTK atstovu, buvo pasi- 
ryžęs „nuplėšti kaukę klerikaliniam fašizmui ir demaskuoti šį 
KDS rinkiminį triuką. Žinote,— šnekėjo šiaip jau malonus 
„Novosti“ atstovas, paduodamas aut. bokalą alaus: — Italijoje, 
kai prasideda rinkimai, ima verkti madonos, o dabar VFR vie- 
nuolynų soduose staiga ištrykšta terminiai šaltiniai, pražysta 
rožės, ten, kur palaidotos vienuolės, kurias, kaip mus bando 
įtikinti, kitados išprievartavę, užimant Rytprūsius. Kad ir kaip 
ten būtų, tvirtinama, jog tai turi kažkokį ryšį su kažin kokia 
komunistine afera, o ką gi dar galėjo padaryti komunistai vie- 
nuolėms, jei ne išprievartauti?“ Aut., informuotas geriau už 
daugumą čia esančių, vos prieš penkias valandas žvelgęs į 
Romą ir bučiavęs skruostą, kurio oda anaiptol ne pergamen- 
tinė, nusprendė kapituliuoti ir palaukti laikraščių pranešimų. 
Buvo beprasmiška toliau čia ieškoti teisybės. Nejaugi iš tiesų 
Lenė painiai įsukta į šią story“', nejaugi Haruspika pavirto į 
šilumą? Aut. paliko smuklę, bet, prieš uždarydamas duris, dar 
išgirdo, kaip viena iš ten esančių žurnalisčių pašaipiu balsu už- 
traukė: „Pražydo rožė...“ 


** Istoriją (angl.). 

Jau kitą dieną, rytinėje jau sykį cituoto laikraščio laidoje, 
aut. rado „baigiamąjį straipsnį“: „Pasirodo, kad keistasis įvy- 
kis, tik rytų spaudoje pakrikštytas „terminiu Gerzeleno stebuklu 
su rožėmis“, aiškintinas natūraliomis priežastimis. Kaip liudija 
patsai vietovardis, kilęs iš germaniško žodžio „geysir“ (matyt, 
kadaise Gerzelenas vadinosi Geizirenheimu), jau 4 a. po Kris- 
taus gimimo Gerzelene būta karštųjų šaltinių, o todėl 8 a. ten 
kurį laiką stovėjo nedidelė kaizerio pilaitė, gyvavusi tol, kol 
šaltiniai vėl išseko. Vienuolyno vyresnioji, sesuo Sapiencija, 
specialiame interviu mums pranešė, kad seserys primygtinai 
pareiškusios, jog niekada negalvojusios apie kokius nors ste- 
buklus ir neskleidusios tokių gandų. Ir jog šį žodį į pranešimus 
tikriausiai bus įpynusi viena buvusi mokinė, kurios santykį su 
Gerzelene seniai veikiančiu licėjumi reikėtų apibūdinti kaip 
dvilypį ir kuri vėliau suartėjo su VKP. Kaip per tą laiką pa- 
tvirtino specialistai, iš tikrųjų reikalas tas, kad ir kaip keista, 
išsiveržė karštieji šaltiniai, nuo kurių iš tiesų pražydo keli rožių 
krūmai. Tačiau, blaiviai, kaip ir dera šiuolaikiškai, smalsiai ir 
apsišvietusiai ordino atstovei, pareiškė sesuo Sapiencija, nėra 
jokio, visiškai jokio pagrindo manyti, kad čia kažkas antgam- 
tiška“. 


Nors aut. nė akimirkos nedvejodamas išklojo Margretai 
apie terminį stebuklą su rožėmis ir apie tai, kas už jo slypi (ji 
nušvito, tikėjo viskuo ir primygtinai patarė nepamiršti Klemen- 
tinos), nors aut. netgi leidosi šiurkščiai išjuokiamas Lotos, 
kuri, aišku, išvadino visa tai apgavystėmis ir priskyrė aut. 
bjauriai „vienuolių baubo“ kategorijai („Ir iš tiesų, ir simbo- 
liškai“. Lota), jis niekaip nesiryžo papasakoti apie keis- 
tuosius įvykius Gerzelene Lenei ar bent jau užsiminti jai apie 
tyrimų Romoje būklę. O ir B. H. T.— aut. nuomone — turėjo 
teisę žinoti, koks poveikis net po dvidešimt septynerių metų 
priskiriamas jo, be abejonės, garbintos Rachelės pelenams. Ir 
nors per tą laiką žymūs geologai, padedami keleto žvalgų iš 
vienos naftos kompanijos, kuri nedvejodama pasinaudojo ter- 
miniu atsitikimu su rožėmis reklamos tikslais, nepaneigiamomis 
išvadomis patvirtino, jog įvykis „visiškai natūralus“, dalis Rytų 
Europos spaudos atkakliai tebeteigė, jog „rinkiminė parama 
reakcingosioms jėgoms iš Gerzeleno“ esą „sužlugusi tik dėl ne- 
nuilstamo socialistinių jėgų spaudimo ir atsitraukusi, nūnai 

remdamasi tariamai gamtamokslinėmis jėgomis, kurios nuo- 
lankiai tarnauja kapitalizmui. Taigi dar kartą įrodyta, kaip 
lengvai galima manipuliuoti kapitalistiniu mokslu“. 


Gali būti, kad čia aut. nebesusidorojo; gal jam reikėjo 
įsikišti, reikėjo kabarotis Gerzelene per sieną, galimas daiktas, 
su plikio B. H. T. pagalba, reikėjo pasitelkti Lenę, bent jau 
nuskinti jai keletą rožių ir įteikti prie durų; galbūt tos rožės 
vis dėlto puikiai pritiktų papuošti jos su užmoju pradėtą pa- 
veikslą „Mergelės Marijos, vardu Rachelė, kairės akies tink- 
lainės dalis“. Bet kaip tik dabar įvykiai ėmė vyti vienas kitą, 
pynėsi tarpusavyje, ir aut. neliko kada pasiduoti asmeniškai 
nostalgijai, traukte traukiančiai jį į Romą. Pareiga šaukė, ji 
šaukė įsikūnijusi į Hervėgą Širtenšteiną, kuris įsteigė tokį lyg 
ir „komitetą: Lenė pavojuje — padėkite Lenei“ ir ketino su- 
burti visus Žmones, kad moraliai ir finansiškai pagelbėtų jai 
gintis nuo vis stiprėjančio Hoizerių spaudimo, o galbūt net ap- 
svarstytų politines priemones. Per telefoną girdėjai, jog Šir- 
tenšteinas susijaudinęs, tačiau kupinas ryžto; jo balsas, nuo 
menko susijaudinimo kimstąs, per ankstesnius pokalbius vir- 
pėjęs lyg fanerinė mediena, dabar gavo metalo skambesį. Jis 
prašė visų, kas „neabejingi šiai įstabiai asmenybei“, adresų, 
juos gavo ir paskyrė vakare konferenciją, taigi aut. dar liko 
pakankamai laiko, kad dėl objektyvumo, teisybės ir teisingumo 
ir vengiant grynai emocinės pozicijos, 0 ir spiriamas informa- 
toriaus pareigos, jis įsibrautų į vyriausiąją priešingos pusės 
būstinę. Hoizeriai, taip pat suinteresuoti išdėstyti savo pažiūras 
į šią nelaimingą istoriją, o, ko gero, ir baimindamiesi tam tikrų 
numatomų veiksmų, tučtuojau pasišovė „atidėti į šalį net ir 
labai skubius reikalus“. Sunku buvo pasirinkti tik konferenci- 
jos vietą. Siūloma: senio Hoizerio apartamentai jau aprašytame 
ištaigingame viešbutyje — senelių namuose — sanatorijoje; to- 
talizatoriaus savininko Vernerio Hoizerio kontora arba pri- 
vatus butas; „statybos valdymo menedžerio“ (titulas cituojamas 
tiksliai pagal autodefiniciją. Aut.) Kurto Hoizerio kontora 
arba privatus butas; be to, konferencijų kambarys, kurį turi 
ribotos atsakomybės komanditinė Hoizerių bendrovė, kur „mes 
susivieniję giname įvairius mūsų interesus bei investicijas“. 
(Visos citatos pagal informaciją, telefonu gautą iš Kurto Hoi- 
zerio.) 

Ne be asmeninio smalsumo aut. pasiūlė Hoizerių ribotos 
atsakomybės komanditinės bendrovės konferencijų kambarį, 
kuris yra prie Reino stovinčio dangoraižio tryliktame aukšte 
ir iš kurio, kaip žino išrinktieji, bet dar nebuvo patyręs aut., 
atsiveria fantastiškas apylinkės ir miesto vaizdas: Aut. važiavo 
tenai besidaužančia širdimi: jo smulkiaburžuazinis būdas visada 
vien baugščiai tereaguoja į tai, kas iš tiesų reprezentatyvu; 0 
dėl savo grynai smulkiaburžuazinės kilmės aut. ten jaučiasi 
nors ir gerai, vis dėlto svetimas. Taip pat drebančia širdimi jis 
įžengė šio rinktinio daugiabučio namo, kurio penthouse““ tipo 
butai taip mėgstami, vestibiulin. Neuniformuotas, netgi neliv- 
rėjuotas portjė, kuris vis dėlto kažkodėl atrodė ir uniformuo- 
tas, ir livrėjuotas, nužvelgė aut. ne niekinamai, bet vertindamas, 
1r aiškiai jautei: avalynė šio vertinimo neišlaikė. Begarsis liftas: 
tą žinome. Lifte — žalvario lentelė su užrašu „Aukštų rodyk- 
lė“, probėgšmais metus žvilgsnį — intensyviai ir atidžiai stu- 
dijuoti nebuvo kada, nes liftas kilo itin greitai ir be jokio 
garso — pasirodė, kad šiame name įsikūrusios beveik vien 
kūrybinės pajėgos: architektai, redakcijos, madų agentūros, o 
savo dydžiu į akis ypač krito viena lentelė: „Ervinas Kelfas, 
kontaktai su kūrybiškais žmonėmis“. 

Tebesukdamas galvą, apie kokius kontaktus čia galėtų 
būti kalbama: apie fizinius, dvasinius, apie paprasčiausius 
dalykinius, o gal net apie užmaskuotą call-man arba call-girl?“ 
ratą, — aut. pasijuto besąs jau tryliktame aukšte, kur be garso 
atsivėrė durys ir kur jo laukė simpatiškas žmogus, kukliai 
prisistatęs: „Aš esu Kurtas Hoizeris“. Neparodydamas nė 
menkiausio pataikūniškumo, pasipūtimo, juolab paniekos, su 
maloniai neutraliu paslaugumu, veikiau leidžiančiu numanyti 
nuoširdumą nei atmetančiu tokią galimybę, Kurtas Hoizeris 
nuvedė aut. į konferencijų kambarį, labai primenantį tą pa- 
talpą, kurioje jis vos prieš dvi dienas sėdėjo priešais Klemen- 
tiną: marmuras, durys ir langai iš metalo, odiniai Moriso firmos 
foteliai... tik kad matyti ne gelsvai rausva Roma, o vien Reinas 
ir kai kurios jo apylinkės, ir dar kaip tik toje geografinėje 
vietoje, kur prasideda vis dar didingos upės visų visų purviniau- 
sioji atkarpa, maždaug septyniasdešimt ar aštuoniasdešimt 


32 Antstato (angl.). 
3 Berniukas telefonu, mergaitė telefonu (angl.). 

kilometrų upe prieš srovę nuo to daikto, kur visa ši vokiečių 
šūudžiaupė ar visi šie vokiečių upiašūdžiai paleidžiami ant nie- 
kuo nekaltų Olandijos miestų — Arnheimo ir Nijmvėgeno. 

Net joje esančiais daiktais stulbinamai malonų įspūdį daran- 
ti patalpa buvo sektoriaus formos, čia stovėjo tik pora stalų ir 
minėtieji Moriso firmos foteliai — tiesioginiai fotelių iš gene- 
ralinės ordino būstinės Romoje giminaičiai. Tikriausiai sutik- 
site su aut., kad jo nostalgija čia gavo naujo peno ir keletą 
akimirkų jis stypsojo suglumęs. Jam buvo pasiūlyta gražiau- 
sioji vieta: pro langą matyti Reinas ir gal penki tiltai per jį; ant 
žavingo elegantiško prie pusapvalio lango derančio stalo išdė- 
liota: įvairių alkoholinių gėrimų, vaisių sulčių, termosas su 
arbata; taip pat gulėjo cigarų ir cigarečių, kiekis ir asortimen- 
tas anaiptol ne kaip pas vulgarius prakutėlius, ne — parinkti 
protingai ir santūriai. Čia tiks žodis: išpuoselėta. Senis Hoize- 
ris, o ir jo anūkas Verneris, abu atrodė kur kas simpatiškesni, 
nei juos prisiminė aut.; taigi jis pagal savo padėtį pasiskubino 
ištaisyti išankstines nuostatas ir žiūrėti į pirmą kartą matomą 
paslaptingąjį Kurtą Hoizerį kaip į simpatišką, ramų ir kuklų 
žmogų, kurio šiaip jau nepriekaištingi drabužiai dvelkė prie 
ramaus jo baritono derančiu laisvumu. Jis nuostabiai panėšėjo 
į savo motiną Lotą: iš plaukų, iš apskritų akių. Ar tai iš tiesų 
tas pats Žinduklis, kitados gimęs tokiomis dramatiškomis ap- 
linkybėmis ir nekrikštytas, nes to karštai troško jo motina; 
gimęs tame kambaryje, kur dabar miega penkių asmenų por- 
tugalų šeima, ir ar tikrai jis drauge su kur kas griežčiau atro- 
dančiu, nūnai trisdešimt penkerių metų Verneriu tarybiniame 
rojuje kapų rūsiuose bruko dar ir šiandien dėl to apmaudau- 
jančiam Pelceriui jo paties nuorūkas, apsuktas nauju rūko- 
muoju popieriumi, kaip perkamąsias? 

Keletą akimirkų vyravo sumišimas, nes aut., matyt, buvo 
palaikytas savotišku parlamentaru, o todėl jis būtinai turėjo 
tarti keletą žodžių, kad paaiškintų, ko čionai atėjęs. /nforma- 
cijos, dalykinės informacijos. Čia kalbama — trumpu ekskur- 
su reziumuoja aut.— ne apie simpatijas, tendencijas, pasiūly- 
mus bei kontrapasiūlymus. Domina tik situacija, jokiu būdu 
ne ideologija, jokiu būdu ne advokatavimas; jis — aut.— 
niekam neįgaliotas, o ir nesiekia būti įgaliotas; „svarstytinoji 
persona“ jam nė karto nebuvo asmeniškai pristatyta, jis vos du 
ar tris sykius yra matęs ją gatvėje, nė žodžiu nėra su ja persi- 

metęs, jo reikalas — galbūt ir fragmentiškai, bet kaip galima 
mažiau fragmentiškai, ištirti josios gyvenimą; jo — aut.— 
užduotis nėra gauta iš kokios nors žemiškos ar nežemiškos 
instancijos, ji egzistencinė; o visi trys Hoizeriai klausėsi šių 
aut. išvedžiojimų su tam tikra vos ne vos iš mandagumo rodo- 
ma atida, ir tik dabar jų veiduose aut. pastebėjo kažką panašaus 
į susidomėjimą — aiškiai "matei, žodyje „egzistencinė“ jie, 
regis, užuodė grynai materialinius interesus, tad aut. jautėsi 
priverstas išdėstyti visus to egzistencialumo aspektus. Kurto 
Hoizerio paklaustas, ar jis idealistas, aut. griežtai šitą paneigė; 
paklaustas, gal tada. būsiąs materialistas arba realistas, jis neigė 
taip pat griežtai; ir staiga aut. pasijuto savotiškai kvočiamas, 
"senis Hoizeris, Kurtas ir Verneris kvotė jį paeiliui, kamanti- 
nėdami, ar jis turįs aukštąjį išsilavinimą, ar jis katalikas, ar 
protestantas, gal kilęs nuo Reino, gal socialistas, gal marksis- 
tas, gal liberalas, ar jis už, ar prieš sekso bangą, kontraceptines 
tabletes, popiežių, Barcelį, laisvą rinkos ekonomiką, planinę 
ekonomiką; šis kamantinėjimas jau tapo savotiška orientacine 
rulete, verčiančia aut. nuolat sukioti galvą, kad kiekvienąsyk 
matytų klausiantįjį, o kadangi į visus šiuos klausimus jis nuo- 
lat ir tvirtai atsakinėjo „ne“, tai sekretorė, netikėtai išnyranti 
pro lig tol nepastebimas duris, pagaliau įpylė arbatos, stumte- 
lėjo jam pyragaičių su varške, atidarė cigarečių dėžutę ir 
mygtuko spustelėjimu atvėrė vieną iš lig tol nepriekaištingai 
aklinomis atrodžiusių sienų, iš nišos ištraukė tris segtuvus ir 
padėjo juos ant stalo priešais Kurtą Hoizerį; šalia padėjo blok- 
notą, popieriaus, pypkę, tada ji — neutralaus grožio persona, 
primenanti aut. tą dalykišką veiklumą, su kuriuo tam tikruose 
filmuose viešnamiuose aptarnaujami vyriškiai, — blondinė, 
vidutinio dydžio krūtine, vėl išnyko pro duris. Pagaliau senis 
Hoizeris ryžosi pirmasis praverti burną, taukštelėjo savo lazda 
per segtuvų šūsnį ir padėjo lazdą ant jos, kad protarpiais ga- 
lėtų ritmiškai stuksenti. „Taip,— prabilo jis, o jo balsas buvo 
anaiptol! ne be skausmo,— taip nutrūksta ryšiai, gijos, istorija, 
septyniasdešimt penkerius metus glaudžiai siejusi mane su 
Gruitenais. Juk aš, kaip žinote, penkiolikos metų tapau Hu- 
berto Gruiteno krikštatėviu... o dabar, drauge su savo anūkais, 
aš nutraukiau su Gruitenais visus saitus“. Čia teks padaryti 
išimtį ir trumpinti, nes senis Hoizeris užsimojo ganėtinai pla- 
čiai... pradėjo kone nuo obuolių, kuriuos jis, šešiametis — 

taip maždaug apie 1890 m.— skynęs Gruiteno tėvų sode, 
smulkmeniškai nupasakojo abu pasaulinius karus, pabrėžė 
savo demokratinius principus, apsakė įvairiausias (politines, 
moralines, ekonomines) Lenės klaidas bei kvailystes ir beveik 
visų jau pristatytų asmenų gyvenimo istorijas, — maždaug 
pusantros valandos referatas, gerokai nuvarginęs aut., nes 
apie daugelį dalykų jis, tegu ir kitaip, jau buvo informuotas. 
Lenės motina, Lenės tėvas, jaunasis architektas, su kuriuo ji 
sykį buvo išvažiavusi savaitgalį, josios brolis, pusbrolis, Miru- 
sios sielos, viskas, viskas — o aut. regėjosi, kad ir abu anūkai 
klausosi nelabai atidžiai, — taip pat „tam tikri visiškai legalūs 
sandėriai“* — išklota, bet ne tiesiog vienareikšmiškai agresy- 
viai, o veikiau gynybiškai agresyviai, kone pono Aukštos Pa- 
reigos stiliumi; sklypas, dovanotas Kurtui,— čia aut. suklu- 
so — „kadaise, 1870 metais, kai ponios Gruiten senelis įsigijo 
Jį iš tokio iškeliaujančio ūkininko, kainavo po grašį už kvad- 
ratinį metrą, bet tai buvo labdaringa kaina, nes tą sklypą jis 
būtų galėjęs gauti ir po keturis pfenigus, tačiau jie visados dė- 
josi kilniadvasiai, o kadangi jis buvo trenktas, tai dar suapva- 
lino kainą ir vietoj penkių tūkstančių markių tėkštelėjo du 
tūkstančius talerių“', taigi kvadratinis metras jam atsiėjo po 
dvylika pfenigų. Kuo mes kalti, kad šiandien kiekvienas kvad- 
ratinis metras vertas trijų šimtų penkiasdešimties; 0 jei atsi- 
žvelgsime į tam tikras, tikiuosi, laikinas infliacijos tendenci- 
jas — tai išeitų ir po penkis šimtus, be pastatų vertės, kurią 
ramiai galite prilyginti sklypo vertei. Ir turiu pasakyti, net jei 
rytoj Man atvestumėte pirkėją, kuris paklotų ant stalo penkis 
milijonus, aš... mes jo neatiduotumėm, o dabar eikite šen ir 
pažiūrėkite pro langą“. Čia senis Hoizeris nesivaržydamas 
pasinaudojo savo lazda kaip abordažiniu kabliu, užkabino ja 
aut. už netvirtai susagstyto švarko, nors aut. ir taip nuolat 
dreba dėl savo vos besilaikančių sagų, ir — teisybės dėlei 
reikia pasakyti — anūkams purtant galvas, daug negalvodamas 
prisitraukė jį prie savęs, taigi aut. buvo priverstas apžiūrėti ir 
aplinkinius devynių, aštuonių, septynių aukštų pastatus, pako- 
pomis išsidėsčiusius apie trylikaaukštį. „Žinot,— balsas grės- 
mingai tylus, — žinot, kaip vadinasi šitas rajonas?“ Aut., ne 
visada pastebintis visus topografinius pakitimus, papurtė gal- 

vą. „Šitas rajonas vadinasi Hoizeringenas... ir iškilo jis tame 
sklype, kuris septyniasdešimt metų paprasčiausiai dirvonavo, 
kol jį maloningai padovanojo šitam jaunam ponaičiui (lazda 
mostelima į Kurtą, o balse pasigirsta pašaipi gaida) aš, aš, aš 
pasirupinau, kad šita dovana nenueitų niekais, pagal tą posakį, 
kuris paskelbtas jau mūsų protėviams: „Ir pripildykite žemę, ir 
ją paverkite:“ 

Jau ir taip nebejaunas ponas nūnai vis dėlto pasirodė 
paliegęs; ir nors patsai buvo atvirai agresyvus, aut. mėginimą 
išsivaduoti nuo jo lazdos-abordažinio kablio jis savo ruožtu 
irgi įvertino kaip agresiją, nors aut. elgėsi labai švelniai ir, 
rūpindamasis savo sagomis, be galo santūriai. Staiga Hoizeris 
vyr. išraudo it vėžys, dabar jau tikrai išplėšė sagą, o kartu su ja 
šuniui ant uodegos nuėjo ir nemenkas suskidusio tvido gaba- 
las, o Hoizeris dar ėmė grėsmingai mojuoti savo lazda aut. virš 
galvos. Ir nors aut. visada pasiryžęs atsukti ir kairįjį skruostą, 
čia jam pasirodė, jog dera gintis; jis susigūžė, pasitraukė ir tik 
vargais negalais oriai išsisuko iš šios bjaurios padėties. Tuo 
tarpu, bandydami numaldyti senį, įsikišo Kurtas su Verneriu, 
ir, tikriausiai nematomo mygtuko iškviesta, pradėjo veikti ap- 
tarnavimo mašina vidutinio dydžio krūtine, ji, kažką pakuž- 
dėjusi seniui į ausį, neapsakomai ir su nepakartojamu šalta- 
kraujiškumu išsiviliojo jį iš kabineto, veiksmas, kurį abu anūkai 
vienbalsiai pakomentavo tokiais žodžiais: „Taip, Trūde, jūs 
mūsų nuostabiausia visų galų mergaitė“. Prieš palikdamas 
patalpą (šiame kontekste aut. nedrįsta vartoti žodžio „kam- 
barys“, nes tai galėtų įžeisti ir paskatinti skųstis), senis Hoizeris 
dar riktelėjo atsigrįždamas: „Hubertai, tas juokas tau brangiai 
atsieis, juokiasi tas, kas juokiasi paskutinis“. 

Atrodo, ponus Vernerį ir Kurtą Hoizerius šis įvykis su- 
jaudino tik draudimo technikos požiūriu. Prasidėjo bjaurus 
trijų asmenų dialogas apie apgadintą švarką. Ūmų Vernerio 
ketinimą tučtuojau brangiai atlyginti už švarką grynais, taip 
sakant, dar pačioje užuomazgoje nuslopino Kurto žvilgsnis; 
šiaip ar taip, Verneris jau buvo besiekiąs piniginės — visiems 
žinomas gestas, — bet dabar nustebęs atitraukė ranką. Suskam- 
bo tokie žodžiai, kaip: „Savaime suprantama, mes užmokėsime 
kaip už naują, nors ir neprivalome to daryti“. Suskambo tokie 
žodžiai, kaip: „Kompensacija už skriaudą“, „Priedas už patir- 
tą šoką“, vardintos draudimo firmos, pateikti polisų numeriai, 


291 


pagaliau iškviesta paslaptingoji Trūdė, kuri paprašė aut. vizi- 
tinės kortelės, o kai paaiškėjo, kad jis tokios neturi, su aiškiu 
pasibjaurėjimu veide užsirašė jo adresą savo bloknote, užsirašė 
su tokia mina, tarsi ją kas verstų čiupinėtis su ypač šlykščiai 
dvokiančia išmatų rūšimi. 


Čia aut. norėtų, kad jam vienąkart būtų leista ir apie save 
tarti keletą žodžių: jo neviliojo naujas, net ir dvigubai bran- 
gesnis švarkas, jis troško atgauti savo senąjį, ir, tegu tai skam- 
ba kone verksmingai, jis iš tiesų buvo prie to švarko prisirišęs 
ir atkakliai reikalavo sutaisyti jo drabužį; o kai abu Hoizeriai 
ėmė jį nuo šito atkalbinėti, motyvuodami tuo, kad siuvėjo 
amatas nūnai blėsta, aut. užsiminė apie dailiojo adymo specia- 
listę, kuri jau daug sykių sėkmingai taisiusi jo švarką. Tačiau 
juk visi yra sutikę Žmonių, kurie nei iš šio, nei iš to staiga pa- 
reiškia: „,„Aš taip pat norėčiau tarti žodį“ arba „O man ar ga- 
lima taip pat tarti žodį“,— nors niekas nedraudžia ir nė nema- 
no drausti jiems šnekėti — panašioj padėty dabar atsidūrė ir 
aut., šioje derybų stadijoje vos ne vos beįstengiantis likti ob- 
jektyvus; jis susilaikė nepaminėjęs savo švarko amžiaus, kelio- 
nių, kuriose juo vilkėjo, daugybės raštelių, kuriuos yra kišęs 
ir vėlei traukęs iš jojo kišenių, smulkių monetų, užkritusių už 
pamušalo, duonos trupinių, siūlų galiukų, ir nejaugi jis iš tiesų 
turėjo pasakyti, jog vos prieš keturiasdešimt aštuonias valandas 
ant kairiojo jo švarko atlapo, tegu ir trumpai, ilsėjosi: Klemen- 
tinos skruostas? Nejaugi jis turėjo duoti pagrindo įtarti jį sen- 
timentalumu, nors jam terūpėjo toks konkretus Vakarų šalies 
dalykas, kurį Vergilijus išreiškė žodžiais lacrimae rerum““? 

Nuotaika jau seniai nebebuvo tokia harmoninga, kokia 
buvo iš pradžių ir kokia galėjo būti, jei abu Hoizeriai būtų pa- 
rodę bent kruopelytę supratimo, kad kažkam senas daiktas yra 
mielesnis už naują ir kad ne viskas šiame pasaulyje vertintina 
draudimo technikos požiūriu. „Jeigu,— pagaliau prabilo Ver- 
neris Hoizeris,— kas nors įsirėžtų į jūsų senutėlį folksvageną 
ir pasiūlytų jums naują, nors privalėtų užmokėti tik už nuos- 
tolius, 0 jūs nesutiktumėte, tai aš tegaliu sakyti, jog tai nenor- 
malu“. Jau vien užuomina, kad aut. važinėja sukiužusiu folks- 
vagenu, buvo, tegu ir nesąmoningas, įžeidimas, aliuzija į paja- 

mas ir skonį, tegu ne objektyviai, bet vis dėlto subjektyviai 
žeminančio pobūdžio. Ar atrodys labai užgaulu, jei jis — 
aut.— bus pamynęs savąjį objektyvumą ir išdrožęs, jog nusišikt 
jam ant senų ir ant naujų folksvagenų... jis tik nori, kad jam 
sutaisytų nusenusio gašlio apgadintą švarką. Toks pašnekesys, 
žinoma, negalėjo duoti vaisių. Ir kaip tu, žmogau, paaiškinsi, 
kad esi paprasčiausiai prisirišęs prie seno švarko ir kad negali 
jo nusivilkti — o to buvo pareikalauta, siekiant nustatyti tik- 
rąjį žalos mastą, — nes, po šimts paralių, taip jau būna gyveni- 
me — marškiniuose skylė, tiksliau tariant, jie suplyšę, meškerės 
kabliuku juos autobuse perplėšė romietis berniukas; be to, 
marškiniai ne visai švarūs, nes, tarnaudamas tiesai, nuolat kur 
nors bastaisi, nuolat ką nors žymiesi pieštuku ar tušinuku, o 
vakare, mirtinai išvargęs, drimbi lovon, nė marškinių nenusi- 
vilkęs? Nejaugi taip sunku suprasti žodį „sutaisyti“? Galimas 
daiktas, kad žmonės, kurių vardu vadinami miestų rajonai, jų 
statomi nuosavuose sklypuose ant nuosavos žemės, kone meta- 
fiziškai susierzina, turėdami pripažinti, jog, matyt, egzistuoja 
dalykai, netgi švarkai, kurių jų savininkams neatstos jokie 
pinigai. Galbūt čia net esama liūdnos provokacijos... tačiau 
kam tikslus aut. dalykiškumas lig šiol atrodė pusėtinai įtikimas, 
tasai patikės ir tuo, kas skamba neįtikėtinai: iš tiesų tai auf. per 
šį ginčą buvo dalykiškasis, ramusis, mandagusis ir, šiaip ar taip, 
pastovusis elementas, o abu Hoizeriai ėmė prarasti dalykišku- 
mą, jų balsai tapo sudirgę, nervingi, įžeistų žmonių balsai, 
Jų — šiai bjauriai scenai besibaigiant, net Kurto — rankos be 
perstogės trūkčiojo ton pusėn, kur galėjai numanyti esant jų 
pinigines... tarsi iš ten jie būtų galėję ištraukti švarkus, dvylikos 
metų senumo mėgstamus švarkus, kurie kažkam mielesni už 
nuosavą odą ir dar labiau nepakeičiami, nes odą galima per- 
sodinti, o švarko — ne; prie jo esi prisirišęs ne iš sentimenta- 
lumo, o tik todėl, kad galų gale vis dėlto esi vakarietis ir lac- 
rimae rerum tau įkaltos į galvą. 

Kaip provokacija įvertinta ir tai, kad aut. atsiklaupė ant 
parketo ir ėmė šliaužioti ieškodamas to medžiagos gabalo, su 
kuriuo buvo išrauta viena iš jo sagų; o juk to medžiagos gabalo 
jam reikės, kai jis eis pas dailiojo adymo meistrę. O kai galiau- 
siai jis atsisakė bet kokios kompensacijos ir pasišovė užmokėti 
už švarko adymą iš savo kišenės, duodamas suprasti, jog galbūt 
jam tai pavyks sutvarkyti aplinkiniu keliu, įtraukiant šią sumą 

į gamybos išlaidas, nes galų gale jis juk dirba čia savo darbą, 
į tai irgi buvo pažiūrėta kaip į įžeidimą; mes ne kokie šykštuo- 
liai ir t. t. O, ištisa virtinė nesusipratimų! Nejaugi neįmanoma 
patikėti, kad žmogus tenori atgauti savo švarką, savo švarką 
ir nieko daugiau? Nejaugi išsyk reikia imti jį įtarinėti fetišisti- 
niu sentimentalumu? Ir pagaliau — nejaugi nėra aukštesnio- 
sios ekonomijos, privalančios uždrausti taip be niekur nieko 
išmesti švarką, kuris, sulopytas ir dailiai suadytas, dar tinka 
dėvėti ir teikia džiaugsmo jį nešiojančiam žmogui, išmesti tik 
todėl, kad tavo stora piniginė ir tu nenori nemalonumų? 

Po šios nesmagios intermedijos, smarkiai suardžiusios iš 
pradžių vyravusią harmoniją, pagaliau pereita prie reikalo: 
prie trijų segtuvų, kurie, matyt, sudarė Lenės dosjė. Čia vėlei 
teks reziumuoti visa tai, kas tik buvo išklota apie „tetos Lenės 
apsileidimą“, tetos Lenės nepraktišką elgesį, tetos Lenės auklė- 
jimo klaidas, tetos Lenės draugus... „o kad nemanytumėt, jog 
mas šventeivos, atsilikėliai arba nepažangus, čia kalbama ne 
apie meilužius, netgi ne apie turkus, italus ar graikus... čia 
kalbama apie tai, kad sklypas nerentabilus beveik 65 procen- 
tais; vien pajamos už pardavimą, sumaniai jas investavus, ga- 
lėtų atnešti keturiasdešimt —penkiasdešimt tūkstančių markių 
metinės rentos, gal ir daugiau, bet padorumo dėlei remkimės 
žemiausia riba... o ką tas namas duoda? Atmetus remontą, at- 
metus administracines išlaidas ir pirmojo aukšto, kur gyvena 
teta Lenė, tiesiog atbaidanti geresnius nuomininkus — ir taip 
numušanti nuomos kainą — asocialių gyventojų daromą žalą... 
ką gi tas namas duoda? Nė penkiolikos negauname, vos trylika, 
keturiolika“. Tai Vernerio Hoizerio žodžiai. 

Toliau šnekėjo Kurtas Hoizeris (santrauka, kurią galima 
patikslinti pagal aut. užrašus), jie nesą nusiteikę prieš užsienie- 
čius darbininkus, neturį jokių rasinių prietarų, tačiau reikia 
būti nuosekliems, ir jei teta Lenė sutiktų imti įprastinę nuomą, 
būtų galima kalbėti net apie tai, ar neatidavus viso namo už- 
sieniečiams darbininkams, ar neišnuomojus lovų, kambarių, 
ar nepaskyrus tetos Lenės administratore ir ar nepaskyrus jai 
nemokamo buto ir mėnesinės kompensacijos grynais; bet ji gi 
imanti — kas esą gryniausia beprotybė ir net prieštaraują so- 
cialistinio ekonomikos mokslo išvadoms — ji gi imanti nuo- 
mos lygiai tiek, kiek pati mokanti; tik dėl jos už kvadratinį 
metrą jie prašą 2,50, o ne tam, kad kiti iš to pelnytųsi; pav., 

portugalų šeima už 50 kvadratinių metrų mokanti 125 VFR 
markes, ir dar 13 VFR markių už naudojimąsi vonia ir virtuve, 
3 turkai („Iš kurių vienas dabar nuolat miega pas ją, taigi 
kambaryje iš tikrųjų gyvena tiktai du“.) — už trisdešimt pen- 
kis kvadratus moką 87,50 VFR markes, abu Helcenai vėlgi — 
už 50 m? 125 VFR markes, plius dar po 13, „be to, ji tokia 
beprotė, kad už virtuvę ir vonią pati moka dvigubai, nes laiko 
laisvą kambarį Levui, kuris kol kas turi nemokamą pastogę“. 
O taurę perpildą tai, kad už mebliuotus kambarius ji imanti 
kaip už tuščius; tai nesą toks nekaltas dalykas kaip anarchistiš- 
kai komunistinis eksperimentas, tai keičią rinkos santykius, 
labai nenusižengiant padorumui, iš to buto už kiekvieną kam- 
barį su teise naudotis vonia ir virtuve lengvai esą galima iš- 
spausti po 300—400 markių. Ir t. t. Ir t. t. Atrodo, kad net Kur- 
tui Hoizeriui buvo bjauru prašnekti apie vieną dalyką, „kurio 
vardan objektyvumo visgi negaliu nutylėti“, mat, po teisybei, 
iš dešimties lovų Lenei tepriklausančios tik septynios, viena 
esanti dar senelio; antra — labai įžeisto Heinricho Pfeiferio; 
o trečia — pastarojo tėvų Pfeiferių, „kuriems plaukai šiaušiasi 
pagalvojus, kas, ko gero, daroma tose lovose“. Taigi Lenė pa- 
žeidžianti ne tik grynai ekonominius dėsnius, naudojimo teises, 
bet ir turto valdymo teises; o ribotos atsakomybės komanditi- 
nei Hoizerių bendrovei savo lovų valdymo teises patikėję ginti 
ir Pfeiferiai, mat šiuo metu jiems stačiai neįmanoma tiesiogiai 
tartis su Lene: taigi privalu Žiūrėti ne tik savų teisių, bet ir pa- 
tikėtųjų ginti, o visas reikalas taigi gaunąs papildomą dimen- 
siją ir ant kortos statoma principo dalykai. Tiesa, lovą, priklau- 
sančią Heinrichui Pfeiferiui, per karą, „kai jis ten laukė, kol 
jį pašauks“, jam padovanojusi tetos Lenės motina, tačiau kas 
dovanota, tas dovanota, įstatymų leidybos požiūriu dovanoji- 
mas esąs visiškas turto valdymo perdavimas. Ir — aut. ramia 
širdimi gali tuo pasinaudoti — nesuvokiama, bet visi jos nuo- 
mininkai ir subnuomininkai dirbantys šiukšlininkais arba gat- 
vių šlavėjais. Čia aut. užprotestavo, primindamas, jog abu 
Helcenai dirbą ne šiukšlininkais, ponas Helcenas esąs miesto 
tarnautojas, užimantis vidutiniąją-aukštesniąją padėtį, ponia 
Helcen valganti duoną iš garbingo kosmetininkės verslo, o 
portugalė Ana Marija Pinto dirbanti prašmatnios universalinės 
parduotuvės savitarnos restorane prie bufeto; aut. pats yra 
pirkęs iš jos kukulių, bandelių su varške ir kavos ir su ja atsi- 

skaitinėjęs, viskas vykę nepriekaištingai. Kurtas Hoizeris link- 
telėjimu patvirtino šią pataisą, tačiau pridūrė, jog dar vienu 
atžvilgiu teta Lenė elgiasi ekonomiškai neteisingai, ji esanti 
visiškai sveika ir būsianti darbinga dar kokius septyniolika 
metų, tačiau, paklausiusi kvailų savo susipainiojusio sūnaus 
įkalbinėjimų, metusi darbą, kad prižiūrėtų tuos tris portugalų 
vaikus, kuriems dainuojanti, mokanti juos vokiečių kalbos, 
leidžianti kišti rankas prie savo „teplionės“ ir — tą galima 
įrodyti dokumentais — pernelyg dažnai atleidinėjanti nuo pa- 
reigos eiti į mokyklą, taip, beje, elgusis ir su savo sūnumi. Juk 
čia esama ištisos klaidų „grandinėlės“, o taip jau yra: žmogus, 
nesugyvenantis su įstatymu, visuomenei atrodo įtartinas, — 
ir vėlgi, taip jau yra, kad šiukšlininko ir gatvių šlavėjo darbai 
laikomi visų prasčiausiais, todėl smunkąs visuomeninis namo 
prestižas, o kartu su juo — ir nuomos kaina. 

Visa tai išdėstyta ramiu balsu, protingai argumentuojant, 
ir skambėjo įtikinamai. Apmaudą dėl švarko visi seniai pamir- 
šo, visi, išskyrus aut., kuris, nesąmoningai čiupinėdamas savo 
mėgstamą drabužį, konstatavo, jog labiausiai nukentėjo pamu- 
šalas, be to, jautė, kad vis labiau dryksta italo berniuko perplėšti 
marškiniai. Šiaip ar taip, čia buvo gera arbata, bandelės su 
varške, cigaretės, akį malonino nuostabus vaizdas pro suap- 
valintą langą, ramino tai, kad Verneris Hoizeris nuolat patvir- 
tindavo savo brolio išvedžiojimus ritmišku galvos linksėjimu, 
beveik tiksliai skanduodamas taškus, kablelius, brūkšnius ir 
kabliataškius — taip susidarė mišinys iš psichodelinio ir džiazo 
efekto, teikęs kone harmonijos įspūdį. 

Čia taip pat reikia pasakyti komplimentą Verneriui Hoi- 
zeriui už jautrumą, nes jis, matyt, pajuto, kad aut., valdyte už- 
valdytas tokio smulkiaburžuazinio motyvo kaip diskretiškumas, 
mielai užsimintų apie vieną temą, kuri jam, taip sakant, sukosi 
ant liežuvio galo: Lota Hoizer, šiaip ar taip, vis dėlto šiųdviejų 
iš pažiūros tvirtai ant kojų stovinčių ponaičių motina. 

Jis — Verneris — ir buvo tasai, kuris nesidrovėdamas 
prabilo apie šį „apgailėtiną ir, deja, absoliutų susvetimėjimą“; 
nereikia savęs apgaudinėti, pareiškė jis, reikia objektyviai iš- 
analizuoti esamą padėtį, atlikti tegu ir skaudžią psichologinę 
operaciją, šiaip ar taip, jis žinąs, jog aut. bendraująs su jo mo- 
tina, galbut jiedu net jaučią vienas kitam simpatiją, o simpatija 
tarp jo, jo brolio bei senelio ir aut. jau nebeesanti „išbalan- 

suota“ per „apgailėtiną, tačiau savaime turbūt neesminį įvy- 
kį“. Jo nuomone, svarbu konstatuoti, jog jis visiškai nepajėgiąs 
suvokti,“kad padėvėtas, trečios klasės drabužių parduotuvėje 
pirktas tvido švarkas, kurį iš pirmo žvilgsnio pažinsi kaipo 
„bebaigiantį dvyliktuosius“, kažkam mielesnis už naujutėlaitį 
švarką iš prašmatniausios drabužių parduotuvės, tačiau jį mokę 
tolerancijos, dėl jo, tai tegu jinai viešpatauja; taip pat jis nepa- 
jėgiąs suvokti šitokios akivaizdžios antipatijos tokiam popu- 
liariam, taip plačiai paplitusiam automobiliui kaip folksvage- 
nas, jis pats įgijęs folksvageną kaip antrąjį automobilį savo 
žmonai, o kai jo nūnai dvylikametis sūnus Otas po kokių še- 
šerių, septynerių metų išlaikysiąs brandos egzaminus ir pra- 
dėsiąs studijuoti arba išeisiąs į kariuomenę, jis pirksiąs ir tre- 
čiąjį automobilį — folksvageną. Na, bet čia tarp kitko, o da- 
bar — kas dėl jo motinos. Ji, ir tai jos pagrindinė klaida, 
nepasakysi, kad falsifikavusi žuvusio tėvo paveikslą, bet, viską 
vadindama sapalais, vulgariai menkinusi tą istorinį foną, 
kuriame jis žuvo. „Net tokie gudročiai berniūkščiai, kokie 
mes, be abejo, buvome, vieną dieną pareikalavo tėvo paveiks- 
lo“. Tai nebuvę jiems atsakyta, jų tėvas jiems apibūdintas kaip 
geras, jautrus žmogus, tegu iš dalies ir nevykėlis, bent jau 
profesiniu atžvilgiu, taip pat niekada nebuvę jokio pagrindo 
abejoti motinos meile jo tėvui Vilhelmui, tačiau tėvo paveikslas 
buvęs sistemingai, nors turbūt be išankstinio plano, griauna- 
mas, nuolat ir bet kokiame istoriniame kontekste vartojant 
žodį sapalai; o dar blogiau buvę tai, kad ji turėjusi meilužių. 
Gruitenas, tą dar būtų galima kentėti, nors dėl šio neteisėto 
ryšio jie susilaukdavę pajuokos ir visokiausių nemalonumų, 
bet paskui ji priėmusi savo lovon „net“ rusą, o kartkartėmis ir 
„šitos pabaisos Margretos pamestą amerikoną“; ir trečia, siau- 
bingų pasekmių turėjęs jos antireliginis ir antibažnytinis afek- 
tas, o tai, kaip aut. tikriausiai žinąs, esą ne tas pat; joje šiedu 
afektai kaip tik sudarę „žudantį derinį“; ji pasmerkusi juos 
ilgam ir varginančiam keliui į laisvąją mokyklą, o po to, kai 
žuvęs „tėvukas Gruitenas“, ji dariusis vis niūresnė ir tulžinges- 
nė, jiems kaip tik trukę atsvaros; ją — šitą atsvarą — jis turįs 
pripažinti ir lig šiol vertinąs, jis radęs pas tetą Lenę, kuri visuo- 
met buvusi miela, maloni, kilniadvasė, dainavusi dainas, sekusi 
pasakas, 0 į jos velionio... na taip, turbūt vis dėlto galima saky- 
ti — vyro, nors jis ir Raudonosios Armijos kareivis, paveikslą, 

į šį paveikslą niekados nesikėsinta, ir Lenė vengdavusi kištis, 
kai nesuskaičiuojamą daugybę kartų kieno nors likimai inter- 
pretuoti kaipo paistalai arba sapalai; metų metus, taip, tiesiogine 
prasme, metų metus ji sėdėdavusi vakarais su jais ir Levu prie 
Reino, „su savo rožių dyglių nežmoniškai subadytomis ran- 
komis“; ir juk Levą krikštiję, o Kurto ne, Kurtą pakrikštiję tik 
septynerių metų pas vienuoles, kai seneliui Otui, „dėkui Die- 
vui“, pavykę ištraukti juos iš „šitos aplinkos“, dėkui Dievui, nes 
mažiems vaikams teta Lenė — pasaka, bet paugėjusiems — 
tikri nuodai; ji per daug dainuojanti ir per mažai šnekanti, nors 
buvę gera ir darę gerą poveikį, kad teta Lenė „niekad ničnie- 
kad neprasidėdavo su vyrais, tuo tarpu, kas dėjosi pas mūsų 
motiną,— nesuprasi, 0 pas šitą pabaisą Margretą buvo tikras 
viešnamis“. Verneris Hoizeris pagyrė ir Marją van Dorn, netgi 
Bogakovui rado gerą žodį, „nors tasai irgi retkarčiais kiek per 
daug dainuodavo“. Na, bet paskui jie galų gale vis dėlto išėję į 
teisingą, į krikščionišką kelią, buvę išmokyti stengtis, jausti 
atsakomybę, studijavę, jis — teisę, Kurtas — ekonomiką, „o 
senelis tuo tarpu vykdė savo, reikia pasakyti, genialią turtinę 
politiką, kuri davė mums galimybę tuojau pat pritaikyti savo 
žinias nuosavose įmonėse“. 

Visai įmanomas dalykas, kad verstis iš totalizatoriaus, kurį 
jis laikąs tik tarp kitko, pasirodysią nerimta, tačiau iš tiesų tai 
tesą jo hobis, komerciškai pagrįstas sumanymas, turintis ten- 
kinti jo aistrą lošti. Ir galiausiai reikią pabrėžti, jog teta Lenė 
esanti pavojingesnė už jo motiną, kurią jis pavadino „apvilta 
pseudosocialiste“, niekam negalinčia pakenkti. Teta Lenė jam 
atrodanti reakcionierė tikriausia šio žodžio prasme, juk tai esą 
nehumaniška arba, vokiškai tariant, nežmoniška, kaip instink- 
tyviai, atkakliai, nesąmoningai, bet nuosekliai ji priešinasi ir 
net ne atsisako kaip nors galvoti apie pelną — juk tai reikštų 
sąmoningumą — ji paprasčiausiai nedaro šito. Griovimas ir 
savigriova sklindą iš jos, tai, matyt, Gruitenų bruožas, kurį tu- 
rėjęs ir josios brolis, o dar būdingesnis šis bruožas buvęs josios 
tėvui. Jis, baigė Verneris Hoizeris, nesąs žvėris, jis domisi jį 
supančiu pasauliu, liberalus kiek tik leidžiąs jo išsiauklėjimas; 
jis atviras kontraceptinių tablečių ir sekso bangos šalininkas, 
bet vis dėlto laikąs save krikščioniu, jis esąs, jei norite, „gaivaus 
oro fanatikas“, o kaip tik šito reikėtų tetai Lenei, jai reikėtų 
įpūsti gaivaus oro. Ne jis, 0 ji esanti žvėris, nes, — tą jau įro- 

džiusi teologija ir vis dažniau teigią netgi filosofai marksis- 
tai — sveikas pelno ir turto siekimas glūdįs Žmogaus prigim- 
tyje. Pagaliau, ir tai jis užvis mažiausiai galįs jai atleisti, Lenės 
sąžinę slegiąs likimas žmogaus, kurį jis ne tik mylėjęs, bet kurį 
jis ir po šiai dienai mylįs: Levo Borisovičiaus Gruiteno, jo 
krikštasūnio, „kuris man buvo patikėtas tokiomis dramatiško- 
mis aplinkybėmis, aš vertinu tai kaip įpareigojimą ir tegu vienu 
tarpu ir žiūrėjau į šį įpareigojimą kiek ciniškai, vis dėlto esu 
jo krikštatėvis, o tai ne tik metafizinis, ne tik visuomeniškai 
religinis, bet ir teisinis statusas, kurio ketinu laikytis“. Juodviem, 
j0 broliui ir jam, prikišę kaip neapykantą, kad „dėl tam tikrų, 
šiaip ar taip, teisės požiūriu abejotinų kvailysčių“ jie apkaltinę 
Levą ir leidę jį nuteisti bei pasodinti už grotų, tačiau iš tiesų tai 
buvęs meilės aktas, norint atvesti jį į protą ir išmušti jam iš 
galvos tai, kas „pagaliau laikoma didžiausia iš visų nuodėmių: 
jo išdidumą, jo pasipūtimą“. Jis dar puikiausiai prisimenąs 
Levo tėvą, prisimenąs jį kaip gerą, jautrų, tylų žmogų, ir esąs 
tikras, jog ir jam nebūtų patikę, kad jo sūnus taptų tuo, kuo po 
tam tikrų klaidžiojimų jis galų gale tapo: šiukšliavežiu. Jis 
anaiptol nenorįs neigti, kad šiukšlių išvežimas turįs didelę 
reikšmę ir esąs pirmos svarbos visuomeninė funkcija, tačiau 
Levas, to nenuginčysi, buvęs „pašauktas kilnesniems dalykams“. 
(Kabutes padėjo aut., kuris iš Vernerio Hoizerio kalbos nega- 
lėjo klausydamas nuspręsti, ar čia cituojama, ar recituojama, ar 
kažkokia citata tiesiog įaugusi į jo kalbą; tegu lieka neišaiškin- 
ta, ar tos kabutės čia reikalingos. Tebūnie jos laikomos tiktai 
pasiūlymu.) 

Reikia turėti galvoje, kad jau prabėgo beveik trys valan- 
dos, nuo keturių iki septynių. Kai kas įvyko, kai kas pasakyta. 
Visų galų mergaitė daugiau nebepasirodė, arbata termose ap- 
karto, tokia ji buvo kondensuota; vis dėlto kiek per daug šil- 
domoje patalpoje bandelės su varške neteko savo šviežumo ir 
pasidarė it guma, ir nors Verneris Hoizeris ir pavadino save 
gaivaus oro mėgėju, nerodė jokių pastangų išvėdinti patalpą, 
skendėte skendinčią tirštuose kelių rūšių tabako dūmuose 
(Verneris Hoizeris: pypkė, Kurtas Hoizeris: cigaras, aut.: ci- 
garetė); išsiskiriantis žalvarinis suapvalinto lango rėmas ir 
rankena rodė, jog jį galima atidaryti, tačiau kai aut. iš tiesų 
pamėgino atverti vidurinę šio lango dalį, jį su šypsena švelniai, 
bet tvirtai sulaikė Kurtas Hoizeris, kuris neiškentė nepaminė- 

jęs sudėtingos klimato įrangos, leidžiančios „individualiai spon- 
taniškai vėdinti“ tik užsižiebus tam tikram signalui, reguliuo- 
jančiam pastato klimatą; o kadangi ši valanda — maloniu balsu 
dėstė Kurtas Hoizeris — kaip tik dabar, kai kontoros ir redak- 
cijos baigiančios darbą, esanti kritinė, tai manytina, jog sandrike 
įtaisyta magiška akis užsižiebsianti ir leisianti vėdinti patalpą 
tik po kokios pusantros valandos; vienu metu klimato įranga 
esanti taip perkrauta, jog nebepajėgianti pati įleisti gryno oro. 
„Juk tai sistema iš keturiasdešimt aštuonių — dvylika kartų po 
keturis — atskirų butų, ir maždaug šiuo metu, kai pranešimus 
diktuoja paštas, vyksta lemtingi telefoniniai pokalbiai ir svarbūs 
pasitarimai, visi tie butai perkrauti. Paskaičiuokite: keturias- 
dešimt aštuoni butai po keturis kambarius, kiekviename kam- 
baryje vidutiniškai po pustrečio rūkančio žmogaus — pagal 
statistinį vidurkį vienas statistinis asmuo be perstojo rūko ciga- 
retes, pusė — pypkę, maždaug trys ketvirtadaliai — cigarus; 
taigi tokiu laiku šiame pastate vidutiniškai yra keturi šimtai 
septyniasdešimt penki rūkantys asmenys... bet aš pertraukiau 
savo brolį, ir, man regis, metas eiti link pabaigos, nes juk ir jūsų 
laikas ribotas“. 

Taip, dabar vėl žodis Verneriui Hoizeriui (atpasakojama 
labai glaustai), kalbama visai ne apie pinigus, kaip kad maną 
paviršutiniški stebėtojai, tačiau jis anaiptol neturįs galvoje aut. 
Tetai Lenei siūlytas nemokamas butas puikiausioje vietoje, 
nemokamas Levui, kurį greitai turį paleisti, jie pasiryžę suda- 
ryti jam galimybes mokytis vakarais, o po abitūros studijuoti, 
bet visa tai buvę atstumta, nes ji puikiausiai jaučiasi tarp tų 
šiukšlininkų, nes vengianti nors minimaliai prisitaikyti; jos 
nevilioją ir nesuvilioją jokie patogumai, ji prisirišusi prie savo 
senamadiškos viryklės, prie savo krosnių, prie savo įpročių... 
aišku, kas šiuo atveju esąs reakcingoji pusė. Kalbama — jis tą 
sakąs ir kaip krikščionis, einantis krikščionišku keliu, ir kaip 
tolerantiškas ekonomistas bei juristas, susipažinęs su teisinės 
valstybės principais — kalbama apie pažangą, o „kai žengi į 
priekį, tai kartais turi kai ką peržengti. Tada jau nebeegzistuoja 
tasai romantiškas „Kai mes žengiame petys į petį“, kurį mums 
iki įsipykimo dainuodavo motina. Ir mes negalime elgtis taip, 
kaip norime, mes, kaip matote, netgi savo nuosavame name 
negalime kada užsigeidę atidarinėti langų“. Žinoma, jie negalį 
skirti tetai Lenei dviejų šimtų vienuolikos kvadratinių metrų 

kuriame nors naujame Hoizeriams priklausančiame pastate... 
tai reikštų prarasti beveik du tūkstančius markių už nuomą, 
taip pat jie negalį suteikti krosnių ir „bet kada atlapojamų“ 
langų, ir, kas dėl jos nuomininkų, subnuomininkų ar meilužių, 
tai, žinoma, irgi reikėtų įvesti „nedidelių visuomeninių“ apri- 
bojimų. „Bet po paraliais, — pirmą kartą, tegu ir trumpai, Ver- 
neris Hoizeris tapo agresyvus, — ir aš nors kartą norėčiau pa- 
sijusti taip patogiai, kaip teta Lenė“. Dėl šios ir kitų priežasčių, 
pirmiausia dėl aukštesnių interesų, teksią paleisti tąją iš pažiū- 
ros negailestingą mašiną. 

Kaip mielai šioje vietoje aut. būtų pasakęs kokį paprastą 
taikingą žodį, jis netgi buvo pasiryžęs pripažinti, koks santyki- 
nai menkas jo apmaudas dėl švarko, lyginant jį su problemo- 
mis, sunkiai slegiančiomis šiuos iškankintus žmones, kurie netgi 
negali kada panorėję atlapoti langų savo nuosavame name; 
galų gale tai nebuvo taip reikšminga, kaip jam pasirodė iš 
pradžių. O sulaikė jį nuo šių paprastų, tegu ir ne taikingų — 
jis gi nesiginčijo su abiem informatoriais,— bet bent jau su- 
pratingų žodžių ne kas kitas, o Kurtas Hoizeris. Tai jis savo- 
tiškai užbaigė pokalbį, jokiu būdu ne grėsmingai, o veikiau 
maldaujamai užtverdamas kelią prie durų, kai aut. trumpai 
atsisveikinęs, su paltu ir kepure rankose, žengė link jų. 

Kas dėl Kurto Hoizerio, tai aut. teko pakoreguoti daugybę 
išankstinių nuostatų; mat po visų girdėtų smulkmenų aut. vaiz- 
davosi jį kaip hienos ir vilko hibridą, kaip negailestingą ekono- 
mikos riterį; O iš arčiau pažiūrėjus, Kurtas H. turėjo tiesiog 
švelnias akis, kurios tik forma, bet ne turiniu priminė jo moti- 
nos akis; aišku, pašaipią Lotos tvirtybę ir kone ašaringą jos tul- 
žingumą šiose apskritose švelniose rudose — ramia sąžine ga- 
lima sakyti — stirniškose akyse slopino bruožai, kuriuos jis 
galėjo paveldėti tik iš savo tėvo Vilhelmo, šiaip ar taip, iš tėvo 
pusės, nors ir ne iš tėvo tėvo, Kurto senelio. Atsižvelgiant į tai, 
kad daugumos tiesiogiai su Lene susijusių asmenų genų visuma 
susiformavo geografiniame trikampyje Verpenas—Tolcemas— 
Lisemichas, šie runkelių laukai, matyt, vis dėlto nusipelno pa- 
gyrimo, tegu jie, tarp kita ko, yra pagimdę ir Pfeiferius. Be 
jokios abejonės: Kurtas Hoizeris buvo jautrus Žmogus, ir, nors 
laikas nelaukė, reikėjo jam leisti šitą parodyti. Jis nesidrovėjo 
uždėti rankų aut. ant peties, ir šiame geste vėlgi nebuvo nei 
pataikūniškumo, nei globėjiškumo, o tik tam tikras broliškumas, 

kurio niekam nevalia užginti. „Žiūrėkit,— tyliai tarė jis, — 
neišsineškite įspūdžio, jog kas dėl tetos Lenės, tai dabar ims 
veikti brutali socialiai istorinė automatika, nepermaldaujamas 
procesas, griaunantis pavėlavusias struktūras ir valdantis taip 
pat ir mus; žinoma, tai būtų teisybė, jeigu mes ją iškeldintume 
negalvodami, nesusimąstydami apie praeitį ir visiškai be sąži- 
nės. Tačiau taip nėra. Mes tai darome sąmoningai ir ne be 
sąžinės, šiaip ar taip, mes savo sąžinės atsiklausėme. Neneigsiu 
spaudimo, kurį mums daro greta esančių sklypų savininkai ir 
nekilnojamą turtą valdančios grupės. Mes turėtume pakanka- 
mai jėgų juo nusikratyti arba gauti terminus. Taip pat neneig- 
siu, kad mūsų senelis pasižymi stipria emocine motorika, bet ją 
mes irgi galėtume dar kartą įveikti, ir toliau galėtume paden- 
ginėti tetos Lenės nuomos sąskaitos skirtumą iš nuosavos kiše- 
nės: taip mes ir darėme ištisus metus, jei ne ištisus dešimtme- 
čius, — ir Šitaip viską užglaistyti ir užglostyti. Pagaliau juk mes 
ją mylime, už daug ką esame jai dėkingi ir jos aikštingumas 
mums veikiau atrodo mielas nei nemalonus. Aš jums pasižadu 
ir įgalioju jus perduoti šio pažado esmę: kai rytoj ji bus iškel- 
dinta, daiktai iškraustyti, mes, Kurtas ir aš, tučtuojau padeng- 
sime sąskaitos skirtumą, nutrauksime visus teismo vykdymus, 
Jai Jau paruoštas dailutėlis butukas viename iš mūsų pastatų 
kompleksų, žinoma, ne toks, į kurį ji galėtų priimti dešimt sub- 
nuomininkų. To nebus. Šiaip ar taip, užteks vietos jos sūnui ir 
galbūt meilužiui, nuo kurio anaiptol neketiname jos atskirti. 
Čia kalbama apie ką kita, apie tai, ką aš nesidrovėdamas vadi- 
nu auklėjimo priemone, vadovavimu iš meilės, kurį, deja, tu- 
rime vykdyti brutaliais būdais. Juk nėra privačios vykdomosios 
valdžios. Taigi, greita ir neskausminga operacija, bet iki pietų 
viskas bus baigta, ir jei tik ji apsieis be egzaltacijos, o šito, aiman, 
galima iš jos laukti, tai jau vakare gyvens jai suteiktame bute. 
Padaryta viskas, kad jai tokie brangūs seni baldai lemiamu 
momentu būtų išpirkti arba atpirkti. Ši akcija yra daugiau 
auklėjamojo, auklėjamojo iš meilės, ir principinio pobūdžio. 
Jūs tikriausiai nepakankamai vertinate tokio sluoksnio, kaip 
namų ir nekilnojamojo turto savininkai, socialinį įžvalgumą, 
tačiau galiu jums atskleisti: seniai suvokta, kad būtent šitie 
dideli senos statybos butai, palyginti pigūs, su tam tikrais pato- 
gumais ir taip toliau, būtent juose susidaro ląstelės, skelbian- 
čios karą mūsiškei pažanga besiremiančiai visuomenei. Juk 

liaudies ūkio atžvilgiu dideli svetimšalių darbininkų atlygini- 
mai pagrįsti tik tada, jei dalis jų surenkama per nuomą ir tokiu 
būdu, kaip ir visąlaik, lieka šalyje. Tie trys turkai kartu sudėjus 
uždirba maždaug du tūkstančius su viršum markių... juk tiesiog 
nepakenčiama, kad iš jų jie temoka, įskaitant naudojimąsi vir- 
tuve ir vonia, lygiai šimtą markių nuomos. Tai penki procentai, 
o palyginkime juos su dvidešimčia —keturiasdešimčia pro- 
centų, kuriuos turi mokėti normalus dirbantysis. Abu Helcenai, 
kurių bendras uždarbis lygiai du tūkstančiai trys šimtai markių, 
moka lygiai šimtą keturiasdešimt, su baldais. Su portugalais 
irgi yra panašiai. Čia paprasčiausiai taip pažeidžiamos konku- 
rencijos sąlygos, kad jeigu tai imtų plisti, tai it užkrečiama liga 
pažeistų, pagraužtų, pakirstų vieną iš pagrindinių principų, 
galiojančių muūsiškėje pažanga besiremiančioje visuomenėje, 
mūsiškėje laisvoje demokratinėje teisinėje valstybėje. Šitaip 
pažeidžiamos vienodos galimybės, suprantat? O kartu su šiuo 
ekonominiu procesu, ir tai svarbiausia, vyksta ir moralinis. Juk 
tokie santykiai, kokie viešpatauja tetos Lenės bute, skatina 
komunalines, jei ne komunistinės iliuzijas, kurios daro griau- 
nantį poveikį ne kaip iliuzijos, o kaip idilė, ir jos skatina, na, 
negalima sakyti, promiskuitetą... bet vis dėlto promiskuityviz- 
mą, kuris pamažu, bet neabejotinai sunaikins dorą ir papročius, 
o individualizmas liks vien pajuokai. Aš dar galėčiau pateikti 
jums keletą, gal kokį pustuzinį įtikinančių aspektų. Trumpai 
drūtai: tai nėra asmeninė akcija prieš tetą Lenę, čia nėra jokios 
neapykantos, jokio keršto, priešingai, mes jaučiame simpatiją 
ir, atvirai sakant, tam tikrą nostalgiją šitam mielam anarchiz- 
mui, taip, prisipažįstu, šiek tiek pavydime... tačiau svarbiausia: 
tokie butai, o ši pažiūra remiasi tiksliomis mūsų sąjungos ana- 
lizėmis, yra — šnekėkime be emocijų — komunalizmo perykla, 
komunalizmo, skatinančio utopinę idilę ir svajas apie rojų. 
Dėkui jums už jūsų kantrybę, ir jei jums kada bus striuka su 
butu, tai mes — ir su tuo nesiejama jokia sąlyga, tai grindžia- 
ma vien prielankia tolerancija — tai mes jūsų paslaugoms“. 

Širtenšteino butas kunkuliavo taip, kaip 1917 metų spalį 
Sankt Peterburge bus kunkuliavusios kai kurios šalutinės 
Smolnio patalpos. Skirtinguose kambariuose posėdžiavo skir- 
tingi komitetai. Ponia Hiolthonė, Lota Hoizer ir dr. Šolsdorfas 
sudarė vadinamąjį finansų komitetą, turintį nagrinėti Lenės 
finansinių sunkumų mastą, turto aprašymo protokolus, skun- 
dus dėl jos iškeldinimo ir t. t. Helcenams, turkui Mechmetui ir 
portugalui Pinto bendradarbiaujant, pavyko gauti laiškus ir 
t. t., kuriuos Lenė grūsdavo į savo naktinio staliuko stalčių, o 
kai ten nebeliko vietos — į apatinį naktinio staliuko skyrių, 
jų — nors ir smerktina — nė neatplėšusi. Pelceris buvo pa- 
skirtas savotišku šio trijulės komiteto generalinio štabo virši- 
ninku. Širtenšteinas su Hansu Helcenu, Grunču ir Bogakovu, 
kurį Lota atvežė taksi, turėjo svarstyti klausimą „visuomeninė 
eiga“. Tiekimo ėmėsi M.v.D., gavusi patiekti sumuštinių, bul- 
vių Salotų, kiaušinių ir arbatos. Kaip ir daugelis samovarų 
srities diletantų, ji laikėsi nuomonės, jog arbata verdama sa- 
movare, ir Bogakovas turėjo supažindinti ją su samovaro 
funkcijomis, — tai buvo milžiniškas aparatas, kurį, kaip prane- 
šė Širtenšteinas, jam atsiuntęs nežinomas dovanotojas, su ma- 
šinėle spausdintu rašteliu: ,„Už daugiatūkstantinį Lili Marlen 
skambinimą. Žmogus, kurį Jūs pažįstate“. Reikėjo kone jėga 
priversti M.v.D., kaip ir visos jos amžiaus grupės namų šeimi- 
ninkės nemokančią virti arbatos, bent keturis kartus padidinti 
jos numatytą arbatžolių kiekį. Tačiau kitur ji pasirodė nuosta- 
bi, vos pataisiusi tam tikrą maisto sankaupą, čiupo aut. švarką, 
ilgokai rausėsi Širtenšteino komodoje, bergždžiai ieškodama 
adatos ir siūlų, bet paskui, padedama Lotos, juos vis dėlto rado 


ir su nepaprastu meistriškumu ir be akinių iš vidaus ir išorės 

ėmė adyti jau žinomas skausmingąsias švarko žaizdas, faktiš- 
kai, turint galvoje jos meistriškumą, nors ir nepatvirtintą jokiu 
diplomu, adyti dailiuoju adymu. Aut. nukeliavo į Širtenšteino 
vonios kambarį, kurio prašmatnus dydis ir milžiniška vonia 
sužavėjo jį lygiai taip pat, kaip ir Širtenšteino skaniai kvepian- 
čios parfumerijos atsargos. O kadangi Lota, aut. nespėjus šito 
sukliudyti, pamatė jo perplėštus marškinius, Širtenšteinas pa- 
skolino jam savus, kurie, nepaisant tam tikro pločio skirtumo 
per kaklą ir krūtinę, šiaip jau buvo visiškai patogūs. Širten- 
šteino butą visai pagrįstai galima apibūdinti kaip idealų: sena 
statyba, trys kambariai į kiemo pusę, viename — fortepijonas, 
biblioteka ir rašomasis stalas, kitame, kuris beveik vadintinas 
„milžinišku (tiesa, dydis išmatuotas ne rulete, 0 vien žingsniais: 
septyni iš šešių), stovėjo Širtenšteino lova, drabužių spinta, 
komodos, visur aplinkui pridėliota segtuvų su jo rinktiniais 
kritikos straipsniais; trečioji patalpa — tai virtuvė, ne per di- 
džiausia, bet ir ne maža, ir dar minėtasis vonios kambarys, 
kuris, lyginant su bet kokia naujos statybos namo vonia, ir savo 
erdvumu, ir įranga atrodė švaistūniškas, o gal net ir praban- 
gus. Langai atviri, kieme matyti medžiai, mažiausiai aštuonių 
dešimčių metų senumo, vijokliais apaugusi siena; aut. tebe- 
murksojo vonioje, o tuo tarpu gretimuose kambariuose ūmai 
įsiviešpatavo tyla, kurios energingu šš... šš... pareikalavo Šir- 
tenšteinas. Ir staiga nutiko vienas dalykas, trumpam išblaškęs 
aut. mintis apie Klementiną bei smarkiai pagilinęs šias mintis, 
skausmingai, taip sakant. Nutiko kai kas nuostabaus: dainavo 
moteris — tai galėjo būti tiktai Lenė. Tasai, kas niekados ne- 
bandė įsivaizduoti jaunos gražios Lilo fėjos, gal verčiau tegu 
praleidžia šias eilutes; bet tam, kurs kąda nors yra skyręs gra- 
žiajai Lilo fėjai šiek tiek savosios vaizduotės, tam tebus pasaky- 
ta: tik taip ji tegalėjo dainuoti. Merginos balsas, moters balsas, 
bet skambėjo jis it instrumentas, o kokia gi daina liejosi į tylų 
kiemą, per atvirus langus į atvirus langus? 


Dainai savajai 

aš skraistę išaudžiau; išsiuvinėjau 
ją visą visą 

senom legendom ir padavimais 
kvailiai atėmę 

visiems ją rodė 

lyg toji skraistė 

būtų jų darbo. 

Tegu nešioja. 

Kad vaikščiotum nuogas, 
reikia daugiau drąsos. 


Šie žodžiai aidėjo kieme, kur josios dainos tikriausiai — 
negirdėta, neišgirsta — skambėjusios daugiau nei prieš ketu- 
riasdešimt metų, ir, egzistenciškai žiūrint, balsas darė tokį po- 
veikį, kad aut. tik vargais negalais įstengė užgniaužti a., bet 
paskui, paklausęs savęs, kam gi nuolat užgniaužinėti, leido joms 
tekėti nevaržomai. Taip, čia jis nesuturėjo v., ir vis dėlto jautė 
p., o kadangi jam labai sunku susilaikyti nuo slaptų literatūri- 
nių Minčių, tai jis staiga ėmė ir suabejojo informacija apie 
Lenės turimas knygas; nors ir ieškota su reikiamu kruopštumu, 
nors kuistasi skryniose, stalčiuose ir spintose, ar tik nebus vis 
dėlto praleista keletas Lenės motinai priklausiusių knygų, pa- 
rašytų autoriaus, kuris liko nuslėptas, gėdijantis neteisingai 
ištarti jo pavardę? Be jokių abejonių, Lenė dar turėjo neatrastų 
lobių, paslėptų brangenybių, su kuriomis jau 1914 metais, 
budama jauna mergaitė, o vėliausiai — 1916-aisiais susipažino 
j0s Motina. 


Finansų komitetas dar nieko neišaiškino, o komitetas vi- 
suomeninei eigai svarstyti priėjo išvadą, kad brutaliųjų veiksmų 
bus imtasi rytoj prieš pusę aštuonių, tačiau įstaigas, per kurias 
galbūt pavyktų sustabdyti šią eigą, maždaug tokiu laiku dar tik 
atidarinėja, ir kad neįmanoma — Širtenšteinas veltui šnekėjo 
telefonu su įvairiausiais advokatais ir netgi su prokuroru — 
jau naktį išrūpinti priemonių šiai eigai sustabdyti. Tad kilo 
laiko stygiaus problema, kone neišsprendžiamas klausimas: 
kaip uždelsti prievartinį iškeldinimą iš buto maždaug iki pusės 
dešimtos? Pelceris trumpam pasiūlė komitetui visuomeninei 
eigai svarstyti savo žinias ir ryšius, apskambinėjo keletą ekspe- 
ditorių ir teismo vykdytojų, pažįstamų jam iš karnavalinės 
draugijos „Immerjrėne Strūssjer“, o kadangi, kaip dabar pa- 
aiškėjo, jis dar ir dainavo viename vyrų chore, „kur knibždėte 
knibžda juristų ir šiaip“, tai visgi sužinojo, kad legaliai sustab- 
dyti iškeldinimo beveik neįmanoma. Vėl grįžęs prie telefono, 
nupasakojo kažkokiam žmogui, kurį vadino Jupu, avarijos 

galimybę, jis — Pelceris — pasiryžęs „pakratyti kišenę“ ir už 
tai atsilyginti, tačiau atrodo, kad Jupas, kuris, matyt, buvo 
įgaliotasis ekspeditorius, neužkibo ant meškerės, ką Pelceris su 
kartėliu pakomentavo tokiais žodžiais: „Jis vis dar nepasikliau- 
ja manimi, netiki mano grynai žmogiškais motyvais“. Bet da- 
bar, kai buvo ištartas žodis avarija, Bogakovui kilo kone ge- 
niali mintis. Argi Levas ne šiukšliavežės vairuotojas, ir argi 
turkas Kaja Tunčas ir portugalas Pinto taip pat ne šiukšliavežių 
vairuotojai, ir argi nėra tarp šiukšliavežių vairuotojų tokio 
dalyko, kaip solidarumas su savo kalėjime sėdinčiu darbo drau- 
gu ir jo motina? Tačiau kuo — pareiškė Pinto, kuris iš pažiūros 
buvo toks pat kaimietis kaip Tunčas ir, kadangi atrodė nerei- 
kalingas nei finansų komitetui, nei komitetui visuomeninei 
eigai svarstyti, sėdėjo virtuvėje ir lupo virtas bulves, o Tunčas 
tuo metu rūpinosi samovaru ir arbata — kuo — dabar jau 
abu — čia gali padėti plikas solidarumas? Gal — įsižeidę ir su 
panieka išpyškino jiedu — jie turį griebtis buržuazinio tuščia- 
žodžiavimo (jie išsireiškė kitaip: „Žodžiai, žodžiai, vien buržu- 
jai žodžiai, ir niekas daugiau“) ir skelbti savo solidarumą, kai 
iš buto legaliai iškeldinami dešimt žmonių, tarp jų — trys vai- 
kai? Bet čia Bogakovas papurtė galvą, varginančiu, skausmus 
sukeliančiu rankos judesiu paprašė tylos ir paaiškino, jog kita- 
dos, dar būdamas mokinukas, Minske matė, kaip reakcinėms 
jėgoms sukliudė išvežti kalinius. Prieš pusvalandį iki vežimo 
paskelbta, kad kilęs gaisras, aišku, pasirūpinta, kad ugniagesių 
mašinas vairuotų patikimi žmonės, o tada tos mašinos taip su- 
važiavusios prieš mokyklą, kurioje buvo uždaryti kaliniai, kad 
net užtvėrusios šaligatvį, ir suvaidinusios avariją; šitaip buvo 
laimėta laiko, kad per užpakalines duris būtų galima išvaduoti 
kalinius — vien dezertyravimu ir ginkluotu maištu kaltinamus, 
didžiame pavojuje atsidūrusius kareivius ir karininkus. Kadan- 
gi Pinto, Tunčas, o taip pat ir Širtenšteinas su atskubėjusiu 
Šolsdorfu vis dar nesusigaudė, Bogakovas prabilo be užuolan- 
kų. „Šiukšliavežės,— tarė jis, — yra gana sunkūs daiktai, kurie, 
šiaip ar taip, nėra labai naudingi eismui. Per jas gi visur susi- 
daro kamščiai; todėl jei čia sankryžoje susidurs dvi, o dar geriau 
trys šiukšliavežės, tai į šitą miesto dalį nepateksi mažiausiai 
penkias valandas, ir tasai Jupas nė per penkis šimtus metrų 
neprivažiuos prie namo; kad privažiuotų prie namo, turėtų du 
kartus sukti į gatves, kur vienakryptis eismas, todėl jis, kiek aš 

pažįstu vokiečius, dar ilgai ilgai čia nepasirodys, jei tik valdžios 
įstaigos sutiks atidėti iškeldinimą. Tačiau tam atvejui, jei jis iš 
tiesų komposteruotų savo bilietą, t. y. gautų leidimą naudotis 
vienakrypte gatve, nes vykdo neatidėliotiną pareigą, tam atve- 
jui prie kito gatvės kampo irgi turi susidurti dvi šiukšliavežės“. 
Širtenšteinas būgštavo, kad jeigu jie iškrėsią tokį dalyką, tai 
susilauksią pasekmių, ir būtent užsieniečiai vairuotojai, gal 
geriau būtų paieškojus šiam reikalui vokiečių. Todėl Salazaras 
gavo pinigų bilietui ir buvo išsiųstas kelionėn, tuo tarpu Boga- 
kovas, gavęs iš Šolsdorfo pieštuką ir lapą popieriaus, braižė. 
planą, kuriame — čia jau padedamas Helceno — žymėjo visas 
vienakryptes gatves. Nutarta, jog užtektų susidurti ir dviem 
šiukšliavežėms, kad kiltų visiška sumaištis ir Jupo automobilis 
beviltiškai įstrigtų maždaug už kilometro nuo buto. Kadangi 
Helcenas šiek tiek išmanė transporto statistiką, o kaip kelių 
statybos valdybos tarnautojas tiksliai žinojo šiukšliavežės mat- 
menis ir tonažą, tai, drauge su Bogakovu dirbdamas prie stra- 
teginio plano, priėjo išvadą, kad „beveik užtektų, jei ir viena 
šiukšliavežė čia trenktųsi į šitą žibintą arba štai į šitą medį“. 
Bet būtų geriau, jei susidurtų dvi šiukšliavežės, „policija, ir 
visa terlionė truks maždaug keturias, penkias valandas“. Po to 
Širtenšteinas apkabino Bogakovą ir paklausė, gal galėtų įvyk- 
dyti kokį nors jo norą, o Bogakovas atsakė, kad karščiausias, 
beveik paskutinis jo noras — nes jaučiasi jis apgailėtinai — 
dar kartą pasiklausyti „Lili Marlen“. Kadangi Širtenšteino jis 
anksčiau nepažinojo, jam nederėtų prikišti kiaulystės, prikišti 
galima tik tam tikrą rusišką naivumą. Širtenšteinas išblyško, 
tačiau įrodė esąs džentelmenas: tučtuojau priėjo prie fortepi- 
jono ir paskambino „Lili Marlen“ — tikriausiai pirmąsyk po 
kokių penkiolikos metų. Skambino nepriekaištingai. Be iki 
ašarų susigraudinusio Bogakovo, pasitenkinimą daina rodė tur- 
kas Tunčas, Pelceris ir Grunčas. Lota su ponia Hiolthone už- 
sikimšo ausis, o M.v.D. išsišiepusi atėjo iš virtuvės. 

Vėl grįždamas prie reikalo, Tunčas pareiškė, jog imasi 
suvaidinti avariją, be avarijų jis vairuojąs mašiną jau aštuone- 
rius metus ir galįs sau vieną leisti, tik jis turįs pakeisti arba ap- 
keisti savo maršrutą; dėl šito reikėsią susitarti, tai esą sunku, 
bet įmanoma. 

Per tą laiką finansų komitetas baigė aiškintis. Tačiau, — 
prabilo ponia Hiolthonė,— nedumkime sau akių, paaiškėjo 

šiurpus dalykai. Hoizeriai sukrapštė viską, supirko ir svetimus 
vekselius, čia taip pat įeina ir dujotiekis su vandentiekiu. Iš viso 
susidaro — neišsigąskite — šeši tūkstančiai septyniasdešimt aš- 
tuonios markės ir trisdešimt pfenigų“. Beje, trūkumo dydis, 
beveik tiksliai sutampantis su Levo uždarbiu, kurio šis neteko 
atsidūręs kalėjime, įrodo, jog Lenė visiškai pajėgi išlyginti savo 
biudžetą; todėl čia reikią ne negrąžinamos pašalpos, o tik pa- 
skolos. Ponia Hiolthonė išsiėmė čekių knygelę, pasidėjo ją ant 
stalo, išrašė čekį ir tarė: „Tūkstantis du šimtai pirmai pradžiai. 
Dabar daugiau negaliu. Per daug išleidau itališkoms ilgako- 
tėms, Pelceri, jūs žinote, kaip kartais būna“. Pelceris, prieš iš- 
traukdamas savąją čekių knygelę, negalėjo susilaikyti nuo 
moralizuojančio komentaro. Jis pareiškė: „Jei ji būtų parda- 
vusi namą man, visų šitų nemalonumų nebūtų, bet aš duosiu 
pusantro tūkstančio. Ir,— dėbtelėjo į Lotą, — tikiuosi, kad aš 
jau nebe parijas ne tik tada, kai prireikia pinigų“. Lota, ne- 
kreipdama dėmesio į Pelcerio užuominą, apsiskelbė esanti vi- 
siškai nusigyvenusi, Širtenšteinas nuoširdžiai užtikrino, kad ir 
labiausiai norėdamas, negalįs duoti daugiau kaip šimto markių; 
Helcenas su Šolsdorfu davė atitinkamai tris ir penkis šimtus, o 
Helcenas pasisiūlė mokėti didesnę nuomą ir šitaip padėti išmo- 
kėt likusią skolos dalį. Tada Šolsdorfas rauzdamas pareiškė, 
Jog jaučiąs pareigą prisiimti skolos likutį, nes juk jis daugiau ar 
mažiau, bet vis dėlto šiuo atveju iš esmės esąs kaltas dėl ponios 
Pfeifer finansinių sunkumų, tik jis turįs vieną ydą, nuolat ri- 
bojančią jo galimybes, jis mat renkąs rusizmus, ypač autogra- 
fus, ir ką tik įsigijęs keletą jam labai brangių Tolstojaus laiškų, 
tačiau esąs pasiryžęs ryt iš pat ryto imtis žygių valdžios įstaigose, 
užjudinti jas, o per pažįstamus jam, žinoma, pavyks pasiekti, 
kad atidėtų iškeldinimą, ypač jeigu paimsiąs kreditan savo at- 
lyginimą — oO tai jis atliksiąs rytoj, kai tik atidarys kasą, — ir 
su visa suma, grynais, nueisiąs į atitinkamas įstaigas. Beje, pir- 
mai pradžiai pakaktų, žinoma, ir pusės sumos, jei kitą pusę jis 
pažadėsiąs atnešti iki pietų. Pagaliau juk jis esąs tarnautojas, 
kurį visi pažįstą kaip padorų žmogų, beje, po karo jis ne sykį 
siūlęs Lenės tėvui privačią kompensaciją, kurios šis atsisakęs, 
o dabar jam atsiradusi galimybė išpirkti savo filologines nuo- 
dėmes, kurių politinį mastą jis per vėlai suvokęs. O, kad jūs 
būtumėt matę Šolsdorfą: tikras mokslininkas, ne be panašumo 
į Šopenhauerį — jo balse neabejotinai girdėjosi a. „Bet, mano 

ponios ir ponai, man būtinai reikia nors dviejų valandų. Aš 
nepritariu šiukšliavežių akcijai, tačiau žiūriu į ją kaip į gynybą 
ir tylėsiu, nors taip nusižengiu savajai tarnautojo priesaikai. 
Užtikrinu jus, aš irgi turiu draugų ir ryšių, jau beveik trisdešimt 
metų aš nepriekaištingai dirbu prieš savo polinkius, bet, matyt, 
ne prieš savo gabumus ir bedirbdamas įsigijau aukštas pareigas 
užimančių draugų, kurie padės kaip galima greičiau sustabdyti 
iškeldinimą. Tik vienas dalykas: duokite man laiko“. 
Bogakovas, kuris per tą laiką su Tunču studijavo miesto 
planą, rado vienintelę galimybę važiuoti aplinkiniu keliu, su- 
vaidinti gedimą arba, jei reikės, pastovėti tylioje nuošalioje 
gatvelėje. Šiaip ar taip, Šolsdorfui pažadėta duoti laiko. Dar 
nespėjęs prabilti, Širtenšteinas ėmė tildyti pats save smarkiu 

Šš... šš...— Lenė ir vėlei dainavo. 


Kaip tavo kūnas dailiai apvalėja, 

taip auksu bręsta vynas ant kalvos 
ir žvilga toly tvenkinys vos vos, 

ir dalgio žvangesys girdėti pievoj. 


Pelcerio komentaras po to, kai pašaipus Lotos kikenimas 
nutraukė įsiviešpatavusią kone pamaldžią tylą: „Vadinasi, tei- 
sybė, ji tikrai nuo jo nėščia“. Tuo būtų galima įrodyti, jog net 
ir didi poezija turi populiarizacinę informacinę vertę. 

Prieš palikdamas šventiškai nusiteikusią draugiją, aut. 
pirmąsyk nusižengė savajam neutralumui, įnešdamas į Lenės 
fondą ir kuklų savo įnašą. 


Jau kitą dieną, dar prieš pusę vienuoliktos, Šolsdorfas 
pranešė aut., jog iškeldinimą pavykę atidėti, o dar kitą dieną 
vietiniame laikraštyje aut. perskaitė tokį straipsnį, pavadintą 
„Ar negalime išsiversti be užsieniečių?“ „Kuo — sabotažu, 
atsitiktinumu, ginčytino šiukšlių hepeningo pakartojimu ar dar 
kuo nors laikyti tą faktą, kad vakar rytą prieš septynias Olden- 
burgo ir Bicerato gatvių sankryžoje susidūrė dvi šiukšliavežės, 
viena — vairuojama portugalo ir tuo metu turėjusi aptarnauti 
Bruknerio gatvę už trijų kilometrų į vakarus, o kita — vairuo- 
jama turko ir turėjusi aptarnauti Krekmano gatvę už penkių 
kilometrų į rytus? Ir kaipgi atsitiko, kad trečioji, vokiečio 
vairuojama šiukšliavežė, nepaisydama ženklo „vienkryptis 

eismas“ taip pat įvažiavo į Bicerato gatvę ir trenkėsi į žibintą? 

Mieste žinomi ir vertinami miestui nusipelnę komunaliniai 
sluoksniai suteikė redakcijai žinių, pagal kurias sprendžiant 
atrodo, jog čia buvusi iš anksto suplanuota akcija. Nes kaip 
keista: vairuotojai turkas ir portugalas abu gyvena Bicerato 
gatvėje, viename blogos reputacijos name, kuris, suderinus su 
socialiniu skyriumi ir dorovės policija, vakar turėjo būti palais- 
vintas. Vienos damos, apie kurią šnekama, esą ji gyvenanti iš 
meilės, „globėjai“ „paskolino“ jai pernelyg didelę sumą ir su- 
kliudė iškeldinimą, kurį sabotavo, sukeldami neapsakomą tran- 
sporto chaosą (žr. nuotrauką). Gal vis dėlto vertėtų atidžiau 
pasidomėti abiem užsieniečiais vairuotojais, kuriuos jų pasiun-' 
tinybės apibūdina kaip politiškai nepatikimus elementus? Argi 
pastaruoju metu nepadažnėjo pranešimų, jog užsieniečiai už- 
siiminėja suteneryste, ir mes — kaip ceterum censeo““ — 
kartojame klausimą: ar niekaip negalėtume išsiversti be užsie- 
niečių? Šis, be abejonės, skandalingas įvykis toliau tiriamas. 
Įtariama, kad akciją organizavęs lig šiol nežinomas žmogus, 
kuris kaip „egzistencialistas“ nereikšmingu pretekstu prisigre- 
tino prie jau minėtų komunalinių sluoksnių ir kuriam patikliai 
buvo suteikta tam tikros informacijos. Negalutiniais vertini- 
mais materialinė žala siekia maždaug šešis tūkstančius markių. 
O kiek darbo laiko nuostolių atnešė keletą valandų trukusi 
eismo sumaištis, vargu ar galima apskaičiuoti“. 

Ne iš bailumo, ne, iš ilgesio aut. nuskrido į... ne, ne į Ro- 
mą, o į Frankfurtą, o iš ten traukiniu nuvažiavo į Viurcburgą, 
kur už bausmę perkelta Klementina, nes ir ją įtarė, jog kalbė- 
dama su aut. apie Rachelę Gincburg buvo nediskretiška. Ji — 
Klementina — ne tik nebesvarsto, bet tvirtai pasiryžo nusimes- 
ti vienuolės gobtuvą ir pademonstruoti savuosius vario spalvos 
plaukus. 

Tikriausiai čia vis dėlto reikėtų pasakyti didžiulę banaly- 
bę: kad aut., nors ir stengėsi važiuoti savo painiaisiais keliais „su 
žemišku vežimu ir nežemiškais arkliais“ kaip toksai vienas 
gydytojas, irgi tėra tik žmogus; kad tam tikruose literatūros 
kūriniuose jis gerai girdi atodūsį „su Efe prie Baltijos jūros“, 
o kadangi neturi jokios Efės, su kuria galėtų nuvažiuoti prie 
Baltijos, tai be sąžinės graužimo paprasčiausiai važiuoja su 
Klementina į — pavyzdžiui — Veitshiochheimą ir ten nagri- 


3 Vis dėlto aš manau (lot.). 

nėja su ja egzistencines problemas; jis nesutinka vadinti jos 
„savąja“, nes ji nesutinka „savąja“ tapti; Klementina turi ryškų 
gobtuvo kompleksą, mat praleidusi su juo beveik aštuoniolika 
metų dabar nenori apsigaubti nuometu, ir tai, kas vadinama 
garbingu pasiūlymu, jai regis negarbinga; beje, jos blakstienos 
ilgesnės ir švelnesnės, nei vieną akimirką pasirodė Romoje; 
ištisus dešimtmečius buvusi ankstininkė, Klementina dabar 
mėgaujasi tuo, kad ilgai drybso lovoje, pusryčiauja gulėdama, 
eina pasivaikščioti, prigula pokaičio, skaito ilgiausias paskai- 
tas (kurias tikriausiai galima pavadinti ir meditacijomis arba 
monologais) apie tai, kodėl ji bijosi keliauti drauge su aut. į 
šiaurinę Maino pusę. Apie jos gyvenimą iki Veitshiochheimo 
nekalbama. „Įsivaizduok, o jeigu aš būčiau išsiskyrusi arba 
našlė... juk tada aš irgi ničnieko nenorėčiau pasakoti tau apie 
savo santuoką“. Jos tikrasis amžius — keturiasdešimt vieneri, 
tikras vardas — Karola, bet ji neturi nieko prieš, kad ją ir toliau 
vadintų Klementina. Iš arčiau pažiūrėjus, po keleto pokalbių 
aiškėja, jog ji išlepusi: jokių rūpesčių dėl buto nuomos, drabu- 
žių, knygų, jokių rūpesčių dėl pirkinių — o todėl bijo gyveni- 
mo, net paprasčiausios popietinės kavutės — gal ir Švecingene 
arba Nimfenburge — kaina ją gąsdina, o kiekvienąsyk, kai 
išsitrauki piniginę, ją apima siaubas. Neišvengiamas nuolatinis 
skambinėjimas į „Šiaurinę Mainiją“ — taip jinai šitą vadina — 
ją erzina, nes viską, ką išgirsta apie Lenę, ji laiko pramanais. 
Ne pačią Lenę, kurios egzistavimą jai patvirtina ordino dosjė 
esantys dokumentai; tiesa, ji pati negalėjo rasti ir perskaityti 
įžymiojo rašinio apie „Markizę fon O...“, tačiau sesuo Pruden- 
cija raštu jai paliudijo apie šio rašinio formą ir turinį. Vos už- 
siminus apie Rachelę Gincburg, Klementina sudirgsta, o į aut. 
kvietimą vis dėlto nuvažiuoti su juo į Gerzeleną skinti rožių ji 
atsakė it katė kepštelėdama kaire ranka; ji nieko nenorinti „Ži- 
noti apie stebuklus“. Galbūt bus leista pažymėti, kad ji — ne- 
sąmoningai — niekina skirtumą tarp tikėjimo ir žinojimo; 
tikrai aišku, jog Gerzelenas ketina atidaryti termines maudyk- 
las; vandens temperatūra ten nuo 38 iki 39“C, o tai esą idealu. 
Be to, tikrai aišku dar kai kas: kaip pavyko sužinoti telefonu, 
Šolsdorfas nepaprastai pasistengė (pasak Širtenšteino), kad 
cituotajam laikraščiui būtų pateiktas ieškinys, reikalaujant 
atsiimti tokius žodžius, kaip „blogos reputacijos namas“ ir „gy- 
venanti iš meilės“, ir vienintelis keblumas — įtikinti teismą, 

kad į „meilybinį pasakymą gyvenanti iš meilės“ žiūrėtina kaip 
į įžeidimą; ir dar: Lota kol kas gyvena Levo kambary, o abu 
turkai, Tunčas ir Kiličas, tikriausiai persikraustys į Lotos apar- 
tamentus (jei tik sutiks namo savininkas, kuris esą „nekenčiąs 
levantiečių“), kadangi Lenė su Mechmetu nusprendė gyventi 
kartu, — tai laikinas apibūdinimas, nes Mechmetas vedęs, ta- 
čiau jis musulmonas, todėl gali vesti antrą žmoną, su savo ša- 
lies, bet ne tos šalies, kurioje apsistojęs, įstatymiška sąlyga, jog 
Lenė turinti tapti musulmone, ir tai įmanoma, nes ir Koranas 
skyrė vietos Madonai. Per tą laiką išspręsta ir pirkinių prob- 
lema, nes vyriausioji iš portugalų vaikų, aštuonmetė Manuela, 
parneša bandelių. Helceną jo įstaigoje pradėjo „kol kas švelniai 
spausti“ (viskas, anot Širtenšteino). O Lenė per tą laiką susitiko 
su „Pagalbos Lenei komitetu“, paraudo (tikriausiai ketvirtą- 
syk savo gyvenime) „iš džiaugsmo ir kartu iš gėdos“, jos nėštu- 
mą patvirtino ginekologas, ir dabar ji daug laiko praleidžia pas 
gydytojus, leidžiasi apžiūrima „nuo galvos iki kojų, skersai ir 
išilgai“, nes kūdikiui „noriu paruošti gerą būstą“ (Lenė žodis 
žodin, anot Š.). Terapeuto, dantisto, ortopedo ir urologo išva- 
dos — ničnieko nerasta; tik psichiatras daro kai kurių išlygų, 
jis nustatė visiškai nepagrįstą savigarbos jausmo pažeidimą ir 
itin padidėjusį jautrumą aplinkai, bet mano, jog viskas susi- 
tvarkys, kai tik paleis iš kalėjimo Levą. Tada ji turinti — „ir į 
tai reikia žiūrėti kaip į paskirtus vaistus“ (psichiatras, pasak 
Š.) — su Mechmetu Šachinu ir Levu kuo dažniau atvirai petys 
petin eiti pasivaikščioti. Ko psichiatras nesuprato, taip pat ir 
Širtenšteinas, — tai slogučiai, kuriuose Lenę aiškiai persekioja 
akėčios, lenta, braižytojas ir karininkas, net ir tada, kai ji už- 
miega raminančiame Mechmeto glėby. Tai buvo — per daug 
naiviai ir visiškai neteisingai, kaip kad galėtų įrodyti aut.— 
pavadinta „našlavimo kompleksu“ ir — taip pat neteisingai — 
paaiškinta aplinkybėmis, kuriomis Lenė pradėjo ir pagimdė 
Levą. Šie košmarai, kaip kad žino ir Klementina, anaiptol ne- 
turi nieko bendra nei su kapų rūsiais, nei su antskrydžiais, nei 
su glėbesčiavimusi tų antskrydžių metu. 


Pamažu, iš pradžių sustojant Maince, paskui Koblence, o 
trečią kartą Andernache ir šitokiu gerai apgalvotu laipsnišku 
planu palengvinant perėjimą, aut. pagaliau pavyko atsivilioti 
Klementiną į „Šiaurinę Mainiją“. Atsargiai laipsniuotos pa- 

žintys ne tik su vietovėmis, bet ir su žmonėmis; pirmiausia po- 
nia Hiolthonė, dėl josios bibliotekos, rafinuotos atmosferos ir 
beveik vienuoliškos aplinkos; išsilavinusiems žmonėms taip pat 
reikia, kad į juos atsižvelgtų. Vykęs susitikimas, kurį ponia 
Hiolthonė užbaigė kimiai sukuždėjusi „sveikinu“. (Su kuo? 
Aut.) Po to B. H. T., sublizgėjęs pasakiška svogūnų sriuba, 
nuostabiomis itališkomis salotomis bei grilyje keptais bifštek- 
sais ir ryte rijęs kiekvieną, kad ir menkiausią smulkmeną apie 
Rachelę Gincburg, Gerzeleną ir t. t.; kadangi jis niekina laik- 
raščius, tai nieko nežinojo apie per tą laiką tikrai jau nutilusį 
skandalą, o atsisveikinant šnipštelėjo: „Laimės kūdiki“. Grun- 
čas, Šolsdorfas ir Širtenšteinas sukėlė tikrą furorą: pirmasis 
savo „natūraliu elgesiu“, taip pat tikriausiai dėl to, kad vilio- 
janti senų kapinių melancholija niekuomet nepraranda savo 
poveikio; Šolsdorfas — todėl, kad jis tikras žavumo įsikūniji- 
mas: kas gi jam pajėgtų atsispirti? Kai Šolsdorfas rado realią 
bazę pasitarnauti Lenei, jam palengvėjo, be to, jis, kaip filolo- 
gas, yra Klementinos kolega, ir, gerdami kavą su migdoliniais 
pyragaičiais, jiedu tuoj suskato aistringai ginčytis apie tarybinę 
rusų kultūros epochą, kurią K. vadino formalizmu, o Šolsdor- 
fas — struktūralizmu. Širtenšteinas, priešingai, kiek smuktelė- 
j0, jis per daug dejavo dėl tokių pseudomodernistinių kompo- 
zitorių intrigų ir vagnerizmo, skausmingai žvelgdamas į K. ir 
dar skausmingiau — į kiemą, atvirai pasiguodė, jog niekada 
nebuvo prisirišęs prie jokios moters ir jokios moters nepririšo 
prie savęs; prakeikė pianiną ir muziką, pagautas mazochizmo 
priėjo prie fortepijono ir jau beveik savižudiškai ėmė kliunkinti 
„Lili Marlen“, po to atsiprašė ir sausai kukčiodamas paprašė 
„palikti“ jį „„vieną su mano skausmu“. Kokio pobūdžio galėtų 
būti šis skausmas, paaiškėjo per neišvengiamą vizitą pas Pel- 
cerį, kuris per tą laiką — maždaug penkias dienas, aut. praleis- 
tas Veitshiochheime, Švecinge arba Nimfenburge — siaubin- 
gai sublogo; greta savo žmonos Evos, su glebia, tačiau simpa- 
tiška melancholija serviravusios kavą su pyragu, pratarusios 
keletą visiškai rezignuojančių žodžių, kažkokios ne visai realios 
su josios gerokai dažais išterliotu darbiniu chalatu, mezgusios 
elegišką pokalbį — tokiomis temomis, kaip Boisas, Artmanas, 
„prasminga meno beprasmybė“, su gausiomis citatomis iš so- 
lidaus dienraščio,— bet paskui grįžusios prie savo molberto, 
„prašau atleisti, bet man būtinai reikia!“, Pelceris atrodė taip, 

kad jo išvaizda kėlė susirūpinimą. Jis nužvelgė Klementiną, 
tarsi vertintų ją „kaip žvirblį rankoje“, o kai šioji valandžiukę 
dingo dėl neatidėliotinų ir suprantamų priežasčių (tarp trečios 
ir šeštos valandos pas Šolsdorfą ji išgėrė keturis puodelius ar- 
batos, pas Širtenšteiną — tris, o pas Pelcerį dabar spėjo išgerti 
du puodelius kavos), Pelceris sukuždėjo: „Iš pradžių man įtarė 
diabetą, bet cukraus kiekis kraujyje visiškai normalus, o ir 
šiaip — nieko. Patikėkit manim, gal jums ir juokinga, bet aš 
pirmą kartą jaučiu, kad turiu sielą ir kad šiojr siela kenčia; 
pirmą kartą suvokiu, kad mane gali išgydyti ne kokia nors, o 
tik viena moteris; aš galėčiau pasmaugti tą turką... ir ką jinai 
rado tame kaimo Jurgy, kuris dvokia aviena ir česnakais, o be 
to, dešimčia metų už ją jaunesnis; jis jau turi žmoną ir keturis 
vaikus, o dabar dar ir jai vieną įtaisė... aš... na, padėkit man“. 
Aut., kuris ėmė gerokai simpatizuoti Pelceriui, priminė, jog 
tokioje bėdoje trečiojo tarpininkavimas paprastai nepadeda ir 
netgi duoda priešingų rezultatų, čia toks dalykas, su kuriuo 
suinteresuotas asmuo turi susidoroti pats. „O aš, — guodėsi 
Pelceris, — kasdien statau Dievo Motinai po tuziną žvakių, aš... 
pasakysiu jums kaip vyras vyrui... aš ieškau nusiraminimo pas 
kitas moteris, bet nerandu, aš geriu, vaikštau į lošimo namus... 
bet rien ne va plus“', tiek tegaliu pasakyti. Tai va“. Jei čia užsi- 
minsime, jog Pelceris atrodė graudžiai, tai prašau neieškoti 
šiuose žodžiuose nė krislo ironijos, juolab kad jis pats taikliai 
įvertino savo būklę: „Aš niekada gyvenime nebuvau įsimylėjęs, 
niekada, aš tryniausi su parsiduodančiomis bobomis, taip, aš 
paleistuvavau, o mano žmona, na, man ji labai patiko, dar ir 
dabar patinka, ir kolei aš gyvas, ji neturi patirti nieko pikta... 
bet įsimylėjęs jos nebuvau, o Lenė, na, vos ją išvydęs, ėmiau 
geisti, bet man nuolat maišo visokiausi užsieniečiai, mylėti jos 
nemylėjau, įsimylėjau tik dabar, kai prieš savaitę vėl ją pama- 
čiau. Juk... juk aš visai nekaltas dėl jos tėvo mirties, aš... aš ją 
myliu... dar apie jokią moterį aš nesu šito sakęs“. Tuo momentu 
grįžo Klementina ir droviai, bet vis dėlto aiškiai ėmė raginti 
kilti. Jos komentaras buvo palyginti piktas, mažų mažiausia 
blaivus ir gana dalykiškas: „Vadink, kaip nori — Pelcerio arba 
Širtenšteino liga“. 


" Nieko neišeina (pranc.). 

Išvyka į Tolcemą — Lisemichą davė progą vienu šūviu 
nušauti du zuikius: Klementiną, nuolat vadinančią save prisie- 
kusia kalniete ir bavare ir tik nenoromis sutinkančią, jog ir 
šiaurinėje Maino pusėje gyvena malonūs žmonės, buvo galima 
supažindinti su lygumų grožybėmis, netgi žavesiu, kuris tik- 
riausiai jai nupieštas kiek per entuziastingai; ji pripažino, kad 
dar niekad nemačiusi tokių lygių ir plačių lygumų, kurios pri- 
mintų Rusiją, „jei nežinočiau, kad čia jos tęsiasi tris, keturis 
šimtus kilometrų, o ten — ištisus tūkstančius, bet pripažink, 
tai primena Rusiją“. Su išlyga „jei ne tvoros“ ji nenorėjo su- 
tikti, ilgesnes meditacijas apie tvoras, gyvatvores bei ribų žy- 
meklius apskritai atmetė kaip per daug „literatūriškas“, užuo- 
miną apie keltišką jų kilmę — kaip per daug „rasinę“, bet 
galų gale nenoromis sutiko, kad „čia trauka horizontali, o 
pas mus — vertikali; čia visą laiką jautiesi lyg plauktumei, ir 
važiuodamas automobiliu, ir tikriausiai traukiniu, ir tau darosi 
baisu, kad niekados nepasieksi kranto, o ar čia apskritai esama 
kranto?“ Parodžius aiškiai pastebimas prieškalnės ir Priešei- 
felio kalvas, Klementina tik pašaipiai nusikvatojo. 

Tačiau su Marja van Dorn tikrai pasisekė. Slyvų pyragas 
su grietinėle (komentaras: „Jūs čia kiekviena proga valgote 
plaktą grietinėlę“), neįmanoma atsispirti kavai, kurią M. v. D. 
šviežiai paskrudino ir sumalė, „kaip kad iš tikrųjų ir dera“, 
„nuostabu, pirmoji kava, kurią man apskritai tenka gerti, tik 
dabar aš suprantu, kas tai yra kava“ ir t. t. Ir: „Jūs turbūt 
smaližiai'“. Taip pat ir M. v. D. komentaras atsisveikinant: „Vė- 
lokai, bet ne per vėlai, telaimina jus Dievas“, paskui pašnibž- 
dom: „Ji jus išmokys“. (Pataisa nuraustant, taip pat pašnibž- 
dom:) „Norėjau pasakyt, trupučio tvarkos ir šiaip“. O paskui 
ašaros: „,„O aš taip ir likau senmergė“. 


Prieglaudoje pranešė, jog Bogakovas „išvykęs“, ir, nors ir 
keista, „išvykęs nežinia kur“. Jis tepaliko raštelį: „Neieškokite, 
kol kas dėkoju, informuosiu“, tačiau per keturias dienas jokios 
informacijos negauta. Belenkos nuomone, Bogakovas vėl „puo- 
lė paleistuvauti“, o Krtkinas manė, jog jis tikriausiai bus iške- 
liavęs kaip „raudonasis šnipas“; simpatingoji seselė atvirai 
prisipažino pasigendanti Bogakovo ir ramiai pareiškė, jog taip 
atsitinką beveik kiekvieną pavasarį. „Tada jis būtinai dingsta, 

tik tai vis sunkiau, juk jam reikia leisti vaistus. Tikėkimės, kad 
jisai nešąla“. | 

Nors Lenės asmenybė K. buvo taip įvairiai ir įvairiapu- 
siškai nušviesta, kartais audringai, kartais tiesiogiai, kartais 
netiesiogiai (B. H. T., kuris, šiaip ar taip, vis dėlto galėjo pa- 
tvirtinti Lenės egzistavimą), K. užsigeidė būtinai ją pamatyti, 
„gyvą, kad būtų galima pačiupinėti, apuostyti ir apžiūrėti“. Ne 
be virpulio aut. per Hansą Helceną ėmėsi organizuoti seniai 
pribrendusį tiesioginį susitikimą su Lene. Kadangi Lenė esanti 
labai „dirgli“, sutarta, jog susitikime dalyvaus tik Lota, Mech- 
metas ir „jūs nė neįsivaizduojate, kas“. 

„Ji,— tarė Hansas Helcenas,— tokia susijaudinusi po pir- 
mųjų pasivaikščiojimų su Mechmetu, jog negali pakelti dides- 
nės nei penkių žmonių draugijos. Todėl mano žmonos ir manęs 
ten nebus. O ypač ją dirgina meilė ir su tuo susiję erotiniai 
lūkesčiai ar įtampa, kuriuos spinduliuoja Pelceris su Širten- 
šteinu ir kurių retkarčiais nenuslepia net Šolsdorfas“. 

Kadangi K. pavydžiai pažiūrėjo į aut. nervinimąsi, aut. jai 
paaiškino, kad apie Lenę jis juk Žino viską, o apie ją — K.— 
beveik nieko; kad jis netgi susipažino su intymių intymiausio- 
mis Lenės gyvenimo detalėmis ir pats sau atrodo kaip koks 
išdavikas ar sąmokslininkas ir kad ji — K.— jam artima, o 
Lenė, nors ir simpatiška, svetima. 

Aut. atvirai prisipažįsta džiaugęsis, kad K. jį lydi, džiau- 
gęsis jos filologiniu ir socialiniu smalsumu, nes be jos — už 
kurią jis galų gale turėjo būti dėkingas Lenei ir Haruspikai — 
aut. tikrai būtų grėsęs pavojus susirgti nepagydomąja Širten- 
šteino arba Pelcerio liga. 

Laimė, įjaudrintą aut. dėmesį ir lūkestį išblaškė viena 
staigmena: o kas gi čia besėdįs ant sofos, greta žaviai nuraudu- 
sios Lotos Hoizer, atvirai laikydamasis su ja už rankučių, ne 
šypsodamasis, bet išsiviepęs iš sumišimo? Ne kas kitas, o Boga- 
kovas! Viena aišku: simpatingoji seselė iš prieglaudos, iš kurios 
jis paspruko, gali nesirūpinti: jisai nešąla! Ir jei kas nors abejo- 
jo, kad Lota sugebanti skleisti šilumą, tasai turėtų pakeisti savo 
nuomonę. Čia taip pat sėdėjo ir turkas, stulbinamai, kone liū- 
dinančiai nepanašus į rytietį; kaimietiškas, sukaustytas, tačiau 
nesumišęs, mėlynu kostiumu, krakmolytais marškiniais, santū- 
riu (rudu) kaklaraiščiu, sėdėjo, laikydamas už rankutės Lenę, 
tokia poza, tarsi sėdėtų prieš milžinišką fotografo portretisto 

kamerą kokiais 1889 metais, o tasai fotografas ką tik įdėjo 
plokštelę ir paprašė nejudėti, kol spustelės guminę kriaušę, kuri 
paleis ekspoziciją. O Lenė, na, buvo labai nejauku, kol į ją šnai- 
ruota, o paskui imta atvirai spoksoti: šiaip ar taip, per savo 
nenuilstamus tyrinėjimus aut. tik du kartus visai trumpai gavo 
matyti ją gatvėje, iš šono, nė sykio en face““, jis atkreipė dėmesį 
į Jos išdidžią eiseną, tačiau dabar nebebuvo kur dingti, teko pa- 
žvelgti tiesai į akis, ir tebus leista ištarti kuklų understatement““: 
vertėjo! Visgi gerai, kad kartu buvo K., antraip būtų galima 
imti pavyduliauti Mechmetui; o ir taip jau liko lašas pavydo, 
kad Mechmeto, o ne aut. glėby ji sapnuoja akėčias, braižytoją 
ir karininką. Ji pasikirpo plaukus ir truputį padažė juos žilai 
ir dabar jai lengvai galima duoti trisdešimt aštuonerius metus; 
josios tamsios akys — skaisčios, ne be liūdesio, ir nors patiki- 
momis žiniomis josios ūgis 171 cm, ji atrodė kaip 185 cm, o 
jos ilgos kojos patvirtino, jog ji graži ne vien sėdėdama. Ji 
grakščiai ėmėsi pilstyti kavą, Lota tuo metu dėliojo į lėkštutes 
pyragą, o Mechmetas pagal pageidavimą „Šaukštelį? du? tris?“ 
dalino privalomąją grietinėlę. Pasirodė, jog Lenė ne tik nešne- 
ki ir uždara, ji tiesiog tylenė ir tokia kukli, kad tai nuolat 
atsispindi jos veide kaip „baugi šypsena“. Ji — o tai pripildo 
aut. širdį pasididžiavimo ir džiaugsmo — žiūrėjo į K. gerano- 
riškai ir su pasitenkinimu; o kai šioji pasiteiravo apie Harus- 
piką, Lenė mostelėjo į tikrai imponuojantį paveikslą, kuris — 
ne margas, 0 spalvingas — pusantro metro ilgio ir pusantro 
metro pločio, kabo ant sienos virš sofos ir — nors ir nebaig- 
tas — spinduliuoja neapsakomą kosminę galybę ir švelnumą; 
savo nebaigtam gyvenimo kūriny ji ketina tapyti ne daugelį, 
bet aštuonis sluoksnius — iš šešių milijonų kūgelių per tą laiką 
ji nupiešė kokius trisdešimt tūkstančių, o iš šimto milijonų 
stiebelių — kokius aštuoniasdešimt tūkstančių — jinai atsisakė 
skersinio pjūvio idėjos ir tapo horizontaliai, tarsi begalinę 
lygumą, per kurią keliauji dar nesuformuoto horizonto link. 
Lenė: „Tai ji, galbūt tūkstantoji jos tinklainės dalis, kai baig- 
siu“. Ji tapo kone šneki ir pridūrė: „Mano didžioji mokytoja, 
mano didžioji draugė“. Per tas penkiasdešimt tris minutes, kol 
tęsėsi šis vizitas, Lenė daugiau nepratarė nė žodžio. Mechme- 


“ Iš priekio (pranc.). 
** Švelniai tariant (angl.). 


318 


tas atrodė palyginti neturįs humoro jausmo, net dalindamas 
plaktą grietinėlę, iš savo laisvosios rankos jis nepaleido Lenės 
rankos, o kai Lenė pilstė kavą, vertė ją daryti tai viena ranka, 
nes laikė josios laisvąją ranką. Šitas laikymasis už rankučių 
buvo toks užkrečiantis, kad ir K. pagaliau nutvėrė aut. ranką, 
tarsi nuolat tikrintų jo pulsą. Nėra ko abejoti: K. buvo sujau- 
dinta. Jos akademiškojo pasipūtimo neliko nė ženklo, aiškiai 
jautei: ji žinojo apie Lenę, tačiau netikėjo jos buvimu; Lenė 
figūravo ordino dokumentuose, tačiau tai, kad ji egzistavo ir 
egzistavo iš tiesų, sukrėtė K. Ji sunkiai dūsavo, o padažnėjęs 
jos pulsas persidavė aut. 


Ar pastebi nekantrusis skaitytojas, kad čia visuotinis he- 
piendas? Laikomasi už rankučių, sudaromos sąjungos, atnau- 
jinamos senos draugystės — kaip kad Lotos ir Bogakovo drau- 
gystė — o kiti — pav., Pelceris, Širtenšteinas ir Šolsdorfas — 
alkani ir ištroškę įstringa pakeliui? Kad turkas, atrodantis kaip 
valstietis iš Ronos arba Centrinio Eifelio, parsiveža namo 
nuotaką? Žmogus, kurio namie jau laukia žmona ir ketvertas 
vaikų ir kuris, remdamasis poligaminėmis teisėmis, kurias žino, 
bet kuriomis ligi šiol negalėjo pasinaudoti, nejaučia nė men- 
kiausio krislo sąžinės graužimo, o galbūt net atvirai pranešė 
kokiai nors Suleikai apie susidariusią padėtį? Vyriškis, kuris, 
palyginti su Bogakovu ir aut., atrodo tiesiog erzinamai švarus, 
tiesiog nušveistas: kantuotos kelnės, kaklaraištis; vyriškis, ku- 
riam krakmolyti marškiniai teikia palaimą, nes pabrėžia pro- 
gos iškilmingumą? Kuris vis dar tebesėdi, tarsi kažkur Anka- 
roje ar Stambule maždaug 1889 metais tariamas fotografas su 
menininko skrybėle ir kaklaskare, nevykėlis dailininkas, vis 
dar tebelaikytų pirštą ant guminės kriaušės? Šiukšlininkas, 
ridenantis, kilnojantis ir išpylinėjantis šiukšlių konteinerius, 
palaiko meilės ryšius su moterimi, kuri gedi trijų vyrų, skaitė 
Kafką, atmintinai moka Helderlyną, kuri yra dainininkė, pia- 
nistė, dailininkė, mylimoji, esama ir būsima motina ir kuri vis 
tankiau ir tankiau verčia plakti buvusios vienuolės, visą gyve- 
nimą nagrinėjusios tikroviškumo problemą literatūros kūri- 
niuose, pulsą? 

Net aštrialiežuvė Lota pritilo, lyg ir ji būtų sujausminta, 
sujaudinta, sukrėsta; užsikirsdama ji papasakojo, kad greitai 
paleis Levą ir apie iš to kylančias problemas dėl buto, nes jos 

namo savininkas atsisakė priimti „turkus šiukšlininkus“, o 
Helcenams reikalingi abu kambariai, nes viename iš jų Grėtė 
Helcen vakarais „šiek tiek papildomai“ uždarbiauja kaip kos- 
metininkė, o juk „negrūsi penkių bičiulių portugalų į vieną 
kambarį“, tačiau ji su Bogakovu, kurį nesidrovėdama vadino 
„manuoju Piotru“, norinti likti greta Lenės, privalanti likti, 
kad galėtų „duoti per snapą“ savo sūnums ir uošviui. „Viskas 
tik atidėta, bet tai dar ne galas“. Ji norėtų susituokti su Boga- 
kovu, ir jis šito norėtų, tačiau jis nei išsiskyręs, nei gali įrodyti 
esąs našlys. 

Pagaliau Lenė dar kartelį prisidėjo prie pašnekesio, su- 
murmėjusi „„Margreta, Margreta, vargšele Margreta“, iš pra- 
džių drėgnomis, o paskui ašarojančiomis akimis. Kol galų gale 
Mechmetas neaiškiai loštelėjo, atsisėsdamas dar tiesiau nei 
sėdėjo ir tokiu būdu neabejotinai duodamas suprasti, kad au- 
dienciją jis laiko baigta. 

Atsisveikinta — „tikėkimės, ne visam laikui“,tarė K. Le- 
nei, kuri į tai meiliai nusišypsojo — atsisveikinimas, kaip kad 
įprasta vilkinamas: maloniai giriamos nuotraukos, pianinas, 
visa buto įranga, entuziastingai — paveikslas, pastoviniuojama 
prieškambaryje, kur Lenė sumurmėjo: „Turime judėti toliau 
su žemišku vežimu ir nežemiškais arkliais“, užuomina, kurios 
nesuprato netgi akivaizdžiai netobulai išsilavinusi K. 

Pagaliau lauke, gan banalioje Bicerato gatvėje, K. vėl 
griebėsi savo neišmušamos, nepataisomos literatūrinės pozos 
ir pareiškė: „Taip, ji yra, ir vis dėlto jos nėra. Jos nėra, bet ji 
yra“. Aut. nuomone, abejotina poza, gerokai žemiau K. lygio. 

Šiaip ar taip, K. pridūrė: „Vieną gražią dieną ji nuramins 
visus tuos vyrus, kurie dėl jos kenčia, ji juos visus išgydys“. 

Ir netrukus pridėjo: „Tik norėčiau žinoti, ar Mechmetas 
irgi taip mėgsta vakarietiškus šokius per pobuvius kaip Lenė“. 

XI 


Aut. su palengvėjimu konstatuoja, kad kone visą likusią pra- 
nešimo dalį jam tereikės vien cituoti: psichologo atsiliepimą, 
pagyvenusio sanitaro laišką, policininko protokolą. Kaip jis 
gavo šiuos dokumentus, aut. privalo saugoti lyg profesinę pa- 
slaptį. Reikia pripažinti, kad ne viskas vyko visai legaliai, ne 
viskas buvo visiškai diskretiška, tačiau tie menki nelegalūs ir 
nediskretiški poelgiai šiuo atveju tarnauja šventam tikslui: 
objektyvumui. Na ir kas čia tokio, kad — kas dėl psichologo 
atsiliepimo, kuriame, beje, nėra nieko diskriminuojančio — 
Hoizerių kontoros tarnautoja (bet ne visų galų madam!) grei- 
tai įkišo porą mašinraščio puslapių į kserografą; šitaip Hoize- 
riams (prisiminkime tuos penkis milijonus, kurie kainavo aut. 
sagą) padarytas lygiai 2,50 VFR markių nuostolis, tiesa, ne- 
skaičiuojant dalinių gamybos kaštų. Argi šio nuostolio neat- 
lygina 4,50 VFR markių kainuojanti šokoladinių saldainių 
dėžutė? Kad aut. universalinėje parduotuvėje patsai galėtų 
pasidaryti sanitaro laiško fotokopiją 0,50 VFR markės už 
puslapį, šio laiško originalą, tačiau pakankamai ilgą, parūpino 
nenuilstančioji M. v. D. Bendra išlaidų suma (įskaitant ciga- 
retes M. v. D.) — lygiai 8,00 VFR markės. Policininko proto- 
kolą aut. gavo nemokamai. Kadangi tame protokole nėra kokių 
nors policinių, juo labiau kokių nors politinių-policinių pa- 
slapčių, o protokolas tėra savotiška, nors ir ne savo noru daryta, 
tačiau vykusi socialinė studija, tai galėjo kilti teorinių, bet ne 
praktinių abejonių, kurias paprasčiausiai nuplovė keli bokalai 
alaus; beje, jaunasis policininkas nesutiko būti vaišinamas, 
suprantamas ir aut. gerbiamas noras, kurio jis netgi nenorėtų 
žeisti, įteikdamas puokštę gėlių žmonai arba dailutį žaisliuką 
policininko pusantrų metukų sūneliui (,„meilutis“, neveidmai- 
niaudamas galėjo patvirtinti aut., pažvelgęs į nuotrauką). 
(Žmonos nuotraukos policininkas jam nerodė! O ir aut. būt 

buvę sunku vadinti „meilute“ svetimą žmoną jos vyro aki- 
vaizdoje.) 

Taigi pirmiausia įmonės psichologo atsiliepimas. Kur eks- 
pertas mokėsi, kas už jo slypi, koks jo amžius ir t. t., liko neži- 
noma, resp. jauna dama tepasakė, jog jį vienodai vertina VPS“ 
funkcionieriai ir darbo teisės specialistai. 

„Ekspertas (kuris toliau sutrumpintai vadinsis e.) jau 
pažinojo Levą Borisovičių Gruiteną (toliau vadinamą L. B. G.) 
iš tiesioginio pokalbio, vykusio miesto gatvių valymo įmonės 
viršininko iniciatyva prieš keturis mėnesius iki L. B. G. suėmi- 
mo. Per pirmąjį pokalbį šnekėta apie galimybę paaukštinti 
L. B. G., perkelti jį į įmonės administraciją, kad pusę dienos 
jis eitų daugybės užsieniečių darbininkų patikėtinio, o kitą 
pusę — tvarkaraščių sudarymo konsultanto pareigas. Tuomet 
e. rekomendavo L. B. G. abiem šioms funkcijoms, tačiau pas- 
tarasis abiejų atsisakė. Tąsyk psichologinį L. B. G. vystymąsi 
buvo galima įvertinti tik paviršutiniškai, surinkti duomenis, bet 
kadangi kalėjimo administracija geranoriškai leido surengti 
dar keturis pokalbius, po valandą kiekvieną, tai per tą laiką 
turėta progos ištirti jį gerokai kruopščiau, nors ir ne taip smul- 
kiai, kad pagal mokslinius mastelius būtų galima tiksliai įver- 
tinti tokios sudėtingos struktūros asmenybę. Žinoma, L. B. G. 
vertas išsamesnės, kruopščios mokslinės studijos. E., per tą laiką 
pakviestas dėstyti psichologijos vienoje specializuotoje aukš- 
tojoje mokykloje, kaip tik ketina siūlyti L. B. G. vienam iš savo 
mokinių diplominio darbo tema. 

Kas dėl mokslinio panaudojimo, tai į mėginimą pateikti 
čia psichologinį L. B. G. aprašą reikėtų žiūrėti su tam tikromis 
išlygomis, nors jis turėtų perduoti gana tikslų vaizdą. Šis ap- 
rašas tikriausiai galėtų padėti įmonei orientuotis, kaip elgtis su 
L. B. G. ateityje ir, atsižvelgiant į jau minėtas išlygas, bandyti 
paaiškinti „kriminalinių“ L. B. G. veiksmų motyvus. 

L. B. G. augo ekstremaliai nepalankiomis sąlygomis, jei 
šnekėsime apie aplinką už šeimos ribų, ir ekstremaliai palan- 
kiomis, jei šnekėsime apie šeimos aplinką. Pastaruoju atveju 
žodį „palankus“ taip pat derėtų vartoti su išlygomis, nes čia 
labiau pritiktų žodis „lepinimas“, ir — vertinant žmogų, ku- 
riam šiandien dvidešimt penkeri,— kaip tik šis „lepinimas“ 


** Vokietijos profsąjungų susivienijimas. 

padėjo pagrindą, kad, nepaisant akivaizdžių visuomeninių ne- 
sklandumų, L. B. G. laikytinas visai naudingu, galima sakyti, 
sveikintinu mūsų visuomenės nariu. 

L. B. G. nepaprastai nepalanku buvo tai, kad, būdamas 
nesantuokinis vaikas ir augdamas be tėvo; jis negalėjo preten- 
duoti į psichologiniam vystymuisi svarbų našlaičio, juo labiau 
karo našlaičio statusą. Miręs tėvas nesantuokiniam vaikui nėra 
našlaitystės pateisinimas. Be to, gatvėje ir mokykloje jį pravar- 
džiuodavo „rusiuku“, jo motiną retkarčiais apšaukdavo „rusų 
mergše“, tad tai, kad jo motina nebuvo išprievartauta, 0 atsi- 
davė savo noru, jam, nors ir netiesiogiai, nejučiomis nuolat 
prikišdavo kaip ypač gėdingą ir žeminantį faktą. Jis buvo pra- 
dėtas tokiomis aplinkybėmis, už kurias jo tėvas su motina ga- 
lėjo susilaukti griežtos, o gal ir mirties bausmės. Šia prasme jis 
dar buvo ir „kalinio vaikas“. Visi kiti „Žuvusiųjų“ vaikai, net 
ir nesantuokiniai, psichologiškai galėjo jaustis stovį visuomenės 
akyse laipteliu aukščiau už L. B. G. Bet, populiariai šnekant, 
to dar negana: jis žymiu mastu tapo tos (kaip e. yra viešai įro- 
dinėjęs ne vienoje publikacijoje!) apgailėtinos įstaigos, vadi- 
namos konfesine mokykla, auka. Nors jis buvo krikštytas, netgi 
katalikiškai krikštytas, ir šį krikštą patvirtino toksai Pelceris, 
pas kurį L. B. G. vėliau šiek tiek mokėsi, taip pat kiti asmenys, 
bažnytinės institucijos reikalavo atnaujinti tą „būtinąjį krikš- 
tą“, krikštijant įprastiniu būdu. Per šia dingstimi atliktus uolius, 
smulkmeniškus ir nemalonius tyrinėjimus L. B. G. gavo dar 
vieną, didžiai makabrišką pravardę. Jis dar tapo „kapininiu“, 
„požeminiu“, „padarytu ir pagimdytu tarp lavonų“. Trumpai 
tariant: jo motina nesutiko krikštyti jo antrą kartą, nes brangino 
prisiminimą apie pirmąjį krikštą, kuriame dalyvavo L. B. G., 
tėvas; ji nenorėjo, kad „kažin kas“ ištrintų šio krikšto prisimi- 
nimą, bet, antra vertus, ji nenorėjo leisti sūnaus į „laisvąją 
mokyklą“, kuri tuomet buvo už penkiolikos kilometrų, o juo 
labiau nenorėjo leisti jo pas „protestantus“ (beje, net nebuvo 
aiškintasi, ar ir šie nepareikalautų atnaujinti krikšto), taigi 
L. B. G. šitaip gavo dar vieną, paskutiniąją dėmę: „krikščionis“ 
jis, ar ne, „katalikas“, ar ne? 

Šitokiame fone terminas „lepinimas“ gauna reliatyvumo. 
kuris beveik neleidžia jo vartoti. L. B. G. taip pat turėjo 
užtektinai „tetų“: tetą Margretą, tetą Lotą, tetą Lijanę, tetą 
Marją, o pirmiausia — savo motiną, jį „lepino“ daugybė mo- 

terų; be to, jis turėjo „dėdžių“ ir „pusbrolių“, atstojančių tėvą 
ir brolį, dėdes Otą ir Piotrą, pusbrolius Vernerį ir Kurtą. 'i< 
prisiminė savo tikrą senelį, su kuriuo „ištisus metus sėdėjo p. 
Reino“. Jo motina kaip galima dažniau leisdavo jam neiti į 
mokyklą, kartais ir dėl juokingai menkų priežasčių, tačiau ret- 
rospektyviai tai vertintina kaip labai sveika instinktyvi reak- 
cija. Nors L. B. G. pademonstravo stebinančią psichinę ener- 
giją, savo noru išsivaduodamas iš „lepinimo lauko“, eidamas 
žaisti į gatvę, nevengdamas tiek mušimo, tiek muštynių, abejo- 
tina, ar jis būtų pakėlęs kasdieninį spaudimą mokykloje. Jei- 
gu — tai hipotezė — L. B. G. būtų turėjęs bent menkiausią 
įgimtą ydą ar buvęs ligotas, jis nebūtų ištvėręs šio didžiulio ir 
įvairialypio aplinkos spaudimo ilgiau nei iki penkioliktųjų 
gyvenimo metų: suicidas, nepagydoma depresija arba agresy- 
vus nusikaltėlis — tokios būtų buvusios pasekmės. L. B. G. iš 
tiesų daug ką iškentė, daug ką įveikė. Tačiau vieno dalyko jis 
negalėjo nei iškęsti, nei įveikti: iki tol toks malonus jo „dėdė“ 
Otas galų gale atėmė iš jo abu „pusbrolius“, Vernerį ir Kurtą, 
kurie, būdami penkeriais ir dešimčia metų už jį vyresni, teikė 
jam apsaugą, kurios nereikėjo specialiai ieškoti ir kuria jis 
galėjo pasikliauti. Per tą laiką tarp jo ir pusbrolių atsiradusi 
socialinė praraja, kerštas ir užsispyrimas neabejotinai ir paska- 
tino jį „nusikalsti“, t. y. nevykusiai suklastoti du vekselius, beje, 
net ir po penkių pašnekesių e. liko neaišku, ar į tai, kad vekse- 
liai suklastoti nevykusiai, žiūrėtina kaip į sąmoningą ar kaip į 
nesąmoningą dėdės ir pusbrolių provokavimą. Kadangi klas- 
tota pakartotinai (iš viso keturis sykius), bet tris kartus apie 
tai nutylėta, o pranešta tik po ketvirto karto, ir kadangi visose 
keturiose klastotėse padaryta ta pati klaida (neteisingai užpil- 
dyta grafa „žodžiu“), kyla įtarimas, kad čia būta sąmoningos 
provokacijos, į kurią reikėtų žiūrėti, siejant ją su per karą pa- 
sikeitusiais turtiniais Gruitenų ir Hoizerių santykiais, apie 
kuriuos sužinota per tą laiką. 

Kaipgi vaikystėje ir paauglystėje L. B. G. kompensavo 
savo trūkumus? Jis instinktyviai turėjo jausti, kad nepakanka 
šeimoje teikiamos kompensacijos, kurią čia apibendrintai pa- 
vadinome „lepinimu“, kad jis ir pats turi imtis iniciatyvos, kad 
negali pasikliauti savo motina ir daugybe tetų, ypač išsikraus- 
čius abiem „pusbroliams“, o, matydamas motinos bejėgiškumą 

ir jautrumą, jis anksti turėjo įsisąmoninti, kad būtent jam galų 
gale teks tapti „vyru namuose“. 

Dabar laikas pradėti vartoti „tyčinio nepažangumo“ ter- 
miną (toliau t. np.). Pirma: t. np. mokykloje, kur retkarčiais 
būdavo ketinama perkelti L. B. G. į pagalbinę arba specialiąją 
mokyklą. Nepaisant neabejotinų gabumų ir inteligencijos, jo 
elgesys buvo toks, kokio visuomenė nesąmoningai laukia iš tiek 
daug asocialumo bruožų turinčio berniuko. Jis mokėsi daug 
prasčiau, nei turėjo mokytis, taip, iš dalies jis dėjosi silpnapro- 
čiu. Antrametystės jis išvengė tik tada, kai ji, kaipo pakarto- 
tinė, ėmė grėsti pagalbine mokykla, o šito — pereiti į pagalbinę 
mokyklą — L. B. G. nenorėjo vien todėl, jog jo motiną baugino 
didelis atstumas. Jis prisipažino e., kad „į pagalbinę mokyklą 
mielai“ būtų ėjęs, tačiau tais laikais ji buvo tolimame priemies- 
tyje, o kadangi motina dirbo ir L. B. G. anksti pradėjo rūpintis 
namais, tai vien ilgas kelias iš mokyklos būtų baisiai sutrikdęs 
„Įprastinę namų tvarką“. 

Greta t. np. mokykloje L. B. G. iš užsispyrimo rodė pa- 
stangas (toliau p.), kurios mokykloje jam nieko „nedavė“. Dėl 
vieno jo motinos ir senelio pažįstamo, mokiusio jį tris kartus 
per savaitę, malonaus draugiškumo trylikos metų L. B. G. 
mokėjo laisvai skaityti ir rašyti rusiškai. Turėkime omeny: tai 
jo tėvo kalba! Jis — reikėtų sakyti — stebino, tačiau, atsižvel- 
giant į vidutinių pradžios mokyklos pedagogų įprastinę psicho- 
loginę situaciją tais laikais, tenka sakyti — erzino savo moky- 
tojus, cituodamas rusų poeziją nuo Puškino iki Bloko, o jo vo- 
kiečių gramatikos žinios neviršijo pagalbinės mokyklos lygio. 
O tai, kad — trylikos metų pasiekęs penktą klasę! — jis — ir 
dar neklausiamas! — atakuodavo savo mokytojus su Kafka, 
Trakliu, Helderlynu, Kleistu ir Brechtu bei su lig šiol nenusta- 
tyto, angliškai rašiusio tikriausiai airių kilmės poeto eilėraš- 
čiais, tai ne tik erzino, tai atrodė gryna provokacija. 

Bet gana pavyzdžių. E. daro išvadą: tai kraštutinė polia- 
rizacija visuomenės atžvilgiu, pasireiškianti tuo, kad ten, kur 
„apsimokėtų“ stengtis, mokykloje — t. np., o ten, kur stengtis 
„neapsimoka“, už mokyklos ribų — p. 

Ši kraštutinė poliarizacija ir toliau lemia L. B. G. gyve- 
nimą. Kadangi jis auga ir — sveika reakcija — vaduojasi iš 
„lepinimo“, toji poliarizacija sudaro įtampą, leidžiančią jam 
priešintis ir teikiančią jėgų gyventi. Iki keturioliktųjų gyvenimo 

metų išgyvenimų modelis beveik nesikeičia. Keturioliktai- 
siais gyvenimo metais, baigdamas mokyklą, L. B. G. pirmą 
kartą „nusikalsta“, ,„nusikalsta“ aplinkybėmis, apie kurias e. 
gali tik referuoti, tačiau, deja, negali jų tiksliai išanalizuoti, nes 
nei formaliai, nei faktiškai neturi galimybių gauti cituojamą 
medžiagą apie šį įvykį, be to, tiksliai analizei reikėtų išsamios 
religinės-psichologinės bei istorinės studijos. Taigi čia paminė- 
sime tik faktus: L. B. G., lankiusiam tikybos pamokas neregu- 
liariai ir dažniausiai ir jam, ir dvasiškiams nemaloniomis ap- 
linkybėmis, — pasinaudosiu jo žodžiais — „atsisakė suteikti iš- 
pažinties ir Komunijos sakramentus, tada jau net ne tiek dėl 
mano netobulo krikšto, o dėl to, kad aš jiems atrodžiau per 
didelis priešgyna, pasipūtėlis, didžiuoklis, šiaip ar taip, nepa- 
kankamai nusižeminęs, o be to, aš, žinoma, mėgėjiškai, bet vis 
dėlto intensyviai ir tikrai iš smalsumo trupučiuką domėjausi 
religine literatūra“. Tai, be abejo, pykdė mokytojus, turiu 
galvoje tikybos mokytojus-dvasiškius, jeigu jau tam, kad „su- 
teiktų sakramentus“, iš jo reikalavo „nusižeminti“. Bet L. B. G., 
kuris tuos sakramentus norėjo gauti — kaip pats pareiškė — 
dabar jau principiniais ir mistiniais sumetimais, galiausiai 
griebėsi „šventvagystės, vagystės, tiksliau tariant, išniekinau 
altorių“, pagrobė šventąsias ostijas ir jas suvalgė. Kilo skanda- 
las. Jeigu L. B. G. nebūtų užstojęs apsišvietęs ir psichologo 
patirtį turintis dvasiškis, jis jau tada būtų patekęs į nepilna- 
mečių koloniją. ,„Po šito, — žodis žodin pareiškė e-tui L. B. G.,— 
aš tepriiminėdavau Komuniją tik su mama rytais per pusryčius“. 

Iki keturioliktųjų L. B. G. gyvenimo metų ir toliau mato- 
me p.: tai beveik neįveikiamas komponentas, perdėtas valyvu- 
mas, poreikis tvarkytis, kuris, be abejonės, susijęs su praside- 
dančiu brendimu. L. B. G. ne tik valo gatvę prie namų, tvarko 
darželį ir butą, bet, net eidamas pasivaikščioti, bando daryti 
tvarką ir renka lapus, ir nepaisant to, kad savoje aplinkoje, kur 
dominuoja moterys, jis laikomas „bobišku“ arba „mergaitišku“, 
mėgstamiausias jo žaislas“nuo aštuonerių iki trylikos metų yra 
bet kokia šluota. Papildomai galima pridurti dar vieną psicho- 
loginį šio fenomeno aiškinimą: valyvumą — kaipo poliariza- 
cijos išraišką — jis demonstruoja ir praktikuoja prieš nuolat 
jį keikiančią ir juodinančią aplinką. 

Po šešių klasių priverstam palikti mokyklą ir turinčiam ne 
itin geranoriškai primargintą mokslo pažymėjimą, L. B. G. 

nebuvo jokių galimybių gauti kokią nors normalią mokinio 
vietą. Jis dirbo pagalbiniu darbininku — ir vėl daugiausia su 
šluota! — tokio Pelcerio gėlininkystėje, vėliau atliko tas pačias 
funkcijas pas tokį Grunčą, paskui jį įdarbino kapinių adminis- 
tracija, 0 iš ten jį paėmė miesto šiukšlių išvežimo tarnyba, už 
kurios lėšas jis įgijo vairuotojo teises. Ten jis dirba jau šešerius 
metus, ir, jei nekreipsime dėmesio į tam tikrą polinkį pratęsti 
savaitgalius bei atostogas, jei atmesime savaime suprantamą 
pasipiktinimą tokiais atvejais akivaizdžiu t. np., tai dabartinis jo 
darbdavys juo visiškai patenkintas. Per tuos praėjusius šešerius 
metus L. B. G. p. išimtinai buvo skirtos jo motinai, kuriai jis 
patarė mesti darbą, nors ji dar palyginti jauna ir darbinga mo- 
teris. Jai jis atvesdavo subnuomininkus — užsieniečius darbi- 
ninkus ir jų šeimas. Nors ir įtartina, dėl to, kad vienas iš šių 
darbininkų galiausiai tapo motinos meilužiu, L. B. G., kuris 
neabejotinai be galo stipriai prie jos prisirišęs, nepatyrė dides- 
nės traumos. Net išgirdęs, jog jo motina tikromis žiniomis lau- 
kiasi kūdikio nuo iš Rytų kilusio užsieniečio, L. B. G. ramiai, 
e. drįstų tvirtinti, įtartinai ramiai tepasakė: „Ačiū Dievui, da- 
bar aš turėsiu broliuką arba sesutę“, tačiau balse, tegu tik išla- 
vinta ausis, vis dėlto aiškiai galėjo pagauti tam tikrą virptelė- 
jimą. 

Būtų neteisinga aiškinti šį virptelėjimą vien Edipo komp- 
lekso pagrindu. Jis, žinoma, susijęs ir su tam tikra visiškai 
suprantama naujų koniliktų su aplinkiniu pasauliu baime, ku- 
rią L. B. G., be abejo, taip pat jaučia ir dėl gimsiančio vaiko, 
nes, remdamasis sava patirtimi, neabejotinai identifikuojasi su 
jo laukiančiais sunkumais. 

Be abejo, čia nesunku įtarti pavyduliavimą, tačiau nors šio 
įtarimo ir negalima atmesti, reikėtų jį sumažinti iki minimumo. 
Apklausus L. B. G. bendraamžius ir kolegas, sužinota, jog jis 
ne tik patinka moterims ir merginoms, bet ir nevengia iš to 
kylančių pasekmių. 

Reikia turėti galvoje, kad šiukšlių išvežimo tarnybos dar- 
bininkai kartais vykdo ypatingus šiukšlių išvežimo standartų 
varžomų gyventojų pageidavimus, o čia užsimezga nenuma- 
tytų kontaktų. Tokius „nusižengimus“ — vykdyti ypatingus 
gyventojų pageidavimus ir, dažniausiai už arbatpinigius, išvežti 
didesnį nei leidžiama šiukšlių kiekį — administracija pakenčia 
dėl sunkumų in puncto šiukšlių tonažas. | 

Kad ir koks palyginti sklandus atrodytų lig šiol pateikia- 
mas L. B. G. paveikslas, čia esama ir vienareikšmiai visuome- 
ninių sutrikimų, kurie, nors ir paaiškinami priverstine gynybine 
poliarizacija, yra būtent sutrikimai. 

Net psichologas-mėgėjas pastebi L. B. G.: 1) solidarumo 
kompleksą, kuris aiškintinas nuolatine būtinybe identifikuotis 
su savo tėvu ir motina, o dabar, kai L. B. G. suaugęs, šis komp- 
leksas nukreiptas į užsieniečius, o po trijų mėnesių kalėjimo — 
ir į kitus kalinius. Jei į kalinius taip pat žiūrėsime kaip į „sveti- 
mus visuomene!“, tai iš solidarumo komplekso kyla jam gimi- 
ninga 2) ksenofilija, kuri, beje, pasireiškia ir 3) ksenofilolo- 
gija, t. y. noru mokytis svetimųjų kalbos. (Jau keli mėnesiai 
L. B. G. lanko turkų kalbos kursus.) Toks asmuo (nepaisant 
kai kurių abejonių, e. čia netgi linktų kalbėti apie asmenybę), 
kaip L. B. G., kurio labai išvystytas jautrumas ir inteligencija 
nepaliko kitos išeities kaip prisitaikyti ir šitaip „išduoti“ save 
ir savo identifikacijos atraminius taškus arba neprisitaikyti ir 
taip teigti save ir savo identifikacijos atraminius taškus, nuolat 
jautė prieštaravimą tarp savo gabumų ir savo galimybių visuo- 
menėje. Taigi šiam asmeniui (asmenybei?) reikėjo vis naujų, 
vėliau dirbtinių kliūčių, kad sau ir kitiems galėtų įrodyti teigiąs 
save. Jei atsisakysime įvaizdžio, kurį paprastai teisingai sukelia 
pats žodis, esą atitinkamas asmuo taip gauna kokios nors nau- 
dos (ilgokai guli ligoninėje, iškaulija pensiją arba nemokamas 
atostogas ir t. t.), tai L. B. G. yra 4) simuliantas, kuris — vaiz- 
džiai tariant — simuliuoja, siekdamas ne naudos, o nuostolių, 
kad taip patenkintų savo solidarumo kompleksą ir ksenofiliškus 
polinkius. Šiuo požiūriu ir vekselių klastojimas vertintinas 
kaip „simuliavimas“, o ne „tikras kriminalinis nusikaltimas“. 
O tai, kad kartais tas simuliavimas galiausiai jam vis dėlto at- 
neša naudos (pav., atvirai rodomas užsieniečių darbininkų 
pasitikėjimas, beveik peraugantis į garbinimą), tai jau yra 
dialektika tokio egzistencinio eksperimento, kuris akivaizdžiai 
atskleidžia visuomenės modelį arba — kaip sakytų kolegos 
marksistai — visuomeninį principą. 

Dar reikia paaiškinti, kuo pasireiškia L. B. G. t. np. Per 
tą laiką tapęs kolonos vadovu („Aukščiau kilti aš nenoriu!“), 
jis pademonstravo stebėtinus organizatoriaus gabumus. Susipa- 
žinus su šiukšlių išvežimo ir eismo sąlygomis jam patikėtose 
gatvėse, L. B. G. pavyko taip suplanuoti konteinerių paruošimą 

ir išpylimą, kad jo kolona neskubėdama įvykdydavo jai skirtą 
užduotį dviem, o kartais trim valandomis anksčiau nei numa- 
tyta. L. B. G. buvo pagautas bedarantis su savo kolona stulbi- 
namai ilgas pertraukas, kurios anaiptol nekenkė darbo našumui. 
Paprašytas pateikti savąją organizacinę patirtį planavimo sky- 
riui, jis atsisakė, vėl ėmė dirbti pagal potvarkius bei patirtį, nes 
gyventojai pradėjo reikšti nepasitenkinimą ilgomis pertrauko- 
mis, ypač užsieniečių darbininkų, apie tai netgi rašė spauda. 
Toks elgesys buvo e. ir L. B. G. pirmojo susitikimo priežastis, 
nes vienu metu ketinta kreiptis į darbo konfliktų teismą, bet e. 
patarimu šito buvo atsisakyta. (Čia e. primena administracijos 
tarnautojo H. M. atvejį, kai jis taip pat turėjo dirbti e. ir 
pirmą kartą pavartojo t. np. terminą, vėliau įėjusį į darbo tei- 
sės literatūrą. Darbą, kurį jam skirdavo atlikti per aštuonias 
valandas, H. M. atlikdavo per dvi su puse valandos, bet pas- 
kui — šiuo atveju jis priešingybė L. B. G.— kai sudarė modelį 
savo kolegoms, nepakėlė jų priekabių, susirgo sunkia psichikos 
liga; vėl atgavęs darbingumą ir įsidarbinęs kitoje įstaigoje, pri- 
verstas šešias su puse valandos sėdėti kontoroje „nieko neveik- 
damas“, pareikalavo, kad jam kaip laisvalaikį „atiduotų šešias 
su puse valandos kasdien prarandamo laiko“. Atmetus šį rei- 
kalavimą, H. M. dar sunkiau susirgo, o kadangi jo atvejis su- 
kėlė tam tikrą susidomėjimą, jį paėmė viena pramonės firma, 
kur jis, per tą laiką visiškai pasveikęs, labai prisideda prie įmo- 
nės našumo. H. M. atveju, kurį e. taip pat nagrinėjo, t. np. 
kaltinta tik dėl nenoro atsėdėti privalomą darbo laiką. T. np. 
yra vis labiau plintantis fenomenas, dar atnešiantis pažangos 
siekiančiai visuomenei sunkių problemų.) 

L. B. G. atveju t. np. pasireiškia tuo, kad jis, nors ir pasie- 
kia reikalaujamą darbo našumą,— net ir už gerokai didesnę 
algą — neleidžia savo darbdaviui išnaudoti jo įgimtos inteli- 
gencijos ir organizatoriaus gabumų. Nors pažangi visuomenė 
kompiuteriais gali apskaičiuoti minimumus arba maksimumus 
bei vidurkius, specialių požymių — kurie vežant šiukšles labai 
skirtingi, nes topografiškai žiūrint skiriasi neapskaičiuojami 
dalykai, pav., transporto kamščiai ir avarijos, kamščių ir ava- 
rijų tikimybė — suvestinę galėtų pateikti tik patyręs, abstra- 
huoti gebantis darbuotojas — toks, kaip L. B. G. O pagalvojus, 
jog taip būtų galima smarkiai racionalizuoti ne tik vietines, bet 
ir regionines bei bendraregionines šiukšlių problemas, nuosto- 

liai, kuriuos L. B. G. daro visam ūkiui, tiesiog neišmatuojami. 
Šiuo požiūriu susiduriame su dideliu t. np. 

Kadangi e. rūpėjo žinoti ir visų L. B. G. fizinių funkcijų 
patikrinimo duomenis, jis kreipėsi į kalėjimo gydytoją, kad šis 
patikrintų L. B. G. ūgį, svorį ir visų organų funkcijas. Išvados: 
absoliučiai nieko nerasta. L. B. G. nepiktnaudžiauja alkoholiu 
ir nikotinu, šiaip ar taip, pakenkimų dėl narkotikų vartojimo 
nėra. Išskyrus dešinės akies minus 0,5 dioptrijos, nepavyko 
rasti jokių L. B. G. sveikatos būklės pakitimų. Tačiau kadangi 
esama žymių visuomeninių sutrikimų ir aiškiai klaidingo elge- 
sio, 0 antra vertus, beveik kiekvienas iš šių sutrikimų turėtų 
atsispindėti L. B. G. endokrininėje sistemoje, e. aiškintų tokį 
sveikumą būtent tąja nuolatine ekstremalia poliarizacija, kuri 
viską subalansuoja. Žinoma, jei neliktų šio sudėtingo balansa- 
vimo, nuolat vykstančio esant didelei vidinei įtampai, per trum- 
pą laiką L. B. G. pasireikštų sunkus diabetas, sunkus hepatitas, 
galbūt inkstų kolika. Todėl nepatartina paleisti jo iš kalėjimo 
anksčiau laiko, nes čia jis kaip tik patiria tąją poliarizaciją, be 
to, gali patenkinti savo solidarumo kompleksą ir savo kseno- 
filiją. Netgi gali būti, jog L. B. G.— šiaip ar taip, negalima 
atmesti tokio varianto — ieškojo ekstremalios kalėjimo situaci- 
jos, kad išlaikytų, galimas daiktas, slūgstančią visuome- 
ninę įtampą. Kadangi per tą laiką, kaip sužinojo e., aplinkiniai 
smarkiai solidarizavosi su L. B. G. motina, taigi ši poliarizaci- 
jos galimybė laikytina sumažėjusia ir šiuo metu naudos duotų 
tik iki galo atbūtas bausmės laikas, juo labiau kad šitaip nenu- 
trūktų ir tarp jo kolegų jau vykstantis heroizavimo procesas. 

E. nesiryžta perimti ir L. B. G. pritaikyti naujai atsiradu- 
sios teorijos, kurią sukūrė prof. Hunksas. Kalbama apie lig šiol 
ginčytiną terminą „normalumo simuliacija“, prof. Hunkso 
tariamai nustatytą testuojamiesiems, kurie ekstremalia hetero- 
seksualia veikla „isteriškai valdomu balansavimu“ (Hunksas) 
dangsto savo stiprius latentinius homoseksualinius polinkius. 
Siedamas su nauja, moksliškai tikslia senų inkvizicijos apra- 
šymų analize, raganų „grožį“, jų „kūniškąjį žavesį bei patrauk- 
lumą“, jų „meilės meną“, susijusį su neabejotinai savo metą 
pranokusiu vidinės sekrecijos išmanymu, Hunksas aiškina tuo- 
ju „isterija valdomu balansavimu“, slėpusiu jų „tikrąją pri- 


gimtį“. 

E. negali daryti išvados, kad L. B. G. atveju esama „nor- 
malumo simuliacijos“, tai veikiau normalumo neigimas, esant 
normaliems polinkiams. O faktas, kad šiukšlių išvežimas yra jo 
trokštama ir siekiama profesija, įrodo, jog jis instinktyviai 
ieškojo jam reikalingos poliarizacijos: profesijos, kuri tarnauja 
švarai, bet laikoma purvina“. 

XII 


Maždaug 55-erių metų amžiaus sanitaro B. E. laiškas Lenei. 

„Gerbiamoji ponia Pfeifer, 

Jūsų laiškas ponui profesoriui dr. Kernlichui atsitiktinai 
pakliuvo man į rankas, kai pono profesoriaus pavedimu kraus- 
čiau jo rašomąjį stalą ir tvarkiau užrašus, reikalingus jam ruo- 
šiant kai kuriuos atsiliepimus, kuriuos jis paprastai diktuoja 
man. Atsakydamas į Jūsų laišką, apviliu pasitikėjimą, o tai man 
brangiai kainuotų, jei Jūs, kaip kad nuoširdžiai Jūsų prašau, 
nesilaikytumėte griežčiausio diskretiškumo prof. Kernlicho, 
mano kolegų bei kolegių. taip pat čia dirbančių ir budinčių 
ordino seserų atžvilgiu. Taigi aš šito tikiuosi. Tik nenoromis 
elgiuosi taip nediskretiškai ir atskleidžiu profesinę paslaptį, 
kurią saugoti per daugiau kaip dvylika darbo dermatologinėje 
klinikoje metų man tapo antrąja prigimtimi. Rašau ne vien dėl 
Jūsų skaudaus laiško, ne vien dėl gilaus ir nuoširdaus Jūsų 
gedulo, kurį galėjau regėti per ponios Šliomer laidotuves; ne, 
rašydamas Jums, vykdau savotišką velionės pavedimą ar prie- 
saką, velionės, labai kentėjusios dėl draudimo ją lankyti, mat 
paskutines dvi jos gyvenimo savaites ją lankyti buvo uždrausta 
ir — reikia pabrėžti — dėl jos būklės reikėjo šitai uždrausti. 
Jūs mane, žinoma, -prisimenate; du, o gal tris kartus turėjau 
progos palydėti Jus pas velionę, kai dar buvo leidžiama ją lan- 
kyti. Bet kadangi aš daugiau nei metai dirbu beveik vien pono 
profesoriaus kabinete, padedu jam rinkti medžiagą atsiliepi- 
mams, ligos istorijoms ir t. t., galimas daiktas, nebeprisimenate 
manęs kaip sanitaro, tačiau galbūt menate nepaprastai ver- 
kiantį pagyvenusį pliką apkūnų poną su tamsiai rudu lietpalčiu, 
per ponios Šliomer laidotuves stovėjusį nuošaliau ir Jūsų tik- 
riausiai palaikytą vienu iš Jums nepažįstamų jos meilužių. Tai 
neteisybė, ir jei pridursiu ne visai tvirtą, ne iš širdies gelmių 

plaukiantį „deja“, prašau neįžvelgti tame kokio nors tokios 
Jums brangios velionės įžeidimo, o taip pat kokio nors pataika- 
vimo. Iš tiesų, man nebuvo lemta rasti pastovios gyvenimo 
draugės, ir jei keletą kartų vis dėlto buvau užmezgęs garbingą 
ryšį, tai — būsiu su Jumis atviras — tie ryšiai iširdavo ne tik 
dėl išrinktųjų niekšiškumo, bet ir dėl mano specialybės (dėl 
kurios neišvengiamai nuolat kontaktuoju su sergančiais vene- 
rinėmis ligomis) ir dėl daugybės savanoriškų naktinių budė- 
jimų, kuriuos prisiimdavau. 

Ponas profesorius neatsakys į Jūsų laišką, nes Jūs nesate 
velionės giminaitė, o net jei ir būtumėte tokia, jis neprivalo 
pranešti Jums „smulkiau“, kaip kad Jūs pageidaujate, apie 
ponios Šliomer mirtį. Tą draudžia gydytojo pareiga tylėti, tą 
draudžia ir slaugo pareiga tylėti, kuriai nenorėčiau nusižengti. 
Jau ir taip elgiuosi gana, o gal net ir itin nediskretiškai, šį tą 
papasakodamas Jums apie paskutinę Jūsų velionės draugės 
gyvenimo savaitę, ir kaip tik todėl nuoširdžiai Jūsų prašau jo- 
kiais tikslais nenaudoti šio laiško. Žinoma, tai, kad oficialiame 
mirties liudijime kaip mirties priežastis nurodyta: ūmus širdies 
nepakankamumas, visiškas medžiagų apykaitos sutrikimas, — 
teisinga, bet kaipgi pagaliau tatai atsitiko, jei ponia Šliomer, 
kas dėl jos pagrindinės ligos, buvo pradėjusi taisytis — šitą ir 
norėčiau Jums paaiškinti. Pirmiausia: įrodyta, kad sunkia in- 
fekcine liga, dėl kurios Jūsų draugė atsidūrė mūsų ligoninėje,. 
ji užsikrėtė nuo vieno užsienio politiko. Jūs tikriausiai žinote 
geriau už mane, kad Jūsų draugė jau prieš dvejus metus atsi- 
sakė to lengvabūdiško gyvenimo, kurį, žinoma, ilgą laiką gy- 
veno, kad ji, paveldėjusi tėvų turtą, išvyko į kaimą, jog gedė- 
dama ten ramiai ir garbingai baigtų savo dienas. Juk savo 
prigimtimi, tai Jūs, be abejo, žinote geriau už mane, ji anaiptol 
nebuvo pasileidėlė, netgi ne prostitutė, jau greičiau ji nuolat 
neatsispirdavo tam tikriems vyrų norams. Ji nepajėgdavo iš- 
tarti „ne“, kai jausdavo, kad galės suteikti džiaugsmo. Manau 
turįs teisę šitaip pasakyti, nes naktį prieš mirtį ponia Šliomer 
išpasakojo man beveik visą savo gyvenimą, išklojo visas savo 
„nuosmukio“ detales, ir nors aš — po dvylikos darbo metų 
dermatologinėje klinikoje, o po tų įvykių, kuriuos dar aprašy- 
siu, juo labiau — anaiptol nesu linkęs idealizuoti ar net roman- 
tizuoti prostitutės amato, vis dėlto žinau, kad dauguma šių 
moterų miršta varganos, ligotos, apskretusios, klaikiausiai pikt- 

žodžiaudamos, dauguma jų pūte pūva, taigi nė vienas iš tų 
dabartinių smagių laikraštukų apie seksą nedėtų jų nuotraukų 
į titulinį puslapį. Tai vargingiausia mirtis, kokią tik begalima 
įsivaizduoti: apleista, puūvanti, liūdna, nuskurusi moteris — 
kaip tik dėl šios priežasties aš dažniausiai eidavau į laidotuves, 
nors paprastai į paskutinę kelionę šias moteris palydi tik socia- 
linės rūpybos skyriaus tarnautoja ir mechaniškai savo darbą 
dirbantis kunigas. 

Ir kaipgi man be užuolankų pradėti šią itin keblią temą, 
kuri nepraranda savo opumo net ir tada, jei įsivaizduoju, kad 
Jūs esate šiuolaikiška ir apsišvietusi moteris, kuri buvo ištekėjusi 
ir kuriai nėra visiškai nežinomos tam tikros dar minėtinos de- 
talės? Na, aš kitados irgi buvau „medikas“, nors taip ir netapau 
gydytoju; dėl priežasčių, susijusių su karo sąlygomis, aš — ir 
ne vien dėl jų, bet ir dėl atviros egzaminų baimės, kurią jaučiau 
fizikos pradmenims — aš likau sanitaru, bet vokiečių ir rusų 
karo ligoninėse įgijau tiek Žinių ir patirties, jog 1950 metais, 
būdamas trisdešimt penkerių, paleistas iš tarybinės karo nelais- 
vės, lengvabūdiškai apsiskelbiau gydytoju ir, kaipo toks, sėk- 
mingai praktikavau, tačiau 1955 metais buvau nuteistas kaip 
aferistas ir t. t., keletą metų sėdėjau kalėjime, kol, įsikišus prof. 
dr. Kernlichui, su kuriuo dirbau jau 1937-aisiais, dar budamas 
studentas, buvau prieš laiką paleistas, 0 jis mane priėmė ir įdar- 
bino; tai įvyko 1958 metais. Taigi man pažįstamas susitepusio 
žmogaus gyvenimas. Beje, niekas neįrodytų, kad aš per savo, 
šiaip ar taip, penkerius metus trukusią „gydytojo“ praktiką 
būčiau padaręs nors vieną klaidą. Dabar žinote, su kuo turite 
reikalą — bent /fai paaiškėjo. O kaipgi paaiškinti visa kita? 
Pamėginsiu čiupti jautį už ragų! Jūsų draugė Margreta taisėsi 
taip sparčiai, kad atrodė visai tikėtina, jog po šešių —aštuonių 
savaičių ją bus galima išrašyti. Ją vargino bet kokie vizitai, taip 
pat vizitai tokio nepermatomo, tačiau vis dėlto simpatiško po- 
no, kuris paskutiniu metu dažnokai ją lankydavo (!!!' — aut.) 
ir kurį mes iš pradžių laikėme jos buvusiu meilužiu, po to sąva- 
dautojuų, o paskui — protokolinio skyriaus tarnautoju, taip 
nelemtingai suvedusiu ją su tuo užsienio politiku, kuriam ji 
turėjusi sukurti ir sukūrusi, jos žodžiais tariant, „derybų nuo- 
taiką“, po to, kai šios „derybų nuotaikos“ nepavyko sukurti 
kitoms damoms. 

Tačiau prieš ją išrašant atsitiko kažkas labai keista, para- 

doksalu. Aš studijavau mediciną ir praktikavau kaip „gydyto- 
jas“, iš viso jau beveik trisdešimt penkerius metus susiduriu -su 
cinišku „riterių pilių“ žargonu, ir nors esu prie to pripratęs, 
man sunku tokiai damai, kaip Jūs, raštu išdėstyti tai, ką išdės- 
tyti žodžiu būtų dar sunkiau. Matot, gerbiamoji ponia Pfeifer... 
kalbama apie tokį fiziškai, biochemiškai ir psichologiškai su- 
dėtingai reaguojantį bei funkcionuojantį raumenį, dažniausiai 
vadinamą vyrišku lyties organu. Jūsų turbūt nestebins (ak, man 
taip palengvėjo, kad parašiau tąjį žodį), jog moterys, kurios 
paprastai gydosi mūsų ligoninėje, sugalvoja šiam daiktui ne 
pačius švelniausius pavadinimus. Visuomet buvo ir yra mėgsta- 
mi kokie nors vyrų vardai. Nors ypač vulgarūs epitetai skamba 
ganėtinai bjauriai, jie atitinka aplinką ir yra beveik da- 
lykiško, kone medicininio pobūdžio, dėl kurio jie atrodo tary- 
tum „taurūs“ ir ne tokie vulgarūs. Ir štai, kaip tik tomis savai- 
tėmis, kai Jūsų draugė pradėjo sveikti, mūsų ligoninėje, kad ir 
kaip kvaila, kilo mada vadinti šitą daiktą vyrų vardais. Žinote, 
gerbiamoji ponia Pfeifer, šiose ligoninėse kartais kyla tokios 
kvailysčių bangos, kokios tikriausiai esti tik mergaičių inter- 
natuose, ir vis dėlto: jos apima ir slaugytojus bei budėtojus. 
Kaip galėjau patirti per tris kalėjime praleistus metus, šis „dia- 
lektinis šuolis“ egzistuoja ir tarp kalinių bei jų prižiūrėtojų. Vie- 
nuolės, ordino seserys, ir šiaip jau retsykiais linkstančios paikio- 
ti, būtent dermatologinėse klinikose mielai prisideda prie šių 
kvailysčių; tai nėra smerktina, tai greičiau būtinoji gintis. Na, 
ordino seserys Jūsų draugei buvo nepaprastai malonios, dažnai 
žiūrėdavo pro pirštus į vizitus ir dovanas, alkoholį ir cigaretes, 
tačiau iš dalies po trisdešimt, keturiasdešimt metų dirbdamos 
su venerinėmis ligomis sergančiomis moterimis, jos — būtinoji 
gintis! — kartais perima jų žargoną, o neretai net prisideda 
prie jo populiarinimo. Dabar turiu pasakyti kai ką labai keista, 
kas Jūsų ne tik nenustebins, o veikiau patvirtins Jūsų nuomo- 
nę: ponia Šliomer buvo nepaprastai drovi. Iš pradžių ją erzin- 
davo tuo, kad jau minėtame sąryšyje kalbėdavo apie „,„Gustavą 
Adolfą“, „Egoną“, „Frydrichą“ ir t. t., ir be galo linksminda- 
vosi, kad ponia Šliomer nesupranta, kas turima galvoje. Šie 
žudantys pokštai tęsėsi kiauras dienas ir naktis, o seserys irgi 
dalyvavo juose. Žiaurusis žaidimas iš pradžių apsiribojo grynai 
protestantiškais vardais: „Tave per dažnai lankė Gustavas 
Adolfas“ arba „Per daug mėgai Egoną“ ir t. t., ir t. t. Kai tik 

ponia Šliomer suvokė tų užuominų prasmę, nes, „kad nuplėšus 
tą jos prakeiktą nekaltybę“ (pacientė K. G., daugiau kaip še- 
šiasdešimties metų amžiaus profesionali sąvadautoja), užuo- 
minos tapo visiškai aiškios, jinai ėmė baisiai rausti, vos pami- 
nėjus bet kokį vyro vardą. Ji rausdavo dažnai ir smarkiai, o tai 
vėlgi buvo palaikyta maivymusi ir veidmainiavimu ir pakurstė 
žiaurųjį žaidimą, privedė jį iki didžiausią pasipiktinimą kelian- 
čio sadizmo. Kol pagaliau, kad žiaurumas būtų dar žiauresnis, 
imta vartoti ir moterų vardus. Mėgstamas derinys — gry- 
nai protestantiškas vardas su grynai katalikišku, ir tai vadi- 
nama „mišria santuoka“. Pav., Aloyzas ir Luiza ir t. t. Galų 
gale, šiurkščiai kalbant, ponia Šliomer visą laiką raudonavo, ji 
netgi rausdavo, kai visai nekaltai koridoriuje kas nors šūktelė- 
davo lankytojo, sesers ar slaugės vardą. O sykį jau stojus į Šį 
žiaurų kelią ir širdy piktinantis ponios Šliomer jautrumu, ku- 
riuo nenorėjo tikėti, su šiomis kankynėmis pagaliau prieita iki 
to, jog imta piktžodžiauti, tik ir šnekėta apie šventąjį Aloyzą, 
kuris gi buvo nekaltųjų globėjas, apie šventąją Agotą ir t. t., ir 
nereikėjo jokio psichologinio jautrumo, kad ponia Šliomer ne 
tik imtų rausti, bet net klyktų iš širdies skausmo, kai būdavo 
minimas „Heinrichas“ arba „šventasis Heinrichas“. 

O nuraudimą, gerbiamoji ponia Pfeifer, taip pat galima 
paaiškinti medicinos požiūriu. Tai, kas vadinama nuraudimu, 
paprastai vyksta, kai iš susijaudinimo arba sumišimo (kaip kad 
ponia Šliomer), veikiant vegetacinei nervų sistemai, į veido 
odos kraujagysles bei kapiliarus ūmai suplūsta daugiau kraujo. 
Kitų nuraudimo priežasčių — pav., pervargimo ir t. t.— čia 
neverta minėti. O ponios Šliomer kapiliarų permeabilitetas 
(laidumas) ir taip buvo padidėjęs. Netrukus susidarė vadina- 
mosios hematomos (liaudiškai „mėlynės“) ir purpuros, kurias 
vulgo' būtų galima vadinti raudonomis dėmėmis. Štai nuo ko, 
gerbiamoji ponia Pfeifer, mirė Jūsų draugė. Galiausiai — o 
tai visai pateisino paskui atliktą skrodimą — visas jos kūnas 
buvo sėte nusėtas hematomomis ir purpuromis, jos vegetacinė 
sistema pertempta, liovėsi funkcionuoti medžiagų apykaita, 
sustojo širdis, o kadangi raudimas poniai Šliomer virto sunkia 
neuroze, nakties, kai ji mirė, išvakarėse, ji netgi išraudo, sese- 
rims koplyčioje giedant Visų Šventųjų litaniją. Žinau, kad 


' Šnekamojoje kalboje (Iot.). 

niekada negalėčiau moksliškai įrodyti savo teorijos ar tvirti- 
nimų, tačiau vis dėlto manau, jog privalau Jums pranešti: jūsų 
draugė Margreta Šliomer mirė nuo raudimo. 

Tiek nusilpusi, kad nepajėgė rišliai kalbėti, ji vis tebekuž- 
dėjo: „,„Heinrichai, Heinrichai, Lene, Rachele, Lene, Heinri- 
chai“, ir nors nedaug trūko, kad jai būtų suteiktas Patepimo 
sakramentas, aš galiausiai atsisakiau šito: tai būtų suteikę jai 
per daug kančių, mat be saiko piktžodžiaujant galų gale imta 
jau minėtame kontekste minėti ir „mieliausiąjį Atpirkėją“, 
„mieliausiąjį Kūdikėlį Jėzų“, o taip pat Dievo Motiną, šven- 
tąją Mariją, Švenčiausiąją Mergelę su visais jos epitetais, net 
iš Švč. Mergelės Marijos litanijos, tokiais kaip Paslaptingoji 
rožė ir t. t. Aišku, kad prie jos mirties patalo skaitomas litur- 
ginis tekstas ponią Šliomer būtų labiau kankinęs nei guodęs. 

Laikau savo pareiga pridurti, kad, be Heinricho, Lenės ir 
Rachelės vardų, ponia Šliomer maloniai, beveik širdingai šne- 
kėdavusi apie „tą vyriškį, kuris čia retkarčiais ateina“. Matyt, 
ji turėjusi galvoje tąjį ne mįslingą, o veikiau įtartiną lanky- 
toją. 

Jei baigsiu šį laišką „su nuoširdžia pagarba“, prašau ne- 
žiūrėti į tai kaip į slapstymąsi už įprastinių mandagumo for- 
mulių. O kadangi negaliu vartoti žodžio „širdingai“, nes neno- 
riu pasirodyti įkyrus, leiskite pasirašyti 


su kuo geriausiais linkėjimais 
Jūsų Bernhardas Elveinas“ 

K., kuri energingai prisidėjo prie paieškų, po ilgų svarstymų 
nusprendė, jog policijos pareigūno raportą būsią geriau pateikti 
netiesiogine kalba, o ne cituoti pažodžiui. Žinoma, dėl to labai 
keičiasi stilius, dingsta kai kurios žavios detalės (kaip dama su 
suktukais plaukuose, vienais apatiniais marškiniais pasirodžiusi 
vyriškiui, kurio plaukuota krūtinė pavadinta „gauruota“; taip 
pat „gailiai inkščiantis šuo“, įmokų išieškotojas — jie visi pra- 
laimi kovą su senomis pažiūromis, nors toji kova anaiptol! ne- 
patinka aut., ir, tiesą sakant, jie yra aut. bejėgiškumo aukos). 
Ar tai aut. t. np. ar tik t. b. (tyčinis bejėgiškumas), taip ir ne- 
atsakyta. K. išbraukė viską, kas jai atrodė nereikalinga, ir 
nesidrovėjo naudotis jai tokiu įprastu raudonu pieštuku, o tai, 
kas čia liko, yra „esmė“ (K.). 

1) Prieš kelias dienas vyr. policininką Dyterį Viulfeną, 
stovintį su savo patruliniu automobiliu prie pietinių kapinių, 
užkalbino moteris, Kėtė Cvyfeler, ir paprašė leisti jėga atida- 
ryti ponios Ilzės Krėmer butą Nurgheimer gatvėje 5. Paklaus- 
ta, kodėl ji mananti, jog tai reikalinga, ponia Cv. išdėstė, kad 
labai ilgai ieškojusi (tiksliai kalbant: 25-erius metus!), kuriuos 
ji, žinoma, kaip pati pripažino, leido ne vien ieškodama, suži- 
nojo ponios Krėmer adresą, išsiruošė jos aplankyti ir pranešti 
jai svarbią žinią. Ponią Cv. lydėjo jos sūnus, 25-erių metų Hein- 
richas Cvyfeleris, ūkininkas kaip ir jo motina (iš tiesų, tai ponią 
Cv. reikėtų vadinti ūkininke. Aut.). Jie atvykę pranešti poniai 
K., jog josios 1944 metų pabaigoje miręs sūnus Erichas kaime 
tarp Komeršeito ir Zimerato mėgino perbėgti pas amerikiečius. 
Į jį ėmę šaudyti ir amerikiečiai, ir vokiečiai, prieglobsčio jis 
ieškojęs Cvyfelerių troboje ir čia jį radęs, praleidęs ten keletą 
dienų, ir tarp jos, Kėtės Cv., ir Ėricho K., jam septyniolika, jai 
devyniolika, užsimezgęs intymus ryšys; jiedu „susižadėję“, 
„prisiekę amžiną ištikimybę“, nutarę nepalikti namų, net ir 

tada, kai karo veiksmai labai sustiprėję, netgi kėlę grėsmę gy- 
vybei; namas stovėjęs „tarp linijų“. Artinantis amerikiečiams, 
kaip kapituliacijos ženklą Ėrichas K. mėginęs užkišti už durų 
staktos raudonai dryžuotą, bet vis dėlto iš esmės baltą virtuvinį 
rankšluostį, bet vokiečių vermachto snaiperis nušovęs jį „šūviu 
į širdį“. Ji, ponia Cv., netgi mačiusi tą snaiperį, jis „sėdėjęs tarp 
linijų medžiotojo bokštelyje“, 0 jo šautuvas buvęs nukreiptas 
ne į amerikiečius, jis buvęs nukreiptas į kaimą, kur po šito at- 
sitikimo daugiau niekas (,,„Kaime dar buvo kokie penki gyven- 
tojai“.) nedrįsęs iškelti baltos vėliavos. Ponia Cv. nurodė, jog 
įtempusi K. kūną į namus, pašarvojusi jį daržinėje, labai jo 
verkusi, o paskui, kai amerikiečiai užėmę kaimą, savo ranko- 
mis palaidojusi jį „švęstoje žemėje“. Netrukus ji pasijutusi 
nėščia, „laiku“, 1945 09 20, pagimdžiusi sūnų ir pakrikštijusi 
jį Heinrichu; jos tėvai — 1944-ųjų pabaigoje namuose ji gy- 
venusi viena — negrįžę iš evakuacijos, ji neturinti apie juos 
jokios informacijos, jie laikomi dingusiais be Žinios, tikriausiai 
žuvę „pakeliui“ per bombardavimą. Jai, netekėjusiai motinai, 
nebuvę lengva vienai mažame ūkelyje, kurį ji vėl pastačiusi 
ant kojų, tačiau „laikas gydo žaizdas“, ji auginusi sūnų, šis 
sėkmingai lankęs mokyklą ir tapęs ūkininku. Kad ir kaip ten 
būtų, jis turėjo tai, ko neturėję daugybė berniukų, — tėvo kapą 
netoliese. Ji, ponia Cv., „dar“ (!!') 1948 metais mėginusi rasti 
ponią K., paskui „dar“ (!!) 1952-aisiais mėginusi antrą kartą, 
tada metusi tą bergždžią reikalą, o ir trečiasis bandymas 1960 
metais (!!) buvęs nesėkmingas. Šiaip ar taip, tuomet ji dar 
nežinojusi, jog ir Ėrichas K.— pavainikis, taip pat nežinojusi 
nei jo motinos vardo, nei specialybės. Bet maždaug prieš pus- 
metį, padedant vienam trąšų firmos atstovui, kuris buvęs toks 
malonus ir energingai ėmęsis šio reikalo, ji pagaliau sužino- 
jusi ponios K. adresą, tačiau kurį laiką delsusi, nes nežino- 
jusi, kaip „ji į tai pažiūrės“. Galų gale berniukas ėmęs ją ra- 
ginti, jie atvažiavę į miestą, radę ponios K. butą, tačiau nors 
beldęsi ilgai ir ne vieną kartą, niekas neatidaręs durų. Paklau- 
sinėjus kaimynų (kaip tik čia svarbų vaidmenį vaidina dama 
su plaukų suktukais, inkščiantis šuo ir t. t.— visi jie pralaimi 
kovą su senomis pažiūromis, kovą, panašią į liturgijos refor- 
mą!!), paaiškėjo, kad ponia K. jokiu būdu negalinti būti kur 
nors išvykusi ir niekada nebuvo kur nors išvykusi. Trumpai 
tariant: ji, ponia Cv., „nujaučia kažką negera“. 

2) Viulfenas sutriko. Ar čia „delsti pavojinga“ — ta vie- 
nintelė legali galimybė leisti jėga atidaryti ponios K. butą. Pa- 
galiau, jau atvykęs su ponia Cv. ir jos sūnumi į Nurgheimer 
gatvę Nr. 5, jis galėjo konstatuoti, jog ponios K. niekas nematė 
visą savaitę. Vienas kaimynas (ne plaukuota krūtine, o gir- 
tuokliavimu pagarsėjęs pensininkas, kilęs nuo Reino, vadinęs 
ponią K. „ta Ilzė“ — išbraukta!) tvirtino, jog tris dienas galėjęs 
„girdėti, kaip gailiai piepsi“ jos paukščiukas. Ne todėl, kad 
būtų laikęs tinkamu terminą „delsti pavojinga“, o iš papras- 
čiausio gailesčio Viulfenas ryžosi leisti atidaryti butą. Laimė, 
taip pat kaimynystėje atsirado jaunuolis (tokiu bespalviu žodžiu 
čia įvardijama įdomi asmenybė, keturis ar penkis kartus teista 
už kūno sužalojimą, suteneriavimą ir įsilaužimus ir visiems 
kaimynams pažįstama kaip „Kriokesas galvažudys“, žmogus, 
kurį net policininkas Dyteris Viulfenas aprašė taip: „,nežmo- 
niškai vešliais, riebaluotais, tankiais, ilgais rudais plaukais ir 
gerai žinomas“), kuris, iškalbingai pareiškęs „šįsyk padarysiu 
tą policijos labui“, įtartinai vikriai atrakino duris. 

3) Ponią K. rado negyvą, nusinuodijusią migdomaisiais, 
apsirengusią, virtuvėje ant suolo. Pūti dar nepradėjusi. Tik 
(!!, aut.) pomidorų padažo likučiais, kuriuos, matyt, kabino 
pirštu, ant seno veidrodžio, kabančio virtuvėje virš kriauklės, 
ji rašinėjo įvairias veiksmažodžio „norėti“ formas. „Aš nebe- 
noriu. Aš nebenorėjau. Aš jau seniai nebeno...* Čia, matyt, 
baigėsi pomidorų padažas. Negyvas paukščiukas, banguotoji 
papūgėlė, rastas šalimais esančiame miegamajame po komoda. 

4) Dyteris Viulfenas pripažino, kad ponia K. buvusi ži- 
noma policijai. Žinota — iš K. 14,— kad ji buvusi komunistė, 
tačiau nuo 1932 m. nebeužsiiminėjusi aktyvia politine veikla, 
nors — tai esą Žinoma policijai — ją ne vieną kartą, ypač 
uždraudus VKP, lankę asmenys, raginę ją toliau bendradar- 
biauti. (Čia K. parašė visą „Frico“ vardą, kurį šįsyk savo rau- 
donu pieštuku išbraukė aut.) 

5) Ponia Cv. ir jos sūnus pareiškė pretenzijas į turtą. 
Dyteris V. aprašė piniginę su 15,80 VFR markių, o taip pat 
taupomąją knygelę su 67,50 VFR markės. Kaip vienintelis 
aiškiai vertingas daiktas, aprašytas beveik naujas nespalvoto 
vaizdo televizorius, prie kurio ponia K. priklijavusi raštelį 
„Visiškai išmokėtas“. Įrėmintoje nuotraukoje, kabančioje virš 
virtuvės suolo, ponia Cv. atpažino savo vaiko tėvą, Ėrichą K. 

Kitoje nuotraukoje — „tikriausiai jo tėvas. Nes pritrenkian- 
čiai panašus“. Gėlėtoje skardinėje su žinomos kavos firmos 
pavadinimu rasta: „Beveik bevertis, bet nesugedęs vyriškas 
rankinis laikrodis. Sudilęs auksinis žiedas su dirbtiniu rubinu, 
taip pat bevertis. 1944 metais išleistas dešimties markių bank- 
notas. „Rotfronto“ kovotojo ženkliukas, kurio vertės pasira- 
šantysis negali nustatyti. 1936 m. lombardo kvitas, pagal kurį 
auksinis žiedas įkeistas už 2,50 reichsmarkės, dar vienas 1937 m. 
lombardo kvitas — bebro kailio apykaklė įkeista už 2,00 reichs- 
markes. Tvarkingai vedama nuomos mokesčių knygelė“. Ver- 
tingų maisto produktų nerasta; pusė butelio acto, skardinė 
aliejaus, beveik pilna (mažesnio dydžio), sužiedėjusi rupi 
kvietinė duona (penkios riekės), atidaryta skardinė pieno, 
kakava metalinėje dėžutėje — maždaug 65—80 gramų. Tik 
pusė indo maltos kavos, nedideli kiekiai druskos, cukraus, ry- 
žių ir bulvių, 0 taip pat popierinis maišelis paukščių lesalo, 
nepradėtas. Be to, du sąsiuvinukai rūkomojo popieriaus ir 
praimtas smulkiai pjaustyto tabako pakelis, „,„Tūrkenkost“ rū- 
šies. Šeši tokio Emilio Zola romanai, minkštais viršeliais, ap- 
sitrynę, bet ne purvini. Tikriausiai menkaverčiai. Knyga an- 
trašte: „Darbininkų judėjimo dainos“. Iš smalsumo sugužėję 
kaimynai, kuriems atitinkamai teko priminti jų vietą, su panieka 
pavadino visą šį turtą „grynu šlamštu“. Sulaukta, kol atvyks 
policijos gydytojas, paskui butas užplombuotas pagal taisykles. 
Poniai Cv. dėl turto paveldėjimo nurodyta kreiptis į teismo 
įstaigą. 

6) Poniai Cv. siūlyta suvesti ją su ponu („Fricu“), kuris 
turbūt galėtų papasakoti jai įdomių detalių iš velionės gyveni- 
mo ir apie velionio Ėricho K. tėvą. Ji atsisakė. Su komunistais, 
pareiškė ji, nenorinti turėti nieko bendra. 

Jei tik K. nesigriebia savo raudonojo pieštuko, ji beveik 
nepakeičiama. Jokiu būdu negalima sakyti, jog pasaulietiniame 
gyvenime nebereikalinga jos neginčytina germanistės nuojauta, 
kuri dingsta tik tada, kai sukyla jos stilistės ar redaktorės am- 
bicijos, arba jos ganėtinai didelė praktinė spiritualizmo patirtis; 
kaip tik todėl, kad ji tam tikru požiūriu emancipuota, K. su aut. 
maloniu uolumu verda ir triūsia virtuvėje, tiesiog pamišusi dėl 
indų plovimo, raukydama kaktą žymisi mėsos kainas, nuomos 
dydžius, tačiau antra vertus, mėgsta važinėti taksi, kartkartė- 
mis rausta dėl per prievartą brukamos pornografijos; o kas dėl 
kūrybos, ji, taip sakant, tapo savarankiška, t. y. raudonu pieštu- 
ku taiso tik savus, o ne svetimus tekstus. Pasak jos pačios, ją 
„sukrėtė“ Ilzės Krėmer mirtis, dėl to pralieta (ir tebeliejama) 
daug ašarų, ji nori parašyti trumpą šios moters biografiją, 
moters, kuri „penkiasdešimt metų išdirbusi darbininke, tepa- 
liko ką tik išmokėtą televizorių, pusę butelio acto ir trupučiuką 
rūkomojo popieriaus... ir nuomos mokesčių knygelę. Galvoje 
netelpa, tiesiog galvoje netelpa“. Juk tai pagirtinos išvados bei 
ketinimai. 

Beje, K. suteikė neįvertintų paslaugų, nepasakytum, kad 
kaip šnipė, bet kaip stebėtoja. Aut. vis dar nepasiekė iš visos 
širdies trokštamos visiško t. np. būsenos, o K. netrukus darys 
tik tai, kas jai malonu. Jai malonu lankyti Širtenšteiną ir Šols- 
dorfą ir konstatuoti, jog jiems, regis, palengvėjo; šio palengvė- 
jimo priežastis ji aptinka vėliau: „Širtenšteinas skruostas skruos- 
tan susiglaudę su Lene ant suolelio Bliucherio parke“. Kas dėl 
Šolsdorfo, ji dusyk savo akimis matė, kaip Šperco kavinėje 
buvo uždėta ranka; o kartą Lenės bute ji sutiko žmogų, kuris 
pagal jos apibūdinimą yra ne kas kitas kaip Kurtas Hoizeris. 
Kadangi K. beveik tikra, jog, būdama dabartinėje būklėje, Le- 

nė ir Mechmetui neleidžia intymių santykių, jai atrodo, kad su 
Pelceriu, kurį „patamsy pabučiavo automobilyje netoli savo 
buto“, Lenė nuėjo gana toli. Lankyti Pelcerio ji nedrįsta, nes 
mano, jog „iš esmės jisai storžievis ir kaip pakaitalo visiškai 
gali pareikalauti iš manęs erotinių glamonių“. 

Dėl Levo Gruiteno ji nėmaž nesuka sau galvos. „Juk jį 
greitai paleis“. Būdama aktyvi iš prigimties, K. net dalyvavo 
šiukšlininkų demonstracijoje prie teismo, sugalvojo plakatus, 
pav., „Ar solidarumas — nusikaltimas?“, „Ar už ištikimybę 
baudžiama?“, taip pat ir grasinančius „Jei bausite mūsų drau- 
gus, miestas paskęs šiukšlėse“. Už tai vietinis laikraštukas skyrė 
jai pirmąją antraštę: „Raudonplaukė vienuolė — šiukšliavežių 
jakobinė!“ O ir šiaip ji užsiima naudinga veikla: Lenės bute 
moko portugalų vaikus vokiečių kalbos, šnekučiuojasi su Bo- 
gakovu apie dabartinę Tarybų Sąjungos padėtį, leidžiasi „kos- 
metiškai lepinama“ Grėtės Helcen, padeda visokiausiems tur- 
kams ir italams pildyti pajamų mokesčio grąžinimo formulia- 
rus. Kalbasi telefonu su prokurorais (dėl vis dar tebesitęsiančio 
proceso prieš šiukšliavežių vairuotojus), atsakingam asmeniui 
aprašinėja (taip pat telefonu) chaosą, kuris kiltų, jei sustrei- 
kuotų šiukšlių išvežimo tarnybos darbuotojai. Ir t. t. Ir t. t. Tur- 
būt savaime suprantama, kad ji retkarčiais braukia ašarą, skai- 
tydama „Markizę fon O...“, o skaitydama „Kaimo gydytoją“ 
arba „Pataisos darbų koloniją“ — ašaras, bet, nepaisant visų 
ašarų, ji dar nesuvokė, ką galėtų reikšti posakis „su žemišku 
vežimu ir nežemiškais arkliais“. Ji labai, gal net per daug radi- 
kaliai nutolo nuo visko, kas nežemiška. Ne ji užsispyrė važiuoti 
į Gerzeleną, ten važiuoti užsispyrė Lenė, kai sužinojo, kad ten 
iš tiesų bus atidarytos terminės maudyklės. Ar bereikia sakyti, 
kas numatytas „sanatorijos direktoriumi“ ir „reklamos mene- 
džeriu“? Ne kas kitas, o Šoikensas, kuris ten uoliai zuja su 
šviesoraščiais, įsakmiai šneka telefonu su namudininkais ir 
architektais 1r rado patikimą priemonę, kad „jei reikės, jėga“ 
užbaigtų „šitą prakeiktą kankynę su rožėmis“. Penkiasdešim- 
ties metrų spinduliu apie „nepamainomą šaltinį“ jis... įrengė 
savotišką nuodų drenažą, kuriame cirkuliuoja pasiutusi prie- 
monė nuo augalų, ir ji tikrai išnaikino rožes. Žinoma, dulkių 
sauja, kuri kitados vadinosi Rachele Gincburg, čia nieko nebe- 
padarys. Kad ir kaip ten būtų, Bogakovas jau spėjo su malo- 
numu įsitikinti, koks „naudingas“ tasai šaltinis jo „prakeiktam 

artritui“. Po to, kai jam pavyko užkrėsti Lotą t. np., jiedu daž- 
nai eina pasivaikščioti ten po sanatorijos parką. 

Žinoma, K., vienintelė iš visų lig šiol minėtų asmenų, 
įskaitant Mechmetą, turinti sugebėjimų, bendrų buvusioms ir 
tebeesančioms vienuolėms, atkaklumo ir kantrybės, valandų 
valandas žiūrėdama, kaip Lenė tapo, patarnaudama menininkei 
tuo, kad verda kavą ir plauna teptukus, nešykštėdama kompli- 
mentų, pasiekė, kad jai būtų leista išvysti televizoriaus ekrane 
Dievo Motiną. Jos komentaras lėkštesnis, nei galima parašyti 
juodais spaustuvės dažais: „Tai ji pati, ji, ji pati pasirodo sau dėl 
kol kas neaiškių atspindžių“. Šiaip ar taip, dar lieka „kol kas 
neaiškūs atspindžiai“, o fone niūrūs, nieko gera nežadantys 
audros debesys: Mechmeto pavydas ir jo per tą laiką atvirai 
pareikštas priešiškumas viešiems šokiams. 

ALTERNATYVIŲ 
GYVENIMO FORMŲ BEIEŠKANT 


Heinricho Bėllio (1917—1985) romanas „Grupinis portretas su dama“ 
(„Gruppenbild mit Dame“, 1971) — programinis rašytojo kūrinys, į vieną 
mazgą Ssupinantis svarbiausius jo kūrybos ir pasaulėžiūros aspektus. Pats 
autorius viename interviu pažymėjo, jog šis romanas — jo ankstesnių darbų 
„Suma ir tąsa“'. Esmine literatūros paskirtimi H. Bollis laikė humaniškumo 
(das Humane) skleidimą. Romane herojė įkūnija šią Žmogiškumo sampratą 
ir parodo — autoriaus požiūriu — idealaus egzistavimo galimybę. 

Boliškoji humaniškumo sąvoka apima rašytojo etiką, jo atsakomybę už 
„erotines, seksualines, religines, socialines problemas“*, atgailą, nuolankumą, 
užuojautą, meilę pažemintiesiems ir nuskriaustiesiems. Ši nuostata neatsiejama 
nuo krikščioniškų (katalikiškų) H. Bėllio pažiūrų; antra vertus, ji sąlygo- 
jama istorinių bei nacionalinių aplinkybių: tragiški fašizmo ir Antrojo pasau- 
linio karo padariniai diktavo vokiečių literatūrai specifinę kaltės, atsakomy- 
bės problematiką, skatino rašytojus aiškiai apibrėžti moralines ir pilietines 
pozicijas. 

Savo teoriniuose straipsniuose H. Bėllis ypač akcentavo glaudų esteti- 
kos ir moralės ryšį. Moralumą rašytojas siejo su neturtu, krikščioniška meile, 
gailestingumu. Su nerimu jis stebėjo, kaip nyksta vertybės visuomenėje. Todėl 
jo kritikos objektu tampa oficialioji ideologija bei vartotojiškas mentalitetas. 
H. Bollis — nesutaikomas valdžios institucijų priešas. Jam atrodė, kad naudos, 
karjeros, pasipelnymo tikslais grįstos valdžios struktūros yra antihumaniškos, 
kad visuomenė vertina materialinę gerovę, solidžią socialinę padėtį, o ne 
žmogaus esmę. Lyg mesdamas iššūkį sudaiktėjusiai, standartiškai mąstančiai 
visuomenei, H. B6llis žmogiškumo idealo ieško „žemosiose“ sferose, tarp at- 
stumtų, asocialių individų. „Frankfurto paskaitose“ jis pabrėžia: „Matyt, rašy- 
tojas gali vaizduoti tik tai, ką visuomenė priskiria prie atmatų (Abfall)““. 
H. Bėllio kūrinių herojai — dažniausiai autsaideriai, keistuoliai, nerealių ar 
neapibrėžtų profesijų žmonės — „didžiosios“ politikos, biznio, reklamos pa- 
saulio antagonistai. 


' Boll H. Interviews 1. Koln, 1978, 124 p. 
* B6ll H. Frankfurter Vorlesungen. Mūnchen, 1974, 17 p. 
3 Ten pat, 82 p. 

Žmogiškumo, teisingumo gynėjo misiją H. Bėllis prisiėmė pačioje kūry- 
binio kelio pradžioje. Šie pradai jam buvo įdiegti dar vaikystėje. H. Bėllio 
tėvai tvirtai laikėsi krikščioniškų pažiūrų. Stabilus, harmoningas šeimos gyve- 
nimas buvo prasminga atsvara politiniam šalies chaosui — fašizmo įsitvirti- 
nimui Vokietijoje. Vaikystė H. Bolliui išliks ne tik kaip tyras prisiminimas, bet 
ir kaip tobulos egzistencijos modelis. Kritikas Ch. Linderis teigia, jog H. Bėllio 
rašytojiška veikla — tai siekimas apginti ir išsaugoti savo vaikystę. Jo perso- 
nažai kenčia ir nepritampa prie socialinės aplinkos todėl, kad joje negali 
realizuoti vaikystės svajonių'. Kitas svarbus H. Bėllio kūrybos ir pasaulėjau- 
tos komponentas — gimtasis Kelno miestas, kuriame jis praleido didžiąją gy- 
venimo dalį. Kelno landšaftas — gimtojo kvartalo gatvės ir parkai, gotikinių 
ir romaninių bažnyčių architektūra, Reinu plaukiantys sieliai — atsispindi 
daugelyje rašytojo kūrinių. Kelno kaip dvasinės gyvenimo formos ypatumus 
H. Bollis siejo su tvirtomis liberalizmo tradicijomis, biurgerišku humoru, nuo 
viduramžių gyvuojančia plebėjiška dvasia, nenoru taikstytis su valdžios auto- 
ritetais. 

H. Bollio tėvai į Hitlerio režimą žiūrėjo priešiškai ir šią dvasią skiepijo 
savo vaikams. Būsimasis rašytojas baigė humanitarinę gimnaziją, po to mokėsi 
knygų prekybos. Pradėtas germanistikos ir klasikinės filologijos studijas nu- 
traukė Antrasis pasaulinis karas. 1939— 1945 m. vermachto gretose H. Bollis 
kariavo Prancūzijoje, Rusijoje, Rumunijoje, Vengrijoje, bandė dezertyruoti. 
1945 m. sugrįžęs iš amerikiečių belaisvių stovyklos, tęsė studijas ir kiek laiko 
dirbo Kelne statistikos valdyboje. Nuo 1951 m. atsideda literatūrinei kūrybai, 
priklauso žinomai Vakarų Vokietijos rašytojų „Grupei 47“. Daug keliavo, 
gyvai domėjosi pasaulio įvykiais. Šalia grožinių kūrinių parašė gausybę esė, 
recenzijų, publicistinių straipsnių. Viena skaudžiausių H. Bėllio apmąstymų 
temų — Vokietijos praeitis. Rašytojas ne kartą konstatavo, jog jo tautiečiai 
vengia kalbėti apie fašizmą, apie Vokietijos kaltę. O dorovinę žmogaus vertę 
lemia, anot H. Bėllio, jo sugebėjimas nepamiršti praeities. Tiek savo kūri- 
niuose, tiek publicistikoje H. Bollis kelia istorinės atminties temą. Kas neįstengia 
gedėti dėl praeities aukų (Trauer — reikšminga H. Bollio etikos kategorija), 
tas praranda savo žmogiškumą. 

H. Bėllis buvo įsitikinęs, jog Žmogaus teises rašytojas turi ginti ne tik savo 
kūriniuose, bet ir realiame gyvenime. Todėl jis dažnai prisidėdavo prie taikos 
manifestacijų, ekologinių protesto akcijų, gynė tautinių mažumų (čigonų, 
baskų) teises, palaikė Rytų Europos disidentus ir šelpė juos (tarp kitų ir 
Aleksandrą Solženicyną). Pasaulyje plačiai žinomas rašytojas, 1971 m. lite- 
ratūrinės Nobelio premijos laureatas H. Bėllis iki pat gyvenimo pabaigos iš- 
laikė opozicinę ir nonkonformistinę dvasią. Jo radikalumas dažnai įgaudavo 
kraštutines formas, pavyzdžiui, jis pritarė netgi teroristų bei anarchistų veiks- 
mams, laikydamas, jog bet kokie kovos su antihumaniška sistema būdai yra 
pateisinami. 


* Linder Ch. Heinrich Boll. Kėln, 1986, 36 p. 

H. Bėllis mirė Langenbreiche. Kritikas M. Reich-Ranickis po jo mirties 
rašė, kad H. Bėllis buvo ne tik rašytojas, bet ir Vokietijos mokytojas, moralinė 
Vokietijos instancija. „Poetas, klounas, pamokslininkas“, — šiais žodžiais kri- 
tikas taikliai apibūdino H. Bėllio savitumą?. H. Bėllio pagarba tradicinėms 
žmonijos vertybėms, o kartu — siekimas adekvačiomis priemonėmis įprasminti 
moderniojo pasaulio problemas leidžia jį laikyti simboline Vokietijos literatū- 
rinio gyvenimo figūra. 

H. Bėllio užsiangažavimas sąlygojo — ypač ankstyvojoje kūryboje — 
palyginti tradicinę, realistinę vaizdavimo manierą. Iš praeities literatūros arti- 
miausia jam buvo švietėjų ir realistų J. P. Hebelio, Ch. Dickenso, F. Dosto- 
jevskio kūryba. Tačiau rašytojas taip pat daug pasisėmė iš modernistinės ang- 
lų bei amerikiečių prozos (kartu su Žmona yra jos daug išvertęs į vokiečių kal- 
bą) — V. Woolf, V. Faulknerio romanų, naudojo sąmonės srautą, psicho- 
analitinį metodą, sudėtingą laiko perspektyvą. Šie bruožai itin ryškūs šeštojo 
dešimtmečio kūryboje (pavyzdžiui, romane „Biliardas pusę dešimtos“ („Billard 
um halb zehn“, 1959). H. Bėllį taip pat veikė S. Kierkegoro, T. Heckerio 
filosofija, G. Greeno kūryba, prancūzų „renouveau catholi ue“ romanas. 
H. Bėllio kūryboje atgyja ankstyvosios krikščionybės dvasia, savanaudiškumo 
ir turto aistros nesudrumstos sielos grožis. Egoistiškai, vartotojiškai visuome- 
nei rašytojas dažnai priešina nuolankų, nusižeminusį, tačiau stabilios vidinės 
moralės žmogų. Jo reikšmingiausiems kūriniams būdingas destruktyvios tik- 
rovės ir silpno, beglobio žmogaus antagonizmas. Pažemintojo žmogaus tema- 
tika šiuolaikinėje literatūroje, pabrėžia H. Bollis, žymi kokybiškai naują jos 
raidos etapą. Iš rašytojo kūrybos turinti spinduliuoti užuojauta. „Užuojau- 
ta — milžiniška jėga, didžiulė energija, skatinanti ir kūrybinę fantaziją““". 
Tačiau H. B6llis įspėja, jog užuojautos ir žmogiškumo neturi nustelbti abejin- 
gumas, neviltis ir apatija. Didelę įtaką H. Bollio kūrybai turėjo katalikiškų 
pažiūrų prancūzų rašytojas L. Bloa. Aptardamas jo romaną „Beturčio krau- 
jas“ (1909), H. Bėllis ypač pabrėžia aistringą šio autoriaus „ataką prieš 
abejingumą žmogiškumui ir religijai, sotų pasitenkinimą savimi, prieš turtą, 
biurgeriją, klerą“, akcentuoja jo „antibiurgerišką, absoliutų krikščionišku- 
mą“'. Panašias idėjas H. Bėllis gvildena daugelyje savo kūrinių, pavyzdžiui, 
romanuose „Ir nepasakė nė žodžio“ („Und sagte kein einziges Wort“, 1953), 
„Namai be šeimininko“ („Haus ohne Hūter“, 1954), „Airijos dienoraštyje“ 
(„Irisches Tagebuch“, 1957). 

Žmogiškumo idėjos įprasminimui H. Bėllis pasirenka kasdieninio gyve- 
nimo sferą. Rašytojas taip apibūdino savo tematiką: „... namai, kaimynystė, 
gimtinė, pinigai, meilė, religija, valgymas“*. Iš tikrųjų namai — vyraujantis 
H. Bėllio kūrybos įvaizdis. Taip pat ir „Grupiniame portrete su dama“ namai 
vaizduojami kaip tvirtovė, bet ne biurgeriškąja, o egzistencine prasme.— čia 


* Žr.: Heinrich Bėll. Zu seinem Tode. Bonn, 1965, 11, 12 p. 
“ Boll H. Die Fahigkeit zu trauern. Mūnchen, 1988, 151 p. 
" Bėl! H. Mein Lesebuch. Frankfurt am Main, 1980, 299 p. 
“ Boll H. Frankfurter Vorlesungen. Mūnchen, 1974, 7 p. 

herojė jaučiasi pati savimi, čia ji gali atlikti humanišką pareigą padėti atstum- 
tiesiems. Namai — riba, skirianti tikrąjį buvimą nuo priešiško pasaulio. 

H. Bollis taip pat parodo, kad žmogaus savirealizacijai būtini ryšiai su 
kitais žmonėmis — meilės partneriu, draugais, šeima, atitinkama socialine 
grupe. Rašytojo žodžiais tariant, būtina priklausyti (Gebundenheit) apibrėž- 
tai sferai, mikropasauliui. Tačiau bendrauti, H. Bėllio nuomone, sugeba tik 
eiliniai, paprasti žmonės (einfache Leute), kurių jautrumą ir dvasios subtilumą 
rašytojas poetizuoja ne viename savo kūrinyje. 

„Mažojo žmogaus“ pasaulis H. Bėllio kūryboje perteiktas adekvačio- 
mis stiliaus priemonėmis. Sudėtinė rašytojo „humaniškumo estetikos“ (Asrhetik 
des Humanen) dalis — paprastų žmonių šneka, kurios turtingumu ir išraiš- 
kingumu jis žavėjosi. H. Bollis sakė, jog po karo vokiečių rašytojai turėjo kur- 
ti naują kalbą. Jis ragino menininkus tyrinėti savo gimtąją kalbą, rinkti 
žodžius, studijuoti sintaksę, gilintis į jos ritmą. Kalba, ryšys su aplinka bei 
meilė — šie trys faktoriai, anot rašytojo, žmogų daro žmogumi. Kalba žmo- 
gui — tiltas į save (tai perteikia monologas), į kitus (dialogas), į Dievą 
(malda)“. Nors tikroviškumas — vienas pagrindinių H. Bėllio principų, jis 
gerokai modifikuotas ir skiriasi nuo tradicinio realizmo. Kaip pastebi R. Schnel- 
lis, H. Bollio deklaruojamam „paprastumo“ principui prieštarauja polinkis į 
patosą, sentimentalumą, simboliškumą, modernias kompozicijos priemones'". 
O vėlyvojoje kūryboje H. Bėollis dažnai naudojosi dokumentinės prozos meto- 
dais, tapybos bei fotografijos technika. Savitą, dokumentinę manierą imituo- 
jantį pasakojimo būdą, kaip tikriausiai pastebės skaitytojas, H. Bollis sukuria 
ir romane „Grupinis portretas su dama“. Nors rašytojo personažams aplinki- 
nis pasaulis priešiškas, chaotiškas ir absurdiškas (o tai atitinka modernistinę 
žmogaus bei pasaulio koncepciją), jie susikuria intymią erdvę ir laikosi vidi- 
nių, etinių nuostatų. Veikėjų tarpusavio santykiams bei buities detalėms au- 
torius dažnai suteikia simbolinę bei sakralinę prasmę, todėl kritikai H. Bėllio 
kūrybos metodą apibūdina kaip simbolinį arba sakralinį realizmą''. 

Romanas „Grupinis portretas su dama“ priklauso prie tų H. Bollio 
kūrinių, kurie vaizduoja ne tik asmeninius herojų likimus (kaip, pavyzdžiui, 
„Ir nepasakė nė žodžio“, „Klouno akimis“ („„Ansichten eines Clowns“, 1963), 
bet kartu aprėpia ir istorinę vaizduojamojo laikotarpio Vokietijos panoramą, 
kaip, sakysim, romane „Biliardas pusę dešimtos“. Herojės Lenės pečius slegia 
„istorijos našta“ — jos gyvenimo peripetijas nulemia istoriniai ir politiniai 
1922—1970 m. Vokietijos įvykiai. H. Bėllis daro vidinį šios panoramos pjūvį, 
parodydamas, jog šalies veidas — tai gyvi žmonės, kuriuos (kaip, pavyzdžiui, 
Lenės tėvą ar Pelcerį) netgi sunku vienareikšmiškai apibūdinti. Istorija 
H. Bėlliui — tai politinių ir etinių, išorinių ir vidinių faktorių sąveika. Jo kūri- 


> Ten pat. 12—13 p. 

'“" Schnell R. Die Literatur der Bundesrepublik. Stuttgart, 1986, 89 p. 

'! Zr.: Nagele R. Heinrich Boll. Frankfurt am Main, 1976, 28 p.; Vogt J. 
Heinrich B6ll. Mūnchen, 1987, 34 p. 

niuose istorinio momento charakteristika susikoncentruoja detalėje. „Detalė 
turi būti tiksli“, — sakė rašytojas. Žinant, jog paduoti žydui cigaretę buvo tolygu 
mirties bausmei, nereikia net kalbėti apie koncentracijos stovyklų siaubą — 
šis faktas pasakęs viską'“. 

Lenė — eilinė, o kartu ir nepaprasta vokietė moteris. Eilinė savo bio- 
grafija, gyvenimo sąlygomis, o nepaprasta — savo požiūriu į aplinką, origi- 
nalia pasaulėjauta, žmogiškumo suvokimu. H. Bėllis idealizuoja ir išaukština 
savo heroję, visose gyvenimo situacijose išsaugojusią brangiausią vertybę — 
„grynąjį, naivųjį žmogiškumą“ (reine naive Menschlichkeit). 

Kaip ir dauguma kitų H. Bėllio herojų, Lenė nesitaiko prie aplinkos, 
jos moralinių normų bei socialinių konvencijų. Pasitelkdamas gausius liudyto- 
jus, fiktyvus romano pasakotojas („autorius“ — der Verfasser) tyrinėja Lenės 
gyvenimo kelią ir jo svarbiausius etapus. Panaudodamas ir kartu ironizuoda- 
mas vokiečių literatūrai būdingą auklėjamojo romano žanrinę tradiciją, 
H. Bollis nagrinėja Lenės jaunystės, mokymosi metus, jos santykius su šeima, 
draugais, visuomeninėmis institucijomis. Auklėjamajam romanui paprastai 
būdingas pozityvus herojaus santykis su pasauliu, herojui suteikiama galimybė 
tobulinti, ugdyti savimonę ir įtvirtinti save visuomenėje (tą matome, pavyz- 
džiui, G. Kellerio „Žaliajame Heinriche“ arba Th. Manno „Užburtame kal- 
ne“). Herojaus kelias veda nuo tabula rasa iki asmenybės viršūnių. Tuo 
tarpu Lenė jau nuo pat ankstyvos jaunystės yra susiformavusi asmenybė, 
kurios pagrindiniai bruožai absoliutus dvasinis savarankiškumas, natūralumas, 
jutimiškumas. Pastaroji savybė itin pabrėžiama: Lenė vadinama „juslumo 
genijumi“ (Genie der Sinnlichkeit). Pensione jai nesiseka matematika ir 
tikyba, nes šiems mokslams, anot Lenės, trūko jutiminės dimensijos. Tyras ir 
natūralus Lenės erotiškumas reiškiasi ne tik meilės troškimu, bet ir transcen- 
dentine būsena. Gulėdama ant šiltų viržių, ji kone fiziškai susilieja su žvaigž- 
dėtu dangumi. Šis išgyvenimas jai padeda suvokti ir Nekalto prasidėjimo feno- 
meną. Romane sutinkame nemažai aliuzijų į Naująjį Testamentą, audžiančių 
virš Lenės portreto šventumo aureolę. Lenėje slypįs iracionalumas dera prie 
aiškiai išreikšto fiziologiškumo, jos natūralios reakcijos į žmogaus kūną, netgi 
į ekskrementus. Pastarasis dalykas H. Bolliui, beje, nėra neestetinis objektas. 
Rašytojas žmogų traktuoja kaip intelektualinių, dvasinių, sensorinių ir fizio- 
loginių veiksnių visumą. 

Ypatingą vietą romane užima žydės vienuolės Rachelės paveikslas. Jos 
prototipas — filosofė, karmelitė Edita Stein (1891—1942), nukankinta Os- 
vencimo dujų kameroje. Rachelė Lenei yra, kalbant auklėjamojo romano 
terminais, pedagoginis autoritetas. Tiesa, Lenė jai palanki tyrinėjimams dirva, 
nes Lenei metafiziniai dalykai tarsi savaime suprantami. Rachelės savitumą 
lemia mistikos, vaizduotės ir racionalaus mąstymo mišinys. Ji suderina medi- 
ciną, biologiją, filosofiją ir teologiją. Rachelės mistinis materializmas ne tik 


'? Bėll H. Spuren der Zeitgenossenschaft. Literarische Schriften. Mūnchen. 
1977, 65 p. 

veikia Lenės požiūrį į pasaulį, bet taip pat praturtina ir jos žmogiškąjį akiratį. 
Fašistinio režimo metais Lenė globoja vienuolyne besislapstančią Rachelę, 
nors tai buvo be galo rizikinga. Šis poelgis padiktuotas Lenės prigimties, jos 
spontaniško žmogiškumo. Po savo mirties Rachelė palieka paslaptingą pėdsa- 
ką — ant jos kapo žiemą pražysta rožės. Autorius ironizuoja atskirų asmenų 
bei institucijų reakciją į šį „stebuklą“. Nors jis ir siūlo įtikinamą versiją (vie- 
nuolyno teritorijoje teka terminiai vandenys), šį klausimą palieka atvirą ir 
parodo, jog tiek mistinis, tiek moksliškas šio reiškinio vertinimas yra vienpu- 
siškas ir nepaaiškina tiesos. Rachelė, kaip ir Lenė, priklauso keistuolių, aut- 
saiderių kategorijai. Tokiu principu sugrupuoti beveik visi „Grupinio portreto 
su dama“ personažai: viena vertus, tai žmogiškumo eksponentai (be Lenės — 
Margreta, Lota Hoizer, rusų belaisviai, turkų bei portugalų „gastarbeiteriai“), 
dažnai esantys ties asocialumo riba, ir antra vertus, prasisiekėliai, karjeristai, 
be skrupulų kraunantys sau kapitalą (visų pirma Hoizeriai). Tačiau H. Bėllis 
neskirsto savo veikėjų į dvi — „buivolų“ ir „avinėlių“ stovyklas, kaip jis šitai 
darė romane „Biliardas pusę dešimtos“. Pavyzdžiui, Pelceris yra tarsi minėtų 
grupių jungiamoji grandis, nors jo portretui nepagailėta satyrinių spalvų bei 
šaržo. 

Tėvai Lenės asmenybės formavimuisi svarbesnės įtakos neturi. Lenės 
tėvas rodomas kaip talentingas karo strategas, kurio entuziazmas ir užmojai 
suvedami ad absurdum. Su Lene jį, ko gero, sieja — nepaisant jo konjunktū- 
rinių sugebėjimų — pasąmonėje glūdintis realybės bei rizikos faktoriaus igno- 
ravimas. Tačiau tėvo asmenyje visa tai įgauna groteskišką pavidalą. Tuo tarpu 
sūnus Heinrichas — labiausiai pakylėtas knygos personažas. Autorius kalba 
apie jo nepaprastą intelektą, poetinius sugebėjimus (jame slypėjęs Kleistas 
ar Hėlderlinas), suteikia jam kilnių būdo savybių. Suvokdamas vokiečių 
tautos kaltę dėl karo, jis bando parduoti danams ginklų, ir už šį poelgį karo 
tribunolas jį nuteisia sušaudyti. Heinricho likimas įtaigiai rodo tragišką švie- 
siosios vokiečių jaunuomenės padėtį fašistinėje Vokietijoje, kuomet ir kil- 
niausi talentai buvo verčiami paklusti brutaliam diktatūros mechanizmui. Be to, 
«aliuzijos į minėtus praeitų amžių vokiečių klasikus leidžia Heinricho tragediją 
interpretuoti ir kaip amžiną vokiečių dvasios blaškymąsi tarp dviejų kraštu- 
tinumų, tarp realių gyvenimo sąlygų ir aukštų idealų. 

Karo metais Lenė pakelia sunkius likimo smūgius — kaip ir tūkstančiai 
vokiečių moterų, ji praranda savo mylimąjį, brolį, taip pat vyrą, nors vedybos 
su Aloyzu ir buvo vienas didžiausių jos gyvenimo-nesusipratimų, nes brutalus 
ir banalus Aloyzo vyriškumas nesiderino su tyra Lenės prigimtimi. Likusi našle, 
Lenė pradeda dirbti vainikų pynėja — simboliškas amatas pražūtin grimztan- 
čiai Vokietijai. O Pelcerio dirbtuvėje susibūręs kolektyvas pagal jėgų išsidės- 
tymą bei politinį klimatą — tarsi to meto Vokietijos miniatiūra. Tačiau šioje 
mirtį nuolat primenančioje aplinkoje — vainikų paklausa katastrofiškai didė- 
ja — Lenė patiria meilę. Jos meilė rusų belaisviui Borisui — kulminacinis jos 
gyvenimo momentas. Kartu tai jos žmogiškumo manifestacija. Vieną dieną 
visų bendradarbių akivaizdoje Borisui ji paduoda puodelį kavos, žinodama, 

jog šis žingsnis jai gali užtraukti mirties bausmę. Herojei tai buvo „lemtingas 
mūšis“. Aplinkinius, tarp jų ir nacistiškai nusiteikusius kolegas, ji nugali savo 
„grynuoju žmogiškumu“. Šiai scenai romane skiriama reikšminga vieta: Le- 
nės gestas įgyja sakralinės reikšmės. Paties H. Bollio žodžiais, religija tai esąs 
pirmiausia žmonių tarpusavio, o ne abstraktus bažnytinis ryšys'?. Tolesni 
romano įvykiai primena Šv. Šeimos gyvenimą, pasitaiko ir tiesioginių palygi- 
nimų: Lenė — Šv. Mergelė Marija, Borisas — Šv. Juozapas, o jų kūdikio gi- 
mimo aplinkybės — aliuzija į Kristaus atėjimą į šį pasaulį. Iš tikrųjų — nai- 
kinimo, baimės, pavojaus ir mirties akivaizdoje Lenės žmogiškumas bei aukš- 
čiausių vertybių (šeima, meilė artimui) puoselėjimas atrodo lyg stebuklas. 
Tai, kad H. Bollis kuria šią paralelę, aiškintina jo pritarimu ankstyvosios 
krikščionybės idėjoms ir gana kritišku požiūriu į bažnytinių institucijų veiklą 
moderniaisiais laikais. Netradiciškai H. Bollis traktuoja ir dorovės sąvoką, 
teigdamas, jog Kristaus laikais į kūno dalykus buvo žiūrima su daug didesne 
tolerancija negu dabar''. Kaip matėme, H. Bėllis netgi mistifikuoja Lenės 
erotiškumą. 

Lenės gyvenimo pakilimą — šeimyninės laimės apoteozę — keičia krizė: 
Boriso žūtis, pokario skurdas, tėvo mirtis bei — vartotojiškos visuomenės aki- 
mis — socialinė Lenės degradacija. Iškyla naujo tipo grobuonys — Hoizeriai, 
siekiantys išstumti Lenę iš jos namų. Visas šias negandas Lenė pakelia stoiškai. 
Jos nepaliečia merkantilinės, ekonominį bumą išgyvenančios visuomenės ydos. 
Priešingai, savo gyvenimo būdu bei vertybinėmis nuostatomis Lenė igno- 
ruoja tos visuomenės ideologiją ir veda ją iš pusiausvyros. 

Romano pabaigoje matome fizinį ir dvasinį Lenės atgimimą. Tiesa, 
romano hepiendas ne visai įtikinamas, nors rašytojo pažiūrų kontekste — 
logiškas. Lenės pažįstamų, kaimynų, nuomininkų pastangomis sustabdomas 
valdžios sprendimas prievarta iškeldinti Lenę iš jos namų. Savaime suprantama, 
H. Bėlliui svarbus ne buitinis akcentas. Aprašydamas šią solidarumo akciją, 
H. Bollis perteikia savo požiūrį į individo santykį su sociumu apskritai. 

Lenės bendrininkai, kaip jau minėjome, taip pat asocialūs elementai, 
į kuriuos solidūs biurgeriai žiūri su panieka. „Pagalbos Lenei komiteto“ veik- 
la bendros visuomeninės tvarkos požiūriu nepateisinama, o žmogiškumo pras- 
me — teigiama. H. Bėllis rodo individo ir visuomenės poreikių priešiškumą. 
Pagrindinė Lenės ir jos draugų nuostata — atsisakymas dirbti tos visuomenės 
labui, kitaip tariant, simuliacija. H. Bollio personažų nebaugina tai, jog šitokios 
pozicijos pasekmė — materialinis skurdas. Daug svarbesnė jiems dvasios laisvė, 
nepriklausomybė. 

H. Bėllio kūriniuose neretai nuskamba „rojaus“ sąvoka, kurią rašytojas 
vėlgi gana savitai traktuoja. Rojaus būsena — tai ir yra ši dvasios laisvė, ne- 
varžoma nei materialinės naudos siekimo, nei oficialiosios moralės. Anot 
„Grupinio portreto su dama“ personažo Vernerio Hoizerio, Lenė savo gyve- 


Ten pat, 54 p. 
“* Žr.: Schrėter K. Heinrich Bėll. Reinbek bei Hamburg, 1987, 49 p. 

nimo būdu taip pat propaguojanti „komunalizmą, utopinę idilę ir rojizmą 
(Paradiesismus)“, t. y. rojaus ideologiją. Lenė sugeba gyventi malonumui, nors 
tai anaiptol ne egoistinė pozicija. 

Romano pabaigoje matome ir tokią idilę, kurią apvainikuoja Lenės ir 
jos nuomininko, turko darbininko Mechmeto meilė. Atrodytų, jog subtilaus, 
rafinuoto meninio bei literatūrinio skonio herojei šis ryšys — gana atsitiktinis, 
galbūt daugiau fizinis (Lenė laukiasi kūdikio). Tačiau mes ją paliekame lai- 
mingą — jai, kaip ir visoms H. Bėllio herojėms, meilė suteikia gyvenimo 
prasmę. Antra vertus, autorius atskleidžia originalų vidinį Lenės pasaulį. Jos 
mėgstamiausi autoriai — vokiečių literatūros klasikai Kleistas, Holderlinas, 
Kafka, Traklis, Brechtas, ji tobulai groja Šubertą, tapo. Lenė — pilnavertį 
fizinį ir dvasinį gyvenimą turinti asmenybė, patirianti žmogiškos egzistencijos 
pilnatvę. 

Tarsi norėdamas įtikinti skaitytoją tokios egzistencijos galimybe, 
H. Bollis pasirenka tyrinėjimo metodą ir Lenės gyvenimo istoriją montuoja 
iš kitų veikėjų pasakojimų. Ankstyviesiems rašytojo kūriniams („Namai be 
šeimininko“, „Ir nepasakė nė žodžio“) buvo būdinga psichologinė analizė ir 
ją atitinkantis pasakojimas pirmuoju asmeniu (vidinis monologas). Vėlyvojoje 
kūryboje ryškus polinkis į objektyvesnę manierą, dokumentinį bei publicistinį 
stilių. Lenės gyvenimo ir asmenybės istorija tarsi perlūžta įvairių personažų 
sąmonėje, prisiminimuose ir pasakojimuose. Šią perspektyvų įvairovę jungia 
autorius — kompozicinis romano centras. Pabaigoje jis pats nejučiomis įsi- 
traukia į Lenės gyvenimo problemas ir tuo patvirtina kitų personažų nuomonę 
apie magišką Lenės poveikį. Romanas turi aiškią struktūrą: pirmajame sky- 
riuje pateikiamos laikinos herojės bei svarbiausių liudininkų charakteristikos, 
toliau rekonstruojama priešistorė, t. y. Lenės biografija, o paskutiniuose še- 
šiuose skyriuose priešistorės įvykiai tik epizodiškai įterpiami į pasakojimo laiką. 
Lenė išlieka romano įvykių centre, o jos portretas visą laiką papildomas. 
Skaitytojui į akis tikriausiai kris Lenės paveikslo statiškumas. Pats H. Bėollis 
statiškumą, o ne dinamiškų įvykių vaizdavimą laikė svarbiu savo stiliaus 
bruožu''. Pasakojimo technika rodo H. Bėllio polinkį į plokštuminį vaizda- 
vimą vėlyvojoje kūryboje. Kitos „grupinio portreto“ figūros taip pat turi ryš- 
kius kontūrus. Veikėjai nėra tik „šalutiniai personažai“, statistai, o turi indi- 
vidualius likimus ir nepakartojamas charakterio spalvas. Nors H. Bėollis kuria 
autentiškumo iliuziją, jis neslepia žaidybinio prado. Skaitytojas tesprendžia 
pats, kurioje plotmėje — komiškoje ar idiliškoje — H. Bėllis pasiekia didesnio 
epinio meistriškumo. 

Autorius besąlygiškai žavisi savo heroje ir iškelia ją virš visų įvykių bei 
personažų. Ar priimtina tokia traktuotė XX a. pabaigos literatūroje? Turbūt 
tenka pripažinti, jog autorius neretai nuslysta į sentimentalumo ar netgi 
trivialumo vėžes. „Žmogiškai dangiška“ Lenė vietomis gerokai schematiška 
ir pernelyg tiesiai iliustruoja autoriaus koncepciją. 


'* B6ll H. Spuren der Zeitgenossenschaft. Mūnchen, 1977, 41 p. 

H. Bėllio romanas remiasi filosofo H. Marcusės mintimis apie tai, kad 
technokratinėje, racionaliais pagrindais sutvarkytoje visuomenėje negali vi- 
siškai atsiskleisti Žmogaus prigimtis. Jutimiškumas, vaizduotė, aistros — visa 
tai pajungiama realybės, racionalumo principui ir desublimuojama. Šitokio 
požiūrio ir praktikos padarinys — „vienamatis žmogus“ !*. H. Bėūllis tarsi įspėja 
skaitytoją apie tokį vienpusiškumo pavojų. Lenė — moteris, kurioje kone 
tobulai sugyvena ir kūniški instinktai, ir žmogiška moralė, ir dvasiniai siekiai. 
Ar pavyko H. Bolliui išspręsti svarbiausią XX a. vokiečių literatūros pro- 
blemą — Th. Manno, H. Hessės ir kitų rašytojų vaizduojamą dvasios ir mate- 
rijos, idealo ir gyvenimo kovą — vargu ar galima vienareikšmiškai atsakyti. 
O kad šis prieštaravimas tebeegzistuoja ir nelengvai įveikiamas, romano tekste 
nuolat primena leitmotyvu einanti citata iš F. Kafkos novelės — „Kaimo gy- 
dytojas“: „su žemišku vežimu ir nežemiškais arkliais“. Ši citata — tarsi raktas 
į H. Bollio romano problematiką. 

Trapus, beginklis žmogiškumas — pagrindinė H. Bollio kūrybos tema. 
Ir šiandien ji ne mažiau aktuali negu praeityje. 

H. Bollis buvo įsitikinęs, jog literatūra, kaip dvasinės veiklos forma, tu- 
rinti teisę idealizuoti ir atskleisti kitų gyvenimo būdų galimumą. Jis tikėjo, kad 
menas ir literatūra — galinga jėga, o meninę kūrybą traktavo kaip vienintelę 
„laisvės raiškos formą šioje žemėje“. Poezija — dinamitas šio pasaulio siste- 
moms. Rašytojas atmetė nuomonę, kad poezija esanti netiksli, kad ji nesu- 
gebanti išreikšti tiesos''. Nobelio premijos įteikimo proga H. Bėllis kalbėjo 
apie „poezijos išminties pergalę“ !*, kuria jis pats tikėjo iki pat gyvenimo pa- 
baigos. 


Jadvyga Bajarūnienė 


'* Marcuse H. Der eindimensionale Mensch. Neuwied und Berlin, 1970, 
91—93 p. 

"" Boll H. Aufsžtze — Kritiken — Reden I. Mūnchen, 1976, 15, 205, 208 p. 

'* Bėll H. Spuren der Zeitgenossenschaft. Mūnchen, 1977, 24 p. 

